
PARTEA ÎNTÂI 


CAPITOLUL 1 


Stropul strălucitor de ploaie căzu din înaltul cerului, 
străbătând întunericul, spre luminile tremurătoare ale 
portului de dedesubt. Vântul tăios, ce bătea în rafale 
dinspre nord-vest, îl purtă spre albia secată a râului ce 
împărțea oraşul în lungime şi spre calea ferată 
dezafectată, care traversa oraşul de-a latul. Cele patru 
sectoare în care era împărţit oraşul erau numerotate în 
sensul acelor de ceasornic şi, în afară de asta, nu aveau 
nici o denumire. Cel puţin, nu aveau denumiri pe care 
locuitorii să şi le mai amintească. Şi, dacă te întâlneai cu 
aceiaşi locuitori departe de casa lor şi îi întrebai de unde 
vin, se întâmpla să spună că nu-şi aminteau nici numele 
oraşului. 


Strălucirea picăturii de ploaie pălea în timp ce traversa 
cenuşa şi otrava ce lâncezeau peste oraş ca o permanentă 
păclă de ceaţă, cu toate că, în anii din urmă, fabricile se 
închiseseră una după alta. În ciuda faptului că şomerii nu- 
şi mai permiteau să aprindă focul în sobe. In ciuda 
vânturilor capricioase, aprige şi a ploilor neîncetate, 
despre care unii susțineau că începuseră să cadă în urmă 
cu un sfert de secol, când celui de-al Doilea Război 
Mondial i se pusese capăt prin folosirea a două bombe 
atomice. Cu alte cuvinte, în aceeaşi perioadă în care 
Kenneth fusese numit şeful poliţiei oraşului. Din biroul său, 
situat la ultimul etaj al sediului central al Poliţiei, 
inspectorul-şef Kenneth condusese după bunul plac şi cu o 
mână de fier oraşul timp de douăzeci şi cinci de ani, 
indiferent cine ocupa funcţia de primar sau de ceea ce 
spuneau sau făceau mai-marii din capitala Capitol, în timp 
ce al doilea oraş ca mărime al ţării şi, odinioară, cel mai 
important centru industrial se afunda într-o mlaştină a 
corupţiei, falimentelor, crimei şi haosului. In urmă cu şase 
luni, inspectorul-şef Kenneth căzuse de pe un scaun în 
casa lui de vacanţă şi trei săptămâni mai târziu era mort. 
Costurile înmormântării au fost suportate de primărie, 
lucrul fiind stabilit la un moment dat printr-un act adoptat 
de Kenneth însuşi. După nişte funeralii demne de un 
dictator, consiliul local şi primarul Tourtell îl numiseră şef 
al Poliţiei pe Duncan, fiul flegmatic al unui episcop şi şef al 
Direcţiei Criminalitate Organizată din Capitol. Şi, prin 
această alegere, speranţa s-a reaprins în sânul unei 
comunităţi surprinse de alegere. 

Fusese o alegere surprinzătoare pentru că Duncan nu 
provenea din vechea şcoală de ofiţeri de poliţie pragmatici 
şi atenţi la politică, ci din noua generaţie de manageri de 
poliţie educați, care sprijineau reforma, transparenţa, 
modernizarea şi lupta împotriva corupţiei - trăsături ce nu 


îi caracterizau şi pe majoritatea politicienilor aleşi ai 
oraşului, puşi pe îmbogăţire rapidă. 

Şi speranţele locuitorilor că acum aveau un şef al 
poliţiei integru, cinstit şi vizionar, care putea să scoată 
oraşul din mlaştina în care se adâncise, au fost alimentate 
de faptul că Duncan i-a schimbat pe vechii şefi de structuri 
cu oameni aleşi de el. Idealişti tineri şi nepătaţi care chiar 
voiau ca oraşul să fie un loc în care să vrei să stai. 

Vântul purtă picătura de ploaie peste Districtul 4 Vest 
şi peste cel mai înalt punct al oraşului, turnul radio aflat pe 
acoperişul studioului în care vocea singuratică şi indignată 
a lui Walt Kite dădea glas speranţei că oraşul avea în 
sfârşit un salvator. Cât trăise Kenneth, Kite fusese singurul 
care îndrăznise să îl critice făţiş pe şeful poliţiei şi să îl 
acuze de unele dintre infracțiunile pe care le săvârşise. In 
această seară, Kite striga că membrii consiliului local 
aveau să facă tot ce puteau pentru a revoca atribuţiile pe 
care şi le asigurase Kenneth, astfel încât, din poziţia de şef 
al poliţiei, să fie adevărata autoritate a oraşului. Şi că, 
paradoxal, acest demers avea să însemne că succesorul 
său, bunul democrat şi şef al poliţiei Duncan, cu greu ar 
mai fi putut să implementeze reformele pe care, pe bună 
dreptate, le voia. 

Kite a mai adăugat că la următoarele alegeri pentru 
desemnarea primarului, „Tourtell, primarul aflat în scaun 
şi, deci, cel mai gras primar din ţară, nu avea concurenţă. 
Efectiv nici o concurenţă. Căci cine poate să concureze 
împotriva broaştei țestoase Tourtell, cu carapacea ei de 
jovialitate populară şi neprihănită moralitate de care nu se 
prinde nici o critică?” 

In Districtul 4 Est, picătura de ploaie trecu peste 
Obelisc, un hotel-cazinou de sticlă, înalt de 20 de etaje, ce 
se ridica precum un deget mijlociu iluminat în nenorocirea 
neagră-maronie de patru etaje a oraşului. Pentru mulţi era 


un paradox: cu cât economia scădea şi numărul de şomeri 
creştea, cu atât mai populară era în rândul locuitorilor 
metoda de a-şi irosi la cele două cazinouri din oraş banii 
pe care nu-i aveau. 

— Oraşul care a încetat să mai dea şi care a început să 
ia, murmură Kite pe undele radio. La început, am 
abandonat industria, apoi calea ferată, astfel încât nimeni 
să nu poată fugi. Apoi am început să le vindem locuitorilor 
noştri droguri acolo unde, altădată, le vindeam bilete de 
tren. Pentru a-i putea jefui în tihnă. N-aş fi crezut că voi 
ajunge să spun că îmi lipsesc marii magnati ahtiaţi după 
profit, dar cel puţin ei aparţineau unei industrii 
respectabile. Nu precum celelalte trei domenii în care 
oamenii se pot încă îmbogăţi: cazinourile, traficul de 
droguri şi politica. 

În Districtul 3, rafalele de ploaie şi de vânt se loveau 
de faţada sediului central al poliţiei, cazinoul Inverness şi 
străzile de pe care majoritatea oamenilor se retrăseseră în 
interiorul caselor, izgoniți de vremea rea, deşi unii încă se 
grăbeau încoace şi încolo, explorând sau evadând. Spălau 
gara centrală, unde trenurile nu mai circulau, dar care era 
încă populată de fantome şi călători. Fantomele celor care 
construiseră cândva acest oraş, încrezători în ei înşişi, în 
etica muncii, în Dumnezeu, în tehnologie şi în urmaşii lor. 
Şi călătorii din piaţa de droguri, permanent deschisă, 
pentru o doză de poţiune; un bilet ce promitea Raiul şi 
garanta ladul. În Districtul 2, vântul şuiera printre coşurile 
principalelor două fabrici, recent închise: Graven şi Estex. 
Ambele produceau aliaje de metal, dar ce anume 
conţineau nu puteau spune cu certitudine nici măcar cei 
care operau furnalele; oricum, coreenii începuseră să 
producă acelaşi tip de aliaj la un preţ mai mic. Poate că 
degradarea era atât de vizibilă din cauza climei oraşului, 
sau poate era o iluzie, poate din cauza certitudinii 


falimentului şi ruinei, tăcutele, fabrici defuncte stăteau 
acolo, după cum spunea Kite, ca nişte „...jefuite catedrale 
ale capitalismului într-un oraş al renegaţilor şi al 
neîncrederii”. 

Ploaia se îndreptă înspre sud-est, peste străzi cu 
felinare sparte, unde prădătorii sprijineau pereţii caselor, 
la adăpost de lacrimile nesfârşite ale cerului, cercetând în 
timp ce prada lor se grăbea spre locuri mai luminate şi 
spre siguranţă. Într-un interviu recent, Kite îl întrebase pe 
Duncan, şeful poliţiei, de ce şansele de a fi jefuit în acest 
oraş erau de şase ori mai mari decât în Capitol, iar Duncan 
spusese că era bucuros că i s-a pus, în sfârşit, o întrebare 
simplă: cauza era că rata şomajului era de şase ori mai 
mare, iar numărul consumatorilor de droguri, de zece ori 
mai mare. 

In zona portului erau containere acoperite de graffiti şi 
cargoboturi rablagite, ai căror căpitani se întâlneau cu 
reprezentații corupți ai autorităţii portuare în locuri 
dosnice şi le înmânau plicuri maro care le asigurau 
eliberarea cu prioritate a permiselor de intrare şi locuri de 
amarare, sume pe care companiile de transport maritim le 
treceau la capitolul diverse şi neprevăzute, jurând că 
niciodată nu aveau să mai accepte comenzi pentru acest 
oraş. 

Unul dintre aceste vase era MS Leningrad, o navă 
sovietică de pe carena căreia ploaia spăla atât de multă 
rugină, încât părea că sângerează în port. 

Picătura de ploaie străbătu un con de lumină proiectat 
de un felinar aflat pe una dintre clădirile din lemn cu două 
etaje, în care erau o magazie, un birou şi un club de box 
cu acces restrâns, se strecură printre un perete şi 
matahala ruginită şi se lovi de cornul unui taur. Se prelinse 
pe corn spre casca de motocicletă de care era ataşat şi se 
desprinse de pe cască căzând pe o geacă de piele pe care 


era gravat cu litere gotice „NORSE RIDERS”. De acolo, 
ajunse pe şaua unei motociclete Indian Chief roşie şi, în 
final, pe butucul roții din spate ce se învârtea încet, iar 
acolo se opri din cădere, fiind rotit, iar şi iar, contopindu-se 
cu apa poluată, cu oraşul, cu tot. 

În spatele motocicletei roşii se întindea un şir de alte 
unsprezece motociclete. Treceau prin dreptul uneia dintre 
lămpile prinse în partea de sus a peretelui întunecatei 
clădiri portuare cu două etaje. 

Lumina lămpii pătrundea prin fereastra unui birou de 
angajări aflat la etajul al doilea, pe o mână sprijinită pe un 
afiş unde scria că MS Glamis caută ajutor de bucătar. 
Degetele erau lungi şi subţiri ca ale unui pianist, iar 
unghiile bine îngrijite. Deşi chipul persoanei era în umbră 
şi nu-i puteai observa ochii de un albastru pătrunzător, 
bărbia fermă, buzele zgârcite, subţiri şi nasul de forma 
unui cioc agresiv, cicatricea strălucea precum o cometă, 
mergând în diagonală dinspre mandibulă spre frunte. 

— Au venit, spuse inspectorul de poliţie Duff, sperând 
că oamenii lui nu sesizaseră tremurul involuntar şi vag al 
vocii sale. 

Se aşteptase ca Norse Riders să trimită trei-patru, hai, 
maximum cinci persoane pentru a ridica drogurile. Dar 
numărase douăsprezece motociclete în şirul ce ieşea 
treptat din întuneric. Ultimii doi din coloana de motociclete 
aveau câte un pasager. Paisprezece bărbaţi împotriva 
celor nouă ai săi. Şi avea toate motivele să creadă că 
Norse Riders erau înarmaţi. Până-n dinţi. Cu toate acestea, 
nu constatarea raportului inegal de forţe provocase 
nesiguranța din vocea sa. Ci faptul că Duff îşi văzuse 
împlinită cea mai intimă dorinţă. În fruntea convoiului se 
afla el; în sfârşit îl avea în faţa ochilor. 

Nu-şi arătase faţa luni de zile, însă o singură persoană 
purta acea cască şi mergea pe motocicleta Indian Chief 


roşie, care, potrivit zvonurilor, era una dintre cele cincizeci 
de motociclete pe care Departamentul de Poliţie din New 
York le fabricase în secret în anul 1955. Din teaca curbată 
legată de latura motocicletei se iţea o bucată lucitoare de 
oţel. 

Sweno. 

Unii spuneau că e mort, alţii, că plecase din ţară, că îşi 
schimbase identitatea, că îşi tunsese pletele blonde şi că 
stătea pe o terasă în Argentina, bucurându-se de vârsta sa 
înaintată şi de cigari/los. 

Însă el se afla aici. Liderul grupării şi ucigaşul de 
poliţişti care, alături de sergentul său, pusese bazele Norse 
Riders cândva după cel de-al Doilea Război Mondial. 
Adunaseră tineri fără rădăcini, majoritatea provenind din 
casele părăginite ale muncitorilor din fabrică, situate de-a 
lungul râului poluat de apele reziduale, pe care i-a 
antrenat, disciplinat, pe care i-a spălat pe creier, 
transformându-i într-o armată de soldaţi neînfricaţi cu care 
Sweno îşi putea atinge obiectivele. Să domine oraşul, să 
monopolizeze piaţa în plin avânt a traficului de droguri. 
Pentru o vreme, Sweno a părut să reuşească şi, cu 
siguranţă, Kenneth şi poliţia nu aveau de gând să îl 
oprească; din contră, Sweno îşi cumpărase din rândul lor 
tot ajutorul de care avea nevoie. Concurența l-a oprit. 
Drogurile produse local de Hecate erau mai bune, mai 
ieftine şi mereu disponibile. Insă, dacă pontul anonim pe 
care îl primise Duff era corect, acest transport de droguri 
era suficient ca să rezolve pentru o vreme problemele 
grupării Norse Riders. Citind scurtele rânduri 
dactilografiate din scrisoarea care îi fusese adresată lui, 
personal, Duff sperase să fie adevărat, deşi nu era în 
totalitate convins. Era prea frumos ca să fie adevărat. Era 
tipul de chilipir care - gestionat corect - putea să îi ofere 
şefului de la Narcotice şansa să urce pe scara ierarhică. 


Inspectorul-şef Duncan nu pusese încă oameni de-ai săi în 
toate funcţiile importante. Spre exemplu, era Direcţia de 
Criminalitate Organizată, unde vechiul pungaş al lui 
Kenneth, inspectorul de poliţie Cawdor, reuşise să se ţină 
de scaun întrucât nu se găsiseră încă împotriva lui dovezi 
certe că era corupt; dar era doar o chestiune de timp. ŞI 
Duff era unul dintre oamenii lui Duncan. Când apăruseră 
semne că Duncan urma să fie numit şef al poliţiei, Duff l-a 
sunat la Capitol şi i-a spus răspicat, şi poate cam pompos, 
că avea să demisioneze în cazul în care consiliul local nu îl 
desemna la conducerea inspectoratului şi optau, în 
schimb, în favoarea unui lacheu de-ai lui Kenneth. Poate 
că Duncan sesizase o motivaţie personală în această 
declaraţie de loialitate necondiționată. Şi ce dacă? Duff îşi 
dorea sincer să sprijine planul lui Duncan pentru crearea 
unei forţe de poliţie cinstite, care să deservească în primul 
rând cetăţenii, chiar îşi dorea. Dar îşi mai dorea şi un birou 
la sediul central care să fie cât mai aproape posibil de Rai, 
ca toată lumea, nu? Şi voia să îi ia capul tipului de acolo. 

Sweno. 

El reprezenta şi mijlocul, şi scopul. 

Duff se uită la ceas. Ora corespundea cu ceea ce scria 
în scrisoare, la secundă. Işi aşeză pentru o vreme buricele 
degetelor la încheietură ca să-şi ia pulsul. Nu mai spera, 
era pe cale să devină credincios. 

— Sunt mulţi, Duff? se auzi o voce şoptită. 

— Suficienţi cât să devenim faimoşi, Seyton. lar unul 
dintre ei este atât de important, încât o să vuiască ţara 
când îl vom prinde. 

Duff şterse condensul format pe geam. Zece poliţişti 
emoţionaţi şi transpiraţi, într-un spaţiu restrâns. Bărbaţi 
care nu aveau astfel de sarcini în mod curent. În calitate 
de şef al Direcţiei Narcotice, Duff luase decizia de a nu 
arăta scrisoarea şi altora; pentru această razie apelase 


doar la oamenii din unitatea sa. Exista un istoric de trădări 
şi scurgeri de informaţii prea lung ca să rişte cu altcineva. 
Cel puţin, asta intenţiona să îi spună lui Duncan, dacă 
avea să fie întrebat. Insă nu aveau să fie prea multe 
întrebări acuzatoare. Nu după cea mai mare captură de 
droguri din toate timpurile şi arestarea a treisprezece 
membri ai grupării Norse Riders. 

Treisprezece, da. Nu paisprezece. Unul dintre ei va 
cădea. 

Dacă se ivea ocazia. 

Duff strânse din dinţi. 

— Ai spus că vor fi doar patru sau cinci, spuse Seyton, 
care venise lângă el la fereastră. 

— Eşti îngrijorat, Seyton? 

— Nu, dar tu ar trebui să fii. Ai nouă oameni în camera 
asta şi eu sunt singurul cu experienţă în supraveghere, 
spuse el fără să ridice tonul. 

Era un tip slăbuţ, vânos şi chel despre care Duff nu ştia 
cu certitudine de cât timp era în poliţie, doar că era acolo 
în perioada în care Kenneth fusese la conducere. Duff 
încercase să scape de Seyton. Nu pentru că avea ceva cert 
împotriva lui, însă era ceva cu el, ceva ce Duff nu reuşea 
să identifice exact, iar asta nu-i dădea pace. 

— De ce nu ai chemat trupele speciale, Duff? 

— Cu cât sunt mai puţini implicaţi... 

— „cu atât sunt mai puţini cei cu care împarţi 
onorurile. Pentru că, dacă nu mă înşel, aceea este fie o 
fantomă, fie Sweno în persoană. 

Seyton făcu semn cu capul înspre motocicleta Indian 
Chief, care se oprise în dreptul pasarelei vasului MS 
Leningrad. 

— Sweno ai spus? se auzi o voce nervoasă în spatele 
lor, în întuneric. 


— Da, şi sunt cel puţin doisprezece, spuse Seyton 
răspicat fără a-şi lua privirea de la Duff. Cel puţin. 

— O, la dracu’! murmură un altul. 

— N-ar trebui să-l sunăm pe Macbeth? întrebă un al 
treilea. 

— Auzi asta? spuse Seyton. Până şi oamenii tăi vor ca 
trupele speciale să preia conducerea. 

— Gura! şuieră Duff. 

Se întoarse şi arătă cu degetul spre un afiş de pe 
perete. 

— Aici scrie că vineri, la ora şase fix, nava MS Glamis 
pleacă spre Capitol şi caută ajutor de bucătar. Aţi acceptat 
această misiune, însă aveţi binecuvântarea mea să aplicaţi 
în schimb pentru acel post. Se spune că salariul şi 
mâncarea sunt mai bune. Cine se oferă? 

Duff îşi miji ochii în întuneric la siluetele nemişcate şi 
fără chip. Încercă să interpreteze ce însemna tăcerea. 
Regretând deja că îi provocase. Dacă vreunii dintre ei 
chiar ridicau mâna? De obicei, evita să se pună în situaţii 
în care să depindă de alţii, însă acum avea nevoie de 
fiecare dintre bărbaţii din faţa sa. Soţia lui îi spusese că 
prefera să lucreze singur pentru că nu-i plăceau oamenii. 
Poate că era ceva adevăr în asta, dar realitatea era cu 
totul alta. Oamenii nu-l plăceau pe el. Nu că toţi îl urau 
făţiş, însă părea să fie ceva, ceva din personalitatea lui 
poate, care îi îndepărta pe oameni. Pur şi simplu nu ştia 
ce. Ştia că aspectul său fizic şi încrederea sa erau 
atractive pentru o anumită categorie de femei, era 
politicos, informat şi mai inteligent decât majoritatea celor 
din jur. 

— Nu? Sigur? Atunci procedăm conform planului, însă 
cu câteva mici schimbări. Seyton şi cei trei oameni ai lui se 
duc în partea dreaptă când ieşim şi se ocupă de cei din 
jumătatea care formează ariergarda lor. Eu merg în partea 


stângă cu cei trei oameni ai mei. În timp ce tu, Sivart, te 
desprinzi repede spre partea stângă, în întuneric, şi 
ocoleşti până când ajungi în spatele grupării Norse Riders 
şi te poziţionezi pe pasarelă, astfel încât să nu ajungă 
vreunul pe navă. Aţi înţeles? 

Seyton îşi drese vocea: 

— Sivart este cel mai tânăr şi... 

— „cel mai rapid, îl întrerupse Duff. Nu am cerut 
opinii, am întrebat dacă aţi înţeles ordinele. 

Privi chipurile inexpresive din faţa lui. 

— Să înţeleg că da. 

Se întoarse iar spre fereastră. 

Un bărbat scund, având un picior de lemn şi purtând o 
şapcă albă de căpitan de vas, cobori cu un mers legănat 
pe pasarelă, prin ploaia torențială. Se opri în faţa 
bărbatului de pe motocicleta roşie. Motociclistul nu-şi 
dăduse casca jos, doar îşi ridicase viziera, şi nici nu oprise 
motorul. 

Stătea în continuare în şa, crăcănat, şi îl asculta pe 
căpitan. De sub cască se iţeau două cosiţe blonde ce 
cădeau peste însemnul Norse Riders. 

Duff inspiră adânc. Îşi verifică arma. 

Cel mai rău era că Macbeth sunase, deoarece primise 
un apel telefonic anonim cu acelaşi pont şi îi oferise lui 
Duff sprijinul trupelor speciale. Însă Duff refuzase oferta, 
spunând că urma doar să fie luat în primire un camion şi îl 
rugase pe Macbeth să nu spună nimănui despre pont. 

La semnalul bărbatului cu casca de viking, unul dintre 
motociclişti înaintă, iar când motociclistul deschise o 
servietă în faţa căpitanului de vas, Duff observă pe 
mâneca  gecii sale de piele însemnele de sergent. 
Căpitanul încuviinţă dând din cap, ridică mâna, iar după o 
clipă se auzi un sunet de scrâşnet metalic şi se aprinseră 
luminile macaralei ce îşi îndepărta braţul de chei. 


— Se apropie momentul, spuse Duff. 

Acum vocea sa era mai sigură. 

— Aşteptăm până în momentul când fac tranzacţia, 
apoi intervenim. 

În penumbră, observă încuviinţări tăcute. 
Recapitulaseră planurile în cele mai mici detalii, însă 
anticipaseră cel mult cinci curieri. Să fi fost, oare, Sweno 
avertizat despre o posibilă intervenţie a poliţiei şi de asta 
să fi venit în număr aşa de mare? Nu, ar fi anulat totul. 

— Simţi mirosul? şopti Seyton de alături. 

— Ce miros? 

— Mirosul de frică. 

Seyton îşi închise ochii; nările îi fremătau. 

Duff privi în gol în noaptea ploioasă. Acum i-ar spune 
„da” lui Macbeth şi echipei de intervenţie? Duff îşi plimbă 
degetele lungi pe diagonala feţei. In acest moment, nu 
avea la ce să se mai gândească, trebuia să facă asta. 
Sweno era aici acum, iar Macbeth şi membrii echipei de 
intervenţie erau acasă, în paturile lor. 

Macbeth căscă în timp ce stătea întins pe spate. 
Asculta ploaia ce cădea deasupra lor. Simţi că a amorţit şi 
se întoarse pe o parte. 

Un bărbat cu păr alb ridică prelata şi se strecură 
năuntru. Stătea în întuneric, tremurând şi înjurând. 

— Te-ai udat, Banquo? întrebă Macbeth şi îşi puse 
palmele pe suprafaţa dură de carton gudronat de sub el. 

— Este un blestem pentru un bătrân reumatic ca mine 
să stea în oraşul ăsta în care toarnă mai mereu. Ar trebui 
să ies la pensie şi să mă mut la ţară. Să-mi iau o căsuţă în 
Fife sau prin împrejurimi, să stau pe o terasă însorită, 
înconjurat de zumzetul albinelor şi trilurile păsărilor. 

— În loc să fii pe acoperişul terminalului de containere 
din port, în toiul nopţii? Glumeşti? 

Râseră amândoi pe înfundate. 


A 


Banquo aprinse o lanternă. 

— Uite ce voiam să îţi arăt. 

Macbeth luă lanterna şi lumină desenul pe care i-l 
dăduse Banquo. 

— Mitraliera Gatling. Minunată maşinărie, nu? 

— Nu aspectul este problema, Banquo. 

— Arată-i-o lui Duncan. Explică-i că trupele de 
intervenţie au nevoie de ea. Acum. 

Macbeth oftă. 

— Nu o vrea. 

— Spune-i că vom pierde, atât timp cât Hecate şi 
Norse Riders au armament mai greu decât al nostru. 
Explică-i ce poate face o Gatling. Explică-i ce pot face 
două. 

— Duncan nu va aproba intensificarea uzului de armă, 
Banquo. Şi cred că ar trebui să-i dăm dreptate. După cea 
fost numit şeful poliţiei, schimburile de focuri s-au rărit. 

— Acest oraş încă este abandonat din cauza 
criminalităţii. 

— Este un început. Duncan are un plan. Şi vrea să facă 
ceea ce este bine. 

— Da, da, nu te contrazic. Duncan este un om bun. 
Dar este naiv, gemu Banquo. Şi cu arma asta am putea 
face curat şi... 

Fuseră întrerupţi de o lovitură uşoară în prelată. 

— Au început să descarce, şefu', se auzi un sâsâit 
Uşor. 

Era noul tânăr lunetist al trupelor de intervenţie, 
Olafson. Cu tot cu celălalt ofiţer la fel de tânăr, Angus, 
erau prezenţi doar patru din întreaga echipă, dar Macbeth 
ştia că toţi cei douăzeci şi cinci de membri ar fi acceptat 
fără ezitare să îngheţe de frig alături de ei. 


Macbeth stinse lanterna, i-o returnă lui Banquo şi băgă 
schiţa în buzunarul gecii negre de piele. Apoi trase prelata 
la o parte şi se târî pe burtă până la marginea acoperişului. 

Banquo veni lângă el. 

În faţa lor, pe puntea vasului MS Leningrad, stătea în 
lumina reflectoarelor un camion militar de culoare verde 
cu un aspect preistoric. 

— Un ZIS-5, şopti Banquo. 

— Din timpul războiului? 

— Mda. „S” vine de la Stalin. Ce părere ai? 

— Cred că Norse Riders au mai mulţi oameni decât a 
anticipat Duff. De bună seamă că Sweno este îngrijorat. 

— Crezi că suspectează că a fost informată poliţia? 

— Atunci nu ar mai fi venit. Îi este teamă de Hecate. 
Ştie că Hecate are mai mulţi ochi şi mai multe urechi decât 
noi. 

— Şi atunci, ce facem? 

— Stăm şi observăm. Poate că Duff reuşeşte să se 
descurce de unul singur. Dacă va fi aşa, noi nu ne băgăm. 

— Vrei să spui că i-ai adus pe copiii ăştia aici, în 
mijlocul nopţii, să stea şi să privească? 

Macbeth râse pe înfundate. 

— S-au oferit voluntari şi am spus că poate fi 
plictisitor. 

Banquo clătină din cap. 

— Ai prea mult timp liber, Macbeth. Ti-ar trebui o 
familie. 

Macbeth îşi ridică mâinile. Zâmbetul îi lumină barba de 
pe chipul întunecat şi lat. 

— Tu şi băieţii sunteţi familia mea, Banquo, ce-mi 
trebuie mai mult? 

Olafson şi Angus chicotiră amuzaţi în spatele lor. 

— Când s-o maturiza băiatul ăsta? mormăi Banquo şi 
şterse apa de pe luneta puştii Remington 700. 


Bonus avea oraşul la picioare. Geamul din faţa lui 
mergea de la podea la tavan şi, dacă plafonul de nori nu ar 
fi fost coborât, ar fi putut vedea întregul oraş. Ridică 
paharul de şampanie, iar unul dintre cei doi tineri 
îmbrăcaţi în pantaloni de călărie şi purtând mânuşi albe se 
apropie în grabă şi i-l umplu din nou. Trebuia să bea mai 
puţin, ştia asta. Şampania era scumpă, dar nu el plătea. 

Medicul îi spusese că un om de vârsta lui ar trebui să 
înceapă să se gândească la stilul de viaţă. Dar îi plăcea 
atât de mult! Da, era foarte simplu. Îi plăcea atât de mult! 
La fel ca scoicile şi cozile de raci. Ca un fotoliu moale şi 
încăpător. Şi ca băieţii tineri. Nu că ar fi avut acces la ei. 

Pe de altă parte, nici nu ceruse să aibă. 

Fusese luat de la recepţia dată la Obelisc şi adus în 
apartamentul penthouse, de unde vedeai, pe o latură, 
portul, iar, pe cealaltă, gara centrală, Piaţa Muncitorilor şi 
cazinoul Inverness. Bonus fusese întâmpinat de bărbatul 
masiv cu obraji moi, zâmbet prietenos, părul negru 
ondulat şi privire rece. De bărbatul numit Hecate. Sau 
Mâna Invizibilă. invizibilă, întrucât foarte puţini îl văzuseră. 
Mâna, pentru că majoritatea locuitorilor oraşului fuseseră, 
într-un fel sau altul, afectaţi de activităţile lui. Adică de 
produsul său. Un drog sintetic pe care îl fabrica chiar el, 
numit poţiune. Acesta, după estimările lui Bonus, îl făcuse 
pe Hecate unul dintre primii patru bogătaşi ai oraşului. 

Hecate se îndepărtă de binoclul aflat pe trepied în 
dreptul ferestrei. 

— Este greu să vezi ceva pe ploaia asta, spuse el, 
ţinându-se de bretelele pantalonilor lui de călărie şi 
scoțând o pipă din buzunarul sacoului de tweed agăţat de 
speteaza scaunului. 

Bonus se gândi că, dacă ar fi ştiut că aveau să arate ca 
o partidă englezească de vânătoare, ar fi ales altceva 
decât un costum obişnuit, plictisitor. 


— Dar macaraua se mişcă, ceea ce înseamnă că 
descarcă. Te hrănesc cum trebuie, Bonus? 

— Mâncarea este excelentă, spuse Bonus şi sorbi din 
şampanie. Însă trebuie să recunosc că nu prea ştiu ce 
anume sărbătorim. Şi de ce sunt invitat. 

Hecate râse şi îşi ridică bastonul de sprijin, arătând 
spre fereastră. 

— Sărbătorim  priveliştea, draga mea cambulă. Ca 
peşte ce stă doar pe fundul apei, ai văzut doar burta lumii. 

Bonus zâmbi. Nici măcar nu se gândea să protesteze 
la insultele lui Hecate. Acesta avea o influenţă ce-i putea 
aduce multe beneficii. Şi multe necazuri. 

— Lumea este mai frumoasă văzută de aici, continuă 
Hecate. Nu mai adevărată, dar mai frumoasă. Şi apoi mai 
sărbătorim şi asta, desigur. 

Bastonul indică spre port. 

— Adică...? 

— Cea mai mare cantitate traficată vreodată, dragă 
Bonus. Patru tone şi jumătate de amfetamină pură. Sweno 
a băgat toţi banii în asta, şi încă ceva pe deasupra. Acolo e 
un tip care şi-a pus toate ouăle în acelaşi coş. 

— Dar de ce? 

— Pentru că este disperat, desigur. Vede că produsul 
mediocru adus de Riders din Turcia este surclasat de 
poţiunea mea. Însă o asemenea cantitate de speed de 
calitate produs de sovietici, cu reducerea implicită de preţ 
şi costurile mici ale transportului per kilogram, îi va face 
competitivi. 

Hecate îşi sprijini bastonul în covorul gros ce acoperea 
podeaua din perete în perete. 

— Sweno s-a gândit bine şi, dacă reuşeşte, poate să 
încline balanţa puterii în acest oraş. Aşa că haide să-i urăm 
noroc vrednicului nostru competitor. 


___ Ridică paharul şi Bonus îi urmă, obedient, exemplul. 
Insă, când să îl ducă la gură, Hecate se opri, studiindu-şi 
paharul cu sprânceana ridicată, arătând cu degetul spre 
ceva şi returnând paharul unuia dintre băieţi, care îl şterse 
imediat cu mănuşa. 

— Din păcate pentru Sweno, continuă Hecate, este 
greu să organizezi o astfel de operaţiune cu un nou 
furnizor fără să afle ceilalţi din branşă. Şi, din păcate, este 
posibil ca acest „cineva” să fi dat poliţiei un pont anonim, 
dar plauzibil, despre locul şi momentul când va avea loc. 

— Tu, de pildă? 

Hecate zâmbi scurt, luă iar paharul, se întoarse cu 
spatele său lat la Bonus şi se aplecă spre binoclu. 

— Acum lasă camionul la sol. 

Bonus se ridică în picioare şi se îndreptă spre 
fereastră. 

— Spune-mi, de ce nu îl elimini chiar tu pe Sweno, în 
loc să fii doar un spectator? Aşa, pe lângă că ai scăpa de 
competiţie, te-ai alege şi cu patru tone şi jumătate de 
amfetamină de calitate pe care ai putea să o vinzi pe 
stradă... cu câte milioane? 

Hecate sorbi din paharul cu şampanie fără să-şi ia 
ochii de pe binoclu. 

— Krug, spuse el. Se spune că este cea mai bună 
şampanie. Aşa că doar din asta beau. Dar cine ştie? Dacă 
aş fi gustat şi altceva, poate că ar fi început să îmi placă şi 
m-aş fi reorientat. 

— Nu vrei ca piaţa să încerce altceva în afară de 
produsul tău? 

— Religia mea este capitalismul, şi libera concurenţă 
este crezul meu. Insă este dreptul fiecăruia să-şi urmeze 
natura şi să se lupte să dobândească monopolul şi să 
conducă lumea. lar rolul societăţii este să se lupte cu noi. 
Doar ne jucăm fiecare rolurile noastre, Bonus. 


— Amin. 

— Linişte! Acum dau banii. 

Hecate îşi frecă mâinile. 

— Să înceapă spectacolul! 

Duff aştepta la uşa din faţă cu mâna pe clanţă, 
ascultându-şi propria respiraţie. Încercă să stabilească 
contactul vizual cu oamenii săi. Stăteau înşiraţi în spatele 
lui, pe scările înguste. Cu gândurile lor. Ridicând piedica 
armei. Un ultim sfat adresat celui de alături. O ultimă 
rugăciune. 

— Se înmânează valiza, strigă Seyton de deasupra, de 
la etajul al doilea. 

— Acum! strigă Duff, împinse uşa şi se lipi de zid. 

Oamenii îşi făcură loc pe lângă el, intrând în beznă. 
Duff îi urmă. Simţi ploaia ce-i cădea pe cap. Apoi umbre 
care se mişcau. Zări două motociclete pe care nu stătea 
nimeni. Ridică portavocea. 

— Poliţia! Staţi pe loc şi ridicaţi mâinile! Repet, aici 
este poliţia, staţi... 

Primul foc sparse geamul uşii din spatele lui, următorul 
îi trecu prin stofa pantalonilor. Apoi urmă un sunet aidoma 
celui făcut de floricelele pe care şi le pregăteau copiii lui în 
serile de sâmbătă. Arme automate. La naiba! 

— Trageti! ţipă Duff, azvârli portavocea, se aruncă pe 
burtă, încercă să ţintească şi îşi dădu seama că aterizase 
într-o băltoacă. 

— Nu, se auzi o voce şoptită lângă el. 

Duff privi în sus. Era Seyton. Stătea nemişcat, cu arma 
pe lângă corp. 

Sabotase misiunea? Era...? 

— Îl au pe Sivart, şopti Seyton. 

Duff clipi, îndepărtând apa din ochi, şi continuă să 
privească atent, zărind cu coada ochiului un membru 


Norse Rider. Dar bărbatul stătea calm pe motocicletă, cu 
arma ţintită spre ei, fără să tragă. Ce dracu’ se petrecea? 

— Dacă vă ţineţi degetele acasă, treaba asta va avea 
un final fericit. 

Vocea profundă venea din afara cercului de lumină şi 
nu avea nevoie de portavoce. 

Duff văzu mai întâi motocicleta Indian Chief pe care nu 
stătea nimeni. Apoi apărură din beznă două siluete. Două 
coarne se înălţau de pe casca celui mai înalt dintre ei. Cel 
aflat în faţa lui era mai scund cu un cap. Şi avea toate 
şansele să se mai micşoreze cu încă un cap. Lama sabiei 
pe care Sweno o ţinea la gâtul lui Sivart, tânărul agent de 
poliţie, scânteie. 

Duff se ridică. 

— lar acum - vibră prin vizorul căştii vocea joasă a lui 
Sweno - o să ne luăm catrafusele şi o să plecăm. In linişte 
şi pace. Doi dintre oamenii mei rămân aici să se asigure că 
nici unul dintre voi n-o să facă vreo tâmpenie. Cum ar fi să 
veniţi după noi. S-a înţeles? 

Duff dădu să se ridice în picioare. 

— În locul tău, şefule, aş rămâne în băltoacă, şopti 
Seyton. Ai făcut deja destule tâmpenii. 

Duff inspiră adânc. Expiră. Insipiră din nou. La dracu'! 
La dracu'! 

— Ei bine? spuse Banquo, privind prin binoclu la actorii 
de pe chei. 

— Până la urmă, se pare că va trebui să-i punem la 
treabă pe tinerei, spuse Macbeth. Insă nu chiar acum. Mai 
întâi, îi lăsăm pe Sweno şi pe oamenii lui să iasă din scenă. 

— Ce? Să-i lăsăm să plece cu camionul şi toate cele? 

— Nu asta am spus, dragă Banquo. Dar, dacă facem 
ceva acum, acolo se va lăsa cu un adevărat măcel. 

— Da, şefu'? spuse tânărul cu ochii de un albastru 
intens şi păr lung şi blond, care nu ar fi fost acceptat de 


nimeni altcineva decât de Macbeth în echipă. Pe chip i se 
citeau toate trăirile. 

Macbeth ştia că Angus şi Olafson aveau pregătirea 
necesară, iar acum aveau nevoie de mai multă experienţă 
în viaţa reală. Mai ales Angus trebuia să devină mai dur. În 
timpul interviului de angajare, Angus precizase că 
renunţase la studiile teologice când realizase că 
Dumnezeu nu exista, că oamenii se pot salva doar pe ei şi 
unul pe celălalt, aşa că se gândise să se facă poliţist. 
Fusese suficient pentru Macbeth; îi plăcea atitudinea 
neînfricată a tânărului, ivită ca o consecinţă a viziunii sale. 
însă Angus trebuia să înveţe şi să-şi strunească 
sentimentele şi să înţeleagă că cei din trupele speciale 
erau cei care pun legea în aplicare, că ei sunt braţul lung 
şi dur al legii. Meditaţiile trebuiau lăsate pe seama altora. 

— la-o prin spate, adu maşina şi să fii pregătit la uşa 
din spate. 

— Am înţeles, spuse Angus, ridicându-se şi dispărând. 

— Olafson? 

— Da? 

Macbeth se uită la el. Gura aproape mereu 
întredeschisă, sâsâitul, ochii pe jumătate închişi şi notele 
obţinute la Şcoala de Poliţie îl cam puseseră pe gânduri pe 
Macbeth, atunci când Olafson venise la el, implorându-l să- 
| primească în trupele de intervenţie. Dar băiatul era 
dornic şi Macbeth a hotărât să îi dea o şansă, aşa cum şi el 
primise una cândva. Pentru că Macbeth avea nevoie de un 
lunetist de elită care să preia ştafeta, iar Olafson, nu prea 
dotat pentru subiecte teoretice, era un ţintaş divin. 

— La ultimul antrenament ai doborât recordul vechi de 
douăzeci de ani deţinut de cel de acolo, spuse Macbeth 
făcând semn cu capul înspre Banquo. Felicitări, este o 
realizare deosebită. Ştii ce importanţă are asta aici şi 
acum? 


— Ăăă... nu, şefule. 

— Bine, pentru că nu are nici o importanţă. Acum 
trebuie să-l urmăreşti şi să-l asculţi pe inspectorul Banquo 
şi să înveţi. Nu tu vei salva situaţia astăzi. Asta se va 
întâmpla mai târziu. Înţelegi? 

Obrazul moale şi buza inferioară ale lui Olafson se 
mişcară, dar, evident, el nu reuşi să răspundă, aşa că doar 
dădu din cap. 

Macbeth îi puse mâna pe umăr. 

— Eşti puţin emoţionat? 

— Puțin, şefule. 

— Este normal. Încearcă să te linişteşti. Şi încă ceva, 
Olafson. 

— Da? 

— Să nu ratezi. 

— Ce se petrece? întrebă Bonus. 

— Ştiu ce se va întâmpla, spuse Hecate, îndreptându- 
se de spate şi îndepărtând binoclul din direcţia cheiului. 
Aşa că nu am nevoie să mai privesc. 

Se aşeză pe scaun, lângă Bonus. Bonus observase că 
aşa obişnuia să facă. Să se aşeze alături de cineva, nu în 
faţa lui. Ca şi cum îi displăcea să fie privit direct. 

— L-au capturat pe Sweno şi amfetamina? 

— Din contră. Sweno l-a prins pe unul dintre oamenii 
lui Duff. 

— Ce? Şi nu eşti îngrijorat? 

— Nu pariez niciodată pe un singur cal, Bonus. Şi mă 
preocupă mai mult imaginea de ansamblu. Ce părere ai de 
inspectorul-şef Duncan? 

— Te referi la promisiunea că te va aresta? 

— Nu asta mă interesează, însă a înlăturat mulţi dintre 
vechii mei colaboratori din poliţie şi a creat deja unele 
probleme în piaţă. Haide, te pricepi să-i citeşti pe oameni. 


L-ai văzut, l-ai auzit. Chiar este atât de incoruptibil pe cât 
se spune? 

Bonus ridică din umeri. 

— Toţi au un preţ. 

— Ai perfectă dreptate, însă preţul nu constă 
întotdeauna în bani. Nu cu toţi este la fel de simplu ca în 
cazul tău. 

Bonus ignoră insulta, dat fiind că nu o percepu ca 
atare. 

— Pentru a şti cum poate fi corupt Duncan, trebuie să 
aflăm ce vrea. 

— Duncan vrea să servească turma, spuse Hecate. Să 
câştige adoraţia oraşului. Să i se ridice statuie. 

— Va fi complicat. E mai uşor să corupi viermi lacomi 
decât un stâlp al societăţii ca Duncan. 

— Ai dreptate când vorbeşti de mită, spuse Hecate. 
Dar te înşeli asupra stâlpilor societăţii şi viermilor. 

— Cum aşa? _ 

— Fundaţia capitalismului, dragă Bonus. Incercarea 
individului de se îmbogăţi pe sine îmbogăţeşte turma. Este 
un mecanism simplu şi funcţionează fără ca noi să îl 
observăm sau să ne gândim la el. Tu şi cu mine suntem 
stâlpii comunităţii, nu  idealiştii dezorientaţi precum 
Duncan. 

— Vorbeşti serios? 

— Filozoful moralist Adam Hand a vorbit serios. 

— Să produci şi să vinzi droguri serveşte societăţii? 

— Oricine satisface o cerere contribuie la consolidarea 
societăţii. Cei ca Duncan, care vor să reglementeze şi să 
limiteze, sunt contra firii şi, pe termen lung, ne vor aduce 
prejudicii tuturor. Prin urmare, cum îl putem face pe 
Duncan, cel mai de seamă cetăţean al oraşului, să nu mai 
reprezinte un pericol? Care este punctul său slab? Ce 
putem folosi? Sex, droguri, ceva secrete de familie? 


— Îți sunt recunoscător pentru încrederea pe care mi-o 
acorzi, Hecate, dar chiar nu ştiu. 

— Păcat, răspunse Hecate, lovind uşor cu bastonul în 
covor, în timp ce îl privea pe tânărul care încerca să 
deschidă o nouă sticlă de şampanie. Am început să 
suspectez că Duncan are o singură vulnerabilitate. 

— Şi anume? 

— Speranţa de viaţă. 

Bonus se fâţâi pe scaun. 

— Chiar sper că nu m-ai invitat aici să mă rogi să... 

— In nici un caz, draga mea cambulă, te voi lăsa să 
stai întins acolo, în noroi. 

Bonus respiră uşurat, în timp ce îl privea pe tânăr 
îndepărtând sârma de pe dopul sticlei de şampanie. 

— Dar... reluă Hecate. Tu eşti dotat cu cruzimea, lipsa 
de loialitate şi capacitatea de influenţă ce îţi conferă 
putere asupra persoanelor pe care vreau să le controlez. 
Sper că pot conta pe tine la momentul potrivit. Că poţi fi 
mâna mea invizibilă. 

Se auzi o pocnitură puternică. 

— Momentul teatral! spuse Bonus, bătându-l pe spate 
pe tânărul ce încerca să toarne şampania neastâmpărată 
în pahare. 

Duff stătea nemişcat pe asfalt. Lângă el, oamenii lui 
stăteau la fel de imobili şi îi priveau pe membrii grupării 
Norse Riders care, la mai puţin de zece metri de ei, se 
pregăteau să plece. Sivart şi Sweno rămăseseră în beznă, 
dincolo de conul de lumină, însă Duff îl vedea pe tânărul 
agent de poliţie tremurând cu sabia lui Sweno la gât. Duff 
îşi putea imagina cum cea mai mică presiune şi cel mai 
mic gest ar fi tăiat pielea, artera pulmonară, iar trupul ar fi 
rămas fără sânge în câteva secunde. Duff simţea că intră 
el însuşi în panică gândindu-se la consecinţe. Nu doar că 
ar fi avut mâinile şi dosarul pătate de sângele unui 


subordonat, dar acţiunea coordonată de el însuşi se 
dusese pe apa sâmbetei chiar înainte ca şeful lui să 
numească pe cineva la conducerea Departamentului de 
Criminalitate Organizată. 

Sweno îi făcu semn cu capul unuia dintre membrii 
Norse Riders, care cobori de pe motocicletă, se postă în 
spatele lui Sivart şi îndreptă un pistol înspre capul 
tânărului. Sweno lăsă vizorul în jos, păşi în lumină, i se 
adresă bărbatului ce avea trese de sergent pe geaca de 
piele, încălecă motocicleta, salută ducând două degete în 
dreptul căştii şi porni de-a lungul cheiului. Duff trebui să se 
abţină să nu tragă după el. Sergentul dădu câteva ordine 
şi, după câteva clipe, motocicletele începură să huruie în 
noapte. 

După ce toţi ceilalţi plecaseră în urma lui Sweno şi a 
sergentului, mai rămăseseră doar două motociclete fără 
pilot. 

Duff îşi spuse că nu trebuie să cedeze panicii, că 
trebuie să se gândească. Respiră, gândeşte! Pe cheu 
rămăseseră patru oameni purtând însemnele Norse Riders. 
Unul dintre ei stătea în umbră, în spatele lui Sivart. Altul 
era în lumină, ţinându-i la distanţă cu ajutorul unei 
mitraliere de asalt, un AK-47. Doi dintre ei, probabil cei 
care veniseră ca pasageri, urcară în camion. Duff auzi 
sunetul persistent al cheii în contact şi speră pentru o clipă 
că bătrânul monstru de fier nu avea să pornească. Înjură 
când zumzetul iniţial estompat se transformă într-un 
zornăit puternic şi sacadat. Camionul se pusese în 
mişcare. 

— Le dăm zece minute, strigă bărbatul cu AK-47 în 
mâini. Aşa că gândiţi-vă la ceva frumos în timpul ăsta. 

Duff stătea cu privirea aţintită la stopurile camionului 
ce se pierdea încet în beznă. Să se gândească la ceva 
frumos? li scăpau printre degete patru tone şi jumătate de 


droguri, împreună cu ceea ce ar fi reprezentat cele mai 
multe numeroase arestări făcute pe acest front. Nu era de 
ajutor nici că ei ştiau că în faţa lor stătuseră Sweno şi 
oamenii lui, cât timp în faţa juriului şi judecătorului nu 
puteau spune că le-au văzut feţele, ci doar paisprezece 
căşti nenorocite. Ceva frumos? Duff închise ochii. 

Sweno. 

Îl avusese aici, îl avusese în mâini. La dracu’, la dracu”! 

Duff ascultă. Ascultă după ceva, ceva. Dar tot ce 
auzea era ropotul fără noimă al ploii. 

— Banquo îl are în cătare pe cel care îl supraveghează 
pe băiat, spuse Macbeth. Tu îl ai pe celălalt, Olafson? 

— Da, şefule. 

— Trebuie să trageţi în acelaşi timp, voi număra de la 
trei. Banquo? 

— Am nevoie de mai multă lumină pe ţintă. Sau ochi 
mai tineri. Acum am toate şansele să îl împuşc pe tânăr. 

— Tinta mea înoată în lumină, şopti Olafson. Putem 
face schimb. 

— Dacă dăm greş şi băiatul nostru moare, e mai 
simplu să spunem că Banquo a ratat. Banquo, care crezi 
că este viteza maximă pe care o poate prinde un astfel de 
camion, plin ochi? 

— Nu ştiu. O sută, poate. 

— Bine, însă, dacă vrem să facem tot ce ne-am 
propus, riscăm să intrăm în criză de timp. Aşa că vom 
improviza puţin. 

— Îţi vei încerca pumnalele? 

— De la distanţa asta? Mulţumesc pentru încredere. 
Nu, vei vedea curând, bătrâne. Chiar vei vedea. 

Banquo îşi mută privirea de la lunetă şi constată că 
Macbeth se ridicase şi prinsese bara de care era agăţată 
lampa ce atârna din tavan. Vena pulmonară era perfect 
vizibilă pe gâtul puternic al lui Macbeth, iar dinţii-i 


străluceau, dar Banquo nu era sigur dacă râde sau doar 
strânge din dinţi. Bara era prinsă ca să reziste vânturilor 
din nord-vest timp de opt luni pe an, dar Banquo îl mai 
văzuse pe Macbeth ridicând maşini derapate pe zăpadă. 

— Trei, gemu Macbeth. 

Primele şuruburi săriră din armăturile de fier. 

— Doi. 

Bara se slăbi şi, dintr-o smucitură, cablul prins pe zidul 
de dedesubt cedă. 

— Unu. 

Macbeth îndreptă lampa înspre pasarelă. 

— Acum. 

Se auzi un sunet ca două lovituri de bici. Duff îşi 
deschise ochii la timp să-l vadă pe bărbatul ce ţinea arma 
automată prăbuşindu-se pur şi simplu în faţă şi lovind 
pământul, mai întâi cu casca. 

In locul în care stătea Sivart se făcuse lumină, şi acum 
Duff îl vedea bine, ca şi pe cel care stătea în spatele lui. 
Nu mai avea arma îndreptată spre capul lui Sivart, ci se 
sprijinea cu bărbia de umărul lui. In lumină, Duff observă şi 
gaura din vizorul căştii. Apoi, precum o meduză, se 
prelinse pe spinarea lui Sivart şi căzu la pământ. 

Duff se întoarse. 

— Sus aici, Duff! 

Îşi feri ochii. Din spatele luminii orbitoare se auzi un 
râset şi umbra unui om uriaş căzu pe cheiuri. 

Dar râsul fu suficient. 

Era Macbeth. Bineînţeles că era Macbeth. 


CAPITOLUL 2 


Într-o noapte cu cer senin, în lumina lunii şi fără să 
scoată un sunet, un pescăruş plană pe deasupra lui Fife. 


Dedesubt, apa din fiord scânteia precum argintul. În 
partea de vest a fiordului - aidoma zidului de apărare al 
unei fortărețe - un munte se înălța spre cer. Aproape de 
vârful muntelui, un ordin mânăstiresc ridicase cândva o 
cruce imensă, însă, pe partea cu Fife, locuitorii oraşului îi 
vedeau conturul ca şi cum ar fi fost întoarsă cu susul în 
jos. De pe latura muntoasă - asemenea unui pod mobil 
aşezat peste şanţul de apărare a unei fortărețe - pornea 
un impresionant pod de metal. Lung de trei sute şaizeci de 
metri şi cu o înălţime de nouăzeci de metri în punctul său 
cel mai înalt. Podul lui Kenneth, sau Podul Nou, după cum 
era numit de majoritatea oamenilor. Podul cel vechi era 
mai modest, dar mai plăcut ochiului, amplasat mai înspre 
interiorul fiordului, ceea ce presupunea să ocoleşti. In 
mijlocul noului pod trona statuia din marmură, lipsită de 
farmec, a unui bărbat. Ar fi trebuit să îl reprezinte pe 
Kenneth, fostul şef al inspectoratului de poliţie, realizată 
chiar la ordinele sale. Statuia ocupa doar un centimetru 
din teritoriul oraşului, dat fiind că nici un district nu era 
dornic să îi ofere post-mortem ticălosului vreun petic de 
pământ pe gratis. Chiar dacă sculptorul respectase 
cerinţele lui Kenneth de a-i surprinde natura sa vizionară şi 
îl reprezentase scrutând depărtările, nici cel mai binevoitor 
artist nu putea să camufleze guşa voluminoasă a fostului 
şef al poliţiei. 

Pescăruşul dădu din aripi să ia altitudine, în speranţa 
că va găsi mai mulţi peşti pe coasta de pe cealaltă parte a 
muntelui, chiar dacă asta însemna să traverseze linia de 
confluență a două zone atmosferice. De la bine înspre rău. 
Pentru oamenii care doreau să meargă în aceeaşi direcţie, 
exista o îngustă gaură neagră de doi kilometri prin munte, 
pornind de la Podul Nou. Un munte şi o separare pe care 
mulţi păreau să o aprecieze - cei din districtele din 
vecinătate considerau tunelul un soi de rect, cu câte un 


orificiu anal la fiecare capăt. Zburând peste culmea 
muntoasă, pescăruşul pluti dintr-o lume armonioasă într- 
un ropot de ploaie murdară şi rece precum gheaţa ce 
cădea peste oraşul urât mirositor de dedesubt. 
Manifestându-şi, parcă, disprețul, pescăruşul se găinăţă 
înainte să înfrunte rafalele de vânt. 

Găinaţul pescăruşului lovi acoperişul unei coşmelii, 
unde un băiat vlăguit stătea tremurând pe o bancă. Deşi 
indicatorul de lângă baracă spunea că acolo era o staţie de 
autobuz, băiatul nu era sigur. În ultimii ani, multe rute de 
autobuz fuseseră anulate. Din cauza populaţiei în scădere, 
spusese idiotul de primar. Dar băiatul trebuia să ajungă la 
gară, să îşi ia poţiunea; speed-ul pe care îl luase de la 
nişte motociclişti era o porcărie, mai curând zahăr pudră şi 
amidon decât amfetamină. 

Asfaltul ud şi murdar lucea în lumina lămpilor stradale 
care încă funcționau, iar apa de ploaie băltea în găurile 
drumului ce ducea în afara oraşului. Fusese linişte, nici o 
maşină la orizont, doar ploaie. Însă acum auzi un sunet 
aidoma unui bolborosit abia perceptibil. 

Inălţă capul. Trase de sfoara peticului de pe ochi, care 
îi alunecase de pe orbită cât dormise şi care acum îi 
acoperea ochiul care îi mai rămăsese. 

Poate reuşea să meargă în centrul oraşului cu o 
ocazie? Dar nu, sunetul se auzea din direcţia greşită. 

Se ghemui iar. 

Bolboroseala aceea se transformă într-un vuiet. Nu se 
putea mişca şi, oricum, era ud leoarcă, aşa că doar îşi 
acoperi capul cu mâinile. Camionul trecu, şi o cascadă de 
apă murdară se prăvăli în adăpost. Stătu întins acolo, 
contemplând viaţa, până când realiză că era mai bine să 
nu facă asta. 

Se auzi altă maşină. La ora asta? 


Se ridică în picioare clătinându-se şi privi afară. Nu, 
venea tot din oraş. Tot în viteză mare. Privi fix în lumina 
farurilor în timp ce se apropiau. lar în minte gândul i se 
înfiripă deodată, un pas în stradă şi toate problemele lui s- 
ar rezolva. 

Dubiţa îl depăşi fără să intre în vreuna din gropile din 
asfalt. Un Ford Transit negru. O maşină de poliţie. Cu trei 
persoane înăuntru. Bine, nu ai vrea să te duci la plimbare 
cu ei. 

— E în faţa noastră, spuse Banquo. Mai repede, Angus! 

— De unde ştii că sunt ei? întrebă Olafson şi se aplecă 
printre scaunele din faţă ale Fordului Transit trupelor de 
intervenţie. 

— După fumul de motorină, spuse Banquo. Doamne, 
nici nu mă mir că în Uniunea Sovietică este criză de 
combustibil. Angus, mergi chiar în spatele lor, să ne vadă 
în oglinda retrovizoare. 

Angus ţinu pasul până când intrară în norul negru 
format de gazele de eşapament. Banquo cobori geamul 
portierei şi îşi sprijini arma pe oglinda retrovizoare. Tuşi. 

— Şi acum pe lângă ei, Angus. 

Angus ieşi în lateral şi acceleră. Fordul Transit ajunse 
în dreptul camionului ce horcăia şi gemea. 

Pe geamul camionului ieşi un mănunchi de fum. 
Oglinda pe care era aşezată arma lui Banquo se rupse 
trosnind. 

— Da, ne-au văzut, spuse Banquo. Treci iar în spatele 
lor. 

Ploaia se opri brusc şi în jurul lor se făcu şi mai 
întuneric. Intraseră în tunel. Asfaltul şi pereţii negri curbați 
ai muntelui păreau să se topească în lumina farurilor, iar 
tot ce puteau vedea erau luminile stopurilor camionului. 

— Ce facem? întrebă Angus. De cealaltă parte este 
podul şi dacă trec de jumătatea lui... 


— Ştiu, spuse Banquo ridicând arma. 

În dreptul statuii era limita teritorială a oraşului, acolo 
înceta jurisdicţia lor, înceta urmărirea. Desigur, teoretic 
puteau continua, se mai întâmplase şi înainte ca unii 
poliţişti mai entuziaşti să aresteze traficanţi dincolo de 
hotarul oraşului. Şi s-au trezit cu nişte cazuri promițătoare 
respinse de instanţa de judecată, ba chiar au trebuit să 
suporte acuzaţii de abuz în serviciu. Puşca Remington 700 
a lui Banquo reculă. 

— Drept la ţintă, spuse el. 

În faţa lor, în tunel, camionul începu să se clatine. Din 
una din roţile din spate săreau bucăţi de cauciuc. 

— Acum vei afla cum se simte în realitate să nu ai 
control asupra direcţiei, spuse Banquo încărcând şi ţintind 
cealaltă roată din spatele camionului. 

— Stai mai în spate, Angus, în caz că intră în peretele 
tunelului. 

— Banquo... se auzi de pe bancheta din spate. 

— Olafson? spuse Banquo lent şi apăsă încet pe 
trăgaci. 

— Vine o maşină din faţă. 

— Hopa! 

Banquo îşi dezlipi obrazul de pe armă, în timp ce 
Angus încetini. În faţa lor, camionul ZIS-5 vira dintr-o parte 
în alta, când obturând, când lăsând să se vadă farurile 
maşinii care venea din sens opus. Banquo auzi claxonul, 
claxonul disperat al unei berline ce vedea camionul 
îndreptându-se spre ea şi ştia că este prea târziu să mai 
facă ceva. 

— Isuse... spuse Olafson în şoaptă. 

Sunetul claxonului crescu în intensitate şi frecvenţă. 

Apoi un licăr de lumină. 

Banquo îşi întoarse privirea, ca un automatism. 


Zări pentru o clipă bancheta din spate a maşinii, 
obrazul unui copil ce dormea, sprijinit de geamul portierei. 

Apoi dispăru, iar sunetul tot mai stins al claxonului era 
aidoma geamătului dezamăgit al unei audienţe ale cărei 
aşteptări au fost înşelate. 

— Mai repede, spuse Banquo. Cât de curând ajungem 
pe pod. 

Angus acceleră şi intrară iar în siajul gazelor de 
eşapament. 

— Uşurel. 

Banquo încărcă. 

— Uşurel... 

În acelaşi timp, prelata din spatele camionului fu dată 
într-o parte şi lumina farurilor Fordului Transit dezvălui o 
platformă ticsită cu pungi albe din plastic. Geamul dintre 
compartimentul de marfă şi cabina şoferului era spart. ŞI 
în partea de sus a unei fante între pungile de plastic se 
vedea ţeava unei puşti îndreptată înspre ei. 

— Angus... 

Se auzi o bubuitură scurtă, iar Banquo reuşi să vadă 
deflagraţia de la gura ţevii înainte ca parbrizul să se 
albească şi să cadă peste ei. 

— Angus! 

Angus înţelese mesajul şi roti cu hotărâre de volan 
spre dreapta. Apoi spre stânga. Roţile scârţâiau şi 
gloanţele şuierau în timp ce ţeava ce scuipa foc încerca să 
le anticipeze manevrele. 

— La dracu”! ţipă Banquo trăgând la rândul lui spre 
cealaltă roată, însă gloanţele doar scoteau scântei la 
contactul cu aripa camionului. 

Şi, deodată, începu iar să plouă. Erau pe pod. 

— Trage în el cu carabina, Olafson, urlă Banquo. 
Acum! 


Ploaia cădea prin locul în care fusese parbrizul, iar 
Banquo se mută pentru ca Olafson să îşi sprijine arma cu 
două ţevi pe speteaza scaunului său. Ţeava armei trecu 
dincolo de umărul lui Banquo, dar dispăru concomitent cu 
o bufnitură ca de carne izbită cu ciocanul. Banquo se 
întoarse spre bancheta din spate, unde Olafson se 
prăbuşise cu capul plecat înainte şi cu o gaură în haină, în 
dreptul pieptului. Căptuşeala gri a scaunului pe care stătea 
Banquo fu pulverizată la următorul foc de armă, glonţul 
intrând în bancheta de lângă Olafson. 

Tipul din camion mai avea doar câteva clipe de trăit. 
Banquo luă carabina din mâinile lui Olafson şi dintr-o 
singură mişcare ţinti şi trase prin cadrul parbrizului. În 
compartimentul de marfă al camionului avu loc o explozie 
de alb. Banquo lăsă carabina să-i cadă din mâini şi ridică 
puşca. In camion atârna în aer un nor gros de pudră albă. 
Tipului din interior îi era imposibil să vadă ceva, dar în 
beznă se prefigura la lumina farurilor statuia din marmură 
albă a lui Kenneth, precum o fantomă nepoftită. Banquo 
luă în colimator roata din spate a camionului şi trase. 

La fix. 

Camionul se clătină dintr-o parte în alta în faţa lor, 
urcă pe trotuar, când o roată din faţă şi una din spate se 
loviră de bordură, iar partea laterală a camionului ZIS-5 
lovi gardul de oţel armat. Sunetul metalic acoperi sunetul 
motorului camionului. Dar, în mod incredibil, şoferul reuşi 
să-l redreseze. 

— Te rog, nu depăşi limita oraşului! ţipă Banquo. 

Ultima bucată din anvelopă se desprinse de pe jantă şi 
o explozie de scântei lumină cerul nopţii. Camionul ZIS-5 
intră în derapaj, şoferul încercă cu disperare să îl 
redreseze, dar fără succes de această dată. Camionul 
schimbă direcţia şi alunecă pe asfalt. Era practic pe hotar 
când roţile prinseră iar aderenţă şi maşina ieşi de pe 


carosabil. Douăsprezece tone de tehnică militară sovietică 
îl izbiră pe Kenneth, şeful poliţiei, fix sub centură, 
spulberară fundaţia şi traseră statuia şi încă vreo zece 
metri din gardul de fier înainte să cadă peste marginea 
podului. Angus reuşise să oprească Fordul şi în liniştea 
ivită brusc Banquo îl văzu pe Kenneth prăvălindu-se în 
lumina lunii, rotindu-se alene în jurul bărbiei. Imediat în 
urma lui venea ZIS-ul, cu cabina înainte şi lăsând în urmă 
o coadă de pudră albă, ca o cometă de amfetamină. 

— Măi să fie... şopti polițistul. 

Trecu parcă o eternitate până când convoiul se izbi de 
apă, colorând-o pentru moment în alb, iar sunetul ajunse 
la urechile lui Banquo cu o mică întârziere. 

Apoi se făcu iar linişte. 

Sean tropăi în faţa clubului şi se uită concentrat prin 
poartă. Işi frecă tatuajul „Norse Riders Till | Die”, scris cu 
litere mari pe frunte. Nu mai fusese atât de agitat de când 
fusese în sala de naşteri din spital. Nu era tipic ca el şi 
Colin să tragă paiul cel scurt, trebuind să rămână de pază 
tocmai în noaptea cea mai interesantă? Nu-i însoţiseră pe 
ceilalţi la preluarea transportului de droguri şi nici nu 
aveau să participe la petrecere. 

— Cucoana îi va da puştiului numele meu, spuse Sean, 
mai mult ca să spună ceva. 

— Felicitări, spuse Colin fără entuziasm, ducându-şi 
mâna la mustaţa ca de morsă. 

Ploaia i se prăvălea pe scăfârlia cheală. 

— Mulţam, spuse Sean. 

In realitate, nu-şi dorise nimic din toate astea. Nici un 
tatuaj care să îl marcheze pe viaţă, nici un copil care, din 
ce ştia el, tot asta făcea. Libertate. Asta reprezenta o 
motocicletă, nu? Insă clubul şi apoi Betty i-au schimbat 
percepţia cu privire la libertate. Poţi fi cu adevărat liber 


doar atunci când resimţi sentimentul de apartenenţă, doar 
când ajungi să cunoşti adevărata unitate. 

— Uite-i, spuse Sean. Se pare că totul a mers bine, nu 
crezi? 

— Lipsesc două motociclete, răspunse Colin, scuipând 
ţigara şi deschizând înalta poartă împodobită cu sârmă 
ghimpată. 

Motocicleta din avangardă se opri înaintea lor. Din 
spatele căştii încornorate răzbi vocea joasă: 

— Am fost ambuscaţi de poliţie, aşa că gemenii vor 
veni mai târziu. 

— Am înţeles, şefu', spuse Colin. 

Motocicletele se strecurară pe poartă, una câte una. 
Unul dintre băieţi le făcu semn ridicând degetul mare. Era 
bine, drogurile erau la adăpost, iar clubul era salvat. Sean 
respiră uşurat. Motocicletele traversară curtea, trecând de 
casa din lemn cu un singur etaj ce aducea mai curând cu o 
baracă şi pe al cărei perete era pictată emblema Norse 
Rider, şi dispărură în garajul generos. In baracă era pusă 
masa; Sweno hotărâse ca afacerea să fie sărbătorită 
printr-o băută. Şi după câteva minute, din interior, Sean 
auzi muzica dată la maxim şi primele chiote ale petrecerii. 

— Suntem bogaţi, râse Sean. Ştii unde au dus 
drogurile? 

Colin nu răspunse, doar închise ochii. 

Nu ştia. Nimeni nu ştia. Doar Sweno. Şi cei care 
conduceau camionul, desigur. Aşa era cel mai bine. 

— lată-i pe gemeni, spuse Sean, deschizând iar poarta. 

Motocicletele mergeau încet, aproape ezitând, urcând 
dealul spre ei. 

— Hei, Joăo, ce-ai pă... începu Sean să spună, dar 
motocicletele trecură de poartă. 

Îi privi oprindu-se în mijlocul curţii, ca şi cum aveau de 
gând să-şi lase motocicletele acolo. Apoi se înghiontiră 


reciproc, făcură semn cu capul spre uşa deschisă a 
garajului şi intrară cu motocicletele. 

— Ai văzut viziera lui João? întrebă Sean. Avea o gaură 
în ea. 

Colin oftă apăsat. 

— Nu glumesc! spuse Sean. Chiar în centru. Merg să 
văd ce s-a întâmplat în realitate pe cheu. 

— Hei, Sean... 

Insă Sean traversă curtea alergând şi intră în garaj. 
Gemenii coborâseră de pe motociclete. Amândoi stăteau 
cu spatele la intrare, având căştile încă pe cap. Unul dintre 
ei ţinea întredeschisă uşa ce dădea din garaj direct în 
camera de activităţi sociale a clubului, ca şi când nu voia 
să fie văzut, ci să arunce mai înainte o privire. João, cel 
mai bun prieten al lui Sean, era lângă motocicletă. 
Scosese încărcătorul ponositului AK-47 şi părea că numără 
cartuşele rămase. Sean îl bătu cu palma pe umăr. Joăo 
trebuie să se fi speriat cumplit, pentru că se întoarse 
brusc. 

— Ce s-a întâmplat cu viziera ta, Joăo? Ţi-a sărit o 
pietricică? 

joo nu răspunse, părea doar preocupat să bage 
încărcătorul înapoi în puşca-mitralieră AK-47. Era ciudat de 
nepriceput. Altă ciudăţenie era că părea... mai înalt. Ca şi 
cum în faţa lui nu era João, ci... 

— Futu-i! strigă Sean, făcând un pas în spate şi ducând 
mâna la curea. 

Realizase ce era gaura din vizor şi că nu avea să-şi mai 
revadă vreodată cel mai bun prieten. Sean îşi scoase 
arma, trase siguranţa şi era gata să ţintească spre 
bărbatul care încă se chinuia cu AK-ul 47, când ceva îl lovi 
peste umăr. Din instinct, întoarse arma în direcţia din care 
venise lovitura. Dar acolo nu era nimeni. Doar tipul de 
lângă uşă, cu geaca purtând logoul Norse Riders. În acel 


moment, mâna sa păru să-şi piardă vigoarea, iar Sean 
scăpă arma pe pământ. 

— Să nu scoţi un sunet, spuse o voce din spatele lui. 

Sean se întoarse iar. 

Puşca-mitralieră îl avea în vizor şi în viziera căştii 

găurite văzu reflexia unui pumnal înfipt în umărul său. 
_ Duff lipi ţeava AK-ului de tatuajul de pe fruntea tipului. 
li ţintui cu privirea chipul urât şi tâmp. Apăsă cu degetul 
pe trăgaci, doar o idee... Işi auzi în cască şuieratul 
respirației şi îşi simţi bătăile inimii sub geaca puţin cam 
strâmtă. 

— Duff, spuse Macbeth din uşă. Încetişor. 

Duff mai apăsă puţin pe trăgaci. 

— Incetează! reluă Macbeth. Este rândul nostru să ne 
folosim de un ostatic. 

Duff luă degetul de pe trăgaci. 

Tipul se făcuse alb ca varul la faţă. Din cauza pierderii 
de sânge sau de frică. Şi una, şi alta, probabil. Spuse cu 
voce tremurândă: 

— Noi nu sal... 

Duff îl plesni cu ţeava armei peste tatuaj. Îi rupse o 
fâşie de piele de pe frunte, care preţ de câteva clipe 
rămase de un alb-strălucitor, ca o copie a propriului semn 
distinctiv. După aceea urma se umplu de sânge. 

— Tu să taci, băiete, şi totul va fi bine, spuse Macbeth, 
care li se alăturase. 

II prinse pe tânăr de păr, îi trase capul spre spate şi îi 
puse celălalt cuţit la gât. II împinse în faţa lui, înspre uşa 
sălii de club. 

— Gata? 

— Ţine minte, Sweno este al meu, spuse Duff, 
asigurându-se că magazia este bine fixată în armă şi porni 
în urma lui Macbeth şi a tânărului. 


Macbeth lovi uşa cu piciorul şi intră ţinându-l pe tânăr 
în faţa lui, iar Duff îi urmă îndeaproape. 

Norse Riders hohoteau şi zbierau aşezaţi la o masă 
lungă din camera mare, dar deja plină de fum de ţigară. 
Toţi pe cealaltă parte a mesei, cu spatele la zid şi cu faţa 
spre cele trei uşi de acces în încăpere. Era, probabil, o 
regulă a clubului. Duff estimă că erau în jur de douăzeci. 
Muzica era dată la maxim. Rolling Stones. „Jumpin' Jack 
Flash”. 

— Poliţia! strigă Duff. Nu mişcă nimeni, altfel colegul 
meu o să îi ia gâtul acestui tânăr de treabă. 

Timpul parcă se oprise în loc şi, la fel ca în filmele în 
reluare, Duff îl văzu pe bărbatul din capătul mesei ridicând 
capul. O faţă rumenă ca de porc, cu nările vizibile, şi cu 
părul strâns atât de tare, încât ochii formau două linii 
înguste pline de ură. Ţinea în gură un trabuc lung şi 
subţire. Sweno. 

— Noi nu salvăm ostatici, spuse el. 

Tânărul îşi pierdu cunoştinţa şi căzu. 

În următoarele două secunde, toată încăperea împietri 
şi nu se mai auzi decât Rolling Stones. 

Până când Sweno trase un fum din trabuc. 

— Prindeţi-i, spuse el. 

Duff observă cel puţin trei membri ai grupării 
reacţionând simultan şi apăsă pe trăgaciul mitralierei AK- 
47. Şi îl tinu apăsat. Împrăştie bucăţi de plumb de calibrul 
7,62 milimetri, care sparseră sticle, găuriră masa, 
spulberară peretele, sfârtecară carne şi îl opriră pe Mick 
Jagger între două cuvinte. Lângă el, Macbeth scoase cele 
două pistoale Glock pe care le luase de la tipii de pe cheu. 
Pe lângă geci, căşti şi motociclete. In mâinile sale, Duff 
simţea arma caldă şi catifelată ca trupul unei femei. Pe 
măsură ce becurile se sparseră, se făcu tot mai întuneric. 
Şi, când Duff eliberă într-un final trăgaciul, în aer stăteau 


în suspensie praful şi penele, iar o lampă atârnată de 
tavan se balansa înainte şi înapoi, lăsând iluzia că umbrele 
lor proiectate pe pereţi sunt nişte fantome fugare. 


CAPITOLUL 3 


— M-am uitat în jur şi, în penumbră, membrii grupării 
Norse erau cu faţa la podea, spuse Macbeth. Sânge, 
cioburi de sticlă şi tuburi goale de cartuşe. 

— Fir-ar să fie! strigă Angus peste zgomotul făcut de 
vânzoleala din Bricklayers, localul preferat al trupelor de 
intervenţie, aflat în spatele gării centrale. 

Ochii albaştri injectaţi de alcool îl priviră pe Macbeth 
cu ceva ce părea a fi venerație. 

— Pur şi simplu, i-ai curăţat de pe faţa pământului! La 
dracu'! Noroc! 

— Hei, hei, ai grijă ce spui, domnule preot-aspirant, 
spuse Macbeth, însă, când majoritatea celor optsprezece 
membri ai echipei de intervenţii îşi ridicară halbele în 
cinstea lui, până la urmă zâmbi şi el, clătinând din cap, şi 
apoi ridică şi el paharul. Luă o înghiţitură sănătoasă şi se 
uită la Olafson, care ţinea în mâna stângă una dintre 
halbele uriaşe pentru care era celebră cârciuma. 

— Doare, Olafson? 

— Trece când mă gândesc că şi unul dintre ei are o 
durere cumplită în umăr, spuse Olafson şi îşi îndreptă cu 
timiditate bandajul când ceilalţi izbucniră în hohote de râs. 

— De fapt, cei care au făcut treaba au fost Banquo şi 
Olafson, spuse Macbeth. Eu doar am asigurat lumina 
acestor doi artişti, ca un amărât de asistent de fotograf. 

— Continuă, spuse Angus. Tu şi Duff i-aţi pus pe toţi 
membrii Norse Riders la pământ. Ce s-a întâmplat după 


aceea? Îşi dădu părul blond după ureche ca să audă mai 
bine. 

Macbeth privi chipurile curioase din jurul mesei şi 
schimbă o privire cu Banquo înainte să continue. 

— Unii dintre ei au strigat că se predau. Praful s-a 
aşezat şi sistemul audio era făcut fărâmiţe, aşa că s-a 
făcut linişte, dar era încă întuneric, iar situaţia era destul 
de neclară. Duff şi cu mine am început să îi verificăm, 
începând din colţul în care ne aflam noi. Nu era nici o 
victimă, însă câţiva dintre ei aveau nevoie de îngrijiri 
medicale. Duff a strigat că nu îl găsea pe Sweno. 

Macbeth îndepărtă cu un deget condensul ce se 
formase pe paharul său. 

— Am observat că în spatele mesei, în capătul unde 
stătuse Sweno, era o uşă. In acea clipă, am auzit uruitul 
unor motoare de motocicletă. Aşa că i-am lăsat pe ceilalţi 
şi am ieşit numaidecât în curte. Acolo am văzut trei 
motociclete ce se îndreptau spre poarta de la intrare, una 
dintre ele fiind cea roşie, a lui Sweno. lar cel care stătea 
de pază, un tip chel cu mustață, a urcat pe motocicleta lui 
şi l-a urmat. Duff era furios, voia să pornească în urmărire, 
dar i-am spus că înăuntru erau câţiva răniţi grav... 

— Ai crezut că asta îl va opri pe Duff? se auzi o voce în 
şoaptă. Nişte răniţi, când îl putea prinde pe Sweno? 

Macbeth se întoarse. Cel care vorbise stătea singur în 
separeul alăturat, faţa fiindu-i ascunsă în umbră, sub poliţa 
pe care erau aşezate trofeele clubului. 

— Ai crezut că Duff se va gândi la viaţa câtorva 
oameni obişnuiţi când o faptă eroică îi era la îndemână? 

In penumbră, o halbă fu ridicată în aer. 

— La urma urmei, trebuie să se gândească şi la 
carieră. 

Liniştea învălui masa la care stătea Macbeth. 

Banquo îşi drese vocea. 


— La naiba cu cariera! Noi, cei din trupele speciale, 
nu-i lăsăm pe cei lipsiţi de apărare să moară aşa, pur şi 
simplu, Seyton. Nu ştim cum faceţi voi, cei de la Narcotice. 

Seyton se aplecă în faţă şi lumina îi dezvălui chipul. 

— Nici unul dintre noi, cei de la Narcotice, nu prea ştim 
ce facem, asta este problema cu un şef ca Duff. Darnu mă 
lăsa să îţi întrerup povestea, Macbeth. Te-ai întors şi le-ai 
oblojit rănile? 

— Sweno este un criminal care ar ucide din nou, dacă 
ar avea şansa, spuse Macbeth fără să-şi ia ochii de la 
Seyton. lar Duff era îngrijorat să nu scape peste pod. 

— Mi-a fost teamă să nu traverseze podul, cum au 
încercat şi cei din camion, spuse Duff. Aşa că ne-am urcat 
pe motociclete. l-am urmărit cât de îndeaproape am putut. 
Un viraj neadaptat pe asfaltul umed... 

Duff împinse crema aurie de zahăr ars, pe jumătate 
mâncată, pe faţa de masă din damasc, luă sticla de 
şampanie din frapieră şi turnă iar în toate cele trei pahare. 

— După primul viraj în ac de păr, am văzut lămpile- 
spate a patru motociclete şi am continuat. In oglinda 
retrovizoare am observat că 

Macbeth era încă în spatele meu. 

Duff aruncă pe ascuns o privire către Duncan, şeful 
inspectoratului, să vadă dacă relatarea lui era primită cum 
se cuvine. Zâmbetul lui amabil, prietenos era greu de 
interpretat. Duncan încă nu-şi afirmase deschis poziţia cu 
privire la operaţiunea de filaj din seara respectivă, însă 
participarea sa la această modestă sărbătorire nu era, ea 
însăşi, un semn de apreciere? Poate, dar mina tăcută a lui 
Malcom îl neliniştea pe Duncan. Se simţea mai în siguranţă 
cu şeful roşcat şi palid al Direcţiei Anticorupţie, inspectorul 
Lennox, care, cu entuziasmul caracteristic, stătea aplecat 
peste masă, sorbind fiecare cuvânt. Şi cu şefa de la 


Criminalistică, Caithness, ai cărei ochi mari şi verzi îi 
spuneau că ea credea fiece detaliu. 

Duff lăsă sticla din mână. 

— Pe porţiunea ce duce la tunel eram unul lângă altul, 
iar luminile din faţa noastră se măreau. Ca şi cum 
încetiniseră. Puteam să văd coarnele de pe casca lui 
Sweno. Apoi s-a petrecut ceva neaşteptat. 

Duncan apropie şampania de paharul său de vin roşu, 
gest pe care Duff nu ştia dacă să-l interpreteze ca 
încordare sau doar ca nerăbdare. 

— Două motociclete au virat imediat după staţia de 
autobuz, pe ieşirea spre Forres, iar celelalte două au 
continuat să se îndrepte spre tunel. Eram la câteva 
secunde distanţă de intersecţie şi trebuia să iau o 
decizie... 

Duff accentuă cuvântul decizie. Desigur, ar fi putut 
spune „să fac o alegere”. Insă a alege era ceva ce orice 
idiot poate fi forţat să facă, în timp ce a lua o decizie este 
o acţiune pro-activă, implică un proces mintal şi caracter, 
este luată de un lider. De genul de lider de care şeful 
poliţiei avea nevoie la numirea şefului noului Departament 
de Criminalitate Organizată. DCO era o fuziune majoră 
între Narcotice şi Departamentul Grupări, şi una logică, dat 
fiind că traficul de droguri din oraş era acum împărţit între 
Hecate şi gruparea Norse Riders, care le înglobase pe 
toate celelalte. Intrebarea era cine avea să stea în fruntea 
departamentului, Duff sau Cawdor, experimentatul lider al 
Departamentului Grupări, care avea o casă suspect de 
mare, integral achitată, în partea de vest a oraşului. 
Cawdor avea suporteri printre membrii consiliului local şi 
vechii conspiratori ai lui Kenneth din cadrul inspectoratului 
de poliţie şi, chiar dacă toţi ştiau că Duncan era gata să-şi 
rişte capul pentru a se debarasa de diverşii Cawdori, 
trebuia să dea dovadă şi de un oarecare simţ politic pentru 


a nu pierde controlul. Ceea ce era clar era că, dintre 
Cawdor şi Duff, unul avea să iasă câştigător, iar celălalt 
avea să rămână fără nici o unitate. 

— l-am făcut semn lui Macbeth să-i urmărim pe cei 
care au intrat spre strada spre Forres. 

— Serios? spuse Lennox. Atunci ceilalţi doi ar fi trecut 
limita teritorială a districtului. 

— Da, şi tocmai asta era dilema. Sweno este o vulpe 
şireată. Trimitea doi oameni spre Forres ca momeală, în 
timp ce el se îndrepta spre hotar, fiind singurul dintre 
membrii grupării Norse Risders împotriva căruia avem 
ceva? Sau miza pe faptul că noi vom crede că la asta se 
gândea el şi, prin urmare, avea să procedeze exact invers? 

— Avem? întrebă Lennox. 

— Ce să avem? răspunse Duff, încercând să-şi ascundă 
iritarea pentru că fusese întrerupt. 

— Avem ceva împotriva lui Sweno? Masacrul din Stoke 
este prescris, din câte ştiu. 

— Jafurile de la oficiile poştale din Districtul 1, comise 
acum cinci ani, spuse Duff nerăbdător. Avem amprentele 
lui Sweno şi tot tacâmul. 

— Şi celălalt membru al grupării? 

— Nimic. Şi nici în seara asta nu am obţinut nimic 
pentru că purtau toţi căşti. În orice caz, când am virat spre 
Forres, am văzut casca... 

— Ce este Masacrul din Stoke? întrebă Caithness. 

Duff mormăi. 

— Probabil că nu te născuseşi, spuse Duncan pe un 
ton prietenos. S-a întâmplat în Capitol, imediat după 
război. Fratele lui Sweno era pe cale să fie arestat pentru 
dezertare şi a fost suficient de prost să scoată arma. Cei 
doi poliţişti veniţi să îl aresteze, căliţi de timpul petrecut în 
tranşee, l-au făcut ciur. Sweno şi-a răzbunat fratele câteva 
luni mai târziu, în Stoke. A intrat în secţia locală de poliţie 


şi a ucis patru ofiţeri de poliţie, printre care o femeie 
foarte însărcinată. Sweno a dispărut de pe firmament, iar 
când s-a făcut iar văzut, cazul era prescris. Te rog, Duff, 
continuă. 

— Mulţumesc. Când au virat spre Forres şi vechiul pod, 
m-am gândit că nu ştiau că suntem atât de aproape de ei, 
încât puteam vedea casca lui Sweno. l-am ajuns din urmă 
după vreo doi kilometri. Adică Macbeth a tras două focuri 
de armă în aer când încă aveau un avans destul de mare 
şi s-au oprit. Aşa că ne-am oprit şi noi. Valea era deja 
departe în urma noastră, aşa că nu mai ploua. Vizibilitate 
bună, lumina lunii, vreo cincizeci-şaizeci de metri între noi. 
Eu aveam AK-ul 47 şi le-am ordonat să coboare de pe 
motociclete, să facă cinci paşi spre noi şi să îngenuncheze 
pe asfalt cu mâinile la ceafă. Ei au făcut precum le-am 
cerut, am descălecat şi noi de pe motociclete şi ne-am 
îndreptat spre ei. 

Duff îşi închise ochii. 

li putea vedea şi acum. 

Ei erau în genunchi. 

Hainele din piele pe care le purta Duff scârţâiau în 
timp ce se apropia de ei, şi cu colţul ochiului vedea o 
picătură de apă ce atârna de marginea vizierei deschise. 
Curând avea să-l prindă. Curând. 

— Când mai erau vreo câţiva paşi între noi, Sweno a 
scos un pistol, spuse Macbeth. Duff a reacţionat pe loc. A 
deschis focul. L-a nimerit pe Sweno în piept de trei ori. 
Murise înainte să atingă pământul cu casca. Dar, între 
timp, şi celălalt a scos pistolul şi l-a îndreptat spre Duff. 
Din fericire, nici nu a apucat să apese trăgaciul. 

— Fir-aş al dracu’! strigă Angus. L-ai împuşcat, nu-i 
aşa? 

Macbeth să lăsă pe spate. 

— L-am lovit cu un cuţit. 


Banquo îl privi cu atenţie pe ofiţerul său superior. 

— Impresionant, şopti Seyton din penumbră. Pe de 
altă parte, Duff a reacţionat mai repede ca tine când 
Sweno a scos arma? Puteam să pariez că eşti mai iute de 
mână, Macbeth. 

— Te-ai înşelat, spuse Macbeth. 

Ce joc făcea Seyton, ce urmărea? 

— La fel ca Duff, spuse Macbeth, ducând halba de bere 
la gură. 

— Am greşit, spuse Duff, semnalându-i ospătarului-şef 
după o altă sticlă de şampanie. Nu că am tras, desigur. Ci 
când am ales ce motociclete să urmăresc. 

Ospătarul-şef veni la masă şi le spuse în surdină că, 
din păcate, trebuiau să închidă şi era ilegal să vândă alcool 
după miezul nopţii. Doar dacă nu cumva şeful poliţiei... 

— Mulţumesc, dar nu, spuse Duncan, care era un 
maestru în arta mustrării cu zâmbetul pe buze. Vom 
respecta legea. 

Chelnerul se retrase. 

— Şi celor mai buni dintre noi li se întâmplă să facă 
alegeri greşite, spuse Duncan. Când ţi-ai dat seama? Când 
i-ai dat casca jos? 

Duff negă clătinând din cap. 

— Chiar cu o clipă mai devreme, când am 
îngenuncheat lângă trup şi am aruncat o privire la 
motocicleta lui. Nu era motocicleta lui Sweno, lipsea sabia. 
lar cei din Norse Riders nu fac schimb de motoare. 

— Dar fac schimb de căşti? 

Duff ridică din umeri. 

— Ar fi trebuit să îmi dau seama. Adică, eu şi Macbeth 
tocmai ce ne folosiserăm de acelaşi tertip. Sweno a 
schimbat casca şi au redus viteza suficient cât să 
observăm că acela care o purta se îndrepta spre Forres. El 
a luat-o prin tunel, a trecut podul şi a scăpat. 


— S-a gândit bine, ce-i drept, spuse Duncan. Păcat că 
oamenii lui nu au fost la fel de inteligenţi. 

— Ce vreţi să spuneţi? întrebă Duff, lăsând ochii în jos, 
spre carnetul îmbrăcat în piele, conţinând nota de plată, 
pe care chelnerul i-l aşezase dinainte. 

— De ce să vrea să împuşte poliţişti când ştiau - după 
cum ai spus chiar tu - că nu avem nici o dovadă împotriva 
vreunuia dintre ei, cu excepţia lui Sweno? Puteau să se 
lase pur şi simplu arestaţi şi, după câteva ore, să iasă din 
secţia de poliţie ca oameni liberi. 

Duff ridică din umeri. 

— Poate nu credeau că suntem poliţişti. Poate credeau 
că suntem oamenii lui Hecate şi că aveam să îi omorâm. 

— Sau, aşa cum spune şi domnul inspector-şef, 
interveni Lennox, sunt proşti. 

Duncan îşi scărpină bărbia. 

— Câţi membri ai grupării am arestat? 

— Şase, spuse Duff. Când ne-am întors la club, i-am 
mai găsit doar pe cei grav răniţi. 

— Nu credeam că grupări ca Norse Riders îşi 
abandonează răniții în mâinile inamicilor. 

— Ştiau că vor primi mai repede îngrijiri medicale. 
Acum sunt trataţi, dar ne aşteptăm ca mâine să mai 
arestăm câţiva. Şi apoi vor fi interogaţi despre Sweno. 
Indiferent de intensitatea durerilor pe care le au. Îi vom 
găsi, domnule. 

— Bine. Patru tone şi jumătate de amfetamină. Este 
foarte multă, spuse Duncan. 

— Este, într-adevăr, zâmbi Duff. 

— Atât de multă, încât aproape că trebuie să te întrebi 
de ce nu m-ai informat dinainte cu privire la operaţiunea 
de filaj. 

— Din lipsă de timp, răspunse repede Duff. 


Cântărise motivele pro şi contra cu privire la cum să 
răspundă întrebării inevitabile. 

— Nu a fost suficient timp între momentul în care am 
primit pontul şi când am demarat acţiunea. Ca şef al 
secţiei, a trebuit să pun în balanţă regulile procedurale cu 
riscul de a nu putea opri patru tone şi jumătate de 
amfetamină să ajungă la tinerii din acest oraş. 

Duff îl privi pe Duncan în ochi, ochi care se uitau la el. 
Inspectorul-şef îşi plimba degetul arătător pe bărbie, în 
faţă şi în spate. Apoi îşi umezi buzele. 

— S-a vărsat şi mult sânge. Podul a fost afectat în mod 
serios. Peştii din fiordul acestui oraş sunt probabil drogaţi 
deja. Şi Sweno este tot în libertate. 

Duff înjură în sinea lui. Prostul acela ipocrit şi arogant 
trebuie să fie în stare să priceapă imaginea de ansamblu. 

— Dar, zise inspectorul Şef, şase Norse Riders sunt în 
arest. Şi chiar dacă vom fi puţin mai vioi ca de obicei când 
o să mâncăm peşte în săptămânile viitoare, tot este mai 
bine decât dacă drogurile ajung în trupurile tinerilor. Sau - 
Duncan îşi înşfăcă paharul de şampanie -, la Bunuri 
Confiscate. 

Lennox şi Caithness râseră. Se ştie prea bine că 
depozitul sediului central încă pierdea mărfuri în mod 
inexplicabil. 

— Deci, spuse Duncan ridicându-şi paharul, Duff, ai 
făcut o treabă bună de poliţist! 

Duff clipi de două ori. Inima îi bătea rapid şi cu putere. 

— Mulţumesc! spuse el dându-şi paharul peste cap. 

Duncan a înşfăcat carnetul de piele. 

— Runda asta de băuturi e din partea mea. 

Luă nota, o ţinu la distanţă de un braţ, îşi miji ochii. 

— Deşi nu-mi dau seama dacă mi s-a dat nota corectă. 

— Cui crezi că i s-a dat? comentă Lennox cu un 
zâmbet ştrengăresc, dar nimeni nu râse. 


— Lasă-mă pe mine să citesc, se oferi Caithness, luând 
nota şi punându-şi ochelarii ei cu ramă întreagă, ca pentru 
bunicuţe, de care Duff ştia că nu are nevoie, ci îi purta 
doar din cauza înfăţişării ei. Duncan fusese curajos să-i 
dea lui Caithness Departamentul de Criminalistică. Nu 
pentru că cineva s-ar fi îndoit de competenţa ei 
profesională - ea fusese cel mai bun cadet din Academia 
de Poliţie, şi mai absolvise şi chimia şi fizica. Dar era mai 
tânără decât oricine altcineva din grupul de şefi de secţii, 
şi pur şi simplu era mult prea frumoasă pentru ca motivele 
ulterioare să nu apară mai târziu. Flăcările lumânării o 
făceau să lăcrimeze din ochii ei râzând în spatele 
ochelarilor, buzele ei dulci şi pline erau umede, dinţii ei 
albi şi sclipitori. Duff închise ochii. Luciul asfaltului, sunetul 
roţilor pe şoseaua udă. Acel pleoşcăit. Sunetul sângelui 
care a fost împroşcat pe jos când bărbatul îşi scosese 
pumnalul din gât. A fost ca o mână care-i strângea pieptul 
lui Duff, şi el îşi deschise ochii cu un icnet. 

Lennox ţinea o carafă de apă deasupra paharului lui 
Duff. 

— Bea, Duff, ca să mai diluezi şampania. Acum trebuie 
să conduci. 

— Nici vorbă, spuse Duncan. Nu vreau ca eroii mei să 
fie arestaţi pentru conducere în stare de ebrietate sau să 
moară pe drum. Şoferul meu nu va obiecta să facă un mic 
ocol. 

— Mulţumesc, spuse Duff. Dar Fife este... 

— ...mai mult sau mai puţin în drumul meu, răspunse 
Duncan. lar cei care ar trebui să-mi mulţumească sunt 
doamna Duff şi cei doi minunaţi copii ai voştri. 

— Un ofiţer de poliţie extraordinar, spuse Lennox în 
timp ce îl urmărea pe Duff împleticindu-se spre uşa 
toaletei din spatele încăperii. 

— Duff? se interesă Duncan. 


— Şi el, însă mă gândeam la Macbeth. Are rezultate 
impresionante, subordonații îl apreciază şi, chiar dacă a 
lucrat sub Kenneth, noi, cei din Departamentul Antic ştim 
că este curat. Este păcat că nu are calificările formale 
necesare pentru un post de conducere mai înalt. 

— Nu este altă cerinţă în afară de a fi absolvit 
Academia de Poliţie. Gândeşte-te la Kenneth. 

— Da, dar Macbeth tot nu este unul de-al nostru. 

— De-al nostru? 

— Ei bine, spuse Lennox şi îşi ridică paharul zâmbind 
cu subinţeles, aţi ales şefi care - ne place sau nu - sunt 
văzuţi ca făcând parte din elită. Toţi venim din partea de 
vest a oraşului sau din Capitol, avem o educaţie sau un 
nume de familie respectabile. Macbeth este văzut mai 
curând drept cineva din rândurile mai largi ale populaţiei, 
dacă înţelegeţi ce vreau să spun. 

— Înţeleg. Ascultă, sunt puţin îngrijorat de starea lui 
Duff. Ai putea tu să...? 

Din fericire, nu era nimeni în toaletă. 

Duff îşi închise şliţul, se opri în dreptul unei chiuvete, 
porni robinetul şi îşi stropi faţa cu apă. Auzi uşa 
deschizându-se în spatele său. 

— Duncan m-a rugat să văd cum te simţi, spuse 
Lennox. 

— Hm. Ce părere crezi că are? 

— Despre ce anume? 

Duff luă o bucată de hârtie şi îşi şterse apa de pe faţă. 

— Despre... cum au decurs lucrurile. 

— Probabil ceea ce credem cu toţii: ai făcut o treabă 
bună. 

Duff dădu din cap. 

Lennox chicoti. 

— Tu chiar vrei postul de la Crimă Organizată, nu-i 
aşa? 


Duff opri robinetul şi îşi săpuni mâinile în timp ce îl 
privea în oglindă pe şeful Departamentului de Combatere 
a Corupţiei. 

— Vrei să spui că sunt un arivist? 

— Nu este nimic rău în a vrea să urci pe scara socială, 
rânji Lennox. Doar că este amuzant să fii spectator al 
modului în care te poziţionezi. 

— Am calificările necesare, Lennox. Aşa că nu este, 
pur şi simplu, datoria mea faţă de acest oraş şi faţă de 
viitorul copiilor mei şi ai tăi să fac tot ce pot pentru secţia 
de Criminalitate Organizată? Sau ar trebui să las cea mai 
mare unitate pe seama lui Cawdor? O persoană despre 
care ştim amândoi că sigur este coruptă şi are şi mâinile 
pătate cu sânge de a rezistat atât de mult timp sub 
comanda lui Kenneth. 

— Aşa, deci, spuse Lennox. Datoria te motivează? 
Nicidecum ambiția personală. Ei bine, Sfântule Duff, 
permite-mi să îţi deschid uşa. 

Lennox făcu o plecăciune. 

— Presupun că vei refuza mărirea de salariu şi 
celelalte privilegii. 

— Salariul, onoarea şi faima nu au nici o relevanţă 
pentru mine, spuse Duff. Dar societatea îi răsplăteşte pe 
cei care îşi aduc contribuţia. A arăta dispreţ faţă de salariu 
ar fi acelaşi lucru cu a dispreţui societatea. 

Îşi studie chipul în oglindă. Cum poţi şti când cineva 
minte? Mai este posibil când persoana respectivă a reuşit 
să se convingă pe sine însăşi că spune adevărul? Cât timp 
îi va lua să se convingă el însuşi că este adevărată 
povestea pe care el şi Macbeth s-au înţeles să o spună 
despre cum i-au omorât pe şosea pe cei doi bărbaţi? 

— Te mai speli mult pe mâini, Duff? Cred că Duncan 
vrea să meargă acasă. 


În faţa localului, cei din trupele de intervenţie îşi luară 
la revedere unul de la celălalt. 

— Loialitate, fraternitate, spuse Macbeth cu voce tare. 

Ceilalţi îi răspunseră, mai mult sau mai puţin, la 
unison: 

— Trecuţi prin botezul focului, uniţi prin sânge. 

Apoi au plecat în cele patru zări. Macbeth şi Banquo 
spre vest, pe lângă un muzician de pe stradă, care mai 
curând urla decât cânta „Meet Me On The Corner”, şi 
traversând holurile şi coridoarele dărăpănate ale gării 
centrale. Un vânt ciudat de cald se înteţi prin pasaje şi 
purtă gunoaiele printre coloanele dorice ce se năruiau 
după ani de poluare şi lipsă de întreţinere. 

— Acum, spuse Banquo, ai de gând să-mi spui ce s-a 
întâmplat cu adevărat? 

— Spuneţi-mi voi despre camion şi Kenneth, spuse 
Macbeth. Nouăzeci de metri de cădere liberă! 

Râsetele lui răsunară sub tavanul de cărămidă. 

Banquo zâmbi. 

— Haide, Macbeth. Ce s-a întâmplat acolo, pe drumul 
de ţară? 

— Au spus ceva despre cât timp vor fi nevoiţi să 
închidă podul pentru reparaţii? 

— Poate că poţi să îi minţi pe ei, dar nu şi pe mine. 

— l-am prins, Banquo, ai nevoie să ştii mai mult de 
atât? 

— Am nevoie? 

Banquo încercă să îndepărteze cu mâna duhoarea de 
ce urca pe scări din dreptul toaletelor, unde o femeie a 
cărei vârstă nu putea fi determinată stătea aplecată, cu 
părul atârnându-i peste chip, în timp ce se agăța de 
balustradă. 

— Nu. 

— Bine, spuse Banquo. 


Macbeth se opri şi se aplecă lângă un băiat care stătea 
cu o cană în faţa lui, lipit de perete, cerşind. Băiatul îşi 
înălţă capul. Avea un bandaj negru peste un ochi, iar 
celălalt trăda o stare de euforie, visătoare. Macbeth puse o 
bancnotă în ceaşcă şi o mână umărul lui. 

— Cum merge? întrebă el încet. 

— Macbeth, zise băiatul. După cum vezi. 

— Poţi să o faci, spuse Macbeth. [ine minte 
întotdeauna asta. Poţi să te opreşti. 

Vocea băiatului urcă şi cobori. 

— Şi cum de ştii tu asta? 

— Crede-mă, alţii au reuşit. 

Macbeth se ridică şi băiatul strigă în urma lor un 
plăpând „Dumnezeu să te binecuvânteze, Macbeth”. 

Intrară în holul din partea estică a gării, unde era o 
linişte izbitoare, ca într-o biserică. Drogaţii care nu erau 
aşezaţi, întinşi pe jos sau care nu se sprijineau de ziduri 
sau de bănci, se împleticeau de colo-colo ca într-un dans 
încet, precum astronauții într-o atmosferă extraterestră, 
având un alt câmp gravitațional. Unii se uitară cu 
suspiciune la cei doi ofiţeri de poliţie, dar majoritatea doar 
îi ignorară. Ca şi cum ar fi avut ochi cu raze X care le 
spuseseră demult că aceştia doi nu aveau nimic de 
vânzare. Mulţi erau atât de emaciaţi şi devastaţi, încât era 
greu de spus cu exactitate de cât timp erau în viaţă. Sau 
de cât timp plecaseră. 

— Nu eşti niciodată tentat să te apuci iar? întrebă 
Banquo. 

— Nu. 

— Majoritatea celor care au renunţat la droguri visează 
la o ultimă doză. 

— Nu şi eu. Hai să plecăm de aici. 

Păşiră spre treptele din faţa ieşirii din partea de vest şi 
se opriră înainte să iasă de sub acoperişul care îi 


adăpostea de ploaie. Lângă ei, pe nişte şine negre aşezate 
pe un soclu la joasă înălţime, stătea ceva ce aducea cu un 
monstru preistoric. Bertha, veche de o sută zece ani, 
prima locomotivă din ţară, principalul simbol al încrederii 
în viitor, un sentiment predominant odinioară. Treptele 
late, maiestuoase şi line duceau jos spre părăsita Piaţă 
Muncitorilor, altădată foarte agitată, cu multe tarabe şi 
călători grăbindu-se încoace şi încolo, dar care acum era 
fantomatică, o piaţă bătută de vântul tânguitor. Într-un 
capăt, sclipeau lumini într-o venerabilă clădire din 
cărămidă, care găzduise cândva birourile Reţelei Naţionale 
de Căi Ferate şi care nu mai fusese folosită după 
abandonarea căii ferate până când a fost cumpărată şi 
restaurată, devenind cea mai strălucitoare şi elegantă 
clădire cu care se putea lăuda oraşul: cazinoul Inverness. 
Banquo intrase acolo doar o singură dată şi într-o clipă a 
ştiut că nu este un local pe gustul său. Sau, ca să fim 
exacţi, el nu era genul lor de client. El se integra mai 
curând în localul Obelisc, unde clienţii nu erau prea bine 
îmbrăcaţi, băuturile nu erau aşa de scumpe şi prostituatele 
nu erau atât de frumoase, nici atât de discrete. 

— Noapte bună, Banquo. 

— Noapte bună, Macbeth. Somn uşor! 

Banquo observă un scurt fior traversând trupul 
prietenului său, apoi dinţii albi ai lui Macbeth strălucind în 
întuneric. 

— Salută-l pe Fleance din partea mea şi spune-i că 
tatăl lui a făcut o treabă extraordinară în seara asta. Ce n- 
aş fi dat să-l văd pe Kenneth în cădere liberă de pe 
propriul său pod... 

Banquo auzi chicotitul şoptit al prietenului său în timp 
ce dispărea în Piaţa Muncitorilor, învăluit de întuneric şi 
ploaie, dar şi când el însuşi încetă să râdă o nelinişte puse 
stăpânire pe el. Macbeth nu era doar un coleg şi un 


prieten, era ca un fiu, un Moise într-un coş, pe care 
Banquo îl iubea aproape la fel de mult ca pe Fleance. 

De aceea Banquo aşteptă până când îl văzu pe 
Macbeth reapărând de cealaltă parte a pieţei şi păşind în 
lumina de la intrarea cazinoului, de unde o femeie înaltă, 
cu păr lung de un roşu-aprins, îmbrăcată într-o rochie roşie 
lungă, ieşi şi îl îmbrăţişă, ca şi cum o fantomă o avertizase 
că iubitul ei se îndrepta spre ea. 

Lady. 

Poate că ea aflase despre evenimentele ce avuseseră 
loc în această seară. O femeie ca Lady nu ar fi ajuns unde 
era acum fără ajutorul unor informatori care să îi spună ce 
avea nevoie să ştie despre tot ce mişca în oraş. 

Încă se îmbrăţişau. Ea era o femeie frumoasă şi poate 
că altădată fusese şi mai frumoasă. Nimeni nu părea să 
ştie vârsta lui Lady, dar cu siguranţă avea mult mai mult 
decât cei treizeci şi trei de ani ai lui Macbeth. Dar poate că 
era adevărat ce se spunea: dragostea adevărată învinge 
orice. 

Sau poate nu. 

Polițistul mai bătrân se întoarse şi porni spre nord. 

În Fife, şoferul şefului inspectoratului de poliţie viră pe 
aleea  pietruită, conform instrucţiunilor.  Pietrişul se 
sfărâmă sub roţile maşinii. 

— Poţi opri aici. Restul drumului îl fac pe jos, spuse 
Duff. 

Şoferul frână. În liniştea ce urmă, puteau auzi greierii 
şi freamătul copacilor. 

— Nu vrei să îi trezeşti, spuse Duncan, privind de-a 
lungul aleii, unde o casă albă mică stătea sub clar de lună. 
Şi sunt de acord. Să-i lăsăm pe cei dragi să doarmă 
neştiutori şi liniştiţi. Ai o casă frumoasă aici. 

— Mulţumesc. Şi iartă-mă de ocol. 


— Toţi trebuie să facem ocoluri în viaţă, Duff. Data 
viitoare când mai primeşti un pont, ca în cazul Norse 
Riders, să faci un ocol pe la mine. Ai înţeles? 

— Am înţeles. 

Duncan îşi plimbă degetul arător pe bărbie. 

— Scopul nostru este să facem acest oraş un loc mai 
bun pentru toată lumea, Duff. Dar asta înseamnă ca toate 
forţele Binelui să lucreze împreună şi să se gândească la 
interesul superior al comunităţii, nu doar la al lor. 

— Desigur. Şi aş vrea să spun că sunt dispus să 
îndeplinesc orice sarcină, cât timp serveşte poliţia şi 
oraşul, domnule. 

Duncan zâmbi. 

— În acest caz, eu trebuie să îţi mulţumesc, Duff. A, o 
ultimă chestiune... 

— Da? 

— Ai spus că paisprezece membri ai grupării Norse 
Riders, inclusiv Sweno, a fost mai mult decât ai anticipat şi 
ar fi fost mai înţelept din partea lor să trimită doar vreo doi 
oameni care să preia camionul? 

— Da. 

— Te-ai gândit că poate şi Sweno a fost avertizat? 
Poate că s-a aşteptat să fii acolo. Aşa că teama ta deo 
scurgere de informaţii nu a fost, poate, neîntemeiată. 
Noapte bună, Duff. 

— Noapte bună. 

Duff se îndreptă spre casa lui inspirând aroma 
pământului şi a ierbii deja înrourate. Se gândise la această 
posibilitate şi acum Duncan îi dăduse glas. O scurgere de 
informaţii. Un informator. Şi el, Duff, avea să-l găsească. 
Chiar a doua zi. _ 

Macbeth stătea întins pe o parte, cu ochii închişi. În 
spatele lui, o auzea cum respiră constant, iar de jos, din 
cazinou, se auzea basul, ca nişte bătăi nedesluşite ale 


inimii. Inverness era deschis toată noaptea, dar acum era 
târziu chiar şi pentru jucătorii împătimiţi şi alcoolicii 
însetaţi. Afară, pe hol, treceau oaspeţii de peste noapte şi 
se închideau în camerele lor. Unii singuri, alţii cu soțiile. 
Câţiva cu alt fel de companie. Nu erau aspecte cărora Lady 
să le dea atenţie, atâta timp cât femeile care frecventau 
cazinoul respectau regulile ei nescrise de a fi mereu 
discrete, frumos aranjate, cumpătate cu alcoolul, 
sănătoase şi întotdeauna, dar întotdeauna, atractive. 

La puţin timp după ce au devenit un cuplu, Lady l-a 
întrebat de ce nu se uita la ele. A râs când el i-a răspuns 
că nu o făcea pentru că avea ochi doar pentru ea. Doar 
mai târziu ea a înţeles că el chiar asta a vrut să spună. El 
nu avea nevoie să se uite în jur ca să o vadă, trăsăturile ei 
îi erau imprimate pe retină. Tot ce trebuia el să facă - 
oriunde ar fi fost - era să închidă ochii şi ea i se arăta. Nu 
mai fusese nimeni înaintea lui Lady. Ei bine, mai fuseseră 
femei care îi făcuseră inima să bată mai tare şi, cu 
siguranţă, şi inimile altor femei bătuseră mai tare din 
pricina lui. Dar niciodată nu a avut relaţii intime cu ele. Şi, 
desigur, a fost o anume femeie care i-a rănit inima. Când 
Lady şi-a dat seama şi l-a întrebat, râzând, dacă i s-a 
trimis un virgin adevărat, el i-a istorisit povestea sa. 
Povestea pe care, până atunci, o ştiau doar două 
persoane. lar ea i-a spus, la rându-i, povestea ei. 

Aşternuturile din mătase ce-i acopereau trupul gol 
păreau a fi grele şi scumpe. Se simţea de parcă ar fi avut 
febră, cald şi rece în acelaşi timp. După ritmul respirației, 
el ştia că este trează. 

— Ce este? şopti ea somnoroasă. 

— Nimic, spuse el. Doar că nu pot dormi. 

Ea se cuibări lângă el, iar mâna ei îi dezmierdă pieptul 
şi umerii. Din când în când, ca acum, respirau la unison. 
Ca şi când ar fi fost o singură fiinţă, precum gemenii 


siamezi care îşi împărtăşesc plămânii - exact aşa se 
simţise atunci când îşi spuseseră reciproc poveştile lor şi a 
ştiut că nu mai este singur. 

Mâna ei îi alunecă pe braţ, peste tatuaje, cobori spre 
antebraţ unde îi mângâie cicatricile. Îi istorisise şi despre 
ele. Şi despre Lorreal. Pur şi simplu, nu aveau secrete unul 
faţă de altul. Mai erau detalii sumbre de care el o 
implorase să îl scutească. Ea îl iubea, asta era tot ceea ce 
conta, asta era tot ceea ce el trebuia să ştie despre ea. El 
se întoarse pe spate. Mâna ei îi alunecă peste abdomen, 
se opri şi aşteptă. Ea era regina. lar vasalul ei se ridică 
ascultător sub aşternuturile mătăsoase. 

Când Duff se strecură în pat lângă soţia lui, 
ascultându-i ritmul constant al respirației şi simţindu-i 
căldura trupului, parcă amintirea celor petrecute în acea 
noapte începuse deja să pălească. Acest loc avea acest 
efect asupra lui, întotdeauna l-a avut. Se întâlniseră pe 
când el era student. Ea provenea dintr-o familie înstărită 
din partea vestică a oraşului şi, chiar dacă părinţii ei 
fuseseră sceptici la început, după un timp l-au acceptat pe 
tânărul harnic şi ambițios. În opinia socrului său, şi Duff 
provenea dintr-o familie respectabilă. Restul s-a întâmplat 
aproape de la sine. Căsătoria, copiii, o casă în Fife, unde 
copiii puteau creşte fără a inhala aerul toxic din oraş, 
cariera, viaţa de zi cu zi. Multe responsabilităţi în viaţa de 
zi cu zi, cu ore îndelungate şi o promovare care îi făcea cu 
mâna. lar timpul nu stă în loc. Acesta este mersul 
lucrurilor. Ea era o bună femeie şi o bună soţie, nu asta 
era problema. Isteaţă, iubitoare şi loială. Şi el, el nu era un 
soţ bun? Nu le asigura cele necesare, economisea bani 
pentru educaţia copiilor şi construia o cabană pe malul 
lacului? Da, nici ea, nici tatăl ei nu prea aveau motive să 
se plângă. El era aşa cum era, nu avea ce face în această 
privinţă. Nu conta. Erau multe de spus despre ce însemna 


să ai o casă, o familie, dar îi conferea linişte. Avea propriul 
ritm, propria agendă şi nu prea îi păsa despre ce era în 
exterior. Nu cu adevărat. Şi de acea percepţie asupra 
realităţii - sau a lipsei ei - avea el nevoie, trebuia să o 
aibă. Din când în când. 

— Ai ajuns acasă... mormăi ea. 

— La tine şi la copii, răspunse el. 

— „târziu, completă ea. . 

El rămase întins, ascultând liniştea dintre ei. Incercă să 
hotărască dacă era benefică sau nu. Apoi ea îşi apropie 
mâna de umărul lui. Apăsă uşor cu vârful degetelor 
muşchii istoviţi, în locul în care ştia că îi alină. 

El închise ochii. 

Şi imaginea îi reapăru. 

Stropul de ploaie atârnând de marginea vizierei. 
Bărbatul îngenuncheat în faţa lui. Nemişcat. Casca 
încornorată. Duff voia să îi spună ceva, dar nu putea. In 
schimb, puse arma la umăr. Nu putea măcar să se mişte? 
Curând, stropul de ploaie avea să cadă. 

— Duff! spuse Macbeth din spatele lui. Duff, nu... 

Stropul căzu. 

Duff trase. Încă o dată. Şi încă o dată. 

Trei focuri. 

Bărbatul îngenuncheat în faţa lui căzu într-o parte. 

Se aşternu o linişte asurzitoare. Se ghemui lângă 
bărbatul mort şi îi dădu casca jos. Când a văzut că nu era 
Sweno, parcă a turnat cineva peste el o găleată cu apă 
rece ca gheaţa. Ochii tânărului lipsit de viaţă erau închişi; 
părea că doarme în pace acolo unde căzuse lat. Duff se 
întoarse, privindu-l pe Macbeth. Simţi cum lacrimile îi 
îneacă ochii şi, încă incapabil să spună ceva, doar clătină 
din cap. Macbeth dădu din cap în loc de răspuns şi 
îndepărtă şi casca celuilalt. Tot un tânăr. Duff simţi un nod 
în gât şi îşi acoperi faţa cu mâinile. Peste suspinele sale, 


auzi rugăminţile tânărului reverberând ca strigătele unui 
pescăruş peste câmpiile pustii. 

— Nu, nu o face! Nu am văzut nimic! Nu voi spune 
nimănui! Te rog, oricum nu mă va crede nici un juriu. Eu... 

Vocea amuţi. Duff auzi un trup izbindu-se de asfalt, un 
scurt bolborosit, apoi se făcu linişte. Se întoarse. Doar 
acum observă că tânărul celălalt purta haine albe. Erau 
îmbibate de sângele care curgea din gaura din gâtul lui. 

Macbeth stătea în spatele bărbatului, cu un cuţit 
atârnându-i în mână. Respira cu greutate. 

— Acum... spuse el ursuz. 

Îşi drese vocea. 

— Acum mi-am plătit datoria faţă de tine, Duff. 

Duff apăsă cu degetul pe locul în care ştia că doare. 
Cu cealaltă mână acoperea gura bărbatului ca să îi 
înăbuşe ţipetele şi să îl ţintuiască de patul de spital. 
Bărbatul trase cu disperare de cătuşele ce îi ţineau mâinile 
legate de capul patului. În lumina zorilor ce se iţea pe 
fereastră, Duff putea vedea cu claritate reţeaua vaselor 
mici de sânge din jurul pupilelor dilatate, negre de furie, în 
ochii larg deschişi sub tatuajul de pe fruntea lui. Degetele 
arătător şi mijlociu se înroşiseră cum apăsau pe sub 
bandaj, plescăind în rana din umăr. 

Orice, se gândi Duff, cât timp serveşte poliţiei şi 
oraşului. 

Repetă întrebarea: 

— Cine este informatorul vostru din poliţie? 

Îşi scoase mâna din rană. Bărbatul încetă să tipe. Duff 
luă mâna de pe gura lui. Bărbatul nu răspunse. Duff rupse 
bandajul şi introduse toate degetele în rană. Ştia că avea 
să obţină un răspuns, era doar o chestiune de timp. 
Oricine are o limită după care cedează, încalcă orice 
jurământ tatuat şi face orice - absolut orice - credea că nu 


va face niciodată. Pentru că loialitatea eternă este 
neomenească, pe când trădarea este omenească. 


CAPITOLUL 4 


Trecură douăzeci de minute. 

Douăzeci de minute de când Duff intrase în spital şi îşi 
înfipsese degetele în rana din umărul bărbatului tatuat pe 
frunte şi până când ieşise de acolo, uimit, cu suficiente 
informaţii referitoare la cine, unde şi când ce nu puteau fi 
negate de persoana în cauză decât dacă era nevinovat. 
Uimit pentru că - lucrurile se agravaseră într-atât încât 
aveau o cârtiţă printre ei - aproape că era prea frumos să 
fie adevărat. 

Se scurseră treizeci de minute. 

Treizeci de minute de când Duff urcase în maşină, 
mersese printre picăturile de ploaie ce se prăbuşeau peste 
oraş ca un bătrân pricăjit, parcase în faţa sediului 
inspectoratului, secretara inspectorului-şef îi făcuse semn 
cu capul că putea să intre şi până când se găsise înaintea 
lui Duncan şi rostise unicul cuvânt. Cawdor. lar 
inspectorul-şef se aplecase peste birou, îl întrebase pe 
Duff dacă era sigur, la urma urmei vorbeau despre şeful 
unui departament, se lăsase înapoi pe speteaza scaunului, 
îşi trecuse mâna peste faţă şi pentru prima dată Duff îl 
auzise pe Duncan înjurând. 

Trecură patruzeci de minute. 

Patruzeci de minute de când Duncan anunţase că 
Cawdor avea o zi liberă, pusese mâna pe telefon şi îi 
ordonase lui Macbeth să îl aresteze şi până când opt 
membri ai trupelor speciale înconjuraseră casa lui Cawdor, 
aflată pe o suprafaţă destul de mare de teren cu vedere la 
mare, atât de departe înspre vest, încât gunoiul era ridicat 


şi oamenii fără adăpost îndepărtați, iar primarul Tourtell 
era cel mai apropiat vecin. Cei chemaţi să intervină 
parcaseră maşinile la o oarecare distanţă şi se furişaseră 
spre casă, câte doi oameni din fiecare direcţie. 

Macbeth şi Banquo se aşezară pe trotuar cu spatele la 
zidul înalt din partea sudică a casei, lângă poarta de la 
intrare. Cawdor - la fel ca majoritatea vecinilor săi - 
pusese cioburi de sticlă în partea de sus a zidului, dar 
echipa de intervenţie avea echipamente cu care să 
depăşească astfel de obstacole. Raidul fuse executat 
conform procedurii standard, echipa raportând prin staţiile 
de emisie-recepţie odată ajunşi în poziţiile prestabilite. 
Macbeth aruncă o privire peste stradă, unde un băiat de 
vreo şase sau şapte ani arunca cu mingea în peretele unui 
garaj atunci când sosiseră ei. Acum se oprise şi se uita la 
ei cu gura căscată. Macbeth îşi duse un deget în dreptul 
buzelor şi băiatul dădu încet din cap în semn că înţelesese. 
Avea aceeaşi expresie ca tânărul îmbrăcat în alb ce 
stătuse îngenuncheat pe asfalt cu o noapte în urmă, se 
gândi Macbeth. 

— Trezeşte-te! îi şopti Banquo la ureche. 

— Ce? 

— Toată lumea este pe poziţii! 

Macbeth inspiră de câteva ori. Trebuia să îndepărteze 
orice alte gânduri acum, trebuia să intre în zonă. Apăsă pe 
butonul de emisie: 

— Intrăm în cincizeci de secunde. Nord? Terminat. 

Îi răspunse Angus, cu vocea sa mieroasă ca a unui 
preot: 

— Totul în regulă. Nu văd nimic mişcându-se înăuntru. 
Terminat. 

— Vest? Terminat. 

— Totul este OK. 


Aceea era vocea înlocuitorului, Seyton. Monotonă, 
calmă. 

— Aşteaptă, s-a mişcat perdeaua din sufragerie. 
Terminat. 

— Bine, spuse Macbeth. 

Nici nu avea nevoie să gândească, aceasta era partea 
din procedură pe care o repetau zilnic. 

— E posibil să ne fi observat. Oprim numărătoarea 
inversă şi intrăm. Trei, doi, unu... intraţi! 

Şi iat-o, „zona”. Zona era ca o încăpere în care, odată 
închisă uşa în urma ta, nu mai exista altceva decât 
oamenii tăi şi misiunea. 

Se ridicară şi, în timp ce Banquo punea suportul peste 
cioburile de pe zid, Macbeth îl văzu pe băiatul cu mingea 
făcându-le semn cu mâna liberă, încet, cu o mişcare 
robotică. 

In câteva secunde se regăsiră dincolo de zid şi 
alergând prin grădină, iar Macbeth avea sentimentul că 
putea simţi tot în jurul lui. Putea auzi o ramură trosnind în 
bătaia vântului, putea vedea o cioară luându-şi zborul de 
marginea acoperişului casei vecine, putea mirosi un măr 
putregăit dintre firele de iarbă. Urcară treptele alergând şi 
Banquo se folosi de patul armei să spargă fereastra de 
lângă uşa de la intrare. In timp ce intrau în casă, auziră 
sunete de geam spart şi în alte părţi ale casei. Opt 
împotriva unuia singur. Când Macbeth îl întrebase pe 
Duncan dacă era vreun motiv să creadă că inspectorul 
Cawdor va opune rezistenţă, Duncan răspunsese că nu 
acesta era motivul pentru care dorea o intervenţie în forţă. 

— Ideea este să transmitem un mesaj, Macbeth. Nu îi 
tratăm pe ai noştri cu indulgență. Dimpotrivă. Spargeţi 
geamuri, doborâţi uşi, faceţi mult zgomot şi scoateţi-l pe 
Cawdor încătuşat pe uşa din faţă, ca toţi să vadă şi să 
povestească şi altora. 


Macbeth intră primul. Cu arma de asalt lipită de umăr, 
cercetă cu atenţie holul. Stătea cu spatele lipit de zidul de 
lângă uşa camerei de zi. Treptat, ochii i se obişnuiră cu 
întunericul după lumina orbitoare de afară. Părea că toate 
draperiile din casă erau trase. Banquo veni lângă el şi intră 
în sufragerie. 

Când Macbeth se împinse în zid ca să îl urmeze, se 
întâmplă. Atacatorul apăru brusc şi fără zgomot din bezna 
ce înconjura una dintre scările interioare, îl lovi pe 
Macbeth în piept, doborându-l pe spate. 

Macbeth simţi o respiraţie caldă în dreptul gâtului, dar 
reuşi să interpună ţeava armei între el şi câine şi să îi 
împingă botul într-o parte, astfel că dinţii uriaşi i se 
înfipseră în schimb în umăr. Ţipă de durere în timp ce un 
cap imens şi mârâitor trăgea de piele şi carne. Macbeth 
încercă să îl lovească, dar mâna liberă îi era prinsă în 
cureaua puştii. 

— Banquo! A 

Cawdor nu trebuia să aibă un câine. Intotdeauna 
verificau înaintea unor astfel de acţiuni. Dar acesta era cu 
siguranţă un câine şi era puternic. Câinele împinse ţeava 
puştii în lateral. Voia să-i atace gâtul. Curând avea să îi 
reteze artera carotidă. 

— Banq... 

Câinele împietri. Macbeth îşi întoarse privirea şi se uită 
fix în ochii ficşi ai câinelui. Apoi trupul câinelui se moleşi, 
prăbuşindu-se peste el. 

Macbeth îl dădu la o parte şi privi în sus. 

Seyton stătea deasupra lui, întinzându-i o mână. 

— Mulţumesc, spuse Macbeth, ridicându-se singur în 
picioare. Unde este Banquo? 

— El şi Cawdor sunt înăuntru, răspunse Seyton, făcând 
semn cu capul spre uşa sufrageriei. 


Macbeth intră. Dăduseră draperiile la o parte şi în 
lumina puternică de afară văzu doar spatele lui Banquo ce 
privea spre tavan. Deasupra lui atârna un înger cu o aură 
strălucitoare, cu capul aplecat ca şi când implora iertare. 

A fost nevoie de o oră. 

O oră, din momentul în care Macbeth strigase 
„Intraţi!”, până când Duncan adună tot toţii şefii de direcţii 
şi servicii în sala mare de conferinţe din sediul central. 
Duncan urcă la pupitru şi îşi aruncă privirea pe nişte foi de 
hârtie; Duff ştia că îşi notase acolo câteva cuvinte în 
ordinea pe care voia să le spună, dar că avea să 
improvizeze în funcţie de moment şi de situaţie. Nu pentru 
că inspectorul-şef era slobod de gură, nici gând. Duff ştia 
că are noţiunea termenilor, că este un bărbat pasional, dar 
şi raţional, care vorbea după cum simţea şi viceversa. Un 
bărbat care se cunoştea pe sine însuşi şi care, prin 
urmare, îi înţelegea şi pe ceilalţi, se gândi Duff. Un lider. 
Cineva pe care oamenii îl urmează. Cineva în locul căruia 
Duff îşi dorea să fie, sau putea să fie. 

— Ştiţi cu toţii ce s-a întâmplat, spuse Duncan pe o 
voce joasă, solemnă, dar răsunând ca şi când ar fi strigat. 
Voiam doar să vă informez pe deplin înaintea conferinţei 
de presă din această după-amiază. Unuia dintre cei mai de 
încredere ofiţeri ai noştri, inspectorul Cawdor, i-a fost 
adusă o gravă acuzaţie de corupţie. Şi, în acest moment, 
se pare că suspiciunea este întemeiată. In lumina legăturii 
sale strânse cu gruparea Norse Riders - împotriva căreia 
am derulat o operaţiune de succes ieri - exista în mod 
evident riscul, dată fiind situaţia, să încerce să distrugă 
probe sau să fugă. Din acest motiv, în această dimineaţă, 
la ora 10:00, am ordonat trupelor speciale să îl aresteze de 
îndată pe inspectorul Cawdor. 

Duff sperase că numele lui avea să fie menţionat, dar, 
în acelaşi timp, era conştient că Duncan nu avea să 


divulge nici un detaliu. Dacă înveţi ceva în poliţie, acel 
lucru este că regulile sunt reguli, chiar şi cele nescrise. Aşa 
că fu surprins când Duncan ridică privirea şi spuse: 

— Domnule inspector Macbeth, sunteţi amabil să 
veniţi aici şi să ne prezentaţi pe scurt cum a decurs 
operaţiunea? 

Duff se întoarse şi îl privi pe colegul său mergând 
printre şirurile de scaune, spre pupitru. Evident, şi el 
fusese luat prin surprindere. În mod normal, în astfel de 
situaţii, inspectorul-şef nu lăsa cuvântul altora. De obicei, 
spunea ce avea de spus, scurt şi la obiect, încheind 
şedinţa pentru ca toţi să îşi continue activitatea de a face 
oraşul un loc mai bun. Macbeth nu se simţea în largul său 
acolo. Încă purta uniforma neagră specifică trupelor 
speciale, însă în dreptul gâtului fermoarul era deschis 
suficient cât să vadă cu toţii bandajul de un alb strălucitor 
de pe umărul său drept. 

— Deci, începu el. 

Nu tocmai un început elegant, dar nimeni nu avea 
pretenţia ca şeful trupelor speciale să fie elocvent. 
Macbeth îşi verifică ceasul, ca şi când ar fi avut o întâlnire. 
Toţi cei din încăpere ştiau de ce: era reacţia mecanică a 
ofiţerilor de poliţie cărora li s-a ordonat să raporteze şi nu 
erau siguri de ei înşişi. Îşi verifică ceasurile de parcă 
reperele temporale obligatorii ale evenimentelor petrecute 
sunt scrise acolo sau ca şi când cadranul le va împrospăta 
memoria. 

— La ora 10:54, spuse Macbeth şi tuşi de două ori, 
trupele de intervenţie au descins la locuinţa lui Cawdor. 
Uşa unui balcon era deschisă, dar nu erau semne de 
violenţă sau de intrare prin efracţie ori că fusese cineva 
acolo înaintea noastră. Cu excepţia unui câine. Nu era nici 
un indiciu că a făcut-o altcineva decât Cawdor... 


Doar în acest moment îşi luă Macbeth ochii de la ceas 
şi privi spre cei adunaţi în sală. 

— Un scaun era răsturnat, dincolo de pragul uşii de la 
balcon. Nu voi anticipa concluzia medicilor legişti, dar se 
pare că Cawdor nu doar a păşit dincolo de scaun, ci a sărit 
de pe el şi din cauza mişcării de balans scaunul a fost 
aruncat prin cameră. Este adevărat şi că excrementele 
sale erau împrăştiate pe podea. Trupul era rece, 
sinuciderea părea evidentă, iar unul dintre băieţi a întrebat 
dacă putem sări peste procedură şi să îl dăm jos, având în 
vedere că Cawdor a fost poliţist o viaţă întreagă. Am spus 
nu. 

Duff luă aminte la pauza dramatică pe care o făcuse 
Macbeth. Parcă intenţionat făcută, astfel încât audiența să- 
i asculte liniştea. Era un truc pe care îl putea folosi şi Duff, 
o metodă pe care Duncan o folosea cu siguranţă, dar nu-şi 
imaginase că pragmaticul de Macbeth o are în repertoriu. 
Şi poate că nu o avea, pentru că acum se uita iar la ceas. 

— „la 11:59. 

Macbeth ridică privirea şi trase mâneca peste ceas, 
lăsând să se înţeleagă că a terminat. 

— Prin urmare, Cawdor încă atârnă acolo. Nu din 
motive ce privesc ancheta, ci pentru că era un poliţist 
corupt. 

Era aşa de linişte în sală, încât Duff auzea ploaia 
biciuind ferestrele. Macbeth se întoarse spre Duncan şi 
salută dând din cap. Apoi cobori de la pupitru şi se aşeză 
la locul său. 

Duncan aşteptă până când Macbeth luă loc în sală, 
după care vorbi. 

— Mulţumesc, Macbeth. Ceea ce ai spus ultima dată 
nu va face obiectul conferinţei, dar cred că este un final 
adecvat pentru această şedinţă internă. Şi ţineţi minte că 
o condamnare a ceea ce este rău şi slab în oameni poate fi 


văzută şi ca un omagiu optimist a ceea ce este bun şi 
puternic. Deci toată lumea înapoi la muncă. 

Tânăra asistentă rămase în dreptul uşii şi se uită la 
pacient în timp ce se dezbrăca de hainele ce îi acopereau 
trunchiul. El îşi dădu părul lung şi negru pe spate, iar 
medicul îndepărtă bandajul de pe umărul său stâng. Tot ce 
ştia ea despre pacient era că este un ofiţer de poliţie. 
Musculos. 

— Hopa! spuse medicul. Va trebui să punem câteva 
copci. Şi să-ţi facem o injecție antitetanos, aşa procedăm 
mereu în cazul muşcăturilor de câine. Dar, mai întâi, puţin 
anestezic. Maria, poţi să te ocupi... 

— Nu, spuse pacientul ţintuind peretele cu privirea. 

— Vreţi să repetaţi? 

— Fără anestezic. 

Nimeni nu mai spuse nimic. 

— Fără? 

— Fără. 

Medicul se pregătea să spună ceva despre durere, 
când observă urmele de pe antebraţ. Urme vechi. Insă 
erau genul de urme pe care le văzuse prea des după ce se 
mutase în acest oraş. 

— Inţeleg, spuse. Fără anestezic. 

Duff se lăsă pe speteaza scaunului din biroul său şi 
duse receptorul la ureche. 

— Eu sunt, dragă. Ce faci? 

— Emilie a plecat să înoate cu nişte prietene. Pe Ewan 
îl doare un dinte, o să mergem la dentist. 

— Bine. Azi voi veni mai târziu. 

— De ce? 

— Voi avea multe de făcut şi trebuie să rămân în oraş 
peste noapte. 

— De ce? repetă ea. 


Vocea ei nu trăda nici deranj, nici frustrare. Suna ca şi 
cum era o informaţie de care avea nevoie, poate, pentru a 
da explicaţii copiilor. Nu pentru că avea nevoie de el. Nu 
pentru că... 

— Va fi în curând la ştiri, spuse el. Cawdor s-a sinucis. 

— O, Doamne. Cine este Cawdor? 

— Nu ştii? 

— Nu. 

— Şeful de la Grupări Criminale. Era un candidat serios 
la conducerea Direcţiei de Combatere a Criminalităţii 
Organizate. 

Linişte. 

Ea nu arătase niciodată un interes deosebit pentru 
munca lui. Lumea ei erau Fife, copiii şi - cel puţin la 
început, când era acasă - soţul. Ceea ce pentru el era 
bine. In sensul că nu trebuia să îi implice în partea 
scabroasă a muncii lui. 

Pe de altă parte, faptul că ea nu-i împărtăşea 
aspiraţiile însemna că nu înţelegea întotdeauna impactul 
pe care munca sa îl avea asupra timpului. Nu înţelegea 
sacrificiul pe care îl făcea. Ce... îi trebuia, la naiba! 

— Şeful Direcţie de Combatere a Criminalităţii 
Organizate, care este numărul trei în ierarhia de comandă 
aici, la sediul central, după Duncan şi Malcolm, 
inspectorul-şef adjunct. Aşa că da, este ceva important şi 
asta înseamnă că trebuie să fiu aici. Probabil că şi în zilele 
următoare. 

— Măcar spune-mi că vei fi acasă pentru mini- 
petrecere. 

Mini-petrecerea. La naiba! Era o tradiţie a lor, cu o zi 
înainte de sărbătorirea propriu-zisă a zilei de naştere a 
copilului erau doar ei patru, cu supa tradiţională şi 
cadourile de la mama şi tata. Chiar uitase de ziua de 
naştere a lui Ewan? Poate că pierduse şirul zilelor cu tot ce 


se întâmplase în ultimele zile, dar cumpărase deja ceea ce 
Ewan spusese că îşi doreşte după ce Duff îi povestise cum 
lucrau ofiţerii sub acoperire de la Narcotice, cum se 
deghizau uneori pentru a nu fi recunoscuţi. În sertarul din 
faţa lui Duff era un cadou frumos împachetat conţinând o 
barbă falsă şi lipici, ochelari falşi şi o pălărie verde din 
lână, toate pe măsura unui adult, pentru a-l putea asigura 
pe Ewan că era exact ce purta tatăl său şi ceilalţi din 
Brigada Anti-Drog. 

Un beculeţ de la telefonul său licări. Un apel din secţie. 
Se întrebă cine putea să fie. 

— Aşteaptă o clipă, draga mea. 

Apăsă pe butonul de sub bec. 

— Da? 

— Duff? Duncan. Te sun în legătură cu conferinţa de 
presă din această după-amiază. 

— Da? 

— Vreau să arăt că evenimentul nu a dus la blocarea 
activităţii, că privim spre viitor, aşa că vreau să dau 
publicităţii numele noului şef interimar de la Combaterea 
Criminalităţii Organizate. 

— De la Combaterea Criminalităţii Organizate? AĂăă, 
deja? 

— Oricum era programată pentru finalul lunii, dar din 
moment ce direcţia nu mai are un şef, este mult mai 
oportun să numim un interimar de îndată. Poţi să vii la 
mine în birou? 

— Desigur. 

Convorbirea se întrerupse. Duff stătea jos şi se uita fix 
la beculeţul care se stinsese. Era neobişnuit ca 
inspectorul-şef să sune personal, de obicei întâlnirile erau 
anunţate de secretară sau de unul dintre consilieri. Şef 
interimar. Care probabil avea să preia postul când 
formalităţile - etapa de căutare, deliberările asupra 


cererilor celor care au aplicat etc. - aveau să fie finalizate. 
Zări cu privirea lumina aprinsă la unul dintre celelalte 
beculeţe ale telefonului. Uitase complet că soţia aştepta 
pe altă linie. 

— Draga mea, a intervenit ceva, trebuie să închid. 

— Da? Nimic grav, sper. 

— Nu, râse Duff. Nimic grav. Absolut nimic grav. 
Dragă, cred că ar trebui să asculţi ştirile după-amiezii la 
radio, să vezi ce au de spus despre noul şef de la 
Criminalitate Organizată. 

— Ei? 

— Te sărut pe gât. 

Era o formă de a-şi lua rămas-bun pe care nu o mai 
folosiseră de ani buni. Duff puse receptorul jos şi fugi - nu 
se putea abţine - afară şi sus pe scări, la ultimul etaj. Sus, 
sus, tot mai sus. 

Secretara îl rugă pe Duff să intre direct. 

— Vă aşteaptă, zâmbi ea. 

Zâmbi. Ea nu zâmbea niciodată. 

In jurul mesei rotunde, de stejar, din biroul spaţios şi 
aerisit, dar sobru decorat, al inspectorului-şef, stăteau, în 
afară de Duncan însuşi, alte patru persoane. Inspectorul- 
şef adjunct, Malcolm, prematur încărunţit şi cu ochelari. 
Studiase filozofie şi economie la Universitatea din Capitol, 
vorbea ca atare şi mulţi de la sediul central îl priveau ca 
pe un străin. Era un vechi prieten de-ai lui Duncan, care 
afirmase că îl alesese pe el pentru că aveau nevoie de 
expertiza deosebită a lui Malcolm în management. Alţii 
erau de părere că motivul era acela că Duncan avea 
nevoie de „DA”- ul fără rezerve al lui Malcolm la şedinţele 
ce vizau problemele de management. Lângă Malcolm, 
albinosul Lennox stătea aplecat pe birou, nerăbdător ca 
întotdeauna. Unitatea lui, Anticorupţie, fusese creată cu 
ocazia reorganizării făcute de Duncan. Ar fi fost o scurtă 


dezbatere cu privire la necesitatea folosirii expresiei „anti” 
în denumire, unii susţinând că ei nu spuneau Direcţia Anti- 
Narcotice sau Direcţia Anti-Omucideri. Rațiunea includerii 
particulei „anti” fusese aceea că sub conducerea lui 
Kenneth, Narcoticele erau denumite în limbajul local 
„Direcţia Corupţie”. 

De cealaltă parte a lui Duncan stătea consiliera lui, 
scriind minuta întâlnirii, iar, lângă ea, inspectorul 
Caithness. 

Pentru că Duncan nu permitea să se fumeze în biroul 
său, pe masă nu era nici o scrumieră cu mucuri de ţigară 
care să-i indice lui Duff de când erau acolo, dar observă că 
unele dintre carneţelele de pe birou erau pătate cu cafea, 
iar unele ceşti de cafea erau aproape goale. lar atmosfera 
deschisă, lejeră, aproape relaxată arăta că ajunseseră la o 
concluzie. 

— Mulţumesc pentru promptitudine, Duff, spuse 
Duncan, făcându-i semn cu mâna deschisă spre ultimul 
scaun liber. Voi trece direct la subiect. Aşa cum am spus, 
grăbim fuziunea direcţiei tale cu cea dedicată grupărilor 
criminale în Direcţia de Combatere a Criminalităţii 
Organizate. Aceasta este prima noastră criză de când am 
preluat funcţia... 

Duff privi spre direcţia pe care Duncan o indicase 
făcând semn cu capul, spre birou. 

Scaunul inspectorului-şef era generos şi avea un 
spătar înalt, dar nu părea prea primitor. Era puţin prea 
drept. Nu avea tapiţerie moale. Era un scaun pe placul lui 
Duff. 

— ... aşa că eu cred că este important să acţionăm. 

— Este o decizie înţeleaptă, spuse Duff. 

Şi regretă imediat, părea că îşi imagina că fusese 
chemat să evalueze raţionamentul conducerii. 

— Adică am convingerea că aşa este înţelept. 


Urmă un moment de linişte printre cei aşezaţi în jurul 
mesei. Trecuse în cealaltă extremă, sugerând că el nu are 
vreo opinie? 

— Persoana trebuie să fie una cu privire la care 
suntem sută la sută convinşi că nu este coruptă, spuse 
Duncan. 

— Desigur, răspunse Duff. 

— Nu doar pentru că nu ne permitem probleme 
similare celei de-acum, cu Cawdor, ci pentru că avem 
nevoie de cineva care ne poate ajuta să prindem peştele 
cu adevărat mare. Şi nu vorbesc despre Sweno, ci despre 
Hecate. 

Hecate. Liniştea aşternută în birou la auzul numelui 
era grăitoare. 

Duff se îndreptă de spate. Aceasta era cu adevărat o 
sarcină importantă. Insă era evident, acesta era preţul 
funcţiei, uciderea dragonului. Şi asta era minunat. Pentru 
că aici începea. Să fie alt om, mai bun. 

— Ai condus acest raid de succes împotriva grupării 
Norse Riders, spuse Duncan. 

— Nu am fost singur, domnule, spuse Duff. 

Era bine să dea dovadă de puţină modestie şi cel mai 
propice moment era mai ales în situaţiile în care nu era 
necesar să facă asta. 

— Intocmai, răspunse Duncan. Macbeth te-a ajutat. 
Destul de mult chiar, din câte am înţeles. Care este 
impresia ta generală despre el? 

— Impresia, domnule? 

— Da, aţi fost în acelaşi an la Academia de Poliţie. A 
făcut o treabă extraordinară la trupele speciale şi toţi îi 
apreciază calităţile de lider. Dar, desigur, trupele de 
intervenţie sunt o unitate specializată. Pentru că îl cunoşti, 
vrem să auzim opinia ta, dacă crezi că Macbeth poate fi 
persoana potrivită pentru o astfel de funcţie. 


Duff trebui să înghită în sec de două ori înainte să îşi 
recapete vocea. 

— Dacă Macbeth poate fi cel care va conduce Direcţia 
de Combatere a Criminalităţii Organizate, vreţi să spuneţi? 

— Da. 

Duff avu nevoie de câteva secunde. Îşi duse mâna la 
gură, se încruntă şi speră să lase impresia că se gândeşte 
profund - şi nu că era profund dezamăgit. 

— Ei bine, Duff? 

— Una este să conduci oamenii în timpul asaltului 
asupra unei case, să împuşte infractori şi să salveze 
ostatici, spuse Duff. lar Macbeth este bun, fără îndoială. 
Conducerea Direcţiei de Combatere a Criminalităţii 
Organizate impune însă alte calificări, deşi nu foarte 
diferite. 

— Suntem de acord, spuse Duncan. Necesită calificări 
puţin diferite, dar nu complet diferite. A fi lider înseamnă a 
fi lider. Ce crezi despre caracterul său? Este de încredere? 

Duff îşi prinse buza superioară între degetul mare şi 
cel arătător. Macbeth. Blestematul de Macbeth! Ce să 
spună? Promovarea aceasta era a lui, a lui Duff, nu a unuia 
care putea la fel de bine să ajungă jongler sau aruncător 
de cuțite la un circ ambulant! Îşi fixă privirea pe tablourile 
de pe peretele din spatele biroului. Oameni zâmbitori, 
mărşăluind. Potrivit lui Duncan, semnificau un viitor 
optimist, unitate, autoritate şi solidaritate. Îşi reaminti 
scena de pe drumul de ţară. Macbeth, el însuşi, cei doi 
tineri morţi. Ploaia ce spăla sângele. 

— Da, spuse Duff. Macbeth este de încredere. Dar el 
este în principiu un meşteşugar. Poate că aţi observat asta 
din modul în care s-a prezentat astăzi la pupitru. 

— Sunt de acord şi cu asta, spuse Duncan. De asta l- 
am şi chemat în faţă, să văd cum se descurcă. Şi noi, cei 
de aici din jurul mesei, considerăm că ceea ce a arătat 


astăzi a fost un excelent exemplu al respectului 
practicianului pentru rutina de a da rapoarte, dar, în 
acelaşi timp, şi al abilității unui adevărat lider de a inspira 
şi însufleţi. „Cawdor încă atârnă acolo pentru că a fost un 
poliţist corupt.” 

Cei aflaţi în jurul mesei râseră pe înfundate de modul 
în care Duncan imită asprul dialect estic al lui Macbeth. 

— Dacă are într-adevăr aceste calităţi, spuse Duff şi 
auzi cum o voce interioară îi spunea să tacă, trebuie să vă 
întrebaţi de ce nu a ajuns mai departe de atât de când a 
terminat academia. 

— Aşa este, interveni Lennox. Dar, ştii, acesta este 
unul dintre cele mai puternice argumente în favoarea lui 
Macbeth. 

începu să râdă pe un ton deplasat, aprins, energic. 

— Nici unul dintre noi, din jurul acestei mese, nu am 
avut poziţii însemnate sub conducerea fostului inspector- 
şef. Pentru că noi, ca şi Macbeth, nu am făcut parte din 
joc, am refuzat să luăm mită. Am surse care ştiu cu 
certitudine că asta a dus la stagnarea carierei lui Macbeth. 

— Atunci aţi răspuns deja la această întrebare, spuse 
Duff cu răceală. Şi, desigur, aţi luat în considerare şi relaţia 
lui cu patroana cazinoului. 

Malcolm privi scurt spre Duncan. Primi încuviinţare 
printr-un semn din cap şi luă cuvântul. 

— Direcţia Criminalitate Economico-Financiară duce în 
prezent o ofensivă împotriva afacerilor care au păcălit 
radarul sub vechea administraţie şi în acest context 
tocmai au verificat temeinic cazinoul Inverness. Concluzia 
lor este clară, Inverness are o situaţie exemplară în ceea 
ce priveşte contabilitatea, dările către stat şi angajaţii. 
Ceea ce nu este puţin lucru în industria de resort. In acest 
moment, aruncă o privire mai atentă la registrele - zâmbi 
ironic - Cazinoului Obelisc. Şi ţin să spun că este o cu totul 


altă poveste. To be continued, cum se spune. Dar, cu 
privire la Lady şi localul ei, nu avem nici o obiecţie. 

— Macbeth este din partea estică, un outsider, spuse 
Duncan. În timp ce noi, cei aflaţi la această masă, suntem 
percepuți ca făcând parte dintr-un cerc restrâns. Suntem 
recunoscuţi pentru că ne-am opus lui Kenneth, că 
reprezentăm schimbarea culturii organizaționale în Poliţie, 
dar şi pentru că am avut parte de o educaţie scumpă şi că 
provenim din familii privilegiate. Cred că este un semn bun 
că în poliţie, în poliţia noastră, oricine poate ajunge sus, 
indiferent de istoric şi de legături, dacă munceşte mult şi 
cinstit. Accentuez cuvântul cinstit. 

— Este un semnal pozitiv, spuse Malcolm. Mai ales 
dacă lăsăm presa să afle de rolul pe care l-a jucat Macbeth 
în raidul împotriva grupării Norse Riders. 

— Bine gândit, spuse Lennox. 

— Bine. Duncan îşi împreună palmele: Duff, vrei să 
adaugi ceva? 

Nu ați văzut urmele de pe brațele lui? 

— Duff? 

Nu ați văzut urmele de pe brațele lui? 

— Duff, s-a întâmplat ceva? 

— Nu, domnule. Nu am nimic de adăugat. Sunt sigur 
că Macbeth este o alegere bună. 

— Perfect. Atunci, vă mulţumesc tuturor că aţi 
participat la această şedinţă. 

Macbeth se uita pierdut la luminile roşii din trafic, în 
timp ce ştergătoarele alunecau pe parbrizul Volvo-ului 
PV544 al lui Banquo. Maşina semăna puţin cu Banquo; 
mult mai bătrână decât cele din jurul ei, dar puternică şi 
de încredere. Era ceva la designul maşinii, mai ales la 
botul în relief, stratificat, ce o făcea să pară că este de 
dinainte de război. Dar în interior şi sub capotă, după 
spusele mândrului ei proprietar, avea tot ceea ce un 


bărbat putea să ceară de la o maşină modernă. 
Ştergătoarele abia dacă îndepărtau ploaia, iar apa care se 
scurgea îi amintea lui Macbeth de sticla topită. Un băiat cu 
o haină udă traversă strada alergând prin faţa lor şi 
Macbeth văzu că lumina semaforului pentru pietoni se 
schimbase dintr-un omuleţ verde într-unul roşu. Un trup 
acoperit de sânge din cap până în picioare. Macbeth se 
înfioră. 

— Ce este? întrebă Banquo. 

— Cred că am febră, spuse Macbeth. Am vedenii. 

— Vedenii şi semne, spuse Banquo. Atunci ai febră. 
Nici nu e de mirare, de altfel, ud leoarcă ieri, şi azi muşcat 
de câine. 

— Că tot veni vorba de câine. Ai aflat de unde a venit? 

— Doar că nu aparţinea proprietarului casei. Trebuie 
să fi intrat pe uşa deschisă de la balcon. Mă întrebam cum 
a murit. 

— Nu ţi-am spus? L-a omorât Seyton. 

— Ştiu, dar nu am văzut nici o urmă pe el. L-a 
strangulat? 

— Nu ştiu, întreabă-l pe el. 

— L-am întrebat, dar nu a dat un răspuns clar, doar a... 

— Tată, este verde. 

Băiatul aflat pe bancheta din spate se iţi printre cei doi 
bărbaţi. Macbeth îl privi scurt pe lunganul de 
nouăsprezece ani. Fleance moştenise mai mult din 
modestia mamei sale, decât din jovialitatea tatălui său. 

— Copile, tu conduci, sau tatăl tău? spuse Banquo, 
zâmbind călduros şi accelerând. 

Macbeth se uită la oamenii de pe trotuar, la casnicele 
aflate la cumpărături, la bărbaţii şomeri stând la coadă în 
faţa birturilor. În ultimii zece ani, oraşul era tot mai animat 
dimineaţa. Ar fi trebuit, poate, să lase impresia unui oraş 
agitat, însă realitatea era total opusă, chipurile apatice, 


resemnate păreau mai curând a fi ale unor zombi. În 
ultimele luni, căutase semne ale schimbării. Să vadă dacă 
autoritatea lui Duncan a avut vreun impact. Cel mai 
evident, infracțiunile grave de pe străzi se reduseseră, 
poate, pentru că patrulau mai des. Sau poate pentru că 
erau comise pe străzile lăturalnice, în întuneric. 

— Cursuri după-amiaza la Academia de Poliţie, spuse 
Macbeth. Pe vremea mea, nu era aşa ceva. 

— Nu este nici un curs, spuse băiatul. Eu şi cu alţi 
câţiva vom avea un colocviu. 

— Colocviu? Ce este ăsta? 

— Fleance şi câţiva dintre cei mai sârguincioşi lucrează 
împreună înainte de examen, spuse Banquo. Este o idee 
bună. 

— Tata spune că trebuie să studiez Dreptul, că 
Academia de Poliţie nu este suficientă. Tu ce crezi, 
unchiule Macbeth? 

— Cred că ar trebui să îl asculţi pe tatăl tău. 

— Dar nici tu nu ai fost la Drept, obiectă tânărul. 

— Şi iată unde a ajuns, râse Banquo. Haide, Fleance, 
trebuie să ţinteşti mai sus decât amărâtul de taică-tău şi 
prăpăditul ăsta. 

— Îmi zici că nu am calităţi de lider, spuse Fleance. 

Macbeth ridică o sprânceană şi se uită la Banquo. 

— Serios? Credeam că datoria unui tată este să îi facă 
pe copiii lui să creadă că pot face orice dacă vor cu 
adevărat. 

— Da, spuse Banquo. Şi nu am spus că nu are stofă de 
conducător, ci abilităţi. Şi asta înseamnă că trebuie să 
muncească pentru ele. Este isteţ, trebuie doar să înveţe să 
se bazeze pe propria judecată, să ia iniţiativa, nu să îi 
urmeze mereu pe alţii. 

Macbeth se întoarse spre bancheta din spate. 

— Exigent tată ai, Fleance! 


Fleance ridică din umeri. 

— Intotdeauna unii vor comanda şi decide, în timp ce 
alţii nu, este ceva rău în asta? 

— Nu, spuse Banquo. Dar, dacă vrei să realizezi ceva, 
va trebui să încerci să te schimbi. 

— Dar tu te-ai schimbat? întrebă Fleance pe un ton 
nervos. 

— Eram ca tine, răspunse Banquo. Mă mulţumeam să 
îi las pe alţii să decidă. Dar îmi doresc să fi avut pe cineva 
care să îmi spună că părerile mele sunt la fel de bune ca 
ale oricui altcuiva. Şi, uneori, mai bune. Şi, dacă ai idei mai 
bune, ar trebui să preiei conducerea, este datoria ta faţă 
de comunitate. 

— Ce crezi, unchiule, poţi să te schimbi, pur şi simplu, 
şi să devii un lider? 

— Nu ştiu, spuse Macbeth. Cred că unii sunt născuţi să 
fie lideri şi, lucru de la sine înţeles, ajung să fie. Ca 
inspectorul-şef Duncan. Oameni care îţi transmit propria 
lor convingere, care te pot determina să îţi dai viaţa 
pentru o cauză. Pe când alţii pe care îi ştiu eu, care nu au 
nici o putere de convingere sau abilităţi, sunt mânaţi atât 
de mult de dorinţa de ascensiune pe scara socială, încât 
ajung într-un final într-o poziţie de conducere. Poate că au 
inteligenţă, şarm şi perseverenţă, dar nu-i înţeleg cu 
adevărat pe oameni. Pentru că nu îi văd. Pentru că ei 
înţeleg şi văd un singur lucru: pe ei înşişi. 

— Vorbeşti despre Duff? zâmbi Banquo. 

— Cine este Duff? întrebă cu interes Fleance. 

— Nu are importanţă, spuse Macbeth. 

— O, haide, unchiule, sunt aici să învăţ, nu? 

Macbeth oftă. 

— Duff şi cu mine am fost prieteni la orfelinat şi la 
Academia de Poliţie, iar acum el este şeful Direcţiei 


Narcotice. Dar există întotdeauna speranţa că va învăţa 
ceva pe parcurs şi că asta îl va schimba. 

— Nu cred, râse Banquo. 

— Direcţia Narcotice, spuse Fleance. Este cel cu 
cicatricea ce-i crestează faţa pe diagonală? 

— Mda, răspunse tatăl lui. 

— Cum s-a ales cu ea? 

— Aşa s-a născut, spuse Macbeth. lată şcoala. Să fii 
cuminte! 

— Da, unchiule Macbeth. 

Fleance i se adresa cu „unchiule” încă de când era 
mic, însă acum îl folosea mai curând cu ironie. Dar, 
privindu-l pe băiat alergând prin ploaie şi trecând poarta 
Academiei de Poliţie, sufletul lui Macbeth se înflăcăra 
oricum. 

— Este un băiat bun, spuse el. 

— Ar trebui să faci copii, spuse Banquo, îndepărtându- 
se de bordură. Sunt un dar al vieţii. 

— Ştiu, dar probabil este târziu pentru Lady. 

— Atunci cu una mai tânără. Poate cu o femeie de-o 
vârstă cu tine? 

Macbeth nu răspunse, continuând să privească ţintă 
prin parbriz. 

— Când am văzut omuleţul roşu al semaforului, m-am 
gândit la moarte, spuse el. 

— Te-ai gândit la Cawdor, răspunse Banquo. Apropo, 
am vorbit cu Angus cât se uita la Cawdor cum se 
balansează. 

— Meditaţie religioasă? 

— Nu. Spunea doar că nu-i înţelege pe oamenii bogaţi 
şi privilegiați care se sinucid. Chiar dacă Cawdor îşi 
pierduse slujba şi era pasibil de puţină închisoare, tot era 
aranjat pentru o viaţă lungă, lipsită de griji. A trebuit să îi 
explic puştiului că tocmai prăbuşirea este cauza. ŞI 


dezamăgirea când vezi că viitorul nu corespunde 
aşteptărilor avute. De aceea este important să nu ai 
aşteptări prea mari, să începi încet, să nu reuşeşti prea 
repede. Să iei lucrurile treptat, corect? 

— Tu îi promiţi fiului tău o viaţă mai bună dacă 
studiază Dreptul. 

— În cazul fiilor este altceva. Ei sunt o prelungire a 
propriei tale vieţi. Este sarcina lor să-şi asigure acea 
creştere treptată. 

— Nu era Cawdor. 

— Ce? 

— Nu mă gândeam la Cawdor. 

— Hm? 

— Ci la unul dintre cei doi tineri de pe drumul de ţară. 
Era... Macbeth privi pe geam. Roşu. Plin de sânge. 

— Nu-ţi bate capul. 

— Sânge rece. 

— Rece... Ce vrei să spui? 

Macbeth inspiră adânc. 

— Cei doi tineri de pe drumul spre Forres, se 
predaseră. Însă Duff l-a împuşcat oricum pe cel care purta 
casca lui Sweno. 

Banquo scutură din cap. 

— Ştiam eu că aşa ceva s-a întâmplat. Şi celălalt? 

— Era martor. 

Macbeth făcu o grimasă. 

— Fugiseră de la petrecere şi purta doar o cămaşă 
albă udă leoarcă şi pantaloni albi. Mi-am scos cuţitele. A 
început să implore, ştia ce urma. 

— lar eu nu vreau să ştiu restul. 

— M-am aşezat în spatele lui. Dar nu am putut să o 
fac. Am stat acolo, cu un cuţit în aer, paralizat. Dar apoi l- 
am văzut pe Duff. Îşi ascundea faţa în mâini, plângea ca 
un copil. Atunci am acţionat. 


În depărtare se auzea sunet de sirenă. O maşină de 
pompieri. Ce dracu' ardea pe ploaia asta? se întrebă 
Banquo. 

— Nu ştiu dacă a fost din cauză că avea hainele 
leoarcă, spuse Macbeth. Dar sângele l-a acoperit cu totul. 
Şi cămaşa, şi pantalonii. Şi cum stătea acolo pe asfalt, cu 
braţele pe lângă corp şi puţin într-o parte, mi-a amintit de 
lumina semaforului. Stop. Opreşte-te acum. 

Merseră mai departe în linişte, intrară în garajul de la 
subsolul sediului central. Doar şefii direcțiilor şi ofiţerii cu 
grade superioare aveau locuri de parcare acolo. Banquo 
viră spre parcarea din spatele clădirii. Frână şi opri 
motorul. Ploaia lovea plafonul maşinii. 

— Înţeleg, spuse Banquo. 

— Ce înţelegi? 

— Duff ştia că, dacă îl arestaţi pe Sweno şi îl aduceaţi 
în faţa unui judecător lacom din cel mai corupt oraş al ţării, 
cât primea? Doi ani? Maxim trei? Achitare totală? Şi te 
înţeleg şi pe tine. 

— Da? 

— Da. Cât ar fi primit Duff dacă lacheii lui Sweno ar fi 
depus mărturie împotriva lui? Douăzeci de ani? Douăzeci şi 
cinci? În poliţie avem grijă de ai noştri, nimeni altcineva nu 
are. Şi, mai important, alt scandal politic ar fi făcut foarte 
mult rău acum, când avem un inspector-şef care este pe 
cale să redea cetăţenilor încrederea în lege şi ordine. Este 
important să vezi imaginea de ansamblu. lar uneori 
cruzimea face parte din arsenalul binelui, Macbeth. 

— Poate. 

— Nu te gândi la asta, dragul meu Macbeth. 

Apa ce se scurgea pe parbriz distorsiona imaginea 
clădirii sediului central din faţa lor. Încă stăteau în maşină, 
ca şi cum cele spuse trebuiau digerate înainte să poată 
ieşi. 


— Duff ar trebui să fie recunoscător, spuse Banquo. 
Dacă nu o făceai, ar fi trebuit să o facă el însuşi, amândoi 
ştiaţi asta. Dar acum vă aveţi la mână. O balanţă a fricii. 
Este cea care îi ajută pe oameni să pună capul pe pernă. 

— Duff şi cu mine nu suntem SUA şi Uniunea Sovietică. 

— Nu? Dar ce sunteţi? La Academia de Poliţie eraţi 
nedespărţiţi, dar acum abia dacă mai vorbiţi. Ce s-a 
întâmplat? 

Macbeth ridică din umeri. 

— Nimic deosebit. Eram oricum o pereche nepotrivită. 
El este un Duff, familia lui avea multe proprietăţi 
odinioară, iar lucruri de genul ăsta nu se uită. Limbajul, 
manierele alese. La orfelinat, îl izolau şi expuneau, aşa că, 
întâmplător, s-a apropiat de mine. Am devenit o pereche 
cu care nu voiai să ai de-a face, însă la Academia de Poliţie 
era atras de cei de teapa lui. Ca un leu dresat care se 
dezlănţuie odată eliberat în junglă. A mers la facultate, şi-a 
găsit o fată din înalta societate şi s-a însurat cu ea. Copii. 
Pur şi simplu, ne-am îndepărtat unul de celălalt. 

— Sau te-ai săturat că se purta precum un ticălos 
arogant şi egoist? 

— Adesea, oamenii se înşală cu privire la Duff. La 
Academia de Poliţie, ne-am promis că îi vom prinde pe cei 
mai periculoşi. Duff chiar vrea să schimbe oraşul, Banquo. 

— De asta i-ai salvat pielea? 

— Duff este talentat şi a trudit din greu, este pregătit 
să preia Direcţia de Combatere a Criminalităţii Organizate, 
toţi ştiu asta. Aşa că de ce o mică greşeală făcută în toiul 
acţiunii să pună capăt carierei unei persoane care poate 
face mult bine pentru noi toţi? 

— Pentru că nu îţi stă în fire să omori în felul acela pe 
cineva lipsit de apărare. 

Macbeth ridică din umeri. 

— Poate m-am schimbat. 


— Oamenii nu se schimbă. Dar acum îmi dau seama că 
ai privit situaţia ca fiind doar datoria ta de soldat. Tu, eu şi 
Duff luptăm pe aceeaşi parte a baricadei în acest război. Ai 
scurtat vieţile a doi membri din Norse Riders pentru ca ei 
să nu mai continue să le scurteze pe ale copiilor noştri cu 
otrava lor. Dar nu îţi faci datoria cu plăcere, înţeleg cât te 
costă, dacă vezi duşmanii morţi în luminile semafoarelor. 
Eşti o persoană mai bună decât mine, Macbeth. 

Macbeth rânji. 

— Vezi mai bine decât mine prin ceața războiului, 
bătrâne, aşa că inima mi-este mai uşoară dacă am iertarea 
ta. 

Banquo clătină din cap. 

— Nu văd mai bine decât alţii, sunt doar o moară 
stricată călăuzită doar de îndoieli. 

— indoiala, da. Nu te macină uneori? 

— Nu, răspunse Banquo, privind prin parbriz. Nu 
uneori. Tot timpul. 

Din parcare, Macbeth şi Banquo se îndreptară spre 
intrarea cadrelor din spatele sediului central, o clădire 
veche de două sute de ani chiar în inima Districtului 3 Est. 
La vremea ei, clădirea fusese închisoare şi circulau poveşti 
despre execuţii şi zvonuri referitoare la torturi. Câţiva 
dintre cei care lucrau peste program susțineau şi că 
simțeau un frig inexplicabil care se lăsa prin birouri şi că 
auzeau strigăte îndepărtate. Banquo îi spusese lui 
Macbeth că era vorba doar de îngrijitorul cam excentric 
care oprea căldura la ora cinci fix în fiecare zi şi care ţipa 
când vedea că cineva plecase de la birou fără să stingă 
becul. 

Macbeth observă două femei cu trăsături asiatice 
tremurând pe trotuar printre bărbaţii şomeri, privind în 
jurul lor ca şi cum aşteptau pe cineva. Prostituatele din 
oraş obişnuiau să se adune pe Strada Cumpătării, în 


spatele birourilor Reţelei Naţionale de Căi Ferate, până 
când consiliul le gonise în urmă cu câţiva ani, iar acum 
piaţa era segmentată în două categorii: cele suficient de 
atractive să lucreze în cazinouri şi cele obligate să suporte 
condiţiile dure ale străzii, care se simțeau mai în siguranţă 
să îi aibă de vecini pe cei chemaţi să aplice legea. In plus, 
când la insistenţele periodice ale politicienilor sau presei 
poliţia  „curăţa” străzile de „sexul murdar” operând 
arestări în masă, era preferabil pentru toţi ca debarasarea 
să fie rapidă şi de scurtă durată. Curând totul era ca mai 
înainte. Nici nu puteai ignora faptul că o parte a clientelei 
fetelor era chiar din sediul central al poliţiei. Însă Macbeth 
refuzase ofertele fetelor de atâtea ori, încât îl lăsau în 
pace. Aşa că, atunci când le văzu pe cele două venind 
înspre el şi Banquo, presupuse că erau noi în zonă. In plus, 
le-ar fi recunoscut. Chiar şi conform standardelor străzii, 
înfăţişarea lor nu făcea o impresie prea bună. Puţina 
experienţă nu îi permitea lui Macbeth să aproximeze 
vârsta femeilor asiatice, dar, indiferent ce vârstă aveau 
acestea două, avuseseră o viaţă grea. Se vedea în ochii 
lor. Erau ochi reci, impenetrabili, care nu trădează nimic, 
doar reflectă ce este în jurul lor şi pe ei înşişi. Erau 
cocoşate şi îmbrăcate în haine ieftine, dar altceva îi atrase 
atenţia, ceva ce nu se potrivea: chipurile lor desfigurate. 
Una dintre ele deschise gura şi lăsă să se întrevadă un 
rând de dinţi murdari, maronii, neîngrijiţi. 

— Regret, doamnelor, spuse Macbeth pe un ton vesel 
înainte ca ele să vorbească. Am vrea să spunem da, dar eu 
am o soţie extrem de geloasă şi el o teribilă boală 
venerică. 

Banquo murmură ceva şi clătină din cap. 

— Macbeth, spuse una dintre ele, cu un accent 
sacadat şi pe un ton piţigăiat ca de păpuşă, în dezacord cu 
privirea rece. 


— Banquo, spuse cealaltă femeie, cu acelaşi accent şi 
voce identică. 

Macbeth se opri. Ambele femei îşi pieptănaseră părul 
lung şi negru peste faţă, cu siguranţă ca să ascundă 
malformaţiile, dar nu-şi puteau ascunde nasurile non 
asiatice, roşii ca focul, ce spânzurau deasupra gurilor lor 
precum sticla incandescentă din ţeava de suflat a unui 
maestru sticlar. 

— Ştiţi cum ne cheamă? întrebă el. Deci cum vă putem 
ajuta, doamnelor? 

Ele nu răspunseră. Doar făcură semn cu capul spre 
casa de vizavi. Şi acolo, din penumbra unei arcade, păşi în 
lumină o a treia persoană. Contrastul cu celelalte două nu 
putea fi mai mare. Această femeie - dacă era femeie - era 
înaltă şi cu umeri laţi ca un luptător şi îmbrăcată în haine 
strâmte, cu model de leopard care îi punea în valoare 
formele feminine în acelaşi mod în care un escroc 
subliniază falsele beneficii ale produselor pe care le vinde. 
Dar Macbeth ştia ce avea ea de vânzare, sau cel puţin ce 
vindea pe vremuri. Şi falsele beneficii. Totul la ea era dus 
la extrem: înălţimea, lăţimea, sânii plini, unghiile roşii ca 
nişte gheare încovoiate pe degetele ei puternice, ochii larg 
deschişi, machiajul exagerat, cizmele mulate cu tocuri-cui. 
Insă un singur lucru îl şocă: nu se schimbase deloc. Anii 
care trecuseră nu lăsaseră nici o urmă asupra ei. 

Ea traversă strada, parcă din doi paşi uriaşi. 

— Domnilor, spuse ea cu o voce atât de groasă, încât 
lui Macbeth i se păru că aude ferestrele din spatele lui 
vibrând. 

— Strega, spuse Macbeth. A trecut mult timp. 

— Aşa este. Pe atunci erai doar un băiat. 

— Deci îţi aminteşti de mine? 

— Îi ţin minte pe toţi clienţii mei, domnule inspector 
Macbeth. 


— Şi acestea două cine sunt? 

— Surorile mele, zâmbi Strega. Îţi transmitem felicitări 
din partea lui Hecate. 

Macbeth observă că, la auzul numelui Hecate, Banquo 
îşi băgă din reflex mâna în interiorul hainei, unde avea 
pistolul. 

— Felicitări pentru ce? 

— Postul de la Combaterea Criminalităţii Organizate, 
spuse Strega. Mărire ţie! 

— Mărire ţie! repetară surorile. 

— Despre ce vorbeşti? spuse Macbeth în timp ce îi 
scruta cu privirea pe şomerii de pe trotuarul de vizavi. 

Observase ceva mişcare când Banquo îşi verificase 
arma. 

— Unul pierde, altul câştigă, spuse Strega. Asta este 
legea junglei. Mai mulţi morţi, mai mult de mâncare. ŞI 
cine va rămâne cu pâinea, mă întreb, dacă moare 
inspectorul-şef Duncan? 

— Hei! 

Banquo făcu un pas spre ea. 

— Dacă asta este o ameninţare din partea lui Hecate, 
atunci... 

Macbeth îl opri. Acum vedea clar. Trei bărbaţi de peste 
stradă ridicaseră privirile, pregătindu-se. Stăteau deoparte 
şi aveau o trăsătură comună; purtau pardesie gri. 

— Lasă-le să vorbească, îi şopti Macbeth. 

Strega zâmbi. 

— Nu este nici o ameninţare. Hecate nu va face nimic, 
doar face o afirmaţie interesantă. Crede că tu vei ajunge 
şeful Inspectoratului de Poliţie. 

— Eu? râse Macbeth. Cu siguranţă, postul îi va reveni 
inspectorului-şef adjunct şi numele lui este Malcolm. 
Dispăreţi. 


— Profeţiile lui Hecate nu dau greş niciodată, spuse 
femeia. Şi tu ştii asta. 

Stătea în faţa lui Macbeth fără să se mişte, iar 
Macbeth realiză că ea încă era mai înaltă decât el. 

— Ei bine? spuse ea. Doamna de la cazinou te ţine 
curat? 

Banquo văzu cum Macbeth se încordează. Şi se gândi 
că această Strega putea fi bucuroasă că face parte din 
categoria femeilor. Macbeth pufni, păru că vrea să spună 
ceva, dar se răzgândi. Işi mută greutatea de pe un picior 
pe celălalt. Deschise iar gura să spună ceva. Nici de 
această dată nu reuşi să articuleze ceva. Apoi se întoarse 
şi merse hotărât spre intrarea în sediul poliţiei. 

Femeia înaltă îl urmări cu privirea. 

— lar cât te priveşte pe tine, Banquo, nu eşti curios să 
ştii ce îţi rezervă viitorul? 

— Nu, spuse el şi îl urmă pe Macbeth. 

— Sau pe fiul tău, Fleance? 

Banquo se opri brusc. 

— Un băiat bun, muncitor, spuse Strega. lar Hecate 
promite că, dacă el şi tatăl său se poartă frumos şi 
respectă regulile jocului, şi el va deveni până la urmă 
inspector-şef. 

Banquo se întoarse spre ea. 

— O creştere treptată, spuse ea. 

Făcu o scurtă plecăciune şi zâmbi, se întoarse şi le luă 
pe celelalte două de braţe. 

— Haideţi, fetelor. 

Banquo rămase nemişcat şi se holba la ciudatul trio 
până când femeile se făcură nevăzute după colţul clădirii 
sediului poliţiei. Apariţia lor fusese atât de stranie, încât, 
după ce dispărură, se întrebă dacă fuseseră cu adevărat 
acolo. 


— Mulţi nebuni pe străzi în zilele noastre, spuse 
Banquo ajungându-l din urmă pe Macbeth pe hol, în faţa 
biroului recepţiei. 

— În zilele noastre? spuse Macbeth apăsând 
nerăbdător pe butonul de la lift. Nebunia a avut mereu 
condiţii prielnice în oraşul ăsta. Ai observat că doamnele 
erau păzite? 

— Armata invizibilă a lui Hecate? 

Uşa liftului se deschise. 

— Duff, spuse Macbeth păşind într-o parte. Dar cum...? 

— Macbeth şi Banquo, spuse bărbatul blond şi se grăbi 
spre ieşire. 

— Măi să fie! spuse Banquo. Ce om stresat! 

— Aşa este atunci când ai cea mai înaltă funcţie, 
zâmbi Macbeth, intră în lift şi apăsă butonul pentru subsol. 
Etajul trupelor speciale. 

— Ai băgat de seamă că pantofii lui Duff mereu 
scârţâie? 

— Pentru că şi-i ia mereu un număr prea mare, 
răspunse Macbeth. 

— De ce? 

— Nu ştiu, spuse Macbeth şi reuşi să oprească uşile 
liftului să se închidă în faţa unui poliţist ce venea alergând 
dinspre biroul de la recepţie. 

— Tocmai am primit un telefon din biroul inspectorului 
- şef, spuse el, aproape fără suflare. Ne-a spus să te rugăm 
să urci de îndată ce ajungi. 

— Da, bine, spuse Macbeth eliberând uşile. 

— Probleme? întrebă Banquo după ce se închiseră 
uşile liftului. 

— Probabil, răspunse Macbeth, apăsând butonul 
pentru etajul patru. 

Simţea cum copcile de la umăr încep să-l deranjeze. 


CAPITOLUL 5 


Lady intră în sala de jocuri. Lumina din imensele 
candelabre cădea încet pe mahonul întunecat unde se juca 
blackjack şi poker, pe fetrul verde unde zarurile urmau să 
danseze mai târziu, seara, pe spirala aurită în formă de 
spadă care se înălța asemenea unui minaret în mijlocul 
ruletei. Comandase candelabrele după modelul 
candelabrului de patru tone şi jumătate din Palatul 
Dolmabahçe din Istanbul, în timp ce spirala din tavan, 
orientată către masă, era o copie a spiralei de la masa cu 
ruleta. 

Candelabrele erau legate cu corzi de balustradele 
mezaninului astfel încât să poată fi coborâte în fiecare zi 
de luni, şi sticla să poată fi curățată. Acesta era genul de 
detaliu peste care majoritatea clienţilor îl trecea cu 
vederea. Ca şi micuţele flori de crin pe care le dorise 
tesute în covoarele groase, de un roşu burgund, care 
înăbuşeau zgomotele şi pe care le cumpărase din ltalia 
pentru o mică avere. Dar aceste detalii nu erau trecute cu 
vederea de către ea, pentru că ea observa spirele care se 
potriveau şi doar ea ştia ce anume comemorau acei crini. 
Şi asta era de ajuns. Pentru că acest loc era alei. 

Crupierii se ridicau automat ori de câte ori trecea pe 
lângă ei. 

Ei îşi cunoşteau meseria, erau eficienţi şi atenţi, îi 
tratau pe clienţi cu politeţe, dar erau fermi, aveau mâinile 
cu manichiura făcută, îşi îngrijeau părul şi erau îmbrăcaţi 
impecabil în uniformele cazinoului Inverness, cu roşu şi 
negru, care erau schimbate de la an la an şi făcute la 
comandă de un croitor, pentru fiecare membru al 
personalului. Şi, ceea ce este mai important decât toate, 
erau cinstiţi. Asta nu era ceva ce îşi închipuia, era ceva ce 


vedea şi auzea. Vedea în ochii oamenilor, în ticurile 
involuntare, răsucirile involuntare de muşchi sau în stările 
de relaxare. Auzea în micile modulaţii ale timbrului vocal. 
Moştenise o sensibilitate înnăscută de la mama şi bunica 
ei. Dar în timp ce această sensibilitate le condusese, pe 
măsură ce îmbătrâniseră, înspre umbrele negre ale 
nebuniei, Lady se folosise de abilităţile ei pentru a elimina 
necinstea. Departe de valea nefericitei copilării, până în 
locul în care se afla acum. Rundele de inspecţie aveau 
două roluri. Unul era să-i ţină pe angajaţii ei pregătiţi, 
puţinul acela cât se cerea, astfel încât zi şi noapte, în 
fiecare zi, ei să demonstreze că sunt cel puţin cu o clasă 
deasupra celor de la Obelisc. Al doilea rol era să descopere 
orice urmă de furt. Chiar dacă angajaţii fuseseră cinstiţi şi 
onorabili ieri, oamenii erau ca un lut umed: erau formaţi 
de oportunităţi, motivaţie şi de ceea le spuneai în ziua 
respectivă, şi erau în stare să facă orbeşte ceea ce cu o zi 
înainte li se păruse de neconceput. Într-adevăr, acela era 
singurul lucru care era fix, singurul lucru pe care te puteai 
baza: inima e lacomă. Lady ştia asta. Inclusiv ea avea o 
astfel de inimă. O inimă pe care când o blestema, când se 
considera fericită să o aibă, ceea ce îi adusese influenţă, 
dar o privase de orice altceva. Oricum, aceea era inima 
care îi bătea în piept. Nu poţi schimba nimic, nu poţi opri 
nimic, tot ceea ce poţi să faci este să urmezi cursul 
lucrurilor. 

Ea salută feţele cunoscute adunate în jurul ruletei. 
Clienţi de-ai casei. Fiecare avea un motiv să vină aici şi să 
joace. Erau cei care aveau nevoie să se relaxeze după o zi 
stresantă de muncă şi cei care, după o zi plictisitoare de 
muncă aveau nevoie de o provocare. Şi cei care nu aveau 
nici muncă, nici provocări, dar aveau bani. Cei care nu 
aveau de nici unele ajungeau la Obelisc, unde primeau un 


prânz insipid, dar gratuit dacă jucau mai mult de cinci 
sute. 

Existau idioţi care îşi închipuiau că au un sistem care 
le promite câştiguri pe termen lung, o rasă care era pe 
cale de dispariţie, dar în mod curios nu murea niciodată. Şi 
apoi existau cei care - iar asta nu recunoştea nici un 
proprietar de cazino - formau temelia afacerii lor. Cei care 
trebuiau să joace. Cei care se simțeau obligaţi să vină aici 
pentru că nu se puteau înfrâna să nu rişte totul, noapte de 
noapte, fascinaţi de bila ruletei vâjâind în jurul roții 
strălucitoare, ca un mic glob prins în câmpul gravitațional 
al soarelui, acel soare care le conferea zilnic viaţă, dar 
care într-un final, cu inevitabilitatea legilor fizicii, îi va arde 
şi pe ei. Erau cei dependenţi. Ei erau pâinea şi sarea 
pentru Lady. 

Că veni vorba despre dependenţă. Lady se uită la 
ceas. Nouă. Era încă puţin prea devreme, dar şi-ar fi dorit 
ca mesele să fie mai pline. Rapoartele de la Obelisc 
insinuau că ei continuă să le fure din afaceri, în ciuda 
investiţiilor masive pe care le făcuse ea în designul 
interior, al modernizării bucătăriei şi a camerelor de hotel. 
Unii credeau că este pe cale să supratarifeze şi altfel să se 
scoată singură de pe piaţă, şi pentru că Obeliscul, cu o 
vechime de trei ani, era foarte bine stabilit în percepţia 
oamenilor drept alternativa mai rezonabilă, ar fi fost 
nevoie să scadă şi ea standardele şi cheltuielile. La urma 
urmei, nu şi-ar pierde statutul de opţiune exclusivistă din 
oraş. Dar ei nu o cunoşteau pe Lady. Ei nu ştiau că pentru 
ea aceasta era linia de bază, aceea de cazinou exclusivist. 
Nu numai că era mai elegant decât Obeliscul, dar era şi 
mai bun, din toate punctele de vedere. Cazinoul Inverness 
al lui Lady trebuia să fie locul în care doreai să fii văzut, 
locul cu care doreai să te asocieze oamenii. Şi ea, Lady, 
trebuia să fie persoana cu care să te asocieze lumea. Cei 


cu bani veneau aici, precum şi politicieni de top, actori şi 
personalităţi din sport, scriitori, frumuseți, hipsteri şi 
intelectuali - toată lumea venea la mesele de joc ale lui 
Lady, se înclinau respectuos, îi sărutau mâna, îi înfruntau 
refuzul tăcut cu care ea le întâmpina întrebarea discretă 
despre jucatul pe credit cu un zâmbet, şi apoi acceptau un 
Bloody Mary din partea casei. Cu profit sau fără, ea nu 
bătuse tot acest drum doar ca să conducă un jeg de 
bordel, aşa cum făceau cei de la Obelisc, ca să ia doar 
rămăşiţele, cei pe care ea ar fi preferat să nu îi vadă sub 
candelabrele din Inverness. 

Candelabre originale. Dar bineînţeles că a venit 
refluxul.  Creditorii începuseră să pună întrebări. ŞI 
răspunsul ei nu le era pe plac: la Inverness nu era nevoie 
de băuturi mai ieftine, ci de candelabre tot mai multe şi 
mai mari. 

Acum nu se gândea la afacerea ei. Se gândea la 
dependenţă. Şi la faptul că Macbeth nu sosise încă. 
Intotdeauna o anunţa dacă întârzia. Şi ceea ce se 
întâmplase în timpul raidului Sweno îl afectase. Nu 
spusese asta, dar ea simţise. Uneori era ciudat de sensibil, 
aşa i se părea ei - un om pe care-l văzuse cu ochii ei cum 
omoară. Ea văzuse determinarea calculată înainte de 
ucidere, eficienţa rece din timpul omuciderii şi zâmbetul 
lipsit de remuşcări de după aceea. 

Dar asta fusese altceva, şi ea ştia asta. Omul fusese 
lipsit de apărare. Şi chiar dacă, uneori, îi era greu să 
înţeleagă codul de onoare pe care Macbeth şi oamenii lui îl 
respectau, ştia că acest tip de problemă l-ar putea face să 
se piardă cu firea. Ea străbătu încăperea, surprinse 
privirile insistente a doi bărbaţi de la bar. Ambii mai tineri 
decât ea. Dar pe ea nu o interesau. Cu toate că 
întotdeauna făcuse totul pentru a se simţi dorită, 
dispreţuia bărbaţii care o doreau. Cu o singură excepţie. 


La început, o surprinsese faptul că cineva îi putea 
acapara gândurile şi inima cu aşa o forţă. Şi adeseori se 
întrebase de ce ea, care nu iubise niciodată nici un bărbat, 
îl iubeşte pe acest om. Ajunsese la concluzia că asta se 
datora faptului că el iubea la ea acea parte care îi 
înspăimânta pe ceilalţi bărbaţi. Puterea ei. Voința ei. O 
inteligenţă care le era superioară lor şi care nu se 
sinchisea să se ascundă sub un paravan. A fost nevoie de 
un bărbat să iubească asta la o femeie. Ea stătea în 
picioare lângă fereastra principală care dădea spre Piaţa 
Muncitorilor, se uita spre Bertha, locomotiva neagră care 
păzea intrarea gării dezafectate. Ea se uita la mlaştina 
aceea în care, de-a lungul anilor, văzuse mulţi oameni 
împotmolindu-se şi înecându-se. Oare el...? 

— lubito... 

De câte ori nu auzise această voce şoptindu-i acest 
cuvânt la ureche? Şi totuşi de fiecare dată era ca prima 
dată. Îşi ridică părul lung şi roşu şi îl dădu într-o parte, 
simțind curenţii furnicând-o prin tot corpul când buzele o 
atinseră pe gât. Era neprofesionist - era conştientă că cei 
doi bărbaţi de la bar se uită - dar îi ignoră. El era aici. 

— Pe unde ai fost? 

— În noul meu birou, spuse el, punându-şi un braţ pe 
talia ei. 

— Un nou birou? 

Ea îl mângâie pe antebraţ şi pipăi cicatricea cu vârful 
degetelor. 

El îi spusese motivul pentru care cicatricile erau acolo, 
fiindcă fusese nevoit să se injecteze pe întuneric şi nu-şi 
văzuse venele, deci îşi dibuia rana de la injecţia anterioară 
şi se înţepa în acelaşi loc. Dacă faci asta de mai multe ori, 
timp de mai mulţi ani, plus câte o infecţie inevitabilă din 
când în când, ajungi cu antebraţele ca ale lui, care arătau 
de parcă ar fi fost trecute prin sârmă ghimpată. Dar ea nu 


detectă de data aceasta vreo rană proaspătă. El se lăsase 
de câţiva ani. Cu atât de mult timp în urmă, încât uneori, 
dintr-un entuziasm copilăresc, ea îl considera vindecat. 

— Nu credeam că hrubele alea pot fi numite birouri. 

— Sunt la etajul trei, spuse Macbeth. 

Lady se întoarse spre el. 

— Ce? 

Dinţii lui albi străluceau în barba lui întunecată. 

— Aveţi în faţa dumneavoastră proaspătul şef al crimei 
organizate în acest oraş. 

— E adevărat? 

— Da. 

Ea râse. 

— Şi acum eşti la fel de şocată cum îmi imaginez că 
am fost şi eu în biroul lui Duncan. 

— Nu sunt şocată, dragostea mea. Sunt... Sunt doar 
fericită! Meriţi din plin! Ce ţi-am tot spus eu? Nu ţi-am spus 
eu că meriţi mai mult decât un birou la subsol? 

— Da, mi-ai spus. lar şi iar, iubita mea. Dar tu ai fost 
singura. 

Macbeth se lăsă pe spate şi râse din nou. 

— Şi acum suntem în ascensiune, dragostea mea. Din 
bezna pivniţei tale! Sper că le-ai cerut un salariu bun. 

— Salariu? Nu, am uitat să întreb. Singura mea 
solicitare a fost ca Banquo să-mi fie adjunct, şi amândoi au 
fost de acord. E destul de nebunesc... 

— Nebunesc? Deloc. E o numire în funcţie înţeleaptă. 

— Nu numirea. Pe drumul către sediul central am 
întâlnit trei surori trimise de Hecate, care a profeţit că îmi 
voi face treaba. 

— Ţi-au profeţit? 

— Da! 

— Probabil că ştiau. 


— Nu. Când am ajuns la biroul lui Duncan, a spus că 
decizia a fost luată cu doar cinci minute înainte de sosirea 
mea. 

— Hm. Vrăjitorie curată şi nimic mai mult. 

— Probabil că erau foarte drogate şi au îndrugat verzi 
şi uscate. Mi-au prezis şi că voi fi inspector-şef. Şi ştii 
ceva? Duncan mi-a sugerat să sărbătorim numirea mea 
aici, la Inverness! 

— Stai aşa! Ce ţi-au zis? 

— El vrea să sărbătorim numirea mea aici. Nu ar 
prinde bine reputației tale ca un ofiţer de poliţie să 
organizeze o petrecere în cazinoul tău? 

— Nu, stai! Eu mă refer la surori. Ţi-au spus ele că vei 
fi inspector-şef? 

— Da, dar dă-le-ncolo, iubito! l-am sugerat lui Duncan 
să petrecem astă-seară, iar el şi toţi oamenii care locuiesc 
afară din oraş pot rămâne peste noapte în hotel. Ai destul 
de multe camere neocupate în prezent, aşa că... 

— Bineînţeles că aşa vom face. Apoi îl mângâie uşor 
pe obraz: Simt din vocea ta că eşti fericit, dar tot arăţi 
foarte palid, dragostea mea. 

El ridică din umeri. 

— Nu ştiu... Cred că mă paşte o boală. Văd oameni 
morţi la semafoare. 

Ea îl prinse de braţ. 

— Haide! Am eu exact ceea ce îţi trebuie, băiete! 

El îi zâmbi. 

— Da, aşa este. 

Au străbătut cazinoul. Ea ştia că tocurile o făceau să 
fie cu o jumătate de cap mai înaltă decât el. Ştia că silueta 
ei tânără, rochia ei de seară elegantă, mersul ei apăsat îi 
vor face pe bărbaţii de la bar să se uite în continuare în 
urma ei. De aşa ceva nu aveau parte la Obelisc. 

* 


Duff era întins pe patul dublu mare, holbându-se la 
tavan, la vopseaua crăpată pe care o ştia atât de bine. 

— După aceea, când plecam de la întâlnire, Duncan m- 
a luat deoparte şi m-a întrebat dacă sunt dezamăgit, 
începu el să povestească. A spus că amândoi ştiam că o să 
fiu candidatul ideal pentru post. 

Fisura din tavan părea să aibă crăpături care se 
răspândeau în mod aleatoriu, dar când îşi miji ochii, 
pierzându-şi astfel concentrarea, fisura păru să aibă un 
tipar şi să formeze o imagine. 

Pur şi simplu nu putea să-şi dea seama ce era. 

— Şi ce i-ai răspuns? auzi vocea care acoperi sunetul 
apei care curgea în baie. 

Chiar şi acum, după atâta amar de vreme de când se 
cunoşteau, ei îi displăcea ca el să o vadă înainte să fie 
gata. Pe el nu părea să-l deranjeze. 

— Am răspuns că da, am fost dezamăgit. Când a spus 
că îl doreau pe Macbeth tocmai deoarece nu făcea parte 
din cercul interior, faptul că eu fusesem unul dintre cei 
care susţinuseră proiectul lui Duncan încă de la început s-a 
întors împotriva mea. 

— Păi, asta e adevărat. Ce a...? 

— Duncan a zis că a fost un alt motiv, dar că nu voia 
să-l menţioneze în prezenţa altora. Raidul contra lui Sweno 
fusese doar un succes parţial, întrucât Sweno a scăpat. Și 
s-a dovedit că primisem pontul îndeajuns de devreme, şi 
aş fi avut timp să-l informez. Am fost cât pe ce să distrug 
munca sub acoperire făcută preţ de un an, din orgoliu. Și 
Macbeth împreună cu echipa de intervenţii speciale 
salvase întreaga operaţiune. De aceea ar fi părut suspect 
să mă aleagă pe mine în defavoarea lui. Dar cel puţin mi-a 
dat un premiu de consolare. 

— Ţi-a dat Departamentul de Omucideri, ceea ce nu e 
rău, nu? 


— Este mai mic decât Narcoticele, dar cel puţin am 
scăpat de umilinţa de a fi ofiţer subordonat la 
Departamentul Criminalitate Organizată. 

— Cine l-a convins pe Duncan? 

— Ce vrei să zici? 

— Cine a susţinut numirea lui Macbeth? Duncan este 
un bun ascultător; îi place consensul şi merge pe deciziile 
luate de grup. 

— Crede-mă, draga mea, nimeni nu face lobby pentru 
Macbeth. Mă îndoiesc că el ştie măcar ce înseamnă 
cuvântul. Tot ceea ce îşi doreşte în viaţă este să prindă 
răufăcători şi să se asigure că regina cazinoului este 
fericită. 

— Apropo. 

Ea se postă în dreptul uşii de la baie. Neglijeul vaporos 
mai degrabă îi dezvăluia corpul, în loc să-l acopere. Lui 
Duff îi plăceau multe lucruri la această femeie. Pe unele 
dintre ele nici nu putea să le articuleze, dar ceea ce adora 
era destul de simplu: tinereţea ei. Strălucirea lumânărilor 
de pe podea făcea ca ochii ei umezi, buzele ei roşii, dinţii 
ei albi să strălucească. 

Şi cu toate acestea, în seara aceasta avea nevoie de 
ceva mai mult. Nu avea chef. După ce se întâmplase, nu 
se mai simţea ca un armăsar, aşa cum se simţise la 
începutul zilei. Dar totul se putea schimba. 

— Dă-o jos! îi ordonă. 

Ea râse. 

— Abia ce m-am îmbrăcat. _ 

— E un ordin. Stai acolo unde eşti şi dă-o jos! Incet. 

— Hm. Probabil că o s-o dau jos. Dacă mi se dă un 
ordin mai clar... 

— Caithness, ţi se ordonă de către un ofiţer superior să 
te întorci cu spatele, să-ţi ridici ceea ce porţi peste cap, să 
te apleci şi să ţii bine de tocul uşii. 


Duff o auzi cum chicoteşte surprinsă. Poate că se 
îmbrăcase aşa de dragul lui, sau poate că nu. Nu-l interesa 
asta. Simţea că începe să se înfierbânte. 

Hecate se plimbă pe cimentul rece al gării centrale, 
printre pereţi scorojiţi şi drogaţi care mormăiau ceva pe 
limba lor. El observă privirea fixă a doi tipi aplecaţi 
deasupra unei linguri şi a unei seringi pe care evident 
păreau să o împartă. Nu-l cunoşteau. Nimeni nu-l 
cunoştea. Poate că aveau impresia că bărbatul corpolent, 
îmbrăcat în haina galben-muştar din caşmir, atent 
bărbierit, cu un păr nefiresc de negru şi având un Rolex 
foarte greu la mână, ar putea fi prada perfectă care tocmai 
intrase în cuşca leului. Sau poate că aveau alte bănuieli; 
poate că exista ceva în mersul ţanţoş, cu paşi siguri, sau în 
bastonul cu măciulie aurită, care scotea un toc-toc în ritm 
cu sunetul pantofilor cu toc ai femeii înalte, cu umeri lati, 
care mergea la doi paşi în urma lui. Dacă era o femeie. 
Poate că avea legătură şi cu cei trei bărbaţi, toţi îmbrăcaţi 
în haine gri deschis din stofă fină, care intraseră în gară 
chiar înaintea lui şi se postaseră lângă perete. Poate că de 
aceea simţiseră că sunt în cuşca lui. El era leul. 

Hecate se opri şi-o lăsă pe Strega să coboare prima pe 
scările înguste care puţeau a urină până la toaletă. Îi văzu 
pe cei doi drogaţi lăsându-şi capetele în jos şi 
concentrându-se pe ceea ce aveau de făcut - să 
încălzească şi să se injecteze. Dependenţi. Pentru Hecate, 
aceasta era o afirmaţie de facto, fără dispreţ şi fără 
nervozitate. La urma urmei, ei erau cei care îi aduceau 
profitul. 

Strega deschise uşa din capătul coridorului, îl ridică în 
picioare pe omul care dormea acolo, îşi dezveli dinţii ca să- 
şi arate starea de spirit şi îi arătă cu un deget încotro să o 
apuce. Hecate a urmat-o printre toaletele şi chiuvetele din 
care curgea apă. Duhoarea din interior era atât de 


puternică, încât Hecate simţi cum i se umplu ochii de 
lacrimi. Dar treaba asta avea şi un alt rol: acela de a-i feri 
de privirile curioşilor, deoarece chiar şi cei mai înrăiţi 
drogaţi scurtau vizitele cât se putea de mult. Strega şi 
Hecate au intrat în cea mai îndepărtată toaletă, pe care 
scria pe uşă DEFECT şi cu un vas de toaletă plin de 
excremente până la margine. Neonul de pe tavan fusese 
dat jos, deci era imposibil să-ţi vezi venele sau să ţi le 
nimereşti. Strega îndepărtă o bucată de faianţă aflată 
deasupra WC-ului nefuncţional, apăsă pe un mâner şi 
împinse. Peretele se dădu la o parte şi ei pătrunseră în altă 
încăpere. 

— Inchide repede, zise Hecate tuşind. 

Cercetă încăperea cu privirea. Aceasta fusese o 
încăpere de depozitare, şi cealaltă încăpere ducea către 
tunelul cu liniile spre sud. Işi mutase aici linia de producţie 
în urmă cu doi ani, după ce traficul feroviar fusese sistat. 
Fusese nevoit să alunge câteva târfe şi câţiva drogati şi, 
deşi nu venea nimeni aici şi inspectorul-şef Kenneth îi 
protejase, el instalase totuşi camere de supraveghere 
camuflate în tunel şi deasupra scărilor până la toaletă. In 
total, erau doisprezece oameni în tura de seară, cu toţii 
purtând măşti şi haine albe. De această parte a peretelui 
de sticlă ce împărțea încăperea în două, poţiunea era 
mărunţită, cântărită şi împachetată în punguliţe de plastic 
de şapte oameni. Lângă uşa tunelului erau doi gardieni 
înarmaţi care îi supravegheau pe muncitori şi camere de 
supraveghere. In interiorul spaţiului delimitat de sticlă se 
afla ceea ce ei numeau sanctum-ul interior, sau simplu, 
bucătăria. Acolo era cazanul, la care doar surorile aveau 
acces. Bucătăria fusese izolată ermetic din multe motive. 
În primul rând, ca nimic din exterior să nu poată 
contamina procesele din interior, şi deoarece vreun idiot ar 
putea, fără intenţie, să aprindă o brichetă, sau să arunce 


pe jos vreun muc de ţigară, şi atunci i-ar arunca pe toţi în 
aer. Dar mai ales deoarece toată lumea din încăpere ar 
deveni dependentă, dacă ar inhala moleculele care se 
învârteau prin aer în fiecare zi. 

Hecate le descoperise pe surori într-o magherniţă din 
Bangkok, unde îşi creaseră un laborator acasă pentru a 
face heroină din opiumul din Chang Rai. El nu ştia prea 
multe despre ele, doar că fugiseră din China împreună cu 
oamenii lui Chiang Kai-Shek, că boala care îşi lăsase 
amprenta pe feţele lor îi molipsise pe toţi locuitorii din 
satul din care veneau ele, şi că, atâta timp când el le 
plătea regulat, ele vor continua să producă ceea ce le-a 
cerut. 

Ingredientele erau bine-cunoscute, proporţiile erau 
aceleaşi, şi alţii puteau să urmărească procedura prin 
peretele de sticlă. Cu toate acestea, era un mister modul 
în care amestecau şi încălzeau ingredientele. Şi Hecate nu 
vedea nici un motiv să infirme zvonurile că ar fi folosit 
glande de broască, aripi de buburuze, suc din cozi de 
şobolan şi chiar că îşi suflau mucii în cazan. Asta conferea 
un fel de aură de magie neagră, şi dacă exista ceva ce 
oamenii plăteau în vieţile lor mult prea reale era tocmai 
asta: magia neagră. Şi poţiunea era asemenea efectului 
magiei. Hecate niciodată nu văzuse atât de mulţi oameni 
devenind disperat de dependenţi într-un timp atât de 
scurt. Dar era în mod egal evident că în ziua în care 
surorile vor produce o substanţă cu efecte mai slabe, 
atunci va trebui să se descotorosească de ele. Aşa era. 
Este un timp pentru toate, este un ciclu pentru toate. 
Asemenea celor două decenii sub Kenneth. Vremurile 
bune. Şi acum cu Duncan, cel care, dacă i s-ar fi permis 
să-şi urmeze calea, ar fi însemnat vremuri negre pentru 
magia lui Hecate. Este evident că, dacă zeii aduc vremuri 
bune şi vremuri grele, vieţi scurte pentru oameni şi 


moarte, atunci trebuie să te asiguri că devii tu însuţi un 
zeu. Este mai uşor decât ai crede. Majoritatea oamenilor 
nu pot atinge statut de zeitate pentru că le este frică şi 
sunt superstiţioşi, şi în resemnarea lor temătoare, ei cred 
că există o morală, un set de reguli dictate de ceruri care 
se adresează tuturor oamenilor. Dar aceste reguli sunt 
făcute tocmai de acei oameni care îţi spun că sunt zei, şi 
într-un fel ciudat, legile sunt în avantajul acestor zei. Ei 
bine, nu toată lumea poate să fie zeu, dar orice zeu are 
nevoie de adepţi, o clientelă de bază. O piaţă. Un oraş. Mai 
multe oraşe. 

Hecate s-a postat la capătul încăperii, şi-a pus mâinile 
pe măciulia bastonului şi a rămas acolo în picioare. Fabrica 
lui. El era proprietarul fabricii. Într-o industrie care tot 
creştea. Va trebui să se extindă. Dacă nu acoperea 
cererea, atunci alţii o vor acoperi, acestea sunt regulile 
simple ale capitalismului. De mult plănuise să preia una 
din fabricile dezafectate din oraş, să creeze o afacere- 
paravan în timp ce producea poţiunea în încăperile din 
dos. Gărzi, garduri de sârmă ghimpată, propriile maşini de 
transport care vin şi pleacă. 

Ar putea creşte producţia de zece ori şi să exporte şi în 
restul ţării. Dar ar fi mult mai vizibil şi ar necesita protecţie 
din partea poliţiei. Ar fi necesar un şef al poliţiei pe care 
să-l aibă la mână. Ar fi nevoie de un Kenneth. Şi ce te faci 
dacă moare Kenneth? Faci rost de un altul şi îi netezeşti 
calea. 

Fu întâmpinat de nişte zâmbete crispate şi nişte 
saluturi scurte din cap de la cei care mărunţeau şi 
împachetau marfa, care apoi se întoarseră la muncă cu 
forţe proaspete. Erau înspăimântați. Acela era scopul 
principal al inspecțiilor. Nu să oprească ciclul - asta era 
inevitabil - ci să-l încetinească. Toată lumea din această 
încăpere va încerca la un moment dat să-l tragă pe sfoară, 


să ia câteva grame pe care să le vândă mai departe. Ei vor 
fi demascaţi şi sentinţa va fi pusă în aplicare fără ezitare. 
De către Strega. Ei îi plăceau sarcinile diverse pe care le 
avea de îndeplinit. De exemplu, să fie un mesager 
împreună cu surorile. 

— Ei bine, Strega, zise el. Crezi că seminţele sădite în 
Macbeth vor creşte? 

— Ambiţia omenească întotdeauna se va înălța către 
soare asemenea ciulinilor şi va adumbri şi va ucide tot 
ceea ce o înconjoară. 

— Să sperăm. 

— Sunt ciulini. Nu se pot abţine. Sunt malefici şi proşti. 
Dacă oamenii văd că prima profeție a unui profet se 
îndeplineşte, atunci vor crede orbeşte în următoarea lui 
prorocire. Şi acum Macbeth a aflat că este noul şef al 
Departamentului de Criminalitate Organizată. Singura 
întrebare este dacă Macbeth are suficiente însuşiri din 
însuşirile ciulinilor. Şi cruzimea necesară pentru a merge 
până la capăt. 

— Macbeth nu o are, spuse Hecate. Dar ea, da. 

— Ea? 

— Lady, dominatoarea lui preaiubită. Nu am cunoscut- 
o niciodată, dar îi cunosc cele mai ascunse secrete şi o 
înţeleg mai bine decât te înţeleg pe tine, Strega. Lady nu 
are nevoie decât de un răstimp în care să ajungă la 
concluzia inevitabilă. Crede-mă! 

— Care este? 

— Că trebuie să ne descotorosim de Duncan. 

— Şi după aia? 

— După aia, zise Hecate, bătând cu bastonul în podea, 
toc-toc. Vremurile bune se vor întoarce. 

— Eşti sigur că-l putem ţine sub control pe Macbeth? 
Acum că s-a lăsat, probabil că a devenit... moralist, nu-i 
aşa? 


— Draga mea Strega, singura persoană mai previzibilă 
decât un drogat sau un moralist este un drogat îndrăgostit 
şi moralist. 

Banquo zăcea în pat în dormitorul de la primul etaj, 
ascultând ploaia, tăcerea din încăpere, trenul care nu mai 
venea niciodată. Calea ferată trecea prin faţa casei şi el îşi 
imagină pietrişul ud şi lucios, din care câteva şine şi 
traverse fuseseră scoase. Mda, mai exact, furate. El şi 
Vera fuseseră fericiţi aici. Avuseseră parte de vremuri 
fericite. El o întâlnise pe Vera când aceasta lucra la 
bijutierul Jacobs & Sons, unde oamenii mai de soi intrau să 
cumpere verighete şi cadouri. Într-o seară, se declanşase 
alarma şi Banquo, care era de serviciu şi patrula, a ajuns la 
magazin, cu sirenele pornite, într-un singur minut. 
Inăuntru, o tânără speriată ţipa disperată ca să acopere 
alarma, că ea doar ce încuia magazinul, că era nouă în 
magazin şi că probabil făcuse ceva greşit când setase 
alarma. El nu înţelesese decât câte un cuvânt pe sărite, şi 
avusese la dispoziţie mai mult timp ca să o observe. Şi 
când, într-un final, ea izbucnise în plâns, el o îmbrăţişase 
cu blândeţe. Avusese senzaţia că prinsese un pui cald de 
pasăre, tremurând. In timpul săptămânilor care au urmat, 
s-au dus la cinema, s-au plimbat pe partea însorită a 
tunelului şi el o sărutase lângă poartă. Ea provenea din 
clasa muncitoare şi locuia cu părinţii. Încă de la o vârstă 
fragedă trebăluise în casă şi muncise la fabrica Estex, ca şi 
părinţii ei. Asta până când a apucat-o o tuse puternică, şi 
fusese sfătuită în mod neoficial de către un doctor să 
lucreze altundeva, şi primise recomandarea pentru un loc 
de muncă la Jacobs. 

— E mai prost plătit, a spus, dar vei trăi mai mult. 

— Şi mai tuşeşti? 

— Doar în zilele ploioase. 


— Atunci trebuie să ne asigurăm că ai parte de mai 
mult soare. Incă o plimbare pe duminică? 

După şase luni, Banquo s-a dus la bijutier şi a întrebat- 
o dacă îi poate recomanda un inel de logodnă. Ea a părut 
atât de răvăşită, încât el a izbucnit în râs. 

După ce s-a căsătorit, s-au mutat într-un apartament 
înghesuit, cu două camere, cu nişte vecini jos la parter. 
Făcuseră economii, cumpăraseră mobilă, şi făcuseră 
dragoste în patul acesta în care el stătea întins acum. Din 
respect pentru vecinii lor, Vera, care era o femeie 
pasională dar timidă, obişnuia să aştepte sosirea trenului 
ca să termine şi ea. Când trenul duduia în trecere, şi 
pereţii şi lampadarele se zguduiau, venea şi valul ei de 
plăcere, când ţipa şi îşi înfigea unghiile în spatele lui. La fel 
a făcut şi când i-a dat naştere lui Fleance, în acelaşi pat, a 
aşteptat până când a sosit trenul, apoi şi-a înfipt unghiile 
în mâna lui şi a scos din ea un fiu. 

Au cumpărat şi parterul în anul care a urmat, ca să 
aibă mai mult spaţiu. Acum erau trei şi în curând aveau să 
fie mai numeroşi. Dar cinci ani mai târziu, au rămas doar 
doi: un băiat şi un bărbat. Plămânii ei cedaseră. Doctorii 
puseseră asta pe seama aerului poluat, a noxelor de la 
fabrici care erau apăsate de către presiunea atmosferică 
joasă şi care zăceau deasupra oraşului asemenea unui 
capac. Şi cu plămânii care deja erau afectaţi... Banquo se 
învinovăţea pe el. Nu fusese în stare să adune destui bani 
ca să-şi mute familia pe cealaltă parte a tunelului, în Fife, 
într-un loc în care să existe un pic de soare şi aer curat. 

Acum aveau prea mult spaţiu. Auzea radioul de la 
parter şi ştia că Fleance îşi făcea temele. Fleance era 
conştiincios, şi dorea foarte mult să aibă rezultate bune. 
Era o consolare gândul că cei cărora şcoala li se părea 
uşoară şi prindeau un loc bun de start adesea îşi pierdeau 
entuziasmul când viaţa îi punea la încercare. lar elevi 


precum Fleance, care a fost forţat să-şi formeze o rutină 
strictă de lucru şi care ştia că învățatul necesită efort, 
ajungeau să fie apreciaţi. Da, totul va fi bine. Şi, cine ştie, 
poate că băiatul va întâlni o fată şi se va aşeza la casa lui. 
Aici în casa aceasta, de exemplu. Poate că veneau vremuri 
noi şi mai bune. Poate că ei toţi vor putea să-l ajute pe 
Duncan şi mai mult, acum că Macbeth preluase lupta 
împotriva criminalităţii organizate din oraş. Vestea îi luase 
prin surprindere pe Banquo, precum şi pe majoritatea 
celor de la sediul central. Jos, în celula departamentului de 
forţe speciale, Ricardo spusese clar: nu şi-i putea imagina 
pe Macbeth şi pe Banquo stând la birouri, îmbrăcaţi în 
costume şi purtând cravate. Desenând diagrame şi 
prezentând bugete. Sau făcând conversație de 
complezenţă la petrecerile cu cocktailuri cu alţi inspectori 
de poliţie, membri din consiliu şi alţi oameni de soi. 

Dar rămânea de văzut. Voinţă exista. Şi probabil că 
acum venise rândul oamenilor precum Macbeth, care ştiu 
că este nevoie de schimbări pentru a-şi atinge scopurile. 

Nu mai era altcineva la sediul central decât Duff, care 
ştia cât de dependent de speed fusese Macbeth în 
adolescenţă, cât de tare îl înnebunise, cât de lipsită de 
speranţă fusese viaţa lui. Banquo fusese de serviciu, şi 
patrula pe străzile bătute de ploaie, când a dat peste un 
băiat ghemuit pe o bancă, într-un adăpost în staţia de 
autobuz, şi care evident îşi pierduse cunoştinţa din cauza 
drogurilor. L-a trezit, vrând să îl alunge, dar văzuse ceva în 
ochii lui căprui. Ceva din mişcările lui alerte când s-a 
ridicat în picioare, ceva din trupul lui compact şi antrenat l- 
a făcut pe Banquo să-şi dea seama că băiatul acela se 
iroseşte. Ceva din el care s-ar fi putut dezvolta. Ceva care 
încă ar mai putea fi salvat. In noaptea aceea, Banquo l-a 
luat acasă pe băiatul de cincisprezece ani care se bâlbâia 
puţin, i-a dat nişte haine uscate. Vera i-a dat mâncare şi 


un pat cald. A doua zi, duminică, Vera, Banquo şi băiatul 
au mers cu maşina prin tunel, au ieşit pe partea însorită şi 
au făcut o lungă plimbare pe dealurile înverzite. Macbeth a 
vorbit la început cu o uşoară bâlbâială, apoi bâlbâiala a 
dispărut, şi le-a povestit că a crescut într-un orfelinat şi că 
visa să lucreze la circ. Le-a arătat ce jonglerii poate să 
facă, şi apoi s-a dat cinci paşi în spate faţă de un stejar, şi 
a aruncat briceagul de buzunar al lui Banquo înspre 
trunchi, unde lama cuţitului s-a împlântat şi a vibrat. 
Băiatului i-a fost mai greu să le arate cicatricile de pe 
antebraţ şi să vorbească despre ele. Asta nu s-a întâmplat 
decât mai târziu, atunci când a înţeles că Banquo şi Vera 
erau oameni în care putea avea încredere. Dar chiar şi 
atunci le-a povestit doar faptul că a început să consume 
droguri după ce a fugit de la casa de copii, dar nu a spus şi 
ce a fost factorul declanşator. După aceea au fost mai 
multe duminici şi mai multe conversații şi plimbări. Dar 
Banquo îşi amintea în mod deosebit de asta, pentru că 
Vera îi şoptise la ureche în drum spre casă: „Haide să 
facem şi noi un băiat ca acesta.” Şi apoi, patru ani mai 
târziu, un Banquo mândru îl acompania pe Macbeth la 
colegiul pentru agenţi de poliţie, Fleance avea trei ani 
deja, iar Macbeth era curat de tot atâta vreme. 

Banquo se răsuci şi privi fotografia de pe noptieră. Era 
cu el şi Fleance; stăteau sub un măr uscat din grădină. 
Prima zi de şcoală pentru Fleance la colegiul pentru agenţi 
de poliţie. El era îmbrăcat în uniformă, era dimineaţă 
devreme, soarele răsărise şi umbra fotografului se profila 
deasupra lor. 

Auzi un scaun tras şi apoi pe Fleance tropăind prin 
casă. Nervos, frustrat. Nu era întotdeauna uşor să prinzi 
totul din prima. Este nevoie de timp ca să acumulezi 
cunoştinţe. Tot aşa cum este nevoie de timp şi de voinţă 
ca să renunţi la droguri, la acel mijloc de evadare de care 


ai devenit atât de dependent. Tot aşa cum este nevoie de 
timp ca să remaniezi un oraş, să restabileşti justiţia, să 
elimini sabotorii, politicienii corupți şi reţelele de crimă 
organizată, şi să le dai locuitorilor un aer în care să poată 
respira din nou. 

Se făcuse linişte la parter. Fleance revenise la biroul 
lui. 

Funcţiona dacă lucrai în fiecare zi, şi dacă făceai 
munca necesară. Într-o bună zi, trenurile vor fi repuse în 
circulaţie. 

Ascultă. Era linişte totală. Şi ploaie. Dar, dacă îşi 
închidea ochii, nu cumva auzea respiraţia Verei lângă el, în 
pat? 

Respirația gâfâită a lui Caithness se domoli încet. 

— Trebuie să sun acasă, zise Duff, sărutând-o pe 
fruntea transpirată şi dându-şi jos picioarele din pat. 

— Acum? exclamă ea. 

Işi dădu seama din felul în care îşi muşcă buza de jos 
că reacţia ei fusese mult mai furioasă decât intenţionase. 
Cine zicea că el nu-i înţelege pe oameni? 

— Pe Ewan l-a durut un dinte ieri. Trebuie să merg să 
văd cum se simte. 

Ea nu-i răspunse. Duff se plimbă dezbrăcat prin 
apartament. Aşa obişnuia, deoarece era un apartament la 
mansardă şi nimeni nu putea să vadă înăuntru. În plus, nu- 
| deranja să fie văzut gol. Era mândru de corpul lui. Poate 
că îi plăcea puţin cam mult propriul corp, pentru că el 
crescuse cu sentimentul de ruşine din cauza cicatricii care 
îi străbătea faţa. Apartamentul era mare, mai spaţios 
decât ţi-ar fi imaginat, pentru o tânără doamnă care 
lucrează la stat. El se oferise să o ajute să plătească chiria, 
deoarece el petrecuse atât de multe nopţi acolo, dar ea i-a 
spus că tatăl ei se ocupa de astfel de chestiuni. 


Duff intră în biroul de lucru, închise uşa în urma lui şi 
sună la numărul din Fife. 

Ascultă ploaia bătând pe fereastra de la mansardă, 
chiar deasupra capului lui. Ea a răspuns după al treilea 
ţârâit. Întotdeauna după al treilea ţârâit. Indiferent unde s- 
ar fi aflat în casă. 

— Eu sunt, zise el. Cum a fost la dentist? 

— Se simte mai bine acum, răspunse ea. Nu sunt 
sigură că a fost o durere de dinţi. 

— Hm? Atunci ce să fie? 

— Există alte lucruri care dor. Plângea şi, când l-am 
întrebat de ce plânge, nu a vrut să-mi spună şi mi-a zis 
primul lucru care i-a trecut prin cap. Este în pat acum. 

— Hm. Vin acasă mâine dimineaţă şi atunci o să port o 
discuţie cu el. Cum este vremea? 

— E senin. Se vede lumina lunii. De ce? 

— Am putea să mergem la lac mâine, cu toţii. Ca să 
facem o baie. 

— Unde eşti, Duff? 

El încremeni pentru că simţi ceva din intonaţia vocii ei. 

— Unde? La Grand Hotel, desigur. Şi adăugă pe un ton 
exagerat de vesel: E vremea de culcare pentru bărbaţii 
obosiţi, ştii? 

— Am sunat la Grand în seara asta. Mi-au spus că nu 
te-ai cazat. 

El se ridică şi stătu drept cu telefonul în mână. 

— Te-am sunat pentru că Emilie avea nevoie de ajutor 
la nişte exerciţii de matematică. Şi, după cum ştii, eu nu 
ştiu nici cât fac doi cu doi. Deci unde eşti? 

— În biroul meu, zise Duff respirând greu pe gură. 
Dorm pe canapeaua din birou. Am treabă până peste cap. 
Îmi pare rău că ţi-am spus că sunt la hotel, dar am crezut 
că tu şi copiii nu trebuie să ştiţi câte greutăţi am acum. 

— Greutăţi? 


Duff înghiţi în sec. 

— Toată munca. Şi încă nu am fost promovat. 

Îl trecură fiorii. Îşi auzea propriul glas şi i se părea că 
sună atât de patetic, de parcă ar fi rugat-o să-l slăbească 
din menghină din milă. 

— Ei bine, oricum ai primit un departament. Şi un nou 
birou, din câte aud? 

— Ce? 

— La etajul superior. Aud ploaia cum cade pe o 
fereastră. Acum am să închid. 

Se mai auzi un clic şi ea dispăru. 

Duff se cutremură. Camera era răcoroasă, iar el ar fi 
trebuit să-şi pună ceva pe el, nu ar fi trebuit să stea 
dezbrăcat. 

Lady ascultă respiraţia lui Macbeth şi se cutremură. 

De parcă un val de aer rece ar fi trecut prin cameră. O 
fantomă. Fantoma unui copil. Ea trebuia să iasă din negura 
care o apăsa, trebuia să se forţeze să iasă din închisoarea 
mentală care le luase pe mama şi bunica ei şi să ajungă la 
lumină. Trebuia să se lupte pentru libertatea ei, trebuia să 
sacrifice orice era nevoie pentru a ajunge soare. Să fie o 
stea. O mamă strălucitoare care se consuma pe sine în 
timpul acestui proces şi dădea viaţă altora. Dar, în timp ce 
ea ardea, să fie ea centrul universului. Da. Să ardă. Aşa 
cum îi ardeau acum respiraţia şi pielea, înfruntând frigul 
din cameră. Işi trecu o mână peste corp şi simţi furnicături 
pe piele. Aceeaşi idee, aceeaşi decizie ca atunci. Lucrul 
acela trebuia să fie făcut, nu exista altă cale. Singurul 
drum era cel înspre înainte, indiferent de ce obstacol le stă 
în cale, trebuia să meargă înainte asemenea glonţului tras 
dintr-un pistol. 

li puse mâna pe umăr lui Macbeth. Dormea ca un 
copil. 

Dar aceea era ultima dată. Ea îl scutură. 


El se răsuci către ea, mormăind, şi o luă în braţe. 
Întotdeauna era la dispoziţia ei. 

Ea îi strânse mâinile cu putere. 

— Dragul meu, şopti ea, trebuie să-l ucizi. 

El îşi deschise ochii; străluceau în noapte. Ea îi dădu 
drumul la mâini. 

Îl mângâie pe obraz. Aceeaşi hotărâre ca şi atunci. 

— Trebuie să-l ucizi pe Duncan. 


CAPITOLUL 6 


Lady şi Macbeth se cunoscuseră într-o seară de vară 
târzie în urmă cu patru ani. Fusese una dintre acele zile 
deosebite când soarele strălucea pe un cer fără nori şi 
Lady a fost sigură că i s-a părut că aude o pasăre cântând 
în dimineaţa respectivă. Dar, când soarele apusese şi a 
început tura de noapte, o lună malefică se înălţase 
deasupra cazinoului Inverness. Ea stătuse în picioare la 
intrarea principală a cazinoului, în lumina lunii, când el şi-a 
făcut apariţia într-un vehicul SWAT blindat. 

— Lady? întrebă el uitându-se în ochii ei. 

Ce anume a văzut ea? Forţă şi voinţă. Probabil. Sau 
poate că era din cauză că asta era îşi dorea să vadă în acel 
moment. 

Ea încuviinţă. Dacă stătea puţin să se gândească, el i 
se părea prea tânăr. Dacă se gândea la omul din spatele 
lui, un domn în vârstă cu părul alb şi cu privirea liniştită, el 
părea mai degrabă să corespundă profilului necesar 
pentru acea muncă. 

— Sunt inspectorul Macbeth. Au apărut ceva 
schimbări, doamnă? 

Ea făcu semn din cap că nu. 

— OK, există vreun punct din care îi putem vedea? 


— De la mezanin. 

— Banquo, strânge oamenii şi eu merg în 
recunoaştere. 

Inainte de a urca scările la mezanin, tânărul ofiţer de 
poliţie i-a şoptit să-şi dea jos pantofii cu toc ca să facă mai 
puţină gălăgie. Asta însemna ca ea să nu mai fie mai înaltă 
ca el. La mezanin, ei au stat puţin mai în spate, pe lângă 
ferestrele care dădeau spre Piaţa Muncitorilor, astfel că nu 
puteau fi reperaţi din sala de jocuri de sub ei. S-au 
apropiat până la jumătatea distanţei faţă de balustradă. 
Erau parţial ascunşi de sfoara care ducea la candelabrul 
central şi de o armură maximiliană, din secolul al XVI-lea, 
pe care ea o cumpărase la o licitaţie din Augsburg. Se 
gândise că jucătorii vor vedea armura acolo şi se vor simţi 
protejaţi, sau poate urmăriţi. Conştiinţa lor va decide în 
favoarea uneia dintre aceste două posibilităţi. Lady şi 
ofiţerul s-au ghemuit şi au aruncat o privire în jos, înspre 
sală, unde în urmă cu douăzeci de minute clienţii şi 
angajaţii fugiseră în mare panică. Lady stătuse pe acoperiş 
uitându-se la luna plină şi simțind instinctiv răul, când a 
auzit izbitura şi ţipetele de jos. A coborât, l-a înşfăcat pe 
unul dintre ospătarii care fugeau şi care i-a spus că un 
individ oarecare a tras cu arma în candelabru şi îl ţinea 
captiv pe Jack. 

Ea deja calculase costul unui candelabru nou, dar era 
cert că asta va fi nimic în comparaţie cu arma - care în 
clipa de faţă era îndreptată către capul lui Jack, cel mai 
bun crupier al ei - care se descărcase încă o dată. În 
definitiv, ceea ce cazinoul ei oferea era distracţie şi 
relaxare în condiţii de siguranţă; o vreme nu mai trebuia 
să te gândeşti la crimele de afară. Dacă se crea impresia 
că Inverness nu putea să ofere aşa ceva, sala de jocuri 
putea să fie în curând la fel de goală ca acum. Singurii doi 
oameni care rămăseseră stăteau la masa de blackjack, 


sub mezanin, în cealaltă parte a sălii. Bietul Jack era 
teapăn şi alb ca varul. 

Chiar în spatele lui, ţinând un pistol în mână, era 
clientul. 

— Ar fi greu de ucis de la aşa o depărtare, cât timp se 
ascunde în spatele crupierului tău, şopti Macbeth, scoțând 
un mic telescop din uniforma lui neagră. Trebuie să ne 
apropiem mai mult. Cum îl cheamă şi ce anume vrea? 

— Ernest Collum. Zice că îl va ucide pe crupierul meu 
dacă nu i se restituie tot ceea ce a pierdut la jocuri. 

— Şi este o sumă mare? 

— Este mai mult decât numerarul pe care îl avem noi 
aici. Collum este unul dintre cei dependenţi. Este inginer şi 
un geniu al numerelor, deci ştie care sunt şansele. Aştia 
sunt cei mai răi. l-am spus că vom încerca să-i restituim 
banii, dar băncile sunt închise, deci poate să dureze o 
vreme. 

— Nu mai avem mult timp la dispoziţie. Eu intru. 

— De unde ştii? 

Macbeth se trase înapoi de la balustradă şi îşi vâri 
telescopul înapoi în uniformă. 

— După pupilele lui. Este drogat şi va trage. 

Apăsă butonul de pe walkie-talkie. 

— Cod patru şase. Acum. Preia comanda, Banquo! 
Terminat. 

— Banquo pe poziţii! Terminat. 

— Merg cu tine, zise Lady urmându-l pe Macbeth. 

— Nu cred că... 

— Asta este cazinoul meu. Crupierul meu. 

— Ascultă, doamnă! 

— Collum mă cunoaşte şi femeile îl calmează. 

— Asta este o treabă a poliţiei, spuse Macbeth şi o luă 
în fugă pe scări în jos. 

— Vin şi eu, rosti Lady şi fugi după el. 


Macbeth se opri şi îi ţinu calea. 

— Uită-te la mine! porunci el. 

— Nu, tu să te uiţi la mine, ripostă ea. Chiar ţi se pare 
că nu voi merge cu tine? Se aşteaptă ca eu să-i aduc banii. 

El se uită la ea. El arăta bine. O privea la fel cum o 
priveau şi alţi bărbaţi. Dar şi într-un mod în care nici 
bărbaţii, nici femeile nu se uitau la ea. Se uitau la ea cu 
groază şi admiraţie, respect şi dorinţă, ură, iubire sau 
umilinţă, o măsurau din priviri, o judecau sau o judecau 
greşit. Dar acest tânăr se uita la ea de parcă, în sfârşit, ar 
fi găsit ceva. Ceva ce recunoştea. Ceva ce căutase. 

— Vino atunci, decise el. Dar ţine-ţi gura, doamnă! 

Covorul gros estompă sunetul paşilor lor când intrară 
în încăpere. 

Masa la care stăteau doi bărbaţi era mai puţin 
iluminată decât de obicei din cauza candelabrului spart. 
Faţa lui Jack, încremenită într-o mască ce exprima starea 
de şoc, nu schiţă nimic când îi zări pe Lady şi pe Macbeth 
apropiindu-se. Lady observă cum se ridică piedica 
pistolului. 

— Tu cine eşti? 

Vocea lui Collum era seacă. 

— Sunt inspectorul Macbeth de la echipa de 
intervenţie, îi zise polițistul, care îşi trase un scaun şi se 
aşeză. 

Îşi puse ambele mâini pe masă, ca să le aibă la 
vedere. 

— Treaba mea este să negociez cu tine. 

— Nu este nimic de negociat, inspectore! Am fost tras 
pe sfoară de acest cazinou jegos ani de zile. M-a ruinat 
complet. Au aranjat cărţile. Ea aranjează cărţile. 

— Şi tu ai ajuns la concluzia asta după nişte poţiune? îl 
întrebă Macbeth bătând darabana silențios pe fetrul de pe 
masă. Să ştii că distorsionează realitatea. 


— Realitatea, inspectore, este că am un pistol şi că îl 
văd mai bine ca oricând şi, dacă nu-mi daţi banii, am să-l 
împuşc prima dată pe Jack, apoi pe tine, când vei încerca 
să-ţi scoţi pistolul, şi apoi pe Lady, aşa numita Lady, care 
după aceea va încerca fie să fugă, fie să mă răpună cu 
forţa, dar va fi prea târziu pentru oricare dintre variante. 
Apoi, mă voi împuşca pe mine poate, dar trebuie să vedem 
dacă nu voi fi mai bine dispus după ce vă expediez pe voi 
trei în iad şi după ce arunc şandramaua asta în aer. 

Chicoti. 

— Nu văd nici un ban şi, prin urmare, aceste negocieri 
au luat sfârşit. Haideţi să începem. 

Cocoşul pistolului se ridică mai sus. Lady se crispă şi 
aşteptă bubuitura. 

— Dublu sau nimic, zise Macbeth. 

— Poftim? zise Collum. 

Pronunţie perfectă. Bărbierit perfect şi un smoching 
perfect cu o cămaşă imaculată călcată la dungă. Lady 
bănuia că avea şi lenjeria de corp curată. El ştiuse dinainte 
că era prea puţin probabil ca el să plece de la cazinou cu o 
geantă diplomat doldora de bani. Avea să fie cărat afară la 
fel de lefter ca atunci când a intrat. Dar, oricum, imaculat. 

— Tu şi cu mine vom juca o rundă de blackjack. Dacă 
vei câştiga, o să primeşti dublul sumei pe care ai pierdut-o 
aici. Dacă eu câştig, îţi iau pistolul cu toate gloanţele şi tu 
vei renunţa la cerinţele tale. 

Collum râse. 

— Joci la cacealma? 

— Diplomatul cu bani pe care l-ai cerut a sosit şi se 
află în maşina poliţiei, parcată afară. Proprietara mi-a spus 
că este dispusă să dubleze suma dacă noi batem palma. 
Pentru că noi ştim că există un mişmaş cu cărţile, şi ce-i 
corect e corect. Ce zici, Ernest? 


Lady se uită la Collum, la ochiul lui stâng, singurul 
vizibil din spatele capului lui Jack. Ernest Collum nu era 
prost; ba din contră. El nu credea povestea cu servieta. ŞI 
cu toate acestea... Uneori i se părea că cei mai inteligenţi 
clienţi erau cei care refuzau să vadă forţa inevitabilă a 
norocului. Dacă li se acorda destul timp, toţi erau sortiţi să 
piardă în favoarea cazinoului. 

— De ce ai face una ca asta? zise Collum. 

— Ei bine? zise Macbeth. 

Collum clipi de două ori. 

— Eu sunt dealerul şi tu eşti jucătorul, propuse el. Ea 
face cărţile. 

Lady se uită la Macbeth, care încuviinţă. Ea luă 
pachetul de cărţi, le amestecă şi aşeză două cărţi cu faţa 
în sus în dreptul lui Macbeth. 

Un şase. Şi un rege de cupă. 

— Dulce şaisprezece. 

Collum râniji. 

Lady puse jos două cărţi în faţa lui Collum, dintre care 
una cu faţa în sus. As de treflă. 

— Încă una, zise Macbeth, întinzând mâna. 

Lady îi dădu prima carte din pachet. Macbeth o duse la 
piept şi aruncă o privire sub carte. Se uită rapid şi la 
Collum. 

— Se pare că ai dat greş, dulce tinereţe, zise Collum. 
Să vedem. 

— Ah, sunt chiar fericit cu mâna mea de cărţi, zise 
Macbeth, zâmbindu-i lui Collum. 

Apoi azvârli cartea în partea dreaptă, unde masa era 
parţial umbrită. Collum se înclină automat un pic ca să 
vadă cartea mai bine. 

Restul s-a petrecut atât de rapid, încât lui Lady i s-a 
părut doar o străfulgerare. Mişcarea rapidă a unei mâini, 
licărul oţelului în bătaia luminii în timp ce zbura peste 


masă, licărul din ochiul lui Collum care se holba direct la 
ea, cu ochii mari şi îndureraţi, lumina strălucind într-o 
cascadă de sânge şiroind pe ambele muchii ale lamei care 
îi spintecau artera carotidă. Apoi sunetele. Sunetul 
înfundat al pistolului căzând pe mocheta groasă şi mult 
prea scumpă. Jetul de sânge care a ţâşnit pe masă. 
Bolborositul lui Collum, în timp ce ochiul stâng i se 
întuneca. Plânsul cu icnete al lui Jack. 

Şi ea îşi amintea cărţile. Nu asul, nu şasele. Ci regele 
de cupă. Şi, pe jumătate în umbră, o damă de pică. 
Ambele stropite cu sângele lui Ernest Collum. 

Ceilalţi au intrat îmbrăcaţi în uniformele lor negre, 
mişcându-se rapid, în linişte, ascultând de fiecare ordin. 
Nu l-au atins pe Collum; l-au condus afară pe Jack, care 
plângea. Ea a refuzat să primească ajutor. Se uita la 
tânărul şef al echipei de intervenţii speciale, care se lăsă 
pe spătarul scaunului cu o expresie de mulţumire pe faţă. 
Ca cineva care a câştigat jocul. 

— Collum a tras cartea norocoasă, zise ea. 

— Ce? 

— Asta dacă nu o găsim noi. 

— Ce să găsim? 

— Nu ai auzit ce a zis? După ce vă expediez pe voi trei 
în iad şi după ce arunc toată şandramaua asta în aer. 

El se uită la ea câteva secunde, mai întâi surprins, apoi 
cu altceva. 

Aprobare. Respect. Apoi strigă: 

— Ricardo! Este o bombă! 

Ricardo era un tip de la trupele speciale, care dovedea 
calm şi stăpânire de sine în privire, mişcări şi în ordinele 
pe care le dădea pe un ton plăcut. Avea pielea atât de 
neagră, încât Lady crezu că îşi vede propria imagine 
reflectându-se în ea. Lui Ricardo şi echipei sale le luă patru 
minute să găsească ceea ce căutau, într-un separeu de la 


toaletă. O servietă dungată ca o zebră pe care Collum o 
adusese înăuntru după ce paznicul de la uşă îi verificase 
conţinutul. Collum îi spusese că sunt patru lingouri de aur. 
El intenţiona să le folosească drept miză la masa de poker, 
unde, până când Comitetul de Pariuri şi de Cazinouri nu le 
interzisese, acceptaseră bani, ceasuri, verighete, obiecte 
depuse la amanet, chei de maşină şi orice altceva, cât 
timp jucătorii erau de acord. In spatele lingourilor de fier 
poleite cu auriu, inginerul şi geniul în numere Collum, 
plasase o mică bombă făcută de el, pe care ulterior, 
expertul din cadrul trupelor de intervenţie o lăudase 
pentru ingeniozitate. Lady nu îşi mai amintea câte minute 
mai rămăseseră pe cronometrul bombei. Dar îşi amintea 
cărţile. _ 

Regele de cupă şi dama de pică. In seara aceea se 
întâlniseră sub o lună de rău augur. 

Lady l-a invitat să servească cina în seara următoare 
la ea, la cazinou. El a acceptat invitaţia, dar a refuzat 
aperitivul. A zis pas la vin, dar a acceptat apa. Masa se afla 
la mezanin, aşezată înspre Piaţa Muncitorilor, unde ploaia 
picura şi curgea şiroaie încet peste piatra cubică de la gară 
până la Inverness. Arhitecţii construiseră gara câţiva metri 
mai sus, pentru că se gândiseră că greutatea marmurei şi 
a trenurilor precum Bertha vor face ca baza să se afunde, 
cu timpul, în terenul mocirlos şi îmbibat de apă din oraş. 

Au vorbit despre una, despre alta. Au evitat subiectele 
prea personale. Au evitat să vorbească despre cele 
petrecute în seara precedentă. Pe scurt, s-au simţit bine. 
Şi el era - dacă nu politicos - foarte fermecător şi isteţ. Și 
neobişnuit de atrăgător în costumul gri, puţin cam prea fix, 
pe care spunea că îl primise de la colegul lui mai în vârstă, 
Banquo. Ea a ascultat povestea despre orfelinat, despre un 
amic numit Duff şi despre un circ ambulant căruia i se 
alăturase şi el într-o vară, pe când fusese flăcău. Şi despre 


agitatul îmblânzitor de lei care întotdeauna era răcit, 
despre surorile slăbănoage care erau trapeziste şi nu 
mâncau decât mâncare cu formă alungită, despre 
magicianul care invita spectatorii în ring şi le făcea 
obiectele personale, precum o verighetă, o cheie sau un 
ceas, să plutească în faţa ochilor. Şi el a ascultat-o cu 
mare interes pe Lady povestindu-i despre cazinoul pe care 
îl construise din nimic. Şi, în final, când ea simţea deja că îi 
spusese tot ce se putea spune, a ridicat un pahar de vin şi 
l-a întrebat: 

— De ce crezi că a făcut-o? 

Macbeth a ridicat din umeri. 

— Poţiunea lui Hecate îi înnebuneşte pe oameni. 

— L-am ruinat, asta e drept, dar cărţile nu sunt 
măsluite. 

— Nici nu am crezut asta. 

— Dar în urmă cu doi ani am avut doi crupieri care 
lucrau împreună cu câţiva jucători de la masa de poker şi îi 
furau pe ceilalţi jucători. l-am dat afară, desigur, dar am 
auzit că s-au înhăitat cu nişte finanţişti şi au depus o 
cerere la Consiliu ca să se construiască un nou cazinou. 

— Obelisc? Da, am văzut planurile. 

— Poate că ştii şi faptul că unii dintre jucătorii cu care 
erau pe mână erau politicieni şi oamenii lui Kenneth? 

— Da, am auzit asta. 

— Deci cazinoul se va construi. Şi îţi garantez că 
oamenii ca Ernest Collum vor avea toate motivele să 
creadă că sunt înşelaţi. 

— Mă tem că ai dreptate. 

— Acest oraş are nevoie de conducători noi. De un nou 
început. 

— Bertha, zise Macbeth, înclinând capul înspre 
fereastra care dădea către gară, unde bătrâna locomotivă 
neagră strălucea în ploaie pe piedestalul de la intrarea 


principală, cu roţile fixate pe opt metri de şine originale 
care duceau către Capitol. Banquo zice că trebuie să fie 
pornită din nou. Avem nevoie de o nouă industrie, 
sănătoasă. Şi în acest oraş există şi energii benefice. 

— Să sperăm că există. Dar revenind la aseară... 

Ea îşi învârtea încetişor paharul de vin. Ştia că el se 
uită la decolteul ei. Ea era obişnuită ca bărbaţii să facă 
asta şi nu simţea nimic; ea ştia doar că însuşirile ei 
feminine puteau fi folosite când şi când, uneori nu trebuiau 
folosite deloc, aşa cum se procedează cu orice alt 
instrument de business. Dar ochii lui erau diferiţi. £/ era 
diferit. El nu era cineva de care ea avea nevoie, ci doar un 
poliţist drăgălaş, aflat pe treptele inferioare ale scării. Deci 
de ce îşi pierdea timpul cu el? Bineînţeles că ea ar fi putut 
să-i arate un alt semn de apreciere, altul decât propria-i 
prezenţă. li cercetă mâinile când el prinse paharul cu apă 
în mână. Venele groase de pe mâna bronzată. Era evident 
că el făcea tot posibilul să scape din oraş ori de câte ori 
putea. 

— Ce ai fi făcut în cazul în care Collum nu ar fi fost de 
acord să joace blackjack? 

— Nu ştiu, zise el şi se uită la ea. 

Ochi căprui. Oamenii din oraşul acesta aveau ochi 
albaştri, dar evident că ea cunoscuse înainte şi bărbaţi cu 
ochi căprui. Dar nu ca aceştia. Nu atât de... puternici. Şi cu 
toate acestea, vulnerabili. Doamne, oare se îndrăgostea 
de el? Atât de târziu în viaţă? 

— Nu ştii? îl întrebă ea. 

— Ai spus că era dependent jocuri. Am mizat pe faptul 
că nu va putea să reziste tentaţiei de a paria încă o dată. 
Pe tot. 

— Ai umblat prin cazinouri, văd, remarcă ea. 

— Nu, răspunse el râzând. (Un râs de copil.) Nici măcar 
nu ştiu dacă am avut cărţi bune. 


— Şaisprezece contra unui as? N-aş zice că nu au fost 
bune. Dar cum de ai fost sigur că va juca? Povestea pe 
care i-ai spus-o nu a fost tocmai convingătoare. 

El ridică din umeri. Ea se uită în paharul ei de vin. ŞI 
văzu ceea ce ştia. El cunoştea puterea dependenţei. 

— Te-ai îndoit vreo secundă că vei putea să-l opreşti 
înainte să-l împuşte pe Jack? 

— Da. 

— Da? 

Tânărul poliţist sorbi din pahar. Nu prea părea să-i facă 
plăcere acest subiect de conversaţie. Oare ar trebui să nu-l 
mai bată la cap? Ea se aplecă peste masă. 

— Spune-mi mai mult, Macbeth. 

El îşi puse paharul pe masă. 

— Pentru ca o persoană să-şi piardă cunoştinţa înainte 
de-a avea timp să apese pe trăgaci într-o astfel de situaţie, 
trebuie fie să-l împuşti în cap, fie să-i tai carotida. Şi după 
cum ai văzut, tăierea arterei a produs un jet scurt, dar 
puternic de sânge, apoi restul doar s-a scurs. Ei bine, 
oxigenul de care are nevoie creierul se află în primul jet, 
deci asta înseamnă că el îşi pierduse cunoştinţa înainte ca 
sângele să fi ajuns pe masă măcar. Există două probleme. 
Prima, distanţa ideală de aruncare a cuţitului este de cinci 
paşi. Eu stăteam mult mai aproape, dar din fericire, 
pumnalele pe care le folosesc eu sunt echilibrate. Asta le 
face mai greu de mânuit de cineva neexperimentat, dar 
pentru un aruncător profesionist este mai uşor să 
adapteze rotaţiile. A doua problemă era că el stătea într-o 
poziţie în care eu nu puteam să ajung decât la artera de 
pe partea stângă a feţei lui. lar eu trebuia să arunc cuțitul 
cu mâna dreaptă. Şi eu, ca şi tine, sunt stângaci. Am avut 
nevoie de un dram de noroc. Şi de obicei nu sunt chiar 
atât de norocos. Apropo, ce carte a fost aceea? 

— Damă de pică. Ai pierdut. 


— Vezi? 

— Tu nu eşti norocos? 

— İn mod cert nu la cărţi de joc. 

— Şi la altceva? 

El căzu pe gânduri. Apoi scutură din cap. 

— Mda. Nu sunt norocos nici în dragoste. 

Au râs împreună. Au ciocnit paharele şi au continuat 
să râdă. Ascultau cum cade ploaia. Şi ea a închis ochii 
pentru o clipă. | se părea că a auzit clinchet de cuburi de 
gheaţă în pahare, undeva la bar. Sunetul bilei care se 
rostogoleşte de jur împrejur în ruletă. Propriile ei bătăi ale 
inimii. 

— Ce este? 

El clipi de câteva ori în dormitorul întunecat. 

Ea repetă cuvintele: 

— Trebuie să-l ucizi pe Duncan. 

Lady auzi sunetul propriilor ei cuvinte, le simţi 
crescând în gura ei şi făcându-i inima să palpite. 

Macbeth se ridică în fund în pat, privind-o cu atenţie. 

— Eşti trează, sau vorbeşti în somn, iubita mea? 

— Nu. Sunt aici. Şi tu ştii ce trebuie făcut. 

— Ai un coşmar. Şi acum... 

— Nu! Gândeşte-te! E logic. Ori el, ori noi. 

— Crezi că ne vrea răul? Doar ce m-a promovat. 

— Poate că tu eşti şeful Direcţiei de Criminalitate 
Organizată, dar în realitate eşti la cheremul toanelor lui. 
Dacă vrei să închizi Obeliscul, dacă vrei să alungi 
traficanţii de droguri din zona Inverness-ului şi să creşti 
efectivele poliţiei pe străzi, astfel ca oamenii să se simtă în 
siguranţă, atunci trebuie să fii şeful poliţiei. Şi astea sunt 
doar lucrurile mărunte. Gândeşte-te la toate lucrurile 
măreţe pe care le-am putea înfăptui cât timp tu vei ocupa 
o poziţie de conducere, dragul meu. 

Macbeth chicoti. 


— Dar Duncan e pus pe fapte mari. 

— Nu mă îndoiesc că îşi doreşte în modul cel mai 
sincer asta, dar ca să facă fapte măreţe, un inspector-şef 
trebuie să aibă sprijinul unui număr mare de cetăţeni. Şi 
pentru locuitorii acestui oraş, Duncan nu este decât un 
snob care a aterizat în postul de conducere, aşa cum a 
făcut şi Kenneth, şi tot aşa cum Tourtell a obţinut primăria. 
Nu cuvintele frumoase sunt cele care câştigă încrederea 
oamenilor de rând, ci omul. lar tu şi cu mine facem parte 
dintre ei, Macbeth. Noi ştim ceea ce ştiu şi ei. Noi vrem 
ceea ce vor şi ei. Ascultă-mă! Din popor. Pentru popor. Cu 
poporul. Înţelegi? Noi suntem singurii care putem spune 
asta. 

— Inţeleg, dar... 

— Dar ce? 

Ea îl mângâia pe piept. 

— Nu ţi-ar plăcea să deţii puterea? Nu eşti tu omul 
care vrea să fie în vârf? Te mulţumeşti să lingi firimiturile 
de la masa altora? 

— Normal că nu! Dar, dacă aşteptăm, vom ajunge 
acolo oricum. Ca şef al Direcţiei de Criminalitate 
Organizată deţin locul numărul trei. 

— Dar postul de inspector-şef nu este pentru cei de 
teapa ta, dragul meu! Gândeşte-te numai! Ţi s-a dat acest 
post ca să pară că noi suntem la fel de buni ca ei. 
Niciodată nu-ţi vor da ţie postul de conducere. Nu de bună 
voie. Va trebui să ţi-l jei. 

El se răsuci pe partea cealaltă, cu spatele întors la ea. 

— Să uităm de asta, draga mea. Tot aşa cum ai uitat 
că Malcolm va fi numit şef dacă i se întâmplă ceva lui 
Duncan. 

Ea îl prinse de umăr şi îl trase înapoi cu faţa la ea. 

— Nu am uitat nimic. Nu am uitat că Hecate ţi-a spus 
că vei fi inspector-şef, şi asta înseamnă că el are un plan. 


Noi ne ocupăm de Duncan şi el se va ocupa de Malcolm. ŞI 
nu am uitat seara în care te-ai ocupat de Ernest Collum. 
Duncan este Collum, dragul meu. El ţine un pistol 
îndreptat spre capul visului nostru. Şi tu trebuie să-ți 
găseşti curajul pe care l-ai avut în seara aceea. Trebuie să 
redevii omul care ai fost în noaptea aceea, Macbeth. 
Pentru mine. Pentru noi. 

Ea îşi puse mâna pe obrazul lui şi îşi îndulci glasul. 

— Viaţa nu le oferă oamenilor ca noi prea multe şanse, 
dragul meu. Trebuie să profităm de cele câteva care ni se 
oferă. 

El zăcea acolo. Tăcut. Ea aştepta. Asculta, dar nici un 
cuvânt nu mai acoperea acum bătăile inimii ei. El avea 
ambiţie, visuri, şi avea şi voinţa necesară, ea ştia asta, 
întrucât acestea îl ridicaseră din situaţia groaznică în care 
se aflase - tot ele îl transformaseră dintr-un tânăr 
dependent de droguri într-un cadet şi ulterior în şef al 
trupelor de intervenţie. Aceasta era afinitatea dintre ei. 
Amândoi ajunseseră departe, amândoi plătiseră scump. Să 
se oprească tocmai acum, la mijloc de drum, fix înainte de- 
a fi ajuns să se bucure de recompensă? Inainte de-a fi 
putut să se bucure de respect şi de-a admira priveliştea? 
El era un om de acţiune curajos şi nemilos, dar avea lipsuri 
care puteau să-l coste scump. O lipsă de răutate. Răul de 
care este nevoie, chiar şi numai pentru o secundă 
decisivă. Secunda în care trebuie să nu ai o etică 
restrictivă de partea ta, când nu trebuie să pierzi din 
vedere imaginea de ansamblu, când nu trebuie să te 
chinuieşti întrebându-te dacă faci lucrul care se cuvine în 
această poziţie, cea neînsemnată. Macbeth iubea ceea ce 
el numea justiţie, şi devotamentul lui în faţa legilor impuse 
de alţii era o slăbiciune pentru care ea îl putea iubi. Pe 
timp de pace. Şi pentru care îl putea urî acum, pentru că 
sunau clopotele războiului. Ea îşi trecu mâna de la obraz 


până la gâtul lui, încet peste piept şi peste abdomen. ŞI 
apoi reluă traseul în sus. Asculta. Respirația lui era 
regulată, calmă. Dormea. 

Macbeth respira profund, de parcă ar fi dormit. Ea îşi 
luă mâna de pe el. Se răsuci ca să se întindă lângă spatele 
lui. Acum şi ea respira calm. El încerca să respire în acelaşi 
ritm cu ea. Să-/ ucidă pe Duncan? Imposibil. Bineînţeles că 
era imposibil. 

Atunci de ce nu putea dormi? De ce cuvintele ei îi 
răsunau în urechi, şi de ce ideile i se învârteau în minte 
asemenea unor lilieci? 

Viața nu le oferă oamenilor ca noi prea multe şanse, 
dragul meu. Noi trebuie să profităm de cele câteva care ni 
se oferă. El se gândea la oportunităţile pe care i le dăduse 
viaţa. Şansa de la orfelinat, pe care o primise într-o noapte 
şi nu a prins-o. Şi şansa aceea pe care Banquo i-o dăduse 
şi pe care el a prins-o. Cum prima şansă aproape că-l 
dusese la pieire, şi a doua îl salvase. Dar nu se întâmplă să 
nu fructifici anumite oportunităţi care ţi se oferă pentru că 
te condamnă, oricum, la nefericire, oportunităţi care te vor 
face să ai regrete pentru tot restul vieţii, indiferent dacă le 
accepţi sau nu? Ah, nemulţumirea insidioasă care mereu 
va otrăvi cea mai deplină fericire. Şi totuşi. Soarta îi 
deschisese o uşă care se va închide în curând? Oare îl 
părăsea curajul din nou, tot aşa cum îl părăsise în noaptea 
aceea, la orfelinat? El şi-l imagină pe bărbatul de pe 
vremuri, stând în pat, dormind, fără nici o bănuială. Lipsit 
de apărare. Un bărbat care stătea între el şi libertatea pe 
care orice fiinţă omenească o merită. Intre el şi 
demnitatea pe care orice fiinţă omenească şi-ar dori-o. 
Intre Macbeth şi puterea pe care el le va dobândi, şi 
respectul, şi iubirea. 

Se mijea de ziuă când el o trezi pe Lady. 


— Dacă aş face asta... zise el, aş fi în puterea lui 
Hecate. 

Ea îşi deschise ochii de parcă ar fi fost trează în tot 
acest timp. 

— De ce crezi asta, iubitule? Hecate a prezis ceva ce 
se va întâmpla, deci nu vei avea nici o datorie de plătit 
pentru asta. 

— Atunci ce ar avea el de câştigat de pe urma numirii 
mele în postul de şef al poliţiei? 

— Ar trebui mai bine să-l întrebi pe el, dar este evident 
- el trebuie să fi auzit că Duncan a jurat să nu aibă linişte 
până când nu-l arestează pe Hecate. Şi probabil că ştie că 
nu este exclus ca tu să pui accentul pe acţiunea împotriva 
reţelelor de traficanţi de droguri care folosesc violenţa şi 
care se împuşcă unii pe alţii pe străzi. 

— Norse Riders, cei cărora deja le-am rupt gâtul? 

— Sau împotriva autorităţilor care îi înşală pe oamenii 
buni, luându-le economiile. 

— Obeliscul? 

— De exemplu. 

— Hm. Tu ziceai ceva despre lucrurile măreţe pe care 
le-am putea înfăptui. Te gândeai la ceva bun pentru oraş? 

— Bineînţeles. Aminteşte-ţi că un inspector-şef este cel 
care decide cine dintre politicieni trebuie să fie investigat 
şi cine nu. Şi oricine are măcar habar despre consiliul local 
ştie că toţi cei care deţin o funcţie acolo au venituri care 
nu ar trece de o analiză mai amănunţită. Şi aminteşte-ţi că 
fiecare dintre ei, la rândul lui, a cerut o plată. Sub 
Kenneth, ei nu trebuiau să se sinchisească să camufleze 
corupţia, întrucât dovezile erau pretutindeni la vedere. Noi 
ştim asta, ei ştiu asta şi asta înseamnă că noi putem să-i 
controlăm după cum vrem, iubirea mea. 

Ea îl mângâie pe buze cu degetul arătător. Ea îi 
spusese din prima noapte pe care au petrecut-o împreună 


că îi iubeşte buzele. Erau atât de moi şi aveau o piele atât 
de subţire, încât putea să simtă gustul sângelui doar 
printr-o mică muşcătură. 

— Să-i facem să se ţină de promisiuni ca să 
implementeze iniţiative care ar salva acest oraş, şopti el. 

— Exact. 

— Să o facem pe Bertha să funcţioneze din nou. 

— Da. 

Ea trase încetişor de buza lui inferioară şi el simţi 
tremurul, al ei şi al lui, inimile bătându-le nebunește. 

O strânse în braţe. 

— Te iubesc, şopti el. 

Macbeth şi Lady. Lady şi Macbeth. Amândoi respirau 
acum în acelaşi ritm. 


CAPITOLUL 7 


Lady se uită la Macbeth. Era atât de arătos îmbrăcat în 
smoching. Ea se întoarse, verifică dacă ospătarul îşi 
pusese mănuşi albe aşa cum îi ceruse. Şi dacă paharele de 
şampanie de pe tăvile de argint erau cele înguste. Mai 
mult de amuzament, aşezase un tel mic şi delicat pe tavă, 
chiar dacă foarte puţini clienţi văzuseră aşa ceva înainte, 
şi chiar şi mai puţini oameni ştiau la ce serveşte. Macbeth 
se legăna pe vârfuri şi pe călcâie, cufundându-se în 
mocheta groasă din Inverness, şi privea încordat în podea. 
Fusese agitat toată ziua. Doar când trecuseră prin toate 
detaliile practice ale planului îşi redobândise concentrarea 
şi redevenise polițistul profesionist al unei unităţi de 
intervenţii, putând să uite că ţinta lui purta un nume. 
Duncan. 

Gardienii de afară deschiseră uşa, şi un val de ploaie 
pătrunse înăuntru. 


Primii oaspeţi. Lady afişă cel mai fericit şi mai 
entuziasmat zâmbet, şi îl prinse pe Macbeth de braţ. Simţi 
cum el se încordează instinctiv. 

— Banquo, prieten vechi! exclamă ea. L-ai adus şi pe 
Fleance. S-a transformat într-un tânăr foarte chipeş. Chiar 
mă bucur că nu am fiice! 

Îmbrăţişări şi clinchet de pahare. 

— Lennox! Tu şi cu mine ar trebui să schimbăm o 
vorbă împreună, dar mai întâi să bem nişte şampanie. Şi 
uite-o pe Caithness! Arăţi splendid, draga mea! Eu de ce 
nu pot să-mi găsesc rochii aşa de frumoase? Inspectore- 
şef adjunct Malcolm! Dar titulatura dumneavoastră este 
pur şi simplu prea lungă. Putem să vă spunem mai simplu 
şef? Nu spuneţi nimănui, dar uneori îi spun lui Macbeth să- 
mi zică director general doar ca să aud cum sună. 

Ea abia dacă schimbase o vorbă cu majoritatea dintre 
ei înainte de eveniment, şi cu toate acestea reuşea să-i 
facă să se simtă de parcă s-ar fi cunoscut de ani de zile. 
Pentru că putea să vadă prin ei, vedea cum doresc ei să fie 
văzuţi - acesta era atuul, printre multe dezavantaje, pe 
care i-l dădea sensibilitatea cu care era înzestrată. Asta 
însemna că putea să sară peste discuţiile frivole de 
prezentare şi să treacă direct la subiect. Poate că maniera 
ei lipsită de pretenţii îi făcea pe toţi să aibă încredere în 
ea. Sparse gheaţa povestindu-le detalii aparent intime din 
viaţa ei, iar asta îi făcu şi pe ceilalţi mai îndrăzneţi, şi când 
îşi dădeau seama că micile lor secrete erau recompensate 
printr-un „Ah” şi un râs conspirativ, atunci prindeau curaj 
să divulge secrete şi mai mari. Era puţin probabil ca cineva 
din oraş să ştie mai multe despre locuitorii oraşului decât 
ştia gazda din această seară. 

— Inspector-şef Duncan! 

— Lady, îmi cer scuze pentru întârziere! 


— Nu este nici o problemă. Onoarea este de partea 
noastră. Nu ne dorim un comandant-şef care să ajungă 
primul. Eu întotdeauna mă asigur că sosesc ultima, ca să 
ştie toţi cine este regina. 

Duncan râse încetişor şi ea îşi puse mâna pe braţul lui. 

— Dacă tu râzi, atunci din perspectiva mea această 
seară deja este un succes, dar ar trebui să încerci 
şampania noastră excelentă, dragă domnule inspector-şef! 
Presupun că gărzile tale de corp nu vor... 

— Nu, probabil că vor lucra toată noaptea. 

— Toată noaptea? 

— Atunci când îl ameninţi pe Hecate în mod public, 
trebuie când dormi cu un ochi deschis. Eu dorm cu ambii 
ochi deschişi. 

— Apropo de dormit. Bodyguarzii au camera alăturată 
apartamentului tău, cu o uşă de acces, aşa cum ai cerut. 
Cheile sunt la recepţie. Dar insist ca gărzile să guste 
măcar limonada făcută în casă, şi garantez că nu a fost 
făcută folosind apă potabilă din oraş. 

Ea îi făcu semn chelnerului care ţinea o tavă cu două 
pahare. 

— Noi... începu să zică un bodyguard, dregându-şi 
glasul. 

— Mă voi simţi insultată dacă refuzaţi, îl întrerupse 
Lady. 

Bodyguarzii avură un schimb de priviri cu Duncan, 
apoi se întinseră după pahare, dădură limonada peste cap 
şi aşezară paharele înapoi pe tavă. 

— Este foarte generos din partea dumneavoastră, 
doamnă, să daţi această petrecere, zise Duncan. 

— Măcar atâta pot să fac şi eu după ce l-aţi promovat 
pe soţul meu şef la secţia de Crimă Organizată. 

— Soţul? Nu ştiam că sunteţi căsătoriţi. 

Ea îşi înclină capul într-o parte. 


— Sunteţi un om al formalităţilor? 

— Dacă prin formalităţi vă referiţi la reguli, da, 
probabil că sunt. Aceasta este natura muncii mele. Aşa 
cum este şi în munca dumneavoastră, presupun. 

— Un cazinou rezistă sau se prăbuşeşte în măsura în 
care toţi ştiu că regulile se aplică în toate cazurile şi nu 
există excepţii. 

— Trebuie să mărturisesc că niciodată nu am pus 
piciorul într-un cazinou, doamnă. Ştiu că trebuie să vă 
îndepliniţi rolul de gazdă, dar aş putea să vă rog să-mi 
faceţi un mic tur al cazinoului când aveţi timp? 

— Desigur, cu plăcere! îi zâmbi Lady şi îl prinse de 
braţ: Haideţi! 

II conduse pe Duncan sus la mezanin. Dacă, în timp ce 
urca scările în faţa lui, ochii lui şi gândurile lui se îndreptau 
către crăpătura înaltă a rochiei, atunci se ascundea foarte 
bine. Au stat lângă balustradă. Era o seară liniştită. Erau 
patru clienţi la masa de ruletă; masa de blackjack era 
goală, patru jucători de poker se aflau la masa de sub ei. 
Ceilalţi invitaţi la petrecere se adunaseră în jurul barului, 
pe care îl aveau aproape în întregime la dispoziţia lor. 
Lady urmărea gesturile nervoase ale lui Macbeth, care se 
juca cu paharul de apă în timp ce stătea cu Malcolm şi 
Lennox, încercând să dea impresia că îi ascultă. 

— İn urmă cu doisprezece ani, aceasta a fost o ruină, 
distrusă de apă, după ce administraţia căilor ferate se 
mutase de aici. După cum ştiţi, noi suntem singurul district 
din ţară care permite funcţionarea cazinourilor. 

— Mulțumită lui Kenneth. 

— Să fie binecuvântat! Masa de ruletă a fost construită 
conform principiului Monte Carlo. Puteţi să pariaţi pe 
căsuțe identice, pe ambele părţi ale ruletei, care este 
făcută în mare parte din mahon, puţin lemn de trandafir şi 
fildeş. 


— Sincer, este foarte impresionant ceea ce aţi creat 
aici, Lady! 

— Mulţumesc, dar toate au avut un preţ. 

— Înţeleg. Uneori ne întrebăm ce anume ne împinge 
de la spate, pe noi oamenii. 

— Atunci spuneţi-mi ce anume vă stimulează pe 
dumneavoastră. 

— Pe mine? El aşteptă intenţionat o secundă sau două: 
Speranţa că într-o zi acest oraş va fi locul unde să ai o 
viaţă liniştită. 

— Dincolo de asta. Dincolo de principiile frumoase pe 
care le putem rosti cu atâta claritate. Care sunt motivele 
egoiste şi emoţionale? Care este motivaţia din umbră, cea 
care vă şopteşte noaptea la ureche şi care vă bântuie 
după ce toate alocuţiunile au fost făcute? 

— E o întrebare indiscretă, Lady. 

— E singura întrebare esenţială. 

— Probabil. El îşi roti umerii uşor pe sub haina de gală: 
Poate că nu a fost nevoie de vreo motivaţie foarte 
puternică. S-a nimerit să primesc nişte cărţi de joc 
norocoase atunci când m-am născut într-o familie relativ 
influentă, în care educaţia, ambiția şi cariera erau lucruri 
de la sine înţelese. Tatăl meu era direct şi vorbea pe faţă 
despre corupţia din sectorul public. Poate că de aceea nu a 
ajuns prea departe. Eu cred că i-am călcat pe urme şi am 
preluat de unde rămăsese el şi am învăţat din greşelile de 
strategie pe care le-a comis el. Politica este arta 
posibilului, şi uneori trebuie să te foloseşti de forţa răului 
ca să înfrunţi răul. Eu fac tot ceea ce am de făcut. Eu nu 
sunt sfântul pe care îl descrie presa, doamnă. 

— Sfinţii obţin prea puţin, în afară de faptul că sunt 
canonizaţi. Eu sunt adepta aceleiaşi şcoli la care aderaţi şi 
dumneavoastră, domnule inspector-şef. Aşa am fost 
dintotdeauna. 


— Înţeleg. Şi chiar dacă nu cunosc detaliile vieţii 
dumneavoastră, ştiu că aţi avut o cale mai lungă şi mai 
abruptă de urmat decât am avut eu. 

Lady râse. 

— O să mă găsiţi printre filele îngălbenite de vreme 
din arhivele dumneavoastră. M-am bazat pe cea mai 
veche profesie din lume preţ de câţiva ani, nu este un 
secret. Dar cu toţii avem un trecut, aşa cum bine aţi spus 
şi dumneavoastră, şi am făcut ceea ce a trebuit să facem. 
Domnului inspector-şef îi place să joace jocuri de noroc? 
Dacă da, atunci vă invit să jucaţi în seara aceasta din 
partea casei. 

— Vă mulţumesc pentru generozitate, Lady, dar asta 
ar însemna să-mi încalc regulile. 

— Chiar şi în calitate de persoană privată? 

— Când devii inspector-şef, viaţa privată încetează să 
mai existe. În plus, eu nu joc jocuri de noroc, doamnă. 
Prefer să nu mă bazez pe zeii sorții, ci prefer să îmi merit 
câştigurile. 

— Oricum aţi ajuns unde sunteţi, aşa cum aţi spus, 
pentru că zeii v-au dăruit cărţi bune la naştere. 

El îi zâmbi. 

— Am spus „prefer”. Viaţa este un joc în care fie joci 
cărţile pe care le ai, fie te dai bătut. 

— Pot să vă întreb ceva, domnule inspector-şef? De ce 
zâmbiţi? 

— M-a amuzat întrebarea dumneavoastră, doamnă. 
Cred că mă veţi întreba oricum. 

— Voiam doar să zic că eu cred că dumneavoastră, 
dragă domnule Duncan, sunteţi un om excepţional de 
vertical. Sunteţi un om cu coloană vertebrală şi eu vă 
respect pe dumneavoastră şi ceea ce reprezentaţi. Nu în 
ultimul rând pentru că aţi avut curajul să îi acordaţi unui 


om necunoscut, ca Macbeth, o poziţie cu un rang atât de 
înalt în echipa dumneavoastră. 

— Mulţumesc, doamnă! Totul i se datorează lui 
Macbeth. 

— Această numire este parte din campania 
dumneavoastră anticorupţie? 

— Corupţia e ca o ploşniţă. Uneori trebuie să demolezi 
întreaga casă ca să scapi de infestare. Şi să reconstruieşti 
totul cu materiale noi, neinfestate. Aşa cum e Macbeth. El 
nu făcea parte din încrengătură, deci nu a fost infestat. 

— Ca acel Cawdor. 

— Ca acel Cawdor, doamnă. 

— Ştiu cât de greu este să îndepărtezi carnea 
infestată. Şi eu am avut doi angajaţi necinstiţi. 

Lady se aplecă peste balustradă şi arătă cu capul 
înspre masa cu ruleta. 

— Şi tot mi-a părut rău când i-am dat afară. Tentaţia 
banilor şi a faimei sunt două slăbiciuni foarte răspândite. 
Şi am fost mult prea bună la suflet, în loc să strivesc 
ploşniţele sub călcâiul meu, le-am dat drumul. Şi care a 
fost multumirea? Au preluat ideile mele, experienţa pe 
care eu le-o dădusem şi probabil că banii pe care i-au furat 
de aici i-au folosit pentru a alcătui o altă afacere murdară 
care nu doar că distruge reputaţia acestei industrii, ci ia 
pâinea de la gurile oamenilor care au creat această piaţă, 
adică de la noi. Dacă alungi ploşniţele, ele se vor întoarce. 
Nu, şi eu aş fi făcut ca dumneavoastră, domnule inspector- 
şef. 

— Ca mine, doamnă? 

— Cu Cawdor. 

— Nu am putut să-l las să scape basma curată pentru 
că a lucrat cu Sweno. 

— Adică, vreau să spun, aţi făcut o treabă aşa cum 
trebuie. Tot ceea ce aveaţi împotriva lui era mărturia unui 


membru al grupării Norse Riders, despre care şi cel mai 
prost procuror şi judecător ştie că ar fi fost dispus să 
declare poliţiei orice ca să se salveze pe el însuşi de la 
închisoare. Cawdor ar fi putut să scape. 

— Am avut mai multe dovezi împotriva lui decât atât, 
doamnă. 

— Dar nu îndeajuns de multe pentru o condamnare. 
Cawdor, ploşniţa, ar fi putut să se întoarcă. Şi atunci 
scandalul ar fi tărăgănat la nesfârşit. Un caz la curtea de 
justiţie cu destul rahat împrăştiat care ar fi putut cu 
uşurinţă să lase pete ici şi colo. Nu asta îi trebuie poliţiei 
atunci când încercăm să recâştigăm încrederea cetăţenilor 
din oraş. Aveţi toată încrederea mea, domnule inspector- 
şef. Trebuie să-i zdrobiţi. Roata trebuie să se învârtească o 
singură dată şi s-a terminat. 

Duncan îi zâmbi. 

— E o analiză destul de detaliată, dar sper că nu 
sugeraţi că am avut vreo legătură cu moartea prematură a 
lui Cawdor, doamnă. 

— Nu, Doamne fereşte! Vreau doar să spun ceea ce 
obişnuieşte Banquo să spună mereu: există mai multe 
modalităţi de a jupui o pisică. 

— Cum ar fi? 

— Hm. Cum ar fi cineva care îl sună şi îl spune că Ziua 
Judecăţii de Apoi a sosit. Dovezile sunt atât de 
copleşitoare, încât se va trezi cu echipa la uşă în câteva 
minute; va fi umilit în public, deposedat de toate medaliile, 
numele lui va fi târât în noroi. Nu are la dispoziţie decât 
câteva minute. 

Duncan studie masa de poker de la parter. 

— De-aş avea un binoclu, zise el. Aş putea să văd 
cărţile. 

— Aţi putea. 


— Dumneavoastră de unde v-aţi cumpărat binocilul, 
doamnă? Un talent din născare? 

Ea râse. 

— Nu, a trebuit să mi-l cumpăr. Cu experienţa. A 
costat foarte mult. 

— Bineînţeles că eu nu am zis nimic, dar Cawdor 
fusese în echipa de intervenţie de mulţi ani. Ca 
majoritatea dintre noi, el nu a fost sută la sută nici bun, şi 
nici rău. Poate că el merita, poate că familia lui merita să 
aibă posibilitatea de a alege un final pentru drumul pe 
care a păşit. 

— Sunteţi un om mai nobil decât mine, domnule 
inspector-şef. Şi eu aş fi procedat la fel, dar exclusiv din 
motive egoiste. Sante! 

Au ridicat paharele şi au dat noroc. 

— Că tot vorbeam despre binoclu, zise Lady, făcându-i 
semn cu capul înspre cei de la bar. Văd că inspectorul Duff 
şi tânăra Caithness stau cu antenele ridicate. 

— Hm? Duncan îşi arcui o sprânceană: Stau la capete 
opuse la bar, din câte văd. 

— Exact. Păstrează distanţa maximă dintre ei. Şi 
verifică tot la cincisprezece secunde unde este celălalt. 

— Nu prea vă scapă nimic, observ. 

— Am observat ceva atunci când v-am întrebat ce 
motivaţie ascunsă şi egoistă aveţi. 

Duncan izbucni în râs. 

— Vedeţi şi pe întuneric, cumva? 

—  Acuitatea vizuală pe întuneric este un talent 
moştenit, domnule inspector-şef. Merg ca o somnambulă 
în cel mai dens întuneric fără să mă accidentez. 

— Bănuiesc că motivaţia pentru cea mai caritabilă 
muncă poate să fie numită egoistă, dar umila mea părere 
este că scopul final justifică motivaţia. 


— Deci v-ar plăcea să primiţi o statuie aşa cum a 
primit Kenneth? Sau v-ar plăcea să primiţi dragostea 
oamenilor, acea dragoste pe care el nu a primit-o? 

Duncan îi susţinu privirea, verifică dacă gărzile de corp 
din spatele lor erau tot în afara razei de acoperire, şi apoi 
îşi goli paharul şi tuşi. 

— In ceea ce mă priveşte, eu îmi doresc să am sufletul 
împăcat, doamnă. Să am satisfacția că mi-am făcut 
datoria. Să ştiu că am menţinut şi ridicat casa înaintaşilor 
mei, ca să zic aşa. Ştiu că este pervers, deci vă rog să nu 
spuneţi nimănui ce v-am zis. 

Lady inspiră adânc, se desprinse de balustradă şi afişă 
un zâmbet larg şi fericit. 

— Dar ce gazdă mai sunt şi eu! Îmi interoghez invitaţii, 
când aici ar trebui să petrecem! Ce ziceţi, ne alăturăm 
celorlalţi? Şi apoi am să cobor în pivniţă şi am să aduc o 
sticlă care aşteaptă un prilej fix ca acesta ca să fie 
deschisă. 

După ce îndură o analiză laborioasă a lui Malcolm pe 
tema lipsurilor noii legi a taxării, Duff se scuză şi se duse 
să stea la bar ca să se premieze cu un whisky. 

— Ei bine? zise o voce în spatele lui. Cum a fost ziua 
liberă petrecută cu familia? 

— A fost bine, mulţumesc! zise el fără să se întoarcă. 

Arătă cu degetul spre o sticlă şi din degete îi explică 
chelnerului că vrea o dublă. 

— Şi la noapte? îl întrebă Caithness. Mai vrei să rămâi 
la... hotel? 

Acela era numele de cod pentru patul ei. Dar el nu auzi 
şi faptul că întrebarea se referea nu doar la noaptea 
aceasta, ci şi la cele viitoare. Ea se aştepta ca el să-i 
repete vechiul refren: asigurarea că el o dorea, că el nu 
voia să se întoarcă la familia lui în Fife. Dar toate acestea 
necesitau timp, întrucât erau multe aspecte de luat în 


calcul. Pentru el era ceva de neînțeles faptul că Caithness 
nu-l cunoştea deja şi că ea se îndoia că şi el şi-ar fi dorit 
asta cu adevărat. Poate că de aceea el îi răspunse sfidător, 
zicându-i că i se oferise un pat la cazinou. 

— Şi asta doreşti? Să rămâi aici? 

Duff suspină. Ce doresc femeile? Oare toate femeile îl 
vor lega, sprijinit cu spatele de tăblia patului şi îl vor hrăni 
la bucătărie, ca să-i poată goli portofelul şi boaşele ca să-i 
toarne mai mulţi plozi şi să-i crească doza de remuşcări? 

— Nu, zise el şi se uită către Macbeth. 

Ţinând cont de faptul că el era în centrul atenţiei la 
această petrecere, se comporta neobişnuit de apăsat şi de 
stânjenit. Oare responsabilitatea şi greutatea noului său 
post îl intimidase pe tânărul acela fericit şi lipsit de griji 
care era? Ei bine, acum era prea târziu, atât pentru 
Macbeth, cât şi pentru el însuşi. 

— Dacă pleci tu prima, am să aştept o vreme şi am să 
te urmez. 

El observă că ea ezită în spatele lui. Îi întâlni privirea în 
oglinda din spatele rafturilor cu băuturi. Observă că era pe 
punctul de a-l atinge. O săgetă cu o privire severă. Ea 
renunţă. Şi plecă. Doamne! 

Duff îşi dădu paharul peste cap. Se ridică şi se duse la 
Macbeth care stătea sprijinit de tejghea în capătul barului. 
Era timpul să-l felicite cum se cuvine. Dar chiar în 
momentul acela Duncan se puse între ei; oamenii roiau în 
jurul lui, şi Macbeth era înghiţit de mulţime. Şi când Duff îl 
revăzu, Macbeth tocmai ieşea din sală, grăbindu-se după 
fusta lui Lady, pe care tocmai o zărise ieşind din încăpere. 

Macbeth o prinse din urmă pe Lady în clipa în care 
deschidea uşa pivniţei. 

— Nu pot s-o fac, îi zise el. 

— Ce? 

— Nu pot să-l ucid. 


Ea se uită la el. Îl prinse de reverul hainei şi îl trase 
înăuntru în pivniţă şi închise uşa. 

— Nu mă dezamăgi acum, Macbeth. Duncan şi gărzile 
lui sunt aranjaţi în camerele lor. Totul este pregătit. Cheia 
este la tine, nu-i aşa? 

Macbeth scoase cheia din buzunar şi o ţinu în faţa 
ochilor ei. 

— la-o! Eu nu pot să fac asta. 

— Nu poţi sau nu vrei? 

— Nici, nici. Nu vreau să o fac pentru că nu pot să 
găsesc atâta forţă pentru aşa o mârşăvie. Este greşit. 
Duncan este un bun inspector-şef şi eu nu pot să fac nimic 
mai bun decât el. Deci care e rostul, în afară de a-mi 
alimenta ambiția? 

— Ambiţia noastră! Pentru că, după înfometare, frig, 
teamă şi dorinţă, nu mai există altceva decât ambiţie, 
Macbeth. Pentru că onoarea este cheia care duce la 
respect. Şi aceea este cheia principală. Foloseşte-o! 

Ea îl ţinea în continuare de reverul hainei, şi gura ei 
era atât de aproape de a lui, încât putea mirosi furia care 
emana din gura ei. 

— lubito, începu el. 

— Nu! Dacă tu crezi că Duncan este aşa un om 
onorabil, află că l-a omorât pe Cawdor ca să-şi salveze 
pielea de la dezvăluirile jenante care ar fi ieşit la iveală 
dacă Cawdor ar fi rămas în viaţă. 

— Nu este adevărat! 

— Întreabă-l! 

— Tu doar spui aşa ca să... ca să... 

— Ca să te îmbărbătez, îi zise ea. 

Ea îi dădu drumul şi îşi puse palmele pe pieptul lui ca 
şi cum ar fi vrut să-i audă bătăile inimii. 

— Gândeşte-te numai că vei ucide un ucigaş, aşa cum 
l-ai ucis şi pe acel Norse Rider, şi atunci îţi va fi mai uşor. 


— Eu nu vreau să fie uşor. 

— Dacă ai mustrări de conştiinţă, atunci aminteşte-ţi 
că mi-ai făcut o promisiune noaptea trecută, Macbeth. Sau 
vrei să-mi spui că ceea ce am văzut şi am interpretat drept 
curaj atunci când l-ai ucis pe Ernest Collum nu a fost decât 
gestul nesăbuit al unui tânăr, pentru că nu viaţa ta era în 
pericol, ci viaţa crupierului meu? lar acum, când şi tu ai 
ceva de riscat, îţi iei tălpăşiţa ca o hienă laşă. 

Vorbele ei nu erau rezonabile, dar cu toate acestea îşi 
atinseră ţinta. 

— Tu ştii că nu este aşa, îi spuse el disperat. 

— Atunci cum de nu poți să te ţii de promisiunea pe 
care mi-ai făcut-o, Macbeth? 

El înghiţi în sec. Îşi căuta disperat cuvintele. 

— Eu... Poţi să-mi spui că tu te ţii de toate 
promisiunile? 

— Eu? Eu? izbucni ea într-un râs plin de uluire. Pentru 
a-mi ţine mie o promisiune, mi-am smuls pruncul de la 
piept şi i-am zdrobit capul de perete. Deci cum aş putea 
să-mi încalc promisiunea faţă de tine, dragul meu? 

Macbeth rămase cu privirea aţintită asupra ei. Acum 
inhala aerul expirat de ea, aerul acela otrăvitor. Simţea 
cum cu fiecare respiraţie devine tot mai slab. 

— Dar tu nu îţi dai seama, nu-i aşa? Că, dacă planul 
eşuează, atunci Duncan îţi va lua capul şi ţie? 

— Nu va eşua. Ascultă-mă! Îi voi da lui Duncan un 
pahar din acest vin de Burgundia, şi am să insist ca 
bodyguarzii lui să-l guste măcar. Nu vor observa nimic, dar 
vor deveni puţin ameţiţi în cursul serii. Şi vor dormi 
buştean când se vor duce la culcare... 

— Da, dar... 

— Şşş! Îţi vei folosi pumnalul ca să eliminăm riscul de 
a-i trezi. După aceea vom şterge sângele de pe lamă pe 


hainele gărzilor şi vom lăsa pumnalul în patul lor. Şi mai 
târziu, când îi vei trezi... 

— Îmi amintesc planul. Dar are o hibă şi... 

— Este planul tău, dragostea mea. 

Ea îl prinse de bărbie cu o mână şi îl muşcă de lobul 
urechii. 

— Şi este perfect. Toată lumea va crede că au fost 
plătiţi de Hecate şi că au fost prea beţi ca să mai şteargă 
urmele crimei. 

Macbeth îşi închise ochii. 

— Tu poţi să dai naştere doar la băieţi, nu-i aşa? 

Lady chicoti pe înfundate şi îl sărută. Macbeth o prinse 
de umeri şi o îndepărtă de el. 

— De mâinile tale am să mor, Lady, ştii asta? 

Ea îi zâmbi. 

— Şi tu ştii că eu te voi urma, oriunde te-ai duce. 


CAPITOLUL 8 


Cina s-a ţinut la restaurantul cazinoului. Duff era 
aşezat lângă gazda evenimentului, iar Duncan stătea pe 
partea cealaltă. Macbeth stătea în faţa lor, cu Caithness 
lângă el. Duff observă că nici Caithness, nici Macbeth nu 
vorbeau şi nu mâncau prea mult, dar atmosfera tot era 
plăcută şi masa era atât de lată încât era greu să porţi o 
conversaţie peste ea. Lady sporovăia şi părea să se simtă 
foarte bine cu Duncan, în timp ce Duff îl asculta pe 
Malcolm şi se concentra să nu caşte. 

— Caithness arată minunat în seara aceasta, nu-i aşa? 

Duff se întoarse către ea. Era Lady. Ea îi zâmbi, cu 
ochii ei albaştri şi inocenți ivindu-se de sub părul roşu 
aprins. 


— Da, aproape la fel de minunat ca dumneavoastră, 
doamnă, îi zise Duff, dar vorbele lui nu aveau acea sclipire 
care să le fi insuflat viaţă. 

— Nu este doar frumoasă, spuse Lady. Bănuiesc că, în 
calitate de femeie angajată la poliţie, trebuie să fi renunţat 
la multe ca să ajungă unde este. Cum ar fi ideea de 
familie, de exemplu. Văd că a renunţat la ideea de a avea 
o familie. Nu poţi să renunţi şi tu, Duff? 

Ochii ei erau cenuşii. Cenugşii, nu albaştri. 

— Toate femeile care îşi doresc să avanseze trebuie să 
sacrifice ceva, bănuiesc, zise Duff, ducându-şi paharul de 
vin la gură, dar descoperi că era gol din nou. Familia nu 
este scopul final pentru toată lumea. Nu sunteţi de acord 
cu mine, doamnă? 

Lady ridică din umeri. 

— Noi, oamenii, suntem practici. Dacă deciziile pe care 
le-am luat odată nu mai pot fi schimbate, atunci facem tot 
ce ne stă în putinţă ca să le apărăm, astfel încât greşelile 
noastre să nu ne bântuie şi să nu ne chinuiască prea tare. 
Cred că aceasta este reţeta pentru o viaţă fericită. 

— Deci vă este teamă că aţi fi nefericită dacă v-aţi 
vedea deciziile în adevărata lor lumină? 

— Dacă o femeie vrea să obţină ceea ce doreşte, 
trebuie să gândească şi să acţioneze ca un bărbat şi să nu 
se gândească la familie. Nici la propria familie, nici la 
familiile altora. 

Duff bătu în retragere. El încercă să-i surprindă 
privirea, dar ea se înclinase în faţă ca să umple paharele 
invitaţilor din jurul ei. In secunda următoare Duncan bătu 
uşor în pahar, se ridică în picioare şi îşi drese glasul. 

Duff îl urmări pe Macbeth în timpul discursului de 
mulţumire, în care Duncan aducea omagii atât cinei 
organizate şi gazdelor, cât şi misiunii la care se angajaseră 
cu toţii: să transforme oraşul într-un loc în care era posibil 


să trăieşti. Şi îşi încheie discursul prin a spune că după o 
săptămână solicitantă au meritat din plin odihna pe care 
bunul Dumnezeu le-a dat-o şi ar fi înţelept să se folosească 
de ea pentru că există şanse mari ca inspectorul-şef să nu 
fie un zeu la fel de îngăduitor în săptămânile care vor 
urma. 

Le-a urat noapte bună, şi-a înghiţit un căscat şi a 
propus un nou toast în cinstea gazdelor. În timpul 
aplauzelor, Duff s-a uitat la Macbeth, întrebându-se dacă 
va răspunde cu o alocuţiune la rândul lui, doar Duncan era 
inspector-şef. Dar Macbeth pur şi simplu stătea acolo, 
palid şi ţeapăn ca un buştean, aparent fusese prins cu 
garda jos în această nouă postură, cu noile cerinţe cărora 
trebuia să le facă faţă. 

Duff trase scaunul pentru Lady. 

— Mulţumesc pentru această seară, doamnă! 

— Şi eu îţi mulţumesc, Duff. Ai primit cheia de la 
cameră? 

— Hm, cred că voi dormi... altundeva. 

— Acasă în Fife? 

— Nu, la un verişor. Dar voi fi aici mâine dimineaţă 
devreme ca să-l preiau pe Duncan. Noi locuim în Fife, care 
nu e departe de aici. 

— Ah, la ce oră? 

— La şapte. Duncan şi cu mine amândoi avem copii 
Şi... Ştiţi, este weekend. Pleacă toţi acasă, ştiţi cum e. 

— De fap, nu ştiu, îi răspunse Lady cu un zâmbet. 
Somn uşor şi transmite-i salutări vărului tău, Duff! 

Unul câte unul, invitaţii au părăsit barul şi mesele de 
jocuri şi s-au retras în camerele lor sau la casele lor. 
Macbeth stătea la recepţie, dând noroc cu toată lumea şi 
repeta mecanic formule de rămas-bun. Cel puţin acolo nu 
trebuia să facă conversaţie cu cei de la bar. 

— Nu arăţi prea bine, îi zise Banquo uşor tărăgănat. 


Tocmai ieşise de la toaletă şi îşi lăsă mâna lui grea pe 
umărul lui Macbeth. 

— Du-te la culcare acum, ca nu cumva să le dai boala 
şi altor oameni. 

— Multam, Banquo. Dar Lady este la bar şi întreţine 
atmosfera. 

— Dar a trecut mai bine de oră de când şeful s-a dus la 
culcare, deci ai şi tu voie să te duci. Imi termin paharul la 
bar şi apoi Fleance şi cu mine vom pleca şi noi. Şi nu vreau 
să te mai văd aici la recepţie ca pe un portar. OK? 

— OK. Noapte bună, Banquo! 

Macbeth se uită după prietenul lui care mergea 
oarecum clătinându-se înapoi la bar. Verifică ceasul. 
Douăsprezece fără şapte minute. Se va întâmpla în şapte 
minute. Aşteptă încă trei. Apoi se ridică, se uită prin uşile 
duble de la bar, unde Lady stătea şi-i asculta pe Malcolm şi 
pe Lennox. În momentul acela, de parcă i-ar fi simţit 
prezenţa, se întoarse şi privirile li se intersectară. Dădu 
imperceptibil din cap în semn de aprobare. Apoi râse de 
ceva ce îi spunea Malcolm, dându-le o replică ce îi făcu pe 
ambii bărbaţi să izbucnească în râs. Era pricepută la asta. 

Macbeth urcă scările şi intră în apartamentul lui Lady. 
Îşi lipi urechea de uşa bodyguardului. Sforăitul din cameră 
se auzea uniform, repetat. Aproape natural. Se aşeză pe 
pat. Îşi trecu mâna peste cuvertura fină. Mătasea îi şoptea 
de sub degetele aspre. Da, Lady era tare. Mai bună decât 
ar fi putut el să fie vreodată. Şi poate că ei puteau să ducă 
planul la bun sfârşit, poate că ei doi, Macbeth şi Lady, 
puteau să facă ceva notabil, să schimbe înfăţişarea 
oraşului după bunul lor plac, să continue ceea ce începuse 
Duncan şi să ducă planurile mai departe decât şi-ar fi 
putut imagina acesta. Ei încă aveau voinţa necesară, încă 
aveau forţa necesară şi puteau să-i atragă pe oameni de 
partea lor. Din popor. Pentru popor. Cu poporul. 


Degetele lui pipăiră cele două pumnale pe care le 
aşeză pe pat. Din pricină că puterea corupe şi otrăveşte, 
erau nevoiţi să facă asta. Dacă inima lui Duncan ar fi fost 
curată şi idealistă, atunci ar fi putut să discute problema, 
şi Duncan ar fi văzut atunci că Macbeth era cel mai potrivit 
om pentru a îndeplini visul său de a scoate oraşul din 
întuneric. Indiferent ce visuri ar fi avut Duncan, oamenii 
obişnuiţi ai urbei nu l-ar fi urmat pe vreun necunoscut 
dintr-o castă superioară de la Capitol, nu-i aşa? Nu, aveau 
nevoie de unul de-al lor. Duncan ar fi putut să fie 
navigatorul, dar Macbeth ar fi putut să fie căpitanul, atâta 
timp cât putea face echipajul să-i asculte comenzile, să 
ghideze vaporul în direcţia în care doreau amândoi să 
meargă, spre un port care să ofere siguranţă. Dar chiar 
dacă el ar fi acceptat acel transfer de putere pentru binele 
oraşului, Duncan nu ar fi renunţat niciodată la postul lui în 
favoarea lui Macbeth. Duncan, în ciuda virtuţii sale, nu era 
o persoană mai potrivită pentru o funcţie cu putere: el îşi 
punea ambițiile personale mai presus de orice altceva. 
Uită-te cum i-a ucis pe cei care puteau să-i lezeze 
reputaţia sau care îi amenințau autoritatea. Trupul lui 
Cawdor era cald încă atunci când au ajuns la el. 

Nu aşa a fost? Ba da, aşa a fost. Aşa a fost, aşa a fost. 
Ora douăsprezece. 

Macbeth închise ochii. Trebuia să intre în zonă. 
Numără descrescător de la zece. Deschise ochii. Înjură, 
închise ochii iar şi numără încă o dată de la zece la unu. 
Verifică ora. Inşfăcă pumnalele şi le îndesă în suportul 
special de pe umăr, care era prevăzut cu buzunare pentru 
cuțite, câte una pe fiecare parte. Apoi ieşi pe coridor. 
Trecu de uşa bodyguarzilor şi se opri în faţa uşii lui 
Duncan. Ciuli urechile. Nimic. Inspiră adânc. Evaluările 
diverselor scenarii fuseseră făcute dinainte; un singur 
lucru îi rămânea de făcut: actul în sine. Introduse cheia în 


încuietoare, îşi văzu chipul reflectat în mânerul strălucitor 
de bronz şi apoi puse mâna pe el şi îl răsuci. 

Analiză ce putea să facă în lumina de pe coridor, apoi 
intră şi închise uşa după el. 

Işi ţinu respiraţia pe întuneric şi ascultă respiraţia lui 
Duncan. Calmă, regulată. 

Ca a lui Lorreal, directorul de la orfelinat. Nu, nu lăsa 
acele gânduri să te năpădească acum! 

După respiraţia lui Duncan îşi dădu seama că era în 
pat şi că dormea. Macbeth se duse la uşa de la baie, 
aprinse lumina din interior şi lăsă uşa puţin întredeschisă. 
Era destulă lumină pentru ceea ce intenţiona să facă. 

Ce intenţiona să facă? 

Stătea în dreptul patului şi se uita în jos la omul 
adormit care nu bănuia nimic. Atunci îşi îndreptă spatele. 
Ce ironie a sorții! Ridică un pumnal. Să omori un om lipsit 
de apărare, oare există ceva mai uşor decât atât? Decizia 
fusese luată, acum nu-i mai rămânea decât să o pună în 
aplicare. Işi ucisese deja prima victimă nevinovată în drum 
spre Forres, deja îşi pierduse virginitatea, îşi plătise datoria 
faţă de Duff atunci pe loc, cu aceeaşi monedă ca şi Duff: 
cu sânge rece. Văzuse sângele fierbinte al lui Lorreal 
scurgându-se pe cearşaful alb, sângele care părea negru 
pe întuneric. Atunci ce anume îl oprea acum? În ce fel 
diferea această conspirație de acea conspirație în care el 
şi Duff modificaseră locul crimei astfel încât dovezile 
găsite la Forres să se potrivească perfect cu relatarea pe 
care ei doi conveniseră să o spună? Şi povestea de la 
orfelinat pe care căzuseră de acord să o spună. Si 
câteodată cruzimea este de partea binelui, Macbeth. Îşi 
înălţă privirea de la lama scânteind în lumina profilată de 
la baie. 

Işi lăsă pumnalul în jos. Nu avea sânge să o facă. 


Dar trebuia să o facă. Trebuia să o facă. Trebuia să-şi 
facă sânge să o facă. Dar ce putea să facă dacă nu putea 
să o facă nici măcar în Zonă? 

Trebuia să devină celălalt Macbeth, acela pe care îl 
îngropase atât de adânc, acel cadavru viu care muşcă din 
carne vie şi care jurase că nu va mai redeveni niciodată. 

* 


Banquo se uita fix la locomotiva mare şi lipsită de 
viață, în timp ce se descheia la prohab. Se legănă în bătaia 
vântului. Era puţin beat, ştia asta. 

— Haide, tată, se auzi vocea lui Fleance din spatele lui. 

— Cât este ceasul, fiule? 

— Nu ştiu, dar a răsărit luna. 

— Atunci e trecut de doisprezece. S-a anunţat furtună 
în noaptea aceasta. 

Tocul pentru armă atârna între prima şi a doua gaură 
de la curea şi îl incomoda. El o desprinse şi i-o pasă lui 
Fleance. Fiul lui o luă cu un mormăit resemnat. 

— Tată, ăsta e un loc public. Nu poţi să... 

— Este un pisoar public, asta este, îngăimă el şi în 
momentul acela a simţit cum o persoană îmbrăcată în 
negru ieşea de după locomotiva pe aburi. 

— Dă-mi arma, Fleance! 

Lumina căzu pe faţa omului. 

— Ah, tu erai! 

— Ah, tu eşti, nu? zise Macbeth. 

— Am ieşit să iau nişte aer. 

— Eu a trebuit să-l scot la aer pe micuțul meu, zise 
Banquo cu limba împleticită. Şi nu, nu intenţionam să mă 
piş pe Bertha. La urma urmelor, acum că au închis biserica 
St Joseph, asta ar fi fost o profanare a ultimului lucru sfânt 
în acest oraş. 

— Da, poate. 


— S-a întâmplat ceva? întrebă Banquo, încercând să se 
calmeze. 

Era întotdeauna încordat când trebuia să se uşureze 
cu străini în jur, dar cu Macbeth şi cu fiul lui de ce ar fi 
fost? 

— Nu, zise Macbeth pe un ton neobişnuit de neutru. 

— Le-am visat pe cele trei surori în noaptea trecută, 
zise Banquo. Nu am mai vorbit despre asta, dar profeţiile 
lor s-au îndeplinit întocmai, nu-i aşa? Ce crezi despre asta? 

— Ah, uitasem de ele. Hai să vorbim despre asta altă 
dată. 

— Cum vrei, zise Banquo simțind cum vine jetul. 

— Ei bine, zise Macbeth. De fapt voiam să te întreb, 
acum că eşti adjunctul meu la Criminalitate Organizată, 
dar să presupunem că s-ar întâmpla ceva exact după cum 
prevestiseră surorile? 

— Da? mormăi Banquo. 

Îşi pierduse răbdarea, începea să se forţeze, şi cu asta, 
jetul se opri. 

— Aş aprecia dacă m-ai însoţi. 

— Să devin adjunctul tău? Ha, ha, da, întocmai. 

Banquo îşi dădu apoi seama că Macbeth nu glumeşte. 

— Bineînţeles, fiule, bineînţeles. Ştii că întotdeauna 
sunt dispus să urmez pe oricine ar lupta pentru o cauză 
nobilă. 

Se priviră în ochi. Şi atunci, ca şi cum cineva ar fi făcut 
magie, se produse jetul. Banquo privi în jos: magnificul jet 
auriu curgea cu intermitențe peste roata din spate a 
locomotivei şi se scurgea pe şine. 

— Noapte bună, Banquo! 

— Noapte bună, Fleance! 

— Noapte bună, Macbeth! răspunseră tatăl şi fiul la 
unison. 


— Unchiul Mac era băut? îl întrebă Fleance după ce 
Macbeth plecă. 

— Băut? Ştii că nu bea. 

— Da, dar s-a comportat atât de straniu. 

— Straniu? Banquo rânji amar în timp ce se uita 
satisfăcut la jetul continuu. Crede-mă, băiatul ăla nu este 
straniu când consumă ceva. 

— Şi ce face atunci? 

— O ia razna cu totul. 

Jetul lui fu deviat dintr-o dată de o rafală puternică de 
vânt. 

— Furtuna, spuse Banquo, încheindu-se la şliţ. 

Macbeth dădu o tură în jurul gării. Când se întoarse, 
Banquo şi Fleance plecaseră, şi el se duse în sala de 
aşteptare. Se uită prin încăpere şi îi sortă instantaneu pe 
indivizii de acolo în cele patru categorii: cei care vindeau, 
cei care consumau, cei care le făceau pe amândouă, şi cei 
care aveau nevoie de un loc unde să doarmă, un loc 
adăpostit de ploaie, şi care în scurt timp i se vor alătura 
uneia dintre primele trei categorii. Aceea era şi calea pe 
care el însuşi o urmase. De la fugar de la orfelinat, primind 
mâncare şi băutură de la ofiţerii Armatei Salvării, la 
consumator care îşi plătea drogurile şi mâncarea cu banii 
pe care îi primea din vânzarea de droguri. 

Macbeth se duse la un bătrân rotofei care era într-un 
cărucior. 

— Un sfert de gram de poţiune, zise el, şi vorbele lui 
sunară de parcă ceva care hibernase în interiorul lui 
tocmai s-ar fi trezit. 

Omul din scaunul cu rotile îşi ridică privirea către el. 

— Macbeth, zise el scuipând numele într-o ploaie de 
salivă. Imi amintesc de tine şi tu îţi aminteşti de mine. Eşti 
poliţist şi eu nu-ţi vând droguri, OK? Deci du-te naibii de 
lângă mine! 


Macbeth înaintă până la următorul dealer, un bărbat 
îmbrăcat într-o cămaşă şi care era atât de tripat încât nu 
putea să stea locului. 

— Mă iei de prost? ţipă el. Mă rog, chiar sunt un prost. 
Altfel nu aş fi aici, nu? Dar să-i vând unui poliţist droguri şi 
să ajung la mititica pentru douăzeci şi patru de ore când 
ştii şi tu că nu poţi rezista patru ore fără o doză? 

Se lăsă pe spate şi râsul lui reverberă sub tavanul 
înalt. Macbeth avansă şi mai mult, de-a lungul coridorului 
până la sala pentru plecări şi atunci auzi strigătul 
dealerului din spatele lui: 

— Poliţist sub acoperire, băieţi! 

— Salut, Macbeth, se auzi o voce subţire şi fără vlagă. 

Macbeth se întoarse într-acolo. Era un tânăr cu un 
bandaj pe ochi. Macbeth se duse la el şi se lăsă pe vine 
lângă perete. Peticul negru i se ridicase de pe ochi, 
arătându-i lui Macbeth întunericul misterios din orbită. 

— Am nevoie de o doză, zise Macbeth. Mă poţi ajuta? 

— Nu, îi zise tipul. Nu pot ajuta pe nimeni. Tu mă poţi 
ajuta? 

Macbeth recunoscu ceva din expresia de pe chipul lui. 
Parcă s-ar fi uitat în oglindă. Ce naiba voia să facă de fapt? 
El reuşise, cu ajutorul unor oameni mărinimoşi, să scape, 
şi acum se întorcea aici? Ca să facă un act de ticăloşie de 
la care s-ar abţine şi cel mai disperat dependent de 
droguri? El putea încă să refuze. Putea să-l ia pe băiat cu 
el la Inverness. Putea să-i dea mâncare, un duş şi un pat. 
Noaptea aceasta mai putea încă să fie foarte diferită faţă 
de cum o plănuise, încă mai exista posibilitatea aceasta. 
Posibilitatea de a se salva. De-a salva băiatul. Pe Duncan. 
Pe Lady. 

— Hai! Hai să... începu Macbeth să zică. 


— Macbeth. (Vocea din spatele lui se rostogoli ca un 
tunet prin coridor.) Rugăciunile ţi-au fost ascultate. Am eu 
ce-ţi trebuie. 

Macbeth se întoarse într-acolo. Îşi ridică privirea mai 
sus. Şi mai sus. 

— De unde ai ştiut că sunt aici, Strega? 

— Avem ochi şi urechi peste tot. Poftim un cadou de la 
Hecate. 

Macbeth se uită în jos la micuțul plic care îi căzu în 
mâini. 

— Vreau să plăteasc... Cât costă? 

— Vrei să plăteşti pentru un cadou? Cred că Hecate se 
va simţi insultat. Noapte bună! 

Strega se răsuci şi plecă. 

— Atunci nu accept, strigă Macbeth şi aruncă plicul 
după ea, dar ea deja dispăruse în întuneric. 

— Dacă nu... zise vocea piţigăiată cu un singur ochi. 
Este OK dacă eu...? 

— Stai pe loc, mârâi Macbeth fără să se clintească. 

— Ce vrei să faci? îl întrebă băiatul. 

— Ce vreau? repetă Macbeth. Niciodată nu faci ceea 
ce vrei, ci ceea ce trebuie să faci. 

Se duse apoi după plic şi-l ridică de pe jos. Apoi făcu 
cale întoarsă. Trecând pe lângă mâna întinsă a băiatului. 

— Hei, nu ai de gând să...? 

— Du-te dracului! mârâi Macbeth. 

— Ne vedem acolo. 

Macbeth cobori scările înspre baia împuţită, alungă o 
femeie întinsă pe jos, deschise plicul, vărsă praful în 
chiuveta de sub oglinzi, mărunți cocoloaşele cu partea 
boantă a pumnalului şi apoi folosi lama ca să mărunţească 
totul în bucăţi mai mici. Apoi rulă o bancnotă şi trase pe 
nări pudra alb-gălbuie mai întâi pe o nară, apoi pe 
cealaltă.  Substanţelor chimice le trebui un timp 


surprinzător de scurt ca să treacă prin mucoasă în sânge. 
Şi ultimul gând care îi trecu prin minte înainte ca sângele 
contaminat de droguri să-i pătrundă în creier a fost acela 
că s-a reîntâlnit cu o fostă iubită. O iubită mult prea 
frumoasă, mult prea periculoasă, care nu îmbătrânise nici 
măcar o zi în toţi aceşti ani. 

— Ce ţi-am spus eu? Hecate bătu cu bastonul în 
podea, lângă monitoarele de supraveghere. 

— Mi-ai spus că nimic nu este mai previzibil decât un 
drogat îndrăgostit şi un moralist. 

— Mulţumesc, Strega! 

Macbeth se opri în capul scărilor în faţa gării. Piaţa 
Muncitorilor se legăna asemenea mării în faţa lui; 
talazurile se spărgeau de pavaj, sunând ca un clănţănit de 
dinţi, când se înălţau şi se prăbuşeau. 

Şi jos Inverness era o navă cu zbaturi, care răsuna de 
chiote şi de muzică şi de râsete, şi lumina o făcea să 
strălucească pe apa care se rostogolea din roata ei uriaşă 
care se rotea încet. 

Apoi se porni. Prin noaptea ca smoala, înapoi la 
Inverness. Părea să alunece prin aer, iar picioarele nu 
atingeau pământul. Levită prin uşa de la intrare şi apoi în 
recepţie. Recepţionerul se uită la el şi îl salută prietenos. 
Macbeth se îndreptă către sala de jocuri şi îi văzu pe Lady, 
Malcolm şi Duff acolo, discutând la bar. Apoi urcă treptele 
de parcă ar fi zburat, străbătu coridorul până când se opri 
la uşa lui Duncan. 

Macbeth vâri cheia în încuietoare, răsuci mânerul şi 
intră în cameră. 

Se întorsese. Totul era neschimbat. Uşa de la baie era 
tot întredeschisă şi lumina din interior era aprinsă. Se duse 
încet la pat. Se uită în jos la polițistul care dormea, îşi duse 
mâna stângă în haină şi dibui mânerul pumnalului. 


Ridică mâna. Acum îi veni mult mai uşor. Ţinti către 
inimă. Tot aşa cum mai demult ţintise cu pumnalul spre o 
inimă scrijelită pe scoarţa unui stejar. Şi cuțitul făcuse o 
tăietură între cele două nume scrise acolo. Meredith şi 
Macbeth. 

— Nu mai dormi! Macbeth ucide somnul! 

Macbeth încremeni. Oare inspectorul-şef vorbise sau 
drogurile, sau el însuşi? 

Se uită în jos la faţa lui Duncan. Nu, ochii lui erau tot 
închişi, şi avea respiraţia calmă şi regulată. Dar, în timp ce 
îl privea, ochii lui Duncan se deschiseră. Il privi calm. 

— Macbeth? 

Privirea inspectorului-şef căzu pe pumnal. 

— Mi s-a părut că aud sssunete de aici, îi zise Macbeth. 
Verific. 

— Gărzile mele... 

— l-am aaauzit sforăind. 

Duncan ascultă câteva momente. Apoi căscă. 

— Bine. Lasă-i să doarmă. Aici ştiu că sunt în 
siguranţă. Mulţumesc, Macbeth. 

— Pentru puţin, domnule! 

Macbeth se duse încet către uşă. Nu mai levita. Un 
sentiment de uşurare, chiar de fericire i se răspândi în 
trup. Era salvat. Inspectorul şef îl salvase. Lady nu avea 
decât să zică şi să facă ce pofteşte, dar el se oprea aici. 
Cinci paşi. Prinse mânerul uşii cu mâna în care nu ţinea 
nimic. 

Apoi zări o mişcare în imaginea reflectată pe bronzul 
lustruit. 

Apoi, ca într-o oglindă dintr-un parc de distracţii, în 
lumina care venea dinspre baie, ca într-un film absurd şi 
distorsionat îl zări pe inspectorul-şef scoțând ceva de sub 
pernă şi îndreptându-l către el. Un pistol. Cinci paşi. 
Distanţa optimă de aruncare. Macbeth reacţionă instinctiv. 


Se răsuci ca vântul. Îşi pierdu echilibrul şi pumnalul porni 
din mâna lui când Macbeth se afla încă în mişcare. 


CAPITOLUL 9 


Bineînţeles că Duff fusese cel care le abordase pe cele 
două fete şi le rugase să vină la masa lor. Macbeth s-a dus 
la bar şi le-a adus tuturor bere, şi pe când se întorcea la 
masă, l-a auzit pe Duff zicând cum Macbeth şi cu el erau 
cei mai buni cadeți din ultimul an la şcoala de agenţi de 
poliţie. Viitorul lor e roz, şi fetele ar trebui să preia 
iniţiativa, dacă ştiu ce este bine pentru ele, mai zicea el. 
Cele două fete au râs şi ochii fetei numite Meredith au 
scăpărat, dar şi-a lăsat privirea în pământ când Macbeth a 
încercat să se uite în ochii ei. Când barul s-a închis, 
Macbeth a condus-o pe Meredith până la poartă şi a fost 
recompensat cu un salut cordial de mâini şi un număr de 
telefon. A doua zi dimineaţă, în timp ce Duff descria cu lux 
de amănunte ce servicii i-a adus prietenei Rita, într-un pat 
îngust, din căminul pentru asistente medicale, Macbeth, a 
sunat-o pe Meredith şi, cu o voce tremurândă, a invitat-o 
în oraş în seara aceleiaşi zile. 

El rezervase o masă la restaurantul Lyon, şi şi-a dat 
seama că făcuse o greşeală în momentul în care a 
observat privirea atotştiutoare a chelnerului. Costumul 
elegant pe care Duff i-l împrumutase era mult prea larg, 
deci a trebuit să-l ia pe al lui Banquo, care era cu două 
numere mai mici şi ieşit din modă de douăzeci de ani. Din 
fericire, rochia, frumuseţea şi firea calmă şi politicoasă ale 
lui Meredith au echilibrat balanţa. 

Singura parte din meniul francez pe care o înţelegea 
era cea cu preţurile. Dar Meredith i-a explicat şi i-a spus 
cum sunt francezii: refuzau să accepte că vorbeau o limbă 


care nu mai era internaţională, şi erau atât de slabi la 
engleză, încât nu puteau să suporte dubla nedreptate de a 
părea nişte idioţi în limba nativă a rivalilor lor. 

— Aroganţa şi nesiguranța adesea merg mână în 
mână, zise ea. 

— Eu nu sunt sigur pe mine, zise Macbeth. 

— Mă gândeam la prietenul tău, Duff, spuse ea. De ce 
ai fi tu atât de nesigur pe tine? 

Macbeth i-a povestit atunci trecutul lui. Orfelinatul. 
Banquo şi Vera. 

Colegiul pentru agenţi de poliţie. Îi venea atât de uşor 
să vorbească cu ea, încât aproape că a fost tentat să-i 
povestească totul, într-o clipă de nebunie, inclusiv despre 
Lorreal. Dar bineînţeles că nu a făcut-o. Meredith i-a 
povestit cum ea crescuse în partea vestică a oraşului, cu 
părinţi care se asiguraseră că nici unuia dintre copii nu îi 
lipsea nimic, dar care aveau şi aşteptări foarte mari de la 
ei şi erau ambiţioşi, mai ales pentru fraţii ei. 

— Protejaţi, privilegiați şi plicticoşi, a conchis ea. Ştii, 
nu am fost niciodată în Districtul 2 din est. 

A râs când Macbeth a refuzat s-o creadă. 

— Da, este! Nu am fost niciodată! 

Deci după cină el a dus-o până la albia râului. S-au 
plimbat de-a lungul drumului plin de gropi uriaşe, care 
trecea pe lângă casele degradate până la pod. Şi când ela 
spus noapte bună în faţa porţii, ea s-a aplecat în faţă şi l-a 
sărutat pe obraz. 

Când s-a întors în camera lui, Duff era încă treaz. 

— Hai, zi tot! ordonă el. Încet şi în detaliu. 

Două zile mai târziu. La cinema. Împăratul muştelor. S- 
au plimbat până acasă. Sub aceeaşi umbrelă, cu mâna lui 
Meredith sub braţul său. 

— Cum se poate ca nişte copii să fie atât de cruzi şi de 
însetaţi de sânge? îl întrebă ea. 


— De ce ar avea copiii mai puţină cruzime decât 
adulţii? 

— S-au născut inocenți! 

— Inocenţi şi fără nici un simţ al moralei. Adulții îi 
obligă pe copii să înveţe pasivitatea pacifistă, doar ca să 
ne recunoaştem locul în societate şi să-i lăsăm să facă ce 
vor cu noi. 

S-au sărutat la poartă. Şi duminică el a dus-o la o 
plimbare în pădurea de dincolo de tunel. El pregătise un 
coş pentru picnic. 

— Ştii să găteşti! a exclamat ea entuziasmată. 

— Banquo şi Vera m-au învăţat. Veneam chiar în acest 
loc. 

Apoi s-au sărutat, ea a gâfâit şi mâna lui a alunecat în 
sus pe rochia ei de bumbac. 

— Aşteaptă...! îi zise ea. 

Şi el a aşteptat. În schimb, a sculptat o inimă pe 
scoarţa marelui stejar şi s-a folosit de vârful cuţitului ca să 
inscripţioneze numele lor. Meredith şi Macbeth. 

— Este coaptă, gata să fie culeasă, a fost de părere 
Duff după ce Macbeth s-a întors acasă şi i-a relatat 
detaliile. Eu mă duc la Rita miercuri. Invit-o la noi pe 
Meredith. 

Macbeth deschisese o sticlă de vin şi aprinsese 
lumânări înainte ca Meredith să sune la uşă. El era 
pregătit. Dar nu pentru ceea ce a urmat, când ea i-a 
desfăcut cureaua de la pantaloni imediat ce a intrat pe uşă 
şi şi-a vârât mâna în pantalonii lui. 

— Nu, nu, protestă el. 

Ea se uită uimită la el. 

— Ooopreşte-te! 

— De ce te bâlbâi? 

— Nu, nu vreau să faci asta. 


Ea şi-a retras mâna. Îi ardeau obrajii de ruşine. După 
aceea au băut un pahar de vin în tăcere. 

— Trebuie să mă trezesc devreme mâine dimineaţă, 
spuse ea. În curând încep examenele şi... 

— Bineînţeles. 

Au trecut alte trei săptămâni. Macbeth a încercat să o 
sune de câteva ori, dar de fiecare dată i-a răspuns Rita, 
spunându-i că Meredith nu era acasă. 

— Tu şi Meredith nu vă mai întâlniți, să înţeleg? l-a 
întrebat Duff. 

— Nu. 

— Nici eu nu mai sunt cu Rita. Te deranjează dacă îmi 
dau întâlnire cu Meredith? 

— Mai bine ai întreba-o pe ea! 

— Am făcut asta deja. 

Macbeth înghiţi în sec. Se simţea de parcă o gheară îi 
strângea inima. 

— Ah, da? Şi ce ţi-a zis? 

— A zis da. 

— Serios? Şi când urmează să...? 

— leri. Doar ca să mâncăm ceva împreună, dar a fost... 
frumos. 

In ziua care a urmat, Macbeth s-a trezit cu o stare de 
rău. Şi doar mai târziu şi-a dat seama de ce boală suferea 
şi că nu există remedii pentru o inimă frântă. Trebuie să 
suferi până îţi trece, şi el aşa a făcut. A suferit în tăcere 
fără să pomenească numele ei nimănui, cu excepţia unui 
stejar bătrân de pe partea tunelului care nu era 
dărăpănată. Şi, după o vreme, a trecut. Aproape complet. 
Şi apoi a descoperit că nu era adevărat ce zic oamenii, 
cum că ne putem îndrăgosti o singură dată. Dar, spre 
deosebire de Meredith, Lady a fost şi boala, şi remediul, 
combinate. Sete şi apă. Dorinţă şi satisfacţie. Şi acum 


vocea ei îl bântuia de dincolo de mare, dincolo de negura 
nopţii. 

— lubitule... 

Macbeth străbătu şi apa şi văzduhul, şi lumina şi 
întunericul. 

— Trezeşte-te! 

Deschise ochii. Zăcea în pat. Trebuie să fi fost încă 
noapte, pentru că încăperea era cufundată în întuneric. 
Dar exista un element înceţoşat, un fel de gri-cenuşiu 
imperceptibil care prevestea zorile. 

— În sfârşit! şuieră ea la urechea lui. Unde ai fost? 

— Unde am fost? întrebă Macbeth încercând să se 
agate de un crâmpei de vis. Nu am fost aici? 

— Corpul tău a fost, da, dar încerc de câteva ore să te 
trezesc. Parcă ţi-ai fi pierdut cunoştinţa. Ce ai făcut? 

Macbeth încă se agăța de vis, dar brusc nu mai putu 
discerne dacă era un vis bun sau un coşmar. Pe Duncan. 
Se desprinse din vis şi imaginile se învălătuciră în negură. 

— Pupilele tale, rosti ea ţinându-i faţa în mâini. Te-ai 
drogat, de-aia! 

El se feri, se feri de ea şi de lumină. 

— Aveam nevoie de droguri. 

— Dar ai făcut-o? 

— Dacă am făcut-o? 

Ea îl zgâlţăi. 

— Macbeth, dragul meu, răspunde-mi! Ai făcut ce mi- 
ai promis că vei face? 

— Da! mormăi el şi îşi trecu mâna peste faţă. Nu, nu 
ştiu... 

— Nu ştii? 

— ÎI văd în faţa ochilor mei cu un pumnal înfipt în el, 
dar nu ştiu dacă s-a întâmplat de-adevăratelea sau doar 
am visat. 


— Mai este un pumnal curat aici, pe noptieră. Trebuia 
să aşezi ambele pumnale în camera bodyguarzilor după ce 
îl ucideai pe Duncan. Câte un pumnal lângă fiecare 
bodyguard. 

— Da, da, îmi amintesc. 

— Celălalt pumnal este la ei? Adună-te! Nu mai dormi! 

— Macbeth omoară somnul! 

— Ce? 

— El a zis asta. Sau am visat. 

— Mai bine intrăm să verificăm. 

Macbeth îşi închise ochii, voind să apuce visul, probabil 
visul i-ar fi putut zice. Mai bine se întoarce în el. Dar visul 
deja îi scăpase printre degete. Când îşi redeschise ochii, 
Lady stătea cu urechea lipită de perete. 

— Încă sforăie. Vino! 

Ea luă pumnalul de pe noptieră. Macbeth trase aer 
adânc în piept. Ziua şi lumina ei revelatoare vor ajunge 
aici în curând. Îşi dădu jos picioarele din pat şi descoperi 
că era complet îmbrăcat. 

Au ieşit pe coridor. Nu se auzea nici un sunet. Cei 
rămaşi la Inverness nu obişnuiau să se trezească devreme. 

Lady descuie uşa camerei în care dormeau gărzile de 
corp şi intră împreună cu Macbeth. Fiecare dormea 
profund pe câte un fotoliu. Dar pumnalele nu erau nicăieri, 
şi nu era nici un pic de sânge mânijit pe costumele şi pe 
cămăşile lor, aşa cum plănuiseră. 

— Am visat doar, şopti Macbeth. Haide, hai s-o lăsăm 
baltă! 

— Nu! mărâi Lady şi se îndreptă către uşa care ducea 
la camera lui Duncan. 

Ea ridică pumnalul pe care îl ţinea în mâna dreaptă. 
Apoi, fără ezitare, trase de uşă şi intră în încăpere. 

Macbeth aşteptă şi ascultă atent. Nimic. 

Se duse încet la uşă. 


Lumina cenuşie se infiltra pe fereastră. 

Ea stătea pe partea cealaltă a patului, ţinând pumnalul 
în dreptul gurii. Cu ambele mâini încleştate pe mâner, 
ochii ei se dilatară de groază. 

Duncan era în pat. Avea ochii deschişi şi părea să se 
uite fix la ceva aflat lângă uşă. Totul era stropit de sânge. 
Cuvertura, pistolul de pe cuvertură, mâna cu care ţinea 
pistolul. Şi mânerul pumnalului se ivea din grumazul lui 
Duncan, asemenea unui cârlig. 

— O, iubitule! şopti Lady. Bărbatul meu, eroul meu, 
salvatorul meu, Macbeth! 

Macbeth deschise gura ca să zică ceva, dar în 
momentul acela, liniştea totală a zilei de duminică fu 
întreruptă de un ţărâit abia perceptibil, dar continuu, ce 
venea de undeva de la etajul inferior. 

Lady se uită la ceas. 

— Trebuie să fie Duff. A venit mai devreme! lubitule, 
du-te jos şi ţine-l ocupat o vreme, până aranjez eu aici. 

— Ai trei minute la dispoziţie, zise Macbeth. Nu atinge 
sângele. Este semicoagulat şi păstrează amprentele. OK? 

Ea îşi înclină capul către el şi îi zâmbi. 

— Salut! zise ea. Aici erai. _ 

Şi el ştia la ce se referă. În sfârşit el era acolo. În zonă. 

Stând în faţa uşii de la Inverness, Duff tremura de frig 
şi-şi dorea să fie în patul cald al lui Caithness. Era pe 
punctul de a apăsa soneria încă o dată, când uşa se 
deschise. 

— Domnule, intrarea la cazinou este pe acea uşă. 

— Am venit să-l iau pe inspectorul-şef Duncan. 

— Ah, în regulă. Poftiţi. Am să sun să-i zic că aţi sosit. 
Inspectorul Duff, am reţinut bine? 

Duff încuviinţă din cap. Aveau personal de primă clasă 
la Inverness. Se cufundă într-unul dintre fotolii. 


— Nu răspunde, domnule! îl informă recepţionerul. Şi 
nici la camera bodyguarzilor nu mi-au răspuns. 

Duff se uită la ceas. 

— Ce cameră are inspectorul-şef? 

— Două sute treisprezece, domnule. 

— Vă deranjează dacă merg personal să-l trezesc? 

— Nu este nici o problemă. 

Duff urca scările când un chip familiar se ivi şi ieşi în 
întâmpinarea lui. 

— Bună dimineaţa, Duff! zise Macbeth voios. Jack, te 
rog, ne aduci două ceşti de cafea tare de la bucătărie? 

Recepţionerul porni de îndată. 

— Mulţumesc, Macbeth, dar trebuie să-l iau pe 
Duncan. 

— Este aşa de urgent? Nu ai venit puţin cam devreme? 

— Am stabilit o oră de sosire acasă, şi mi-am amintit 
că Podul Kenneth este în continuare închis, deci trebuie să 
facem un ocol peste vechiul pod. 

— Relaxează-te! Macbeth chicoti şi-l prinse pe Duff de 
sub braţ. Sper că soţia nu a pornit vreun cronometru sau 
ceva. Şi mi se pare că eşti extenuat, deci dacă ai de gând 
să conduci maşina ai nevoie de nişte cafea tare. Haide, 
vino să ne aşezăm! 

Duff ezită. 

— Mulţumesc, amice, dar nu pot. 

— O ceaşcă de cafea, şi nu va detecta damful de 
whisky atât de uşor. 

— Mă gândesc să mă las de alcool, ca şi tine. 

— Serios? 

— Băutura are trei urmări: un nas roşu, somnolenţă şi 
pişare. În cazul lui Duncan, evident, somnolenţă. Am să 
urc şi ... 

Macbeth îl prinse de braţ. 


— Şi băutura este măscăriciul dorinţei, aşa am auzit. 
Îţi creşte pofta şi reduce performanţele. Cum ţi-ai petrecut 
noaptea? la zi-mi. Încet şi în detaliu. 

Duff îşi arcui o sprânceană. Încet şi în detaliu. Oare 
folosea tehnica interogatoriului de pe vremea când era la 
colegiul pentru agenţi de poliţie în glumă, sau ştia ceva? 
Nu, Macbeth nu vorbea în cimilituri. Nu avea nici răbdarea, 
nici abilitatea. 

— Nu sunt multe de povestit. Am stat la un văr. 

— Da? Nu mi-ai spus niciodată că ai rude. Am crezut 
că bunicul a fost ultima ta rudă. Uite, a venit cafeaua. Las- 
o pe masă, Jack. Şi încearcă să-l suni pe Duncan din nou. 

Liniştit că recepţionerul preluase sarcina lui, Duff 
cobori treptele şi se grăbi să ia ceaşca. Dar rămase în 
picioare. 

— Da, familia, zise Macbeth. Este un izvor nesecat de 
mustrări de conştiinţă. 

— Da, poate, zise Duff, care se fripsese la limbă cu 
prima înghiţitură de cafea şi acum sufla în ceaşcă. 

— Şi ei ce fac? Cum le place viaţa în Fife? 

— Tuturor le place viaţa în Fife. 

— Duncan tot nu răspunde la telefon, domnule. 

— Multumesc, Jack! Mai insistă. Mulţi oameni au 
somnul greu dimineaţa. 

Duff îşi puse ceaşca jos. 

— Macbeth, cred că merg să-l trezesc mai întâi şi îmi 
beau cafeaua după aceea, ca să putem să ne pornim. 

— Am să merg cu tine. Are camera alăturată de a 
noastră, zise Macbeth, sorbind o gură de cafea. 

Vărsă cafea peste mână şi pe mâneca hainei. 

— Hopa! Ai un şervet de hârtie, Jack? 

— Eu o să... 

— Stai puţin, Duff. Aşa! Gata! Mulţumesc, Jack! 

— Haide, să mergem! Au urcat scările. 


— Te-ai rănit? întrebă Duff. 

— Nu, de ce? 

— Nu te-am văzut niciodată urcând scările atât de 
lent. 

— Cred că mi-am întins un muşchi în timpul operaţiunii 
Norse Riders. 

— Hm. 

— Şi altfel... Ai dormit bine? 

— Nu, îi răspunse Duff. A fost o noapte cumplită. 
Tunete, fulgere şi ploaie. 

— Da, a fost o noapte cumplită. 

— Deci nici tu nu ai dormit? 

— Păi, am dormit... 

Duff se întoarse şi se uită la el. 

— După ce s-a domolit furtuna aceea cumplită, 
completă fraza Macbeth. Am ajuns. 

Duff bătu la uşă. Aşteptă şi bătu din nou. Prinse de 
mânerul uşii. Uşa era încuiată. Şi avea un presentiment că 
ceva nu este aşa cum trebuie. 

— Există o cheie de rezervă? 

— Mă duc să-l întreb pe Jack, zise Macbeth. 

— Jack! strigă Duff. Şi apoi din nou, cât îl ţinea gura: 
Jack! 

După câteva secunde apăru recepţionerul în capul 
scărilor. 

— Da, domnule? 

— Aveţi o cheie de rezervă? 

— Da, domnule. 

— Vino aici şi deschide uşa asta imediat. 

Recepţionerul veni în fugă la ei, cu paşi mărunți, 
scotoci prin buzunar şi scoase o cheie pe care o introduse 
în încuietoare şi răsuci mânerul. 

Duff deschise uşa. 


Rămaseră cu gura căscată. Recepţionerul fu primul 
care a vorbit: 

— Doamne sfinte! 

Macbeth examină scena, simțind pragul uşii prin talpa 
pantofului, şi îl auzi pe Duff spărgând geamul de la alarma 
de incendiu, care imediat începu să urle. Pumnalul fusese 
scos din partea dreaptă a gâtului şi Lady mai adăugase o 
înjunghiere în partea stângă. Şi pistolul de pe cuvertură 
fusese îndepărtat. Altfel, totul părea să fie ca înainte. 

— Jack! strigă Duff cât să acopere alarma. Scoate-i pe 
toţi din camere şi adună-i în recepţie acum. Nu sufli o 
vorbă despre ce ai văzut aici, bine? 

— Bi-bine, domnule! 

Uşile din capătul coridorului se deschiseră. Din acea 
încăpere venea Lady, cu picioarele goale şi îmbrăcată în 
halat. 

— Ce se întâmplă, iubitule? Un incendiu? 

Era pricepută. Reveniseră la planul agreat şi el încă se 
afla în zonă, şi Macbeth simţi în secunda aceea, în clipa 
aceea, în ciuda întregului haos, că totul decurge de fapt 
conform planului. Chiar acum el şi femeia pe care o iubea 
erau invincibili, chiar acum ei deţineau controlul total - al 
oraşului, al sorții, al orbitelor stelare. Şi asta simţea acum, 
era ca o doză de drog, la fel de puternică precum cea mai 
tare marfă pe care i-ar fi putut-o oferi Hecate. 

— Unde naiba sunt gărzile lui? strigă Duff furios. 

Nu îşi imaginaseră că rolul martorului îl va juca Duff, ci 
doar unul dintre musafirii perplecşi şi înspăimântați, care 
înnoptaseră acolo şi care fuseseră cazaţi în camerele 
alăturate, cum ar fi Malcolm. Dar acum Duff era aici şi era 
imposibil de ignorat. 

— Intră aici, iubito! zise Macbeth. 

— Şi tu, Duff! 


Îi împinse pe amândoi în camera lui Duncan şi închise 
uşa. Işi scoase pistolul de serviciu din tocul prins pe 
cureaua de la pantaloni. 

— Ascultaţi-mă cu atenţie acum. Uşa a fost încuiată şi 
nu a existat nici un semn de spargere. Singura persoană 
care are o cheie de rezervă de la această cameră este 
Jack... 

— Şi cu mine, adăugă Lady. Aşa cred... 

— In afară de asta, nu mai rămâne decât o singură 
posibilitate. 

Macbeth indică spre uşa camerei alăturate. 

—  Propriii lui bodyguarzi? rosti oripilată Lady şi îşi 
acoperi gura cu mâna. 

Macbeth ridică piedica pistolului. 

— Intru să verific. 

— Vin cu tine, zise Duff. 

— Nu, nu vii! răspunse Macbeth. E treaba mea, nu a 
ta. 

— Eu decid cum să... 

— Tu decizi ce să faci când îţi zic eu, inspectore Duff. 

Macbeth zări iniţial surprinderea de pe chipul lui Duff. 
După aceea, începu să accepte încet ideea: şeful 
departamentului de Criminalitate Organizată îi era 
superior şefului de la Omucideri. 

— Ai grijă de Lady, Duff! 

Fără să mai aştepte vreun răspuns, Macbeth deschise 
uşa de la camera gardienilor, intră şi închise uşa în urma 
lui. Bodyguarzii erau încă în fotoliile lor. Unul dintre ei 
mormăi; poate că alarma de incendiu pătrundea dincolo 
de vălul greu al drogurilor. 

Macbeth îl bătu cu dosul palmei. 

Privirea ochiului întredeschis i se plimbă prin toată 
încăperea şi se opri asupra lui Macbeth. Rămase fixată pe 
el până când îşi redobândi controlul asupra corpului. 


Andrianov observă că haina neagră a costumului şi 
cămaşa albă erau pline de sânge, şi atunci a simţit că 
lipseşte ceva. Greutatea pistolului din tocul armei. Işi duse 
mâna în haină la tocul pistolului, unde degetele îi 
detectară altceva decât oţelul rece al armei sale, ceva 
lipicios... 

Bodyguardul îşi retrase mâna şi se uită la ea. Sânge? 
Oare visa? Mormăi, o parte a creierului său primea 
semnale de pericol; încercă disperat să se adune, uitându- 
se în mod mecanic în jur, şi acolo, pe podea, lângă scaun 
văzu pistolul. Şi văzu şi pistolul colegului său, chiar în 
dreptul fotoliului unde zăcea adormit. 

— Ce...? bâigui Andrianov, uitându-se la gura ţevii de 
pistol pe care îl aţintea asupra lui bărbatul din faţă. 

— Poliţia! strigă omul. 

Era Macbeth. Noul şef al... al... 

— Ţineţi armele la vedere sau trag! 

Andrianov clipi confuz. De ce se simţea pe parcă ar fi 
fost într-o mlaştină? Ce substanţă consumase? 

— Lasă pistolul! strigă Macbeth. Nu!!! 

Ceva îi zicea lui Andrianov că nu ar trebui să încerce 
să ia arma de pe jos. Bărbatul din faţa lui nu-l va împuşca 
dacă stă nemişcat. Dar asta nu a contat. Poate toate acele 
ore, toate acele zile şi toţi acei ani cât lucrase ca 
bodyguard îi creaseră un instinct, o reacţie care nu îi era 
supusă voinţei, să apere fără preget cu prețul vieții. Sau 
poate că aşa era el, motiv pentru care îşi şi alesese 
meseria. 

Andrianov se întinse după pistol, iar viaţa şi firul 
gândurilor lui fură întrerupte de un glonţ care îi străpunse 
fruntea, creierul şi speteaza fotoliului, oprindu-se în 
peretele acoperit de tapetul cu fir auriu pe care Lady îl 
cumpărase pentru o mică avere din Paris. Explozia generă 
o convulsie puternică prin corpul colegului său, dar el nu 


mai apucă să-şi redobândească cunoştinţa înainte de a fi şi 
el împuşcat în frunte. 

Duff se năpusti asupra uşii după prima împuşcătură. 

Dar Lady îl ţinu locului. 

— Ela zis să... 

O altă împuşcătură se auzi şi Duff se eliberă din 
prinsoarea ei. Năvăli pe uşă şi rămase în mijlocul încăperii 
uitându-se în jur. Doi bărbaţi, fiecare pe fotoliul său, 
fiecare cu un al treilea ochi înfipt în frunte. 

— Norse Riders, zise Macbeth, punându-şi arma 
fumegândă înapoi în toc. Aici e mâna lui Sweno. 

Pe coridor răsunau strigăte şi se auziră bătăi la uşa 
camerei. 

— Lasă-i să intre, zise Macbeth. 

Duff făcu aşa cum i se spuse. 

— Ce se întâmplă? gâfâi Malcolm fără suflu. Doamne 
sfinte, aştia sunt...? Cine...? 

— Eu! spuse Macbeth. 

— Şi-au scos armele, adăugă Duff. 

Ochii lui Malcolm îl priviră uluiţi pe Duff, apoi pe 
Macbeth. 

— Împotriva ta? De ce? 

— Pentru că aveam de gând să-i arestez, zise 
Macbeth. 

— Pentru ce? se interesă Lennox. 

— Omucidere. 

— Domnule, zise Duff uitându-se la Malcolm, cred că 
avem nişte veşti proaste. 

El văzu cum ochii lui Malcolm se îngustează în spatele 
ochelarilor pătraţi, şi cum se înclină puţin în faţă, 
asemenea unui boxer care se pregăteşte pentru lovitura 
pe care nu o vede încă, dar pe care o simte venind către 
el. Toată lumea se întoarse către persoana care se ivi în 
tocul uşii de la camera alăturată. 


— Inspectorul-şef Duncan a murit, zise Lady. A fost 
înjunghiat în somn. 

Ultima propoziţie îl făcu pe Duff să se întoarcă 
automat către Macbeth. Nu pentru că îi spunea ceva 
neştiut, ci pentru că era ecoul aceleiaşi propoziţii rostite, în 
zorii unei zile, la un orfelinat, în urmă cu foarte mulţi ani. 

Privirile li se intersectară pentru o secundă, apoi 
amândoi priviră în altă parte. 


PARTEA A DOUA 


CAPITOLUL 10 


Dimineaţa în care inspectorul-şef Duncan a fost găsit 
mort în patul lui la Inverness a fost a doua oară în istorie 
când Lady a hotărât ca întreaga clădire să fie evacuată şi 
să pună semnul cu ÎNCHIS pe uşă. 

Caithness a sosit împreună cu toţi cei de la Investigaţii 
Criminalistice pe care i-a putut aduna şi ei au închis 
perimetrul întregului etaj. 

Ceilalţi ofiţeri care rămăseseră peste noapte se 
adunaseră în jurul mesei de la ruletă, în sala de jocuri 
pustie. 

Duff se uită la inspectorul-şef adjunct şef Malcolm care 
stătea în celălalt capăt al mesei de conferinţe. Acesta îşi 
dăduse jos ochelarii, probabil ca să-i curețe, cel puţin cu 
asta se îndeletnicea atunci când stătea cu privirea pironită 
pe fetrul verde, de parcă toate răspunsurile la întrebările 
lui ar fi fost adunate acolo. Malcolm era ofiţerul cel mai 
mare în grad, şi Duff se întrebase uneori dacă motivul 
pentru care Malcolm - un birocrat înconjurat de oameni cu 
experienţă în poliţie - mergea atât de aplecat în faţă nu 


era cumva sentimentul că se află pe teren minat şi atunci 
automat îşi înclina corpul, de parcă ar fi vrut să prindă 
orice fel de sfat sau orice aluzie rostită în şoaptă. Probabil 
că paloarea lui Malcolm nu se datora băuturii din noaptea 
precedentă, ci faptului că brusc devenise şef interimar. 

Malcolm îşi aburi ochelarii, continuând să-i lustruiască. 
Nu-şi ridică ochii. De parcă nu ar fi îndrăznit să înfrunte 
toate privirile aţintite asupra lui, mai ales privirile colegilor 
care aşteptau să vorbească cu el. 

Duff era probabil prea dur. Toată lumea ştia că atunci 
când a fost fasonat programul lui Duncan, Malcolm fusese 
şi dalta, şi ciocanul. Dar oare putea să le fie lider acum? 
Ceilalţi aveau ani de experiență în conducerea 
departamentelor lor, în timp ce Malcolm îşi petrecuse 
zilele cu doi paşi în urma lui Duncan, asemenea unui 
asistent cu salariu cam mare. 

— Domnilor, zise Malcolm uitându-se fix la fetrul 
verde. Un om deosebit a plecat dintre noi. Şi în această 
conjunctură doar atât doresc să spun despre Duncan. 

Îşi puse ochelarii pe nas, îşi ridică privirea şi îi studie 
pe toţi cei aflaţi în jurul mesei. 

— În calitate de inspector-şef, el nu ne-ar fi permis să 
ne înecăm în sentimentalisme şi disperare la un asemenea 
deces, ci ne-ar fi cerut să facem ceea ce suntem plătiţi să 
facem: să găsim vinovatul, sau vinovaţii şi să-i punem în 
spatele gratiilor. Lacrimile şi cuvintele ar fi urmat după 
aceea. La această întâlnire haideţi să facem planul şi să ne 
coordonăm ce să facem mai întâi. Prima întâlnire se va 
ţine în seara aceasta, la ora şase, la sediul central. Vă 
sugerez ca primul lucru pe care-l faceţi după această 
întrevedere să fie acela de a vă suna nevestele etc... 

Privirea lui Malcolm se opri asupra lui Duff, dar Duff nu 
îşi dădu seama dacă acela este vreun subtext intenţionat. 

— Şi spuneţi-le că nu veţi veni acasă o vreme. 


Apoi făcu o pauză. 

— Pentru că mai întâi veţi aresta persoana care l-a luat 
pe inspectorul-şef Duncan dintre noi. 

Pauză lungă. 

— Duff, tu te ocupi de departamentul de Omucideri. 
Vreau un raport preliminar pentru întâlnire într-o oră, 
incluzând detaliile pe care Caithness şi echipa ei le-au 
găsit sau nu la locul crimei. 

— Am înţeles. 

— Lennox, vreau o verificare completă a istoricului 
gărzilor de corp şi detalii despre acţiunile întreprinse de ei 
înainte de crimă. Unde au fost, cu cine au vorbit, ce au 
cumpărat, orice fel de schimbare survenită în conturile lor 
bancare, un interogatoriu dur al membrilor familiilor lor şi 
al prietenilor lor. Apelaţi la orice resurse crezi că vă sunt 
necesare. 

— Mulţumesc, domnule! 

— Macbeth, tu deja ai contribuit îndeajuns la acest 
caz, dar am nevoie de mai mult. Verifică dacă 
departamentul de Criminalitate Organizată poate să facă 
legătura dintre crimă şi marii jucători, cei care ar profita 
cel mai tare dacă s-ar descotorosi de Duncan. 

— Nu este evident? întrebă Macbeth. Am aruncat 
drogurile lui Sweno în râu, i-am ucis pe doi membri ai 
Norse Riders şi i-am arestat pe încă jumătate dintre ei. 
Asta este răzbunarea lui Sweno şi... 

— Nu este evident, i-o reteză Malcolm. 

Ceilalţi se uitară surprinşi la inspectorul-şef adjunct. 

— Sweno are totul de câştigat dacă Duncan îşi 
continuă proiectul. 

Malcolm bătu cu degetul în câteva jetoane care mai 
rămăseseră pe masă după ce locul a fost evacuat în grabă. 

— Care a fost prima promisiune pe care Duncan i-a 
făcut-o acestui oraş? Urma să-l aresteze pe Hecate. ŞI 


acum, că Norse Riders au fost puşi la pământ şi li se 
numără până la zece, Duncan şi-ar fi folosit toate resursele 
tocmai pe asta. Şi, dacă lui Duncan i-ar fi reuşit acest plan, 
ce ar fi făcut? 

— Ar fi curăţat piaţa drogurilor pentru Sweno, care ar fi 
revenit unde a fost, zise Lennox. 

— Acum sincer! izbucni Macbeth. Chiar credeţi că un 
Sweno răzbunător ar gândi atât de raţional? 

Malcolm îşi ridică o sprânceană aproape imperceptibil. 

— Un om care vine din clasa muncitoare, fără educaţie 
şi fără alt ajutor, care a condus una dintre cele mai 
profitabile afaceri din oraş mai mult de treizeci de ani, 
poate să fie raţional când vine vorba de bani? Ar fi el 
capabil să-şi ţină în frâu dorinţa de răzbunare, când ştie 
cât de mult bine îi va prinde afacerii lui? 

— OK, îi răspunse Duff. Hecate este cel care ar avea 
cel mai mult de câştigat de pe urma dispariţiei lui Duncan, 
deci presupui că el se află în spatele crimei. 

Se uită la Malcolm. 

— Nu presupun nimic, dar faptul că Duncan a pus pe 
lista de priorităţi vânătoarea lui Hecate a generat, după 
cum Ştim cu toţii, discuţii aprinse, şi din punctul de vedere 
al lui Hecate oricine ar fi mai bun decât Duncan. 

— Mai ales dacă succesorul lui ar avea puncte slabe pe 
care Hecate le cunoaşte, zise Duff. 

Dându-şi seama ce a insinuat, închise ochii. 

— Scuze. N-am vrut să ... 

— E în regulă, îl linişti Malcolm. Putem să vorbim şi să 
gândim liber aici, şi ceea ce tu ai spus este un corolar a 
ceea ce am zis eu. Hecate ar putea crede că ar avea 
vremuri mai uşoare decât cu Duncan la conducere. Deci 
haideţi să-i arătăm cât de mult greşeşte. 

Malcolm împinse toate jetoanele înapoi pe negru. 


— Deci ipoteza noastră este Hecate, dar haideţi să 
sperăm că vom avea mai multe informaţii până la ora 
şase. Treceţi la treabă! 

Banquo simţi cum somnul se risipeşte. Simţi cum se 
desprinde din visare. Simţi cum se desprinde de Vera. 
Clipi. Oare clopotele bisericii îl treziseră? Nu. Era cineva în 
încăpere. O persoană care stătea la fereastră şi se uita în 
jos la fotografia înrămată. Fără să se uite în sus, îl întrebă: 

Mahmur? 

— Macbeth? Cum...? 

— Fleance m-a lăsat să intru. Mi-a preluat camera, 
văd. Mi-a luat chiar şi pantofii pe care mi i-ai cumpărat. 

— Cât este ceasul? 

— Şi eu care credeam că pantofii cu vârf ascuţit au 
ieşit din modă! 

— De aceea i-ai şi lăsat aici. Dar Fleance ar purta orice 
a fost al tău. 

— Cărţi şi caiete peste tot. Este foarte silitor. Are 
atitudinea corectă pentru a ajunge în vârf. 

— Da, va ajunge acolo. 

— Dar, după cum ştim, asta nu este întotdeauna 
suficient ca să ajungi în vârf. Este o chestiune de noroc. 
Dacă ai abilităţile şi curajul ca să prinzi ocazia atunci când 
ţi se arată. Îţi aminteşti cine a făcut această fotografie? 

Macbeth ridică poza. Fleance şi Banquo sub mărul 
uscat. 

Umbra fotografului proiectată asupra lor. 

— Tu ai făcut-o. Ce vrei? 

Banquo îşi frecă faţa. Macbeth avea dreptate: chiar 
era mahmur. 

— Duncan a murit. 

Mâinile lui Banquo căzură flasc pe cuvertură. 

— Ce-ai spus? 


— Gărzile lui de corp l-au înjunghiat în timp ce dormea 
la Inverness ieri noapte. 

Banquo simţi cum greaţa urcă din stomac, şi fu nevoit 
să inspire de câteva ori ca să nu vomite. 

— Asta este şansa, îi zise Macbeth. Adică aici 
drumurile se despart. De aici, unul porneşte spre iad, 
celălalt spre rai. Am venit să te întreb ce anume preferi. 

— Ce vrei să zici? 

— Vreau să ştiu dacă mă vei urma. 

— Deja ţi-am răspuns. Şi răspunsul este da. 

Macbeth se întoarse spre el. li zâmbi. 

— Şi poţi să spui asta fără să întrebi dacă drumul ne 
duce în rai sau în iad? 

Avea faţa palidă, pupilele anormal de mici. Probabil că 
era din cauza luminii de dimineaţă, pentru că altfel, dacă 
Banquo nu l-ar fi cunoscut pe Macbeth, ar fi jurat că s-a 
reapucat de droguri. Dar chiar în momentul în care era pe 
punctul de a alunga ideea, certitudinea îi izbi asemenea 
unui potop de apă rece ca gheaţa. 

— Tu ai făcut-o? întrebă Banquo. Tu l-ai ucis? 

Macbeth îşi înclină capul într-o parte cercetându-l pe 
Banquo. Îl studia aşa cum ai studia un echipament de 
paraşutism înainte de a sări, sau o femeie înainte de-a o 
săruta pentru prima dată. 

— Da, recunoscu el. Eu l-am ucis pe Duncan. 

Banquo simţea că se sufocă. lşi închise ochii şi îi 
strânse cu putere. Spera că Macbeth şi toate vor dispărea 
când va redeschide ochii. 

— Şi acum? 

— Acum trebuie să-l ucidem pe Malcolm, veni 
răspunsul lui Macbeth. Adică tu trebuie să-l ucizi pe 
Malcolm. 

Banquo deschise ochii. 


— Pentru mine, adăugă Macbeth. Şi pentru prinţul 
moştenitor Fleance. 


CAPITOLUL 11 


Banquo stătea în lumina difuză din pivniţă, ascultând 
sunetul paşilor, stâng-drept, urcând pe scări. Băiatul voia 
să iasă afară. Să se întâlnească cu amicii. Poate cu vreo 
fată. N-ar fi rău. 

Banquo lăsă lanţul să-i alunece printre degete. 

Îi spusese da lui Macbeth. De ce? De ce încălcase 
limita atât de uşor? Oare din cauza promisiunii lui Macbeth 
care zisese că este un om din popor, de partea poporului şi 
pentru popor, aşa cum un om din burghezie, ca Malcolm, 
nu putea să fie? Nu, era pur şi simplu pentru că nu puteai 
spune nu când venea vorba despre un fiu. Şi cu atât mai 
mult cu cât era vorba despre doi. Macbeth descrisese asta 
ca pe o provocare a sorții, eliberarea căii către biroul de 
inspector-şef. Nu spusese nimic despre Lady, care fusese 
creierul întregului plan. Nici nu fusese nevoie. Macbeth 
prefera planurile simple. Planurile care nu necesitau prea 
multă gândire în situaţii critice. Banquo închise ochii. 
Încercă să-şi imagineze. Macbeth preluând rolul de 
inspector-şef şi conducând oraşul cu puteri absolute, în 
felul în care o făcuse Kenneth, dar cu intenţia sinceră de a 
transforma oraşul într-un loc mai bun pentru toţi locuitorii 
săi. Dacă vrei să faci toate schimbările care sunt necesare, 
lentoarea democraţiei şi libertatea pe care o acordă 
minţilor simple nu te ajută cu nimic. 

O mână de fier justiţiară. lar când Macbeth va fi prea 
bătrân, îl va lăsa pe Fleance la cârmă. Până atunci Banquo 
va fi murit fericit, de bătrâneţe. Poate că de aceea nu-şi 
putea imagina. 


Banquo auzi uşa de la intrare trântindu-se. 

Dar era evident, chiar dacă viziunile de această natură 
au nevoie de timp pentru a se clarifica pe deplin. 

Işi puse mănuşile. 

Era cinci şi jumătate şi ploaia ropotea pe pavaj şi pe 
parbrizul maşinii lui Malcolm, un Chevrolet Chevelle 454 
SS, în timp ce acesta făcea slalom pe străzi. Era conştient 
că era stupid să-şi cumpere o maşină cu motor mare ce 
consumă mult, în mijlocul unei crize a petrolului, şi chiar 
dacă o cumpărase la mâna a doua, la un preţ considerat 
rezonabil, clar pierduse la capitolul responsabilitate. În 
primul rând, în ochii fiicei lui ecologiste, apoi în ochii lui 
Duncan, care subliniase că liderii trebuie să fie modeşti. În 
cele din urmă, Malcolm spusese adevărul: de mic îi 
plăceau maşinile americane, iar Duncan afirmase că 
maşinile acelea dovedeau că şi economiştii sunt oameni. 

Făcu o scurtă oprire acasă pentru a face un duş şi 
pentru a se schimba, dar din fericire nu durase prea mult 
pentru că era duminică şi traficul era redus. O mulţime de 
ziarişti îl aşteptau la intrarea în sediul central, sperând 
probabil să primească vreun comentariu sau o lămurire 
mai bună decât ar fi primit la conferinţa de presă de la 
şapte şi jumătate. Primarul Tourtell deja dăduse declaraţii 
la televizor. „De neconceput”, „tragedie”, „toate gândurile 
noastre se îndreaptă către familia Duncan” şi „oraşul 
trebuie să rămână unit în faţa forţelor răului”, asta 
declarase, numai că mai cu înflorituri. Comentariul succint 
al lui Malcolm, pe de altă parte, fusese să ceară înţelegere 
din partea presei; ţinta lui era acum investigația şi le-a 
spus să participe la conferinţa de presă. 

Malcolm conduse încet pe rampă în jos, până la garajul 
de la subsol, îl salută printr-o înclinare a capului pe paznic, 
care ridică bariera, şi se strecură înăuntru. Distanţa de la 
locul de parcare la lift era direct proporţională cu locul pe 


care îl deţineai în ierarhie. Şi când Malcolm porni în 
marşarier, îl frapă faptul că, din punct de vedere formal, ar 
fi putut de fapt să parcheze pe locul cel mai apropiat de 
lift. 

Era pe punctul de a scoate cheia din contact, când 
cineva deschise portiera dreaptă şi se strecură pe locul din 
spatele şoferului. Şi pentru prima dată de la uciderea lui 
Duncan, Malcolm înfruntă şi gândul morţii. Odată cu 
funcţia de inspector-şef venea şi privilegiul de a parca pe 
locul cel mai apropiat de lift, dar şi ameninţarea cu 
moartea, oricând şi oriunde; siguranţa era un privilegiu 
acordat celor care parcau mai departe. 

— Porneşte maşina! ordonă vocea de pe bancheta din 
spate. 

Malcolm privi în oglinda retrovizoare. Persoana se 
mişcase atât de repede şi fără să scoată un sunet, încât nu 
puteai decât să admiri eficienţa antrenamentului trupelor 
de intervenţie. 

— S-a întâmplat ceva, Banquo? 

— Da, domnule. Am descoperit planuri de atentat 
asupra vieţii dumneavoastră. 

— Aici, în sediul central? 

— Da. Conduceţi încet, vă rog. Trebuie să plecăm. Nu 
ştim cine este implicat încă, dar credem că sunt aceiaşi 
oameni care l-au ucis pe Duncan. 

Malcolm ştia că ar trebui să îi fie teamă. Şi chiar îi era 
frică, dar nu atât de frică pe cât ar fi putut să-i fie. Adesea 
conjuncturile banale - cum ar fi să se suie pe o scară sau 
să fie înconjurat de viespi - puteau să-i declanşeze reacţii 
de panică. Dar acum, exact ca în dimineaţa aceasta, 
situaţia prezentă nu îi permitea să simtă genul acela de 
teamă; din contră, îi accentuă viteza de reacţie şi gândirea 
analitică, îl îmbărbătă şi, culmea, îl calmă. 


— Dacă ăsta-i adevărul, de unde ştiu eu că nu eşti şi tu 
unul dintre ei, Banquo? 

— Dacă voiam să vă ucid, atunci eraţi deja mort, 
domnule! 

Malcolm dădu din cap. Ceva din tonul lui Banquo îi 
zicea că acel om mai în vârstă şi mai mic de statură decât 
el ar fi avut destulă forţă cât să-l ucidă cu mâinile goale 
dacă ar fi vrut. 

— Deci unde mergem? 

— În port, în zona cu containere, domnule! 

— De ce nu acasă la... 

— Nu vrei ca familia să fie prinsă în mizeria asta, 
domnule! Vă explic când ajungem acolo. Conduceţi! Eu mă 
las jos pe banchetă. E mai bine să nu fiu văzut. 

Malcolm conduse spre ieşire, paznicul îi răspunse 
printr-o înclinare a capului, bariera fu ridicată şi el ieşi în 
ploaie. 

— Am o întâlnire în... 

— Se va rezolva şi aceea. 

— Şi conferinţa de presă? 

— Şi aceea. Acum ar trebui să vă gândiţi doar la 
dumneavoastră. Şi la fiica dumneavoastră. 

— Julia? 

Acum Malcolm începea să simtă. Panica. 

— Vom avea grijă de ea, domnule. Acum conduceţi. 
Ajungem imediat. 

— Şi ce vom face? 

— Orice se impune. 

După cinci minute intrau cu maşina prin porţile 
portului de containere, care în ultimii ani fuseseră lăsate 
descuiate pentru că toate eforturile lor de a-i ţine la 
distanţă pe oamenii străzii şi pe hoţi fuseseră soldate cu 
porţi şi lacăte distruse. Era duminică şi cheiurile erau 
pustii. 


— Parcaţi în spatele depozitului acela, ordonă Banquo. 

Malcolm se conformă şi parcă lângă un Volvo Saloon. 

— Semnaţi aici, îi comandă Banquo, întinzându-i o 
foaie de hârtie şi un pix. 

— Ce-i asta? se interesă Malcolm. 

— Câteva rânduri scrise la maşina dumneavoastră de 
scris, răspunse Banquo. Citiţi cu voce tare. 


— „Norse Riders au amenințat că-mi vor ucide fiica...” 

Malcolm se opri. 

— Continuati, zise Banquo. 

Malcolm îşi drese vocea. 

— „ Julia, dacă nu i-aş ajuta să-l omoare pe 
inspectorul-şef, ” citi el. 

„Dar acum ei mă au la mână şi mi-au spus să le mai 
fac alte servicii. Ştiu că, atâta timp cât sunt în viaţă, 
amenințarea la adresa fiicei mele va fi mereu prezentă. Şi 
de aceea - şi din cauza ruşinii pe care o simt pentru ceea 
ce am făcut - am decis să mă înec. „ 

— De fapt, e adevărat, zise Banquo. Doar semnarea 
acestei scrisori poate să vă salveze fata. 

Malcolm se întoarse către Banquo pe scaunul din 
spate. Se holbă în ţeava armei pe care Banquo o ţinea cu o 
mână înmănuşată. 

— Deci nu există nici un atentat împotriva mea. M-ai 
minţit! 

— Da şi nu, zise Banquo. 

— M-ai păcălit să vin aici ca tu să mă poţi ucide şi să 
mă arunci în acest canal. 

— Te vei arunca singur, aşa cum scrie în scrisoare. 

— De ce-aş face-o? 

— Pentru că alternativa este să te împuşc în cap chiar 
acum, să merg cu maşina până la tine acasă şi atunci 
biletul de adio va arăta aşa. 


Banquo îi înmână o altă bucată de hârtie. 

— Doar finalul a fost modificat. 

— „ Atâta timp cât fiica mea şi cu mine suntem în 
viață, amenințarea va fi mereu prezentă. De aceea eu am 
ales să ne luăm viețile şi să o scutesc de toată ruşinea pe 
care am adus-o asupra ei prin ceea ce am făcut, şi să o 
scutesc de o viaţă trăită în infinită frică. „ 

Malcolm clipi. Inţelegea cuvintele, aveau sens, cu 
toate acestea, el tot simţi nevoia să recitească scrisoarea. 

— Semnează acum, Malcolm! 

Vocea lui Banquo sună aproape liniştitor. 

Malcolm închise ochii. Era atât de linişte în maşină 
încât auzea arcul trăgaciului scârţâind în pistolul lui 
Banquo. Apoi deschise ochii, luă pixul şi semnă prima 
scrisoare. Un zgomot de lanţ se auzi pe bancheta din 
spate. 

— Ţine! zise Banquo. Leagă-ţi-le în jurul taliei, pe sub 
haină. 

Malcolm prinse lanţurile de cauciuc pentru iarnă, pe 
care Banquo i le pasă. O greutate. 

Le luă şi le înfăşură în jurul taliei, în timp ce creierul lui 
se străduia să găsească o cale de scăpare. 

— la să văd! spuse Banquo, strângând lanţurile. 

Apoi trecu un lacăt prin capetele lanţului şi-l încuie. 
Aşeză scrisoarea semnată pe scaunul din dreapta, şi 
deasupra puse cheia care Malcolm bănuia că este pentru 
lacăt. 

— Hai! 

Au ieşit în ploaie. Cu arma lui, Banquo îl împinse de la 
spate pe Malcolm lângă cheiuri, pe lângă un canal îngust 
care conducea către containerele ce stăteau ca nişte ziduri 
de ambele părţi ale canalului. 

Chiar dacă trecătorii s-ar fi plimbat pe cheiuri, tot nu 
ar vedea unde sunt Malcolm şi Banquo. 


— Stop! strigă Banquo. 

Malcolm se uita fix către mare, care era nemişcată, 
fără valuri şi îmblânzită de ploaia torențială. Îşi lăsă 
privirea în jos şi se uită la apele negre-verzui acoperite de 
o păclă de ulei, apoi se întoarse către mare şi îşi aţinti 
privirea asupra lui Banquo. 

Banquo ridică pistolul. 

— Sari, domnule! 

— Nu arăţi ca un om care intenţionează să ucidă, 
Banquo. 

— Cu tot respectul, domnule, dar nu cred că ştii cum 
arată un astfel de om. 

— Adevărat. Dar sunt un bun cunoscător al 
caracterului omului. Am fost până acum. 

Malcolm îşi întinse braţele în lateral. 

— Atunci împinge-mă! 

Banquo îşi umezi buzele şi strânse mai tare pistolul. 

— Ei bine, Banquo? Arată-mi-l pe ucigaşul din tine. 

— Eşti foarte calm pentru un domn la costum, 
domnule! 

Malcolm îşi lăsă braţele în jos. 

— Asta pentru că ştiu câte ceva despre pierdere, 
Banquo. Ca şi tine. Am învăţat că ne putem permite să 
pierdem majoritatea lucrurilor pe care le deţinem. Dar 
există lucruri pe care nu ne permitem să le pierdem, căci 
ne-ar anihila existenţa mai mult decât dacă ne-am pierde 
viaţa. Ştiu că ţi-ai pierdut soţia în urma unei boli pe care 
acest oraş le-a dăruit-o locuitorilor săi. 

— Ah, da? Şi de unde ştii asta? 

— Pentru că mi-a spus Duncan. Şi el a făcut asta 
pentru că şi eu mi-am pierdut soţia, care a căzut victimă 
aceleiaşi boli. Şi am povestit despre cum am putea să 
creăm un oraş în care asta să nu se mai întâmple, în care 
chiar şi magnații cei mai puternici din domeniul industriei 


să fie aduşi în faţa justiţiei pentru încălcarea legii, unde o 
crimă este o crimă, indiferent dacă este făcută cu o armă, 
sau dacă este făcută prin gazarea locuitorilor oraşului, 
până când ochii lor se îngălbenesc şi trupurile le miros a 
hoit. 

— Deci deja ai pierdut ceva nepreţuit. 

— Nu. Îți poţi pierde soţia şi viaţa ta poate să-şi 
păstreze semnificaţia. Pentru că ai un copil. O fiică. Un fiu. 
Copiii tăi sunt cei nepreţuiţi, Banquo. Dacă eu o salvez pe 
Julia şi mor acum, tot merită. Şi vor fi alţii după mine şi 
după Duncan. Poate că nu mă crezi, dar lumea aceasta 
este plină de oameni care doresc binele, Banquo. 

— Şi cine decide ce este binele? Tu şi ceilalţi şefi? 

—  Întreabă-ţi inima, Banquo. Creierul te va înşela. 
Întreabă-ţi inima! 

Malcolm văzu cum Banquo îşi mută greutatea de pe un 
picior pe celălalt. Gura lui Malcolm şi gâtlejul îi erau 
uscate, răguşise deja. 

— Poţi să atârni câte lanţuri vrei pe noi, Banquo, chiar 
nu va conta, pentru că vom ieşi la suprafaţă. Ceea ce este 
bun iese la suprafaţă. Îţi jur că voi ieşi la suprafaţă pe 
undeva, şi îţi voi dezvălui faptele mârşave. 

— Nu sunt ale mele, Malcolm. 

— Ale lui Hecate. Ale tale. Sunteţi în aceeaşi barcă. Și 
ştim amândoi ce se va întâmpla şi unde vei ajunge în 
curând. 

Banquo încuviinţă încet. 

— Hecate, spuse el. Exact. 

— Ce? 

Banquo păru să se uite într-un punct fix din fruntea lui 
Malcolm. 

— Aveţi dreptate, domnule. Lucrez pentru Hecate. 

Malcolm încercă să descifreze zâmbetul misterios al lui 
Banquo. Apa îi curgea şiroaie pe faţă de parcă ar fi plâns, 


se gândi Malcolm. Oare ezita? Malcolm ştia că trebuia să 
continue să vorbească, pentru a-l face pe Banquo să 
vorbească, pentru că fiecare cuvânt, fiecare secundă îi 
prelungea viaţa. Astfel îi creşteau şansele, şi aşa foarte 
slabe, de a-l determina pe Banquo să se răzgândească sau 
ca cineva să apară. 

— De ce ai ales înecul, Banquo? 

— Hm? 

— Dacă mă împuşcai în maşină şi dacă făceai ca totul 
să pară sinucidere, ar fi fost mai uşor. 

Banquo ridică din umeri. 

— Există mai multe modalităţi de a jupui o pisică. 
Locul crimei este sub apă. Nu rămân urme, dacă se 
suspectează că a fost omucidere. Şi înecul este mai 
drăguţ. E ca şi cum te-ai duce la culcare. 

— Ce te face să crezi asta? 

— Ştiu cum e. Era să mă înec de două ori când eram 
tânăr. 

Ţeava pistolului lui Banquo coborâse un milimetru. 
Malcolm estimase distanţa dintre ei. 

Malcolm înghiţi în sec. 

— Cum de-a fost să te îneci, Banquo? 

— Am crescut în districtul de est al oraşului şi nu am 
învăţat să înot. Nu-i aşa că-i amuzant că aici în oraş, la 
malul mării, există oameni care ar muri dacă ar cădea în 
apă? Apoi am încercat să-l învăţ pe fiul meu să înoate. 
Ciudat este că nici el nu a învăţat să înoate. Poate pentru 
că încerca să-l înveţe cineva care la rândul lui nu ştie să 
înoate. Dacă ne ducem la fund, şi ei se duc la fund, aşa se 
moşteneşte soarta noastră. Dar cei ca tine ştiu să înoate, 
Malcolm. 

— De aceea ai ales şi lanţurile, presupun. 

— Da. 


Ţeava pistolului se ridică iar. Ezitarea dispăruse şi în 
ochii lui Banquo se citea din nou hotărârea. Malcolm trase 
adânc aer în piept. Şansa lui de salvare fusese acolo şi 
acum nu mai era. 

— Oameni buni sau nu, zise Banquo, voi aveţi 
flotabilitatea care nouă ne lipseşte. Şi trebuie să fim siguri 
că vei rămâne sub apă. Şi că nu te vei ridica niciodată la 
suprafaţă. Dacă nu rămâi sub apă, atunci eu nu-mi voi fi 
îndeplinit sarcina primită. Mă înţelegi? 

— Dacă înţeleg? 

— Dă-mi insigna de poliţie! 

Malcolm îşi scoase insigna de bronz din buzunarul 
hainei şi i-o dădu lui Banquo care imediat după aceea o 
aruncă. Zbură peste malul cheiurilor, izbi apa şi se 
scufundă. 

— Este bronz. Străluceşte, dar se va duce fix pe fundul 
mării. Asta este gravitația, domnule, trage totul după ea 
până în mâlul din albie. Trebuie să dispari, Malcolm. Să 
dispari pentru totdeauna. 

În sala de şedinţe, Macbeth se uită la ceas. Şase şi 
douăzeci şi nouă de minute. Uşa se deschise din nou şi o 
persoană pe care Macbeth o recunoscu ca fiind asistenta 
lui Lennox îşi vâri capul pe uşă şi spuse că tot nu reuşise 
să dea de Malcolm. Cu toţii ştiau că el sosise la sediul 
central, făcuse cale întoarsă şi părăsise garajul, şi nimeni, 
nici măcar fiica lui, Julia, nu ştia unde se află. 

— Mulţumesc, Priscilla! zise Lennox şi se întoarse către 
ceilalţi. Atunci cred că trebuie să declarăm şedinţa 
deschisă la... 

Macbeth ştia că acela este momentul. Momentul la 
care se referise Lady, momentul în care poziţia de 
conducere era liberă, când toată lumea va privi, în mod 
inconştient, persoana care lua iniţiativa ca pe un şef. De 
aceea, intervenţia lui răsună clar şi răspicat. 


— Scuză-mă, Lennox! 

Macbeth se întoarse înspre uşă. 

— Priscilla, ai putea să organizezi o căutare pentru 
Malcolm şi maşina lui? Pentru moment, doar maşini de 
patrulă cu radio. Şi să faci totul pe un ton cât mai rezervat 
cu putinţă. „Sediul central doreşte să-l contacteze de 
URGENŢA!” Ceva de genul acesta. Mulţumesc! 

Apoi se întoarse către ceilalţi. 

— lartă-mă că m-am folosit de asistenta ta, Lennox, 
dar cred că majoritatea dintre noi suntem neliniştiţi. OK, să 
începem şedinţa! Aveţi obiecţii dacă preiau eu scaunul lui 
Malcolm până vine el? _ 

Se uită la masă. Caithness. Lennox. Duff. li urmărea pe 
toţi cum se fortau să gândească raţional. Ajunseră la 
aceeaşi părere cu Lennox care rosti sec, după ce-şi drese 
glasul: 

— Tu urmezi în ierarhie, Macbeth. Hai! 

— Mulţumesc, Lennox! Apropo, pot să te rog să închizi 
geamul din spatele tău? Haideţi să începem cu 
bodyguarzii. Departamentul Anticorupţie are ceva de spus 
aici? 

— Deocamdată nu, răspunse Lennox, încercând să 
închidă încuietorile. Nu există nimic care să sugereze 
nereguli sau ceva care să trezească suspiciuni. De fapt, 
lipsa de nereguli este singurul lucru suspect. 

— Nimic suspect, nici conexiuni noi, nici achiziţii de 
bunuri de lux, şi nici transferuri bancare? 

Lennox scutură din cap. 

— Par curaţi ca lacrima. 

— Bănuiala mea este că ei într-adevăr au fost curaţi, 
adăugă Duff. Dar chiar şi cei mai neprihăniţi cavaleri pot 
să fie otrăviţi şi corupți, dacă găseşti o fisură în armura lor. 
Şi Hecate a găsit acea fisură. 


— Atunci putem să o identificăm şi noi, zise Macbeth. 
Continuă căutările, Lennox. 

— Bine. 

Tonul lui sugeră un spaţiu liber pentru „domnule” la 
final. Cuvântul nu fuse rostit, dar toată lumea îl auzi. 

— Ai menţionat că ai vorbit cu băieţii care lucrează sub 
acoperire din departamentul tău, Duff? 

— Ei susţin că vestea omuciderii a căzut ca o bombă 
asupra tuturor celor de pe stradă. Nimeni nu ştia nimic. 
Dar tuturor li se pare de la sine înţeles că Hecate se află în 
spatele urzelii. Un tânăr de la gara centrală a menţionat 
ceva despre un ofiţer de poliţie care cerea droguri. Nu ştiu 
dacă a fost unul dintre poliţiştii noştri sub acoperire, dar în 
mod cert nu a fost nici unul dintre bodyguarzi. Vom 
continua să căutăm indicii care să ne conducă la locul în 
care se află Hecate. Dar asta este, după cum ştim, cel 
puţin la fel de dificil ca şi cum l-am căuta pe Sweno. 

— Mulţumesc, Duff! Criminaliştii? Caithness? 

— Am găsit urmele bănuite, zise ea uitându-se pe 
notitele din faţa ei. Am identificat diverse amprente în 
camera defunctului şi ele s-au potrivit cu amprentele uneia 
dintre cele trei femei de serviciu, cu amprentele 
bodyguarzilor şi ale celor care au fost în încăpere: Lady, 
Macbeth şi Duff. Am mai găsit şi o serie de amprente pe 
care nu le-am putut identifica o vreme, dar acum ştim că 
se potrivesc cu amprentele fostului locatar al camerei. 
Deci când spun că avem amprentele scontate, asta nu 
este pe de-a-ntregul adevărat; de obicei camerele de hotel 
sunt pline de amprente neidentificate. 

— Proprietara de la Inverness ia curăţenia foarte în 
serios, remarcă sec Macbeth. 

— Medicul legist confirmă că moartea a survenit din 
cauza a două înjunghieri. Rănile se potrivesc cu pumnalele 
care au fost găsite. Şi, deşi pumnalele au fost curățate de 


cearşaf şi pe hainele gardienilor, tot a rămas îndeajuns de 
mult sânge pe lame şi pe mânere ca să se confirme cu 
certitudine că sângele îi aparţine celui decedat. 

— Putem să zicem Duncan? întrebă Macbeth. În loc de 
decedat? 

— Cum doreşti. Un pumnal are mai mult sânge decât 
celălalt, pentru că acesta a fost cel cu care s-a secţionat 
carotida defunc... ăă... lui Duncan, de unde a rezultat şi 
sângele care a împroşcat cuvertura, aşa cum vedeţi în 
fotografia aceasta. 

Caithness împinse o fotografie alb-negru în mijlocul 
mesei, pe care ceilalţi o examinară conştiincios. 

— Raportul complet al autopsiei va fi gata mâine 
dimineaţă. Atunci vom putea spune mai multe. 

— Mai multe despre ce? întrebă Duff. Ce a mâncat la 
cină? După cum ştim, cu toţii am mâncat acelaşi meniu. 
Sau să aflăm de ce boală suferea, din cauza căreia nu a 
murit? Dacă vrem să ţinem pasul, acum este esenţial să 
ne concentrăm pe informaţia care este importantă. 

— O autopsie, zise Caithness, şi Macbeth observă 
tremurul vocii ei, poate să confirme sau să infirme 
secvenţa presupusă a evenimentelor. Şi eu bănuiesc că 
asta este destul de important. 

— Da, aşa este, Caithness, fu de acord Macbeth. 
Altceva? 

Ea arătă mai multe fotografii, vorbi despre alte dovezi 
medicale sau ştiinţifice, dar nici una dintre ele nu arăta în 
altă direcţie faţă de cea consimţită: Faptul că cei doi 
bodyguarzi l-au ucis pe Duncan. Mai era şi consensul că 
bodyguarzii nu aveau motiv, prin urmare alte forţe 
trebuiau să se ascundă în spatele crimei, iar discuţia dacă 
altcineva în afară de Hecate ar putea fi responsabil nu 
duse nicăieri. 


Macbeth sugeră amânarea conferinţei de presă până 
la ora zece, aşteptând localizarea lui Malcolm şi 
informarea acestuia despre demersuri. Lennox punctă 
faptul că ora nouă era mai potrivită pentru o conferinţă, 
întrucât presa deja avea termene de predare pentru ziua 
de duminică. 

— Multumesc, Lennox! zise Macbeth. Dar agenda 
noastră este cea care contează, nu cifrele de vânzări de la 
prima oră a dimineţii. 

— Asta mi se pare o prostie, îl contrazise Lennox. Noi 
formăm noua echipă de conducere şi nu este înţelept să 
ne facem nepopulari în faţa presei cu prima ocazie care se 
iveşte. 

— Punctul tău de vedere a fost notat, zise Macbeth. 
Dacă nu cumva apare Malcolm şi ne zice să facem altfel, 
atunci ne reîntâlnim aici la ora nouă şi trecem prin 
punctele pe care să le prezentăm la conferinţă. 

— Şi cine va ţine conferinţa? întrebă Duff. 

Înainte ca Macbeth să aibă timp să răspundă, se 
deschise uşa. Era Priscilla, asistenta lui Lennox. 

— Scuze că vă deranjez, zise ea. O patrulă de poliţie a 
raportat că maşina lui Malcolm este parcată lângă 
containere în port. Este goală şi Malcolm nu este de găsit. 

Macbeth simţi tăcerea din încăpere. Savură momentul 
din prisma informaţiilor pe care ceilalţi nu le aveau. Şi se 
simţi puternic datorită forţei prin care deţinea controlul. 

— Unde lângă containerele din port? întrebă Macbeth. 

— Pe chei, lângă unul dintre canale. 

Macbeth dădu încet din cap. 

— Trimite scafandri. 

— Scafandri? se miră Lennox. Nu crezi că este un pic 
cam prematur...? 


— Cred că Macbeth are dreptate, interveni Priscilla şi 
ceilalţi se uitară către ea uimiţi. Ea înghiţi în sec şi adăugă: 
S-a găsit o scrisoare pe scaunul din maşină. 


CAPITOLUL 12 


Conferinţa de presă începu fix la ora zece. Când 
Macbeth intră în sala Scone şi se îndreptă către podium, 
blitzurile fulgerară din toate unghiurile proiectând umbre 
groteşti pe peretele din spatele lui. Işi aşeză hârtiile pe 
pupitrul din faţa lui, se uită la ele câteva secunde, apoi tuşi 
şi scană din priviri rândurile de scaune ocupate în 
întregime. Niciodată nu îi făcuse plăcere să vorbească în 
public. Odată, demult, simpla idee de a ţine un discurs i se 
păruse mai grea decât cea mai periculoasă dintre misiuni. 
Dar cu timpul situaţia se ameliorase. Şi acum, în seara 
aceasta, se simţea fericit. Avea să se simtă bine. Pentru că 
el deţinea controlul şi ştia ceva ce ceilalţi nu ştiau. ŞI 
pentru că tocmai trase o liniuţă. Asta era tot ceea ce Îi 
trebuia. 

— Bună seara. Sunt inspectorul Macbeth, şeful 
departamentului de Crimă Organizată. După cum ştiţi, 
inspectorul-şef Duncan a fost găsit mort la cazinoul 
Inverness în această dimineaţă la ora 6:42. Imediat după 
aceea, cei doi suspecți preliminari, bodyguarzii lui Duncan, 
ofiţerul de poliţie Andrianov şi ofiţerul Hennessy, au fost 
împuşcaţi şi ucişi de către poliţie în camera alăturată, 
unde cei doi opuseseră rezistenţă la tentativa de luare în 
arest. În urmă cu o oră vi s-a dat un raport detaliat al 
cursului evenimentelor, al descoperirilor noastre actuale şi 
al presupunerilor noastre despre caz, astfel încât cazul să 
poată fi rezolvat rapid. Dar aş vrea să adaug câteva detalii 
de natură tehnică. 


Macbeth îşi trase răsuflarea şi unul dintre jurnalişti nu 
fu în stare să se abţină. 

— Ce ştiţi despre Malcolm? se auzi întrebarea. 

— Este mort? întrebă un alt jurnalist. 

Macbeth îşi lăsă privirea în jos, înspre notițe. Le puse 
deoparte. 

— Dacă aceste întrebări înseamnă că presa consideră 
că ne-am îndeplinit datoria de a raporta despre 
omuciderea inspectorului-şef Duncan, atunci putem să 
trecem să vorbim despre dispariţia inspectorului-şef 
adjunct. 

— Nu, dar trebuie să luăm lucrurile în ordinea 
priorităţii, strigă unul dintre jurnaliştii mai în vârstă. 
Suntem aproape la limită cu termenele impuse. 

— OK, spuse Macbeth. Inspectorul-şef adjunct Malcolm 
nu şi-a făcut apariţia la şedinţa noastră de la sediul central 
de la ora şase, după cum se pare că sunteţi informaţi. Într- 
o zi în care inspectorul-şef a fost găsit mort, este într- 
adevăr ceva îngrijorător. Astfel încât am dispus să se facă 
nişte căutări, şi maşina lui Malcolm a fost localizată în 
după-amiaza aceasta la zona containerelor din port. 
Ulterior, zona a fost cercetată şi de către scafandri. Şi ei 
au găsit... 

— Trupul lui? 

— ... Asta. Macbeth ridică o piesă rotundă de metal 
care sclipi în lumina reflectoarelor de televiziune. Aceasta 
este insigna de poliţie a lui Malcolm, şi a fost găsită pe 
fundul mării, lângă cheiuri. 

— Credeţi că cineva l-a ucis? 

— Posibil, zise Macbeth, fără să clipească, în tăcerea 
apăsătoare care s-a aşternut în sală. Dacă în termenul 
cineva îl includem şi pe Malcolm însuşi. Îşi plimbă privirile 
asupra audienței şi continuă: S-a găsit o scrisoare pe locul 
din faţă al maşinii. 


Macbeth dădu citire. Îşi drese vocea. 

„ Norse Riders m-au amenințat că îmi vor ucide fiica, 
Julia, dacă nu îi voi ajuta să-l ucid pe inspectorul-șef. Dar 
acum ei mă au la mână şi mi-au spus să le mai fac alte 
servicii. Ştiu că atâta timp cât sunt în viată, ameninţarea la 
adresa fiicei mele va fi mereu prezentă. Şi de aceea - şi 
din cauza ruşinii pe care o simt pentru ceea ce am făcut - 
am decis să mă înec. „ Este semnată de inspectorul-şef 
adjunct. 

Macbeth îşi ridică privirea la jurnaliştii adunaţi în sală. 

— Prima întrebare pe care ne-am pus-o noi - şi 
bănuiesc că şi dumneavoastră - este dacă această 
scrisoare este adevărată. Departamentul nostru de 
Investigaţii Criminalistice a confirmat că scrisoarea a fost 
redactată la maşina de scris a lui Malcolm. Hârtia conţine 
amprentele lui Malcolm şi semnătura este a lui Malcolm. 

Cei din sală păreau să aibă nevoie de câteva secunde 
să digere informaţia. Apoi izbucniră rafalele de întrebări. 

— Ştiţi dacă există alte dovezi care să confirme că 
Malcolm a fost vinovatul pentru omuciderea lui Duncan? 

— Cum ar fi putut Malcolm să îi ajute pe Norse Riders 
să-l ucidă pe Duncan? 

— Care este legătura dintre Malcolm şi bodyguarzii lui 
Duncan? 

— Credeţi că există alţi ofiţeri de poliţie implicaţi? 

Macbeth ridică mâinile ca să stăvilească avalanşa de 
întrebări. 

— Nu voi răspunde la nici una dintre întrebările legate 
de uciderea lui Duncan, întrucât nu sunt decât speculaţii. 
Nu răspund decât la întrebările despre dispariţia lui 
Malcolm. Adresaţi întrebările pe rând, vă rog! 

Tăcere. Atunci, singurul jurnalist femeie din sală a zis: 


— Să înţelegem de aici că s-a descoperit insigna de 
poliţie a lui Malcolm, iar că trupul lui Malcolm nu a fost 
găsit? 

— Trebuie să ne luptăm cu noroiul de pe fundul mării, 
iar apele din portul nostru nu sunt tocmai cele mai curate. 
O insignă de bronz nu se scufundă în noroi, aşa cum o face 
un corp uman, şi bronzul reflect lumina. Va fi nevoie de 
timp ca scafandrii să-l găsească pe Malcolm. 

Macbeth îi urmărea pe jurnaliştii aplecaţi deasupra 
carneţelelor ca să ia notițe. 

— Nu este limpede că cel mai plauzibil motiv este că 
leşul poate fi luat de curenţi? rosti o voce care vorbea cu r 
rulat. 

— Ba da, admise Macbeth, zărind faţa celui care 
vorbise. 

Era unul dintre puţinii jurnalişti care nu luau notițe. 
Walt Kite. Nici nu avea nevoie să o facă; microfonul 
postului de radio era plasat chiar în faţa lui Macbeth. 

— Dacă Malcolm l-a ucis pe Duncan, atunci de ce...? 

— Stop! zise Macbeth ridicând mâna în sus. După cum 
v-am anunţat, nu voi răspunde la nici o întrebare despre 
omuciderea lui Duncan până când nu aflu mai multe. Şi 
acum vă rog să înţelegeţi că trebuie să ne întoarcem la 
lucru. Prioritatea noastră acum este să investigăm cazul 
cât se poate de repede şi de eficient cu resursele de care 
dispunem. Mai trebuie să numim şi un inspector-şef cât se 
poate de repede, astfel încât să avem continuitate în 
restul muncii pe care o desfăşoară poliţia în numele 
acestui oraş. 

— Este adevărat că acum dumneavoastră ocupați 
postul de inspector-şef interimar, domnule Macbeth? 

— Conform procedurii, da. 

— Şi în practică? 

— În practică... 


Macbeth făcu o pauză. Se uită în jos la foaia din faţa 
lui. Îşi umezi buzele. 

— Suntem un grup de şefi de departamente cu 
experienţă care deja am preluat conducerea, şi nu mă tem 
să afirm că ţinem situaţia sub control. Dar, pe de altă 
parte, preluarea funcţiei lui Duncan va lua ceva timp. 
Duncan a fost un om vizionar, un erou care a murit în lupta 
împotriva forţelor răului, care astăzi îşi imaginează că au 
repurtat o victorie. (Strânse pupitrul cu putere şi se înclină 
înainte.) Dar ne-au făcut să fim şi mai hotărâți să 
transformăm această bătălie pierdută în începutul 
marşului către victoria finală a binelui. Pentru justiţie. 
Pentru securitate. Şi astfel, să pornim la reconstruirea, 
restabilirea şi redobândirea prosperității. Dar nu putem să 
facem asta singuri; pentru a face asta, avem nevoie de 
încrederea voastră şi de încrederea oraşului. Dacă avem 
încrederea voastră, vom continua munca pe care Duncan 
a început-o. Şi aş vrea, zise el ridicându-şi mâna ca şi cum 
ar depune un jurământ, să garantez personal că nu ne 
vom opri până când nu ne vom fi atins ţelurile pe care 
Duncan le-a trasat pentru acest oraş şi pentru toţi, toți 
cetăţenii săi. 

Macbeth îşi luă mâinile de pe pupitru şi se îndreptă. 
Privi toate chipurile care se înceţoşau într-o mare de ochi 
şi de guri căscate în faţa lui. Nu, nu îi era teamă. Vedea 
efectul produs şi încă savura răsunetul propriilor cuvinte. 
Cuvintele lui Lady. Se înclinase în faţă exact când fusese 
momentul ales. Ea îl instruise în faţa unei oglinzi şi îi 
explicase cum un limbaj corporal agresiv dădea impresia 
unei înflăcărări spontane şi a unei pofte nestăvilite de 
luptă, şi că limbajul trupului era mai important decât 
cuvintele folosite de el, pentru că trecea dincolo de mintea 
omului şi i se adresa direct inimii. 


— Următoarea conferinţă de presă va avea loc mâine 
dimineaţă la ora unsprezece, tot aici. Mulţumesc! 

Macbeth îşi adună hârtiile şi se auzi un mormăit de 
dezamăgire, care se transformă ulterior într-un vaier de 
proteste şi de întrebări. Macbeth se uită în toată sala. Voia 
să mai rămână câteva secunde. Reuşi, destul de greu însă, 
să-şi înfrâneze în ultima secundă zâmbetul. 

„Arată ca un căpitan de vapor”, se gândi Duff, care 
şedea pe un scaun din primul rând. „Ca un căpitan feroce 
care se uită peste marea învolburată din mijlocul unei 
furturi. Cineva l-a învăţat să spună asta. Nu e acel 
Macbeth pe care îl ştiu eu. Pe care îl ştiam eu.” 

Macbeth dădu din cap scurt, străbătu cu paşi apăsaţi 
podiumul şi dispăru pe uşa pe care i-o deschisese Priscilla. 

— Deci ce zici, Lennox? întrebă Duff în timp ce 
jurnaliştii strigau după Macbeth în spatele lor. 

— Sunt emoţionat, zise inspectorul roşcat. Şi inspirat. 

— Exact. A fost mai degrabă un discurs electoral decât 
o conferinţă de presă. 

— Poţi să o interpretezi aşa, sau poţi să o interpretezi 
ca fiind o mutare tactică isteaţă şi responsabilă. 

— Responsabilă? pufni Duff. 

— Un oraş, o ţară se bazează pe concepte. Conceptul 
că bancnotele pot să fie preschimbate în aur, conceptul că 
liderii noştri se gândesc la tine şi la mine, şi nu la propriile 
interese, şi la infracțiunile care vor fi pedepsite. Dacă nu 
am crede în acele concepte, societatea civilizată s-ar 
dezintegra într-un răstimp înfricoşător de scurt. Şi în 
situaţia în care anarhia bate la uşă, Macbeth tocmai ne-a 
asigurat că instituţiile publice ale oraşului sunt absolut 
intacte. A fost un discurs demn de un om de stat. 

— Sau femeie de stat. 

— Crezi că alea au fost cuvintele lui Lady, şi nu ale lui 
Macbeth? 


— Femeile înţeleg inimile şi ştiu cum să li se adreseze. 
Deoarece inima este femeia din noi. Chiar dacă creierul 
este mai mare, vorbeşte mai mult şi crede că bărbatul 
conduce în casă, inima este cea care ia deciziile. Discursul 
ţi s-a dus la inimă şi atunci mintea îţi urmează inima. 
Crede-mă, Macbeth nu are asta în sânge; acest discurs a 
fost făcut de ea. 

— Şi ce dacă? Cu toţii avem nevoie de un partener mai 
bun decât noi. Atâta timp cât ajungem la rezultatele 
scontate, nu mai contează nici dacă diavolul în persoană 
se ascunde în spatele lor. Eşti invidios pe Macbeth, nu-i 
aşa, Duff? 

— Invidios? pufni Duff. De ce aş fi? Arată şi vorbeşte ca 
un lider adevărat, şi dacă se comportă ca un lider este 
spre binele tuturor că el e la conducere şi nu altcineva. 

Se auzea cum scaunele sunt împinse pe podea, în 
spatele lor. Macbeth nu se întorsese şi termenul lor limită 
se apropia. 

Mai era o oră până la miezul nopţii. Vântul se mai 
domolise, dar gunoaiele şi resturile de la furtuna din 
timpul nopţii erau măturate de vânt pe străzile oraşului. 
Vântul umed dinspre nord-est se comprima şi era 
accelerat prin coridoarele gării, trecând peste o grămadă 
aflată lângă zid, la câţiva metri depărtare - era un om cu 
un fular care îi acoperea nasul şi gura. 

Strega s-a dus la el. 

— Ţi-e teamă să nu te recunoască cineva, Macbeth? 

— Şşş, nu-mi rosti numele! Am ţinut un discurs în 
seara aceasta şi mă tem că mi-am pierdut anonimatul. 

— Am văzut ştirile de la ediţia de seară, mda. Arătai 
bine acolo. Am crezut aproape tot ce ai declarat. Dar 
feţele chipeşe au acest efect asupra mea. 

— Cum se face că apari imediat după ce vin eu 
încoace, Strega? 


Ea îi zâmbi. 

— Poţiune? 

— Ai şi altceva? Speed? Cocaină? De la poţiunea aia 
am coşmaruri cumplite. 

— Furtuna a fost cea care ţi-a dat coşmaruri, nu 
poţiunea, Macbeth. Eu nu mă ating de droguri, şi totuşi am 
visat că toţi câinii din oraş au înnebunit de la tunete. l-am 
văzut cum se atacau unii pe alţii şi cum le curgeau spume 
albe din fălci. Şi cum se mâncau de vii. M-am trezit udă de 
sudoare şi uşurată. 

Macbeth arătă cu degetul spre grămăjoara care se 
profila pe coridor. 

— Uite-ţi visul acolo. 

— Ce este? 

— Este cadavrul unui câine mâncat pe jumătate, nu 
vezi? 

— Cred că tu eşti cel care îşi imaginează lucruri din 
nou. Poftim, îi zise el şi îi puse în mână o punguţă. Poţiune. 
Nu te pierde cu firea acum, Macbeth. Ţine minte, calea 
este simplă, merge drept înainte. 

În timp ce Macbeth trecea pe lângă Bertha cu paşi 
grăbiţi, apoi prin Piaţa Muncitorilor care era pustie, şi 
cobora spre faţada luminată a cazinoului Inverness, zări 
silueta cuiva care stătea în întuneric şi în ploaie. Şi când se 
apropie mai mult observă cu surprindere că era Banquo. 

— Ce cauţi aici? îl întrebă Macbeth. 

— Te aştept pe tine, răspunse Banquo. 

— La mijlocul distanţei dintre Bertha şi Inverness, unde 
nici una dintre ele nu te poate adăposti? 

— Nu m-am putut decide, recunoscu Banquo. 

— incotro s-o apuci? 

— Nu, ce să fac cu Malcolm. 

— Ce? Nu l-ai legat cu lanţurile, asta vrei să zici? 

— Ce? 


— Scafandrii încă nu au găsit leşul. Dacă nu era o 
greutate care să-l ţină la fundul apei, l-au luat curenţii. 

— Nu-i asta. 

— Atunci? Haide să intrăm la Inverness în loc să stăm 
afară şi să îngheţăm. 

— Pentru mine este prea târziu. Am îngheţat până în 
adâncul inimii. Te-am aşteptat aici pentru că sunt reporteri 
înăuntru, în cazinou. Te aşteaptă pe tine, noule inspector- 
şef. 

— Atunci trebuie să rezolvăm treaba rapid. Ce s-a 
întâmplat? Spune! 

— Am jupuit pisica într-un alt mod. Nu trebuie să te 
temi. Malcolm a dispărut pentru totdeauna şi nu se va 
întoarce niciodată. Şi, chiar dacă se întoarce, n-o să aibă 
habar că ai jucat un rol în asta. El crede că a fost mâna lui 
Hecate în toate. 

— Despre ce vorbeşti? Malcolm trăieşte? 

Banquo se cutremură. 

— Malcolm crede că sunt omul lui Hecate şi că eu am 
fost cel care i-a manipulat pe bodyguarzii lui Duncan. Ştiu 
că nu aşa ne-am înţeles. Dar am rezolvat problema şi am 
salvat viaţa unui om bun. 

— Unde este Malcolm acum? 

— A dispărut. 

— Unde? întrebă Macbeth şi observă din reacţia lui 
Banquo că ridicase tonul. 

— L-am condus la aeroport şi l-am pus într-un avion 
spre Capitol. De acolo va pleca în străinătate. Ştie că dacă 
încearcă să contacteze pe careva sau dacă dă un semn 
oricât de mic că este în viaţă, fiica lui, Julia, va fi lichidată 
pe loc. Malcolm este tată, Macbeth. Şi eu ştiu ce înseamnă 
asta. El nu va risca niciodată viaţa fiicei lui, niciodată. Mai 
bine lasă un oraş întreg să se ducă de râpă. Crede-mă, 
până şi în ultima magherniţă, înfometat, înfrigurat şi 


însingurat, Malcolm se va trezi în fiecare dimineaţă şi îi va 
mulţumi Creatorului că fiica lui a apucat să mai trăiască o 
zi. 

Macbeth îşi ridică mâna şi atunci în ochii lui Banquo 
licări ceva ce nu văzuse decât o singură dată în viaţa lui. 
Ceva ce nu văzuse în nici una dintre operaţiunile la care 
participaseră împreună, împotriva unor oameni disperaţi 
sau nebuni care îşi luaseră copiii ostatici. Nici în dăţile în 
care Banquo înfruntase un adversar care era mai mare, 
mai puternic decât el şi era conştient că urma să ia bătaie, 
şi chiar luase. Macbeth mai văzuse expresia asta pe faţa 
lui Banquo o singură dată, şi asta atunci când se întorsese 
acasă de la spital unde o vizitase pe Vera şi doctorul îi 
comunicase rezultatul ultimelor analize. Frică. Frică în cea 
mai pură formă. Şi din acest motiv, Macbeth suspectă 
faptul că lui Banquo nu îi era frică pentru el, ci pentru 
altcineva. 

— Mulţumesc! zise Macbeth. 

Îşi lăsă palma să cadă greu pe umărul lui Banquo. 

— Mulţumesc, dragul meu prieten, pentru că ai fost 
milos atunci când eu nu am fost. M-am gândit că un om 
reprezintă un sacrificiu mic pentru un ţel atât de măreț ca 
al nostru. Dar ai dreptate: un oraş nu poate fi salvat de la 
pieire dacă lăsăm oameni buni să moară, fără ca asta să 
fie necesar. Viaţa acestui om putea să fie cruţată. Şi poate 
că tu ne-ai salvat pe amândoi pentru că nu ne-ai lăsat să 
ajungem în iad pentru un act de cruzime cumplit. 

— Mă bucur atât de mult că şi tu vezi lucrurile astfel! 
exclamă Banquo, şi Macbeth simţi cum muşchii din umărul 
lui Banquo se relaxează sub mâna lui. 

— Du-te acasă şi dormi acum, Banquo. Transmite-i 
salutări lui Fleance din partea mea. 

— Îi transmit. Noapte bună! 


Macbeth,  îngândurat, străbătu piaţa. Uneori se 
întâmpla să moară fără rost şi oameni buni. Şi uneori era 
necesar ca ei să moară. Pătrunse în lumina de la 
Inverness, ignoră jurnaliştii care lătrau întrebări despre 
Malcolm, despre bodyguarzii lui Duncan, dacă el fusese 
într-adevăr cel care îi împuşcase pe ambii. 

Înăuntru, îi veni în întâmpinare Lady. 

— Întreaga conferinţă de presă a fost difuzată la 
televizor, şi ai fost fantastic, zise ea şi-l luă în braţe. 

Nu-i venea să-i dea drumul din braţe. O strânse până 
când simţi căldura cuprinzându-i corpul. Simţi magnificii 
curenţi electrici care îi străbătură şira spinării când buzele 
ei îi atinseră urechea şi şoptiră: „Domnule inspector-şef”. 

Acasă. Cu ea. Ei doi împreună. Asta era tot ceea ce îşi 
dorea. Dar pentru a primi asta, trebuia să merite. Aşa se 
întâmplă în lumea aceasta. Şi, se gândi el, şi pe lumea 
cealaltă. 

* 


— Ai sosit acasă? 

Duff intră pe uşa de la camera copiilor, spre 
surprinderea vocii din spatele lui. Meredith se îmbrăcase în 
cămaşă de noapte şi stătea cu braţele încrucişate, 
tremurând. 

— Am venit în treacăt, şopti el. Nu am vrut să te 
trezesc. Ewan nu vrea să doarmă la el în cameră? arătă el 
înspre fiul lui, care dormea chircit lângă sora lui mai mare. 

Meredith suspină. 

— A început să meargă la Emilie ori de câte ori nu 
poate să doarmă. Am crezut că vei rămâne în oraş cât 
timp lucrezi la anchetele acelea oribile. 

— Da. Dar a trebuit să evadez pentru o vreme. Să-mi 
iau nişte haine curate. Să văd dacă tu şi toţi ceilalţi mai 
existaţi. M-am gândit să dorm câteva ore în camera de 
oaspeţi şi apoi să plec. 


— În regulă, am să-ţi fac patul. Ai mâncat ceva? 

— Nu mi-e foame. Am să mănânc un sandvici mâine 
dimineaţă. 

— Pot să-ţi pregătesc ceva pentru micul dejun. Oricum 
nu pot dormi. 

— Nu, du-te şi culcă-te, Meredith. Eu mai stau puţin şi 
apoi îmi fac patul. 

— Cum vrei. 

Ea stătea acolo cu mâinile încrucişate peste piept, 
uitându-se la el, dar în întuneric el nu putea să-i vadă 
ochii. Apoi ea se întoarse cu spatele şi plecă. 


CAPITOLUL 13 


— Dar vreau să ştiu de ce, insistă Duff punându-şi 
coatele pe masă şi sprijinindu-şi bărbia în mâini. De ce nu 
au fugit Andrianov şi Hennessy? De ce ar rămâne doi 
bodyguarzi care şi-au ucis şeful să doarmă în camera 
alăturată, acoperiţi de sânge şi de probe? Haideţi, sunteţi 
detectivi, trebuie să aveţi măcar câteva sugestii, ce 
dracu'! 

Se uită în jur. Câţiva dintre cei doisprezece angajaţi ai 
departamentului de omucideri stăteau în cameră în faţa 
lui, dar doar unul deschise gura şi acela ca să caşte. Era 
luni dimineaţa - poate de aceea erau atât de 
necomunicativi, şi nu se simțeau în apele lor şi erau fără 
chef? Nu, aceste feţe vor arăta la fel de obosite şi mâine, 
dacă cineva nu prelua hăţurile. Era un motiv pentru care 
departamentul de omucideri fusese lipsit de un lider 
formal în cele două luni de când Duncan îi dăduse un 
ultimatum şefului departamentului: demisia sau se va 
iniţia o anchetă pentru corupţie. Nu a existat nici un 
candidat calificat. Sub Kenneth, departamentul de 


omucideri avusese cea mai scăzută rată de succes din 
ţară, şi asta nu doar din cauza corupţiei. In timp ce 
unitatea de omucideri din Capitol îi adunase pe cei mai 
buni din domeniu, departamentul de omucideri de la sediul 
central avea doar rămăşiţele: cei apatici şi nefuncţionali. 

— Lucrurile trebuie să se schimbe, zisese Duncan. De 
succesul sau eşecul departamentul de omucideri depinde 
în mare măsură încrederea în poliţie. De aceea îl numesc 
aici pe unul dintre cei mai străluciți ofiţeri. Tu, Duff. 

Duncan ştiuse cum să transmită veşti proaste 
membrilor unităţii într-un mod inspiraţional. Duff se 
cutremură. Avea un teanc de rapoarte lângă el, şi 
majoritatea dintre ele erau mai lipsite de valoare decât 
hârtia pe care fuseseră scrise - declaraţii inutil de 
amănunțite luate de la invitaţii de la cazinoul Inverness, 
care toate relatau acelaşi lucru: că nu văzuseră şi nu 
auziseră nimic, cu excepţia furtunii cumplite de afară. Duff 
ştia că tăcerea din jurul mesei probabil se datora faptului 
că erau înspăimântați de furia lui, dar i se rupea. Nu era un 
concurs de popularitate, şi, dacă trebuiau să fie 
înspăimântați ca să facă ceva, foarte bine. 

— Deci noi suntem de părere că bodyguarzii au dormit 
ca nişte prunci nevinovaţi, aşa e? Haideţi, că şi aşa am 
avut o zi grea la muncă. Care sunt idioţii care votează 
pentru? 

Nici o reacţie. 

— Şi cine nu crede că asta s-a întâmplat? 

— Nu ca pruncii nevinovaţi, zise Caithness, care 
tocmai intrase pe uşă. Ca unii aflaţi sub efectul 
medicamentelor. Scuze pentru întârziere, dar a trebuit să 
aduc asta. (Flutură ceva care părea un raport medical. Şi 
chiar asta era, observă Duff când foaia ateriză pe teancul 
de hârtii. Mai precis, raportul autopsiei.) Probele de sânge 
prelevate de la Andrianov şi de la Hennessy arată că 


aveau destulă benzodiazepină în corp încât să doarmă 
douăsprezece ore. 

Caithness se aşeză pe unul dintre scaunele libere. 

—  Bodyguarzi care iau somnifere? Duff pufni 
neîncrezător. 

— Te calmează, adăugă un tip care se legăna pe un 
scaun, în spatele încăperii. Dacă vrei să-ţi ucizi şeful, 
probabil că devii puţin anxios. Mulţi spărgători de bănci iau 
benzo. 

— Şi de aceea o şi dau în bară, zise un detectiv cu 
ticuri ale muşchilor din jurul nasului, şi care purta un toc 
de armă peste un polo alb. 

Râsete. Scurte. 

— Tu ce crezi, Caithness? zise Duff. 

Ea ridică din umeri. 

— Munca de detectiv nu este aria mea profesională, 
dar mie mi se pare destul de clar că au trebuit să ia ceva 
pastile ca să se calmeze, dar nu cunoşteau destul de bine 
drogurile, deci au greşit doza. In timpul crimei, drogul a 
funcţionat conform planului. Reflexele lor erau încă rapide, 
dar  nervozitatea dispăruse şi  tăieturile curate 
demonstrează o mână sigură. Dar după crimă, după ce 
substanţele chiar au început să aibă efect, ei au scăpat 
situaţia de sub control. S-au mânijit cu sânge pe haine şi, 
într-un final, pur şi simplu au adormit amândoi pe fotolii. 

— Tipic, declară tipul cu polo alb. Odată am prins doi 
spărgători de bancă care erau drogaţi şi care au adormit la 
semafor. Nu glumesc! Criminalii sunt atât de proşti încât 
poţi să... 

— Multumesc, îl întrerupse Duff. De unde ştii că 
reflexele lor erau încă bune? 

Caithness ridică din umeri. 

— Cine l-a înjunghiat prima dată a reuşit să-şi retragă 
mâna de pe cuţit înainte ca sângele să ţâşnească. 


Specialistul nostru în pete de sânge spune că sângele de 
pe mâner provine din jetul iniţial. Nu a curs pe mâner, nu a 
picurat şi nu a fost mânjit pe mâner. 

— În cazul acesta eu sunt de acord cu toate concluziile 
voastre, zise Duff. Cine nu este de acord? 

Nici o reacţie. 

— Este de acord cineva? 

Încuviinţări tacite. 

— Bine, haideţi să zicem că avem răspunsul. Acum 
haideţi să ne îndreptăm spre celălalt fir al poveştii care nu 
se leagă. Sinuciderea lui Malcolm. (Duff se ridică în 
picioare.) Scrisoarea lui spune că Norse Riders l-au 
ameninţat cu uciderea fiicei lui, dacă nu îi ajută să-l ucidă 
pe Duncan. Întrebarea mea este: în loc să procedeze aşa 
cum doresc Sweno şi Norse Riders, şi în loc să-şi ia viaţa, 
de ce nu s-a dus la Duncan ca să o ducă pe fiica lui într-un 
loc unde ar fi fost în siguranţă? Ameninţările nu sunt 
tocmai ceva nou pentru poliţie. Ce credeţi? 

Ceilalţi priviră în podea, sau unii la alţii, sau afară pe 
geam. 

— Nici o opinie? Serios? Un întreg departament plin cu 
detectivi şi nu este... 

— Malcolm ştie că Sweno are legături cu poliţia, spuse 
polițistul care se legăna pe scaun. Ştie că Sweno ar fi 
găsit-o pe fiica lui oricum. 

— Bun, să zicem, zise Duff, înclinat de spate şi 
plimbându-se în stânga şi în dreapta prin faţa lor. Să 
presupunem că Malcolm crede că fiica lui poate fi salvată 
dacă face cum i-a ordonat Sweno. Sau, prin sinuciderea lui 
Malcolm, Sweno nu mai are nici un motiv să-i ucidă fiica. 
OK? 

Vedea pe feţele celor prezenţi în sală că habar nu 
aveau încotro voia să meargă. 


— Deci dacă Malcolm, aşa cum sugerează scrisoarea, 
nu poate să trăiască la gândul că îşi va pierde fiica dacă 
nu îl ucide pe Duncan, atunci el de ce nu s-a sinucis 
înainte de a-l ucide pe Duncan şi astfel să-i salveze pe 
amândoi? 

Toţi l-au privit cu gura căscată. 

— Aş putea să... începu Caithness. 

— Vă rog, inspectore! 

— Intrebarea dumneavoastră s-ar putea să fie logică, 
dar psihicul omului nu funcţionează aşa. 

— Nu? se miră Duff. Ba eu cred că da. Există ceva în 
sinuciderea lui Malcolm care nu se leagă. Creierul nostru 
întotdeauna va pune în balanţă argumentele pro şi contra 
şi apoi va lua o decizie logică imposibil de combătut, şi 
asta cu mare precizie şi bazându-se pe informaţiile 
disponibile. 

— Dacă logica este de fier, atunci de ce, în ciuda 
faptului că nu avem informaţii proaspete, uneori avem 
remuşcări? 

— Remuşcări? 

— Remugşcări, inspectore Duff. (Caithness îl privi fix în 
ochi.) Este acel sentiment pe care îl au oameni cu calităţi 
omeneşti, sentiment care ne arată că am dori să putem 
şterge cu buretele ceva ce am făcut. Nu putem exclude 
posibilitatea ca Malcolm să fi fost într-adevăr aşa. 

Duff scutură din cap. 

— Remuşcarea este un semn de boală. Einstein a spus 
că dovada nebuniei este când cineva parcurge absolut 
acelaşi proces iar şi iar, sperând să primească un răspuns 
diferit. 

— Atunci concluzia lui Einstein poate fi combătută prin 
faptul că oamenii, de-a lungul vremii, au ajuns la 
răspunsuri diferite. Nu pentru că informaţia s-ar fi 
schimbat, ci pentru că oamenii s-au schimbat. 


— Oamenii nu se schimbă! 

Duff văzu că ceilalţi se treziseră şi urmăreau cu atenţie 
dialogul. Probabil că suspectau faptul că schimbul de 
replici dintre el şi Caithness nu mai era strict legat de 
moartea lui Malcolm. 

— Poate că Malcolm s-a schimbat, sugeră Caithness. 
Poate că moartea lui Duncan l-a schimbat. Posibilitatea 
aceasta nu poate fi exclusă. 

— Şi nu putem exclude nici posibilitatea ca el să scrie 
o scrisoare de adio, să-şi arunce insigna în mare şi să o 
şteargă din loc, zise Duff. Dacă tot veni vorba despre 
calităţile omeneşti şi toate chestiile alea. 

Uşa se deschise. Era unul dintre ofiţerii de la 
departamentul de narcotice. 

— Avem un apel pentru tine, inspector Duff! Spune că 
este despre Malcolm şi este urgent. Şi nu vrea să 
vorbească decât cu tine. 

Lady stătea în mijlocul dormitorului, uitându-se la 
bărbatul care dormea în patul ei. În patul /or. Era trecut de 
nouă, ea luase de mult micul dejun, dar trupul de sub 
cearşafurile de mătase încă nu dădea semne de viaţă. 

Se aşeză pe marginea patului, îl mângâie pe obraz, îl 
trase încetişor de cârlionţii negri şi deşi, apoi îl scutură. De 
sub pleoape se ivi o dungă mică albă. 

— Inspectore! Trezeşte-te! A luat foc oraşul! 

Ea râse când Macbeth mormăi în vis ceva şi se 
întoarse pe partea cealaltă, cu spatele la ea. 

— Cât este ceasul? 

— Târziu. 

— Am visat că era duminică. 

— Ai visat multe, cred. 

— Da, şi blestemata aia de... 

— Ce? 


— Nimic. Am auzit clopotele de furtună. Dar apoi mi- 
am dat seama că erau clopotele bisericii. li chemau pe 
enoriaşi la spovedanie şi la un botez. 

— i-am spus să nu mai zici cuvântul acela. 

— Botez? 

— Macbeth! 

— Scuze. 

— Conferinţa de presă începe în mai puţin de două 
ore. Şi oamenii se vor întreba ce s-a întâmplat cu 
inspectorul-şef. 

Îşi dădu jos picioarele din pat. Lady îl opri şi îi prinse 
faţa între mâini, uitându-se atentă la el. Pupilele lui erau 
mici. Din nou. Îi smulse un fir rebel din sprânceană. 

— De asemenea, avem cină diseară, zise ea, căutând 
un alt fir. Nu ai uitat, nu? 

— Se cuvine oare să dăm o cină atât de repede după 
moartea lui Duncan? 

— Este un dineu pentru a cultiva relaţii, nu este un 
banchet. Şi mai trebuie şi să mâncăm, dragul meu. 

— Cine vine? 

— Toţi cei pe care i-am invitat. Primarul. Câţiva dintre 
colegii tăi. (Ea identifică un fir argintiu, dar îi scăpă printre 
unghiile lungi şi roşii.) Se va discuta despre cum să 
aplicăm regulamentele pentru cazinouri. Articolul de fond 
din ziar este că Obeliscul deţine un bordel, de fapt, iar 
cazinoul este doar o faţadă, prin urmare ar trebui închis. 

— Nu ajută la nimic faptul că prietenul tău editor la 
ziar scrie ceea ce îi dictezi tu, atâta vreme cât nimeni nu 
citeşte ziarul. 

— Nu. Dar acum am un soţ care este inspector-şef. 

— Au! 

— Ar trebui să îți facem rost de câteva fire de păr sure. 
Dă bine la şefi să fie grizonaţi. Am să vorbesc cu coafeza 


mea astăzi. Poate ştie cum să te vopsească discret pe la 
tâmple. 

— Tâmplele mele nu se văd. 

— Tocmai! De aceea va trebui să-ţi tăiem părul, ca să 
devină vizibile. 

— Niciodată! 

— Primarul Tourtell poate va fi de părere că oraşul are 
nevoie de un şef de poliţie care arată ca un adult, nu ca un 
băieţandru. 

— Cum? Eşti îngrijorată? 

Lady ridică din umeri. 

— În mod normal, primarul nu se amestecă în ierarhia 
poliţiei, dar el este cel care numeşte în funcţie pe noul 
inspector-şef. Trebuie doar să ne asigurăm că nu-i vine 
vreo idee ciudată. 

— Şi cum putem să facem asta? 

— Păi am putea să ne asigurăm că avem ceva ce 
putem să folosim împotriva lui Tourtell în cazul puţin 
probabil în care acesta devine mai dificil. Dar nu-ţi face tu 
griji pentru asta, dragul meu. 

— Bine. Apropo de dificil... 

Ea se opri din căutatul firelor rebele. Ea a recunoscut 
tonul acela. 

— Este ceva ce nu mi-ai spus, dragule? 

— Banquo... 

— Ce e cu el? 

— Am început să mă întreb dacă pot să mă încred în 
el. Dacă nu cumva a făcut vreun plan viclean pentru el şi 
Fleance. (El trase aer adânc în piept şi ea presimţii că el 
urmează să îi spună ceva important.) Banquo nu l-a ucis 
pe Malcolm ieri, ci l-a trimis la Capitol. Mi-a zis el acolo 
ceva cum că prin cruţarea aceste vieţi nu riscăm nimic. 


Ea ştia că el se aşteaptă la reacţia ei. Când nu veni nici 
o reacţie, el băgă de seamă că ea nici nu părea foarte 
surprinsă. 

Ea îi zâmbi. 

— Nu sunt vremurile în care să fim surprinşi. Ce crezi 
că pune la cale? 

— El pretinde că l-a înspăimântat pe Malcolm şi el nu o 
să vorbească nimic, dar bănuiesc că au plănuit ceva, iar 
Banquo va primi o răsplată mai bună şi mai sigură decât ar 
primi de la mine. 

— Dragul meu, doar nu crezi că bătrânul şi dragul de 
Banquo ar avea ambiţii de a deveni inspector-şef? 

— Nu, nu, Banquo întotdeauna a fost genul care vrea 
să fie condus, nu să conducă. Aici este vorba despre fiul 
lui, Fleance. Eu sunt doar cu cincisprezece ani mai mare 
decât Fleance, dar până când mă voi pensiona Fleance va 
fi bătrân şi cărunt la rândul lui. Deci este mai bine pentru 
el să fie prinţul moştenitor al unui om bătrân ca Malcolm. 

— Eşti doar epuizat, dragul meu. Banquo este mult 
prea loial ca să vrea să facă aşa ceva. Chiar tu ai spus că 
ar trece şi prin foc pentru tine. 

— Da, a fost loial. Aşa cum i-am fost şi eu lui. (Macbeth 
se ridică şi se postă în faţa oglinzii cu rame aurite de pe 
perete.) Dar, dacă te uiţi mai atent, nu cumva această 
loialitate reciprocă a fost mai avantajoasă pentru Banquo? 
Nu a fost el hiena care urmăreşte urmele leului şi 
devorează prada pe care nu a prins-o el însuşi? L-am 
numit secundul meu în trupele speciale şi adjunctul de la 
Criminalitate Organizată. Aş zice că a fost bine răsplătit 
pentru micile servicii pe care mi le-a făcut. 

— Incă un motiv în plus pentru care poţi conta pe 
loialitatea lui, dragostea mea. 

— Da, aşa m-am gândit şi eu. Dar acum înţeleg... zise 
Macbeth încruntându-se şi apropiindu-se de oglindă. 


Îşi puse palma pe suprafaţa ei ca să vadă dacă era 
ceva acolo. 

— M-a iubit aşa cum un tată îşi iubeşte fiul, dar 
dragostea aceea s-a preschimbat în ură când a băut 
băutura geloziei. L-am depăşit la gradaţii, şi în loc să-mi fie 
el şef, eu i-am devenit şef lui. Şi tot aşa cum, prin urmarea 
ordinelor mele, el a trebuit să tolereze disprețul nerostit al 
propriului său fiu, Fleance, care a văzut cum tatăl lui îşi 
lasă capul în jos în faţa cucului din cuib care este Macbeth. 
Te-ai uitat vreodată în ochii căprui şi loiali ai unui câine 
care se uită în sus la tine, dând din coadă şi aşteptând 
mâncare? Şade acolo, aşteptând, pentru că asta a fost 
învăţat să facă. Şi tu îi zâmbeşti, îl mângâi pe cap şi nu 
poţi să nu vezi ura din spatele supunerii lui. Tu nu vezi că 
dacă ar avea ocazia, dacă ar avea şansa de a scăpa de 
pedeapsă, te-ar ataca, ţi-ar sări la jugulară; moartea ta ar 
fi gura lui de aer de libertate şi te-ar lăsa pe jumătate 
mâncat, undeva pe un coridor mizer. 

— Dragul meu, ce s-a întâmplat cu tine? 

— Asta am visat. 

— Eşti paranoic. Banquo îţi este într-adevăr prieten! 
Dacă ar fi plănuit să te trădeze, s-ar fi dus direct la 
Malcolm şi i-ar fi spus ce pui tu la cale. 

— Nu, el ştie că va deveni mai puternic dacă joacă 
asul la final. Mai întâi mă ucide pe mine, un criminal 
periculos, şi apoi îl aduce înapoi pe Malcolm la şefia 
poliţiei. Ce faptă eroică! Cum poţi să premiezi pe cineva ca 
acesta şi pe familia lui? 

— Chiar crezi ce spui? 

— Nu! zise Macbeth. (Stătea aproape de fereastră 
acum, cu nasul lipit de sticlă, care se aburise.) Nu cred 
asta, ştiu asta. Eu îi văd. li văd pe amândoi. Banquo şi 
Fleance. Trebuie să le dejoc planul, dar cum? 

Se întoarse către ea. 


— Cum? Tu eşti singura care mă poate ajuta. Trebuie 
să mă ajuţi pentru noi. 

Lady îşi încrucişă mâinile. Gândurile care treceau prin 
mintea lui Macbeth aveau o logică. S-ar putea ca el să aibă 
dreptate. Şi dacă nu avea dreptate, Banquo rămânea tot 
un conspirator şi un potenţial martor şi ciripitor. Cu cât 
erau mai puţini, cu atât mai bine. Şi ce folos real aveau ei 
de pe urma lui Banquo şi a lui Fleance? Nici unul. Ea oftă. 
După cum ar spune şi Jack, „Dacă ai mai puţin de 
doisprezece în blackjack, trebuie să mai ceri o carte. 
Pentru că nu ai cum să pierzi.” 

— Invită-i aici într-o seară, propuse ea. Atunci ne vom 
da seama cum stăm. 

— Şi să o facem aici? 

— Nu, nu, au avut loc destule crime la Inverness, încă 
una şi am trezi suspiciuni împotriva noastră şi ne-am şi 
pune pe fugă clientela. O vom face pe stradă. 

Macbeth încuviinţă din cap. 

— li voi ruga pe Banquo şi pe Fleance să vină cu 
maşina. Le spun că am promis cuiva că-l transportă acasă 
cu maşina lor. Ştiu şi ce rută va alege, deci dacă le spun să 
fie punctuali, vom şti unde se află pe rută în fiecare minut. 
Ştii ceva, femeia visurilor mele? 

Da, se gândi ea, în timp ce el o îmbrăţişa, dar îl lăsă 
oricum să o zică. 

— Te iubesc mai presus de orice pe lumea asta. 

Duff găsi băieţaşul stând pe o bornă de la marginea 
cheiurilor. Ploaia se oprise, şi prin stratul de nori albi 
pătrundea mai multă lumină ca de obicei. Dar dincolo de 
râu, noi trupe de nori albastru-cenuşii stăteau aliniaţi, gata 
să mărşăluiască purtaţi de vântul de nord-vest către ei: 
acesta era singurul lucru pe care puteai miza în acest oraş. 

— Eu sunt Duff. Tu eşti persoana care m-a sunat în 
legătură cu Malcolm? 


— Mişto maşină! exclamă băiatul prinzându-şi mai 
bine peticul la ochi. Mi-au spus că nu mai eşti şeful 
departamentului de narcotice, aşa e? 

— Mi-ai spus că este urgent. 

— Întotdeauna este urgent, narcobossule. 

— Mie-mi convine. Scuipă tot! 

— Hai cu banu’, cum se zice pe la noi. 

— Aha, deci de-aia e urgent! Când trebuie să iei 
următoarea doză? 

— Acum câteva ore. Şi, cum chestia asta este 
îndeajuns de important încât să-l fac pe bossul boşilor să 
apară, atunci el sare cu banu' nu pentru o doză, ci pentru 
zece... Sau mai aştept o jumate de oră şi-ţi vând tot la 
jumate de preţ. Încă o jumătate de oră şi te costă jumate 
la jumate... Nu zic că nu-i aşa, narcobossule, da’ 
întrebarea e: care din noi se grăbeşte mai tare? Citeam 
despre Malcolm în ziare azi dimineaţă şi l-am recunoscut 
din fotografii. înecat, oareşcum. Inspector-şef adjunct şi tot 
restul. Chestii nasoale! 

— Haide, băiete, zi-mi şi-ţi dau atâta cât face. 

Băiatul cu un singur ochi chicoti. 

— Sorry, boss, dar m-am dezvăţat să mă încred în 
copoi. lată prima momeală pentru tine. Mă trezesc după ce 
m-am drogat, stau între şirurile de containere pe care le 
vezi acolo, unde poţi să-ţi bagi în vene şi să nu fii jefuit, ştii 
ce zic? Nu mă vede nimeni, dar eu îl văd, pe Malcolm, pe 
partea cealaltă a canalului. Ei bine, bossule? Prima injecție 
e gratis, a doua te costă scump. Pe asta-i mai auzit-o? 

Băiatul râse. 

— Nu sunt sigur că m-ai făcut să muşc din momeală, 
zise Duff. Ştim că Malcolm a fost aici, pentru că aici i-am 
găsit maşina. 

— Dar nu ştiaţi că nu a fost singur. Şi nu ştiţi cine a 
fost cu el aici. 


Din experienţele lui anterioare, Duff ştia că un drogat 
îndrugă mai mult minciuni decât adevăr, mai ales dacă 
aşteaptă să-şi facă rost de următoarea injecție. Dar, de 
regulă, un drogat preferă metode mai simple şi mai rapide 
de a te trage pe sfoară, decât să sune la sediul central şi 
să insiste să vorbească cu vreun şef de departament şi 
apoi să aştepte o oră în ploaie, şi toate astea fără vreo 
garanţie de plată. 

— Şi tu ştii chestia asta? întrebă Duff. Cine este 
această persoană? 

— L-am mai văzut înainte, da, da! 

Duff îşi scoase portofelul. Numără câteva bancnote şi i 
le pasă băiatului. 

— Mă gândeam să-l sun direct pe Macbeth, zise băiatul 
în timp ce număra banii. Dar mi-am dat seama că probabil 
ar refuza să mă creadă când o să îi spun cine a fost. 

— Cine? 

— Malcolm vorbea cu ajutorul lui Macbeth, zise băiatul. 
Un tip în vârstă, cu părul alb. 

Duff icni involuntar. 

— Banquo? 

— Nu ştiu cum îl cheamă, dar l-am văzut aici cu 
Macbeth, la gară. 

— Şi despre ce discutau Banquo şi Malcolm? 

— Erau prea departe de mine. 

— Atunci despre ce ţi s-a părut ție că vorbeau? 
Râdeau? Sau vorbeau tare, pe un ton nervos? 

— N-aş putea să-mi dau seama. Ploaia cădea în rafale 
pe containere şi în majoritatea timpului au stat cu spatele 
la mine. Poate că se certau. Mi s-a părut că bătrânul şi-a 
flendurat o vreme pistolul prin aer. Dar când lucrurile s-au 
calmat, s-au suit într-un Volvo şi au dispărut. Bătrânul 
conducea. 


Duff se scărpină în cap. Banquo şi Malcolm într-o 
conspirație? 

— Asta e prea mult, zise băiatul întinzându-i o 
bancnotă înapoi. 

Duff se uită la el. Un drogat care îi dă rest? Luă 
bancnota. 

— Nu mi-ai spus toate acestea doar pentru banii 
necesari pentru injecții, nu-i aşa? 

— Hm? 

— Mi-ai spus că ai citit în ziar şi că ştiai că astea sunt 
lucruri nasoale. Şi sunt nasoale. Atât de nasoale încât, 
dacă i-ai fi vândut pontul unui jurnalist, ai fi primit de zece 
ori mai mult decât de la un copoi. Deci fie te-a trimis 
Hecate să împrăştii zvonuri false, fie ai altceva de gând. 

— Du-te dracului, narcobossule! 

Duff îl prinse pe drogat de guler şi îl smulse de pe 
bornă. Băiatul era uşor ca un fulg. 

— Ascultă-mă! spuse Duff, încercând să nu inhaleze 
respiraţia puturoasă a băiatului. Te pot băga după gratii şi 
să vedem ce crezi când ajungi în cuşcă şi simţi cum vine 
pofta de drog şi prin faţa ta, timp de două zile, o să vezi 
deşertul. Acum îmi spui de ce ai venit la mine? Ai cinci 
secunde. Patru... 

Băiatul se uită înapoi la Duff. 

— Trei... 

— Căcănar de poliţist ce eşti, fir-ai tu de... 

— Doi... 

— Ochiul meu. 

— Unu... 

— Ochiul meu, ţi-am zis! 

— Ce e cu el? 

— Eu doar am vrut să te ajut să-l prinzi pe omul care 
mi-a scos ochiul. 

— Cine a fost? 


Băiatul pufni dispreţuitor. 

— Acelaşi tip care te bate pe tine la cur. Nu ştii cine se 
ascunde în spatele întregii mizerii? Doar o singură 
persoană din oraşul ăsta poate să ucidă un inspector-şef şi 
să scape basma curată, şi-l cheamă Mâna Invizibilă. 

— Hecate? 


CAPITOLUL 14 


Macbeth conducea de-a lungul drumului murdar care 
trecea printre cele două fabrici vechi. Norul atârna atât de 
jos şi atât de cenuşiu-ca-ziua-de-luni deasupra coşurilor, 
încât era dificil să-ţi dai seama care scotea fum, dar unele 
porţi aveau semnul ÎNCHIS pe ele, sau nişte lanţuri care 
legau semnele asemenea unor papioane ironice. 

Conferinţa de presă trecuse fără dificultăţi. Fără 
dificultăţi pentru că el fusese prea drogat ca să mai simtă 
ceva. Se concentrase să stea sprijinit de spătarul 
scaunului, într-o poziţie relaxată, cu braţele încrucişate pe 
piept şi lăsându-i pe Lennox şi Caithness să răspundă la 
întrebări. Cu excepţia întrebărilor direct adresate lui, la 
care răspunsese prin „Nu putem comenta cu privire la asta 
în prezent”, rostind cuvintele cu o expresie pe faţă care 
zicea că deţineau mult prea multe informaţii şi că totul era 
sub control. Calm şi sigur pe el. Aceea a fost impresia pe 
care spera să o fi lăsat. Un inspector-şef adjunct care nu îşi 
permitea să fie afectat de isteria din jurul lui, care 
răspundea la întrebările jurnaliştilor „Nu credeţi că publicul 
are dreptul să ştie?” cu un zâmbet uşor dezolat şi tolerant. 

După aceea Kite, reporterul care pronunţa „r'-ul rulat, 
spusese la emisiunea lui de radio, după conferinţa de 
presă, că inspectorul-şef interimar căscase mult, păruse 
neimplicat şi se uitase adesea la ceas. Dar să-l ia naiba pe 


Kite! La secţia de patrulă cu siguranţă se credea că noul 
inspector-şef era foarte implicat deoarece el însuşi trecuse 
pe acolo şi dirijase patrulele de la Districtul 2 Vest până la 
Districtul 1 Est. El a explicat că era timpul să patruleze şi 
în cartierele obişnuite. Acesta era un semnal important: 
poliţia nu se ocupă exclusiv de districtele cu bani şi 
influenţă. 

Şi, dacă Kite fusese supărat, Banquo fusese cu atât 
mai fericit să primească o invitaţie la dineu, în care i se 
spunea să-l aducă şi pe Fleance. 

— E bine ca băiatul să se obişnuiască să socializeze cu 
băieţii mari, adăugase Macbeth. Şi după aceea, cred că ar 
trebui să te gândeşti ce ai dori să faci. Să preiei trupele de 
intervenţie, Crima Organizată, sau să devii inspector-şef 
adjunct. 

— Eu? 

— Nu te stresa acum, Banquo! Doar gândeşte-te puţin 
la asta, OK? 

Şi Banquo bombăni şi scutură din cap. Blând ca de 
obicei. De parcă nu ar avea nici un gând rău în minte. Sau 
cel puţin de parcă nu ar avea nici o remuşcare pentru 
gândul rău. Ei bine, în noaptea aceasta trădătorul se va 
confrunta cu creatorul şi cu distrugătorul lui. 

Nu era nimeni la poarta clubului unde se adunau 
membrii Norse Riders. Probabil nu aveau pe nimeni care 
să stea de pază. 

Macbeth ieşi din maşină şi intră în club. Se opri la 
intrare şi se uită în jur. Parcă trecuse o veşnicie de când 
stătuse acolo, lângă Duff, privind prin încăpere. Acum 
masa lungă dispăruse şi la bar erau trei bărbaţi cu 
burdihane atârnând greu, îmbrăcaţi în gecile de piele ale 
clubului, şi mai erau şi două femei cu sâni opulenţi. Una 
dintre ele avea un bebeluş, care se foia ţinut de mâna 
musculoasă a mamei pe care era tatuat numele „SEAN”, 


— Colin, ăsta nu-i ăla...? şopti ea. 

— Ba da, zise în şoaptă bărbatul complet chel cu o 
mustață ca de morsă care se afla lângă ea. Ala l-a prins pe 
Sean. 

Macbeth îşi aminti numele din raport. Era ciudat cum 
uita de repede numele oamenilor cu care se întâlnea, dar 
niciodată numele celor care apăreau în rapoarte. Sean. El 
era unul dintre cei care fuseseră de pază la poartă, cel pe 
care Macbeth îl înjunghiase în umăr şi pe care îl luaseră 
ostatic, unul dintre cei care se aflau încă în custodia 
poliţiei. 

Bărbaţii, furioşi, se uitau ţintă la Macbeth. Macbeth 
trase adânc aer în piept. Era atât de linişte încât auzea 
scârţâitul podelelor sub apăsarea călcâielor în timp ce se 
îndrepta către bar. | se adresă gecii de piele aflate în 
spatele barului şi, chiar când se pregătea să vorbească, se 
gândi că poate nu ar fi trebuit să inhaleze şi liniuţa aceea 
înainte de a pleca din sediul central. Poţiunea avea 
tendinţa de a-l face înfumurat. Şi îngrijorarea lui fu 
confirmată de propoziţia care-i ieşi pe gură: 

— Mda, nu prea sunteţi numeroşi azi. Unde sunt 
ceilalţi? Ah, da! Corect. La mititica. Sau la morgă. Un 
Glendoran, vă rog! 

Macbeth observă privirea îngheţată a barmanului, şi îşi 
dădu seama că un atac din partea stângă era iminent şi că 
mai avea încă timp. Macbeth avusese întotdeauna reflexe 
bune, dar cu poţiunea la bord era ca o muscă: putea să 
caşte, să se scarpine pe spate şi să se uite la ceas, în timp 
ce venea o lovitură spre el. Apoi, chiar când Colin şi 
bărbatul cu mustață de morsă se gândeau că vor avea 
noroc, Macbeth se lăsă pe spate şi pumnul care se 
îndreptase spre părul lui proaspăt tuns atinse doar aerul. 
Macbeth îşi ridică cotul şi îl răsuci în lateral, abia simțind 
impactul; auzi doar un mormăit, un cartilaj zdrobindu-se, 


zgomot de paşi şontăcăiţi şi scaune de la bar răsturnându- 
se. 

— Cu gheaţă, spuse Macbeth. 

Apoi se răsuci către bărbatul de lângă el, chiar în clipa 
în care acela îşi încleşta pumnul drept şi îşi trăgea umărul 
în spate, pregătindu-se să aplice o lovitură. Când lovitura 
veni, Macbeth îşi ridică mâna şi se întâlni cu mâna lui Colin 
la mijlocul distanţei. Dar, în loc de sunetul mult aşteptat, 
de os pe os, se auzi şfichiuitura fină produsă de oţelul care 
pătrunde în carne, urmat de o bufnitură surdă când 
articulațiile mâinii atinseră pumnalul. Apoi urmă urletul 
prelung când victima văzu pumnalul urcând de-a lungul 
antebraţului până la subraţ. Macbeth scoase pumnalul cu 
o smucitură. 

— Şi cu puţin sifon. 

Bărbatul cu mustaţa de morsă căzu în genunchi. 

— Ce naiba se petrece aici? răsună o voce care venea 
dinspre uşa garajului. 

Acest bărbat avea o barbă deasă şi o geacă de piele 
cu trei epoleţi pe fiecare umăr. In plus, o puşcă în mâini. 

— Comand ceva, zise Macbeth şi se răsuci către 
barmanul care încă nu se mişcase. 

— Comanzi ce? întrebă bărbatul care se apropie. 

— Whisky. Printre altele. 

— Şi mai ce? 

— Tu eşti sergentul. Tu conduci prăvălia când Sweno 
nu este aici, nu-i aşa? Apropo, pe unde se ascunde acum? 
— Spune ce vrei să spui şi ieşi de-aici, poliţai jegos! 

— N-am auzit nici o vorbă rea despre locul ăsta, deşi 
serviciile ar putea fi mai prietenoase şi mai rapide. Ce zici 
să facem noi doi treaba asta undeva în linişte, într-o 
cămăruţă din spate, sergent? 

Bărbatul se uită la Macbeth câteva clipe. Îşi lăsă puşca 
jos. 


— Oricum, pe aici nu prea mai ai ce ravagii să faci. 

— Ştiu. Şi lui Sweno îi va plăcea sarcina pe care i-o voi 
da, îţi garantez. 

Micul birou al sergentului - pentru că asta era - avea 
postere cu motociclete pe perete şi o selecţie foarte mică 
de piese de motoare pe rafturi. Cu un birou, un telefon şi o 
etajeră. Şi un scaun pentru musafiri. 

— Nu te face prea confortabil, poliţaiule! 

— Vreau să comand o misiune. 

Dacă sergentul era şocat nu a lăsat să se vadă. 

— Nu ai venit unde trebuie. Nu mai facem astfel de 
servicii pentru poliţai. 

— Deci ceea ce se zvoneşte este adevărat? Obişnuiaţi 
să organizaţi lovituri pentru oamenii lui Kenneth? 

— Dacă nu se arăta altceva... 

— Doar că de data aceasta nu trebuie să vă 
descotorosiţi de un competitor, zise Macbeth, înclinându- 
se în faţă. Ci de doi poliţişti. Şi plata este aceea că oamenii 
voştri din Norse Riders vor fi puşi în libertate imediat după 
aceea şi toate acuzaţiile vor fi retrase. 

Sergentul ridică o sprânceană. 

— Şi cum putem să facem asta? 

— Eroare de procedură. Dovezi contaminate. Se 
întâmplă mereu. Dacă inspectorul-şef spune că nu avem 
un caz, nu avem un caz! 

Sergentul îşi încrucişă braţele. 

— Te ascult. Continuă. 

— Persoana care trebuie să fie eliminată este cea care 
s-a asigurat că drogurile de care depindea existenţa 
voastră vor sfârşi în râu. Inspectorul Banquo. (Macbeth îl 
urmări pe sergent dând uşor din cap.) Celălalt este plodul 
copoiului, care se va afla în maşină cu el. 

— Şi de ce artrebui eliminaţi? 

— Este aşa de important să ştii? 


— De obicei nu întreb, dar aici vorbim despre agenţi 
de poliţie, şi asta înseamnă că vom fi în mari belele. 

— Nu cu aceştia. Noi ştim că inspectorul Banquo 
lucrează cu Hecate, doar că nu o putem dovedi, deci 
trebuie să scăpăm de el în alt mod. Aceasta este cea mai 
bună opţiune din punctul nostru de vedere. 

Sergentul dădu iar din cap. Macbeth miza pe faptul că 
sergentul va înţelege logica spuselor lui. 

— Şi noi de unde vom şti că te vei ţine de partea ta de 
promisiune? 

— Păi, zise Macbeth, uitându-se cu ochii mijiţi la fata 
din calendarul fixat pe perete deasupra capului 
sergentului. Avem cinci martori la bar care pot depune 
mărturie că inspectorul-şef interimar Macbeth a venit aici 
personal ca să vă dea un comision. Ştii şi tu că nu aş vrea 
să-ţi dau nici un motiv ca să dai totul în vileag, nu? 

Sergentul se lăsă atât de mult pe spate, încât atinse 
peretele studiindu-l pe Macbeth în timp ce scotea nişte 
mormăieli şi jucându-se cu barba. 

— Şi când şi unde să aibă loc acest comision? 

— La noapte. Ştii unde este Dealul Spânzurătorii în 
Districtul 2 Vest? 

— Ala-i locul unde l-au spânzurat pe stră-străbunicul 
meu. 

— Pe strada principală de după aleile unde îşi fac 
cumpărăturile cei din Vest se află o intersecţie mare. 

— Ştiu locul. 

— Se vor afla într-un Volvo PV negru la semafor 
undeva între şase şi jumătate şi şapte fără zece. Probabil 
fix la fără un sfert. Este un om punctual. 

— Hm. Acolo tot timpul sunt multe maşini care 
patrulează. 

Macbeth zâmbi. 

— In noaptea asta nu vor fi. 


— O, serios? Mă gândesc şi-ţi dau un răspuns la ora 
patru. 

Macbeth chicoti. 

— Sweno se va gândi, vrei să zici. Excelent! la un pix şi 
scrie numărul meu şi numărul de înmatriculare al maşinii. 
Şi încă ceva. 

— Ce? 

— Le vreau capetele. 

— Ale cui? 

— Ale celor doi poliţai. Le vreau capetele. Livrate la 
uşă. 
Sergentul se holbă la Macbeth de parcă acesta şi-ar fi 
pierdut minţile. 

— Clientul are nevoie de bon fiscal, adăugă Macbeth. 
Ultima dată când am comandat o misiune şi nu am cerut 
bon, s-au întâmplat nereguli. N-am primit ce am 
comandat. 

De abia noaptea târziu reuşi Duff să ajungă la o 
concluzie. 

Îşi disecase ideile ore în şir într-un creier în care 
traficul i se părea că se mişcă greu, şi în interiorul căruia 
drumul era la fel de plin de posibilităţi ca şi drumul 
dinaintea sa. Încă nu schimbaseră balustradele de pe 
Kenneth Bridge, deci traficul spre est era redirecționat 
către vechiul pod şi coada ajungea până la Districtul 2, 
unde maşina lui Duff se mişca în ritm de melc de la o 
intersecţie la alta, iar singura întrebare rămăsese: stânga, 
dreapta, în faţă, pe unde ar fi mai rapid? 

Duff ajunsese şi el la acest semafor: 

Ar trebui să meargă la Macbeth şi la ceilalţi ca să le 
prezinte ceea ce aflase pe cheiuri? Ar trebui să ţină toate 
informaţiile pentru el? Dar dacă băiatul chior nu zicea 
adevărul, sau dacă Banquo reuşea să nege acuzaţiile? 
Care ar fi consecinţele pentru Duff dacă în această situaţie 


haotică ar fi făcut acuzaţii false împotriva lui Banquo, care, 
împreună cu Macbeth, devenise dintr-odată o persoană 
influentă? 

Duff putea bineînţeles să prezinte pur şi simplu 
informaţia în modul în care îi parvenise şi lui şi să-i lase pe 
Lennox şi pe Macbeth să o evalueze singuri, dar atunci el 
ar fi pierdut o victorie de palmares - să-l areste de unul 
singur pe Banquo şi să-l demaşte. 

Pe de altă parte, nu putea să-şi mai permită încă un 
eşec după cel din raidul de la containerele din port. Il 
costase scump. Pierduse postul de la Criminalitate 
organizată; încă o greşeală îl putea costa acest loc de 
muncă. 

Încă o intersecţie: Criminalitatea organizată avea 
iarăşi nevoie de un lider dacă Macbeth devenea inspector- 
şef, şi dacă Duff se folosea de şansă şi ieşea câştigător, 
atunci unitatea ar putea fi a lui. 

Pusese în balanţă şi varianta de a se sfătui cu 
Caithness, dar apoi secretul lui ar fi fost dezvăluit şi ar fi 
fost silit să facă ceva. Să-şi asume nişte riscuri. 

Drumul pe care şi l-a ales la final a fost unul pe care 
nu risca prea mult, dar dacă lucrurile mergeau cum spera 
el, atunci toate meritele îi reveneau. 

Duff trecu peste micuțul pod făcut din şine de tren, şi 
trase maşina într-o curte aflată în faţa unei clădiri modeste 
din cărămidă, aflată vizavi. Îi luase mai mult de trei sferturi 
de oră ca să acopere mica distanţă de la sediul central 
până la adresa lui Banquo. 

— Duff, zise Banquo care deschise uşa după câteva 
clipe. Ce se întâmplă? 

— Se întâmplă o petrecere, după cum arăţi, zise Duff. 

— Da, şi de aia nu reuşesc să decid dacă să-mi iau 
asta sau nu. 

Banquo ridică în aer tocul de pistol. 


— Lasă-l acasă. Nu face altceva decât să se vadă de 
sub costum. Dar nodul de la cravată nu este bun. 

— Nu este? zise Banquo, lăsându-şi bărbia mult în 
piept, apăsând pe gulerul alb, într-o încercare inutilă de a 
vedea nodul. A fost bun vreme de cincizeci de ani, de când 
am fost la confirmare. 

— E un nod de om sărac, Banquo. Haide să-ţi arăt... 

Banquo îşi acoperi nodul de la cravată ca să se apere 
de mâna lui Duff care dorea să-l ajute. 

— Eu sunt un om sărac, Duff. Şi bănuiesc că ai venit 
aici ca să primeşti ajutor, nu ca să te oferi tu să ajuţi. 

— E destul de adevărat, Banquo. Pot să intru? 

— Mi-ar fi plăcut să-ţi ofer sprijin şi cafea, dar mă tem 
că tocmai plecam. 

Banquo îşi puse tocul pistolului pe raftul cuierului din 
spatele lui şi strigă înspre scări: 

— Fleance! 

— Vin! răsună şi răspunsul. 

— Haide să ieşim afară, propuse Banquo, încheindu-se 
la haină. 

Stăteau pe treptele albe. Ploaia se scurgea gâlgâind 
prin burlane. Banquo îi oferi lui Duff o ţigară, acesta 
refuză, şi atunci îşi aprinse pentru el una. 

— Azi m-am întors în port, în zona containerelor, zise 
Duff. M-am întâlnit cu un băiat, unul dintre drogaţii tineri 
care a vrut să vorbească cu mine. Are un singur ochi. Mi-a 
spus cum l-a pierdut pe celălalt. 

— Înâm. 

— Era sevrat, dar nu avea nici un ban. La gara centrală 
s-a întâlnit cu un bătrân şi i-a cerşit bani. Bătrânul avea un 
baston cu măciulie de aur. 

— Hecate? 

— Bătrânul s-a oprit, a scos o pungă de droguri, a 
fluturat-o în faţa băiatului şi i-a spus că era poţiune de 


primă calitate direct din oală. Băiatul putea să o obţină 
dacă făcea două chestii pentru el. Prima era să răspundă 
la o întrebare: dacă ar fi să piardă un simţ, ce simţ i-ar fi 
cel mai frică să piardă? Când băiatul i-a răspuns că 
vederea, atunci bătrânul i-a spus că doreşte un ochi de-al 
lui. 

— A fost într-adevăr Hecate. 

— Când băiatul l-a întrebat pe bătrân de ce îi dorea 
ochiul, Hecate i-a răspuns că are de toate, deci tot ceea ce 
îşi mai dorea era ceea ce era cel mai valoros din 
perspectiva cumpărătorului, şi nu a lui. La urma urmelor, 
nu era decât jumătate din vedere, ei bine, nici măcar atât. 
Şi gândeşte-te cât de valoros va fi ochiul celălalt după 
aceea. Într-adevăr pierderea şi câştigul ar fi aproape 
egale. 

— Nu înţeleg chestiile astea. 

— Poate că nu, dar aşa sunt unii oameni. Doresc 
puterea în sine mai mult decât ceea ce le-ar putea oferi 
puterea. Ar prefera să deţină un pom fără valoare, decât 
să aibă fructele comestibile care cresc în el. Doar ca să 
poată arăta cu degetul înspre el şi să spună: „Este al 
meu.” Şi apoi să-l taie. 

Banquo făcu un nor de fum. 

— Ce a decis băiatul să facă? 

— A fost ajutat de un bărbat-femeie care îl însoțea pe 
bătrân şi care i-a scos ochiul. Şi după ce şi-a primit doza, 
toată durerea pe care o simţise a dispărut - ştersese toate 
cicatricile şi ştersese toate amintirile negre. Băiatul mi-a 
povestit că fusese atât de frumos, încât nici măcar astăzi 
nu poate spune că are vreun regret. Încă mai caută acea 
senzaţie, doza perfectă. 

— Şi ce a vrut astăzi de la tine când te-ai întâlnit cu el? 

— Acelaşi lucru. Plus persoana care i-a scos ochiul 
doar pentru că avea puterea să i-l ia. 


— Va trebui să stea la rând după ceilalţi care îl 
vânează pe Hecate. 

— Se gândea cum ne-ar putea ajuta pe noi să-l 
prindem pe Hecate. 

— Şi cum ar putea un amărât de sclav al drogurilor să 
facă asta? 

— Aşa numita scrisoare de adio a lui Malcolm ne 
conduce spre Norse Riders. Dar băiatul crede că a fost 
mâna lui Hecate în toate. Atât în scrisoare, cât şi în 
uciderea lui Duncan. Şi Hecate este în cârdăşie cu 
Malcolm. Şi poate şi cu alţi poliţişti. 

— O teorie răspândită în zilele noastre. 

Banquo scutură scrumul ţigării şi se uită la ceas. 

— A primit şi bani pentru asta? 

— Nu, îi răspunse Duff. Nu a primit nimic până când nu 
mi-a spus că l-a văzut pe Malcolm la cheiuri înainte de a 
dispărea. Şi că atunci fusese cu tine. 

Banquo îşi ducea ţigara către gură şi se opri. Râse. 

— Eu? Nu cred. 

— Te-a descris pe tine şi maşina ta. 

— Nici eu şi nici maşina mea nu am fost acolo. Şi îmi 
vine greu să cred că ai plătit din banii statului pentru a afla 
o astfel de ipoteză. Deci care dintre voi doi joacă o festă? 
Drogatul atunci, sau tu acum? 

O rafală de vânt rece suflă şi Duff se cutremură. 

— Băiatul spune că l-a văzut pe Malcolm şi pe bărbatul 
mai în vârstă pe care-l văzuse cu Macbeth. Un Volvo PV. Şi 
un pistol. Tu nu ai fi plătit pentru o astfel de informaţie, 
Banquo? 

— Doar dacă aş fi fost disperat. (Banquo îşi stinse 
ţigara pe balustrada de fier care străjuia treptele de-o 
parte şi de alta.) Şi nici măcar atunci, dacă ar fi fost despre 
un coleg din poliţie. 


— Pentru că tu întotdeauna pui loialitatea mai presus 
de orice, nu-i aşa? 

— Un poliţist nu poate să funcţioneze fără loialitate. 
Este o premiză necesară. 

— Cât de departe merge loialitatea ta faţă de forţele 
de ordine? 

— Sunt un om simplu, Duff, şi nu înţeleg la ce te referi. 

— Dacă vorbeşti despre loialitate atunci trebuie să ni-l 
dai pe Malcolm. De dragul forţelor de ordine. 

Duff arătă înspre supa cenuşie formată din ploaie şi 
ceaţă din faţa lor. 

— De dragul acestui oraş. Unde în Capitol se ascunde 
ucigaşul lui Duncan? 

Banquo suflă scrumul de ţigară şi puse chiştocul în 
buzunarul hainei. 

— Nu ştiu nimic despre Malcolm. Fleance!!! Scuze, 
inspectore, dar trebuie să ajungem la o cină. 

Duff fugi după Banquo, care coborâse cele trei trepte 
în ploaie. 

— Vorbeşte cu mine, Banquo! Văd că te simţi copleşit 
de sentimente de vinovăţie şi de remuşcări. Tu nu eşti un 
om rău şi viclean. Tu doar ai fost ispitit de către cineva 
aflat mai sus decât tine pe scara ierarhică. Şi apoi ai fost 
trădat. El trebuie să fie prins, Banquo! 

— Fleance!!! strigă Banquo în direcţia casei în timp ce 
îşi deschidea maşina din curte. 

— Vrei să continuăm pe spirala asta în jos, înspre haos 
şi anarhie, Banquo? Strămoşii noştri au construit căi ferate 
şi şcoli. Noi construim bordeluri şi cazinouri. 

Banquo se sui în maşină şi claxonă de două ori. Uşa 
casei se deschise şi un Fleance îmbrăcat la costum se ivi 
pe trepte, luptându-se să deschidă o umbrelă. 

Banquo crăpă puţin geamul, probabil pentru că maşina 
se aburea pe interior, şi Duff îşi puse mâinile pe geam 


încercând să îl împingă mai jos în timp ce vorbea prin 
fanta îngustă. 

—  Ascultă-mă Banquo. Dacă faci asta, dacă 
mărturiseşti, nu pot să fac prea multe pentru tine, ştii asta. 
Dar îţi promit că nimeni nu se va atinge de Fleance. 
Viitorul lui nu trebuie să fie acela de fiu de trădător, ci 
acela de fiu al unui om care s-a sacrificat pentru acest 
oraş. Ai cuvântul meu! 

— Salut! Inspectorul Duff, nu-i aşa? 

Duff se ridică. 

— Salut, Fleance. Aşa este. Să aveţi o cină plăcută. 

— Mulţumim. 

Duff aşteptă până când Fleance se aşeză în scaunul 
pasagerului şi Banquo porni motorul. Apoi porni şi el spre 
maşina lui. 

— Duff! 

Se răsuci. 

Banquo deschise uşa. 

— Nu este aşa cum crezi! strigă Banquo. 

— Nu este? 

— Nu! Ne vedem la Bertha la miezul nopţii. 

Duff dădu din cap. 

Volvo-ul intră în viteză, şi tată şi fiu trecură de poartă, 
şi se pierdură în ceaţă. 


CAPITOLUL 15 


Lady urcă ultimele trepte de fier ale scării care ducea 
la uşa ce se deschide spre acoperişul de la cazinoul 
Inverness. Deschise uşa şi privi în întuneric. Nu se auzea 
decât murmurul ploii. Totul şi toţi oamenii păreau 
cufundaţi în secretele lor. Era pe punctul de a se întoarce, 
când o fâşie de lumină se ivi pe acoperiş şi ea îl zări. 


Stătea la marginea acoperişului şi se uita de-a lungul 
Străzii Cumpătării, aflată în spatele cazinoului. Înainte ca 
ea să fi convins consiliul oraşului să curețe strada, 
prostituatele stătuseră acolo pe strada slab iluminată şi nu 
doar că îşi ofereau trupul, dar adesea prestau servicii chiar 
acolo, pe sub porticuri, în maşini, pe maşini sau lipite de 
ziduri. Când Reţeaua Naţională a Căilor Ferate fusese 
acolo, se spunea că toate ferestrele care dădeau spre 
Strada Cumpătării fuseseră astupate cu cărămizi la 
ordinele directorului, pentru ca subordonații lui să se poată 
concentra la muncă şi nu la ce era afară. 

Ea îşi deschise umbrela şi se duse lângă Macbeth. 

— Stai aici în ploaie, iubitule? Te-am căutat. Invitaţii 
vor veni în curând. 

Se uită în jos la zidurile netede şi fără ferestre care 
străjuiau marginea străzii, ca nişte ziduri de cetate. 
Cunoştea fiecare centimetru al acelei străzi. Şi acela era 
un motiv îndeajuns de bun ca să astupe toate ferestrele cu 
cărămidă. 

— Ce vezi acolo jos? 

— Un abis, răspunse el. Frică. 

— Dragul meu, nu fi atât de pesimist. 

— Nu? 

— Ce rost au toate victoriile noastre dacă nu ne aduc 
zâmbetul pe buze? 

— Am câştigat doar câteva bătălii. Războiul abia a 
început. Şi deja mă consumă frica. Dumnezeu ştie de unde 
provine. Mai bine îmi dai un motociclist care se îndreaptă 
fix către mine în locul acestui şarpe pe care l-am spintecat, 
dar nu l-am ucis. 

— Opreşte-te, iubitule! Nimeni nu ne poate prinde 
acum. 


— Duncan. Îl văd acolo jos. Şi îl invidiez. A murit - i-am 
oferit pace - în timp ce el îmi provoacă teamă şi toate 
aceste coşmaruri. 

— Ai luat poţiune, nu? Poţiunea îţi provoacă coşmaruri. 

— lubito... 

— Îţi aminteşti ce ai spus despre Collum? Ai spus că 
poţiunea îi înnebuneşte pe oameni. Trebuie să te laşi, sau 
vei pierde tot ceea ce am câştigat! Mă auzi? Nu mai iei nici 
un gram de poţiune! 

— Dar coşmarurile nu sunt rodul imaginaţiei mele. M-a 
sunat sergentul. 

A acceptat misiunea. Sau ai uitat de măreţul nostru 
plan pentru diseară? Ai reprimat gândul că singurul meu 
tată şi cel mai bun prieten al meu vor fi măcelăriți? 

— Nu ştiu despre ce vorbeşti şi nici tu nu ştii ce zici. 
După ce va fi făcut tot ce trebuie făcut, nimic nu te va mai 
frământa. Şi poţiunea nu-ţi va da nici alinare şi nici curaj. 
Acum sufletul tău îşi va primi răsplata. Deci fără poţiune 
de acum înainte! Pune-ţi o cravată acum, iubitule! Şi un 
zâmbet pe buze. (Îl prinse de mână.) Haide, să-i dăm gata 
cu şarmul nostru. 

Caithness stătea într-un fotoliu cu un pahar de vin roşu 
în mână şi asculta ploaia căzând pe fereastra de la 
mansardă, şi pe Kite la radio. Acesta vorbea despre 
problema şefului interimar al poliţiei care avea mai multă 
putere decât un primar ales democratic, şi toate acestea i 
se datorau lui Kenneth, care prelucrase legile oraşului. Ei îi 
plăcea felul în care pronunţa „r”-ul rulat şi îi plăcea vocea 
lui calmă. Îi plăcea felul în care lui nu îi era teamă să-şi 
arate inteligenţa sclipitoare. Dar cel mai mult îi plăcea 
felul în care întotdeauna se împotrivea. | se împotrivise lui 
Kenneth, lui Tourtell, da, chiar şi lui Duncan, care, la 
rândul lui, se împotrivise atâtor lucruri. Probabil că se 


simţea singur. Şi cine ar alege să fie singur, dacă ar fi de 
ales? 

Se întrebase uneori dacă să trimită o scrisoare 
anonimă la acest post de radio, în care să spună cât de 
reconfortant era să ştie că mai există oameni principiali ca 
el, care îşi luase o sarcină, aceea de câine de pază 
singuratic şi neînfricat. Apropo de asta. Oare nu auzise 
sunetul acela de la uşa din faţă? Ea dădu radioul mai încet. 
Asculta. Sunetul veni din nou. Ea se duse la uşă şi-şi lipi 
urechea de ea. Un scârţâit familiar. Apoi deschise uşa. 

— Duff. Ce faci? 

— Eu... ăăă... stau aici. Şi mă gândesc. 

Îşi vâri mâna adânc în buzunarele hainei şi se balansa 
în pantofii lui mult prea mari, ale căror tălpi scârţâiau. 

— De ce nu ai sunat la uşă? | 

— Am sunat, îi răspunse Duff. Aăă... Se pare că soneria 
nu funcţionează. 

Ea deschise uşa larg, dar încă părea să fie cu mintea în 
altă parte. 

— De ce eşti atât de posomorât, Duff? 

— Sunt posomorât? 

— Scuze, ştiu că nu prea sunt motive de veselie în 
perioada asta, dar vii, sau pleci? 

EI îşi plimbă privirea prin încăpere. 

— Pot să rămân până la miezul nopţii? 

— Bineînţeles. Haide înăuntru, te rog. Ingheţ aici. 

Sergentul se sprijini cu mâinile pe ghidonul motorului 
Honda CB450 Black Bomber. Trecuseră mai puţin de cinci 
ani de când o cumpărase şi într-o zi norocoasă încă putea 
să calce acceleraţia până la 160 de kilometri pe oră. Cu 
toate acestea, motorul lui părea cam desuet acum, că 
ieşise pe piaţă modelul CB750. Se uită la ceas. Şapte fără 
şaisprezece. Ora de vârf trecuse deja şi se întunecase 
devreme. Aşteptând la marginea drumului, vedea fiecare 


maşină care se îndrepta spre intersecţia de la Dealul 
Spânzurătorii. Sweno le trimisese întăriri de la clubul din 
sud: trei membri, sau verişori, cum li se zicea, săriseră pe 
motoare şi ajunseseră în oraş în mai puţin de trei ore. 
Stăteau pe motoarele lor, pe poziţii, lângă staţia de 
benzină, pe drumul de pe care urma să vină maşina. 
Analizau modelele de maşini şi plăcuţele cu numărul de 
înmatriculare. Pe drum în jos, pe cealaltă parte a 
intersecţiei, îl văzu pe Colin urcându-se cu pantofi de 
căţărat pe unul dintre stâlpii de lângă cutia de reţea. 
Singurul amuzament pe care îl avuseseră până acum 
fusese când făcuseră o încercare şi Colin vârâse 
şurubelniţa în cutie şi răsucise. Frânele scârţâiseră pe 
asfalt când luminile, fără nici un alt avertisment, se 
schimbaseră din verde în roşu. Şi câteva secunde mai 
târziu, când  schimbaseră poziţia la verde, turaţia 
motoarelor crescuse încet şi prudent, şi maşinile au trecut 
de intersecţie în timp ce sergentul îi făcu semn lui Colin cu 
farurile că totul mergea conform planului. 

Sergentul verifică ora din nou. Şapte fără un sfert. 

Lui Sweno îi trebuise puţin timp ca să ia decizia 
corectă, dar sergentul avea presentimentul că avusese 
nevoie de timp din motive de precauţie mai degrabă decât 
din îndoială. Şi asta s-a confirmat când cei trei verişori din 
sud parcaseră în faţa porţii clubului cu un chopper Harley 
Davidson cu coarne înalte, un Harley FL 1200, Electra 
Glide şi un Ural rusesc cu un ataş în care era un suport de 
mitralieră. Tipul de pe Electra Glide avea o sabie la el, nu 
curbată ca a lui Sweno, dar va face treabă bună şi aceea. 

Şapte fără paisprezece. 

— Fleance... 

Ceva din vocea tatălui său îl făcu pe Fleance să se uite 
la el. Tatăl lui era mereu calm, dar când era ceva grav, 
avea vocea şi mai calmă. Ca atunci când Fleance avusese 


şapte ani şi tatăl lui venise acasă de la spital după ce o 
vizitase pe mama şi îi rostise numele în modul acela bizar 
de liniştit. 

— Schimbare de plan pentru seara aceasta. (Tatăl lui 
schimbă banda şi se băgă în spatele unui Ford Galaxy.) Şi 
pentru următoarele câteva zile. 

— Serios? 

— Tu vei merge la Capitol. La noapte. 

— La Capitol? 

— S-a întâmplat ceva. Vei avea multe nelămuriri, fiule, 
dar nu vei primi răspunsurile chiar acum. Mă laşi la 
Inverness, apoi vei porni imediat. Treci pe acasă, îţi iei ce 
îţi trebuie şi te duci la Capitol. Conduci constant, nu prea 
repede şi vei ajunge acolo pe timpul zilei. Ai priceput? 

— Da, dar ce...? 

— Fără întrebări. Trebuie să rămâi acolo câteva zile, 
poate câteva săptămâni. După cum ştii, mama ta a 
moştenit un mic apartament. Scoate caietul din torpedo. 

— Garsoniera aia pe care o numea gaură de şobolan? 

— Da. Nu-i de mirare că n-a reuşit niciodată s-o vândă. 
Din fericire, aş adăuga acum. Adresa este Strada 
Tăbăcăriei numărul 66, Districtul 6. Este chiar lângă clubul 
de noapte numit Dolphin. Etajul doi, apartamentul din 
dreapta. Acolo vei fi în siguranţă. Ai notat? 

— Da. (Fleance rupse pagina şi puse caietul înapoi în 
torpedo.) Dar am nevoie de o cheie, nu? Adică cine mă 
lasă să intru dacă e nelocuit? 

— Nu este. 

— Are chiriaşi? 

— Nu chiar. L-am lăsat pe bătrânul meu văr Alfie să 
stea acolo. Este atât de bătrân şi de surd, încât s-ar putea 
să nu-ţi deschidă când suni la uşă, deci va trebui să 
improvizezi. 

— Tată? 


— Da? 

— Asta are legătură cu ceea ce dorea să afle Duff? Mi 
s-a părut foarte... preocupat. 

— Da, dar fără alte întrebări, Fleance. Va trebui să stai 
acolo, să iei nişte manuale cu tine şi să studiezi, să te 
plictiseşti, dar nu trebuie să suni, să scrii scrisori, nu 
trebuie să spui absolut nimănui unde te afli. Fă cum îţi 
spun şi voi trimite pe cineva după tine când te poţi 
întoarce în siguranţă. 

— Dar atunci tu vei fi în siguranţă? 

— Ai auzit ce ţi-am spus. 

Fleance dădu din cap. 

Au mers în continuare în linişte, cu ştergătoarele care 
scârţâiau pe parbriz şi care scoteau nişte sunete de parcă 
ar fi vrut să le spună ceva. 

— Da, răspunse Banquo. Voi fi în siguranţă. Dar să nu 
bagi în seamă ştirile pe care le vei auzi de acum înainte, 
pentru că sigur vor fi minciuni. Acum mai locuieşte şi 
altcineva acolo. Cred că are o saltea pe jos, deci tu poţi să 
iei canapeaua. Dacă n-au ros-o şobolanii. 

— Haha, ce amuzant eşti! Îmi promiţi că vei fi în 
siguranţă? Nu-ţi face griji... 

— E roşu! 

Banquo apăsă brusc pe frână şi a fost cât pe ce să 
lovească bara de protecţie din spate a maşinii Galaxy, 
care, după câte se pare, nu observase nici ea schimbarea 
semaforului. 

— Poftim, îi zise Banquo dându-i un portofel gros şi 
uzat. la banii, va trebui să te descurci cu ei o vreme. 

Fleance scoase bancnotele. 

— A naibii de mult durează roşul ăsta! comentă 
Banquo. 


Fleance aruncă o privire în oglinda laterală. Se 
formase deja o coadă lungă în spatele lor. Pe marginea 
şirului de maşini, venea un şir de motoare către ei. 

— Straniu, zise tatăl lui, din nou pe un ton mult prea 
calm. Se pare că şi ceilalţi au roşu. Şi este aşa de ceva 
timp. 

— Tată, vin nişte motoare. 

Fleance văzu cum tatăl lui aruncă un ochi în oglinda 
retrovizoare preţ de o secundă. Apoi puse piciorul pe 
acceleraţie, smuci volanul la dreapta şi dădu drumul 
ambreiajului. Maşina aceea bătrână sări pe asfaltul umed 
şi unsuros, dar se strecură pe marginea şirului de maşini. 
Janta se izbi de bordura înaltă, şi ambele maşini zgâriate 
scârţâiră parcă de durere atunci când Volvo-ul se frecă de 
Galaxy şi îi rupse oglinda laterală în trecere. 

Se auzi un tunet cumplit de pe strada din faţă. 
Semaforul se schimbă în verde. 

— Tată! Opreşte-te! 

Dar tatăl lui nu se opri, ci dimpotrivă, acceleră la 
maxim. Zburară prin intersecţie pe traiectoria de coliziune 
cu un camion care venea din stânga şi un autobuz care 
venea din dreapta. Auzi două claxoane turbate de ambele 
părţi, urlând disonant când trecură printre ele. Fleance se 
uită în oglinda retrovizoare în timp ce se deplasau ca 
fulgerul pe Dealul Spânzurătorii, spre centru, şi sunetul 
agonizant din urma lor se estompă. Văzu că semaforul se 
schimbase la loc în verde şi că motocicletele deja 
trecuseră de intersecţie. 

Macbeth stătea ferm pe dalele de la intrarea la 
cazinoul Inverness, cu toate acestea, tot se simţea de 
parcă ar fi fost pe mare. In faţa lui, un bărbat 
supraponderal îmbrăcat în costum negru se strădui să iasă 
de pe bancheta din spate a limuzinei. Uşierul de la 
Inverness îmbrăcat în livrea roşie ţinu uşa deschisă şi o 


umbrelă în mâini ezitând între a-l ajuta să iasă din maşină, 
sau a-l lăsa cu demnitatea intactă. După ce bărbatul reuşi 
în sfârşit să-şi termine treaba fără să primească ajutor, dar 
gâfâind din greu, Lady veni grăbită în întâmpinarea lui. 

— Primarul nostru... primarul meu în persoană! 

Ea îi zâmbi veselă şi-l îmbrăţişă. lar asta nu era treabă 
uşoară, se gândi Macbeth, rânjind uşor în timp ce urmărea 
mâinile subţiri ale lui Lady atingând carapacea aceea de 
broască ţestoasă învelită bine în grăsime. 

— Deveniţi din ce în ce mai arătos şi mai viril de câte 
ori de întâlnim, ciripi ea. 

— Şi dumneavoastră Lady, mai frumoasă şi mai 
mincinoasă. Macbeth... 

Macbeth dădu mâna cu el, fascinat de felul în care 
carnea de pe mâna primarului îi aluneca încet de sub 
degetul mare. 

— Şi cine este acest tânăr domn? întrebă Lady. 

Un băiat cu ochi căprui, cu tenul curat şi cu o înfăţişare 
feminină ieşi din limuzină şi veni roată către ei. El îi zâmbi 
descumpănit lui Tourtell de parcă ar fi cerut ajutor. 

— Acesta, Lady, este fiul meu, îl prezentă Tourtell. 

— Ei, dar nu aveţi copii, îl contrazise Lady, bătându-l 
uşor pe reverul hainei. 

— Fiul meu din afara căsătoriei, adăugă Tourtell 
mângâindu-l pe spate pe băiat şi făcându-i cu ochiul lui 
Macbeth. Şi eu recent am aflat de el, ştii. Dar se vede 
asemănarea, nu-i aşa, Lady? 

— Întotdeauna ai fost şi întotdeauna vei fi un vulpoi 
şiret, dragă Tourtell. Să-i dăm oare şi un nume? 

— Ce zici de Kasi Tourtell Junior, zise primarul 
mângâindu-şi mustaţa de Salvador Dali şi izbucnind într-un 
râs răsunător atunci când Lady îşi dădu ochii peste cap. 

— Haideţi să beţi ceva înăuntru la căldură, zise Lady. 

Amândoi trecură pragul, iar ea veni lângă Macbeth. 


— Cum a îndrăznit porcul ăla pervers? zise Macbeth. 
Am crezut că Tourtell este respectabil. 

— Este unul dintre cei respectaţi, şi asta este tot ceea 
ce contează, dragul meu. Puterea îţi conferă libertatea de 
a face ceea ce doreşti fără ca oamenii să-şi piardă 
respectul pentru tine. Cel puţin acum ai început din nou să 
zâmbeşti. 

— Zâmbesc? 

— Ca un clovn turbat. (Lady deja radia de fericire 
înspre taxiul care trăgea în faţa intrării.) Nu e cazul să 
exagerezi cu rânjetul, dragule. El este Janovic. Vine din 
Capitol şi este investitor în proprietăţi. 

— Alt necrofag care cumpără fabrici întregi pe un 
mizilic? 

— Se uită după cazinouri. Fii politicos şi salută, şi la un 
moment dat să-i arunci pastila prin care să îl asiguri că 
infracțiunile de pe străzi sunt în declin. 

Fleance ţipă instinctiv şi îşi plecă rapid capul când 
explodă luneta maşinii. 

— Câţi sunt? îl întrebă tatăl lui calm, virând în forţă la 
dreapta, pe o străduţă laterală pietruită. 

Fleance se întoarse. Duduitul motoarelor în spatele lor 
crescu în volum asemenea unui dragon înfuriat. 

— Cinci sau şase, strigă Fleance. Dă-mi arma! 

— A rămas acasă în seara aceasta, răspunse Banquo. 
Ţine-te bine! 

Răsuci de volan, roţile se izbiră de bordură, şi Volvo-ul 
sări în sus şi tăie curba prin faţa unui magazin fiţos de 
haine, apoi intrară pe o străduţă şi mai îngustă. 

Fleance înţelesese tactica: pe străduţele acestea cu 
sens unic motocicliştii nu puteau să-i flancheze şi să-i 
extermine. Dar se apropiau periculos de mult. In urma lor 
se auzi o nouă bubuitură. Fleance nu învățase încă să facă 
diferenţa dintre toate tipurile de arme de foc, aşa cum ştia 


tatăl lui, dar până şi el îşi dădu seama că acela era sunetul 
unei puşti. Ceea ce, la urma urmelor, era mai bine decât... 

Urmă o ploaie de bubuituri în caroseria maşinii. 

... O mitralieră. 

Tatăl lui făcu un alt viraj brusc în forţă, de parcă ar fi 
ştiut unde se îndreaptă. Se aflau chiar în mijlocul zonei 
pietonale, dar magazinele erau închise şi aproape pustii în 
ploaie. Oare tatăl lui ştia o ieşire din acest labirint? Drept 
răspuns, Banquo trase de volan brusc la dreapta şi trecu 
de un semn care nu prevestea decât lucruri rele. 

— Tată, asta e o fundătură! 

Banquo nu reacţionă. 

— Tată! 

Nici o reacţie nici de data aceasta, privea concentrat în 
faţă, strângând cu putere volanul. Fleance de abia acum 
observă că tatălui lui îi curgea sânge pe faţă, pe gât în jos 
până la gulerul cămăşii, unde țesătura albă, asemenea 
unei sugative, prinsese o nuanţă roşiatică. Şi de unde îi 
curgea sânge lipsea ceva. Fleance îşi întoarse privirea la 
volan. De aceea nu-i răspunsese. Urechea. Era lipită de 
bord, un petic îngust şi pal de piele, carne făcută zdrenţe 
şi sânge. Fleance îşi ridică privirea spre drum. Şi acolo 
văzu literalmente capătul. Fundătura se încheia cu o casă 
de lemn care părea să fie solidă. La parter era o vitrină 
parţial luminată. 

Se apropiau rapid şi maşina nu dădea semne să 
încetinească. 

— Centura, Fleance! 

— Tată! 

— Acum! 

Fleance trase de centură, o prinse peste piept şi abia 
ce reuşise să o cupleze când maşina se izbi de bordură şi 
apoi urcă pe trotuar. Capota se izbi fix de mijlocul vitrinei 
şi Fleance avu sentimentul că se deschisese şi că zburau 


printr-o perdea de sticlă albă, înspre orice s-ar fi aflat în 
interior. Apoi, în timp ce se uită năucit în jur, îşi dădu 
seama că ceva se dislocase, că exista o pauză în cursul 
evenimentelor şi deduse că probabil îşi pierduse 
cunoştinţa. Urechile îi ţiuiau infernal. Tatăl lui stătea 
nemişcat cu capul pe volan. 

— Tată! 

Fleance îl scutură. 

— Tată! 

Nici o reacţie. Parbrizul dispăruse şi ceva strălucea pe 
capotă. Fleance trebui să clipească de câteva ori ca să-şi 
dea seama ce. Inele. Coliere. Brăţări. Şi pe peretele din 
faţa lui scria cu litere aurite: JACOBS & FIII. BIJUTERII. 
Intraseră cu maşina într-un afurisit de magazin de bijuterii. 
Şi ţiuitul acela pe care îl auzea nu venea din capul lui, ci 
de la alarmă. Acum înţelese. Alarma antifurt. Toate 
băncile, cazinourile şi magazinele de bijuterii din oraş erau 
conectate la panoul principal de la poliţie. Care imediat 
anunţa maşinile care patrulau în zonă. Tata ştiuse de la 
început încotro se îndreaptă. 

Fleance încercă să-şi desprindă centura dar nu reuşi. 
Trase şi smulse în toate felurile, dar centura nu cedă. 

Sergentul stătea pe motorul lui, numărând secundele 
şi se uita la maşina prinsă în magazinul din faţa lor. 
Alarma estompa aproape toate sunetele, dar el îşi dădu 
seama după fumul ţevii de eşapament că maşina era încă 
pornită. 

— Ce naiba mai aşteptăm? zise cel de pe Electra Glide. 
(Glasul lui avea ceva iritant.) Hai să-i terminăm! 

— Mai aşteptăm puţin, zise sergentul şi începu 
numărătoarea. Douăzeci şi unu, douăzeci şi doi. 

— Şi cât aşteptăm, hă? 


— Până când suntem siguri că tipul care a ordonat 
treaba asta s-a ţinut de promisiune, zise sergentul. 
Douăzeci şi cinci, douăzeci şi şase. 

— Mă! lo vreau să termin treaba asta cu tăiat de 
capete şi să merg acasă după şpârla asta. 

— Aşteaptă! 

Sergentul se uită calm la el. Tipul părea să fie adult. 
Doi adulţi. Era lat ca uşa unui hambar şi avea muşchi 
peste tot, până şi pe faţă. Deşi avea aparat dentar, ca un 
puştan. Sergentul mai văzuse chestia asta înainte, în 
închisoare, unde puşcăriaşii trăgeau de fiare şi luau 
steroizi şi-şi dezvoltau aşa maxilare puternice, încât li se 
strâmbau dinţii. Douăzeci şi nouă, treizeci. Treizeci de 
secunde şi nici o sirenă. 

— Du-te! ordonă sergentul. 

— Mulţam! 

Uşa de hambar scoase un Colt cu ţeavă lungă de la 
cingătoare şi-şi trase şi sabia din teacă, se dădu jos de pe 
motor şi porni către maşină. Cu nonşalanţă îşi trecu sabia 
de-a lungul zidului şi peste semnul de NU PARCAŢI. 
Sergentul se uita la geaca lui de piele. Avea un steag de 
pirat şi un craniu suprapus peste o svastică. Nici un pic de 
stil. Suspină. 

— Colin, acoperă-l cu puşca! 

Colin îşi netezi mustaţa de morsă cu mâna bandajată, 
apoi încărcă arma cu două gloanţe. 

Sergentul văzu vreo două feţe la geamurile de peste 
drum, dar încă nu se auzeau sirene, doar alarma 
monotonă şi neîncetată, în timp ce individul intră în 
magazin şi se apropie de maşină. Îşi puse sabia sub braţ, 
trase de portiera de la locul pasagerului cu mâna liberă şi 
apoi ţinti revolverul spre persoana care stătea acolo. 
Sergentul îşi încleştă dinţii automat, aşteptând bubuitura. 


Fleance trăgea şi smucea centura, dar mecanismul din 
cataramă se stricase. Incercă să o smulgă. Fleance îşi 
ridică genunchii la piept, se răsuci pe scaun şi se propti cu 
picioarele în portieră ca să se împingă înspre tatăl lui şi 
înspre locul şoferului. In momentul acela îl zări pe bărbatul 
care intră în magazin, înarmat cu o sabie şi un revolver. 
Era prea târziu ca să mai scape acum, şi Fleance nici nu 
avu răgaz să-şi dea seama cât de speriat este. 

Portiera din dreptul pasagerului se deschise. Fleance 
văzu sclipirea aparatului dentar şi cum un revolver se 
ridică înspre el şi atunci îşi dădu seama că individul era 
prea departe ca să-l lovească, aşa cum plănuise. Atunci, 
din disperare, se întinse cu un picior spre portiera 
deschisă. Un pantof normal nu ar fi încăput pe sub 
mânerul din interior, dar vechii pantofi ai lui Macbeth în stil 
Al Capone aveau un vârf subţire care intră imediat sub 
mâner. El întrezări întunericul eternității în ţeava 
revolverului, apoi trase de uşă cât de tare putu. Se auzi un 
bubuit când uşa se izbi de încheietura lui şi apoi i-o prinse 
în deschizătura dintre portieră şi toc. Un zgomot surd se 
auzi când revolverul se izbi de pământ. 

Fleance auzi înjurături, trânti uşa cu o mână şi cu 
cealaltă mână căuta revolverul. 

Uşa se smuci din nou, şi bărbatul cu aparat dentar 
stătea cu sabia ridicată deasupra capului lui. Fleance 
căută peste tot, pe sub scaun. Unde naiba s-a dus 
revolverul ăla? Aparatul dentar probabil că observase că 
spaţiul care se crease era prea îngust ca să poată secera 
cu sabia, deci va fi nevoit să înjunghie cu ea. Işi trase cotul 
în spate, îndreptă vârful sabiei către Fleance şi se aruncă 
spre el. Fleance lovi cu picioarele şi îl contracară la 
jumătatea distanţei, aruncându-l în spate, clătinându-se, 
pentru ca într-un final să cadă pe spate şi să spargă o 
tejghea de sticlă în cădere. 


— Colin! suspină sergentul. Intră tu acolo şi să 
terminăm odată comedia asta. 

— Bine, şefu'! 

Înainte de-a se da jos de pe motocicletă, Colin se 
asigură că va putea apăsa trăgaciul cu mâna la care avea 
tăietura făcută de Macbeth. 

Fleance renunţase să mai lupte, dându-şi seama că 
era prins şi nu va reuşi să scape de sub centură în timp 
util. Deci stătea întins de-a curmezişul pe scaun, uitându- 
se la individul cu sabie care se ridica din spatele tejghelei, 
cu cioburi de sticlă care îi cădeau de pe umeri. Mai atent 
de data aceasta, se postă mai departe, astfel ca Fleance 
să nu ajungă la el. Verifică din nou să ţină strâns sabia. 
Fleance ştiu că ţinteşte undeva unde să producă cele mai 
mari daune. În abdomen. 

— Afurisită şpârlă! mârâi individul, scuipă pe sabie, îşi 
îndoi cotul în spate, făcu un pas în faţă şi-şi arătă colții 
încleştaţi. 

Lumina difuză şi caldă din magazin îi făceau aparatul 
să sclipească, iar aceea păru pentru o clipă să facă parte 
din inventarul bijutierului. Fleance ridică revolverul şi 
trase. Zări expresia de uluire de pe chipul bărbatului şi o 
gaură mică neagră care se ivi în mijlocul aparatului dentar, 
apoi bărbatul căzu la pământ. 

Sunetul catifelat şi notele discrete mângâiau urechile 
lui Macbeth. 

— Dragi oaspeţi, prieteni, colegi şi clienţi ai cazinoului, 
rosti el uitându-se la feţele celor din jur, chiar dacă nu a 
ajuns toată lumea, aş vrea, în numele femeii pe care o 
cunoaşteţi cu toţii şi de care vă temeţi cu toţii - se auziră 
râsete politicoase şi înclinări din cap către o Lady care 
râdea - să vă urez un călduros bun venit şi să propun un 
toast înainte de a ne aşeza la mese. 


Colin se opri când îşi văzu vărul din sud cum cade 
morman la pământ. Bubuitul loviturii depăşise sunetul 
alarmei şi el văzu cum din maşină se iveşte o mână cu un 
revolver. Reacţionă rapid. Trase un foc. Văzu glonţul 
lovind, interiorul portierei deschise la culoare se înroşi, 
geamul portierei explodă şi revolverul căzu pe podeaua 
din magazin. 

Colin se duse în grabă către maşină. Adrenalina îi 
ascuţise atât de tare simţurile încât devenise conştient de 
fiecare detaliu. Vibraţia abia perceptibilă a ţevii de 
eşapament, absenţa vreunui cap în dreptul portierei din 
spate şi un sunet pe care abia îl auzi în vacarmul produs 
de alarmă. Uruitul scos de motor în marşarier. La naiba! 

Colin alergă în sus pe scări până la uşa de la intrare. 
Pe scaunul şoferului stătea un băiat îmbrăcat la costum, 
într-o postură ciudat de contorsionată. Avea centura pusă, 
mâna era plină de sânge şi piciorul stâng se întinsese 
peste trupul neînsufleţit prăbuşit peste volan. Colin îşi 
ridică puşca în timp ce motorul se ambala, prinse avânt şi 
maşina porni în marşarier cu toată viteza. Portiera 
deschisă îl lovi pe Colin în piept, dar reuşi să-şi întindă 
braţul stâng şi să se agaţe de marginea de sus a portierei. 
Plecau în trombă din magazin, dar Colin nu dădu drumul 
portierei. Încă mai ţinea puşca în mâna dreaptă, care 
stătea arcuită, dar ca să poată trage ar fi trebuit să o 
treacă pe sub braţul stâng... 

Fleance reuşise să ajungă la pedale şi să împingă 
piciorul tatălui său la o parte şi să apese ambreiajul, astfel 
încât să bage maşina în marşarier. Treptat, îşi ridică 
călcâiul de pe ambreiaj, în timp ce cu vârful pantofului 
apăsă pe acceleraţie. Portiera din dreapta era deschisă şi 
lovise un individ care încă se mai ţinea de ea, dar acum 
jeşiseră din magazin şi dădeau cu spatele. Fleance nu 


vedea absolut nimic, dar apăsă la maxim, sperând să nu 
se izbească de ceva. 

Tipul care atârna de uşă se lupta să facă ceva şi într-o 
secundă îşi dădu seama ce intenţiona să facă. Gura unei 
ţevi de puşcă se ivi pe sub braţul stâng. În clipa 
următoare, trase. 

Fleance clipi. 

Tipul cu puşcă dispăru. La fel şi portiera. Se uită peste 
bord şi văzu că portiera şi individul erau înfăşurate în jurul 
semnului cu parcarea interzisă. 

Şi zări o străduţă lăturalnică. 

Călcă frâna şi apăsă ambreiajul înainte ca motorul să 
se oprească. Verifică oglinda. Văzu patru oameni dându-se 
jos de pe motociclete şi îndreptându-se către el. 
Motocicletele lor erau parcate una lângă alta baricadând 
străduţa; Volvo-ul nu putea să treacă în marşarier peste 
ele. Fleance apucă schimbătorul de viteze, observă că 
mâna îi sângerează, încercă să nimerească viteza întâi dar 
nu izbuti, probabil din cauza poziţiei în care se afla nu 
putea să împingă ambreiajul până jos. Futu-i! Futu-i! 
Motorul se înecă şi bolborosi, pe punctul de a-şi da duhul. 
In oglindă observă că îşi scoseseră armele. Mitralierele! 
Atât! Până aici i-a fost! Şi un gând ciudat îi răsări în minte. 
Ce gând amar să ştie că nu-şi va da examenul final în 
drept, chiar acum când tocmai a înţeles firul logic: 
diferenţa dintre greşit şi ilegal, dintre moral şi 
reglementări. Dintre putere şi încălcarea legilor. 

Simţi o mână caldă peste mâna cu care ţinea 
schimbătorul. 

— Cine conduce, fiule? Tu, sau tatăl tău? 

Ochii lui Banquo erau puţini mijiţi, dar el stătea drept 
cu ambele mâini pe volan. Şi în secunda următoare, vocea 
îmbătrânită a motorului se transformă într-un răcnet 
răguşit şi roţile le-au alunecat în gol pe pavaj în timp ce 


mitralierele din spatele lor trăgeau şi duduiau de parcă ar 
fi fost Anul Nou chinezesc. 

Macbeth se uită la Lady. Ea stătea la două locuri 
distanţă de el, făcând entuziasmată conversaţie cu 
cavalerul de la masa ei, Jano-cum-il-cheamă. Rechinul 
imobiliar din Capitol. Îşi ţinea mâna pe braţul lui. Anul 
trecut unul dintre cei mai influenţi proprietari de fabrică 
stătuse pe scaunul pe care stătea acum rechinul, şi îi 
captase atenţia. Dar în anul acesta fabrica se închisese şi 
proprietarul ei nu a mai fost chemat. 

— Tu şi cu mine avem ceva de discutat, anunţă 
Tourtell. 

— Bine, zise Macbeth întorcându-se către primar, care 
băga o furculiţă plină de friptură de vițel în gură. Despre 
ce? 

— Despre ce? Despre oraş, desigur! 

Macbeth urmări fascinat cum se lărgeau şi se 
comprimau asemenea unui acordeon de carne straturile 
de grăsime de la guşa primarului, în timp ce mesteca. 

— Despre ce este mai bine pentru oraş, zise Tourtell 
cu un zâmbet. 

De parcă ar fi făcut vreo glumă. Macbeth ştia că ar 
trebui să se concentreze asupra conversaţiei, dar nu-şi 
putea aduna gândurile, nu le putea ţine aici, jos pe 
pământ. Acum, de exemplu, se întreba dacă mama 
viţelului mai era încă în viaţă. Şi dacă mai trăia, oare ea 
simţea acum faptul că puiul ei este mâncat? ` 

— Reporterul de la radio, zise Macbeth. Kite. Imprăştie 
zvonuri răutăcioase şi evident pare să aibă numai drame 
pe agendă. Cum neutralizezi o persoană ca aceasta? 

— Jurnaliştii, zise Tourtell dându-şi ochii peste cap. 
Mda, un subiect dificil. Ei nu răspund decât în faţa 
redactorilor-şefi. Şi chiar dacă aceştia la rândul lor răspund 
în faţa proprietarilor care vor să câştige bani, jurnaliştii 


sunt ferm convinşi că slujesc unor scopuri mai măreţe. E 
dificil. Dar, Macbeth, nu mănânci? Eşti îngrijorat? 

— Eu? Nu, absolut deloc. 

— Serios? Cu un inspector-şef care e mort, cu un altul 
care e dat dispărut şi toată responsabilitatea aceea pe 
umerii tăi? Dacă tu nu eşti îngrijorat, eu aş fi îngrijorat! 

— Nu am vrut să sune aşa. 

Macbeth se uită după Lady ca să-i ceară ajutor, dar ea 
stătea acum de cealaltă parte a primarului şi era 
angrenată într-o conversaţie cu o femeie care era consilier 
financiar la primărie, sau ceva de genul acesta. 

— Scuzaţi-mă! zise Macbeth şi se ridică de la masă. 

Lady îi aruncă o privire puţin cam îngrijorată. El se 
duse rapid la recepţie. 

— Dă-mi telefonul, Jack. 

Recepţionerul îi dădu telefonul şi Macbeth formă 
numărul de la sediul central. Cineva răspunse după al 
cincilea ţârâit. Oare acesta era un răstimp lung sau scurt 
de aşteptare la telefon? Nu ştia, pentru că niciodată nu se 
gândise la asta. Dar acum va trebui. Să se gândească la 
genul acela de lucruri. Şi la genul acesta de lucruri. 

— Aici inspector Macbeth. Vreau să vorbesc cu Patrula. 

— Poftiţi! 

Auzi cum centralistul îi face legătura şi auzi ţârâitul de 
la capătul firului. Macbeth se uită la ceas. Cât de mult 
dura! 

— Nu te-am mai văzut în sala de jocuri, Jack. 

— Nu mai vreau să fiu crupier, domnule. Nu după... 
Ştiţi, noaptea aceea... 

— Înţeleg. Durează o vreme până să treci peste asta. 

Jack ridică din umeri. 

— Nu-i doar asta. De fapt, cred că postul de 
receptioner mi se potriveşte mai bine decât postul de 
crupier. Deci nu este chiar aşa o tragedie. 


— Dar nu câştigi mai mult? 

— Dacă te simţi ca peştele pe uscat, chiar nu mai 
contează câţi bani câştigi. Peştele nu poate să respire şi 
moare păzind o valiză de bani. Asta e o tragedie, domnule. 

Macbeth era pe punctul de a răspunde când o voce îl 
anunţă că este transferat la patrule. 

— Aici Macbeth. Mă întrebam dacă nu cumva aţi primit 
nişte rapoarte despre focuri de arme pe Dealul 
Spânzurătorii în ultima oră. 

— Nu, de ce? 

— Avem un client aici care susţine că tocmai a trecut 
pe acolo şi a auzit un bubuit puternic. Trebuie să fi fost 
vreo pană de maşină. 

— Asta trebuie să fi fost. 

— Deci nu este nimic în Districtul 2 Vest? 

— Doar o spargere la un magazin de bijuterii, 
domnule. Cea mai apropiată maşină era la oarecare 
distanţă, dar ne îndreptăm într-acolo acum. 

— Înţeleg. Vă doresc o seară frumoasă. 

— Mulţumesc la fel, domnule inspector. 

Macbeth închise. Se holbă la covor, la acea țesătură 
ciudată cu motive florale. Niciodată nu se gândise la ele, 
dar acum ele păreau că încearcă să îi povestească ceva. 

— Domnule? 

Macbeth îşi ridică privirea. Jack avea o expresie de 
îngrijorare pe faţă. 

— Domnule, vă curge sânge din nas. 

Macbeth îşi duse mâna pe buza superioară şi îşi dădu 
seama că recepţionerul avea dreptate şi se grăbi înspre 
toaletă. 

Banquo acceleră pe drumul principal. Vântul vâjâia pe 
lângă maşina fără portiera din partea dreaptă. Trecură de 
Obelisc. Nu mai era mult şi ajungeau la gara centrală. 

— li vezi? 


Fleance îi răspunse ceva. 

— Zi mai tare! 

— Nu! 

Banquo nu mai auzea cu urechea dreaptă, fie pentru 
că avea canalul auditiv blocat de sânge, fie pentru că 
glonţul îi luase auzul cu totul. Oricum nu acel glonţ îl 
deranja. Se uită la indicatorul de benzină - scăzuse foarte 
mult nivelul în cele patru sau cinci minute de când 
părăsiseră zona comercială. Mitralierele or fi părut 
inofensive, dar ar fi putut găuri rezervorul. Dar nici acele 
focuri nu îl deranjau; aveau destulă benzină ca să ajungă 
la Inverness şi la loc ferit. 

— Cine sunt, tată? De ce ne urmăresc? Acolo, în faţa 
lor se vedea gara centrală. 

— Nu ştiu, Fleance. 

Banquo se concentră la drum. Şi asupra respirației. 
Trebuia să respire, să lase aer în plămâni. Trebuia să 
reziste. Să reziste până când Fleance va fi în siguranţă. 
Acela era singurul lucru care conta şi nimic altceva. Nu 
drumul care începuse să se înceţoşeze în faţa lui şi nici 
glonţul care îl atinsese. 

— Cineva trebuie să fi ştiut că venim pe acolo, tată. 
Semaforul. Acolo n-a fost ceva normal. Au ştiut exact când 
vom trece pe la Spânzurătoare. 

Banquo dedusese măcar atâta lucru. Dar acum nu mai 
însemna nimic. Tot ce conta era că trecuseră de gara 
centrală şi că luminile de la Inverness erau aprinse în faţa 
lor. Voia să parcheze în faţa intrării şi să-l bage pe Fleance 
acolo. 

— Îi văd acum, tată. Sunt la cel puţin două sute de 
metri în urma noastră. 

Mai mult decât suficient, asta dacă nu le aţinea ceva 
calea. Ar fi trebuit să aibă girofarul albastru şi sirena în 
maşină. Banquo se uită fix la Inverness. Lumină. Putea să 


străbată Piaţa Muncitorilor într-o clipită. Sirenele. Simţi 
cum i se pune un nod în gât. Era blocat. 

— Ai auzit vreo sirenă, Fleance? 

— Hm? 

— Sirene. Maşini de patrulă. Le-ai auzit la magazinul 
de bijuterii? 

— Nu. 

— Eşti absolut sigur? Întotdeauna sunt zeci de maşini 
de patrulă în Districtul 2 Vest. 

— Absolut sigur. 

Banquo simţi cum îl cuprind durerea şi întunericul. 

— Nu, şopti el. Nu, Macbeth, fiul meu... 

Se ţinu de volan şi viră la stânga. 

— Tată! Nu ăsta este drumul către Inverness. 

Banquo apăsă pe claxon, băgă Volvo-ul în depăşire şi 
trecu pe lângă maşina din faţă, apoi acceleră. Simţi 
durerea paralizantă de la spate cum îi cuprinde pieptul. În 
curând nu îşi va mai putea ţine mâna dreaptă pe volan. 
Poate că glonţul nu făcuse o gaură prea mare în scaunul 
maşinii, dar îl atinsese pe el. Şi acel glonţ era cel care îl 
îngrijora. 

În faţa lor nu era nimic. Doar portul, marea şi negurile. 

Dar mai rămăsese o ultimă posibilitate. 

Macbeth se studie în oglinda de deasupra chiuvetei. 
Sângerarea se oprise, dar el ştia ce însemna. Că mucoasa 
nu mai putea absorbi poţiune, şi că trebuia să se lase o 
vreme. Lucrurile stătuseră altfel în tinereţe: atunci corpul 
lui fusese în stare să suporte orice. Dar, dacă nu se oprea 
acum, nasul avea să-l doară şi să-i sângereze şi creierul 
avea să i se învârtă până la pierderea minţilor. Avea 
nevoie de o pauză. Atunci de ce în timp ce se gândea la 
asta îşi rula o bancnotă şi o aşeza în dreptul liniuţei de 
pudră de pe chiuvetă? Pentru că aceasta era excepţia. 
Acesta era punctul critic în care avea nevoie de drog. 


Punctul în care trebuia să se preocupe de primarul gras şi 
pervers pe de o parte, şi de banditul din Norse Riders care 
se pare că nu reuşise să se ţină de promisiune. Şi în al 
treilea rând, de Lady. Nu, ea nu era o problemă, ea era 
alfa şi omega, naşterea, viaţa şi moartea. Motivul lui de a 
exista. Dar tot aşa cum iubirea dintre ei putea să-i confere 
o bucurie efervescentă, el putea să şi simtă durerea atunci 
când se gândea la ce anume putea să piardă - puterea ei 
consta acum în a nu îl iubi, în egală măsură cu a-l iubi. 
Inhală, trase cu forţă poţiunea în creier, până când simţi 
cum îi atinge capătul sinusurilor. Se uită din nou la propria 
lui reflexie în oglindă. Faţa se modifică şi se contorsionă. 
Avea păr alb. Buzele roşii de femeie. O rană îi creştea pe 
faţă. Bărbia îi creştea straturi peste straturi. Lacrimile îi 
inundară ochii, apoi se scurseră pe obraji. Trebuia să se 
oprească. Văzuse oameni care trăseseră pe nas atât de 
mult timp, încât sfârşiseră prin a avea nasuri protetice. 
Trebuia să se oprească atât cât mai avea timp, cât mai era 
ceva de salvat. Trebuia să treacă la seringă. 

Sergentul văzu stopurile maşinii Volvo apropiindu-se 
încet. Îi dădu pedală ştiind că celorlalţi le va fi greu să ţină 
pasul cu el acum, deşi motorul lui era de doar 450 de 
cilindri. Pe un asfalt ud şi murdar, experienţa şi simţul erau 
mai importante în păstrarea drumului decât capacitatea 
motorului. De aceea fusese surprins să vadă în oglindă o 
motocicletă apropiindu-se în trombă. Şi neîncrezător, o 
recunoscu. Casca motociclistului. Motocicleta Indian Chief 
roşie trecuse atât de aproape de sergent încât vârful unui 
mâner aproape că îl atinsese. Farul lui se reflect în sabie 
când motorul acela îl depăşi. De unde apăruse? De unde 
ştiuse? De unde ştia el mereu când aveau nevoie de el? 
Sergentul încetini. Îl lăsă pe Sweno să treacă în faţă şi să îi 
conducă. 


Banquo conducea în acelaşi mod în care condusese 
când urmăriseră camionul rusesc, cu câteva depăşiri 
periculoase, când se  îndepărtaseră temporar de 
motociclete. În curând aveau să îi ajungă din urmă, dar 
poate că mai era timp. Exista o barieră în faţa tunelului şi 
un semn care zicea că podul este închis pentru reparaţii. 
Au început să zboare bucăţi din maşină când aceasta s-a 
izbit de barieră şi farurile ei au pătruns în întunericul din 
tunel. A continuat să conducă cu o singură mână pe volan; 
cealaltă zăcea moartă în poala lui. Deja se întrevedea 
ieşirea din tunel când auziră duduitul nervos al 
motocicletelor care intrau în tunel. 

Banquo frână când se apropiau de curba strânsă 
înspre pod şi apoi acceleră din nou. 

Şi imediat după aceea au ieşit pe pod, spre o tăcere 
bruscă şi un cer senin, la lumina lunii, care făcea ca râul să 
sclipească asemenea bronzului jos, departe, sub ei. Tot 
ceea ce se auzea era motorul Volvo-ului turat la maxim. ŞI 
apoi scârţâitul sfâşietor al cauciucurilor pe asfalt în timp ce 
Banquo frână în mijlocul podului, acolo unde se aflase 
statuia lui Kenneth şi se întoarse într-o parte, înspre 
cordonul roşu care marca locul de unde căzuse camionul 
ZIS-5. Surpins, Fleance se întoarse către tatăl lui, care 
oprise maşina. Banquo se aplecă asupra fiului său cu un 
briceag şi îi tăie centura de siguranţă. 

— Ce...? 

— Pierdem benzină, fiule. Nu vom mai avea benzină în 
curând, deci ascultă-mă. Nu am fost eu mare orator 
niciodată, ştii asta, dar vreau să-ţi spun... 

Banquo se sprijini de portiera din stânga, îşi ridică 
genunchii la piept şi îi întoarse către Fleance, exact aşa 
cum făcuse şi el. 

— Poţi să fii orice îţi doreşti, Fleance. Să nu fii ce-am 
fost eu. Să nu fii lacheul lacheilor. 


— Tată! 

— Şi aterizează întotdeauna în picioare. 

Se propti cu picioarele de Fleance, îl văzu pe băiat 
încercând să se prindă de ceva, apoi îl aruncă cu toată 
puterea. Băiatul ţipase în semn de protest, aşa cum ţipase 
şi la naştere, dar când a ieşit, până şi ultimul nerv al 
cordonului ombilical fusese tăiat, singur în lumea largă, în 
cădere liberă înspre propria soartă. 

Banquo mârâi de durere când îşi readuse picioarele la 
loc, băgă maşina în viteză şi acceleră înspre propria 
soartă. 

Când rămase fără benzină, la trei kilometri depărtare 
de pod, aproape că fusese prins din urmă. Maşina a mers 
pe ultimii metri şi Banquo simţi că era somnoros şi îşi lăsă 
capul pe spate. Un fior îi trecu pe şira spinării până în 
stomac, apoi se duse către inimă. Se gândi la Vera. Şi când 
în sfârşit începu să plouă pe partea aceasta a tunelului, 
începu să plouă cu plumb. Plumb care găuri maşina, 
scaunele şi trupul lui Banquo. Se uită afară pe geam înspre 
munte. Acolo, chiar aproape de vârf, văzu obiectul care, 
privit din oraş, părea un tribut adus forţelor întunericului. 
Dar pe partea aceasta era o cruce creştină care strălucea 
la lumina lunii. Era atât de aproape. li arăta calea. Poarta 
era deschisă. 

— O ascensiune planificată, şopti împleticit. O 
ascensiune... 


CAPITOLUL 16 


Duff ascultă cum se linişteşte încet respiraţia lui 
Caithness. Apoi se eliberă din îmbrăţişarea ei şi se răsuci 
spre noptieră. 

— Ce este, Cenuşotcă? şopti ea. Este aproape miezul 
nopţii? 


— Avem destul timp la dispoziţie, dar nu pot să 
întârzii. 

— Te-ai tot uitat la ceas din jumătate în jumătate de 
oră de când ai ajuns aici. Oricine ar crede că arzi de 
nerăbdare să pleci. 

El se întoarse înapoi la ea. Îşi puse mâna sub ceafa ei. 

— Nu este vorba despre asta, frumoasa mea, ci de 
faptul că de obicei pierd noţiunea timpului când sunt cu 
tine. 

O sărută uşor pe buze. Ea chicoti. 

— Ah, mare şarmant eşti tu, Romeo! Fii atent, m-am 
gândit la ceva. 

— Sună periculos. 

— Haide, încetează. M-am gândit că te iubesc. Şi... 

— Periculos! 

— Încetează! Şi nu te vreau aici doar acum. Nu vreau 
să tot dispari de aici, de parcă m-aş trezi mereu în mijlocul 
unui vis. 

— Nici eu nu vreau asta, dragostea mea, dar... 

— Fără dar, Duff. Întotdeauna îmi zici că îi vei spune 
despre noi, dar mereu apare câte un „dar”, ceea ce 
înseamnă că vei amâna mereu să faci pasul acesta, ceea 
ce înseamnă că nu ai nici un pic de respect faţă de ea, faţă 
de copii, faţă de... 

— Dar am o răspundere faţă de ei, Caithness. Trebuie 
să înţelegi asta. Am o familie şi de aici rezultă... 

— „ O răspundere de la care nu pot să mă sustrag”, 
zise ea imitându-l. 

Dar ce consideraţie ai faţă de mine? Nu mi se pare că 
ai avea vreo problemă în a fugi de mine. 

— Ştii prea bine că nu este aşa. Dar eşti tânără, ai 
alternative. 

— Alternative? Ce vrei să zici? Eu pe tine te iubesc. 


— Vreau doar să spun că Meredith şi copiii sunt într-un 
moment vulnerabil acum. Dacă aşteptăm să se facă copiii 
mai mari cu un an, atunci eu pot să... 

— Nu! lovi Caithness plapuma cu mâna. Vreau să-i 
spui acum, Duff! Şi ştii ceva? Asta este prima dată când o 
pomeneşti cu numele. 

— Caithness... 

— Meredith. E un nume frumos. Am invidiat-o mult 
timp pentru acest nume. 

— De unde această grabă dintr-odată? 

— Mi-am dat seama de ceva în ultimele zile. Ca să 
obţii ceea ce vrei, nu trebuie să aştepţi. Trebuie să fii dur, 
nepăsător, şi o abordare clară şi radicală este cea mai 
bună. Crede-mă, nu-mi este uşor să-ţi cer să faci asta, să-ți 
sacrifici familia, pentru că afectează oameni nevinovaţi, şi 
nu îmi stă în fire să fac asta. 

— Nu, Caithness, nu-ţi stă în fire aşa ceva, deci de 
unde ţi-a venit ideea asta cu abordarea radicală? 

— Duff! (Ea se ridică în şezut, cu picioarele încrucişate 
în mijlocul patului.) Mă iubeşti? 

— Da! Doamne, bineînţeles că te iubesc! 

— Deci o vei face? Vei face asta pentru mine? 

— Ascultă-mă, Caithness... 

— Îmi place mai mult de Meredith. 

—  lubito... Te iubesc mai presus decât pe oricine 
altcineva. Mi-aş da viaţa pentru tine. Propria-mi viaţă, da, 
fără ezitare. Dar vieţile altora? 

Duff scutură din cap. Inspiră adânc ca să zică ceva, dar 
lăsă aerul să iasă pur şi simplu. O abordare radicală. 
Trebuia oare să o facă acum? Ideea îl luă prin surprindere. 
Oare pe nebănuite se îndreptase încoace în tot acest timp? 
În drum spre Caithness, în drumul lui spre casă, în Fife? 
Din nou trase aer în piept cu nesaţ. 


— Mama mea, pe care nu am cunoscut-o niciodată, şi- 
a dat viaţa pentru mine. S-a sacrificat pe ea doar ca eu să 
trăiesc. Deci chiar dacă este în natura mea - aşa cum a 
fost şi în a mamei mele - să-mi sacrific viaţa pe altarul 
iubirii, iubirea faţă de un copil este cea mai puternică. 
Simplul gând că mi-aş sacrifica copiii pentru ceva mai mic, 
să le iau familia din cauza iubirii mele egoiste pentru altă 
femeie, ar însemna să scuip pe amintirea mamei mele. 

Caithness îşi duse mâna la gură ca să oprească un 
icnet involuntar în timp ce ochii i se umplură de lacrimi. 
Apoi se ridică şi ieşi din dormitor. Duff închise ochii. Căzu 
cu capul pe perna din spatele lui. 

Apoi se duse după ea. O găsi în living, în dreptul uneia 
din ferestrele mansardate. Se uita afară. Dezbrăcată şi 
strălucitor de albă în lumina neonului de afară, care dădea 
impresia că şiroaiele de picături de ploaie de pe geam ar fi 
şiroaie de lacrimi pe obrajii ei. 

El se postă în spatele ei şi o cuprinse cu o mână. 

Îi şopti în păr: 

— Dacă vrei să plec acum, am să plec. 

— Nu plâng pentru că nu te pot avea cu totul, Duff. 
Plâng din cauza inimii mele împietrite. În timp ce tu eşti un 
bărbat cu o inimă adevărată, iubitule. Un bărbat în care un 
copil poate avea încredere. Nu reuşesc să nu te iubesc. 
lartă-mă. Dacă nu pot avea totul, dă-mi cât poţi din inima 
ta pură. 

Duff nu îi răspunse, doar o ţinu în braţe. O sărută pe 
gât şi o ţinu. Şoldurile ei începeau să se mişte. Se gândi la 
timp. La Banquo. La întâlnirea lor de la locomotivă. Dar 
mai era mult timp până la miezul nopţii. 

— Cazinoul Inverness, Jack la telefon. 

— Bună seara, Jack. Vreau să vorbesc cu Macbeth. 

— Este la un dineu. Pot să îi transmit... 

— Adă-l acum la telefon, Jack! 


Pauză. 

Sergentul se uită la motocicletele adunate în jurul 
cabinei telefonice. Formele lor erau distorsionate de şerpii 
de apă încolăciţi pe sticla de afară, dar era cea mai 
frumoasă privelişte din câte îi fusese dat să vadă - 
motoare cu două roţi. Şi fârtaţii lui care le conduceau. 

— Pot să vă întreb, domnule, cine să-i spun că a 
sunat? 

— Zi-i doar că este telefonul pe care l-a aşteptat. 

— Am înţeles, domnule. 

Sergentul aşteptă. Îşi mută greutatea de pe un picior 
pe celălalt. Mutând pachetul mânjit de sânge dintr-o mâna 
într-alta. 

— Macbeth. 

— Bună seara. Te sun să-ţi spun că peştele a fost prins 
şi ucis, dar puietul a fugit înot. 

— Unde? 

— Şansele ca un puiet de peşte să supravieţuiască 
sunt de unu la mie, şi cred în acest caz că trebuie să ne 
gândim că este mort şi zace pe fundul mării. 

— Ah, în regulă. Deci? 

— Capul de peşte vine către tine. Şi aş zice, Macbeth, 
că mi-ai câştigat respectul. Puţini oameni au gusturi de 
acest gen sau un stomac ca să digere o delicatesă din 
asta. 

Macbeth puse receptorul în furcă şi se prinse de blat, 
respirând agitat. 

— Vă simţiţi bine în seara aceasta, domnule? 

— Da, mulţumesc, Jack. Doar puţin ameţit. 

Macbeth îşi alungă imaginile din minte. Apoi îşi aranjă 
costumul şi cravata şi se întoarse în sala de mese. 

Invitaţii erau aşezaţi la masă, vorbeau şi ciocneau 
pahare, dar atmosfera nu era prea veselă. Poate că aceşti 
oameni nu obişnuiau să sărbătorească la fel de gălăgios ca 


echipa de intervenţii, dar se întrebă dacă nu cumva umbra 
morţii lui Duncan se aşternuse mai greu pe cazinou decât 
ar fi recunoscut Lady. 

Primarul îl zări pe Macbeth şi îi făcu cu mâna. El văzu 
că cineva stă pe scaunul lui şi crezu că era tovarăşul lui 
Tourtell. Dar apoi încremeni. Simţi că i se opreşte inima în 
loc. 

Banquo... 

Şedea acolo la masă. Acum. 

— Ce este, iubitul meu? 

Era Lady. Ea se întorsese către el şi-l privea surprinsă. 

— Stai jos! 

— Locul meu este ocupat, îi zise el. 

Şi Tourtell se întoarse către el. 

— Haide, Macbeth. Stai jos! 

— Unde? 

— Pe scaunul tău, zise Lady. Ce s-a întâmplat? 

Macbeth ţipă când Banquo îşi întoarse chipul către el 
asemenea unei bufniţe. Deasupra gulerului său alb era o 
rană lungă şi continuă care părea să meargă până jos pe 
gât. Sângele îi curgea din rană, asemenea unui pahar de 
vin roşu umplut la refuz în care cineva continua să tot 
toarne. 

— Cine... este cel de lângă tine? mârâi Macbeth 
prinzându-l cu mâinile de gât pe Banquo. 

II strânse ca să oprească sângele, dar acesta îi picura 
printre degete, ca un vin. 

— Ce faci, iubitule? râse Lady forţat. 

Gura lui Banquo se deschise. 

— Tu... ai... fost... fiul meu... 

Cuvintele erau rostite monoton, cu chipul inexpresiv, 
ca al unui ventriloc. 

— Nu! 


— Eu... te-am văzut... pe tine... stăpân... eu... te... 
aştept... stăpâne... 

— Taci! strânse Macbeth cu şi mai multă forţă. 

— Mă... sufoci... Ucigaşbeth! 

Macbeth, terifiat, îi dădu drumul. Simţi cum cineva îl 
trage cu putere de braţ. 

— Haide! 

Era Lady. Era pe punctul de a-şi smulge braţul din 
prinsoare când ea îi şopti la ureche: 

— Acum! Cât încă mai eşti inspector-şef. 

Ea îl prinse de braţ de parcă ar fi mers după el, şi 
astfel au părăsit sala de mese de parcă ar fi împinşi de 
expresia de pe chipurile invitaţilor. 

— Ce s-a întâmplat? şuieră ea după ce se închiseră în 
apartamentul lor. 

— Nu l-ai văzut? Era Banquo... Stătea pe scaunul meu. 

— Doamne, eşti drogat. Ai vedenii! Vrei ca primarul să 
creadă că noul lui şef de poliţie e un nebun? 

— Al lui? 

— Unde este jegul ăla de poţiune? Unde? (Ea îi vâri 
mâna în buzunarul de la pantaloni.) Asta dispare acum! 

Macbeth o prinse de încheietura mâinii. 

— Şeful /ui de poliţie? 

— Tourtell te va numi pe tine, Macbeth. V-am pus unul 
lângă altul pentru că am crezut că cel puţin nu îi vei strica 
impresia că tu ai fi omul potrivit la asta. Au! Dă-mi drumul! 

— Primarul Tourtell n-are decât să facă ce pofteşte. 
Am destule dovezi împotriva lui ca să-l bag la puşcărie şi 
mâine dacă vreau. Şi dacă nu am suficiente dovezi, pot să 
fac rost de ele. Eu sunt inspectorul-şef al poliţiei, femeie! 
Nu înţelegi ce înseamnă asta? Eu am sub comandă şase 
mii de oameni, dintre care două mii sunt înarmaţi. O 
armată, draga mea! 

Macbeth văzu cum privirile ei se domolesc. 


— Bine, aşa e, şopti ea. Acum ţi-ai revenit în simţiri, 
dragule! 

El continua să o strângă de încheietura subţire şi fină, 
dar mâna ei începu să se mişte iar prin buzunarul lui. 

— Acum eşti tu din nou, zise ea. 

— Haide să... 

— Nu, nu acum, îl întrerupse ea retrăgându-şi mâna. 
Avem invitaţi. Dar am altceva pentru tine. Un cadou ca să 
marcheze numirea ta în post. 

— Hm? 

— Uită-te în sertarul de la noptieră. 

Macbeth scoase un etui. Înăuntru era un pumnal nou şi 
strălucitor. El îl puse la lumină. 

— Argint? 

— Voiam să ţi-l dau după dineu, dar cred că ai nevoie 
de el acum. Argintul, după cum bine ştii, este singurul care 
poate să ucidă fantome. 

— Mulţumesc, draga mea! 

— Cu plăcere. Deci spune-mi că Banquo este mort. 

— Banquo e mort. A murit. 

— Da, îl vom jeli mai târziu. Acum haide să ne 
alăturăm celorlalţi. Le vei spune că a fost o glumă proastă 
de-a noastră. Haide! 

* 


Era unsprezece şi zece. 

Caithness era încă în pat, în timp ce Duff se îmbrăcase 
şi aştepta lângă bufetul din bucătărie. Făcuse o ceaşcă de 
ceai şi căutase o lămâie în frigider, dar singurul cuţit curat 
pe care îl găsi ar fi fost mai potrivit pentru a ucide pe 
cineva decât pentru a tăia o lămâie. Vâri vârful cuţitului 
sub coajă şi câţiva stropi fini au sărit din ea. La ora 
aceasta târzie din noapte lua jumătate din timpul obişnuit 
ca să găseşti un loc de parcare lângă gara centrală şi să 
ajungi la Bertha. Nu intenţiona să întârzie. Banquo nu 


părea să fi avut nevoie de vreo scuză ca să nu îi spună 
ceea ce ştia. Pe de altă parte, Duff îşi dădu seama că 
Banquo era dispus să vorbească. Voia să scape de... 
povara pe care o purta? De povară? Sau poate să scape 
doar de ceea ce ştia? Banquo nu era un om care să se facă 
remarcat, el nu era decât o oaie din turmă. Şi Duff spera 
ca în curând să afle cine erau ceilalţi. Şi înarmat cu aceste 
informaţii... va... Tăcerea fu întreruptă de ţărâitul 
telefonului aflat pe perete, lângă tabla de plută. 

— Telefonul! strigă el. 

— Am auzit! Vorbesc de aici, zise Caithness şi 
răspunse la telefonul din baie. 

Avea un telefon în fiecare încăpere, iar asta îl făcea să 
se simtă bătrân când era cu ea. Poate că el şi Meredith 
erau puţin mai de modă veche, dar ei credeau că un 
singur telefon în toată casa era de-ajuns, şi că nu strica să 
mai alergi puţin prin casă. Luă un prosop şi se şterse pe 
mâini. Îi ascultă vocea ca să-şi dea seama ce fel de 
conversaţie purta, cine suna la o oră atât de târzie. 
Meredith? Ideea îi izbi pe moment, dar el o îndepărtă 
imediat. În secunda următoare, îi veni o altă idee pe care 
nu o respinse imediat. Un iubit. Un amant mai tânăr. Nu, 
poate un admirator şi un potenţial iubit. Cineva care 
pândea momentul, ca să intre pe fir când Duff nu îi dădea 
răspunsul pe care ea îl dorea. Da, acela fusese motivul 
furiei ei bruşte. Şi Duff nu se ridicase la nivelul cerinţelor 
ei, iar ultimatumul dat de el se transformase în 
ultimatumul dat de ea. Şi ea îl alesese pe el. 

În momentul în care gândul acela i se formă în minte, 
parcă pe undeva ar fi dorit ca un admirator să sune la 
telefon. Cât de ciudaţi sunt oamenii! 

— Puteţi repeta? o auzi pe Caithness în dormitor. 

Vocea ei profesională. Doar că mai încordată decât de 
obicei. 


— Pornesc. Sună-i pe ceilalţi. 

E clar legat de muncă. Muncă de criminalist. 

O auzi cotrobăind prin cameră. Spera să nu fie vreun 
caz din Fife şi ea să sugereze să o ducă cu maşina. Avea 
palmele transpirate. Se linse pe degete în timp ce se uită 
la lămâie. Zeama intrase într-una dintre juliturile pe care le 
avea de când căzuse pe asfalt pe cheiuri. Rămase 
nemişcat o vreme. Apoi îşi scoase cuțitul şi împunse 
lămâia din nou. Tare şi repede de data aceasta. Dădu 
repede drumul la cuţit şi îşi retrase mâna, dar iarăşi îl 
înţepă. Era imposibil. Imposibil să înjunghii pe cineva şi să- 
ţi retragi mâna înainte ca jetul de sânge să ţâşnească. 

Caithness năvăli în bucătărie cu o geantă medicală în 
mână. 

— Ce este? O întrebă Duff când îi văzu expresia de pe 
chip. 

— Erau de la sediul central. Adjunctul lui Macbeth de la 
trupele de intervenţie... 

— Banquo? 

Duff simţi că se sufocă. 

— Da, zise ea, trăgând de un sertar. A fost găsit pe 
Kenneth Bridge. 

— Găsit? Adică... Vrei să zici câ...? 

— Da, zise ea căutând furioasă în sertar. 

— Cum? 

Întrebările care se adunară erau mult prea numeroase, 
dar Duff îşi cuprinse tâmplele în semn de disperare. 

— Nu ştiu încă, dar poliţia se află la locul crimei şi mi- 
au spus că maşina este ciuruită de gloanţe. Şi capul i-a 
fost luat. 

— Luat? Cum? Adică... tăiat? 

— Vom vedea în curând, zise luându-şi o pereche de 
mănuşi de cauciuc din sertar şi punându-le în geantă. Mă 
poţi duce cu maşina? 


— Caithness, trebuie să ajung la întâlnirea asta, deci... 

— Nu ai spus unde, dar dacă este prea departe... 

El se uită la cuţit din nou. 

— Vin cu tine, zise Duff. Da, clar vin. Sunt şeful 
departamentului de omucideri şi acest caz este de 
prioritate maximă. 

Atunci se întoarse şi aruncă cuțitul cu putere în tabla 
de plută. Făcu o rotaţie jumătate în jurul axei, apoi se lovi 
cu mânerul de tablă, iar apoi căzu pe jos cu un bufnet. 

— Ce vrei să faci? întrebă ea. 

Duff se uită fix la cuţit. 

— Ceva pentru care trebuie să te antrenezi mult. 
Haide! 


CAPITOLUL 17 


— Deci, Seyton, zise Macbeth. Ce pot să fac pentru 
tine? 

Razele de soare tocmai îşi găsiseră o nişă prin pătura 
de nori şi pătrundeau acum prin ferestrele întunecate ale 
şefului poliţiei, cădeau pe birou, pe fotografia lui Lady, pe 
calendarul care indica ziua de marţi, pe desenul cu 
mitraliera Gatling, şi în faţa biroului, pe ţeasta golaşă şi 
strălucitoare a ofițerului slăbuţ şi vânos. 

— Îţi trebuie un bodyguard, îi zise Seyton. 

— Da? Şi ce fel de bodyguard îmi trebuie? 

— Unul care poate să lupte contra răului. Duncan a 
avut doi. Şi după chestia asta cu Banquo, Dumnezeu să-l 
ierte, există toate motivele din lume să presupunem că ei 
sunt pe urmele tale, domnule. 

— Cine sunt e? 

Seyton se uită puţin întrebător la Macbeth înainte de-a 
răspunde. 


— Norse Riders. Am înţeles că ei sunt cei responsabili 
de această execuţie. 

Macbeth dădu din cap. 

— Martori din Districtul 2 susţin că au văzut nişte 
motociclişti, unii dintre ei purtau geci Norse Riders, care 
au tras înspre un Volvo PV chiar în faţa unui magazin de 
bijuterii în care intrase maşina. Noi credem că a fost 
maşina lui Banquo. 

— Dacă Malcolm a fost implicat, atunci ameninţarea 
împotriva şefului poliţiei poate să provină din interiorul 
poliţiei. Eu nu am încredere în toţi aşa-zişii lideri pe care îi 
avem. De exemplu, Duff este o persoană care nu are 
coloană vertebrală şi e lipsit de principii morale. Între 
amenințările din afara casei, se numără Hecate, desigur. 

— Hecate este un om de afaceri. A fi suspect principal 
într-un caz de omucidere rareori este ceva benefic pentru 
afaceri. Sweno, pe de altă parte, are un motiv care 
împinge la limită logica afacerilor. 

— Răzbunare. 

— O dulce răzbunare în stil clasic, da. Unii dintre 
economiştii noştri par să subestimeze tendinţa omului de 
a-şi urma cele mai josnice instincte în loc să urmeze ce 
spune registrul bancar. Atunci când iubitul văduvei negre 
zace pe spate, epuizat de actul iubirii, el știe că va fi 
devorat în curând. Cu toate acestea, nu ar putea niciodată 
să-şi schimbe opţiunea. La fel ca Sweno. 

— Deci ţie îţi este mai puţin teamă de Hecate? 

— Ti-am spus mai devreme că resursele trebuie 
distribuite mai raţional, şi că vânătoarea de vrăjitoare 
îndreptată către Hecate trebuie să fie încetinită, astfel 
încât să putem rezolva problemele mai stringente ale 
oraşului. 

— Cum ar fi? 


— Cum ar fi că oamenii care trudesc din greu sunt 
înşelaţi şi li se fură economiile într-unul dintre cele mai 
dubioase cazinouri. Dar să revenim la caz. Foştii 
inspectori-şefi de poliţie au avut experienţe negative cu 
bodyguarzii, dar eu nu am uitat cât de eficient şi de 
curajos ai fost atunci când am fost atacat de câinele acela 
de la casa lui Cawdor. Deci lasă-mă să reflectez puţin 
asupra chestiunii, Seyton. De fapt, eu mă gândesc să-ţi 
dau un alt post, care nu este prea diferit de cel pe care îl 
soliciţi. 

— Da? 

— Acum sunt inspectorul-şef al poliţiei şi Banquo nu 
mai este, iar echipa de intervenţii speciale nu are şef. Tu, 
Seyton, eşti ofiţerul cel mai în vârstă şi cu cea mai mare 
experienţă. 

— Mulţumesc, domnule inspector-şef! Este o onoare şi 
o dovadă de încredere neaşteptate. Problema este că eu 
nu ştiu dacă sunt demn de această onoare. Eu nu sunt 
politician şi nici conducător de oameni. 

— Aşa este. Cunosc genul. Tu eşti un câine de pază 
căruia îi trebuie un stăpân, Seyton. Dar echipa de 
intervenţii este un astfel de câine. Vei fi uimit de cât de 
detaliate sunt instrucţiunile, eu abia dacă a trebuit să mă 
gândesc la prinderea răufăcătorilor. Şi, date fiind 
omuciderile din ultimele două zile, este clar că 
ameninţarea unuia care stă pe scaunul meu este de 
asemenea natură, încât va trebui ca trupele speciale să îl 
protejeze pe şeful poliţiei. 

— Să devină bodyguardul personal al şefului poliţiei? 

— Eu nu-mi imaginez cum ar putea cineva să se opună 
acestei organizări. Şi chiar dacă cineva ar protesta, 
obiecțiile lui vor putea fi lesne înlăturate. Prindem doi 
iepuri dintr-o lovitură, atât dorinţele mele, cât şi ale tale se 
vor îndeplini. Ce zici, Seyton? 


Macbeth văzu cum soarele dispare, şi poate că acel 
întuneric care se aşternu brusc în încăpere îl făcu pe 
Seyton să reducă volumul, dând impresia unei şoapte 
conspiratoare: 

— Atâta timp cât ordinele mele vin direct şi în detaliu 
de la dumneavoastră, domnule inspector-şef. 

Macbeth îl studie pe omul din faţa lui. Dumnezeu să-/ 
ierte, spusese Seyton referitor la Banquo. 

Macbeth se gândi ce fel de iertare fusese aceea. 

— Ordinele mele, loialul meu Seyton, nu vor fi 
ambigue. Apropo de obiecțiile care pot fi îndepărtate, 
tocmai am comandat două bucăţi din acest model de 
Gatling. 

Îi întinse desenul lui Seyton. 

— Livrare express. Puțin mai scump, dar le vom primi 
peste două zile. Cum ţi se par? 

Seyton îşi plimbă privirea pe schiţe, dând încetişor din 
cap. 

— Drăguţe! zise Seyton. Într-adevăr frumoase! 

Duff căscă în timp ce conducea maşina dinspre cerul 
senin înspre norii întunecaţi. 

Ewan îl trezise când sărise pe patul pentru oaspeţi, iar 
apoi venise şi surioara lui pe urmele sale. 

— Tati, ai venit acasă! 

Au mâncat micul dejun în bucătărie, cu soarele 
strălucind pieziş pe suprafaţa lacului, şi Meredith le 
spusese copiilor să nu se mai certe care să stea în braţele 
lui tati şi să mănânce pentru că îi aştepta o zi de şcoală. 
Dar nu reuşise să folosească tonul acela dur pe care ela 
văzut că ea ar fi vrut să-l aibă, şi el întrezărise zâmbetul 
din ochii ei. 

Acum trecea pe lângă locul crimei, de unde fusese 
ridicată maşina ciuruită de gloanţe şi unde asfaltul fusese 
curăţat de sânge. Caithness şi oamenii ei lucraseră eficient 


şi identificaseră urmele aflate acolo. Şi el nu avusese prea 
multe de făcut, decât să conchidă ceea ce era evident: 
Banquo fusese împuşcat şi decapitat. Fleance dispăruse 
fără urmă, dar Duff observase că centura de siguranţă de 
pe locul din dreapta era tăiată. Asta putea să însemne 
multe lucruri, dar deocamdată, tot ce putea face era să îl 
dea în urmărire pe fiul lui Banquo. Era o porţiune de drum 
pustie, deoarece podul era închis, şi era puţin probabil să fi 
existat vreun martor prin apropiere, deci după o oră Duff 
hotărâse că, fiind la jumătatea drumului până acasă, putea 
să doarmă în Fife. 

Acolo zăcuse treaz, acompaniat de cântecul greierilor 
de afară. Pentru că ştiuse. Ştiuse, dar nu înţelesese. Nu că, 
dintr-o dată, ar fi înţeles imaginea de ansamblu, asemenea 
unui puzzle în care brusc toate piesele se aşază la locul 
lor. Nu fusese altceva decât un detaliu simplu. Cuţitul de 
pâine din casa lui Caithness. Dar în timp ce gândurile i se 
învârteau în minte, şi celelalte piese şi-au făcut apariţia şi 
încet s-au potrivit unele cu altele. Apoi adormise şi se trezi 
în ambuscada copiilor în zori. 

Duff traversă vechiul pod. Era îngust şi modest în 
comparaţie cu Podul Kenneth, dar era o construcţie solidă 
şi mulţi credeau că va rezista multă vreme. 

Problema era: cu cine să vorbească? 

Trebuia să fie cineva care nu doar că avea forţa, 
puterea de influenţă şi dinamismul necesare, dar şi cineva 
în care putea avea încredere, cineva care nu era 
amestecat în asta. 

Cobori pe panta spre garajul sediului poliţiei chiar când 
fanta de lumină dintre nori se închise şi scurta vizită a 
soarelui luase sfârşit. 

Lennox îşi ridică privirea de la maşina de scris când 
Duff intră. 


— Imediat e prânzul şi tu caşti de parcă acum te-ai fi 
trezit. 

— Şi pentru ultima dată te întreb: e adevărată chestia 
aia? întrebă Duff uitându-se la bucata de metal pe care 
Lennox o folosea drept prespapier. 

Duff se trânti pe scaunul de lângă uşă. 

— Şi pentru ultima dată, suspină Lennox, îţi spun că o 
am de la bunicu', căruia îi fusese aruncată în cap în 
tranşeele de pe Somme, în timpul Primului Război Mondial. 
Din fericire, după cum vezi, neamţul uitase să tragă cuiul. 
Camarazii lui au râs mult de povestea aceasta. 

— Vrei să zici că au râs mult pe Somme? 

— Din câte zicea bunicu', cu cât situaţia era mai rea, 
cu atât râdeau mai mult. El îl numea râsul războiului. 

— Eu tot cred că minţi, Lennox. Nu eşti tu genul care 
să ţină o grenadă pe birou. 

Lennox zâmbi şi continuă să tasteze la maşină. 

— Bunicul a păstrat-o acasă toată viaţa. Spunea că îi 
aminteşte de lucrurile importante, de viaţa trecătoare, de 
rolul pe care îl joacă providenţa, propria lui nemurire şi 
destoinicia altora. 

Duff făcu un semn înspre maşina de scris. 

— N-ai o secretară care să facă treaba aia? 

— Am început să-mi redactez singur scrisorile, să ies 
din clădire şi să le pun personal la poştă. leri am fost 
anunţat de către Biroul Procurorului General că una dintre 
scrisorile mele pare să fi fost deschisă şi lipită la loc 
înainte ca ei să o primească. 

— Nu mă surprinde. Mulţumesc că m-ai primit în aşa 
scurt timp de la mesaj. 

— M-ai primit. Asta a sunat foarte formal . La telefon 
nu mi-ai spus despre ce e vorba. 

— Nu. După cum spuneam, nu sunt surprins că ţi-a 
fost deschisă scrisoarea. 


— Recepţia. Crezi că... 

— Nu cred nimic, Lennox, doar spun că sunt de acord 
cu tine că nu merită să rişti nimic după cum se prezintă 
situaţia în momentul de faţă. 

Lennox dădu încet din cap şi apoi îl privi lung pe Duff. 

— Şi cu toate acestea, bunule Duff, de asta ai venit tu 
aici? 

— Poate că da. Am dovezi pentru cine l-a ucis pe 
Duncan. 

Scaunul lui Lennox scârţâi când acesta îşi îndreptă 
brusc spatele. Împinse maşina de scris la o parte şi-şi puse 
coatele pe birou. 

— Inchide uşa! 

Duff îşi întinse braţul şi închise uşa. 

— Ce fel de dovezi? Palpabile? 

— E ciudat că foloseşti cuvântul ăsta... (Duff luă cuțitul 
de scrisori care se afla pe biroul lui Lennox şi îl cântări în 
palmă.) După cum ştii, totul a arătat credibil în ambele 
locuri ale crimei, atât în cazul lui lui Duncan, cât şi în al 
bodyguarzilor. 

— Cuvântul credibil se foloseşte mai degrabă atunci 
când ceva arată normal, dar aici nu este. 

— Tocmai. (Inspectorul de poliţie Duff puse cuțitul pe 
degetul arătător astfel încât acesta a rămas în balans, şi 
împreună cu degetul forma o cruce.) Dacă înjunghii un om 
în gât cu un pumnal, nu ai ţine pumnalul în mână, în caz 
că ai rata carotida şi ai fi nevoit să mai înfigi o dată 
pumnalul? 

— Ba cred că da, zise Lennox uitându-se fix la cuțitul 
de scrisori. 

— Şi dacă ai nimeri artera din prima, aşa cum s-a 
întâmplat cu acest pumnal, atunci ar ţâşni două sau trei 
valuri puternice de sânge, şi atunci tensiunea ar scădea şi 


inima ar înceta să mai bată şi restul sângelui s-ar scurge 
încet. 

— Te urmăresc. Cred. 

— Cu toate acestea, mânerul pumnalului pe care l-am 
găsit la Hennessy era complet acoperit de sânge, cu 
urmele degetelor lui imprimate în sânge. (Duff arătă spre 
mânerul cuţitului.) Asta înseamnă că ucigaşul nu a ţinut de 
mâner atunci când sângele a ţâşnit din gâtul lui Duncan, ci 
a prins mânerul după aceea. Sau că cineva i-a pus 
mânerul în mână. Pentru că cineva a aruncat pumnalul în 
gâtul lui Duncan. 

— Înţeleg, spuse Lennox şi se scărpină în cap. Dar fie 
că a fost aruncat, fie că a fost împlântat, ce mai contează? 
Rezultatul e acelaşi. 

Duff îi întinse cuțitul lui Lennox. 

— Atunci încearcă să arunci acest cuţit, aşa cum e, în 
tabla de pe perete. 

— Eu... 

— Haide! 

Lennox se ridică în picioare. Distanţa faţă de tablă era 
aproximativ de doi metri. 

— Trebuie să arunci cu putere, zise Duff. E nevoie de 
forţă ca să penetrezi gâtul cuiva. 

Lennox aruncă. Cuţitul se izbi de tablă şi căzu cu o 
bufnitură pe jos. 

— Mai încearcă de zece ori, zise Duff şi ridică cuțitul și- 
| puse pe degetul arătător. Pariez pe o sticlă de whisky bun 
că nu vei nimeri. 

— Nu prea ai încredere nici în capacităţile mele, nici în 
norocul meu? 

— Dacă ţi-aş fi dat un cuţit care nu este echilibrat, 
adică unul care ar avea mânerul greu sau lama prea grea, 
atunci ţi-aş fi dat şanse mai multe. Dar acest cuţit este la 
fel de echilibrat ca şi pumnalul din grumazul lui Duncan. 


Trebuie să fii specialist ca să-ţi reuşească lovitura aceea. 
Şi nici unul dintre oamenii cu care am vorbit prin clădire 
nu a văzut nimic şi nu a auzit nimic care să sugereze că 
bodyguarzii lui Duncan ar fi nişte aruncători de cuțite. 
Drept vorbind, cunosc o singură persoană care ar reuşi. 
Cineva care aproape a ajuns să lucreze la circ cu un astfel 
de talent. Şi cineva care a fost la cazinoul Inverness în 
seara aceea. 

— Cine este? 

— Omul căruia i-ai dat departamentul de criminalitate 
organizată. Macbeth. 

Lennox înmărmuri uitându-se într-un punct fix din 
fruntea lui Duff. 

— Vrei să zici că... 

— Da. Asta vreau să zic. Inspectorul-şef Duncan a fost 
ucis de Macbeth. Şi uciderea acelor bodyguarzi nevinovaţi 
a fost crimă cu sânge rece săvârşită de acelaşi om. 

— Doamne, apără-ne! exclamă Lennox şi se lăsă greu 
pe scaun. Ai vorbit cu cei de la criminalistică şi cu 
Caithness despre asta? 

Duff clătină din cap. 

— Ei au remarcat că a fost sânge pe cuţit, dar ei cred 
că sângele de pe mâner se explică prin reflexele foarte 
rapide ale ucigaşului care a dat drumul pumnalului 
aproape imediat, şi ei nu cred că pumnalul a fost aruncat. 
O teorie destul de raţională, întrucât este ceva rarisim ca 
cineva să aibă abilitatea aceasta. Şi doar colegii cei mai 
apropiaţi ai lui Macbeth ştiu că el este unul dintre puţinii 
care pot face asta. 

— Bun. Nu trebuie să spunem asta nimănui. Absolut 
nimănui. 

Lennox îşi împleti degetele şi se muşcă de degete. 

— Eşti conştient de situaţia în care mă pui, Duff? 


— Da. Acum ştii ceea ce ştiu şi eu, asta nu se mai 
poate şterge, şi acum capul tău stă pe aceeaşi buturugă 
ca şi al meu. Imi pare rău că nu ţi-am dat de ales, dar ce 
altceva aş putea să fac? Momentul adevărului a sosit, 
Lennox. 

— Într-adevăr. Dacă este adevărat ceea ce spui şi 
Macbeth este un monstru, nu merge doar să-l rănim, asta 
l-ar face de două ori mai periculos. Trebuie să fie doborât 
dintr-o singură lovitură fatală. 

— Da, dar cum? 

— Cu şiretenie şi precauţie, Duff. Trebuie să mă 
gândesc, şi nu sunt vreun geniu, deci voi avea nevoie de 
puţin timp. Haide să ne întâlnim din nou. Şi nu aici la 
sediu, unde pereţii au urechi. 

— Ora şase, rosti Duff şi se ridică. La gara centrală. 
Lângă Bertha. 

— Vechea locomotivă? De ce tocmai acolo? 

— Acolo urma să mă întâlnesc cu Banquo, care 
intenţiona să-mi relateze ceea ce eu ştiu deja acum. 

— Deci este un loc potrivit. Ne vedem acolo. 

Macbeth se holba la telefonul de pe birou. 

Tocmai închisese cu Sweno. 

Îşi simţea nervii întinşi la maxim. Avea nevoie de ceva. 
Nu orice, ci acel ceva anume. Îşi luă pălăria pe care i-o 
cumpărase Lady. Priscilla zâmbi atunci când Macbeth se 
îndreptă către antreu. 

— Cât timp va lipsi domnul inspector-şef? 

La directivele lui Macbeth, ea se mutase din biroul lui 
Lennox aici la etaj, şi tot procesul s-a încheiat în mai puţin 
de două ore. El ar fi vrut să o dea afară pe fosta asistentă 
a lui Duncan, dar în schimb o mutase cu un etaj mai jos 
după ce şeful resurselor umane i-a pus în vedere că în 
sectorul public nici măcar un inspector-şef nu poate să dea 
afară pe cineva doar pocnind din degete. 


— O oră, îi răspunse Macbeth. Sau poate două. 

— Atunci voi zice două ore pentru cei care sună, zise 
ea. 

— Aşa să faci, Priscilla. 

Se duse la lift şi apăsă P pentru parter. Cei care sună. 
Nu dacă sună cineva. Pentru că de sunat, oamenii sunau 
întruna. Şefii de unităţi, judecători, reprezentaţi din 
consiliu. El habar nu avea ce fac nici jumătate dintre ei, 
exceptând faptul că îl băteau la cap cu întrebări pe care nu 
le pricepea, şi asta însemna că acele persoane aşteptau 
mult timp la rând ca să intre pe fir. Jurnalişti. Moartea lui 
Duncan. Dispariţia lui Malcolm. Şi acum, încă un poliţist 
plus fiul acestuia. „A scăpat totul de sub control?”, 
întrebau ei. Oare şeful poliţiei ar putea să-i asigure că...? 
Fără comentarii. Vă voi anunța când se tine următoarea 
conferință de presă, care... 

Şi apoi mai era Sweno. 

Uşile liftului se deschiseră şi doi poliţişti în uniformă 
dădură să intre, dar brusc ieşiră din lift. Aceea era o regulă 
introdusă de Kenneth şi abolită ulterior de Duncan, care 
zicea că inspectorul-şef avea exclusivitate asupra liftului. 
Dar Macbeth nu apucă să le spună că sunt bineveniţi, că 
uşile liftului se închiseră şi el îşi continuă coborârea. 

Pe trotuar, în faţa poliţiei, se ciocni de un trecător 
îmbrăcat într-o haină gri şi care citea ziarul, iar respectivul 
îi spuse: scuze, Macbeth! Nu a fost ceva prea ciudat, 
pentru că atunci când Macbeth îşi ridică privirea, observă 
propriul chip pe prima pagină a ziarului. NOUL CAPITAN 
PREIA CÂRMA. Nu era un titlu rău. Nu era exclus ca titlul să 
fi fost propus de Lady, pentru că redactorul era moale ca 
aluatul în mâinile ei. 

Macbeth îşi trase pălăria pe ochi şi porni cu paşi 
grăbiţi. Acum, în miez de zi, străzile erau atât de înţesate 
de maşini, încât ajungeai mai repede pe jos la gara 


centrală. Şi, în plus, era mai bine că nimeni nu vedea 
limuzina şefului poliţiei acolo. 

Dumnezeu ştie ce îi spusese Sweno Priscillei pentru a-i 
face legătura telefonică cu el. In orice caz, nu îi spusese 
numele atunci când i se transferase apelul, dar nici nu 
fusese nevoie. Dacă auzeai o singură dată acea voce, nu 
aveai cum să o uiţi. Basul acelei voci făcea ca plasticul 
receptorului să vibreze. Îi reaminti că promisiunea lui 
Macbeth fusese aceea de a-i elibera de îndată pe membrii 
Norse Riders şi deja trecuseră douăsprezece ore. Macbeth 
îi răspunse că nu era atât de simplu şi că trebuiau 
semnate hârtii de către judecători şi procurori de vreme ce 
începuse urmărirea penală. Dar Sweno putea liniştit să-şi 
pregătească discursul de bun venit de peste două zile. 

— Asta înseamnă cu două zile mai mult decât am 
stabilit, i-o reteză Sweno. Astea sunt ultimele două zile pe 
care le primeşte cineva de la mine. Poimâine la ora 
unsprezece fix, unul dintre oamenii noştri îl va suna pe 
unul dintre judecătorii oraşului, nu spun care, şi va 
mărturisi implicarea lui în uciderea lui Banquo şi de la cine 
am aflat noi unde anume se vor afla Banquo şi Fleance la 
ora aceea. 

— Unul dintre piloţii tăi kamikaze? 

— Şi avem şapte martori care te-au văzut venind la 
clubul nostru. 

— Relaxează-te şi gândeşte-te la discursul tău, Sweno. 
Îi aducem pe băieţii tăi şi îi eliberăm în faţa porţii clubului, 
mâine după-amiază la trei şi jumătate. 

Astea fiind zise, apelul se întrerupse. 

La baza scărilor de la gara principală, Macbeth se uită 
împrejur. Văzu o altă haină gri, dar nu aceeaşi. Pălăria îi 
ascundea faţa, şi el era, în ciuda tuturor lucrurilor, o 
persoană oarecare bine îmbrăcată printre ceilalţi oameni 


care alergau în sus pe scările acestea, ca să-şi procure 
ceea ce le trebuia ca să poată funcţiona. 

Se postă acolo unde stătuse şi data trecută, pe 
coridor, lângă scările care duceau la toaletă. Tânărul era 
de negăsit. Macbeth se bâţâia nerăbdător de pe un picior 
pe altul. Trecuseră mai multe ore de când începuse să 
simtă nevoia de drog, dar de abia acum, când era la un 
pas de doză, începea să se simtă rău. 

Ea apăru după o veşnicie, dar ceasul îi spunea că nu 
trecuseră mai mult de zece minute. Avea un baston alb în 
mână, cine ştie de ce. 

— Am nevoie de două plicuri, zise el. 

— Trebuie să te întâlneşti cu cineva, îl anunţă Strega. 
Bagă-ţi astea în urechi şi pune-ţi ochelarii ăştia. Ea scoase 
o pereche de căşti şi nişte ochelari care păreau să fie ceva 
între ochelari de înot şi ochelari de protecţie pentru 
sudură, de genul ăla cum văzuse că poartă orbii. 

— De ce aş avea nevoie de astea? 

— Pentru că aceasta este singura modalitate prin care 
îţi vei procura poţiunea. 

Macbeth ezită. Nu, nu ezită, ci îşi luă un mic răgaz. Ar 
fi stat şi în cap dacă i-ar fi spus. Ochelarii aveau un strat 
de vopsea pe lentile, deci nu vedea absolut nimic. Strega îl 
prinse şi îl răsuci de câteva ori, evident pentru a-l face să- 
şi piardă simţul de orientare. Apoi îi dădu în mână bastonul 
alb şi îl conduse. Zece minute mai târziu, el îşi dădu seama 
că se mişcau afară, în ploaie, şi că erau oameni şi maşini 
în jurul lui, pentru că dopurile de urechi nu blocau toate 
zgomotele. Strega îl ajutase să urce pe un parapet de 
ciment înalt de un metru şi jumătate, şi de acolo trecură 
pe o porţiune de pietriş şi nisip. Şi apoi au urcat încă un 
metru şi jumătate pe alt parapet de ciment, şi au intrat 
undeva, bănuia el, pentru că era un aer mai cald şi mai 
uscat. Şi apoi a fost aşezat pe un scaun, de unde cineva îi 


scosese dopurile din urechi şi îl informă că trebuie să 
păstreze ochelarii pe ochi. 

El auzi că se apropie cineva, apoi detectă un toc-toc 
care se opri în faţa lui. 

— Imi cer scuze că a trebuit să te aduc aici în felul 
acesta. (Vocea era neobişnuit de blândă şi catifelată şi se 
auzea de parcă ar fi aparţinut unui bătrân.) Dar eu am 
crezut, date fiind condiţiile, că ar fi mai bună o întrevedere 
faţă în faţă. Adică tu nu îmi vezi mie faţa, dar dacă aş fi în 
locul tău, eu m-aş bucura, Macbeth. 

— Inţeleg. Asta înseamnă că intenţionezi să mă laşi să 
plec de aici viu. 

— Nu eşti deştept, dar nici prost nu eşti, Macbeth. De 
aceea te-am ales pe tine. 

— De ce mă aflu aici? 

— Pentru că suntem îngrijoraţi. Am ştiut evident 
despre afecțiunea ta pentru stimulente înainte de a te 
alege, dar nu am crezut că te vor acapara complet atât de 
repede. Pe scurt, trebuie să aflăm dacă eşti de încredere 
sau dacă trebuie să te schimbăm cu altcineva. 

— Să mă schimbi cu cine? 

— Crezi că eşti unicat? Sper că titlul de şef al poliţiei 
nu ţi s-a urcat la cap şi că poţi să recunoşti că nu este 
decât o faţadă şi că fără mine eşti un nimic. Duncan a 
crezut că se poate descurca fără mine, da, a crezut că mă 
poate înfrunta. Şi tu crezi la fel, Macbeth? 

Macbeth îşi încleştă dinţii şi îşi înghiţi furia. Nu voia 
decât să ia pungile şi să plece. Inspiră adânc. 

— Din câte văd eu, noi avem o colaborare din care 
putem să profităm amândoi, Hecate. Poate că tu ai 
generat nişte evenimente care au condus la numirea mea 
în postul de şef al poliţiei, iar eu îl voi înlătura pe Sweno şi 
mă voi asigura că poliţia nu te va deranja prea tare nici pe 
tine, nici monopolul tău. 


— Hm. Deci acum nu mai ai scrupule? 

— Ba da, am, dar sunt o persoană pragmatică. În orice 
oraş de această dimensiune va fi o piaţă pentru vânzătorii 
de vise ca tine. Dacă nu eşti tu sau Sweno, atunci vor fi 
alţii. Prin colaborarea noastră îi vom ţine la distanţă pe alţi 
vânzători, poate chiar mai răi. Eu te aprob pe tine ca 
mijlocul prin care vom construi un viitor bun pentru acest 
oraş. 

Bătrânul chicoti. 

— Sună de parcă ai fi furat vorbele direct din gura lui 
Lady. Uşoare şi dulci sunt vorbele tale, dar deloc nu 
satură. Sunt la o răscruce, Macbeth. Şi, ca să pot alege, 
trebuie să fac o evaluare a gradului tău de compatibilitate. 
Eu văd că ziarele folosesc metafore despre un nou cârmaci 
care a luat locul căpitanului. Ei bine, corabia se află acum 
în mijlocul unui uragan. Duncan, Banquo şi un student la 
colegiul de agenţi au murit. Cawdor, Malcolm şi doi 
bodyguarzi sunt morţi şi se presupune că au fost corupți. 
Corabia ta este o epavă din punct de vedere fizic şi moral, 
Macbeth, deci dacă ar fi să te ajut, ar trebui să ştiu concret 
cum vei dirija vasul înspre ape mai line. 

— Cei vinovaţi vor fi prinşi şi pedepsiţi. 

— Mă bucur să aud asta. Şi cine sunt vinovaţii? 

— Este evident. Norse Riders. l-au forţat pe Malcolm şi 
pe bodyguarzi. 

— Bun. In cazul acesta, tu şi cu mine putem fi achitaţi. 
Dar ce-ar fi dacă Sweno ar putea să-şi demonstreze 
nevinovăția în cazul de omucidere a lui Duncan? 

— Am senzaţia că el nu va putea să demonstreze asta. 

— Hm. Sună bine. Sper că ai energia să duci la bun 
sfârşit ceea ce-mi spui, Macbeth. 

— Am energie, Hecate. Şi sper că şi tu dispui de 
aceeaşi energie ca şi mine. 


— Ce vrei să zici? Ţi-am netezit calea spre funcţia de 
şef al poliţiei, nu este de-ajuns? 

— Nu, dacă nu sunt protejat. Îţi spun asta acum, 
pentru că toţi sunt pe urmele mele. Judecători, jurnalişti, 
infractori şi, cu siguranţă, şi colegi. Cu pistoale sau cuvinte 
pe post de arme, telefonul nu tace o secundă. Şi uită-te şi 
tu! Pot să fiu răpit ca un om orb în miezul zilei. 

— Nu te apără oamenii tăi? 

— Cine ştie pe cine mă mai pot baza acolo! Am nevoie 
de mai multă protecţie! 

— Am înţeles. Şi iată răspunsul meu. Deja beneficiezi 
de protecţie din partea mea. Deja eşti sub protecţia mea, 
doar că nu ai văzut. 

— Unde este? 

— Nu te gândi la asta. Tot ce trebuie să ştii este că 
Hecate îşi protejează investiţiile. Ai garanţia că nimeni, 
absolut nimeni din acest oraş nu te poate răni, atâta timp 
cât eşti al meu, Macbeth. 

— Nimeni? 

— Îți jur că nu s-a născut încă omul care să se atingă 
de un fir de păr din capul tău frumuşel. Şi bătrâna Bertha 
va porni din nou pe şine înainte ca cineva să apuce să te 
smulgă din scaunul de şef al poliţiei. Este îndeajuns de 
bine pentru tine, Macbeth? 

— Da, sunt mulţumit de ambele promisiuni. 

— Bun. Pentru că mai am un ultim lucru de spus. Fii cu 
băgare de seamă cu inspectorul Duff. 

— Da? 

— Ştie că tu l-ai ucis pe Duncan. 

Macbeth ştia că ar trebui să simtă frică. Teamă. 
Panică. Dar tot ceea ce simţea era binecunoscuta şi 
blestemata aceea de poftă. 

— Din fericire pentru tine, mai există un singur om 
care ştie ceea ce ştie Duff. 


— Cine? întrebă Macbeth. 

— Acelaşi om care, la indicaţiile mele, a lansat şi a 
susţinut candidatura ta la Crimă organizată. Atât de 
discret, încât Duncan a crezut după aceea că a fost ideea 
lui. 

— Şi cine a fost acela? 

— Uită-te şi vezi! 

Unul din picioarele scaunului pe care stătea Macbeth 
scârţâi atunci când scaunul fu răsucit. Apoi ochelarii îi fură 
îndepărtați. 

Primul lucru la care se gândi Macbeth fu că priveşte o 
cameră de interogatoriu izolată fonic. Avea exact acelaşi 
tip de fereastră largă; cel interogat nici nu vedea şi nici nu 
auzea nimic din exterior. Diferența era că semăna cu un 
laborator mare cu recipiente de sticlă, tuburi şi furtunuri 
care duceau spre un cazan uriaş. Cazanul făcea un 
contrast aproape comic cu tot echipamentul acela modern 
şi îi amintea lui Macbeth de desenele animate în care 
canibalii gătesc oameni. Pe perete, în spatele cazanului 
era un semn de avertizare pe care scria FUMATUL 
INTERZIS. În faţa cazanului, în încăperea puternic 
iluminată, foarte aproape de geam, stătea pe un fotoliu un 
bărbat palid cu părul roşu. Una dintre mânecile cămăşii 
era rulată până sus, faţa era întoarsă către tavan, avea 
gura întredeschisă şi ochii pe jumătate închişi. Stătea atât 
de aproape de ei încât Macbeth putea vedea jumătate din 
irişii albaştri ai ochilor întredeschişi. 

O recunoscu pe una dintre surorile chinezoaice, care 
ţinea acul pe care îl vâri în braţul inspectorului Lennox. 

Vocea blândă se auzi în spatele lui Macbeth: 

— Lennox i-a vârât ideea în cap lui Duncan. Ideea că 
ar trebui să numească în acea poziţie pe cineva care nu 
aparţine elitei, ci un om despre care cetăţenii ar simţi că 
este unul dintre ei. 


— Lennox i-a spus lui Duncan că ar trebui să mă 
numească şeful departamentului de criminalitate 
organizată? 

— Evident că Lennox i-a spus contrariul, adică faptul 
că Duncan nu te putea alege pe tine pentru că nu aveai 
calificările formale şi erai prea popular. Aşa îi manipulezi 
pe catârii bătrâni şi încăpăţânaţi cu egouri puternice. 

— Deci tu ai spus „sări” şi Lennox a sărit? 

— Şi Lennox a spus „nu sări” şi Duncan a sărit. 

Din spatele lui Macbeth se auzi un râs gâlgâit de parcă 
cineva ar fi turnat dintr-o sticlă de whisky. 

— Se spune că mintea omenească are multe străduţe 
lăturalnice. Dar în primul şi în primul rând, are şi bulevarde 
largi pe unde este uşor să-ţi găseşti calea. Lennox este al 
meu de mai bine de zece ani. Un muncitor loial, 
inspectorul Lennox. 

Macbeth încerca să distingă imaginea omului din 
spatele lui, dar nu o distingea decât pe Strega, de parcă 
Hecate însuşi nu ar fi avut o reflecţie. Dar se afla acolo în 
spate, pentru că vocea îi răsună în urechi: 

— Dar când zic „sări” atunci asta înseamnă „sări”! 

— Da? 

— Ucide-l pe Duff! 

Macbeth înghiţi în sec. 

— Duff este prietenul meu. Dar probabil că ştii asta 
deja. 

— Banquo ţi-a fost ca un tată, dar asta nu te-a oprit. 
Uciderea lui Duff este o necesitate, Macbeth. În plus, am 
un prieten mai bun pentru tine. Se numeşte „putere”. 

— Nu am nevoie de prieteni noi. 

— Ba da, ai. Poţiunea te face instabil şi agitat. Ai avut 
şi halucinaţii, nu-i aşa? 

— Poate. Poate că asta este o halucinație. Ce este 
„puterea”? 


— Este un produs nou, deşi cunoscut din antichitate. 
Poţiunea este puterea unui om sărman. Puterea este de 
şapte ori mai tare şi nici pe jumătate atât de dăunătoare. 
Ascute simţurile şi accelerează mintea. Şi de asta este 
nevoie în aceste vremuri. 

— Prefer poţiunea. 

— Ceea ce tu preferi este să continui să fii şeful 
poliţiei. 

— Şi această nouă substanţă mă va face dependent? 

— Am spus că este din vremuri străvechi. Şi că va 
înlocui celelalte substanţe de care eşti dependent. Deci, ce 
zici? Duff versus putere? Ă 

Macbeth văzu cum capul lui Lennox cade în faţă. Il 
auzi pe Strega şoptind ceva în spatele lui. Chinezoaica îl 
aşeză pe Lennox pe spate pe fotoliul întins şi se întoarse la 
cazan. 

— Dă-mi poţiunea! 

— Poftim? 

Macbeth îşi drese vocea: 

— Dă-mi poţiunea! Ţi-am mai zis! 

— Dă-i plicurile! ordonă Hecate. 

Macbeth auzi toc-toc-ul produs de bastonul care se 
îndepărta, în timp ce ochelarii îi fură puşi înapoi pe ochi şi 
lumea din jurul lui dispăru. 


CAPITOLUL 18 


— Este frumoasă, nu-i aşa? spuse Lennox şi o mângâie 
pe doamna cea neagră. 

— Nu, spuse Duff. Bertha este orice, numai frumoasă 
nu. 

Lennox râse şi se uită în jos la mâna care se înnegrise 
de cenuşă. 


— Toţi îi zic Bertha, dar numele ei complet este Bertha 
Birnam. E numită după o bucătăreasă cu părul negru de 
pe şantier, singura care a fost prezentă toţi anii cât a durat 
construcţia căii ferate de aici până la Capitol. 

— De unde ştii asta? 

— Pentru că bunicul meu a lucrat pe şantier. De aici 
până la Capitol. 

— Deci bunicul tău a lovit cu barosul şi a cărat 
traverse? 

— Nu, desigur că nu, el a finanțat construcţia căii 
ferate. 

— Aşa mai vii de-acasă. 

Duff se uită spre luminile primitoare ale cazinoului 
Inverness, în întunericul serii. 

— Mda, noi, cei din familia Lennox, suntem bancheri, 
de fapt. Din acest motiv, sunt un fel de oaie neagră. Dar tu 
din ce familie provii, Duff? 

— Tradiţională. 

— Ofiţeri de poliţie? 

— Din tată în fiu. 

— Ştiu o mulţime de persoane din oraş numite Duff, 
dar nici una nu este în poliţie. 

— Am luat numele bunicului meu din partea mamei 
când m-am mutat aici. 

— lar el este... 

— Mort. După aceea am mers la orfelinat. Apoi la 
Academia de Poliţie. 

— Dacă nu eşti de aici, de ce nu ai mers la Academia 
de Poliţie din Capitol? Acolo totul e mai bun, inclusiv apa şi 
aerul. 

— Peştii cei mari erau aici. Norse Riders, Hecate... 

—  Inţeleg. Tu chiar ţi-ai dorit la Criminalitate 
Organizată, nu-i aşa? 

— Da, probabil că da. 


— Ei bine, postul este încă vacant. Şi, după ce îl vom 
aresta pe Macbeth pentru uciderea lui Duncan, trebuie 
doar să spui ce direcţie îţi doreşti. Vom fi proclamaţi 
salvatorii oraşului, Duff. 

— Chiar aşa? Chiar crezi că le pasă? 

Duff făcu semn cu capul spre piaţă, unde oamenii se 
grăbeau să iasă cât mai repede din peisaj, să intre în 
penumbră, la adăpost. 

— Ştiu ce vrei să spui, dar este uşor să îi subestimezi 
pe cetăţenii obişnuiţi ai acestui oraş. 

— Există două metode să rezolvi o problemă, Lennox. 
Fie o rezolvi, fie o ignori. Kenneth a învăţat acest oraş să 
aleagă a doua metodă. Nu îi deranjează corupţia şi aruncă 
responsabilitatea faţă de comunitate pe umerii celorlalţi. 
Priveşte-i cum se ascund, ca nişte gândaci de bucătărie 
când se aprinde lumina. 

— Un oraş josnic, cu locuitori pe măsură, şi, cu toate 
acestea, eşti dispus să rişti totul? 

Lennox îl văzu pe Duff clătinând din cap. 

— Dumnezeule, Lennox, ce te face să crezi că o fac 
pentru oraș? 

Oraşul. Este doar o expresie pe care ei o folosesc când 
vor să fie aleşi la Primărie sau să devină şefii poliţiei. 
Spune-mi ce ai aflat de la ultima noastră discuţie. 

— Da. Am vorbit cu un judecător din Capitol... 

— Nu ar trebui să vorbim cu nimeni! 

— Linişteşte-te, Duff, nu i-am dat detalii, doar că este 
vorba despre corupţie la nivel înalt. Ideea este că putem 
avea încredere în acest judecător. Nu este din oraş, deci 
este în afara sferelor de influenţă ale lui Macbeth, Sweno şi 
Hecate. Fiind judecător federal, poate să implice poliţia 
federală, astfel că putem sări peste inspectoratul nostru şi 
să deschidem procesul în Capitol, unde Macbeth nu poate 


trage sfori. Judecătorul este încă aici, în oraş, pentru încă 
trei zile şi a fost de acord să ne întâlnim în secret. 

— Cum îl cheamă? 

— Jones. 

Lennox observă că Duff îl ţintuieşte cu privirea. 

— Lars Jones, spuse Lennox. E vreo problemă? 

— Pupilele tale arată ca ale unui dependent de 
droguri. 

Lennox îşi umezi buzele şi râse. 

— Aşa este când te naşti pe jumătate albinos. Ochii 
sunt sensibili la lumină. Există un motiv pentru care familia 
noastră preferă munca de birou. 

Duff se cutremură. Se uită iar spre Inverness. 

— Trei zile, aşadar. Şi între timp ce facem? 

Lennox ridică din umeri. 

— Încercăm să nu ieşim în evidenţă. Nu facem valuri. 
ŞI... nu mai ştiu o a treia expresie prin care să spun acelaşi 
lucru. 

— Deja mi-e groază de următoarea întâlnire cu 
Macbeth. 

— De ce? 

— Nu sunt un actor bun. 

— Nu ai înşelat niciodată pe cineva? 

— Ba da, dar m-au citit imediat. 

Lennox se uită pe furiş la Duff. 

— Acasă? 

Duff ridică din umeri. 

— Până şi puştiul meu, care împlineşte nouă ani peste 
vreo două zile, ştie când tatăl lui îl duce cu preşul. lar 
Macbeth mă cunoaşte mai bine decât oricine. 

— Ciudat lucru, dacă stai să te gândeşti, spuse 
Lennox. Că două persoane atât de diferite ca voi doi au 
fost prieteni apropiaţi. 


— Vorbim mai târziu, spuse Duff şi privi spre vest. 
Dacă pornesc la drum acum, voi fi în Fife la apusul 
soarelui. 

Lennox se opri şi privi în aceeaşi direcţie ca şi Duff. Şi 
se gândi că era bine că natura era concepută astfel încât 
norii de ploaie să ascundă perspectiva celor destul de 
norocoşi să se afle dincolo de ei, pentru ca să poată mereu 
spera la o îmbunătăţire imediată a vremii. 

— Simt că am trecut peste ce a fost mai greu, spuse 
Macbeth, întinzându-se după bricheta de pe noptieră şi 
aprinzându-şi ţigara. Totul va fi mai bine de-acum, iubito. 
Suntem iar acolo unde ar trebui să fim. Oraşul ne aparţine. 

Lady stătea întinsă cu o mână aşezată pe piept, 
simțind pe sub cearşaful de mătase bătăile încă grăbite ale 
inimii sale. Şi vorbi respirând cu greutate: 

— Dacă pasiunea ta reînnoită e o dovadă a forţei tale, 
dragă... 

— Hm? 

— „suntem imbatabili. Ai idee cât eşti de iubit de cei 
de afară? Oamenii din cazinou vorbesc despre tine, 
spunând că eşti salvatorul oraşului. Şi ai citit ziarele? 
Astăzi, editorialele cotidianelor propuneau să candidezi la 
alegerile pentru primar. 

— Prietenul tău, editorul, a scris asta? chicoti Macbeth. 
Pentru că aşa l-ai rugat tu? 

— Nu, nu. Editorialul nu era despre tine, ci spunea că 
Tourtell nu are nici un contracandidat real şi că va fi reales 
cu toate că nu se bucură de popularitate. 

— Nu devii popular dacă ai fost lacheul lui Kenneth. 

— Aşa că eşti menţionat ca fiind unul care, teoretic, l- 
ar putea înfrunta pe Tourtell. Ce zici? 

— Să candidez pentru primar? Eu? Macbeth râse şi îşi 
frecă fruntea: Mulţumesc, dar nu. Am un birou destul de 


mare şi acum avem destul de multă putere să obţinem ce 
vrem. 

Putere. Îşi injectase drogul şi reclama nu minţea. 

— Ai dreptate, iubitule. Dar, chiar şi aşa, gândeşte-te 
puţin la asta. Poate că o să-ţi schimbi părerea, cine ştie. 
Apropo, Jack a primit de dimineaţă un pachet ce îţi era 
adresat. L-a adus un motociclist. Greu şi foarte bine 
împachetat. 

Macbeth aşteptă să simtă cum îi îngheaţă sângele în 
vine. Dar nu se întâmplă. Probabil din cauza noului drog. 

— Unde l-ai pus? 

— Pe raft, în dulapul tău, spuse ea arătând cu degetul. 

— Mulţumesc. 

El îşi fumă ţigara încet, în timp ce o asculta adormind 
alături. Se uită neclintit la uşa maronie din stejar a 
dulapului. Apoi îşi puse capul pe pernă şi suflă inele de 
fum de ţigară în razele de lumină ale lunii, ce pătrundeau 
pe fereastră, le urmări cum se răsuceau şi încolăceau, 
aidoma uor dansatoare din buric. Nu-i era teamă. Avea 
protecţia trupelor de intervenţie, protecţia oferită de 
Hecate, zeii destinului îi zâmbeau îngăduitori. Îşi ridică iar 
capul şi se uită la uşa dulapului. Nu se auzea nimic de 
acolo. Fantomele îşi văzuseră de drum. lar afară era o 
linişte deplină, în ferestre nu mai bocănea nimic. Cu 
siguranţă după ploaie iese soarele. Cu siguranţă dragostea 
te poate spăla de sângele bătăliei. Cu siguranţă există 
iertare pentru păcatele săvârşite. 


CAPITOLUL 19 


— Bună dimineaţa tuturor! spuse Macbeth şi se uită la 
toţi cei aflaţi în jurul mesei. Doar că aceasta nu este o 
dimineaţă bună, ci a doua de când Banquo a murit şi a 


treizeci şi şasea oră de când ucigaşii lui sunt liberi şi 
nepedepsiţi. Să începem cu un minut de reculegere pentru 
Banquo. 

Duff închise ochii. 

Era neobişnuit să îl vadă pe Macbeth intrând într-o 
încăpere cu o mină atât de serioasă. El obişnuia să 
întâmpine fiecare zi şi pe toată lumea cu un zâmbet, de 
era senin sau ploua, fie că îi cunoştea sau erau străini. Ca 
prima dată când s-au întâlnit la orfelinat. Trebuie să se fi 
uitat la Duff, la hainele şi părul său, la cât de diferiţi erau 
ei doi şi, totuşi, el a zâmbit ca şi cum ar fi avut în comun 
ceva mult mai profund decât astfel de lucruri de suprafaţă, 
ceva care îi lega unul de celălalt, care îi făcea fraţi. Dar 
poate că pe toţi îi făcea să se simtă astfel, cu zâmbetul lui 
necondiţionat. Un zâmbet ce trăda credinţa naivă că 
oamenii din jurul lui îşi doreau unul altuia doar binele şi îl 
făcea pe Duff să se simtă încă de pe atunci un cinic bătrân 
şi posac. Şi ce n-ar fi dat Duff să aibă un astfel de zâmbet 
care să îi înveselească şi să îi molipsească pe cei din jur! 

— Duff? 

Cineva îi şoptise numele. El se întoarse şi se uită în 
ochii limpezi şi verzi ai lui Caithness. Ea făcu semn cu 
capul spre Macbeth, care îl privea. 

— Am întrebat dacă investigația a dus la obţinerea de 
noi date, Duff. 

Duff se îndreptă de spate, îşi drese glasul, simţi că 
roşeşte. Apoi începu să vorbească. Despre martorii care îi 
văzuseră pe membrii grupării Norse Riders şi - judecând 
după însemne şi gecile de piele - pe cei ai unei alte 
grupări de motociclişti care au tras în Volvo-ul din faţa 
magazinului de bijuterii Jacobs & Sons. Despre geaca şi 
portofelul lui Fleance găsite pe malul mării, mai jos de 
podul lui Kenneth, şi absenţa unui cadavru. Caithness 
înaintase un raport detaliat despre rezultatele 


investigaţiilor criminalistice care confirmau doar ceea ce 
ştiau deja, că gaşca lui Sweno îl ucisese pe Banquo şi, 
posibil, şi pe Fleance. 

— In plus, există indicii conform cărora Sweno însuşi a 
fost implicat în execuţii, spuse Duff. Un muc de trabuc pe 
asfalt, lângă maşină. 

— Mulţi fumează trabucuri, interveni Lennox. 

— Nu Davidoff Long Panatellas, spuse Duff. 

— Ştii ce marcă de trabuc fumează Sweno? întrebă 
Lennox, ridicându-şi o sprânceană. 

Duff nu răspunse. 

— Nu putem permite aşa ceva, spuse Macbeth. Pentru 
că oraşul ne impune să nu permitem aşa ceva. Uciderea 
unui poliţist este un atac împotriva oraşului însuşi. Dacă 
structura de conducere din această încăpere vrea să mai 
aibă încrederea oraşului mâine, trebuie să se întâmple 
ceva astăzi. Prin urmare, nu ne putem permite să ezităm, 
trebuie să acţionăm în forţă, dacă vrem să nu mai riscăm 
vieţile şi mai multor poliţişti. Acesta este un război şi 
trebuie, deci, să folosim retorica războiului. Şi ştiţi bine că 
nu se bazează pe cuvinte, ci pe gloanţe. În consecinţă, am 
numit un nou lider al trupelor de intervenţie şi i-am 
acordat puteri extinse privind folosirea armelor, precum şi 
proceduri pentru combaterea criminalităţii organizate. 

— lertaţi-mă, spuse Lennox. In ce constau procedurile? 

— Le veţi vedea curând, sunt redactate chiar în acest 
moment. 

— Şi cine le scrie? întrebă Caithness. 

— Inspectorul Seyton, spuse Macbeth. Noul lider al 
trupelor de intervenţie. 

— şi scrie propriile proceduri? întrebă Caithness. Fără 
ca noi să... 

— Este timpul să acţionăm, o întrerupse Macbeth. Nu 
să şlefuim textul unor instrucţiuni. Veţi vedea în curând şi 


rezultatele şi sunt sigur că veţi fi la fel de încântați ca şi 
mine. Şi ca întregul oraş. 

— Dar... 

— Desigur, veţi putea face observaţii după ce 
instrucţiunile sunt gata. Şedinţa s-a terminat, să trecem la 
treabă, oameni buni! 

Şi iată-l. Zâmbetul. 

— Duff, putem schimba două vorbe? 

Scaunele scârţâiră timide pe podea. 

— Poţi să te retragi şi tu, Priscilla, spuse Macbeth. ŞI 
închide uşa, te rog. 

Încăperea se goli. Duff se pregăti sufleteşte. 

— Vino aici, mai aproape, spuse Macbeth. 

Duff se ridică şi se aşeză pe scaunul de lângă el. 
încercă să fie destul de relaxat, să respire calm, să evite 
contracţiile involuntare ale muşchilor faciali. Să nu se 
gândească la faptul că se afla atât de aproape de ucigaşul 
lui Duncan, încât îi simţea respiraţia. 

— Îți voi adresa o întrebare, spuse Macbeth. Şi vreau 
să-mi răspunzi sincer. 

Duff simţi că i se contractă gâtul şi că îi creşte pulsul. 

— Intenţionez să dau altcuiva funcţia de şef la 
Criminalitate Organizată. Ştiu că prima ta reacţie este să 
fii dezamăgit... 

Duff dădu din cap, avea gura atât de uscată că nu ştia 
dacă putea să vorbească. 

— Însă doar pentru că vreau ca tu să fii adjunctul meu, 
Duff. Ce zici? 

Duff îşi drese glasul. 

— Mulţumesc, spuse el cu o voce răguşită. 

— Te simţi bine, Duff? 

Macbeth avea o mină îngrijorată şi îşi puse mâna pe 
umărul lui Duff. 


— Sau eşti dezamăgit? Ştiu cât de mult îşi doreşti 
Direcţia de Criminalitate Organizată şi pot să înţeleg că 
preferi o funcţie operaţională în loc să ajuţi un împiedicat 
ca mine să îşi găsească drumul şi cuvintele. 

Zâmbi cu zâmbetul lui radios, în timp ce Duff făcu tot 
posibilul să răspundă. 

— Eşti prietenul meu, Duff, şi te vreau aproape. Cum 
este proverbul acela? 

Duff îşi drese vocea. 

— Ce proverb? 

— Proverbele sunt domeniul tău, Duff, dar nu 
contează. Dacă insişti sa rămâi la Criminalitate Organizată, 
mă voi gândi la asta, nu i-am spus încă nimic lui Lennox. 
Arăţi rău, vrei să-ţi aduc un pahar cu apă? 

— Mulţumesc, sunt bine, doar puţin obosit. Abia am 
dormit înainte de raidul de pe chei şi nu am dormit deloc 
de când a fost ucis Duncan. 

— Doar puțin obosit? 

Duff se gândi bine. Clătină din cap. 

— Nu, de fapt mă gândeam să te întreb dacă pot să 
îmi iau liber următoarele două zile. Ştiu că suntem în 
mijlocul unei investigaţii, dar Caithness poate... 

— Desigur, desigur, Duff! La ce bun să te epuizezi şi să 
storci şi ultima picătură de energie când mai ai nevoie de 
ea? Du-te acasă în Fife. Salut-o pe Meredith din partea 
mea şi spune-i că trebuie să stai în pat cel puţin două zile. 
Şi acesta este, crezi sau nu, un ordin din partea şefului 
poliţiei. 

— Mulţumesc. 

— Mi-ai mulţumit de multe ori, Duff, dar te previn, voi 
veni să verific dacă eşti în Fife. 

— Bine. 

— Apoi te întorci aici să-mi răspunzi dacă vrei sau nu 
să fii inspector-şef adjunct în trei zile. 


— S-a făcut. 

Duff se duse direct la toaletă şi vomită. 

Cămaşa îi era leoarcă de transpiraţie, dar o oră mai 
târziu, când traversă podul vechi cu maşina, inima îi bătea 
iar normal. 

Lady dădu o tură prin restaurant şi sala de jocuri. 
Numără nouă oaspeţi. Incercă să se convingă singură că 
ora de după prânz era perioada cea mai liniştită. Se duse 
la Jack, la recepţie. 

— S-a mai cazat cineva astăzi? 

— Incă nu, doamnă. 

— Încă? Va veni cineva mai târziu? 

El zâmbi resemnat. 

— Din câte ştiu eu, nu. 

— Ai trecut pe la Obelisc, cum te-am rugat? 

— Desigur, doamnă. 

— Şi acolo era... 

— Linişte şi pace, aş spune. 

— Minti, Jack. 

— Da, doamnă. 

Lady nu se putu abţine să nu râdă. 

— Jack, mereu mă încurajezi. Crezi că crimele 
petrecute aici sunt cauza? 

— Poate. Dar a sunat cineva şi a cerut expres să i se 
dea camera în care a murit Duncan. Sau, dacă aceea nu 
este liberă, pe cea în care au murit bodyguarzii. 

— Oamenii sunt bolnavi la cap. Apropo de bolnavi. 
Vreau să te interesezi puțin cu privire la băiatul pe care 
Tourtell l-a adus cu el. Află ce vârstă are. 

— Deci crezi că... 

— Spre binele băiatului, să sperăm că are peste 
şaisprezece ani. Şi, pentru binele nostru, că are mai puțini. 

— Doriţi să folosiţi această informaţie cu un scop 
anume, doamnă? 


— Doar să strâng muniţie, pentru orice eventualitate, 
Jack. Primarul este cel care îl desemnează pe şeful poliţiei 
şi, cu toate că primarul urmează ierarhia, într-o situaţie ca 
asta nu putem fi prea siguri, nu? 

— Doar atât? 

— Ei bine... Ne-ar fi făcut plăcere ca Tourtell să pună 
presiune suplimentară pe Comisia pentru Jocuri de noroc şi 
Cazinouri ca să verifice operaţiunile Obeliscului. Am fost 
răbdătoare şi am încercat să fiu bună, dar, dacă nu vor fi 
obţinute rezultate în curând, va trebui să devenim mai 
drastici. 

— Voi vedea ce pot afla. 

— Jack? 

— Da, doamnă? 

— Am mers în somn în ultima vreme? 

— Nu pe tura mea, doamnă. 

— lar mă minţi? 

— Este posibil să fi făcut o mică vizită ieri-noapte la 
recepţie, dar nu mi-am putut da seama dacă dormiţi sau 
nu. 

Ea râse. 

— Jack, Jack, dacă ar fi toţi la fel de buni ca tine. Am 
avut o suspiciune, cheia era pe dinafară când m-am trezit. 

— Vă preocupă ceva? Sunteţi somnambulă doar când 
vă îngrijorează ceva. 

— Mai există şi altă cauză în afară de griji? suspină 
Lady. 

— Şi visele? Visaţi mereu acelaşi lucru? 

— Ţi-am mai spus, nu este un vis, este o amintire, 
Jack. 

— Mă iertaţi, dar nu aveţi de unde şti, doamnă. Nu 
puteţi şti dacă s-a întâmplat exact aşa, dacă vedeţi acelaşi 
lucru seară de seară, visul devine în acest caz o amintire. 
Din câte ştiţi, copilul a murit din cauze naturale. 


— Omul care mă alină mereu. Dar nu am nevoie de 
alinare. Nu am nevoie să uit. Dimpotrivă, am nevoie să îmi 
amintesc. Să îmi amintesc la ce am renunţat ca să ajung 
unde sunt, să îmi apreciez viaţa lipsită de copii în fiecare 
dimineaţă în care mă trezesc în aşternuturi de mătase 
lângă un bărbat alături de care am decis să îmi petrec 
noaptea şi să cobor scările spre casa şi viaţa pe care mi- 
am creat-o. Unde sunt respectată pentru cine sunt, Jack. 

— Nici unul dintre noi nu este respectat pentru cine 
este, doamnă. Suntem respectaţi pentru ceea ce putem 
face. Mai ales dacă este ceva ce putem face pentru 
persoana de la care aşteptăm respect... 

— Eşti prea înţelept să stai la recepţie, Jack. 

— „de aceea, din păcate, înţelepciunea unui 
recepţioner nu impune prea mult respect. Este un 
observator inofensiv, un eunuc şi, uneori, o consolare 
pentru cei care sunt respectaţi. 

— Mă bucur că nu ai avut niciodată copii, Jack. Eşti 
singurul cu care pot vorbi despre neglijarea propriului 
copil, fără să trezesc sentimentul de repulsie care ar 
apărea în cazul părinţilor. Eşti un bărbat înţelept, tolerant, 
care caută să înţeleagă, nu să condamne. 

— Ce este de condamnat? O tânără care creşte în 
sărăcie, violată la treisprezece ani, rămâne gravidă şi dă 
naştere unui copil pe care ea - singură şi fără un acoperiş 
deasupra capului - nu poate să îl ţină în viaţă? 

— Şi dacă nu m-am străduit suficient de mult? 

— Dacă ţi-ai fi sacrificat viaţa, vrei să spui? Aveai 
treisprezece ani, nu erai adult, dar aveai mintea ageră. Ar 
fi trebuit sacrificat viitorul tău pentru un nou-născut, o 
sămânță care încă nu ştie că trăieşte, care încă nu simte 
dorinţă, vină, ruşine, dragostea adevărată, care, da, nu 
este o fiinţă umană adevărată, ci doar o piatră de moară în 
jurul gâtului unei copile pe care viaţa deja a pedepsit-o? 


Că această fată de treisprezece ani nu a reuşit să îi ţină pe 
amândoi în viaţă, supraviețuind doar ea, trebuie privit ca 
fiind un lucru bun într-o situaţie rea. Pentru că iată cea 
reuşit să facă după aceea. A înfiinţat un mic bordel. Apoi 
unul mai mare, mai luxos, servindu-i pe toţi, de la şeful 
poliţiei până la cei mai importanţi politicieni ai oraşului. L-a 
vândut şi a deschis cel mai bun cazinou din oraş. Şi acum - 
abracadabra - este regina oraşului. 

Lady clătină din cap. 

— Mergi prea departe, Jack. Şi când îmi pui motivele 
într-un ambalaj frumos, şi când îmi acorzi iertare pentru 
fărădelegile mele. Ce este un cazinou, ce sunt visurile unor 
nesăbuiţi în comparaţie cu viaţa unui copil? Dacă aş fi 
pretins mai puţin de la viaţa mea, poate că aş fi salvat-o 
pe aei. 

— Chiar ai pretenţii atât de mari? 

— Am pretins acceptare din partea celorlalţi. Nu, mai 
mult: respect. Da, chiar şi iubire. Sunt daruri rezervate 
celor puţini, dar am cerut să mă număr printre ei. lar 
preţul este să îmi pierd copilul iar şi iar, noapte de noapte. 

Jack dădu din cap. 

— Şi dacă ai putea alege din nou, Lady? 

Lady se uită la el. 

— Poate că toţi suntem, buni sau răi, sclavii dorințelor 
noastre, Jack. Crezi asta? 

— Nu ştiu, doamnă, dar cât priveşte sclavii dorințelor, 
mâine îl voi verifica pe acest băiat al lui Tourtell. 

Macbeth ieşi din liftul de la subsol şi rămase nemişcat 
pentru câteva secunde, adulmecând mirosul de piele, ulei 
de armă şi transpiraţie. Se uită la mottoul trupelor de 
intervenţie de sub un dragon roşu ce scuipa foc: Loialitate, 
fraternitate, trecuți prin botezul focului, uniţi prin sânge. 
Dumnezeule, părea să fi trecut o eternitate de la ultima 
misiune. 


Apoi intră pe uşa camerei a trupelor de intervenţie. 

— Olafson! Angus! Hei, ce-i prostia asta? Staţi jos, nu 
săriţi ca nişte recruți. Unde este Seyton? 

— Acolo, spuse Angus cu vocea sa mieroasă de preot. 
Îmi pare rău de ce s-a întâmplat cu Banquo. Băieţii strâng 
bani pentru coroană, dartu nu... 

— Mai sunt unul dintre băieţi? Bineînţeles că sunt. 

Macbeth îşi scoase portofelul. 

— Credeam că eşti în concediu medical, Olafson. Unde 
este suportul de braţ? 

— L-am azvârnlit. 

S-ul şoptit pronunţat de Olafson îl făcu să pară că este 
spaniol. 

— Doctorul a fost de părere că mi-am distrus toate 
tendoanele umărului şi că nu voi mai putea trage niciodată 
cu puşca. Însă s-a uitat şi Seyton la umăr şi, deodată, m- 
am simţit bine din nou. 

— Vezi, nu trebuie să ai încredere în doctori. 

Macbeth îi dădu lui Olafson câteva bancnote. 

— Este cam mult, şefule! 

— la-le. 

— Este de ajuns pentru un coşciug. 

— la-le! 

Macbeth intră în vechiul său birou. Nu era chiar un 
birou, mai curând un atelier cu componente de arme şi 
muniţie pe rafturi şi bănci; imprimanta fusese mutată pe 
un scaun. 

— Ei bine? spuse Macbeth. 

— Băieţii au fost informaţi, spuse Seyton, care avea în 
faţa lui un voluminos manual de instrucţiuni. 

— Şi cele două doamne ale noastre? 

Macbeth făcu semn cu capul spre manual. 

— Mitralierele Gatling vor sosi joi, la ora opt, adică 
mâine la prima oră. Să înţeleg că ai vorbit cu 


administratorul portului pentru ca vasul să nu stea la 
coadă? 

— Nu puteam să risc ca doamnele să întârzie la 
petrecere. Şi, fiindcă veni vorba de doamne, o să aveţi o 
trebuşoară de făcut mâine pe zi. 

— Frumos. Unde? 

— În Fife. 


CAPITOLUL 20 


Joi dimineaţa. Fife era scăldat în lumina soarelui. 

Duff înota. 

Mişcări ample, cu musculatura pieptului, de craul, 
croindu-şi o cărare prin apele reci şi potrivnice. 

Mult timp, preferase apa sărată a fiordului din oraş, i 
se părea că acolo putea să înoate mai uşor. Ceea ce era 
foarte ciudat, pentru că învățase că apa sărată avea o 
flotabilitate mai mare, ceea ce însemna că are o densitate 
mai mare, care, la rândul ei, însemna că era mai grea 
decât apa dulce. Totuşi, până de curând, preferase fiordul, 
care, în afară de faptul că era rece ca gheaţa, era atât de 
poluat, încât te simţeai murdar când ieşeai pe uscat. Însă 
acum era curat. Se trezise devreme, făcuse gimnastică pe 
podeaua rece de lemn din camera de oaspeţi, pregătise 
micul dejun pentru familie, cântase un cântecel pentru 
ziua de naştere a lui Ewan, îi dusese pe copii la şcoală cu 
maşina, după care, împreună cu Meredith, parcursese pe 
jos distanţa de aproape un kilometru de la casă până la 
lac. Ea vorbise despre cât de multe mere aveau să fie în 
acea toamnă, despre faptul că fiica lor primise prima 
scrisoare de dragoste, dar, spre dezamăgirea ei totală, de 
la un băiat care era cu trei ani mai mic decât ea şi că voia 
o chitară pentru aniversarea ei de doisprezece ani. Despre 


Ewan, care se bătuse în curtea şcolii şi primise un mesaj 
pentru acasă. El se înţelesese cu mama lui să îi spună el 
însuşi tatălui său, dar că putea aştepta până după 
petrecerea organizată azi pentru aniversarea zilei de 
naştere, când aveau suficient timp. Duff a întrebat dacă nu 
cumva amânarea momentului avea să îl facă pe Ewan să 
fie înspăimântat inutil pentru o perioadă mai mare de 
timp. 

— Nu ştiu ce face mai curând, zâmbi Meredith. Dacă 
se teme sau se bucură. Băiatul cu care s-a bătut este cu 
un an mai mare decât el şi Ewan a spus că acel băiat l-a 
lovit mai întâi pe micul Peter. 

— Pe cine? 

— Pe cel mai bun prieten al lui Ewan. 

— Ah, el, da, minţi Duff. 

— Ewan a spus că regretă, dar trebuia să îşi apere 
prietenul, pentru că şi tata ar fi făcut la fel. Aşa că, 
probabil, este nerăbdător să vadă reacţia ta. 

— Voi încerca să dau un răspuns echilibrat, atunci. Să 
mustru comportamentul şi să laud curajul. Să spun ceva 
despre a lua iniţiativa ca să se împace în loc să poarte 
ranchiună. Împăcare, nu? 

— Aş aprecia asta. 

Şi, în timp ce el şi Meredith alunecau prin apă, Duff 
hotărî pe loc că nu avea să mai înoate altundeva decât în 
micul lor lac din Fife. 

— Uite-o, gâfâi Meredith în spatele lui. 

Duff se întoarse pe spate, astfel încât să o poată 
urmări în timp ce el plutea, dând din braţe şi din picioare. 
Corpul lui era palid, având o nuanţă de verde sub apă, în 
timp ce al ei, chiar şi în acea lumină, era maro-auriu. El 
stătea prea mult în oraş, trebuia să petreacă mai mult 
timp la soare. 

Ea trecu înot pe lângă el şi se târî pe mal. 


Era o stâncă şlefuită de apă. Nu orice stâncă. Era 
stânca lor. Stânca pe care fusese concepută fiica lor, într-o 
zi de vară, cu doisprezece ani în urmă. Veniseră în Fife să 
scape de oraş şi găsiseră din întâmplare acest lac. Se 
opriseră pentru că văzuseră o mică fermă abandonată, 
care lui Meredith i se păruse drăguță. Şi de acolo au 
observat luciul apei, au mai mers zece sau cincisprezece 
minute şi au descoperit lacul. Cu toate că singurele 
creaturi de pe malul lacului erau nişte vaci, au traversat 
lacul înot spre această stâncă retrasă, unde era puţin 
probabil să fie văzuţi de cineva. O lună mai târziu, 
Meredith i-a spus că este însărcinată şi, cuprinşi de 
bucurie nemărginită, s-au întors, au cumpărat casa aflată 
la jumătatea distanţei dintre lac şi drumul principal, iar 
după ce a venit pe lume şi cel de-al doilea copil, Ewan, au 
cumpărat şi parcela de teren de lângă lac, pe care se afla 
acum căbănuţa pe care o foloseau când mergeau la 
scăldat. 

Duff se căţără lângă ea, pe stâncă. Din locul în care 
stăteau, puteau vedea căsuţa vopsită în roşu. A 

El se lăsă pe spate, pe stânca încălzită de soare. Işi 
închise ochii şi simţi cum valuri de plăcere îi străbat venele 
din corp. Se gândi că uneori merită să fii rece, pentru ca 
ulterior să te bucuri de căldură. 

— Te-ai întors acasă, Duff? 

Când pierzi ceva şi apoi îl regăseşti, bucuria este mai 
mare decât înainte de a-l pierde. 

— Da, spuse el. 

Ea îl acoperi cu umbra ei. 

lar când se sărutară, el se întrebă de ce de-abia acum 
- şi nu mai înainte - se gândea că buzele unei femei, 
umezite de apa dulce, aveau un gust mai bun decât cele 
udate de apa sărată. Conchise că organismul îi spunea că 
apa dulce poate fi băută, iar cea sărată nu. 


După aceea, în timp ce stăteau îmbrăţişaţi şi 
transpiraţi de la soare şi făcut dragoste, el spuse că 
trebuia să meargă în oraş. 

— Bine. Supa este servită la ora obişnuită. 

— Mă voi întoarce mult mai înainte. Trebuie doar să 
iau cadoul pentru Ewan, este în sertarul de la birou. 

— Costumul de poliţist sub acoperire pe care îl voia? 

— Da. Şi mai este un lucru pe care să îl rezolv, cu cât 
mai repede, cu atât mai bine. 

Ea îl mângâie cu un deget pe frunte şi nas. 

— Ceva care a apărut acum? 

— Da şi nu. Ar fi trebuit să rezolv demult. 

— Atunci... degetul ei, care îl cunoştea atât de bine, îi 
dezmierdă buzele - fă exact ce crezi că trebuie. Eu te 
aştept aici. 

Duff se ridică pe un cot, uitându-se la ea. 

— Meredith? 

— Da? 

— Te iubesc. 

— Ştiu, Duff. Doar că pentru o vreme ai uitat. 

Duff zâmbi. Îi sărută buzele de apă dulce încă o dată şi 
se ridică. Dădu să sară în apă, dar se opri. 

— Meredith? 

— Da? 

— Ţi-a spus Ewan cine a câştigat încăierarea? 

— De la biroul de conducere al poliţiei ţi s-a spus de ce 
trebuie să îi ducem la sediului clubului lor? 

Gardianul se uită în jos la mănunchiul de chei ca să 
găsească cheia potrivită pentru celula următoare. 

— Nu au dovezi suficiente şi simpla suspiciune nu este 
de ajuns ca să îi ţină în arest preventiv. 

— Suspiciuni? La dracu', tot oraşul ştie că Norse Riders 
au fost cei care au ridicat drogurile. Şi mai știu că cei din 
Norse Riders l-au ucis pe polițistul acela şi pe fiul său. Dar 


nu am întrebat de ce îi eliberăm, sunt obişnuit cu 
tâmpeniile astea, mă întrebam de ce nu le dăm pur şi 
simplu drumul. Când transport deţinuţi, o fac de regulă de 
la o închisoare la alta, nu fac pe taxiul ca să nu fie nevoiţi 
să meargă acasă pe jos. 

— Nu ştiu, spuse gardianul şi deschise. Hei, Sean! Jos 
din pat, mergi acasă la doamna şi fiica ta! 

— Trăiscă Macbeth! se auzi din interiorul celulei. 

Gardianul clătină din cap şi se întoarse la şofer. 

— Poţi să aduci autobuzul la intrare şi ne grupăm 
acolo. Vom trimite doi poliţişti înarmaţi cu tine. 

— De ce? Nu sunt liberi? 

— Inspectorul-şef vrea să se asigure că sunt eliberaţi 
acolo unde nu pot face probleme. 

— Pot să le pun şi cătuşe la picioare? 

— Potrivit regulamentului, nu, dar fă cum crezi de 
cuviinţă. Hei! Încălţaţi-vă, nu avem toată ziua la dispoziţie! 

— Vorbeşti serios? Au revenit vremurile bune din 
timpul lui Kenneth? 

— He, he, este cam devreme să ne pronunţăm, dar se 
spune că Macbeth îşi intră bine în rol. 

— Problema lui este uciderea poliţiştilor. Dacă nu le 
rezolvă repede, va fi înlăturat cât de curând. 

— Poate. Kite a spus la radio că Macbeth este un 
dezastru. 

Repetă cuvântul dezastru, accentuând r-ul, iar şoferul 
începu să râdă. Apoi se cutremură când văzu tatuajul de 
pe fruntea deţinutului care ieşise. 

— Transport de animale, mormăi el, în timp ce 
gardianul îl împinse pe deţinut în direcţia spre care trebuia 
să meargă. 

Duff trecu pe la birou, băgă pachetul pentru Ewan în 
buzunarul de la haină şi se grăbi să iasă. De la 
Criminalistică, la etajul al treilea, i se spuse că o va găsi pe 


Caithness în laboratorul foto din garaj. Cobori cu liftul şi 
intră. La un moment dat, pe când Caithness locuise 
împreună cu o prietenă, Duff îl convinsese pe îngrijitor că, 
în calitate de şef al Direcţiei Narcotice, i-ar fi fost util să 
aibă o cheie de la garaj, unde cei de la criminalistică aveau 
un poligon de tragere pentru testele balistice, o încăpere 
pentru analize chimice, un laborator foto ca să developeze 
fotografiile de la locul crimei, plus un spaţiu deschis chiar 
în dreptul uşii dinspre stradă a garajului, unde tehnicienii 
criminalişti puteau aduce obiecte mai mari pe care să 
caute probe, de obicei autovehicule. După programul de 
lucru, nu prea se înghesuia nimeni să facă ore 
suplimentare în subsolul rece şi umed, se retrăgeau în 
birourile de la etajul al treilea. Timp de un an, Duff şi 
Caithness se întâlniseră la subsol după program, pe lângă 
întâlnirile săptămânale obişnuite de la ora prânzului, în 
camera 323 de la Grand Hotel, sub numele de Mittbaum. 
După ce Caithness îşi luase apartamentul la mansardă, lui 
Duff îi lipsiseră, în mod ciudat, aceste scurte întâlniri 
tainice. 

Şi când deschise uşa şi simţi aerul rece ce-l învălui, se 
gândi că se iubeau foarte mult. In mijlocul garajului, se 
afla Volvo-ul PV ciuruit de gloanţe al lui Banquo. Era 
acoperit cu o prelată, probabil pentru că uşa de pe partea 
pasagerului era smulsă şi voiau să protejeze orice probă 
din interior de şobolanii care cutreierau noaptea prin 
subsol. Duff se opri dincolo de uşa laboratorului foto şi 
inspiră adânc. Decizia fusese luată. Acum mai trebuia doar 
să acţioneze. Să acţioneze. Apăsă pe clanţa uşii şi intră în 
beznă. Inchise uşa în urma lui. Se opri şi inspiră mirosul de 
amoniac din lichidul fixator, în timp ce aştepta ca pupilele 
să se adapteze la întuneric. 

— Duff? se auzi din negură. 


Aceeaşi voce prietenoasă, uşor precaută, care îl 
trezise în sala de şedinţe, în dimineaţa anterioară. Aceeaşi 
voce prietenoasă, uşor timidă, care îl trezise în atâtea 
dimineţi în apartamentul ei de la mansardă. Voce 
prietenoasă, timidă, pe care nu o va mai auzi, nu la fel, nu 
acolo. 

— Caithness, nu putem... 

— Roy, spuse ea, ne poţi lăsa puţin singuri? 

Ochii lui Duff se obişnuiră cu întunericul la timp să îl 
vadă pe fotograf dispărând. 

— Ai văzut astea? îl întrebă Caithness, îndreptând o 
lumină roşie spre trei fotografii ce picurau, proaspăt 
atârnate pe frânghii. 

Una surprindea maşina lui Banquo. A doua, corpul fără 
cap al lui Banquo pe asfalt, în exteriorul maşinii. A treia 
era un prim-plan cu pielea gâtului lui Banquo, la nivelul la 
care îi fusese retezat capul. Ea îi atrase atenţia asupra 
celei din urmă. 

— Credem că a fost tăiat cu o lamă lungă, ca sabia pe 
care ai spus că o are Sweno. 

— Înţeleg, spuse Duff, privind neclintit fotografia. 

— Pe coloana vertebrală am găsit urme de sânge de 
alte persoane. Interesant, nu? 

— Ce vrei să spui? 

— Sweno, sau oricine a fost, nu a avut grijă să şteargă 
sabia, aşa că, atunci când a sabia a atins porţiunea 
rugoasă a suprafeţei coloanei în acest punct - arătă cu 
degetul - sângele vechi, coagulat, a fost şters de pe lamă. 
Dacă putem afla grupa sangvină, ne-ar putea ajuta să 
elucidăm şi alte cazuri de omucidere. 

Stomacul lui Duff se zvârcoli şi el se sprijini de bancă. 

— Încă te simţi rău? întrebă Caithness. 

Duff inspiră profund de câteva ori. 

— Da. Nu. Trebuie doar să ies. Trebuie să vorbim. 


— Despre ce? 

Din tonul vocii ei, îşi dădu seama că ea deja ştia. Că ea 
realizase probabil încă de când el intrase în cameră, iar 
aducând fotografiile în discuţie ea trăsese de timp. 

— Despre întâlnirile noastre, spuse el. Nu mai pot 
continua. 

El îi căută chipul, dar era prea întuneric. 

— Asta este tot ce am făcut? spuse ea, cu vocea 
înlăcrimată. Ne-am întâlnit? 

— Nu, răspunse el. Nu, bineînţeles că ai dreptate, a 
fost mai mult decât să ne întâlnim. Şi de aceea trebuie să 
înceteze. 

— Vrei să îi pui capăt, să mă părăseşti aici, unde 
muncesc? 

— Caithness... 

Râsul ei amarnic îl întrerupse. 

— Dar mi se pare normal. Ca o relaţie consumată în 
obscuritate să se încheie în obscuritate. 

— Îmi pare rău. Este din respect pentru... 

— Tine. Pentru tine, Duff. Nu pentru copii, nu pentru 
familie, ci pentru tine. Eşti cea mai egoistă persoană pe 
care am cunoscut-o, aşa că nu încerca să îţi imaginezi că o 
faci din respect pentru altcineva în afară de tine. 

— Fie după cum doreşti. O fac din respect pentru 
mine. 

— Şi pentru care motive mă părăseşti, Duff? Ai găsit o 
femeie şi mai tânără, mai naivă, care ştii că nu te va bate 
la cap să-ţi iei un angajament, să sacrifici ceva? Nu încă, 
cel puţin. 

— Ajută dacă spun că mă gândesc doar la bunăstarea 
personală, egoistă, pe care sper să o resimt imaginându- 
mi că fac ceea ce se cuvine pentru cei faţă de care am 
nişte obligaţii? Că mă despart de tine pentru că sunt 


îngrozit să nu mă număr printre cei binecuvântaţi la 
judecata cea din urmă? 

— Crezi că vei fi? 

— Nu. Dar decizia este luată, Caithness, aşa că spune- 
mi cum să extrag dintele, încet sau dintr-o singură 
mişcare? 

— De ce ar trebui să se încheie asta acum? Vino la 
mine acasă, la ora patru. 

— La ce bun? 

— Să mă asculţi plângând, înjurând şi implorând, nu 
pot face asta aici. 

— Am promis să mănânc cu familia la ora cinci. 

— Dacă nu vii, mai întâi îţi voi arunca pe stradă toate 
lucrurile pe care le ai la mine, apoi voi suna şi voi spune de 
toate escapadele tale soţiei... 

— Ştie deja, Caithness. 

— „..Şi socrilor tăi, le voi spune cum le-ai înşelat fiica şi 
nepoţii. 

Duff înghiţi în sec. 

— Caithness... 

— Vei mai respecta promisiunea acum? La ora patru. 
Dacă eşti cuminte şi asculţi, o să ajungi la cina ta 
nenorocită. 

— OK, OK, voi veni. Dar să nu crezi că se va schimba 
ceva. 

Fotograful criminalist se sprijinea de uşa garajului şi 
fuma când ieşi Duff. 

— Urât, nu? întrebă el. 

— Ce anume? 

— Să taie capul în felul acela. 

— Crima este întotdeauna urâtă, spuse Duff şi se 
îndreptă spre uşa de la intrare. 

Lady stătea în dormitor în faţa dulapului de haine al lui 
Macbeth. Asculta sunetele şobolanilor uzi fojgăind pe 


podeaua umedă. Îşi spunea că sunetele sunt doar în 
imaginaţia ei, că aveau covoare groase. Sunete în 
imaginaţia ei. Curând aveau să fie voci. Vocile despre care 
mama ei îi spusese că nu îi dau pace, că erau aceleaşi voci 
pe care le auzise şi bunica ei, că străbunii lor erau cei care 
vorbeau, cerându-le să meargă în somn, să se arunce în 
moarte. Se speriase atât de tare văzându-l pe Macbeth 
halucinând la masă în timpul dineului! Îl molipsise cu 
această boală pe cel pe care îl iubea cu adevărat? 

Sunetul ghearelor de şobolani ce aleargă erau în 
imaginaţia ei de ceva vreme şi nu dispăreau? 

Tot ce putea face era să alerge şi ea. Departe de 
sunete, departe de imaginaţia sa. 

Deschise uşa dulapului. 

Trase sertarul de sub raft. Acolo era o mică pungă cu 
praf. Scăparea lui Macbeth. Funcţiona oare? Oare putea să 
scape dacă mergea în acelaşi loc în care mergea el? Ea nu 
credea asta. Închise sertarul. 

Se uită sus, la raftul pentru pălării. La pachetul pe care 
îl primise Jack. Era înfăşurat în hârtie, legat de jur-împrejur 
cu sfoară şi băgat într-o folie transparentă de plastic. 

Era doar un pachet. Şi, totuşi, parcă o fixa cu privirea. 

Trase iar sertarul şi luă punga. Presără puţină pudră pe 
masa din faţa oglinzii, rulă o bancnotă şi - neştiind exact 
cum să procedeze - puse un capăt într-o nară, iar pe 
celălalt îl ţinu la mică distanţă deasupra pudrei şi inspiră, 
pe jumătate pe nas, pe jumătate pe gură. Pentru că nu 
funcţionase, şi după alte încercări, aşeză pudra în linie, 
introduse bine bancnota într-o nară şi inspiră puternic în 
timp ce plimbă sulul de-a lungul liniei, aspirând-o. Rămase 
aşezată pentru o vreme şi se studie în oglindă. Sunetul 
paşilor de şobolani dispăru. Apoi se puse pe pat şi se 
întinse. 

— Vin! strigă sergentul. 


Stătea în poarta Norse Riders şi văzu autobuzul galben 
al închisorii pe şosea, apropiindu-se. Era ora 13:30, foarte 
punctual. Se uită la cei care se strânseseră în ploaie, în 
faţa clubului. Toţi erau datori să îi întâmpine pe răniții pe 
care fuseseră nevoiţi să îi lase pe mâna poliţiei în acea 
noapte. Veniseră şi doamnele, atât cele care aveau un 
iubit printre deţinuţi, cât şi cele care treceau prin braţele 
cui se nimerea. Sergentul zâmbi la vederea bebeluşului ce 
râdea în braţele lui Betty, care stătea acolo căutându-l pe 
Sean. Chiar şi verii din sud se hotărâseră să mai rămână o 
zi pentru petrecerea care se anunţa de pomină. Sweno 
ordonase să fie suficiente băutură şi droguri cât să 
distreze jumătate de sat, pentru că nu sărbătoreau doar 
eliberarea camarazilor lor. Înlăturându-l pe Banquo, Norse 
Riders îşi luaseră revanşa pentru pierderile suferite şi - 
mai important - câştigaseră un aliat nou, placat cu aur. 
Pentru că, după cum spusese Sweno, venind personal la 
club şi comandând un asasinat, Macbeth îşi vânduse 
sufletul diavolului, iar asta nu se putea rezilia. Acum se 
aveau la mână unii pe alţii. 

Sergentul ieşi în stradă şi făcu semn autobuzului să 
oprească în faţa porţii. Nu mai era permis accesul decât 
membrilor identificaţi 100%, aceasta era noua regulă a 
clubului. 

Şi apoi coborâră pe rând din autobuz, în timp ce în 
club volumul muzicii era dat mai tare. „Let's Spend The 
Night Together”. Unii merseră încet, alţii dansând, spre 
poartă, unde fuseră primiţi de camarazi cu bătăi pe umăr 
şi pumni ridicaţi, şi îmbrăţişări şi sărutări umede din partea 
doamnelor. 

— Toate bune şi frumoase, strigă sergentul, dar 
băutura este înăuntru. 

Urale şi râsete. Intrară în club. Dar sergentul se opri în 
pragul uşii, scrutând împrejurimile încă o dată. Autobuzul 


se îndepărta. Chang, căruia i se alăturaseră încă două 
persoane, păzea poarta. Fabricile abandonate dimprejur, 
pe care le verificaseră să se asigure că nu le foloseşte 
nimeni ca să îi supravegheze. Cerul spre apus, unde se 
itea o tentă de albastru. Aşa că poate era cazul să se 
relaxeze puţin, poate că Sweno avea dreptate, poate că 
chiar aveau să se bucure de vremuri mai însorite. 

Sergentul intră, refuză băuturile spirtoase şi duse la 
gură o halbă de bere. Petrecere sau nu, acestea erau 
vremuri grele. Privi în jur. Sean şi Betty stăteau într-un colţ 
şi se sărutau, cu copilul înghesuit între ei, iar sergentul se 
gândi că ar fi un mod ciudat să curmi o tânără viaţă. 

— Norse Riders! strigă el. 

Volumul muzicii fu dat încet, iar conversaţia încetă. 

— Aceasta este o zi fericită. Şi o zi a întristării, nu i-am 
uitat pe cei căzuţi. Dar este o vreme pentru jelit şi o vreme 
ca să râdem, iar astăzi este petrecere! Noroc. 

Urale şi pahare ridicate în aer. Sergentul luă o 
înghiţitură mare şi îşi şterse spuma de pe barbă. 

— lar acesta este un nou început, continuă el. 

— Al discursului? strigă Sean şi râse. 

— Noi am pierdut câţiva oameni, dar au pierdut şi ei 
câţiva, spuse sergentul. Drogurile din Rusia sunt pierdute 
pentru totdeauna. 

Nu râse nimeni. 

— Dar, aşa cum mi-a spunea astăzi un bărbat al cărui 
nume îl ştiţi cu toţii, cu acest nebun în funcţia de şef al 
poliţiei ne aşteaptă vremuri mai bune. 

Noi urale. Sergentul simţi că mai putea vorbi puţin, să 
spună câte ceva despre club, despre camaraderie şi 
sacrificiu. Dar consumase suficient timp şi spaţiu. Nimeni 
cu excepţia sergentului nu ştia că Sweno aştepta chiar 
atunci, undeva, într-un colţ. Era timpul pentru intrarea 
grandioasă a serii. 


— Şi acestea fiind zise, spuse el, îi voi da cuvântul... 

In pauza teatrală care urmă, auzi ceva. Huruitul 
profund al unui camion cu motor puternic, într-o treaptă 
prea mică. Ei bine, erau mulţi şoferi proşti pe drumuri. 

— lui... 

Auzi o bubuitură. Şi ştiu că poarta fusese smulsă din 
balamale. Şi că intrarea grandioasă a serii avea 
concurenţă. 

Duff era pe stradă, în faţa clădii gri, de cinci etaje. Se 
uită la ceas. Mai erau cinci minute până la ora patru. Încă 
putea ajunge la petrecerea aniversară. Sună. 

— Urcă! spuse vocea lui Caithness în interfon. 

După ce avuseseră acea conversaţie în laboratorul 
foto, el mersese la Bricklayers, se aşezase într-unul dintre 
separeuri şi comandase o bere. Desigur, ar fi putut să-şi 
petreacă programul de lucru în birou, Macbeth îi ordonase 
să stea acasă, în Fife. A băut berea şi a mai comandat una. 
Să aibă timp de gândire. Acum urca scările, nu cu paşii 
grei ai unuia care merge la ghilotină, ci cu paşii rapizi, 
uşori ai celui care vrea să scape de ceva, dar care va 
supravieţui. Şi care este pe cale să dobândească o nouă 
viaţă. 

Uşa apartamentului era deschisă. 

— Urcă! o auzi pe Caithness strigând de undeva, din 
interior. 

Suspină uşurat când văzu că ea îi strânsese lucrurile 
pe masa de pe hol. O trusă de toaletă. Un aparat de ras. 
Câteva cămăşi şi lenjerie. Racheta de tenis pe care i-o 
cumpărase ea, având în vedere că amândoi jucau, dar 
care nu fusese folosită niciodată. Un colier şi o pereche de 
cercei cu perle. Duff pipăi bijuteriile pe care le cumpărase 
pentru ea. Fuseseră purtate cu grijă. 

— Aici, strigă ea. 

Vocea venea din dormitor. 


Muzica era pornită. Elvis. „Love Me Tender”. 

Duff merse spre uşa deschisă a dormitorului, ezitant şi 
nu cu aceeaşi uşurinţă cu care urcase scările. Îi simţea 
parfumul răzbătând până la el de la distanţă. 

— Duff, spuse ea încet, când el apăru în cadrul uşii. îţi 
voi returna ce mi-ai dat, dar aştept un cadou de 
despărţire. 

Ea stătea întinsă pe pat, purtând un corset negru şi 
dresuri. Cumpărate tot de el. La capul patului, era o 
frapieră cu o sticlă deschisă de şampanie, din care era 
evident că ea băuse destul. O privi cu admiraţie. Era cea 
mai frumoasă şi dulce femeie cu care fusese vreodată. De 
fiecare dată când o vedea, era la fel de impresionat de 
frumuseţea ei ca în prima zi. Şi putea simţi fiece atingere 
pe care o împărtăşiseră, fiece aventură pe care o 
avuseseră. Şi acum urma să renunţe la asta. Acum şi 
pentru totdeauna. 

— Caithness, spuse Duff,  simţindu-şi vocea 
îngroşându-se. Draga, iubita, frumoasa mea Caithness. 

— Vino! 

— Nu pot... 

— Este evident că poţi. Ai putut atâta timp, de multe 
ori, asta este doar ultima dată. Îmi datorezi asta. 

— Nu îţi va face plăcere. Nici unuia dintre noi nu îi va 
face plăcere. 

— Nu vreau plăcere, Duff, vreau un final. Vreau ca tu 
să te târăşti, măcar o dată. Vreau să-ţi înghiţi mândria şi 
să faci ce vreau eu. Şi acum asta este ceea ce vreau. Doar 
asta. Şi apoi poţi pleca dracu' de aici şi să mergi acasă să 
iei cina cu cea pe care nu o mai iubeşti. Haide, pot vedea 
de aici că eşti deja dornic... 

— Nu, Caithness. Nu pot. Ai spus că te mulţumeşti cu 
ce poţi obţine din inima mea. Dar nu-ţi pot da pur şi simplu 
o bucată din ea, Caithness. Atunci aş înşela de două ori, 


te-aş înşela atât pe tine, cât şi pe mama copiilor mei. Şi 
ceea ce ai spus despre mine, cum că nu o mai iubesc, nu 
este adevărat. (Inspiră.) Pentru că am uitat. Dar apoi mi- 
am reamintit. Că o iubesc şi că am iubit-o mereu. Şi 
tocmai ce te-am înşelat cu soţia mea. 

Văzu cum cuvintele lui o rănesc. Văzu cum poleiala 
subţire, falsă a seducţiei se topeşte şi face loc şocului 
profund. Apoi pe ea o podidiră lacrimile şi se ghemui, trase 
cearşafurile şi se acoperi cu ele. 

— Adio, Caithness. Urăşte-mă, aşa cum merit să fiu 
urât. Plec. 

La ieşire, Duff luă hainele şi obiectele de îngrijire 
personală şi le puse sub braţ. Racheta o putea lăsa, nu 
putea să joace tenis la fermă. Stătea şi se uita la cercei şi 
colier. Auzea din dormitor plânsul amarnic al lui Caithness. 
Erau bijuterii preţioase, îl costaseră mai mult decât îşi 
putea permite, la drept vorbind, dar acum pentru el nu 
mai valorau nimic. Nici nu avea cui să le dea, poate la 
amanet. Dar putea suporta ideea ca aceste bijuterii să fie 
purtate de un străin? 

Şovăi. Se uită la ceas. Apoi lăsă jos celelalte lucruri, 
luă bijuteriile şi se întoarse în dormitor. Când îl văzu, ea se 
opri din plâns. Avea chipul înecat în lacrimi, înnegrit de 
rimelul scurs. Trupul ei tresări de la un ultim suspin. Un 
dres alunecase, la fel şi o bretea. 

— Duff, şopti ea. 

— Caithness, spuse el, înghițind în sec. 

Simţi o dulceaţă în stomac şi sângele urcându-i la cap. 
Bijuteriile căzură pe podea. 

Sergentul luă puşca din spatele barului şi alergă la 
fereastră, în timp ce membrii grupării rămaşi în spate 
merseră spre rastelul de arme. Afară era un camion, 
parcat cu partea laterală spre clădirea clubului. Motorul 


era pornit şi poarta atârna încă de bara de protecţie. Şi 
Chang, de altfel. 

Sergentul puse arma la umăr când prelata ce acoperea 
platforma camionului fu dată la o parte. Şi acolo erau 
membrii trupelor de intervenţie, în uniformele lor negre şi 
urâte, cu armele pregătite. Dar în camion era ceva şi mai 
îngrozitor, iar sergentului îi îngheţă sângele în vine. Trei 
monştri. Doi erau din oţel şi montați pe afet, erau 
alimentaţi cu benzi de cartuşe, aveau ţevi rotitoare şi 
camere de răcire. Cel de-al treilea stătea în mijlocul lor, un 
bărbat chel, vânos, uscăţiv, pe care sergentul nu-l mai 
văzuse înainte, dar pe care îl ştiuse dintotdeauna, care 
fusese mereu pe-aproape. Şi acum acest bărbat ridică 
mâna şi strigă: 

— Fidelitate, fraternitate! 

Ceilalţi răspunseră: 

— Botezaţi în foc, uniţi prin sânge! 

Apoi o singură comandă: 

— Foc! 

Desigur. Foc. 

Sergentul îl luă în cătare şi trase. Un foc. Ultimul. 

Stropul de ploaie căzu din cer, prin ceaţă, spre portul 
murdar de dedesubt. Se îndrepta spre fereastra unei 
mansarde, dincolo de care un cuplu făcea dragoste. 
Bărbatul era tăcut în timp ce îşi mişca şoldurile, încet, dar 
ferm. Femeia de sub el se agăța de cearşafuri în timp ce îl 
primea, nerăbdătoare şi suspinând. Discul gramofonului 
încetase demult să cânte melodia suavă, iar acul 
gramofonului se lovea monoton şi repetitiv, la fel ca 
bărbatul, de eticheta discului pe care scria „Love Me 
Tender”. Dar cei doi amanți nu păreau să observe, nu 
păreau să observe nimic în afara mişcării repetitive în care 
erau prinşi, nu-şi dădeau atenţie nici măcar lor înşişi în 
timp ce se îndepărtau unul de altul, în timp ce îndepărtau 


demonii, realitatea, lumea de afară, acest oraş, această zi, 
în acele puţine minute, în acea scurtă oră. Insă stropul de 
ploaie nu ajunse să atingă cadrul ferestrei de deasupra lor. 
Vânturile reci dinspre nord-vest îl purtară la est de râul ce 
împărțea oraşul pe lungime şi la sud de calea ferată 
dezafectată care traversa oraşul pe diagonală. 

Apoi căzu spre zona industrială, dincolo de coşurile 
stinse ale fabricii Estex şi mai departe în est, spre clădirea 
joasă din lemn, împrejmuită de gard, aflată în mijlocul 
fabricilor închise. Acolo, stropul de ploaie îşi încheie 
călătoria pe aripile vântului şi se lovi de ţeasta lucitoare a 
unui bărbat slab, i se scurse pe frunte, se opri pentru o 
clipă în genele lui scurte, apoi căzu ca o lacrimă pe obrazul 
ce nu simţise vreodată lacrimile adevărate. 

Seyton nu băgă se seamă că fusese lovit. Nici de un 
strop răzleţ de ploaie, nici de glonţul tras de sergent. 
Stând acolo pe platforma camionului, cu picioarele 
depărate şi mâna ridicată, nu simţi decât vibraţiile 
camionului în timp ce mitralierele Gatling începură să 
tragă, le simţi propagându-se din tălpile ghetelor înspre 
coapse, auzi sunetul ce lovea timpanele în mod egal, ce se 
transformă dintr-un murmur într-un vuiet, apoi într-un urlet 
continuu pe măsură ce ţevile scuipau gloanţele din ce în 
ce mai repede. Şi, pe măsură ce clubul din faţa lor era 
făcut ţăndări, resimţi căldura degajată de cele două 
maşinării. Pentru că asta erau, două maşini diabolice cu o 
singură menire, să înghită metalul cu care erau hrănite şi 
să îl arunce iar afară, ca nişte roboţi bulimici, dar mai 
rapizi decât orice altceva din lume. 

Pentru moment, nu văzuseră cât de multe stricăciuni 
provocaseră, dar, treptat, deveni evident, pe măsură ce 
ferestrele şi uşile începură să se prăbuşească, iar porţiuni 
din pereţi se dizolvară, pur şi simplu. Pe podea, în dreptul 
uşii, se ivi o femeie. Îi lipseau porţiuni din cap, dar corpul 


ei tremura ca şi când era electrocutată. Seyton simţi că 
avea erecţie. Probabil din cauza vibraţiilor camionului. 

O mitralieră se opri. 

Seyton se întoarse spre trăgător. 

— S-a întâmpla ceva, Angus? 

— Misiunea este încheiată, strigă Angus şi îşi dădu 
pletele blonde într-o parte. 

— Nu se opreşte nimeni până când nu spun eu. 

— Dar... 

— S-a înţeles? urlă Seyton. 

Angus înghiţi în sec. 

— Pentru Banquo? 

— Asta am spus! Pentru Banquo! Acum! 

Angus deschise iar focul. Dar Seyton văzu că Angus 
avea dreptate. Misiunea era încheiată. În faţa lor nu mai 
era nici un centimetru care să nu fie străpuns. Nu mai era 
nimic care să nu fie distrus. Nimeni care să nu fie mort. 

Mai aşteptă puţin. Închise ochii şi ascultă. Dar era 
timpul să le lase pe cele două doamne să se odihnească. 

— Stop! strigă el. 

Sunetul mitralierelor încetă. 

Din clădirea rasă de pe faţa pământului se ridica un 
nor de praf. Seyton închise ochii şi adulmecă aerul. Un nor 
de suflete. 

— Ce se întâmplă? spuse Olafson din capătul 
camionului. 

— Economisim muniţia, spuse Seyton. Avem treabă 
după-amiază. 

— Sângerezi, şefule! Braţul tău. 

Seyton privi în jos la geaca lipită de cot, de unde 
curgea sânge printr-o gaură. Puse o mână peste rană. 

— Va fi bine, spuse el. Pistoalele la îndemână! Mergem 
să numărăm cadavrele. Cine îl găseşte pe Sweno să-mi 
dea de ştire. 


— Şi dacă găsim supraviețuitori? întrebă Angus. 

Cineva râse. 

Seyton îşi şterse un strop de ploaie de pe obraz. 

— Repet că Macbeth a ordonat ca nici unul dintre 
ucigaşii lui Banquo să nu scape. [i-am răspuns la 
întrebare, Angus? 


CAPITOLUL 21 


Meredith întindea rufele proaspăt spălate pe frânghiile 
întinse pe verandă, în faţa uşii de la intrare. Îndrăgea 
această casă, rurală, nepretenţioasă, tradiţională şi sobră, 
dar practică. Când oamenii auzeau că ea şi Duff trăiau la o 
fermă în Fife, presupuneau automat că era vorba despre o 
vilă grandioasă şi nu o credeau când le spunea cât de 
simplu trăiesc. Probabil că se întrebau ce făcea la o fermă 
abandonată o femeie cu descendența ei. 

Spălase toate aşternuturile din casă, pentru ca Duff să 
nu creadă că le spălase doar pe cele de pe patul 
matrimonial. Unde aveau să doarmă împreună în acea 
noapte. Să uite lucrurile urâte, să reprime trecutul. Să 
reînvie ceea ce au avut. Ceva care doar hibernase până 
acum. Simţi o căldură în stomac la acest simplu gând. 
Clipa de intimitate pe care o împărtăşiseră de dimineaţă 
pe stâncă fusese minunată. La fel ca în primii ani. Nu, mai 
minunată. Fredonând o melodie pe care poate că o auzise 
la radio, nu ştia bine, atârnă ultimul cearşaf şi îşi plimbă 
mâna pe bumbacul umed, inspirând parfumul proaspăt. 
Vântul ridică cearşaful în aer, iar lumina soarelui se 
petrecu peste chipul şi rochia ei. Caldă, plăcută, 
strălucitoare. La asta ar trebui să se reducă viaţa. 
Dragoste, muncă, trai. Pentru asta fusese crescută, acesta 
era încă crezul ei. 


Auzi strigătul unui pescăruş ce-i umbri privirea. Ce 
căuta acolo, atât de departe de apa mării? 

— Mamă! 

Întinsese rufele pe mai multe sfori, aşa că trebuia să 
se strecoare printre ele, să danseze în drum spre uşa de la 
intrare. 

— Da, Ewan? 

Fiul ei stătea pe o bancă de lângă fereastră, cu bărbia 
sprijinită pe mână şi privea afară. Îşi mijea ochii în lumina 
după-amiezii. 

— Tata va veni curând? 

— Da, va veni. Ce face supa, Emilie? 

— Este gata de mult, spuse fiica ei, amestecând 
conştiincioasă în oala mare. 

Supă. Simplă, hrănitoare, mâncare ca la ţară. 

Ewan îşi lungi buza inferioară. 

— A spus că ajunge înainte de prânz. 

— Când ajunge, poţi să îl spânzuri pentru că nu s-a 
ţinut de cuvânt, îi spuse mama lui, mângâindu-i bretonul. 

— Pot fi spânzurați cei care mint? 

— Toţi ca unul. 

Meredith se uită la ceas. Desigur, puteau fi ambuteiaje 
în traficul de după-amiază, acum că era deschis doar Podul 
Vechi. 

— De către cine? întrebă fiul. 

— Cine ce? 

— Cine să îi spânzure pe mincinoşi? 

Ewan avea o privire distantă, ca şi când vorbea cu el 
însuşi. 

— Cei cinstiţi, desigur. 

Ewan se întoarse către mama lui. 

— Atunci mincinoşii sunt proşti, pentru că ei sunt mai 
mulţi decât cei cinstiţi. Ar putea să îi dovedească pe cei 
cinstiţi şi să îi spânzure, în schimb, pe ei. 


— Ascultaţi! spuse Emilie. 

Meredith ascultă cu atenţie. Şi acum putea auzi şi ea. 
Huruitul unui motor de maşină care se apropia. 

Băiatul sări de pe bancă. 

— Vine! Emilie, ne ascundem şi îl speriem! 

— Da! 

Copiii dispărură în dormitor, în timp ce Meredith se 
duse la fereastră. Încercă să facă umbră ochilor cu mâna. 
Simţea o teamă pe care nu şi-o putea explica. Poate se 
temea că Duff care venea nu avea să fie acelaşi cu cel 
care plecase de dimineaţă. 

* 


Duff scoase maşina din viteză şi o lăsă să alunece pe 
ultima porţiune a drumului pietruit ce ducea spre casă. 
Pietrişul murmură şi gemu sub greutatea roţilor ca nişte 
troli troglodiţi. Fugise ca un nebun de la Caithness, 
încălcase un principiu pe care până acum îl respectase, să 
nu abuzeze niciodată de girofarul pe care îl ţinea în 
torpedo. Dar, cu el pus pe plafonul maşinii, trecuse de 
coadă ajungând la Podul Vechi, dar acolo era o aşa 
aglomeraţie, încât şi cu girofarul pornit a trebuit să aibă 
răbdare în timp ce înaintau cu viteza melcului. Frână brusc 
şi sunetele ce veneau de sub maşină încetară. Opri 
motorul şi coborî. Soarele strălucea în cearşafurile 
imaculate ce-i urau, fluturânde, bun venit acasă. Spălase 
rufele. Spălase toate aşternuturile, pentru ca el să nu 
creadă că a vrut să le spele doar pe cele de pe patul 
matrimonial. Şi, cu toate că făcuse dragoste până se 
istovise, acest gând îi încălzi inima. Căci o părăsise pe 
Caithness. Şi Caithness îl părăsise pe el. Rămăsese acolo, 
în cadrul uşii, ştergându-şi o ultimă lacrimă, dându-i un 
sărut de adio şi spunând că de-acum pentru el uşa era 
închisă. Că acum putea face asta pentru că se hotărâse. 
Că, poate, într-o zi, altcineva avea să intre pe uşa pe care 


ieşea el. lar el îi răspunsese că aşa spera, iar acel 
altcineva avea să fie un bărbat foarte norocos. Pe stradă, 
sărise în sus simiţindu-se uşurat, fericit şi iarăşi liber. Da, 
imaginează-ţi, liber. Să fie cu soţia şi copiii lui! Viaţa este 
ciudată. Şi minunată. 

Merse către verandă. 

— Ewan! Emilie! 

De obicei, când venea acasă, ieşeau alergând să-l 
întâmpine. Dar uneori se ascundeau să îl atace prin 
surprindere. 

— Ewan! Emilie! 

Se opri. Era ascuns pe după cearşafuri, care proiectau 
umbre alungite, care se mişcau pe podeaua verandei. 
Inspiră parfumul de săpun şi apă curată în care fuseseră 
spălate. Mai simţea un miros. Zâmbi. Supă. Zâmbi şi mai 
larg gândindu-se la discuţia animată pe care urma să o 
aibă când Ewan avea să insiste să îi lipească barba înainte 
să mănânce supa. Era linişte totală. Putea fi luat prin 
surprindere în orice moment. 

In umbrele cearşafurilor erau mici puncte făcute de 
lumina soarelui. 

El rămase nemişcat şi le privi cu atenţie. 

Apoi privi în jos, la el însuşi. La puloverul şi pantalonii 
lui acoperiţi cu mici puncte luminoase. Simţi că îi stă inima 
în loc. Işi plimbă un deget pe suprafaţa unui cearşaf. Găsi 
numaidecât o gaură. Şi încă una. Îşi tinu respiraţia. 

Dădu la o parte cearşaful de pe sfoara din spate. 

Fereastra de la bucătărie nu mai era. Găurile din zid 
erau atât de apropiate, încât părea că formează o uşă. 
Aruncă o privire prin locul unde fusese fereastra. Oala de 
pe plită arăta ca o sită. Plita şi podeaua din jur erau 
stropite cu supa galben-verzuie, încă aburindă. 


Voia să intre. Trebuia să intre. Dar nu putea, pantofii 
parcă i se lipiseră de podeaua verandei şi voinţa îl 
părăsise. 

Dar nu este nimeni în bucătărie, îşi spuse el. Era goală. 
Poate că nici în restul casei nu era nimeni. Distrusă, dar 
goală. Poate că merseseră la căbănuţa pentru saună. 
Poate. Poate că nu era totul pierdut. 

Se forţă să se mişte din loc, intră prin spaţiul în care 
fusese uşa. Intră în camera copiilor. Mai întâi, în cea a lui 
Emilie. Apoi în cea a lui Ewan. Verifică în dulapurile ciuruite 
de gloanţe şi sub paturi. Nu era nimeni. Nici în camera de 
oaspeţi. Intră în ultima încăpere. În dormitorul său şi al lui 
Meredith, cu patul dublu, lat şi moale, în care în dimineţile 
de duminică îşi făceau loc toţi patru şi stăteau întinşi pe-o 
parte, gâdilându-i pe copii, care chiuiau, mângâindu-se, 
vorbind despre tot felul de lucruri ciudate şi minunate şi 
încercând să hotărască cine se va da jos primul. 

Uşa dormitorului nu fusese scoasă din balamale, dar 
era la fel de ciuruită ca şi restul casei. Duff inspiră adânc. 

Poate nu era totul pierdut. 

Puse mâna pe clanţa uşii. Deschise. 

Desigur, ştia că se minte singur. Devenise bun la asta, 
cu cât o făcea mai des, cu atât îi era mai uşor să vadă 
ceea ce dorea să vadă. Dar în ultimele zile îi căzuse vălul 
de pe ochi şi acum stătea acolo şi nu putea să vadă 
altceva decât ceea ce era în faţa sa. Penele din saltea erau 
peste tot, ca şi cum ninsese. Poate că de asta părea totul 
atât de liniştit. Părea că Meredith voia să le ţină de cald lui 
Ewan şi lui Emilie, cum stătea acolo, pe podea, în cel mai 
îndepărtat colţ al camerei, cuprinzându-i în braţele ei. 

Duff respiră cu greutate. Apoi îi scăpă un suspin. Un 
singur, amar, furios suspin. 

Totul era pierdut. 

Absolut totul era pierdut. 


CAPITOLUL 22 


Duff rămase în pragul uşii. Privi cuvertura de pe pat. 
Ştia că nu ajuta la nimic, şi că dacă deranja stratul de 
pene contamina scena crimei şi putea să distrugă 
amprentele necesare criminaliştilor. Dar trebuia să-i mai 
acopere încă o dată. Trebuia să îi acopere pentru ultima 
dată; nu putea să-i lase aşa. Făcu un pas în cameră, dar se 
opri. 

Auzi un sunet. Un strigăt. 

Se dădu în spate şi intră rapid în cameră, se duse la 
geamul spart care dădea sper sud-est, spre lac. Se auzi 
strigătul din nou. Venea de departe, încât nu îşi dădea 
seama cine strigă, dar sunetul avea un ecou foarte bun 
după-amiaza aici. Vocea părea să fie enervată. Repetă 
exact acelaşi cuvânt, dar Duff nu reuşi să-l înţeleagă. 
Scoase repede restul obiectelor din comodă, scoase 
binoclul şi îl îndreptă către cabana de înot. Una dintre 
lentilele binoclului era spartă, dar cealaltă lentilă era 
destul de bună încât să vadă persoana cu breton blond 
care venea în grabă pe micuța potecă înspre el. În spatele 
lui, în faţa cabanei, era parcată o maşină de transport iar 
pe platformă era un bărbat pe care îl recunoscu. Seyton. 
Stătea între ceva ce semăna cu două mitraliere pe stativ. 
Duff îşi aduse aminte de cuvintele lui Macbeth. „Stai în pat 
două zile cel puţin!... e un ordin.” Macbeth ştiuse despre 
asta. Ştiuse că Duff era pe cale să divulge că el este 
ucigaşul lui Duncan. Lennox. Lennox era turnătorul. Nici un 
judecător de la Capitol nu urma să vină în oraş a doua zi. 

Duff văzu cum se mişcă gura lui Seyton, apoi sunetul 
ajunse la el. Acelaşi cuvânt nervos: 

— Angus! 


Duff se trase în spate de la fereastră ca lentila 
binoclului să nu arunce o reflexie care să-l dea de gol. 
Trebuia să fugă. 

După ce întunericul se aşternuse peste întreg oraşul, 
ştirea despre masacrul din clubul membrilor Norse Riders 
se răspândise peste tot. Şi la ora nouă majoritatea 
jurnaliştilor din oraş, a prezentatorilor radio şi TV se 
adunase în sala Scone. Macbeth stătea pe culoarul de pe 
margine şi-l asculta pe Lennox urându-le bun venit la 
conferinţa de presă. 

— Vă rugăm să nu folosiţi bliţul înainte ca şeful poliţiei 
să termine discursul şi vă rugăm să adresaţi întrebările 
prin ridicarea mâinii înainte de a lua cuvântul. Şi acum vi-l 
prezint pe mândrul inspector-şef al poliţiei oraşului, 
Macbeth. 

Introducerea şi posibilele zvonuri despre victoria 
împotriva Norse Riders în lupta de la club îi făcură pe 
jurnaliştii mai puţin experimentați să aplaude atunci când 
Macbeth se ivi pe podium, dar ropotele de aplauze se 
opriră rapid sub privirile grăitoare ale reporterilor cu 
experienţă. 

Macbeth se duse la pupitru. Nu, luă cu forţa pupitrul, 
se gândi el. Era ceva ciudat: să vorbească în public fusese 
cea mai mare temere a lui, iar acum nu doar că îi plăcea, 
ci îi era şi necesar. Îşi drese vocea, se uită în hârtii. Apoi 
începu: 

— Astăzi poliţia a condus două acţiuni armate 
împotriva celor care au stat în spatele omuciderilor 
poliţiştilor noştri în ultimele zile, printre care se numără şi 
inspectorul-şef Duncan, precum şi împotriva celor care au 
introdus cea mai mare cantitate de droguri din istoria 
acestui oraş. Sunt bucuros să declar că prima acţiune a 
fost, date fiind condiţiile, un deplin succes. Banda 


criminală care se numeşte Norse Riders a încetat să 
existe. 

Uralele din sală au spart tăcerea. 

— Arestare planificată, care se bazează pe informaţiile 
care au apărut imediat după eliberarea câtorva dintre 
membri, dar atunci când Norse Riders au deschis focul 
asupra oamenilor noştri, nu am avut de ales şi a trebuit să 
ripostăm în forţă. 

Un strigăt se auzi din fundul sălii: 

— Sweno se numără printre cei decedați? 

— Da, îi răspunse Macbeth. El se numără într-adevăr 
printre cei ale căror trupuri nu pot fi identificate din cauza 
rănilor, dar cred că toţi veţi recunoaşte această... zise 
Macbeth şi ridică în aer o sabie. 

Şi mai multe urale; de data asta au aplaudat mai mulţi 
reporteri cu experienţă. 

— Şi cu asta s-a încheiat o eră. Din fericire. 

— Se zvoneşte că există şi femei printre cei decedati. 

— Da şi nu, zise Macbeth. Femei adulte care ele însele 
au ales să facă parte din club, da. Mai multe dintre ele au 
ceea ce se cheamă un istoric necurat, şi nici una dintre ele 
nu a făcut ceva pentru a opri schimbul de focuri iniţiat de 
Norse Riders. In ceea ce priveşte uciderea de copii, nu 
există victime. 

— Aţi menţionat şi o altă acţiune. Care a fost aceea? 

— Aceea s-a desfăşurat în afara oraşului, în Fife, 
imediat după prima acţiune, într-un loc relativ pustiu, şi 
probabil că la acest loc nu aţi ajuns încă, a fost o încercare 
de a aresta un poliţist despre care ştim sigur acum că a 
colaborat cu Norse Riders vreme îndelungată. Evident că 
este regretabil că un astfel de om se numără printre 
poliţişti, dar asta demonstrează şi faptul că nici 
inspectorul-şef Duncan nu a fost fără pată atunci când a 
lăsat departamentul de Narcotice şi ulterior divizia de 


omucideri pe mâinile acestui om, inspectorul Duff. Şi nici 
noi nu suntem fără vină, pentru că am avut grijă ca el să 
rămână acasă, cu familia, şi am crezut că va fi dispus de 
îndată să se predea fără să provoace şi alte daune. Când 
am ajuns la locul cu pricina, şi şeful echipelor de 
intervenţie, ofiţerul de poliţie Seyton, a intrat în casă şi l-a 
somat pe Duff să iasă singur şi să se predea, Duff a 
ripostat împuşcându-l pe Seyton. 

Arătă cu capul înspre Seyton, care stătea lângă becul 
de lângă uşa cea mai apropiată de scenă, astfel încât toţi îl 
puteau vedea cu mâna legată în faşă albă. 

— O întâmplare fericită a făcut ca aceasta să nu fie o 
împuşcătură mortală, şi ofiţerul Seyton a primit imediat 
îngrijiri medicale şi nu vor exista sechele. Dar fără să 
acorde atenţie propriilor răni, ofiţerul de poliţie Seyton a 
condus contraatacul. Din nefericire, din disperare, Duff a 
ales să se folosească de propria familie drept scut, cu 
rezultatul tragic că aceasta a plătit cu viaţa, în timp ce 
Duff însuşi a evadat prin spatele casei şi a dispărut cu 
propria maşină. Acum este dat în urmărire şi vă promit că 
îl vom găsi şi îl vom pedepsi pe Duff. Voi profita de această 
ocazie de a-l anunţa pe ofiţerul Seyton că în scurt timp va 
purta titlul de inspector. 

De data aceasta, şi mai mulţi oameni au început să 
aplaude. Atunci când aplauzele se stinseră, se auzi cum 
cineva îşi drese vocea şi luă cuvântul, pronunţând cu acel 
R care te zgâria pe urechi: 

— Foarte bine şi frumos, Macbeth, dar cum rămâne cu 
probele... rosti el accentuând cuvântul „probele” şi cu o 
dicţie extrem de clară, de parcă ar fi fost un cuvânt dificil 
de pronunţat dintr-o altă limbă, împotriva celor pe care i- 
aţi executat? 

— În ceea ce îi priveşte pe Norse Riders, avem martori 
care i-au văzut trăgând focuri de armă în maşina lui 


Banquo şi amprente atât pe exteriorul, cât şi în interiorul 
maşinii, precum şi în petele de sânge de pe scaunul lui 
Banquo, amprente care sunt identice cu cele care fuseseră 
găsite în clubul Norse Riders, în timpul intervenţiei de 
aseară. Criminaliştii pot să confirme în seara aceasta că s- 
au găsit amprente pe interiorul geamului şoferului şi acele 
amprente provin de la... - Macbeth făcu o pauză - 
inspectorul Duff. 

Se auzi un murmur în sală. 

— Cu acest prilej, aş dori să aduc mulţumiri şi echipei 
de criminalişti. Duff a venit la locul crimei lui Banquo 
imediat după uciderea acestuia, în mod surprinzător 
imediat după ce nimeni din departamentul de omucideri 
nu a reuşit să dea de Duff ca să-l informeze despre crimă. 
El şi-a făcut apariţia inopinat cu scopul clar de a-şi şterge 
amprentele şi alte urme pe care le lăsase în urma lui. Dar 
criminaliştii noştri nu au lăsat pe nimeni, pe absolut nimeni 
să se apropie de cadavru pentru a nu strica urmele. 
Personal vă pot mărturisi că suspiciunea mea că Duff 
colabora cu Norse Riders s-a ivit imediat în timpul raidului 
făcut la port, în zona containerelor. Atunci, atât Direcţia 
Narcotice, cât şi noi, cei de la trupele speciale, aveam 
informaţii atât de clare, încât Duff nu ar fi putut să le 
ignore fără să ne trezească suspiciuni că îi proteja pe 
Norse Riders. Duff a organizat un raid sortit eşecului, un 
raid împreună cu câţiva colegi destul de lipsiţi de 
experienţă din departamentul lui, fără a urma procedurile 
obişnuite, adică să ceară ajutorul trupelor speciale. Din 
fericire, am prins de veste despre acest raid, am luat 
atitudine, şi îndrăznesc să spun fără să exagerez că acela 
a fost începutul căderii Norse Riders şi a inspectorului Duff. 
Norse Riders şi inspectorul Duff şi-au săpat singuri groapa 
atunci când şi-au răzbunat pierderea încărcăturii de 
droguri şi pierderea a cinci colegi prin a-l ucide mai întâi 


pe Duncan, mai apoi pe Banquo şi pe fiul lui. Şi aceasta 
este ultima dată când îl voi pomeni pe Duff cu gradul său, 
pentru că în Poliţie gradul, indiferent dacă este inferior sau 
superior, este însemnul onoarei. 

Spre marea lui uimire, Macbeth a remarcat că vocea 
lui tremura de indignare, şi indignarea aceea era cât se 
poate de reală. 

— Macbeth, vrei să spui că într-adevăr... 

— Ridicaţi mâna înainte de a... începu Lennox, dar 
Macbeth ridică braţul făcându-l să tacă şi îi făcu semn lui 
Kite să continue. 

Era pregătit să îl înfrunte pe jegosul ăla certăreţ chiar 
acum. 

— Macbeth, vorbeşti serios când spui că voi, cei din 
poliţie, nu puteţi fi criticaţi pentru nimic în aceste acţiuni? 
Aţi omorât într-o singură după-amiază şapte persoane 
eliberate cu o oră înainte, aţi ucis alţi nouă membri ai 
grupării, şi majoritatea dintre ei nu aveau cazier, plus şase 
femei care, din câte ştim, nu au nimic de-a face cu 
fărădelegile clubului. Apoi îmi povesteşti că în plus aţi ucis 
o familie din Fife care cu certitudine a fost nevinovată. ŞI 
vreţi să spuneţi că nu aţi făcut nici o greşeală? 

Macbeth se uită la Kite. Reporterul radio avea părul 
negru în jurul cheliei şi o mustață care contura o gură care 
era mereu tristă. Întotdeauna aducea veşti proaste. 
Macbeth se întreba ce fel de soartă îl aşteaptă pe un astfel 
de om. Îşi ceru foile. Găsi pagina pe care el însuşi o 
redactase şi pe care Lady, ulterior Lennox, o detaliaseră. 
Inspiră adânc. Ştia că este în echilibru perfect. Că era 
dozat perfect. Că i se dăduse serva perfectă. 

— Are dreptate, zise Macbeth uitându-se asupra 
adunării. Am făcut greşeli. 

Apoi aşteptă, aşteptă până când se făcu tot mai linişte, 
până când tăcerea deveni insuportabilă, până ce nu se mai 


putu respira în ea, iar atunci sosi mult-aşteptatul sunet. Se 
uită în foaia de hârtie. Trebuia să facă asta pe viu, să dea 
impresia că nu citeşte doar textul din faţa lui. 

— Într-o democraţie, începu el, există reguli ale jocului 
care au făcut ca azi să fim nevoiţi să eliberăm o parte 
dintre membrii arestaţi. Le-am respectat. 

Dădu din cap de parcă ar fi făcut un amin pentru 
propriul său discurs. 

— Într-o democraţie există reguli pentru ca poliţia să 
poată aresta suspecţii atunci când apar noi dovezi. Le-am 
respectat. (Un nou semn ca pentru amin.) Intr-o 
democraţie există reguli pentru reacţiile poliţiei în cazul în 
care suspecţii se opun arestării şi trag focuri de armă 
asupra poliţiştilor. Şi noi le-am respectat. 

Ar fi putut să continue, dar căzuseră de acord că trei 
„le-am respectat” erau de ajuns. El ridică degetul arătător 
în aer şi clipi. 

— Asta este tot ceea ce am făcut. Unii au numit asta 
acte de vitejie. Alţii au numit asta cea mai eficientă 
acţiune a poliţiei din istoria oraşului. Şi alţii au denumit-o 
un punct de cotitură în lupta împotriva criminalităţii de pe 
străzile oraşului nostru. (Văzu că datul din cap îi molipsise 
şi pe cei din public, care ascultau şi şopteau încet „da”). 
Dar, din punctul meu de vedere, din postura de inspector- 
şef al poliţiei, nu am făcut altceva decât să ne îndeplinim 
sarcinile. Exact la asta trebuie să vă aşteptaţi din partea 
noastră, a agenţilor de poliţie. 

Sus, la galeria pustie, îl văzu pe Lennox care stătea 
lângă proiector, în timp ce urmărea textul pe o copie a 
manuscrisului. 

— Dar trebuie să mărturisesc că mă simt bine în seara 
aceasta, declară 

Macbeth. Să pot spune „ofiţeri de poliţie” şi să simt 
mândrie. Acum, pentru numele lui Dumnezeu, oameni 


buni, haideţi să lăsăm la o parte formulările birocratice. 
Adevărul este că am făcut curăţenie generală astă-seară. 
Le-am plătit lui Sweno şi ucigaşilor săi cu aceeaşi monedă. 
Le-am arătat ce îi aşteaptă pe cei care ni-i răpesc pe unii 
dintre cei mai buni oameni ai noştri... 

Se făcu tot mai lumină în jurul lui şi el ştia că imaginea 
lui Duncan a fost proiectată în spatele lui, şi că în curând 
se va muta la Banquo şi la Fleance îmbrăcaţi în uniformă, 
stând sub mărul din curtea din spatele casei. 

— Da, am făcut greşeli. Am făcut o greşeală că nu am 
iniţiat această curăţenie generală înainte! Inainte de-a fi 
prea târziu pentru şeful poliţiei, Duncan. Înainte de-a fi 
prea târziu pentru inspectorul Banquo, care a servit acest 
oraş întreaga lui viaţă. Şi pentru fiul său, Fleance, student 
la şcoala pentru agenţi de poliţie, care intenţiona să calce 
pe urmele tatălui său. 

Macbeth fu nevoit să tragă aer adânc în piept pentru 
a-şi controla tremurul vocii. 

— Dar într-o după-amiază am ştiut că a venit o nouă 
zi. O nouă zi în care criminalii nu mai decid pentru noi. O 
nouă zi în care cetăţenii acestui oraş s-au ridicat şi au zis: 
Nu! Nu mai permitem aşa ceva! Şi iată-ne acum în această 
seară care nu este decât prima dintre multele zile de acest 
gen care vor urma. Şi în zilele următoare, noi vom 
continua să epurăm străzile oraşului, pentru că această 
curăţenie generală nu s-a încheiat! 

După ce rosti aceste cuvinte, mulţumi publicului şi 
rămase în picioare. În picioare în mijlocul ropotului de 
aplauze şi a scârţâitului de scaune pe podea în timp ce 
oamenii se ridicau în picioare aplaudând. Şi atunci simţi 
cum i se umezesc ochii din cauza reacției oneste a 
jurnaliştilor cinici în faţa unui spectacol fals. Şi atunci când 
şi Kite se ridică în picioare şi începu să aplaude, deşi cu 
bătăi mai rare decât ceilalţi, Macbeth se întrebă dacă 


individul proceda astfel pentru că îşi cunoştea meseria. 
Pentru că acum vedea că Macbeth câştigase inimile 
tuturor. Că preluase puterea. Şi apoi pentru că vedea şi 
auzea că noul şef al poliţiei era un bărbat care nu se 
temea să-şi folosească acea putere. 

Macbeth se îndreptă către coridorul din spatele sălii 
Scone. 

Puterea. O simţea în vene, simţea că acolo încă se mai 
află armonie. Nu la fel de perfectă ca acum ceva timp, 
neliniştea şi nervozitatea deja băteau la uşa lui, dar 
deocamdată el deţinea îndeajuns de multă doctorie. Şi în 
noaptea aceasta se va simţi bine. Se va bucura de 
mâncare şi băutură, se va bucura de Lady, de peisajul din 
oraş, se va bucura de tot ceea ceeraallui. 

— Bun discurs, maestre, îi zise Seyton care nu părea 
să aibă dificultăţi în a ţine pasul cu Macbeth. 

Lennox venea în fugă ca să-i prindă din urmă. 

— Fantastic, Macbeth! exclamă el pierzându-şi suflul. 
Au venit jurnalişti de la Capitol şi ar dori să-ţi ia interviuri 
şi... 

— Îi refuzăm politicos, zise Macbeth fără să 
încetinească. Nu dăm declarații de învingători, nu purtăm 
laurii victoriei până când nu ne-am atins țelul pe deplin. 
Ceva noutăţi despre Duff? 

— Maşina lui a fost găsită în oraş, parcată lângă 
Obelisc. Drumurile care ies din oraş, aeroportul, vapoarele 
de pasageri, totul a fost pus sub supraveghere la o 
jumătate de oră după ce a fugit cu maşina din Fife înspre 
oraş, deci ştim că el se ascunde în continuare pe aici pe 
undeva. Am percheziţionat casa lui Banquo şi casa 
socrilor, dar nu se află acolo. Dar pe vremea de afară, 
trebuie să ai un acoperiş deasupra capului pe timpul 
nopţii, deci verificăm cu lupa fiecare hotel, pensiune, 
hotel, bordel. Toţi, absolut toţi îl vânează pe Duff. 


— Este bine să vânezi, dar este şi mai bine să prinzi. 

— Asta vom şi face, nu este decât o chestiune de timp. 

— Bun! Ne laşi puţin singuri, te rog? 

— Da, sigur. 

Lennox se opri din mers şi fu repede lăsat în urmă de 
cei doi. 

— Te îngrijorează ceva, Seyton? Rana? 

— Nu, şefule! 

Seyton îşi scoase braţul din faşă. 

— Nu? Atunci? Sergentul te-a nimerit în braţ, nu-i aşa? 

— Sunt bun de carne, răspunse Seyton. E moştenire 
genetică. 

— Serios? 

— Ce? Bun de carne? 

— Moştenirea genetică. Ceva nu-ţi dă pace, atunci. 

— Două lucruri. 

— Haide, spune-le! 

— Bebeluşul pe care l-am găsit şi l-am luat din club 
după împuşcături. 

— Da? 

— Nu prea ştiu ce ar trebui să fac cu el. L-am încuiat în 
biroul meu. 

— Mă ocup eu de el, zise Macbeth. Altceva ce te 
îngrijorează? 

— Angus, şefule! 

— Ce-i cu el? 

— Nu a ascultat ordinele în Fife. A refuzat să tragă şi a 
plecat de acolo înainte de încheierea operaţiunilor. A zis că 
e măcel şi că nu s-a înrolat ca să fie cu oameni de genul 
ăsta. Cred că există riscul ca el să dea din papagal. 
Trebuie să facem ceva. 

Cei doi se opriră în faţa liftului. 

Macbeth se scărpină în bărbie. 


— Deci tu crezi că Angus şi-a pierdut credinţa. În acest 
caz, n-ar fi prima dată. Ţi-a spus că studiază teologia? 

— Nu, dar l-am mirosit. Se plimbă cu o cruce hidoasă 
legată la gât. 

— Tu eşti şeful lui acum, Seyton. Ce crezi că trebuie să 
facem? 

— Trebuie să scăpăm de el, şefule. 

— Să moară? g 

— Tu însuţi ai spus că suntem în război! In război, 
trădătorii şi laşii primesc pedeapsa cu moartea. Vom 
proceda la fel cu Duff, ne vom preface că este corupt şi ne 
asigurăm că va da impresia că s-a opus arestării. 

— Lasă-mă să mă gândesc la asta. In momentul de 
faţă suntem farul oraşului şi trebuie să lăsăm impresia de 
unitate şi coeziune. Cawdor, Malcolm, Duff şi acum Angus. 
E puţin cam mult. Oraşul iubeşte mai tare criminalii morţi 
decât poliţiştii duplicitari. Unde este el acum? 

— Stă singur în birou şi se smiorcăie. Nu vrea să 
vorbească cu nimeni. 

— OK, lasă-mă să discut cu el înainte să facem 
altceva. 

Macbeth îl găsi pe Angus în camera de relaxare. 
Stătea cu capul în mâini şi abia reacţionă când Macbeth 
puse o cutie de pantofi pe scaun chiar în faţa lui. 

— Am auzit ce s-a întâmplat. Cum te simţi? 

Nici un răspuns. ? 

— Tu eşti un băiat cu principii solide, Angus. Asta este 
unul dintre lucrurile care îmi plac la tine. Principiile sunt 
importante pentru tine, nu-i aşa? 

Angus îţi ridică capul şi se uită la Macbeth cu ochii 
roşii. 

— Văd cum îţi sclipesc ochii chiar acum gândindu-te la 
acele principii, zise Macbeth. Indignarea îţi încălzeşte 
inima, nu-i aşa? Te face să devii conştient de omul care 


doreşti să fii. Dar când frăţia spune că are nevoie de o 
jertfă adevărată, tocmai de asta are nevoie, Angus. De 
principiile tale. Ca tu să renunţi la starea aceea călduţă de 
conştiinţă împăcată, să fii trezit la realitate, să renunţi la 
ceea ce este mai de preţ pentru tine, în felul în care 
Dumnezeu i-a cerut lui Avraam să renunţe la fiul său. 

Angus îşi drese vocea, dar tot rămase răguşită. 

— Eu pot să renunţ, dar pentru ce? 

— Pentru scopul nostru pe termen lung. Pentru binele 
comun. Pentru oraş, Angus. 

Angus îşi trase nasul. 

— Poţi să-mi explici ce fel de bine comun e ăla în care 
ucizi oameni nevinovaţi? 

— În urmă cu douăzeci şi cinci de ani, un preşedinte 
american a lansat bomba atomică asupra a două oraşe din 
Japonia, care erau locuite de copii, civili şi oameni 
nevinovaţi. Astfel s-a pus capăt unui război. Acestea sunt 
paradoxurile cu care ne confruntă Dumnezeu. 

— Uşor de spus. Tu nu ai fost acolo. 

— Ştiu cât de mult te-a costat, Angus. Recent eu am 
luat gâtul unei persoane nevinovate în numele binelui 
comunităţii. Asta înseamnă că nu dorm bine nopţile. 
Îndoiala, ruşinea, sentimentul de vinovăţie, toate sunt 
parte din preţul pe care trebuie să-l plătim dacă într- 
adevăr dorim să facem ceva bun şi nu doar să ne 
complăcem în siguranţa confortabilă a spiritului justiţiar. 

— Dumnezeu nu există şi eu nu sunt preşedinte. 

— Asta-i adevărat, zise Macbeth şi scoase capacul 
cutiei. Dar deoarece eu sunt şi Dumnezeu, şi preşedinte în 
această clădire, îţi voi da şansa să repari greşeala comisă 
în Fife. 

Angus aruncă o privire în cutie. Terifiat, se trase 
îndărăt. 


— Vei lua asta şi o vei incinera în cuptorul din Estex la 
noapte, zise Macbeth. 

Angus, alb la faţă, înghiţi în sec. 

— Asta este b-b-bebeluşul de la club... 

— Soldaţii din prima linie, aşa ca tine şi ca mine, ştiu 
că în război se pierd şi vieţi nevinovate, dar cei de acasă 
nu Ştiu asta. Oamenii pentru care luptăm. De aceea 
trebuie să ascundem astfel de lucruri de ei, ca să nu 
devină isterici. Tu devii isteric, Angus? 

— Eu... eu... i 

— Ascultă-mă! lţi arăt încrederea mea prin această 
sarcină. Te poţi duce la Estex, sau poţi să îl foloseşti ca să- 
ţi raportezi fraţii de aici. Oricum, te las pe tine să decizi. 
Pentru că vreau să ştiu dacă pot avea încredere în tine. 

Angus scutură din cap, şi îi scăpă un suspin de plâns. 

— Mă transformi într-un complice ca să vezi dacă poţi 
să ai încredere în mine! 

Macbeth clătină din cap. 

— Deja eşti complice. Eu vreau să ştiu doar dacă eşti 
îndeajuns de puternic ca să te aduni şi să duci vina fără ca 
cei de acasă să afle preţul pe care noi îl plătim pentru a-i 
apăra pe ei. De abia după aceea voi şti dacă eşti un 
adevărat bărbat, Angus. 

— O spui de parcă noi am fi victimele, şi nu acest copil 
care este o jertfă. Nu pot! Mai bine mă împuşti. 

Macbeth se uită la Angus. Nu simţea nici o furie. Poate 
pentru că îi plăcea Angus. Poate pentru că ştia că Angus 
nu îi poate face rău. Dar mai ales pentru că îi părea rău 
pentru el. Macbeth puse capacul cutiei de pantofi la loc şi 
se ridică. 

— Aşteaptă! zise Angus. Cum te-ai gândit să mă 
pedepseşti? 

— O, te vei pedepsi singur, zise Macbeth. Citeşte ce 
scrie pe steagul nostru. Nu ţipetele copilului le vei auzi 


când te vei trezi asudat după un coşmar, ci cuvintele: 
Loialitate, fraternitate, trecuţi prin botezul focului, legaţi 
prin sânge. 

Îşi luă cutia şi plecă. 

Era unsprezece fără ceva noaptea când Macbeth intră 
în apartament. 

Lady stătea lângă fereastră cu spatele la el. Camera 
era iluminată difuz, cu o singură lumânare, şi ea era 
îmbrăcată într-o cămaşă de noapte. El lăsă cutia de pantofi 
pe masă, sub oglindă, se duse la ea şi o sărută pe gât. 

— S-a luat curentul când am ajuns, i-a spus el. Jack 
verifică tabloul de siguranţe. Sper că nici un dintre oaspeţii 
noştri nu va profita de ocazie ca să fugă cu puşculiţa de 
economii. 

— Curentul s-a luat în jumătate de oraş, îi răspunse ea 
lăsându-şi capul pe spate, înspre umărul lui. Se vede de 
aici, chiar acum. Ce ai acolo în cutia de pantofi? 

— Ce se ţine de obicei într-o cutie de pantofi? 

— Înseamnă că îţi cari pantofii de parcă ar fi o bombă. 

În acea clipă a lovit un fulger mare, ca o venă albă 
iluminând cerul, şi într-o secundă au zărit oraşul. Apoi se 
întunecă din nou şi a bubuit un tunet. 

— Nu-i aşa că este frumos? întrebă el inspirând 
parfumul părului ei. 

— Nici nu ştiu ce este, ştii? 

— M-am referit la oraş. Şi va deveni tot mai frumos. 
Atunci când Duff nu va mai fi în el. 

— Va avea în continuare un primar care îl urâţeşte. Nu 
vrei să-mi spui ce este în cutie? 

Vocea ei devenise mai răguşită, de parcă tocmai acum 
s-ar fi trezit. A 

— Am doar ceva de ars. Il rog pe Jack să se ocupe de 
asta la furnalele din Estex mâine dimineaţă. 

— Şi eu vreau să fiu arsă, iubitule! 


Macbeth încremeni. Ce spusese ea? Oare mergea şi 
vorbea în somn? Dar somnambulii nu pot să poarte 
conversații, nu? 

— Deci nu l-aţi găsit pe Duff încă? întrebă ea. 

— Nu încă, dar este căutat peste tot. 

— Săracul om. Şi-a pierdut copiii şi acum este singur 
pe undeva. 

— Cineva îl ajută, altfel l-am fi găsit. Nu am încredere 
în Lennox. 

— Pentru că ştii că el îi slujeşte pe Hecate şi poţiunea 
lui? 

— Pentru că Lennox este, de fapt, slab. Poate că a 
devenit puţin maleabil şi conspirativ, aşa cum devenise şi 
Banquo. Poate că el îl ascunde pe Duff. Ar trebui să-l 
arestez. Seyton îmi zice că sub conducerea lui Kenneth se 
practica administrarea unui şoc electric în testicule celor 
arestaţi, dacă nu vorbeau. Şi încă un şoc electric după ce 
terminau de vorbit. 

— Nu! 

— Nu? 

— Nu! Arestarea unui om din subordinea ta ar da rău. 
Deocamdată, am lăsat impresia că tu ai identificat două 
mere stricate, pe Duff şi Malcolm. Dacă vor fi trei, atunci 
va părea o epurare. Epurările nu doar că ridică semne de 
întrebare despre cei neepuraţi, ci şi despre conducător, şi 
noi nu vrem să-i dăm nici un motiv lui Tourtell să ezite la 
învestirea ta pe postul de şef al poliţiei. În ceea ce priveşte 
electroşocurile, deocamdată nu există nici un pic de 
electricitate în tot oraşul. 

— Deci ce trebuie să fac? 

— Trezeşti electricianul şi îl rogi să rezolve problema. 

— Eşti dificilă în noaptea aceasta, draga mea. In 
noaptea aceasta ar trebui să-mi fii alături, să mă aclami 
drept erou. 


— Şi tu pe mine drept eroină, Macbeth. Aţi căutat 
acasă la Caithness? 

— Caithness? De ce crezi că este implicată? 

— În timpul petrecerii din noaptea aceea, Duff a spus 
că va dormi la un verişor. 

— Da, parcă a pomenit chestia asta. 

— Şi tu nu ai fost surprins de faptul că un băiat de la 
orfelinat ar avea un văr aici în oraş? 

— Nu toţi verişorii pot să... Macbeth se încruntă în timp 
ce stătea în spatele ei. Vrei să insinuezi că Duff şi 
Caithness...? 

— Dragă Macbeth, eroul meu, tu ai fost mereu şi vei fi 
mereu un om simplu, şi nu vei avea ochiul unei femei care 
poate să detecteze imediat doi oameni care se iubesc în 
taină doar surprinzându-le ocheadele pe care şi le trimit. 

Macbeth clipi în întuneric. Apoi îşi puse braţele în jurul 
pieptului ei, îşi închise ochii şi o trase înspre el. Cum s-ar fi 
descurcat fără ea? 

— Ba pot detecta asta când noi doi stăm în faţa 
oglinzii, îi şopti el la ureche. Mulţumesc, iubito. Du-te la 
culcare acum. Eu trebuie doar să-i transmit un mesaj lui 
Lennox să meargă la Caithness imediat. 

— A revenit, zise ea. 

— Ce? 

— Curentul. Priveşte. Oraşul nostru străluceşte iar. 

Macbeth deschise ochii şi privi înspre chipul ei 
înflăcărat. Apoi se uită la amândoi deodată. Erau cufundaţi 
într-o lumină roşie de la reclama cu neon roşu pentru 
Baccardi, de pe clădirea de pe cealaltă parte a Străzii 
Cumpătării. 

— Lennox? 

Caithness era atât de îngheţată, încât îi clănţăneau 
dinţii în timp ce stătea cu braţele încrucişate în pragul uşii 
de la apartamentul ei. 


— Ofiţer de poliţie Seyton! 

— Inspector de poliţie Seyton! spuse polițistul subţirel 
în timp ce o împingea la o parte şi trecea pe lângă ea. 

— Ce se petrece aici? întrebă ea. 

— Îmi pare rău, Caithness, zise Lennox. Astea sunt 
ordinele. Duff e aici? 

— Duff? Doamne fereşte, dar ce să caute el aici? 

— Doamne fereşte, dar tu de ce ne-ai spune că se află 
aici, zise Seyton şi îi dirijă pe cei patru bărbaţi înarmaţi 
îmbrăcaţi în uniforme înspre cele patru camere ale 
apartamentului ei. Dacă el este aici, se află aici pentru că 
tu îl ascunzi, şi ştii bine că este urmărit. 

— Căutaţi unde vreţi, le zise ea. 

— Mulţumesc pentru permisiune, i-o reteză acid 
Seyton. 

O studia într-un mod care o făcea să-şi dorească să fi 
fost îmbrăcată cu altceva decât cămaşa aceea subţire. 
Apoi el îi zâmbi. Caithness se cutremură. Gura i se 
strânsese într-o linie care se curba brusc la colţurile gurii, 
iar ochii îi erau uşor oblici, ca de şarpe. 

— Încerci să ne reţii, nu-i aşa? zise el. 

— Să vă rețin? repetă ea în speranţa că el nu îi va 
detecta spaima din glas. 

— Domnule? îl strigă unul dintre bărbaţi. Este o uşă 
care duce pe acoperiş de aici. 

— Ah, da? zise Seyton pe un ton monoton fără să-şi ia 
privirea de la Caithness. Interesant. Deci, din clipa în care 
am sunat noi la interfonul de jos, şi până am urcat toate 
treptele, ai lăsat pisica să scape pe acoperiş. Aşa este? 

— Ba deloc, ripostă ea. 

— Eşti conştientă, normal, de pedeapsa aplicabilă în 
cazul în care ascunzi un om dat în urmărire de poliţie? 

— Nu mint, ofiţer Seyton. 


— Inspector... o corectă el, cu acel zâmbet regăsit. Dar 
acum ai de-a face cu trupele de intervenţie, domnişoară 
Caithness, şi noi ne cunoaştem meseria. Cum ar fi de 
exemplu să cercetăm planul unei construcţii înainte să 
năvălim într-o clădire. Îşi ridică walkie-talkie-ul la gură: 
Alfa către Charlie. Există vreun semn la uşa către 
acoperiş? Terminat. 

Fâşâitul scurt care se auzi atunci când a apăsat 
butonul de la walkie-talkie o făcu să se gândească la nişte 
valuri pe o plajă şi la un loc cât mai îndepărtat. 

— Nu încă, Alfa! veni răspunsul. Condiţiile sunt propice 
pentru o arestare controlată, deci îmi puteţi confirma că 
ţinta trebuie împuşcată oricum? Terminat. 

Caithness văzu cum privirea lui Seyton se închistează 
şi devine mai ascuţită. 

— Duff este periculos şi a exterminat destui poliţişti, 
ordinul vine direct de la şeful poliţiei şi trebuie urmată 
întocmai. 

— Da, sigur. Terminat. 

Cei patru bărbaţi au intrat din nou în cameră. 

— Nu este aici, şefule. 

— Nimic? 

— Am găsit astea pe jos în dormitor, chiar lângă uşă. 

Unul dintre ei a întins racheta de tenis şi nişte bijuterii. 

Seyton luă racheta de tenis şi se aplecă asupra mâinii 
care ţinea bijuteriile, iar lui Caithness i se păru că el le 
amuşină. Apoi se răsuci către ea în timp ce ţinea mânerul 
rachetei într-un mod obscen. 

— O rachetă mare pentru o mână atât de fină ca ata, 
domnişoară Caithness. Şi de obicei îţi arunci cerceii pe jos? 

Caithness îşi îndreptă spatele. Inspiră adânc. 

— Cred că este un obicei frecvent întâlnit la oameni. 
Să arunce mărgăritare la porci. Dacă aţi terminat de 


cercetat, şi pisica de pe scări a fost executată, aş vrea să 
merg înapoi la culcare. Noapte bună, domnilor! 

Ea văzu cum privirea lui Seyton se întunecă şi cum 
gura lui se cască pentru a zice ceva, dar se abţinu în 
momentul în care Lennox îşi lăsă mâna pe umărul lui. 

— Ne cerem scuze pentru deranj, Caithness. Dar 
înţelegi că este absolut necesar să nu lăsăm nici o piatră 
neîntoarsă. 

Lennox şi bărbaţii au pornit spre uşă, dar Seyton 
rămase locului. 

— Chiar dacă nu ne place jegul pe care îl descoperim 
sub pietre, zise el. Deci nu ţi-a cumpărat niciodată o 
verighetă, nu? 

— Ce vrei de fapt, Seyton? 

El îi adresă zâmbetul acela greţos. 

— Da, ce vrem noi de fapt? 

Apoi se răsuci pe călcâie şi plecă. 

Ea închise uşa în urma lui. Se sprijini cu spatele de 
uşă. Unde era Duff? Unde se afla el în noaptea aceasta? Şi 
ce anume îi dorea ea lui? ladul în care el se afla, sau 
izbăvirea pe care nu o merita? 

Lennox se holba prin parbrizul pe care se scurgeau 
şiroaie de apă. Lumina refractată făcea ca lumina roşie a 
semaforului să se distorsioneze şi să se estompeze. 
Doamne, cât de tare îşi dorea ca aceste ore, această 
pândă şi această noapte să treacă odată. Doamne, cât de 
dor îi era să se aşeze în camera de zi, să-şi toarne un 
pahar de whisky şi să-şi pregătească nişte poţiune. Nu 
pentru că ar fi fost dependent. În orice caz, nu pentru că ar 
fi fost o problemă. Era un consumator, nu o persoană care 
face abuz, el era cel care deţinea controlul, şi nu drogul. 
Era unul dintre puţinii norocoşi care puteau să se drogheze 
şi cu toate acestea să fie apți de o muncă foarte 
solicitantă, asta pe lângă atribuţiile de tată şi soţ. Da, 


drogul îl ajuta de fapt să funcţioneze. Fără acele minute de 
libertate, nu era convins că ar fi făcut faţă la toate 
acestea. Să le ţină în echilibru, să stea drepţi ca să nu facă 
vreo greşeală. Asta însemna că trebuia să facă 
compromisuri, să mănânce căcat şi să zâmbească, să stea 
nemişcat în barcă, să-şi dea seama cine decide ce, să se 
lase purtat de bătaia vântului. Dar într-o zi va veni cu 
siguranţă şi rândul lui să conducă şi să ia decizii. Şi dacă 
acea zi nu va veni, existau lucruri mai importante. Familia. 
Pentru ei făcuse toate acestea. Astfel încât Sheila să poată 
avea o casă spațioasă, într-un cartier sigur, ca să-i trimită 
pe cei trei flăcăi frumoşi la o şcoală cu principii sănătoase, 
ca să poată merge într-o binemeritată vacanţă la Marea 
Mediterană o dată pe an, ca să poată acoperi asigurările 
de sănătate, dentistul, toate astea. Doamne Dumnezeule! 
Cât de tare îşi iubea familia! Din când în când îşi lăsa ziarul 
deoparte şi se uita la ei cum stau în jurul lui în camera de 
zi, fiecare dintre ei preocupat de ale lui, şi atunci se 
gândea că acesta este un cadou pe care nu ar fi sperat 
niciodată să îl primească. lubirea celorlalţi. El, pe care îl 
numiseră Albert Albinosul şi pe care îl bătuseră în fiecare 
pauză până când a primit scutire de la medic în care se 
spunea că nu suportă lumina zilei şi trebuia să stea singur 
în clasă în timpul pauzelor. Dar chiar dacă era spălăcit, 
micuţ şi zvârlugă, avea o gură mare care să compenseze. 
Aşa o cucerise pe Sheila, vorbind tare şi mult cât să facă 
conversaţie pentru amândoi. Şi tendinţa aceasta s-a 
accentuat şi mai tare după ce încercase pentru prima dată 
cocaina. Un drog care scotea ceea ce era mai bun din el, 
bărbatul energic, gata de acţiune, neînfricat. Cel puţin o 
vreme. Apoi era să devină o versiune mai slabă a lui 
însuşi. Prin urmare, a schimbat drogul, în speranţa că va 
găsi o cale diferită de strada cu sens unic pe care o 
reprezenta cocaina. Maxim o doză pe zi. Nu mai mult. Unii 


aveau nevoie de cinci. Acei oameni care nu erau 
funcționali. El era foarte departe de o astfel de viaţă. Tata 
greşea, el avea coloană vertebrală. El deţinea controlul. 

— E totul sub control? 

Lennox tresări speriat. 

— Poftim? 

— De pe lista ta, zise Seyton de pe scaunul din spate. 
E totul sub control? 

Lennox suspină. 

— Sediul central. Aia e ultima oprire. 

— Sediul central este mare. 

— Da. Dar, conform administratorului, Duff nu are 
decât trei chei. Una de la Narcotice şi una de la Omucideri. 

— Şi a treia? 

— Garajul de la Criminalistică. Dar nu cred că ar 
prefera să facă pneumonie în subsol, dacă se poate 
ascunde sub o masă într-un birou uscat şi încălzit. 

Se auziră nişte părâituri în staţia radio şi o voce nazală 
raportă că toate camerele de hotel de la Obelisc, inclusiv 
penthouse-ul au fost cercetate, dar fără nici un rezultat. 

Administratorul îi aştepta cu legătura de chei în faţa 
intrării personalului de la sediul central. Lennox luă 
legătura de chei şi opt poliţişti au percheziţionat în mai 
puţin de douăzeci de minute toate birourile de la secţia 
Narcotice. Le-a luat şi mai puţin să verifice şi secţia de 
Omucideri. Şi după aceea scotociră şi sub plăcile din tavan 
şi în ţevile de la sistemul de ventilaţie. 

— Asta-i tot, suspină Lennox. Tura s-a terminat, băieţi! 
Dormiţi câteva ore, apoi continuăm dimineaţa. 

— Garajul, spuse Seyton. 

— După cum ţi-am spus... 

— Garajul. 

Lennox ridică din umeri. 


— Ai dreptate, se rezolvă repede. Băieți, mergeţi 
acasă, şi Seyton, Olafson şi cum mine verificăm garajul. 

Cei trei luară liftul până jos în beci împreună cu 
administratorul care le deschise uşa şi aprinse lumina. 

În tăcerea care urmă până când se aprinseră 
neoanele, Lennox auzi ceva. 

— Aţi auzit? şopti el. 

— Nu, răspunse administratorul. Dar, dacă este ceva 
acolo, atunci sunt şobolani. 

Lennox se îndoia. Nu fusese un foşnit sau un fojgăit, ci 
un scârţâit. Ca de la o pereche de pantofi. 

— Suntem infestaţi, suspină administratorul. Nu putem 
scăpa de ei. 

Incinta se ilumină. Era goală, cu excepţia unei mese cu 
rotile pe care erau înşirate tot soiul de scule şi a maşinii 
Volvo PV a lui Banquo care era acoperită cu prelată în faţa 
porţii garajului. De-a lungul peretelui erau cinci uşi închise. 

— Dacă vrei să scapi de şobolani, zise Seyton ridicând 
siguranţa mitralierei, să mă contactezi. Olafson, începem 
din stânga. 

Lennox se uită după bărbatul chel care se mişca 
extrem de uşor şi rapid în încăpere, cu Olafson pe urmele 
lui. Au deschis uşile una câte una, ca într-un dans cu o 
coregrafie bine ştiută şi repetată. Seyton deschidea, 
Olafson intra cu pistolul-mitralieră la umăr, se punea în 
genunchi, în timp ce Seyton venea după el, apoi trecea de 
el. Lennox începea numărătoarea inversă. Se apropia ora 
dozei. Acolo, în sfârşit, ultima încăpere. Seyton trase de 
clanţă. 

— E încuiat! strigă el. 

— Ah, da! Laboratorul foto trebuie întotdeauna încuiat, 
îl inform administratorul. Maşinile sunt considerate probe. 
Duff nu avea cheie de la încăperea asta. Cel puţin de la 
mine nu avea cum să o primească. 


— Atunci pornim, anunţă Lennox. 

Seyton şi Olafson veniră înspre ei cu pistoalele- 
mitralieră lăsate în jos, în timp ce administratorul le ţinea 
uşa deschisă. 

În sfârşit! 

Seyton întinse mâna către administrator. 

— Cheia! 

— Ce? 

— De la laboratorul foto. 

Administratorul ezită, se uită la Lennox, care suspină şi 
încuviinţă din cap. Administratorul scoase o cheie din 
legătură şi i-o dădu lui Seyton. 

— Ce face tipul ăla? întrebă administratorul după ce 
Seyton şi Olafson trecură încet pe lângă Volvo înspre 
camera obscură. 

— Îşi face meseria, mârâi Lennox. 

— Mă refer la nasul lui. Pare să amuşine, ca un animal. 

Lennox dădu din cap. Deci nu doar lui i se părea că 
Seyton putea să ia orice formă... dar nu ştia exact care. În 
orice caz, ceva ce nu era om. 

Seyton amuşină aerul. Mirosul ăla. Era acelaşi cu cel 
din casa din Fife şi din apartamentul lui Caithness. Fie era 
aici, fie fusese aici recent. Seyton descuie uşa şi deschise. 
Olafson intră şi luă poziţie de tragere, în genunchi. Când 
administratorul apăsă întrerupătorul de lângă uşa de 
intrare, toate luminile din garaj şi din toate celelalte 
încăperi secundare se aprinseră, dar aici rămăsese 
întuneric. Evident. Aici developau fotografiile. 

Seyton intră. Mirosul urât de chimicale şterse complet 
mirosul prăzii, mirosul lui Duff. Găsi întrerupătorul de după 
uşă, îl aprinse, dar nici atunci nu se aprinse lumina. Era 
posibil ca siguranţa să fi cedat în timpul penei de curent. 
Sau ca cineva să fi deşurubat becul. Seyton îşi aprinse 
lanterna. Peretele de deasupra mesei era complet acoperit 


de fotografii mari care atârnau pe o sfoară. Seyton îşi 
plimbă lanterna peste tot. Arătau un pumnal cu o lamă şi 
cu un mâner însângerate. Duff a fost aici. Seyton era 
perfect convins. 

— Hei! Ce se petrece? 

Era Lennox. Albinosul voia să meargă acasă. Transpira 
şi suspina ca o muiere. 

— Venim! strigă Seyton şi închise lumina. 

— Haide, Olafson! 

Seyton îi făcu loc lui Olafson să treacă. Închise uşa şi 
rămase nemişcat. 

Asculta întunericul. Până când Duff va crede că 
primejdia a trecut şi se va relaxa. Seyton îşi îndreptă arma 
către fotografii. Apăsă trăgaciul. Arma tremura în mâna lui 
şi sunetul îi zgudui timpanele. Lăsă mitraliera să deseneze 
o cruce. Apoi aprinse din nou lumina, se duse la 
fotografiile ciuruite şi le trase deoparte. 

Se holbă la urmele de gloanţe din peretele din spate. 
Nici un Duff. 

Sunetul împuşcăturilor încă îi răsuna în urechi. 
Observă că una dintre găuri este extrem de adâncă, din 
întâmplare două gloanţe loviseră în acelaşi loc. 

Evident. 

Seyton porni cu paşi apăsaţi înspre ceilalţi. 

— Ce s-a întâmplat? îl întrebă Lennox. 

— Nu îmi plac fotografiile, le zise Seyton. Mai este un 
loc pe care l-am uitat. 

— Da, mârâi Lennox. În propriile noastre paturi. 

— Duff gândeşte ca oamenii în timpul atacurilor 
aeriene. Se ascunde în craterul unei bombe pentru că ştie 
că două bombe nu cad niciodată în acelaşi loc. 

— Ce naiba! 

— S-a întors în casa din Fife. Vino! 


Şobolanul se ivi din nou din ascunzătoare imediat după 
ce lumina se stinse în garaj şi după ce uşa se închise, iar 
zgomotul de paşi se îndepărtă. 

Merse grăbit pe pardoseala umedă şi se îndreptă către 
maşina din mijlocul halei. Fusese atras de sângele de pe 
scaunul din faţă. Dulce, hrănitor şi vechi de o zi. Nu trebuia 
decât să treacă de prelata care acoperea maşina. 

Şobolanul aproape trecuse de prelată când fu 
întrerupt. Dar acum rosese până la capăt. Se rostogoli pe 
jos lângă locul pasagerului, trecu de schimbătorul de 
viteză şi trecu apoi pe preşul de cauciuc de la locul 
şoferului. Trecu peste o pereche de pantofi de piele. 
Şobolanul tresări când un pantof scârţăi şi se ridică. 
Şobolanul se ridică pe lăbuţele din spate şi hâşâi. 
Deliciosul scaun plin de sânge era ocupat. Duff auzi 
fojgăitul  şobolanului care se ascunse. Apoi slăbi 
strânsoarea cu care ţinea volanul şi simţi că inima nu îi 
mai bubuie, ci doar bate. 

Bubuise atât de tare atunci când Seyton şi oamenii lui 
fuseseră în garaj încât era sigur că îi auziseră bătăile 
inimii. Se uită la ceas. Mai erau cinci ore până în zori. 
Incercă să se mişte puţin, dar pantalonii se lipiseră de 
sângele de pe scaun. Sângele lui Banquo. Acel sânge îl 
ţinea strâns lipit de acest loc. Trebuia să fugă. Mai 
departe. 

Dar unde? Şi cum? 

Când fugise, îşi spusese că e mai uşor să meargă cu 
maşina în oraş şi să dispară în mulţime decât să pornească 
pe vreo stradă naţională. Apoi abandonase maşina pe o 
străduţă nu departe de Obelisc, intrase în cazinoul care 
era singurul loc, în afară de Inverness, care era deschis 
toată noaptea. Nu putea să închirieze o cameră, acolo ar fi 
verificat Macbeth prima dată, în hotelurile din oraş. Dar 
putea să şadă acolo printre nenumăraţii bandiți cu un 


singur braţ, la fel de însinguraţi şi nepăsători ca şi 
persoana de la aparatul vecin, alimentându-l cu monede şi 
aşteptând să fie jefuit încetişor. Şi asta a făcut în timp ce 
se gândea, încerca să găsească o cale de scăpare, şi se 
uita la ghinionul care îl pândea din cele trei ferestre mici. 
O inimă. Un pumnal. O coroană regală. După câteva ore, 
se dusese la bar ca să-şi cumpere o bere, să vadă dacă 
asta i-ar limpezi gândurile, şi aruncase un ochi înspre 
televizorul dat pe încet, deasupra barului, unde se difuza 
conferinţa de presă a lui Macbeth şi brusc ecranul se 
umplu de o faţă familiară, cu o bandă albă pe diagonală, 
ca la un semn de circulaţie cu interzis. O poză cu el şi 
cuvântul DAT ÎN URMĂRIRE scris deasupra. Duff ieşise 
direct de acolo cu reverul hainei ridicat şi cu capul plecat. 
Şi aerul răcoros al nopţii îi limpezise îndeajuns de mult 
mintea, încât să-şi amintească de vechiul lor cuibuşor de 
nebunii, garajul, era cea mai bună alternativă pentru 
noaptea aceea. 

Dar în curând se va lumina de zi, era vineri, o zi de 
lucru, şi trebuia să iasă de acolo înainte ca ceilalţi să vină 
la muncă, şi stativele cu ziare de la chioşcuri să fie 
înţesate cu fotografia lui. 

Duff scotoci în buzunarul hainei. Pipăi hârtia lucioasă 
pe sub degete. Scoase pachetul. Nu reuşea să uite, tot îi 
revenea în minte faţa lui Ewan atunci când îi adusese ceea 
ce Duff în ceruse. Duff se auzi cum îi scapă un icnet 
necontrolat de plâns. Gata! Nu trebuia şi nu avea voie să 
se gândească la ei acum! De jelit avea timp doar dacă se 
salva pe sine. 

Aprinse lumina din maşină, îşi şterse lacrimile, scoase 
hârtia de împachetat, scoase apoi barba falsă, deschise 
tubul de lipici şi presă ca să scoată pasta albă pe care o 
întinse pe bărbie, în jurul buzelor şi pe interiorul bărbii. Se 
folosi de oglinda retrovizoare în timp ce îşi fixă barba. 


Trase căciula strâmtă de lână pe frunte, astfel încât o 
parte din rana de pe frunte să fie ascunsă. Apoi îşi puse 
ochelarii. Ochelarii cu rame comic de mari acopereau 
obrazul şi nasul. Se uită în oglindă şi văzu că îi rămăsese 
lipici pe obraz, deasupra bărbii. Căută în zadar ceva de 
şters prin buzunare, deschise torpedoul, găsi un caiet, îl 
scoase şi vru să rupă prima pagină. Se opri. În lumina 
becului observă nişte adâncituri în foaie. Ceva ce fusese 
scris destul de recent pe foaia care fusese deasupra 
acesteia. Şi ce dacă? Duff smulse foaia şi se şterse de 
lipiciul de pe obraz. Mototoli foaia şi o băgă în buzunar. 
Puse caietul la loc în torpedo. 

Aşa. 7 

Se lăsă pe speteaza scaunului. Inchise ochii. 

Cinci ore. De ce îşi pusese oare barba atât de 
devreme? Deja avea mâncărimi. 

Incepu să se gândească din nou. Se lupta din răsputeri 
să îndepărteze gândurile dinspre Fife. Trebuia să-şi 
găsească o ascunzătoare aici în oraş, pentru că toate 
drumurile urmau să se închidă. În plus de asta, nu ştia nici 
o ascunzătoare în afara oraşului şi în afara Fife-ului, nici un 
hotel la care să nu se dea alarma, nu ştia pe nimeni care 
ar putea adăposti un ucigaş de poliţişti dat în urmărire. Şi 
atunci îşi dădu seama. Că nu ştia pe nimeni care l-ar fi 
ajutat. Nici aici, şi nici în altă parte. Era o persoană pe care 
oamenii o acceptau, nu era neapărat faptul că îl 
displăceau profund. Doar că nu îl plăceau. Şi de ce să-l 
placă? Ce făcuse el vreodată pentru alţii, din pur altruism? 
El avea aliaţi, nu prieteni. Şi acum, când chiar avea nevoie 
de ajutor, un prieten, un umăr pe care să plângă, Duff era 
un om fără credibilitate, un proiect ratat. Se uită la propria 
lui imagine, cu barba aceea falsă şi hirsută. Vulpea. 
Urmăritorii lui îl vor încercui, noul şef de departament pus 


de Macbeth, Seyton, îi luase urma şi venea după el. 
Trebuia să fugă. Dar unde, unde s-ar ascunde o vulpe? 

Cinci ore până la zorii zilei. Până vineri. Până la ziua de 
naştere a lui Ewan... Nu! Nu plânge! Supravieţuieşte! Un 
om mort nu poate să răzbune pe nimeni. 

Trebuia să rămână treaz până în zori şi să-şi găsească 
alt loc. Una dintre fabricile închise poate. Nu, deja se 
gândise la asta şi renunţase la idee, pentru că Macbeth îl 
cunoştea foarte bine şi ştia ce ascunzătoare şi-ar fi ales. La 
naiba! Acum începea să se gândească în cercuri, începea 
să-şi calce pe propriile urme aşa cum fac oamenii care se 
rătăcesc. 

Era atât de obosit, dar trebuia să rămână treaz până 
se luminează. Ewan nu a apucat a zecea aniversare. La 
dracu’! Incercă să se agaţe de o idee care să-i distragă 
atenţia. Citise toate instrumentele de pe bordul maşinii. 
Scoase foaia din geacă, o despături, o netezi. Incercă să 
citească. Scotoci prin torpedo şi găsi un creion. Cu vârful 
uşor înclinat pe foaie, haşură încet, până când adânciturile 
se conturară. Ceea ce fusese scris pe foaia dinainte ieşi la 
iveală, alb pe negru. 

Dolphin. 

Tăbăcăriei 66. 

District 6. 

Alfie. 

Un adăpost sigur. 

O adresă. Exista o stradă a Tăbăcăriei şi în oraş, dar 
nu exista Districtul 6. Şi mai exista un singur oraş care era 
divizat în districte. Capitol. Când să fi fost scrisă acea 
foaie? Nu ştia după cât timp dispăreau urmele lăsate de un 
creion apăsat. Şi ce însemna „Un adăpost sigur”? 

Duff stinse lumina şi închise ochii. Să doarmă doar 


puţin. 


Capitol. Vineri. Mai văzuse acea combinaţie undeva, 
destul de recent. 

Duff era pe punctul de a aluneca înspre tărâmul 
viselor, când asocierea dintre cele două cuvinte se formă. 

Aprinse lumina din nou. 


CAPITOLUL 23 


— Meredith şi cu mine ne căsătorim, spuse Duff. 

In privirile lui părea să strălucească soarele. 

— Serios? Ai fost... rapid. 

— Da! Îmi vei fi cavaler de onoare, Macbeth? 

— Eu? 

— Bineînţeles! Cine altcineva? 

— Aăă, când...? 

— Pe 6 iulie. La reşedinţa de vară a părinţilor lui 
Meredith. Totul este aranjat, astăzi vom trimite invitaţiile. 

— Drăguţ din partea ta să mă întrebi, Duff. Mă voi 
gândi. 

— Te vei gândi? 

— Am... plănuit o călătorie mai lungă în iulie. Mi-e cam 
peste mână în iulie, Duff. 

— Călătorie? Mie nu mi-ai spus nimic despre asta. 

— Nu, nu cred că ţi-am spus. 

— Dar nici nu am mai vorbit de ceva vreme. Unde ai 
fost în ultima perioadă? Meredith tot a întrebat de tine. 

— Da? Pe aici, pe dincolo. Am fost ocupat. 

— Şi unde te va purta această călătorie? 

— În Capitol 

— În Capitol? 

— Da, eu nu... am fost niciodată acolo. Este timpul să 
văd capitala, nu? Se presupune că este mult mai frumos 
decât aici. 


— Acum, ascultă-mă, dragul meu Macbeth. Îţi plătesc 
biletul de avion de întoarcere din Capitol. Este normal ca 
prietenul meu cel mai bun să nu lipsească de la nunta 
mea. Va fi cea mai tare petrecere! Imaginează-ţi toate 
prietenele singure ale lui Meredith... 

— Şi din Capitol plec peste hotare. Este o călătorie 
lungă, Duff. Probabil că voi fi plecat toată luna iulie. 

— Dar... Asta are vreo legătură cu flirtul pe care tu şi 
Meredith l-aţi avut la un moment dat? 

— Aşa că, dacă nu ne vedem o vreme, îţi doresc 
succes cu nunta şi cu... ei bine, cu toate. 

— Macbeth! 

— Trebuie să plec acum. 

— Macbeth! 

— Dar îţi mulţumesc, Duff, nu voi uita că îţi datorez 
sânge de dragon. Salut-o pe Meredith şi mulţumeşte-i 
pentru micul flirt. 

— Macbeth, domnule! 

Macbeth deschise ochii. Stătea întins pe pat. Un vis. 
Totuşi. Chiar acestea au fost cuvintele pe care le-a spus 
atunci? Sânge de dragon. Lorreal. Chiar spusese asta? 

— Macbeth! 

Vocea se auzea de dincolo de uşa dormitorului şi acum 
era însoţită de bătăi frenetice. Se uită la ceasul de pe 
noptieră. Era ora trei noaptea. 

— Domnule, sunt Jack! 

Macbeth se întoarse pe partea cealaltă. Era singur. 
Lady nu era acolo. 

— Domnule, trebuie să... 

Macbeth deschise uşa. 

— Ce este, Jack? 

— Merge în somn. 

— Şi? Nu o supraveghezi tu? 


— De data asta este altfel, domnule. Ea... Trebuie să 
veniţi. 

Macbeth căscă, aprinse lumina, îşi puse halatul şi era 
gata să iasă din cameră când privirea i se opri pe masa de 
lângă oglindă. Cutia de pantofi dispăruse. 

— Repede, arată-mi unde, Jack. 

O găsiră pe acoperiş. Jack îl opri pe Macbeth în pragul 
uşii de metal, care era deschisă. Ploaia încetase şi tot ce 
se auzea era vântul şi zumzetul constant al traficului care 
nu se oprea niciodată. Ea stătea chiar pe margine, în 
lumina reclamei la Baccardi, cu spatele la ei. O adiere de 
vânt îi umflă cămaşa de noapte. 

— Lady! spuse Macbeth şi dădu să se grăbească spre 
ea, dar Jack îl opri iar. 

— Psihiatrul a spus că nu trebuie trezită cât timp este 
somnambulă, domnule. 

— Dar poate să cadă peste margine! 

— Vine adesea aici şi stă chiar acolo, spuse Jack. Vede, 
chiar dacă doarme. Psihiatrul a spus că somnambulii nu se 
rănesc aproape niciodată. Pot deveni confuzi şi se pot răni 
dacă sunt treziţi. 

— De ce nu mi-a spus nimeni că urcă aici? Aveam 
impresia că, în principiu, se plimbă puţin pe hol. 

— Mi-a dat instrucţiuni clare să nu vă spun nimic 
despre ce face în somn, domnule. 

— Şi ce anume face? 

— Uneori, scurte plimbări pe hol, precum aţi spus. Sau 
merge la spălătorie şi foloseşte săpunurile de acolo. işi 
freacă mâinile, câteodată până când i se înroşesc. Apoi 
urcă pe acoperiş. 

Macbeth se uită la ea. La preaiubita lui Lady. Atât de 
dezbrăcată şi vulnerabilă, acolo, în întunericul nopţii 
bătute de vânt. Atât de singură în tenebrele minţii ei, 
tenebrele de care îi povestise, dar în care nu-l putea duce. 


Nu putea face nimic. Doar să aştepte şi să spere că ea 
avea să aleagă să revină din acea beznă. Atât de aproape 
Şi, totuşi, de neatins. 

— Ce te face să crezi că în noaptea asta s-ar putea 
sinucide? 

Jack îl privi cu surprindere pe Macbeth. 

— Nu asta cred, domnule. 

— Atunci, ce a fost, Jack? 

— Ce, domnule? 

— Ce te-a îngrijorat atât de mult, încât m-ai trezit? 

In acelaşi timp, lumina lunii se întrezări printr-o 
spărtură a norilor. Şi, ca la un semn prestabilit, Lady se 
întoarse şi merse înspre ei. 

— Asta, domnule. 

— Domnul să ne păzească şi să ne ocrotească, şopti 
Macbeth şi făcu un pas în spate. . 

Ea ţinea în braţe o legătură. Işi descoperise un sân şi îl 
ţinea lipit de capătul deschis al legăturii. Macbeth văzu 
ceafa unui bebeluş. Numără patru găuri negre în el. 

— Doarme? întrebă Macbeth. 

— Aşa cred, şopti Jack. 

O urmaseră de pe acoperiş, în jos pe scări şi în 
apartament. Acum, ei stăteau lângă pat, unde ea era 
întinsă, cu pătura trasă peste ea şi copil. 

— Oare să i-l luăm? 

— Lasă-i-l, spuse Macbeth. Ce rău poate să-i facă? Dar 
vreau să stai aici şi să o supraveghezi noaptea asta. Voi 
avea un interviu important la radio mâine dimineaţă şi 
trebuie să dorm, aşa că doar dă-mi cheia de la o altă 
cameră. 

— Desigur, spuse Jack. Voi chema pe cineva să stea la 
recepţie. 

Cât timp Jack fu plecat, Macbeth mângâie obrazul 
copilului. Rece, înţepenit, un copil terminat. Cum fuseseră 


şi el şi Lady. Dar ei au reuşit să se repare. Lady a reuşit 
singură, Macbeth a fost ajutat. De Banquo. Şi înainte de el, 
la orfelinat, de Duff. Dacă Duff nu i-ar fi luat viaţa lui 
Lorreal, Macbeth s-ar fi sinucis, mai devreme sau mai 
târziu. Chiar şi când a scăpat de orfelinat, încă mai avea 
patru găuri negre în inimă. Patru găuri care trebuiau 
umplute cu ceva. Poţiunea a fost cel mai rapid şi uşor 
izolator. Dar cel puţin a rămas în viaţă. Mulțumită lui Duff, 
nenorocitul. 

Şi apoi mai era şi Lady, desigur. Care i-a arătat că 
inimile pot fi vindecate cu dragoste, iar durerea 
îndepărtată făcând dragoste. Îi mângâie obrazul. Cald. 
Moale. 

Exista cale de întoarcere, sau uitaseră să planifice o 
eventuală retragere? Planificaseră doar victorii? Da, şi au 
avut parte de victorii. Dar dacă victoria are un gust amar, 
este prea costisitoare şi ai prefera să o dai pe o înfrângere 
ieftină? Ce faci atunci? Abdici, renunţi la coroană şi tron, 
ceri umil să fii iertat şi te întorci la treburile zilnice? Când 
păşeşti dincolo de marginea acoperişului şi piatra cubică a 
pavajului se apropie în viteză de tine, îi ceri gravitaţiei să-ţi 
permită să nu mai faci pasul greşit? Nu. Primeşti ce vine. 
Scoţi ce este mai bun din asta. Te asiguri că aterizezi în 
picioare şi poate că îţi rupi un picior sau pe amândouă. Dar 
supravieţuieşti. Şi devii un om mai bun, care a învăţat să 
păşească mai atent data viitoare. 

Jack intră pe uşă. 

— Am găsit pe cineva pentru recepţie, spuse el şi îi 
dădu lui Macbeth o cheie. 

Macbeth se uită la ea. 

— Camera lui Duncan? 

Jack îşi acoperi gura cu mâna, terifiat. 

— M-am gândit doar că este cea mai bună cameră, 
domnule, dar poate aţi prefera... 


— Este în regulă, Jack. aşa sunt pe aproape dacă se 
întâmplă ceva. De altfel, nu cred în fantome. Şi după cum 
ştiu toţi, nu am de ce mă teme de fantoma lui Duncan. 

— Nu, de ce aţi avea? 

— Exact, de ce aş avea? Noapte bună. 

Umbrele veniră imediat ce închise ochii. 

Duncan şi Malcolm stăteau întinşi sub pătură, lângă el, 
de-o parte şi de alta. 

— Nu este loc pentru toţi aici, ţipă Macbeth şi îi lovi cu 
picioarele, doborându-i pe podea, unde şuşotiră până când 
cozi de şobolani foşniră de-a lungul peretelui şi dispărură. 

Dar apoi se deschise uşa şi intrară ei, Banquo, Fleance 
şi Duff, ţinând fiecare în mână câte un pumnal, gata să 
lovească. 

— Ce vreţi? 

— Răzbunare, justiţie şi somnul de veci. 

— Ha, ha, ha! râse Macbeth, agitându-se în pat. Nu s-a 
născut bărbatul care să mă poată răni! Doar Bertha mă 
poate da la o parte din funcţia de şef al poliţiei! Sunt 
nemuritor! Macbeth este nemuritor! Plecaţi, voi, muritori 
morţi! 


CAPITOLUL 24 


Fred Ziegler căscă. 

— Fred, ai nevoie de o cafea, spuse chicotind căpitanul 
vasului MS Glamis. În aceste condiţii meteo nu ne 
permitem un căpitan de port adormit. Spune-mi, mereu 
eşti obosit? 

— Multă muncă, somn insuficient, spuse Fred. 

Nu putea să îi spună căpitanului că motivul adevărat 
pentru care căsca era acela că îi era frică. Fred observase 
acelaşi simptom la câinele său, dar, din fericire, căscatul 


era perceput a indica tocmai starea opusă. Că acea 
persoană este pe deplin relaxată. Plictisită. Sau că nu a 
dormit suficient. 

Căpitanul luă microfonul intercomului şi ordinul său de 
fi adusă cafea călători pe cablu până în cambuză, 
traversând punte după punte. Pentru că MS Glamis era o 
navă mare. O navă înaltă. Tocmai asta era problema. 

Fred Ziegler îşi reprimă un nou căscat şi privi în zare 
peste fiord. Cunoştea fiecare forfecare, fiecare zonă cu 
ape mici, toate adâncimile măsurate, cunoştea în detaliu şi 
cele mai neînsemnate paragrafe din regulamentul portuar 
cu privire la intrarea şi ieşirea navelor din port, locurile în 
care curentul era puternic, unde se spărgeau valurile, 
unde te puteai adăposti şi unde era fiecare bolard de pe 
chei. Nu asta îl deranja. Fiordul era simplu, putea ghida 
navele în şi dinspre port cu ochii închişi, cum procedase 
literalmente de multe ori. Nici vremea nu era o problemă. 
Era vijelie, iar geamul din faţa lor era deja alb de la stropii 
de apă şi sare. Dar mai ghidase vapoare mai mari şi mai 
mici în condiţii meteorologice vitrege, fără să vadă un far, 
o geamandură sau un observator. Problema nu era nici 
călătoria cu bărcuţa ce trebuia să îl ducă înapoi în port, 
chiar dacă avea flotabilitatea unei vaci - o simplă briză şi 
lua apă la bord, iar numai la ideea de vijelie se răsturna 
dacă matelotul nu ataca valurile cum trebuia. 

Fred Ziegler căsca pentru că se temea de clipa în care 
nava urma să arboreze drapelul alb-roşu care semnala că 
au un pilot de port la bord. Mai exact, de clipa când 
trebuia să plece de pe navă. Să coboare pe scara de 
frânghie. 

Lucra de doisprezece ani ca pilot de port şi tot nu se 
obişnuise să urce şi să coboare pe marginea unei nave. Nu 
îl preocupa că putea să ajungă în apă, chiar dacă era 


conştient că trebuia să fie îngrijorat de această posibilitate 
dat fiind că nu ştia să înoate. 

Înălţimea era problema. 

Frica paralizantă din momentul în care ajungea 
îndeajuns de departe şi trebuia să meargă cu spatele pe 
laterala navei. Chiar şi pe o astfel de vreme, nava era atât 
mare, încât coborârea pe scara aşezată pe partea apărată 
de vânt nu era dificilă, tehnic vorbind. Dar era suficient să 
vadă sau doar să ştie. Că între el şi abis erau cincisprezece 
metri de aer. Mereu fusese aşa şi aşa avea să fie 
întotdeauna. Asocia fiecare blestemată zi de lucru cu acest 
iad, era primul lucru la care se gândea când se trezea şi 
ultimul la care se gândea înainte să adoarmă. Şi ce? Nu 
era nimic neobişnuit în asta, peste tot în jurul său vedea 
oameni care îşi petreceau toată viaţa la locuri de muncă şi 
în funcţii care nu li se potriveau. 

— Ai venit în acest port de atâtea ori, încât ai putea 
cere Autorităţii Portuare să te lase să treci, spuse Fred. 

— Să mă lase să trec? întrebă căpitanul. Atunci nu m- 
aş mai bucura de compania ta, Fred. Ce s-a întâmplat? Nu 
îţi place de mine? 

„Nu-mi place nava ta”, se gândi Fred. „Sunt un om 
mărunt căruia nu-i plac navele înalte.” 

— Apropo, o să mă vezi mai rar, spuse căpitanul. 

— Păi? 

— Marfă insuficientă. Anul trecut am pierdut Graven 
când a intrat în faliment şi apoi s-a închis şi Estex. Ce 
avem acum la bord este ultimul stoc. 

Fred observase că nava nu era încărcată ca de obicei, 
urmărind linia de plutire. 

— Păcat, spuse Fred. 

— Ba nu, este bine, spuse căpitanul melancolic. Ştiind 
că aceste chestii toxice pe care le-am transportat în toţi 
aceşti ani sunt plătite cu vieţile concetăţenilor noştri... 


Crede-mă, nu am dormit mereu liniştit şi uneori m-am 
gândit cum era să fii căpitanul unei nave ce transporta 
sclavi. Un astfel de căpitan trebuie să fie destul de creativ 
ca să îşi găsească scuze temeinice. Poate că ştim diferenţa 
dintre bine şi rău înainte să începem să ne folosim creierul 
nostru mare şi minunat. Dar, folosindu-ne de el, putem să 
dăm naştere unei serii de argumente care, luate 
individual, sună bine şi care, privite în ansamblu, ne pot 
conduce exact unde ne dorim, indiferent cât de mult ne 
cufundăm în nebunie. Nu, Fred, nu voi solicita Autorităţii 
Portuare să navighez pe aceste ape contaminate fără pilot. 
Miercuri aşteptam la coadă să intrăm în port când am fost 
informaţi chiar de către managerul portului că avem 
prioritate. Gratis. 

— A fost o surpriză plăcută, nu? 

— Da. Apoi am reverificat conosamentele. S-a dovedit 
că transportam două mitraliere Gatling. Situaţia începe să 
semene cu cea din timpul lui Kenneth. Hei, ai grijă! Încerci 
să ne opăreşti pilotul, fiule? 

Bărbatul ce purta ţinuta cadrilată de bucătărie îşi 
pierduse echilibrul când nava plonjase pe un val şi vărsase 
cafeaua pe pilot. Mormăi o scuză printre dinţi, puse ceaşca 
jos şi ieşi în grabă. 

— Îmi pare rău, Fred. Chiar şi aici, unde jumătate de 
oraş nu are de lucru, este greu să găseşti angajaţi căliţi pe 
mare. Asta a venit azi de dimineaţă şi ne-a spus că a mai 
lucrat pe vase, dar că şi-a pierdut actele. 

Fred sorbi din ceaşcă. 

— Nu a mai fost pe vreo navă şi nici cafea nu ştie să 
facă. 

— Da, suspină căpitanul. Ne vom descurca, având în 
vedere că mergem doar în Capitol. In spatele nostru este 
insula Hanstholm, am trecut de ce a fost mai rău. iţi voi 
chema barca şi lor le voi spune să lase scara. 


— Da, spuse Fred, înghițind în sec. Atunci am trecut de 
ce a fost mai rău. 

Macbeth stătea pe un scaun şi îşi freca mâinile în timp 
ce privea uşa apartamentului. 

— Ce face de fapt acolo? 

— Nu ştiu multe despre psihiatrie, spuse Jack. Să mai 
aduc cafea, domnule? 

— Nu, stai aici. Dar zici că este bun? 

— Da, domnul Alsaker ar trebui să fie cel mai bun din 
oraş. 

— Asta-i bine, Jack. Este bine. Groaznic. Groaznic. 

Macbeth se aplecă şi îşi ascunse faţa în palme. 

Mai era încă o oră până la interviul radio. Se trezise 
înainte de răsăritul soarelui, din cauza ţipetelor din camera 
lui Lady. Şi când intrase acolo valvârtej, ea stătea lângă 
pat şi arăta cu degetul spre copilul mort. 

— Uite! a ţipat ea. Uite ce am făcut! 

— Dar nu e vina ta, iubito! 

Încercă să o ia în braţe, dar ea se eliberă şi căzu în 
genunchi. 

— Nu-mi mai spune iubito! Nu pot fi iubită, un ucigaş 
de copii nu ar trebui să fie iubit! 

Apoi ea se răsuci spre Macbeth şi îl privi cu nişte ochi 
negri, turbaţi. 

— lar un ucigaş de copii nu ar trebui să iubească alt 
ucigaş de copii! Pleacă! 

— Vino şi întinde-te lângă mine, dragă. 

— leşi din dormitorul meu! Şi nu te atinge de copil! 

— Asta este nebunie curată. Astăzi va fi incinerat. 

— Atinge-l şi te omor, Macbeth, jur! 

Luă bebeluşul în braţe şi îl legănă. 

El înghiţi în sec. Avea nevoie de doza de dimineaţă. 

— lau nişte haine şi te las singură, spuse el, 
îndreptându-se spre dulap. 


Trase un sertar. Se uită fix. 

— Îmi pare rău, dar este gol, spuse ea. Mai fă rost. 
Avem nevoie amândoi. 

El plecă, dar în loc să facă rost de mai multă pudră, îl 
rugă pe Jack să cheme un psihiatru. 

Acum Macbeth se uita iar la ceas. Cât timp lua să 
repari micul scurtcircuit pe care era evident că îl avusese? 

Drept răspuns uşa se deschise şi Macbeth sări de pe 
scaun. Din cameră ieşi un bărbat mărunt, cu barbă firavă, 
căruntă, şi cu pleoape ce păreau să fie puţin prea mari. 

— Ei bine? întrebă Macbeth. Domnule... ăăă... 

— Domnul Alsaker, zise Jack. 

— l-am dat un calmant, spuse psihiatrul. 

— Ce s-a întâmplat cu ea? 

— Este greu de spus. 

— Greu? Se spune că eşti cel mai bun. 

— Mă bucur să aud asta, dar nici cei mai buni nu 
cunosc toate ungherele minţii, domnule Macbeth. 

— Trebuie să o faci bine. 

— Aşa cum am spus, la cât de puţin cunoaştem despre 
mintea omului, este cam mult să îmi cereţi să... 

— Nu vă cer, domnule doctor, vă dau un ultimatum. 

— Un ultimatum, domnule Macbeth? 

— Dacă nu o faci iar normală, voi fi nevoit să te 
arestez pentru impostură. 

Alsaker îl privi pe sub sprâncene. 

— Văd că nu aţi dormit bine şi nu sunteţi în apele 
dumneavoastră din cauza grijilor, domnule inspector-şef. 
Vă recomand să staţi acasă astăzi. In ceea ce o priveşte pe 
soţia dumneavoastră... 

— Te înşeli, spuse Macbeth, scoțând pumnalul din 
tocul de umăr. lar, în prezenta stare de urgenţă, pedeapsa 
pentru că nu îţi faci treaba va fi draconică. 

— Domnule... începu Jack. 


— Intervenţie chirurgicală, spuse Macbeth. De asta 
este nevoie, asta face un doctor adevărat, taie ce este 
stricat. Ignoră gândul la durerile bolnavului, pentru că îl 
face să ezite. El distruge şi elimină părticica, tumora sau 
un picior putred, şi salvează întregul. Nu pentru că tumora 
sau piciorul putred sunt un rău prin ele însele, ci pentru că 
pur şi simplu trebuie sacrificate. Nu-i aşa, doctore? 

Psihiatrul îşi înclină capul într-o parte. 

— Sunteţi sigur că soţia dumneavoastră are nevoie de 
un examen medical şi nu dumneavoastră, domnule 
Macbeth? 

— Ţi-am dat ultimatumul. 

— lar eu voi pleca. Aşa că, dacă ţineţi neapărat, va 
trebui să mă înjunghiaţi în spate cu chestia aceea. 

Macbeth se uită cum Alsaker îi întoarse spatele şi se 
îndreaptă spre scări. Privi în jos la pumnalul pe care îl 
ţinea în mână. Ce dracu’ făcea? 

— Alsaker! _ 

Macbeth alergă după doctor. Il ajunse din urmă şi 
îngenunche în faţa lui. 

— Te rog, trebuie, trebuie să o ajuţi. Ea este tot ce am. 
Am nevoie să îşi revină. Tu trebuie să o aduci înapoi. 
Plătesc oricât. 

Alsaker îşi prinse barba între arătător şi degetul mare. 

— Este poţiune? întrebă el. 

— Putere, spuse Macbeth. 

— Desigur. 

— O cunoaşteţi? 

— Sub diferite denumiri, dar substanţele active sunt 
aceleaşi. Oamenii cred că este un antidepresiv pentru că 
prima dată îi face să se simtă fericiţi. Până când devin 
psihotici. 

— Da, da, asta ia. 


— Am întrebat ce foloseşti tu, Macbeth. Şi acum 
înţeleg. De când iei? 

— Eu... 

— Nu de mult, se pare. Primul lucru care cedează sunt 
dinţii. Apoi mintea. Şi nu este uşor să scapi din prinsoarea 
psihozei. Ştii cum o să ţi se spună când vei deveni pe 
deplin dependent de putere? Prizonier. 

— Ascultă... 

— Un prizonier de război. Inteligent, nu? 

— Eu nu sunt încă pacientul tău, Alsaker. Te implor să 
nu pleci de aici până când nu faci absolut tot ce poţi. 

— Promit să revin, dar trebuie să merg la alţi pacienţi 
acum. 

— Jack! spuse Macbeth fără să îşi ia ochii de pe 
psihiatru. 

— Da, domnule. 

— Arată-i. 

— Dar... 

— Este obligat de jurământul de confidenţialitate. 

Jack desfăşură bucăţile de material din legătură şi îl 
întinse spre doctor. Făcu un pas înapoi, acoperindu-şi 
nasul şi gura cu mâna. 

— Ea crede că este al ei, spuse Macbeth. Nu este 
pentru binele meu sau al ei, ci pentru binele oraşului, 
domnule doctor. 

Macbeth simţi o presiune ciudată în urechi când uşa se 
închise în urma lui. Şi se gândi că este, în sfârşit, la casa 
de nebuni. Pereţii micii încăperi rectangulare, în care mai 
erau trei persoane care îl observau, erau capitonaţi, cu 
toate că era şi o fereastră. 

— Nu te teme, spuse bărbatul de la masa din faţa lui. 
Îţi voi adresa doar câteva întrebări. Terminăm repede. 

— Nu de întrebări mă tem, spuse Macbeth şi se aşeză. 
Ci de răspunsuri. 


Bărbatul zâmbi, muzica din boxele de deasupra 
ferestrei încetă şi îşi duse un deget în dreptul buzelor când 
se aprinse un bec roşu montat pe perete. 

— Suntem la „Actualităţi” cu Walt Kite, intonă 
bărbatul, întorcându-se spre microfonul din faţa sa. Primim 
vizita noului favorit al oraşului, inspectorul-şef Macbeth, 
care - după ce a anihilat cea mai cunoscută grupare ce 
trafica droguri, Norse Riders, iar acum, fără se ezite, îi 
vânează pe complicii corupți din propriile rânduri - a 
câştigat inimile oamenilor şi le-a retrezit speranţa cu 
discursuri entuziaste în care a spus, printre altele, că 
suntem în faţa unei noi epoci. Domnule inspector-şef 
Macbeth, nu este acesta cumva un discurs de politician? 

Macbeth îşi drese vocea. Simţi că era pregătit pentru 
asta. Că era ca nou. Că lua din nou tratamentul corect. 

— Sunt un om simplu şi nu ştiu multe despre 
discursuri, Walt. Am spus doar ce am pe suflet. Adică, 
dacă acest oraş are voinţa necesară, atunci are şi forţa 
fizică să se ridice din nou. Dar nici şeful poliţiei, nici 
politicienii nu pot ridica un oraş, cetăţenii înşişi sunt cei 
care trebuie să o facă. 

— Dar pot fi inspirați şi conduşi? 

— Bineînţeles. 

— Eşti deja considerat ca având „stofă de primar”. Te- 
ar tenta aşa ceva, Macbeth? 

— Sunt un ofiţer de poliţie şi vreau doar să servesc 
oraşul din funcţia în care am fost numit. 

— Adică un servitor umil. Predecesorul tău, 
inspectorul-şef Duncan, se vedea tot ca un servitor al 
oamenilor, deşi nu atât de umil. A promis să îl elimine pe 
cel mai puternic infractor al oraşului, pe Hecate, numit şi 
Mâna Invizibilă, în decurs de un an. Acum tu ai eliminat 
Norse Riders. Ce termen ţi-ai impus să îl prinzi pe Hecate? 


— În primul rând, există un motiv pentru porecla Mâna 
Invizibilă. Ştim foarte puţine lucruri despre Hecate, doar că 
se află, cel mai probabil, în spatele producţiei drogului 
numit poţiune. Dar cu o producţie şi distribuţie atât de 
masive, este la fel de posibil să vorbim despre o reţea sau 
un lanţ comun de distribuţie. 

— Te aud spunând că nu vei acorda aceeaşi prioritate 
ca şi Duncan urmăririi lui Hecate? 

— Ceea ce auzi este că un inspector-şef refuză să îşi 
folosească toate resursele ca să facă arestări ce pot aduce 
titluri de prima pagină, onoare şefului poliţiei şi clinchet de 
pahare de şampanie la Primărie, dar care, în realitate, nu 
înseamnă mare lucru pentru vieţile de zi cu zi ale 
oamenilor. Dacă arestăm pe cineva numit Hecate, alţii îi 
vor prelua piaţa de desfacere, dacă nu ne ocupăm de 
problema reală a oraşului. 

— Şi care este aceasta? 

— Locurile de muncă, Walt. Să le dăm oamenilor de 
lucru. Este cea mai bună şi ieftină măsură împotriva 
criminalităţii organizate. Putem să umplem închisorile, dar 
atât timp cât oamenii rătăcesc pe străzi şi nu au mâncare 
pe masă... 

— Acum chiar că vorbeşti ca unul care vrea să 
candideze, Macbeth. 

— Nu îmi pasă cum ţi se pare că vorbesc, vreau doar 
ca acest oraş să o apuce pe drumul cel bun. 

— Şi cum vei face asta? 

— Ajungem la acest rezultat asigurându-ne că este un 
oraş care are grijă atât de investitori, cât şi de muncitori. 
Investitorii nu trebuie să scape pentru neplata taxelor la 
buget sau dacă dau mită pentru a obţine privilegii, iar 
oraşul trebuie să le garanteze predictibilitate şi siguranţa 
că regulile jocului sunt respectate. Şi muncitorii ar trebui 
să ştie că locurile lor de muncă nu îi otrăvesc. Polițistul 


nostru erou, decedat recent, Banquo, şi-a pierdut soţia, 
Vera, cu câţiva ani în urmă, pentru că ea a inhalat emisii 
toxice la fabrica în care lucra. Vera a fost o soţie şi mamă 
frumoasă, sârguincioasă, pe care am cunoscut-o personal 
şi am iubit-o. În calitate de şef al poliţiei, le promit 
cetăţenilor noştri că viitoarele locuri de muncă nu vor mai 
lua vieţile altor Vere. Există şi alte modalităţi de a asigura 
locuri de muncă pentru oameni. Modalităţi ma; bune. Care 
le vor face vieţile ma; bune. 

Macbeth vedea, din zâmbetul pe care îl afişa Walt Kite, 
că acesta era impresionat. Şi Macbeth era el însuşi 
impresionat, niciodată nu fusese atât de lucid, trebuia să 
fie efectul noii pudre, îi punea vorbele, atât de concise şi 
logice, în gură. 

— Ai dobândit popularitate repede, Macbeth. Din 
această cauză îndrăzneşti să vorbeşti într-un mod pe care 
- dacă aş fi primarul Tourtell - l-aş percepe ca pe o 
provocare? Formal, el este şeful tău şi trebuie să aprobe 
numirea ta în funcţia de şef al poliţiei, altfel nu vei avea o 
slujbă. 

— Am mai mulţi şefi decât primarul, Walt, inclusiv 
propria conştiinţă şi locuitorii oraşului. Şi, pentru mine, 
conştiinţa şi binele acestui oraş înseamnă mai mult decât 
un scaun confortabil din biroul şefului poliţiei. 

— Macbeth, peste patru luni sunt alegeri pentru 
funcţia de primar, şi termenul limită pentru depunerea 
candidaturilor expiră în trei săptămâni. 

— Dacă aşa spui tu, Walt, eu te cred. 

Walt Kite râse şi ridică un braţ deasupra capului. 

— Şi cu asta îi mulţumim inspectorului-şef Macbeth, 
care nu ştiu dacă este sincer când spune că nu ştie nimic 
despre discursurile politice. Şi acum urmează Miles Davis... 

Lăsă braţul în jos şi arătă spre fereastră. Becul roşu se 
stinse şi sunetul unei trompete suave umplu difuzoarele. 


— Mulţumesc, spuse Kite zâmbind. „ Nimeni nu va mai 
lua vieților altor Vere”? Ştii că poţi deveni primar doar cu 
acest citat? 

— Mulţumesc pentru interviu, spuse Macbeth fără să 
se ridice. 

Kite îl privi întrebător. 

— Am auzit eu greşit? spuse Macbeth încet şi rar. Sau 
la final m-ai acuzat că mint? 

Kite clipi confuz. 

— Că minţi? 

— „Nu ştiu dacă este sincer când spune...” 

— O, dar - mărul lui Adam din gâtul reporterului făcu 
un salt - a fost doar o glumă, desigur, ăăă... un fel de a 
spune, ă... 

— Glumeam doar, zâmbi Macbeth şi se ridică. Ne 
auzim curând. 

Când Macbeth părăsi clădirea staţiei radio, ieşind în 
ploaie, realiză că Walt Kite nu avea să mai reprezinte o 
problemă. 

Şi, pe bancheta din spate a limuzinei, simţi că nici 
Obeliscul, nici Duff şi nici afecțiunea lui Lady nu aveau să 
mai fie o problemă. Pentru că gândea mai clar ca 
niciodată. 

— Mergi mai încet, spuse el. 

Voia să se bucure de plimbarea prin oraş. Oraşul său. 

Nu era chiar al său, dar curând avea să fie. Fiindcă el 
era invincibil. Şi pe medicaţia perfectă. 

Cum stăteau la semafor, privirea i se opri asupra unui 
bărbat ce aştepta la trecerea de pietoni cu toate că avea 
verde. Partea superioară a corpului şi faţa îi erau ascunse 
de o umbrelă mare, neagră, astfel că tot ceea ce putea 
vedea Macbeth era doar haina deschisă la culoare, pantofii 
maro şi câinele mare şi negru pe care îl ţinea de lesă. Şi pe 
Macbeth îl lovi un gând. Oare câinele se gândea de ce este 


proprietatea cuiva, de ce era în lesă? Primeşte puţină 
mâncare, porţia alocată, doar suficient cât să prefere 
siguranţa insecurităţii, cât să fie ţinut în şah. Este singurul 
lucru care îl opreşte pe câine să intre peste stăpân când 
doarme, să îi smulgă beregata şi să preia controlul casei. 
Pentru că asta este tot ce trebuie să facă. De fapt, odată 
ce ai văzut cum se deschide uşa de la cămară, este cel 
mai firesc lucru pe care îl poţi face. 

— Lâna noastră de cea mai bună calitate, spuse 
vânzătorul, mângâind materialul costumului negru atârnat 
pe umeraş. 

Dincolo de vitrinele magazinului ploua încet, iar în 
fiord valurile începuseră să se liniştească după vijeliile din 
ultimele zile. 

— Ce crezi, Bonus? întrebă Hecate. l-ar sta bine lui 
Macbeth? 

— Nu ştiu de ce am avut impresia că îi vei lua un 
smoching, nu un costum negru. 

— După cum bine ştii, bărbaţii nu poartă smoching în 
biserică, iar Macbeth are multe înmormântări săptămâna 
aceasta. 

— Deci astăzi nu luaţi un smoching? întrebă 
vânzătorul. 

— Avem nevoie şi de unul, şi de altul, Al. 

— AŞ vrea doar să subliniez că, dacă este pentru o 
cină de gală, atunci fracul e prima alegere, domnule. 


— Mulţumesc, Al, dar nu va avea loc la palatul regal, ci 
la Primăria noastră. Ce zici, Bonus, fracul nu este puţin 
cam... Hecate plescăi: Pretenţios? 

— Aşa este, spuse Bonus. Cei parveniţi arată ca nişte 
clovni atunci când încearcă să se deghizeze în haine 
elegante. 

— Prea bine, un costum negru şi un smoching. Trimiţi 
tu un croitor la Inverness, Al? Şi treci totul în contul meu. 

— Ne vom ocupa, domnule. 

— Şi mai avem nevoie de un smoching pentru acest 
domn. 

— Pentru mine? spuse Bonus uimit. Dar am deja un 
minun... 

— Mulţumesc, l-am văzut şi, crede-mă, ai nevoie de 
unul nou. 

— Chiar am? 

— Poziţia ta impune o imagine impecabilă, Bonus, şi, 
în plus, lucrezi pentru mine. 

Bonus nu răspunse. 

— Fugi să ne aduci nişte smochinguri, Al! 

— Desigur, spuse vânzătorul şi, supus, se grăbi spre 
scările care duceau jos, în magazin. 

— Ştiu la ce te gândeşti, spuse Hecate. Şi recunosc că 
a te îmbrăca este o formă de a-mi exercita puterea, ca în 
cazul regilor care îşi îmbracă soldaţii şi servitorii. Dar ce 
pot spune? Imi place. 

Bonus nu fusese niciodată sută la sută sigur că dinţii 
anormal de albi, netezi cu care zâmbea bătrânul îi 
aparţineau. Era mai curând o proteză dentară destul de 
excentrică, dat fiind că erau prevăzuţi cu trei coroane mari 
din aur. 

— Că veni vorba despre exercitarea puterii, spuse 
Hecate. Băiatul acela frumos care a fost la cină la 
Inverness se numeşte Kasi? 


— Da. 

— Câţi ani are? 

— Cincisprezece şi jumătate, spuse Bonus. 

— Hm. Este tânăr. 

— Vârsta este... 

— Nu am scrupule morale, dar nici gustul tău pentru 
băieţii tineri, Bonus. Vreau doar să subliniez că este ;/ega/ 
de tânăr. Şi că poate, prin urmare, să aducă multe 
neajunsuri. Dar văd că nu eşti în largul tău, aşa că să 
schimbăm subiectul. Aşadar, Lady este bolnavă? 

— Psihiatrul aşa spune. O psihoză serioasă care poate 
să dureze ceva. Macbeth se teme ca nu cumva Lady să 
aibă tendinţe suicidale. 

— Doctorii nu sunt obligați să păstreze 
confidenţialitatea? 

— Este posibil ca şi doctorul Alsaker să aibă în curând 
nevoie de un smoching. 

Hecate râse. 

— Trebuie doar să îmi trimiţi nota de plată. Poate să o 
vindece? 

— Numai dacă o internează, spune el. Dar nu vrem 
asta, nu? 

— Vom vedea. Toată lumea ştie că Lady este unul 
dintre principalii consilieri ai şefului poliţiei, astfel că în 
aceste zile critice ar exista consecinţe nefericite dacă s-ar 
afla public că a înnebunit, da. 

— Deci psihoza este... 

— Da? 

Bonus înghiţi în sec. 

— Nimic. 

Ce era cu Hecate de îl făcea să se simtă nesigur pe el 
ca un adolescent? Pentru că nu era doar afişarea 
adevăratei puteri, ci altceva, ceva de care Bonus era 
îngrozit, deşi nu putea spune ce anume era. Nu ceea ce 


vedea în ochii lui Hecate, ci mai curând ce nu vedea. Era 
certitudinea terifiantă a nimicniciei. Pustietatea şi frigul 
paralizant al nopţii. 

— În orice caz, spuse Hecate, Voiam să discutăm 
despre Macbeth. Sunt îngrijorat în privinţa lui. S-a 
schimbat. 

— Da? 

— Mă tem că a devenit dependent. Poate că nu-i 
surprinzător, la urma urmei este cel mai puternic drog din 
lume. 

— Putere? 

— Da. Dar nu cea în formă de pudră. Puterea reală. Nu 
mă aşteptam să fie prin atât de repede în mrejele ei. A 
reuşit deja să se desprindă de orice sentimente care îl 
legau de moralitate şi umanitate, acum puterea este noua 
şi singura lui amantă. Ai ascultat interviul de zilele trecute. 
Pramatia vrea să fie primar. 

— Dar, în realitate, ca şef al poliţiei are mai multă 
putere. 

— În calitate de şef al poliţiei se va asigura că 
adevărata putere se va întoarce la Primărie înainte să 
ajungă primar. Crede-mă, Macbeth visează să pună 
stăpânire pe oraş. Acum se crede invincibil. Crede că mi se 
poate opune şi mie. 

Bonus se uită surprins la Hecate, care îşi împreunase 
mâinile peste baston şi îşi analiza propria reflexie. 

— Da, Bonus, ar trebui să fie invers, tu ar trebui să îmi 
spui că Macbeth este pe urmele mele. Pentru asta te 
plătesc. Şi acum mintea ta măruntă de cambulă se 
întreabă de unde ştiu. Ei bine, întreabă-mă. 

— Eu... ă... de unde ştii? 

— Pentru că a spus-o la emisiunea radio pe care ai 
ascultat-o şi tu. 


— Dimpotrivă. Credeam că a declarat că urmărirea lui 
Hecate nu va avea aceeaşi prioritate ca pe vremea lui 
Duncan. 

— Şi când ai auzit ultima oară pe cineva cu ambiţii 
politice să spună la radio ce nu va face pentru electorat? 
Putea să spună că îl va aresta pe Hecate şi că va crea 
locuri de muncă, politicienii serioşi promit câte în lună şi în 
stele. Dar ceea ce a spus nu era pentru electorat, ci îmi 
era adresat mie, Bonus. Nu era nevoie să o facă şi totuşi a 
ieşit în public şi mi-a făcut pe plac. Şi atunci trebuie să fii 
atent, când oamenii îţi fac pe plac. 

— Crezi că vrea să îţi câştige încrederea, spuse Bonus 
privindu-l pe Hecate să se asigure că este pe calea cea 
bună, pentru că speră că astfel te va face să laşi garda jos, 
permițându-i să se apropie de tine, şi apoi îţi va face felul? 

Hecate îşi smulse un fir negru de păr dintr-un neg de 
pe obraz şi îl privi cu atenţie. 

— Aş putea, desigur, să îl strivesc pe Macbeth chiar 
acum. Dar am investit mult ca să îl plasez unde este acum 
şi nimic nu urăsc mai mult decât o investiţie proastă, 
Bonus. Aşadar, vreau să fii ochi şi urechi, să afli ce 
plănuieşte. 

Hecate ridică braţele. 

— A! Uite-l pe Al cu câteva smochinguri. Hai să îl 
găsim pe cel care li se potriveşte tentaculelor tale lungi. 

Bonus înghiţi în sec. 

— Şi dacă nu reuşesc să aflu? 

— Atunci n-o să mai am nevoie de tine, dragă Bonus. 

O spuse cu atâta uşurinţă şi detaşare şi îi zâmbi 
nevinovat. Bonus încercă să descifreze mesajul din spatele 
zâmbetului. Dar nu găsi nimic. Doar întuneric şi 
glacialitate. 

— Priveşte ceasul, îi ceru doctorul Alsaker şi lăsă 
ceasul de buzunar să se balanseze în faţa pacientei. Eşti 


relaxată, simţi cum braţele şi picioarele devin grele, te 
simţi obosită şi adormi. Şi nu te vei trezi până când nu 
spun „castane”. 

Ea era uşor de hipnotizat. Atât de uşor, încât doctorul 
Alsaker fu nevoit să verifice de câteva ori că nu se preface. 
De fiecare dată când venea la Inverness, era condus sus la 
apartament de către recepţionerul Jack, unde ea aştepta 
îmbrăcată într-un halat, refuzând să poarte altceva. Avea 
mâinile înroşite de la frecatul lor zilnic şi, deşi ea susţinea 
că nu ia nimic, el putea vedea în pupilele ei că se află sub 
influenţa unui drog. Era unul dintre dezavantajele refuzului 
de a o interna la secţia de psihiatrie, unde îi putea controla 
medicaţia, somnul şi mesele, şi să îi observe permanent 
comportamentul. 

— Să începem de unde am rămas ultima oară, spuse 
Alsaker, privind în notițe. 

Nu pentru că avea nevoie să îşi amintească, detaliile 
erau de o aşa cruzime că i se întipăriseră în minte. Avea 
nevoie de ele ca să creadă ceea ce îi spusese ea efectiv. 
Primele rânduri nu erau neobişnuite. Din contră, sunau ca 
un refren din multe alte cazuri similare din oraş. 

— Tată şomer, alcoolic, şi mamă depresivă şi violentă. 
Ai crescut lângă râu, în ceea ce tu numeşti o colibă sau un 
cuib de şoareci. La propriu. Ai spus că unul dintre primele 
lucruri pe care ţi le aminteşti este că te uitai la şobolanii 
care veneau înot spre casa voastră la apus şi tu credeai că 
este casa şobolanilor, că dormeai în patul lor, le mâncai 
mâncarea, că înţelegeai de ce te muşcă atunci când 
veneau în patul tău. 

Vocea ei era caldă şi joasă. 

— Voiau doar ceea ce le aparţinea. 

— Şi tot asta a spus şi tatăl tău când a venit în patul 
tău. 

— Voia doar ceea ce îi aparţinea. 


Alsaker parcurse repede notițele pe care le luase. Nu 
era primul caz de abuz de care auzea, însă acesta avea 
câteva detalii care erau... tulburătoare. 

— Ai rămas însărcinată când aveai treisprezece ani şi 
ai dat naştere unui copil. Mama ta ţi-a spus că eşti o târfă. 
Ţi-a spus să arunci bastardul în râu, dar ai refuzat. 

— Voiam doar ceea ce era al meu. 

— Aşa că şi tu, şi copilul aţi fost alungaţi de acasă şi ți- 
ai petrecut noaptea cu primul bărbat pe care l-ai întâlnit. 

— Mai întâi, a spus că va ucide copilul dacă nu se 
opreşte din plâns, aşa că l-am luat în pat. Dar apoi a spus 
că nu se mai poate concentra, pentru că se uita. 

— Şi în timp ce el dormea, ai furat bani din buzunarele 
lui şi mâncare din bucătărie. 

— Am luat doar ce era al meu. 

— Şi ce este al tău? 

— Tot ce au ceilalţi. 

— Apoi ce s-a întâmplat? 

— Râul a secat. 

— Haide, Lady, spune-mi apoi ce s-a întâmplat? 

— S-au construit mai multe fabrici. În oraş au sosit mai 
mulţi muncitori. Am câştigat puţin mai mulţi bani. Mama a 
venit în vizită şi mi-a spus că tata a murit. Din cauza 
plămânilor. Că avusese dureri mari. l-am spus că aş fi vrut 
să fiu acolo să îl văd suferind. 

— Nu ocoli răspunsul, Lady. Treci la subiect. Ce s-a 
întâmplat cu copilul? 

— Ai văzut cum se schimbă chipul copiilor, aproape 
zilnic? Ei bine, brusc, într-o zi, faţa lui a prins a semăna cu 
faţa lui. 

— Cu a tatălui tău? 

— Da. 

— Şi ce ai făcut atunci? 


— l-am mai dat nişte lapte şi mi-a zâmbit fericit înainte 
să adoarmă. Apoi i-am strivit capul de zid. Capul este uşor 
de zdrobit, ştiai asta? Cât de fragilă este viaţa omului! 

Alsaker înghiţi în sec şi îşi drese vocea. 

— Ai făcut-o pentru că bebeluşul semăna cu tatăl tău? 

— Nu. Dar, în cele din urmă, chestia asta m-a ajutat să 
o fac. 

— Asta înseamnă că te gândeai deja la asta? 

— Da, evident. 

— Îmi poţi spune de ce este evident? 

Ea nu mai spuse nimic pentru o vreme. Alsaker 
observă că i se mişcau pupilele şi asta îi aduse aminte de 
ceva. Ouă de broască. Un mormoloc ce încearcă să scape 
de un ou lipicios. 

— Dacă vrei să îţi atingi ţelurile, trebuie să poţi 
renunţa la ce iubeşti. Dacă cel împreună cu care urci spre 
vârf devine slab, trebuie fie să îl încurajezi, fie să tai 
frânghia. 

— De ce? 

— De ce? Dacă pică, te trage cu el în abis. Dacă vrei să 
supravieţuieşti, mâinile tale trebuie să execute ceea ce 
inima refuză. 

— Să îl omori pe ce omul pe care îl iubeşti? 

— Aşa cum Avraam şi-a sacrificat fiul. Să curgă sânge. 
Amin! 

Alsaker se înfioră şi îşi notă ceva. 

— Ce se află acolo, în vârf, şi îţi doreşti? 

— În vârf este vârful. Atunci eşti sus. Mai sus decât toţi 
şi toate. 

— Trebuie să fii acolo? 

— Nu, te poţi târî pe şesuri, bineînţeles. Pe maldărele 
de gunoi. În noroiul din râu. Dar, odată ce ai început să 
urci, este prea târziu, nu mai este cale de întoarcere, este 
doar vârful sau abisul. 


Alsaker lăsă pixul din mână. 

— Şi pentru acest vârf vrei să sacrifici totul, chiar şi 
ceea ce iubeşti. Supravieţuirea este mai importantă decât 
iubirea? 

— Desigur. Dar, de curând, am înţeles că oamenii nu 
pot trăi fără să iubească. Aşa că toată această 
supravieţuire îmi va aduce moartea, domnule doctor. 

Privirea ei căpătă deodată o claritate care, pentru o 
clipă, îl făcu pe Alsaker să creadă că nu era, de fapt, 
psihotică. Dar, desigur, era efectul hipnozei sau o trezire 
temporară. Alsaker întâlnise de multe ori această reacţie. 
Mai văzuse cazuri în care un pacient în stare de hipnoză 
profundă sau în depresie părea brusc că îşi revine, aşa 
cum iese la suprafaţă cu un efort de voinţă cineva care se 
îneacă, redând speranţa rudelor şi unui psihiatru fără 
experienţă, rămâne pe linia de plutire câteva zile, după 
care îşi foloseşte acel ultim dram de voinţă să pună în 
aplicare ameninţarea sau să se scufunde iar în tenebrele 
din care se eliberase. Dar nu, probabil că fusese doar un 
efect al hipnozei, pentru că acum ceața apăruse iar sub 
pleoape. 

* 


— Ziarele scriu că, după interviul de la radio, este de 
aşteptat să îţi anunţi candidatura pentru funcţia de primar, 
spuse Seyton. 

Deschisese un ziar pe o măsuţă de cafea şi îşi tăia 
unghiile deasupra lui. 

— Lasă-i să scrie, spuse Macbeth, uitându-se la ceas. 
Tourtell trebuia să fi ajuns în urmă cu zece minute. 

— Dar o vei face, şefule? 

Când tăie unghia lungă a arătătorului, se auzi o 
pocnitură. 

Macbeth ridică din umeri. 


— Este un gând asupra căruia trebuie chibzuit bine. 
Cine ştie, când va prinde rădăcini, poate că voi simţi 
altceva. 

Uşa scârţâi. Prin mica deschizătură, se iţi chipul dulce 
şi machiat gros al Priscillei. 

— A sosit, domnule. 

— Perfect, pofteşte-l înăuntru. 

Macbeth se ridică în picioare. 

— Şi adu nişte cafea. 

Priscilla zâmbi şi ochii îi dispărură în obrajii rotofei, 
după care dispăru şi ea. 

— Să ies? întrebă Seyton dând să se ridice de pe 
canapea. 

— Rămâi, spuse Macbeth. 

Seyton continuă să îşi taie unghiile. 

— Dar ridică-te. 

Seyton făcu întocmai. 

Uşa se deschise larg. 

— Macbeth, prietene! strigă Tourtell, iar Macbeth se 
întrebă pentru o clipă dacă uşa era suficient de largă. 
(Sau, în timp ce primarul îl bătu pe spate cu mâna lui 
grasă, dacă propriile lui coaste sunt suficient de 
puternice.) Chiar ai pus lucrurile în mişcare, Macbeth. 

— Mulţumesc. Vă rog, luaţi loc. 

Tourtell îl salută din cap pe Seyton şi se aşeză. 

— Mulţumesc. Şi mulţumesc, domnule inspector-şef, 
că m-ai putut primi într-un timp atât de scurt. 

— Tu eşti angajatorul meu, aşa că eu ar trebui să mă 
simt onorat că ţi-ai făcut timp, Tourtell. Şi, nu în ultimul 
rând, pentru că ai venit tu aici şi nu invers. 

— Lasă asta. Nu-mi place să le dau oamenilor impresia 
că au fost convocați. 

— Să înţeleg că am fost? întrebă Macbeth. 

Primarul râse. 


— Nicidecum, Macbeth, voiam doar să văd cum merg 
treburile. Dacă te adaptezi bine. Vreau să spun că este o 
schimbare mare. Şi cu tot ce s-a întâmplat în ultimele 
zile... - Tourtell îşi dădu ochii peste cap - putea să fie un 
dezastru. 

— Vrei să spui că a fost? Un dezastru? 

— Nu, nu, nu. De ce să fie? Cred că ai gestionat 
lucrurile exemplar, având în vedere că, la urma urmei, eşti 
nou în acest joc. 

— Nou în joc. 

— Da. Lucrurile se mişcă repede. Trebuie să înveţi 
lucrurile din mers. Să dai declaraţii. Şi se întâmplă că 
ajungi să spui lucruri la care nici nu te-ai gândit. 

Priscilla intră, aşeză cafeaua pe tava de pe masă, 
turnă în cești, salută încurcată şi apoi se retrase. 

Macbeth sorbi din cafea. 

— Hm. Te referi la interviul de la radio? 

Tourtell se întinse după bolul cu cuburi de zahăr, luă 
trei şi băgă unul în gură. 

— Unele dintre lucrurile pe care le-ai spus pot fi 
interpretate ca fiind critici la adresa consiliului local şi a 
mea. Şi, desigur, apreciem un şef al poliţiei care spune 
lucrurilor pe nume, nu vrem să băgăm nimănui pumnul în 
gură. Întrebarea este, desigur, dacă nu cumva critica a 
fost mai dură decât s-a dorit. Sau nu? 

Macbeth îşi puse degetul arătător sub bărbie şi se uită 
gânditor înainte. 

— Nu cred că am exagerat, domnule primar. 

— Vezi, exact la asta mă gândeam, nu doreai să fii 
aspru! Pentru că amândoi vrem acelaşi lucru, Macbeth. 
Binele oraşului. Să punem roţile în mişcare, să reducem 
şomajul. Dacă creşte numărul locurilor de muncă, 
experienţa ne învaţă că scade criminalitatea, cererea de 
droguri, care duce în final la reducerea profiturilor din 


infracţiuni. Curând, numărul persoanelor arestate se va 
reduce drastic şi toată lumea se va întreba cum a reuşit 
inspectorul-şef Macbeth acolo unde au eşuat predecesorii 
săi. Aşa cum ştii, primarul poate avea doar două mandate. 
Prin urmare, după ce voi fi ales, sper, şi-mi voi încheia al 
doilea mandat, va veni rândul altui bărbat. Şi poate că 
atunci cetăţenii vor simţi că tocmai de un astfel de bărbat 
au nevoie, de unul care a obţinut rezultate în calitate de 
şef al poliţiei. 

— Mai doreşti cafea? Macbeth turnă în ceaşca şi aşa 
plină a lui Tourtell, iar cafeaua se revărsă. Ştii ce obişnuia 
să spună prietenul meu, Banquo, domnule primar? Sărută 
fata cât este încă îndrăgostită. 

— Adică? spuse Tourtell, fixând farfuriuţa cu privirea. 

— Sentimentele se schimbă. Oraşul mă iubeşte acum. 
lar patru ani este o perioadă lungă. 

— Poate. Dar trebuie să îţi alegi bătăliile, Macbeth. lar 
acum trebuie să alegi dacă te opui primarului în funcţie - 
chestie care, statistic, rareori duce la victorie - sau dacă 
aştepţi patru ani şi eşti susţinut în alegeri de primarul care 
părăseşte scaunul - chestie care, statistic, aduce adesea 
victoria. 

— O astfel de promisiune nu costă nimic să fie făcută 
şi costă şi mai puţin să fie încălcată. 

Tourtell clătină din cap. 

— Mi-am bazat îndelungata viaţă politică pe alianţe şi 
parteneriate strategice, Macbeth. Kenneth a obţinut 
pentru funcţia de şef al poliţiei puteri atât de extinse, încât 
eu, ca primar, am fost - şi încă sunt - pe deplin dependent 
de bunăvoința şefului poliţiei. Crede-mă, ştiu că încălcarea 
unei promisiuni mă va costa scump. Eşti un bărbat 
inteligent şi înveţi repede, Macbeth. Dar îţi lipseşte 
experienţa complicatului joc de strategie numit politică. 
Popularitatea de moment şi câteva fraze inspirate la radio 


nu sunt de ajuns. Nici doar sprijinul meu nu este suficient, 
dar este mai mult decât poţi să realizezi de unul singur. 

— Nu era necesar să vii aici să mă convingi să nu mă 
înscriu la următoarele alegeri dacă nu credeai că sunt un 
adversar serios. 

— Poţi crede asta, spuse Tourtell. Pentru că nu ai încă 
suficientă experienţă în politică să vezi imaginea de 
ansamblu. Şi aceasta este că, eu continuând să fiu primar 
în următorii patru ani, iar tu şef al poliţiei, oraşul va avea 
de suferit în cazul în care cei mai importanţi conducători ai 
lor nu pot conlucra pentru că au trecut printr-o campanie 
dificilă. Şi mă va împiedica să îţi susţin candidatura mai 
târziu, sper că eşti conştient. 

Sper că eşti conştient. Câtă condescendenţă. Macbeth 
deschise gura să comenteze, dar nu reuşi să îşi exprime 
gândurile. 

— Permite-mi să îţi dau o sugestie, spuse Tourtell. Nu 
candida şi nu va trebui să aştepţi patru ani pentru sprijinul 
meu. 

— 0oo...! 

— Da. În ziua în care îl vei aresta pe Hecate - care va 
însemna o mare victorie pentru amândoi - voi declara 
public că sper că îmi vei succeda în funcţie la alegerile de 
peste patru ani. Ce zici, Macbeth? 

— Am spus la radio că Hecate nu este prioritatea 
noastră. 

— Am auzit asta. Şi am înţeles că nu doreşti să creezi 
presiunea pe care Duncan şi-a pus-o asupra lui însuşi şi 
asupra poliţiei făcând asemenea promisiuni optimiste şi 
mult prea precise. Ziua în care îl vei aresta va fi doar un 
bonus. La asta te-ai gândit, nu-i aşa? 

— Aşa este, spuse Macbeth. Hecate este greu de prins, 
dar dacă se va ivi ocazia... 


— Din păcate, din experienţa mea, ocaziile nu prea au 
obiceiul de a se ivi, spuse Tourtell. Din contră, trebuie 
create şi apoi fructificate. Prin urmare, care este planul tău 
ca să îl arestezi pe Hecate? 

Macbeth îşi drese vocea, în timp ce se juca cu ceaşca 
de cafea. Incercă să îşi adune gândurile. Observase că, 
brusc, îi era greu să facă asta, simţea că e prea mult, prea 
multe mingi cu care să jongleze în acelaşi timp, iar când 
cădea o minge cădeau toate şi trebuia să o ia de la capăt. 
Luase prea mult putere? Sau prea puţină? Macbeth îl căută 
cu privirea pe Seyton, care se aşezase la măsuţa de cafea, 
dar nu avea să găsească ajutor acolo. Desigur că nu. Doar 
ea îl putea ajuta. Lady. El trebuia să renunţe la droguri şi 
să vorbească cu ea. Doar ea putea înlătura ceața, să-i 
pună ordine în gânduri. 

— II voi atrage într-o capcană, spuse Macbeth. 

— Ce fel de capcană? 

— Încă nu am stabilit toate detaliile. 

— Vorbim de inamicul numărul unu al oraşului, aşa că 
aş aprecia dacă mă ţineţi la curent, spuse Tourtell şi se 
ridică. Poate că mâine, la înmormântarea lui Duncan, îmi 
poţi prezenta planul pe scurt? Şi decizia ta în ceea ce 
priveşte alegerile. 

Macbeth dădu mâna cu Tourtell fără să se ridice. 
Tourtell făcu semn cu capul înspre zidul din spatele său. 

— Mereu mi-a plăcut tabloul acela, Macbeth. Ştiu 
drumul spre ieşire. 

Macbeth îl urmări cu privirea. De fiecare dată când îl 
vedea, Tourtell părea tot mai voluminos. Nu se atinsese de 
cafea. Macbeth se întoarse cu scaunul spre tabloul din 
spatele său. Era mare şi imortaliza un bărbat şi o femeie, 
ambii îmbrăcaţi în haine de muncitori, care mergeau 
ţinându-se de mână. In spatele lor venea o procesiune de 
copii, iar în spatele lor soarele era sus pe cer. Imaginea de 


ansamblu. Bănuia că Duncan îl atârnase acolo; pe vremuri, 
Kenneth avusese un portret cu el însuşi. Macbeth îl privi 
atent, dar nu înţelese ce semnifică. 

— Spune-mi, Seyton, tu ce crezi? 

— Ce cred? La dracu’ cu Tourtell! Eşti mai popular 
decât el. 

Macbeth consimţi dând din cap. Seyton era ca el, nu 
vedea imaginea de ansamblu. Doar ea putea să facă asta. 

Lady se închisese în cameră. 

— Trebuie să vorbesc cu tine, spuse Macbeth. 

Nu primi nici un răspuns. 

— lubito! 

— Este din cauza copilului, spuse Jack. 

Macbeth se întoarse către el. 

— | l-am luat. Începuse să miroasă şi nu am ştiut ce 
altceva să fac. Dar ea crede că tu ai cerut asta. 

— Bine. Ai procedat bine, Jack. Doar că am nevoie de 
sfatul ei şi... da. 

— Mă îndoiesc că vă poate sfătui în starea în care se 
află acum, domnule. Pot să îndrăznesc să vă întreb... nu, 
mă iertaţi, mi-am uitat locul, dumneavoastră nu sunteţi 
Lady, domnule. 

— Credeai că sunt Lady? 

— Nu, eu doar... Lady obişnuieşte să îşi împărtăşească 
gândurile cu mine şi o ajut cum pot. Nu că aş avea prea 
multe de oferit, dar câteodată poate ajuta să-ţi limpezeşti 
gândurile doar dacă te auzi rostindu-le în faţa cuiva. 

— Hm. Fă-ne câte o ceaşcă de cafea, Jack. 

— De îndată, domnule. 

Macbeth se duse la mezanin. Se uită în jos, la sala de 
jocuri. Era tot o seară liniştită. Nu văzu nici una dintre 
feţele familiare. Unde erau? 

— Sunt la Obelisc, spuse Jack şi îi dădu lui Macbeth o 
ceaşcă de cafea aburindă. 


— Cum? 

— Clienţii noştri obişnuiţi sunt la Obelisc. Asta vă 
întrebaţi, nu? 

— Poate. 

— Eu am fost la Obelisc ieri şi am numărat cinci. Şi am 
vorbit cu doi dintre ei. Se pare că nu doar noi îi spionăm pe 
ei. Şi ei au pe cineva aici. Şi au văzut cine sunt clienţii 
noştri fideli şi le-au făcut oferte mai bune. 

— Oferte mai bune? 

— Credite. Neoficial, desigur. Nu apar în nici un 
registru contabil al cazinoului Obelisc, iar, dacă vor fi 
întrebaţi, vor nega totul. 

— Atunci le facem aceeaşi ofertă. 

— Cred că problema este mai complicată de atât, 
domnule. Vedeţi cât de puţini clienţi sunt la bar, acolo, jos? 
La Obelisc este coadă. Berea şi băuturile sunt cu treizeci la 
sută mai ieftine şi asta nu doar creşte numărul vizitatorilor 
şi profitul barului, ci îi face pe oameni mai puţin atenţi în 
sala de jocuri. 

— Lady este de părere că avem un alt public-ţintă, 
orientat spre calitate. 

— Clienţii cazinourilor din acest oraş pot fi grupaţi, în 
general, în trei grupuri, domnule. Jucătorii înrăiţi cărora nu 
le pasă de calitatea mochetelor şi de coniacul scump, ei 
vor un crupier eficient, o masă de poker avându-i ca 
oaspeţi pe verii de la ţară pe care îi pot jumuli şi - dacă se 
poate - credit. Obeliscul are acest grup. Şi dumneavoastră 
îi aveaţi pe oamenii de la ţară de care v-am zis, care 
veneau de obicei la Inverness pentru că noi aveam 
reputaţia de a fi un cazinou adevărat. Dar acum au 
descoperit că le place mai mult atmosfera simplă, mai 
distractivă şi destrăbălată a Obeliscului. Sunt persoane 
care mai curând merg la bingo decât la operă. 

— Şi noi suntem opera? 


— Vor bere ieftină, femei ieftine. Altfel, ce rost are să 
iasă în oraş? 

— Şi ultimul grup? 

Jack făcu semn cu degetul spre hol. 

— Oamenii din partea de vest. Cei care nu vor să se 
amestece cu scursurile. Ultimii noştri clienţi loiali. Până 
acum. Pentru că Obeliscul intenţionează să deschidă o 
nouă sală de jocuri de Anul Nou, cu ţinută obligatorie, mize 
minime mai mari şi băuturi mai scumpe la bar. 

— Aha. Şi tu ce ai sugera să facem? 

— Eu? râse Jack. Eu nu sunt decât un receptioner, 
domnule. 

— Şi crupier. 

Macbeth se uită în jos, la masa de blackjack unde el, 
Lady şi Jack se întâlniseră pentru prima dată. 

— Dă-mi voie să îţi cer un sfat, Jack. 

— Un crupier doar priveşte cum lumea îşi plasează 
pariurile, domnule, el nu dă niciodată sfaturi. 

— Bine, atunci ascultă. Tourtell a venit la mine să îmi 
spună că nu vrea ca eu să candidez pentru funcţia de 
primar. 

— V-aţi gândit să faceţi asta, domnule? 

— Nu ştiu. Ei bine, mi-a surâs puţin ideea, m-am 
răzgândit, apoi mi-a surâs iar. Mai ales după ce Tourtell 
mi-a explicat aşa, de sus, ce înseamnă politica. Ce crezi? 

— O, sunt sigur că aţi fi un primar grozav, domnule. 
Gândiţi-vă la tot ce aţi putea face pentru oraş 
dumneavoastră şi Lady! 

Macbeth se uită cu atenţie la faţa înseninată a lui Jack, 
la bucuria sinceră, la optimismul naiv. Ca o reflexie a ceea 
ce fusese şi el odinioară. Şi un gând ciudat i se înfiripă; îşi 
dorea să fie Jack, recepţionerul. 

— Dar aş avea şi multe de pierdut, spuse Macbeth. 
Dacă nu candidez acum, Tourtell mă va sprijini la alegerile 


următoare. Şi Tourtell are dreptate că primarii în funcţie 
sunt mereu realeşi. 

— Mm, spuse Jack, scărpinându-se în cap. Doar dacă 
nu apare un scandal chiar înainte de alegeri, desigur. Un 
scandal atât de grav, încât oraşul să nu îi permită lui 
Tourtell să continue. 

— La ce te gândeşti? 

— Lady m-a rugat să îl verific pe tânărul cu care a 
venit Tourtell la dineu. Sursele mele îmi spun că soţia lui 
Tourtell s-a mutat la vila lor din Fife, iar băiatul lui i-a luat 
locul. Şi este minor. Ce ne trebuie este o dovadă certă că 
au întreţinut relaţii sexuale. Martori. Angajaţi care lucrează 
la casa primarului, de exemplu. 

— Jack, asta este extraordinar! 

Entuziasmul la gândul îndepărtării lui Tourtell îi încălzi 
inima lui Macbeth. 

— Facem rost de dovadă şi apoi îi cer lui Kite să 
aranjeze o dezbatere electorală în direct, în care să ridic în 
faţa lui Tourtell problema acestei relaţii indecente, ca să 
nu aibă timp să se pregătească! Ce zici? 

— Poate. 

— Poate? Cum adică? 

— Mă gândeam numai, domnule, că şi dumneavoastră 
v-aţi mutat în casa unui bărbat fără copii când aveaţi 
cincisprezece ani. Mă gândeam că primarul ar putea să 
răspundă cu asta. 

Macbeth simţi că i se scurge sângele din obraji. 

— Ce? Că eu şi Banquo... 

— Tourtell nu va ezita să riposteze dacă aruncaţi 
primul piatra, domnule. În iubire şi în război, totul este 
permis. Dar, în acelaşi timp, ar fi regretabil dacă s-ar crea 
impresia că v-aţi folosit de poziţia de şef al poliţiei ca să 
cercetaţi viaţa privată a lui Tourtell. 

— Hm, ai dreptate. Şi atunci, tu cum ai proceda? 


— Lăsaţi-mă să mă gândesc puţin. 

Jack luă o gură de cafea. Şi apoi încă una. Apoi puse 
ceaşca de cafea pe masa dintre ei. 

— Informaţia despre băiat trebuie dezvăluită indirect. 
Dar, cât timp veţi fi contracandidatul lui Tourtell, se va 
suspecta că informaţia a venit de la dumneavoastră. Prin 
urmare, dezvăluirea trebuie să fie făcută înainte să vă 
anunţaţi candidatura. Da, ca să fiţi sigur că evitaţi orice 
suspiciune, poate ar trebui să anunţaţi că nu veţi candida, 
cel puţin nu acum, că, mai întâi, trebuie să vă faceţi treaba 
de şef al poliţiei. Apoi, după ce scandalul îl descalifică pe 
Tourtell, veţi declara fără tragere de inimă că vă puneţi în 
serviciul oraşului aflat într-o situaţie dificilă, în care este 
nevoie, pe nepusă masă, de o nouă conducere. La 
întrebările presei, veţi refuza să comentaţi despre 
scandalul ce-l priveşte pe Tourtell, arătând că nu vă pretaţi 
la aşa ceva şi că vă axaţi doar pe cum să puneţi oraşul... 
ă... Aţi folosit o expresie bună la radio, domnule, vă 
aduceţi aminte? 

— Pe calea cea bună, spuse Macbeth. Înţeleg acum de 
ce Lady se sfătuieşte cu tine, Jack. 

— Multumesc, domnule, dar nu-mi supraestimaţi 
importanţa. 

— Nu o fac, dar priveşti lucrurile astea dintr-o 
perspectivă extrem de clară. 

— Poate că este mai uşor să fii crupier şi observator, 
decât participant direct, cu toate riscurile şi trăirile intense 
pe care le implică, domnule. 

— Şi cred că eşti un crupier dat naibii, Jack. 

— Şi, în calitate de crupier, v-aş sfătui să vă verificaţi 
cărţile cu şi mai multă atenţie, ca să vedeţi dacă nu le 
puteţi folosi mai bine de atât. 

— Ăăă...? 


—  Tourtell v-a promis sprijinul pentru alegerile 
următoare, dacă nu candidaţi acum, dar acel sprijin nu va 
avea prea multă valoare dacă este acuzat de pedofilie, nu? 

Macbeth îşi mângâie bărbia. 

— Aşa este. 

— Aşa că acum puteţi cere altceva. Spuneţi-i lui 
Tourtell că nici măcar nu sunteţi sigur că veţi candida la 
următoarele alegeri. Şi că aţi prefera ceva concret, pe care 
vi-l poate oferi imediat. 

— Şi anume? 

— Ce vă doriţi, domnule? 

— Ce îmi... 

Macbeth îl văzu pe Jack făcând semn cu capul spre 
sala de jocuri. 

— Aăă, mai mulţi clienţi? 

— Da. Clienţii Obeliscului. Dar în calitate de şef al 
poliţiei nu aveţi autoritatea să închideţi Obeliscul, chiar 
dacă aveţi dovezi indirecte că acolo se oferă credit în mod 
ilegal. 

— Nu o am? 

— Sunt crupier, se întâmplă să ştiu că autorităţile de 
aplicare a legii pot pune sub acuzare persoane, dar numai 
Oficiul pentru Jocuri de Noroc poate să închidă cazinoul. Și 
oficiul este în subordinea... 

— Primăriei. A lui Tourtell. 

Acum, Macbeth înţelese. Nu avea nevoie de drog. 
Trebuia să arunce restul la WC şi să tragă apa. De undeva, 
se auzi o sonerie. 

— Se pare că avem un oaspete la recepţie, domnule. 

Jack se ridică. Macbeth îl prinse de mână. 

— Să vezi când aude Lady ce am plănuit. Sunt sigur că 
o va ajuta să se facă bine numaidecât. Cum îţi putem 
mulţumi, Jack? 


— Nu trebuie, domnule. (Jack făcu o grimasă.) Este de 
ajuns că mi-aţi salvat viaţa. 


CAPITOLUL 26 


Duff îşi înghiţi voma. Era a patra zi de când urcase la 
bord, dar nu dădea vreun semn de înzdrăvenire. Una era 
marea, alta mirosul îmbâăcsit din cambuză. Aici, în spatele 
uşilor batante era un amestec de miros de grăsime 
râncedă şi lapte acru, iar în cealaltă parte, în sala de 
mese, unde stăteau băieţii şi mâncau, se simţea miros de 
transpiraţie şi tutun. Intendentul îl lăsase pe Duff să facă 
micul dejun, spunând că ar trebui să se poată descurca. Să 
taie pâine şi mezel şi caşcaval, să fiarbă ouă şi să pună de 
cafea putea până şi un marinar începător. 

Lui Duff i se dăduse trezirea la ora şase şi primul lucru 
pe care îl făcuse fusese să vomite în găleata de lângă pat. 
Încă nu dormise două nopţi consecutive în aceeaşi cabină, 
pentru că, din lipsă de cuşete, era nevoit să împrumute 
paturile celor care erau de serviciu, dar din fericire folosise 
doar paturile de jos, aşa că nu trebuise să doarmă cu 
găleata în pat. Îi veni iar greață imediat ce îşi puse 
puloverul. În timp ce mergea spre cambuză, se opri să 
vomite iar în toaleta de lângă cabina ofițerului secund şi în 
chiuveta din faţa ultimei scări abrupte. 

Micul dejun fusese servit şi se părea că membrii 
echipajului care urmau să intre în tură terminaseră deja de 
mâncat. Era timpul să facă curăţenie înainte de pregătirea 
prânzului. 

Duff inspiră profund trei guri de aer îndoielnic, se 
ridică şi se duse în sala de mese. 

La cea mai apropiată masă stăteau patru persoane. 
Cel care vorbea era un mecanic guraliv voinic cu antebraţe 


păroase, un tricou cu sigla Esso pătat cu ulei şi cu urme de 
transpiraţie la subraţ, iar pe cap cu o şapcă cu logoul 
echipei de fotbal Hull City AFC. Înainte şi după ce spunea 
ceva, trăgea aer pe nas, de parcă ar fi pus nişte ghilimele 
verbale. Între ele, erau mereu cuvinte de ocară la adresa 
celor aflaţi mai jos pe scara socială. 

— Hei, Scânteie, strigă mecanicul ca să se asigure că 
toţi ştiu că se referă la tânărul cu ochelari din capătul 
mesei. Ar trebui să-l rogi pe băiatul nou de la bucătărie să- 
ţi încălzească nişte budincă de peşte, ca să îţi bagi sula în 
ea şi să te bucuri de ceva cât mai apropiat de pizdă. 

Îşi trase nasul înainte să izbucnească în râs. De la 
ceilalţi obţinu doar râsete forţate, scurte. Tânărul 
radiotelegrafist afişă un zâmbet fugar şi se aplecă şi mai 
mult spre farfuria lui. 

Mecanicul, pe care ceilalţi mateloţi îl strigau Hutch, îşi 
trase nasul cu putere. 

— Dar, dacă e să ne luăm după micul dejun de astăzi, 
probabil că nu ştii să încălzeşti o budincă de peşte, nu-i 
aşa, orăşene? 

Îşi trase iarăşi nasul. 

Duff urmă exemplul telegrafistului şi nu ridică ochii din 
farfurie. Asta era tot ce avea de făcut până când aveau să 
andocheze în Capitol. Să tacă din gură, să păstreze 
aparențele, să nu iasă în evidenţă. 

— Răspunde, cambuzierule! Asta numeşti tu omletă? 

— Este vreo problemă? întrebă Duff. 

— Problemă? îşi dădu mecanicul ochii peste cap şi se 
uită către ceilalţi. Bobocul mă întreabă dacă este vreo 
problemă. Omleta asta arată şi are gust de vomă. Voma 
ta. Din branhiile tale verzi, care au rău de mare. 

Duff se uită la mecanic. Tipul rânji şi avea un licăr 
malefic în ochii lui strălucitori. O mai văzuse înainte. În 
ochii lui Lorreal, directorul orfelinatului. 


— Îmi pare rău dacă omleta nu este la înălţimea 
aşteptărilor, spuse Duff. 

— „La înălțimea aşteptărilor”, spuse mecanicul şi pufni 
pe nas. Te crezi la vreun restaurant fiţos? Pe mare avem 
nevoie de mâncare, nu de bălegar. Nu-i aşa, băieţi? 

Cei din jurul său chicotiră în semn de confirmare, însă 
Duff văzu că doi dintre ei se uitau în jos, jenaţi. Probabil că 
îi făceau jocul ca să nu devină ţinte. 

— La prânz, intră iar în tură bucătarul, spuse Duff şi 
debarasă masa de farfurii şi cutii de lapte, punându-le pe o 
tavă. Să sperăm că atunci va fi mâncarea mai bună. 

— Ce nu se îmbunătăţeşte, spuse mecanicul, este felul 
în care arăţi. Ai păduchi? De-aia porţi fes? Şi cu flocii ăia 
pe care îi numeşti barbă ce e? Ce s-a întâmplat, ajutorule 
de bucătar? În loc de mutră te-ai ales cu pizda mă-ctii? 

Mecanicul se uită în jur nerăbdător, însă, de data asta, 
toţi cei prezenţi priveau în jos. 

— Am o propunere, spuse Duff. 

Ştia că nu trebuia să facă asta. Ştia că trebuia să tacă. 
Ştia că îşi promisese să tacă. 

— Scânteie n-are decât să-şi bage sula la tine subrat. 
Aşa poate şi el să vadă cum se simte o pizdă udă, şi ai 
avea şi tu parte, în sfârşit, de o pulă. 

In jurul mesei se făcuse aşa o linişte, că se auzea doar 
zgomotul pe care îl făcea Duff când punea pe tavă 
farfuriile cu brânză, cârnaţi şi castraveți. 

— Ce-ai spus, băiete? şuieră mecanicul. 

De data asta nu mai pufăi nimeni. 

— O să repet partea care te interesează cel mai mult, 
spuse Duff, dând tava deoparte. În sfârşit, o să ai parte de 
pulă. 

Accentuă silabele, ca să nu existe dubiu referitor la ce 
spusese. 


Duff se întoarse spre masă. Mecanicul se ridicase şi 
venea spre el. 

— Dă-ţi ochelarii jos, spuse el. 

— Nu văd nimic fără ei, spuse el. Şi cu ei nu văd decât 
un rahat. 

Mecanicul îşi duse braţul spre înapoi, anunțând de 
unde va veni lovitura, şi îşi luă avânt. Duff făcu un pas 
înapoi, se înclină puţin, iar după ce pumnul înnegrit de ulei 
al mecanicului trecu pe lângă el, făcu doi paşi în faţă, 
prinse cealaltă mână a mecanicului, care acum era 
dezechilibrat, îi întoarse mâna în interior spre încheietură, 
cu cealaltă mână prinse cotul mecanicului şi lăsă inerția să 
îl poarte pe mecanic înainte, în timp ce el se poziţionă în 
spatele său. Mecanicul urlă, se aplecă automat în faţă ca 
să reducă durerea din încheietură, iar Duff îl împinse cu 
capul în zid. Duff îl trase pe mecanic înapoi. Apoi îl împinse 
iar înainte. Capul se izbi iar de perete. Duff ridică braţul 
neputincios al mecanicului şi mai sus, putea simţi că în 
curând ceva avea să cedeze, avea să se rupă. Urletul 
mecanicului se transformă într-un plânset, iar degetele lui 
căutau cu disperare căciula lui Duff. Duff îl izbi cu capul de 
perete pentru a treia oară. Se pregătea să îl lovească a 
patra oară, când auzi o voce. 

— Ajunge, Johnson! 

Lui Duff îi trebuiră câteva secunde să îşi aducă aminte 
că acesta era numele pe care îl dăduse când se înscrisese. 
Şi să realizeze că era vocea căpitanului. Duff ridică 
privirea. Căpitanul era chiar în faţa lor. Duff îl eliberă pe 
mecanic, care căzu în genunchi, gemând. 

— Ce se petrece aici? 

Abia acum Duff conştientiză că respira greu. Excitaţia. 
Furia. 

— Nimic, domnule căpitan. 


— Ştiu care este diferenţa dintre nimic şi ceva, 
Johnson. Deci, ce este? Hutchinson? 

Duff nu era sigur, dar bărbatul îngenuncheat părea să 
plângă. 

Duff îşi drese vocea. 

— Un pariu prietenesc, căpitane. Voiam să îi arăt că 
această priză din Fife este mai eficientă decât o schemă 
din Hull. Poate că am exagerat puţin. 

Îl bătu uşor pe spate pe mecanic, care tremura. 

— Regret, amice, dar suntem de acord că, de data 
asta, Fife a câştigat? 

Mecanicul dădu din cap, încă suspinând. 

Căpitanul îşi scoase şapca şi îl privi cu atenţie pe Duff. 

— O priză din Fife zici? 

— Da, spuse Duff. 

— Hutchinson, eşti căutat în sala motoarelor. Voi, 
ceilalţi, nu aveţi treabă? 

Sala de mese se goli imediat. 

— Toarnă-mi o cafea şi stai jos, spuse căpitanul. 

Duff făcu întocmai. 

Căpitanul duse ceaşca în dreptul gurii de vreo două 
ori. Privi în cafeaua neagră şi mormăi ceva pentru sine. Şi, 
chiar când Duff se întreba dacă uitase de el, ridică privirea. 

— De obicei, nu cred că merită să studiez cu atenţie 
trecutul celor de la bord, Johnson. Majoritatea sunt oameni 
simpli, nu foarte inteligenţi, cu un trecut pe care este mai 
bine să nu îl cunoşti şi un viitor care nu va fi pe MS Glamis. 
Prin urmare, pentru că ştiu că nu vor lucra sau nu vor fi 
problema mea pentru mult timp, nu merită să mă implic 
prea tare. Singurul lucru care mă interesează este cum 
lucrează împreună, ca echipaj al meu. 

Căpitanul sorbi iar din cafea. Se strâmbă, iar Duff nu 
ştia dacă din cauza cafelei, durerii sau temei de discuţie. 


— Pari un tip educat şi echilibrat, Johnson, dar nu te 
voi întreba cum ai ajuns aici. Oricum, nu cred că voi afla 
povestea adevărată. Dar cred că eşti unul care ştie câte 
ceva despre cum funcţionează un grup. Ştii că mereu va 
exista o ierarhie şi că în acea ierarhie toţi îşi vor avea rolul 
şi locul lor. 

Căpitanul în vârf, bobocul jos de tot. Cât timp îşi 
acceptă toţi locul lor şi pe cel al altora, avem un echipaj 
care funcţionează. Exact aşa cum îmi place. Dar în acest 
moment avem o neînțelegere la baza ierarhiei de aici, de 
pe MS Glamis. Avem trei răcani posibili. Scânteie, pentru 
că este cel mai tânăr. Tu, pentru că eşti începător. Şi 
Hutchinson, pentru că este prost şi foarte dezagreabil. 

Sorbi iar din cafea. 

— Scânteie ar fi supravieţuit acestei călătorii cu statut 
de boboc de la baza ierarhiei. Este tânăr, suficient de 
inteligent şi vrea să înveţe. lar tu, Johnson, tocmai ai urcat 
pe scara ierarhică pentru ce i-ai făcut lui Hutchinson. După 
câte ştiu, a fost o situaţie pe care ai creat-o tu ca să te 
asiguri de asta. Dar, din câte îl cunosc pe Hutch, şi îl 
cunosc îndeajuns de bine, el a început. La cât este de 
prost, a întins prea mult coarda. Şi de aceea va căuta pe 
cineva pe care să îl domine. Probabil va fi vreun amărât 
din Capitol, de unde va trebui să luăm câţiva oameni noi, 
pentru că se pleacă în permanenţă de pe MS Glamis. 
Înţelegi? 

Duff ridică din umeri. 

— Şi asta este problema mea, Johnson. Hutch va 
continua să încerce, dar este eternul răcan de la baza 
lanţului ierarhic. Şi aş fi preferat ca altcineva să fie în 
această postură, cineva care îşi acceptă liniştit soarta. Din 
moment ce Hutch este un răutăcios care face probleme, 
care consider că a primit suficiente lovituri de la viaţă şi că 
acum este rândul altcuiva, va continua să creeze la bord o 


atmosferă neplăcută. Nu este un mecanic rău, dar 
echipajul meu va lucra mai prost cu el decât fără el. 

Sorbi din cafea. 

— Atunci de ce nu scap de el, întrebi. Şi întrebi asta 
pentru că nu eşti marinar şi nu cunoşti contractele 
colective de muncă încheiate cu Sindicatul Marinarilor, 
ceea ce înseamnă că m-am pricopsit cu Hutch până îl 
prind cu ceva care să îmi dea un aşa-zis motiv obiectiv să 
îl debarc. Agresiunea fizică asupra unui coleg ar fi un astfel 
de motiv obiectiv... 

Duff dădu din cap. 

— Deci? Am nevoie doar de un da şi o semnătură din 
partea ta către Sindicatul Marinarilor, iar restul îl obţin de 
la martori. 

— Doar ne-am jucat puţin, căpitane. Nu se va mai 
întâmpla. 

— Nu, nu ar mai trebui. 

Căpitanul se scărpină pe bărbie. 

— Cum am spus, nu am obiceiul să mă interesez 
degeaba despre trecutul echipajului meu. Dar trebuie să 
spun că priza pe care ai folosit-o împotriva lui Hutch am 
mai observat-o doar la două categorii de persoane. Poliţia 
militară şi poliţia portuară. Elementul comun este, în toate 
cazurile, poliţia. Aşa că acum vreau să aud adevărul. 

— Adevărul? 

— Da. Te-a atacat? 

Duff îl privi îndelung pe căpitan. Probabil că îşi dăduse 
de mult seama că numele lui real nu era Cliff Johnson şi că 
ajutorul de bucătar nu lucrase la nici un restaurant. Tot 
ceea ce dorea era un da şi o semnătură falsă. Când şi dacă 
avea să se pună problema identităţii reale a acestui 
Johnson, el avea să fie departe. 

—  Inţeleg, uite care este adevărul, spuse Duff şi 
căpitanul se aplecă în faţă. Doar ne-am jucat, căpitane. 


Căpitanul se lăsă pe spetează. Duse ceaşca de cafea 
la gură. Peste marginea de ceramică, îl fixa cu privirea pe 
Duff. Nu îl privea în ochi, ci mai sus, spre frunte. În timp ce 
înghiţea, mărul lui Adam din gâtul căpitanului urca şi 
cobora. Apoi, cu destulă forţă, puse ceaşca goală pe masă. 

— Johnson? 

— Da, căpitane? 

— Îmi place de tine. 

— Căpitane? 

— Nu am nici un motiv să cred că îl placi pe Hutch mai 
mult decât oricare dintre noi. Poate că este rău pentru 
mine, dar arăţi că eşti integru. Şi respect asta, aşa că nu 
te voi mai întreba nimic. Ai rău de mare şi eşti un 
mincinos, dar aş fi avut nevoie de mai mulţi ca tine în 
echipaj. Mulţumesc pentru cafea. 

Căpitanul se ridică şi plecă. 

Duff rămase pe scaun timp de câteva secunde. Apoi 
duse ceaşca goală în bucătărie şi o lăsă în chiuvetă. 
Închise ochii, se sprijini cu mâinile de metalul rece şi 
sclipitor şi îşi înghiţi greaţa. Ce făcea? De ce nu îi spusese 
adevărul, că Hutch era un bătăuş? 

Deschise ochii. Îşi văzu reflexia în cratiţa ce atârna sub 
raftul din faţa lui. Inima îi tresări. Fesul i se ridicase la 
nivelul liniei părului fără să îşi dea seama. Probabil că i-l 
mişcase Hutchinson în altercaţie. Cicatricea strălucea pe 
piele ca o dâră groasă de vapori lăsată de avion pe cer. 
Cicatricea. La ea se holbase căpitanul înainte să pună 
ceaşca jos. 

Duff închise ochii, îşi spuse că ar trebui să se 
liniştească, să se gândească bine la toate. 

În ziua plecării, ieşiseră din port atât de devreme, că 
ziarele nu ajunseseră pe stradă, prin urmare căpitanul nu 
avusese cum să vadă că era dat în urmărire. Numai dacă 
nu îi văzuse fotografia cu ocazia televizării conferinţei de 


presă de cu o noapte înainte. Dar, dacă o văzuse, ar mai fi 
fost căpitanul şocat să vadă cicatricea? Nu. Pentru că era 
un bun actor şi nu voia să arate că îl recunoscuse până 
mai târziu, când aveau să îl prindă? Din moment ce Duff 
nu prea avea ce face în legătură cu asta, hotări că el, 
căpitanul, nu realizase nimic, dar cum rămânea cu ceilalţi? 
Nu, stătuse cu spatele la ei până când le ordonase 
căpitanul să iasă. Cu excepţia lui Hutchinson, care era în 
faţa lui. Chiar dacă văzuse cicatricea, lui Duff nu-i părea a 
fi vreunul interesat de ultimele ştiri. 

Duff deschise ochii. 

Peste două zile, miercuri, urmau să andocheze. 

Patruzeci şi opt de ore. Stai la cutie timp de două zile. 
Trebuia să reuşească măcar atât. 

Muzica de orgă începu şi, cum stătea acolo, între 
băncile din catedrală, Macbeth simţi cum i se zbârleşte 
părul pe tot corpul. Fiorul nu era din cauza muzicii, nici a 
discursurilor ţinute de preot şi de primar, nici a coşciugului 
lui Duncan purtat pe culoar de şase bărbaţi, şi nici din 
cauză că nu mai consumase putere. Era din cauza noii 
uniforme pe care o purta. De fiecare dată când se mişca, 
lâna aspră i se freca de piele şi îi dădea fiori. Vechea 
uniformă era dintr-un material mai ieftin, mai confortabil. 
Desigur, ar fi putut alege noul costum negru pe care îl 
primise la sediu şi care putea fi doar din partea lui Hecate. 
Era din lână fină, dar, curios lucru, îl deranja şi mai tare. În 
plus, ar fi fost o încălcare a uzanțelor să apară la 
înmormântarea unui poliţist îmbrăcat în altceva decât în 
uniformă. 

Coşciugul trecu de banca pe care stătea Macbeth. 
Soţia lui Duncan şi cei doi fii mergeau chiar în urma lui cu 
privirea abătută, dar, când unul dintre băieţi îşi ridică 
brusc privirea şi se uită fix ochii lui Macbeth, acesta din 
urmă şi-i lăsă automat în pământ. 


Se înşirară cu toţii pe culoar şi se alăturară cortegiului. 
Macbeth se poziţionă astfel încât să meargă alături de 
Tourtell. 

— Frumos elogiu, spuse Macbeth. 

— Mulţumesc. Regret profund că la nivelul Consiliului 
Local nu s-a aprobat ca această înmormântare să fie 
suportată din bugetul public. Din păcate, cu fabricile 
închise şi reducerea veniturilor din impozite, astfel de 
onoruri sunt la coada listei. Destul de necivilizat, dacă mă 
întrebi pe mine. 

— Primăria are parte de înţelegerea mea. 

— Nu cred că şi familia lui Duncan este de aceeaşi 
părere. M-a sunat soţia lui şi mi-a spus că ar fi trebuit să îi 
plimbăm  coşciugul pe străzi, să le dăm oamenilor 
oportunitatea să arate că le pasă, că voiau ce voia şi 
Duncan. 

— Crezi că oamenii ar fi făcut asta? 

Tourtell ridică din umeri. 

— Sincer, nu ştiu, Macbeth. Din experienţa mea, 
oamenilor din acest oraş nu le pasă de aşa-zisele reforme 
decât dacă văd că le pun pâine pe mese sau le aduc atâţia 
bani cât să îşi ia o bere în plus. Credeam că schimbarea 
începuse să prindă rădăcini în acest oraş, dar dacă era 
aşa, uciderea lui Duncan ar fi trebuit să agite spiritele. În 
schimb, se pare că locuitorii acestui oraş au acceptat că 
aici binele pierde întotdeauna, singurul pe care l-am auzit 
să spună ceva este Kite. Mergi mâine la funeraliile lui 
Banquo şi ale fiului său? 

— Desigur. La Biserica Muncitorilor. Banquo nu era 
tocmai credincios, dar soţia sa, Vera, este înmormântată 
acolo. 

— Dar am fost informat că soţia şi copiii lui Duff vor fi 
înmormântați la catedrală. 

— Da. Personal, nu voi fi aici. 


— Personal? 

— Vom avea oameni aici, în caz că apare Duff. 

— A, da. Ar trebui să îşi conducă familia pe ultimul 
drum. Mai ales că ştie că el poartă vina pentru cele 
întâmplate. 

— Da, vina este un renume durabil, în timp ce onoarea 
şi gloria se duc pe apa sâmbetei într-o singură noapte. 

— Pentru o clipă, ai vorbit ca unul care ştie câte ceva 
despre vină, Macbeth. 

— Atunci permite-mi să mă spovedesc aici şi acum că 
am omorât-o pe fiinţa cea mai apropiată şi mai iubită, 
domnule primar. 

Tourtell se opri pentru o clipă şi se uită la Macbeth. 

— Ce vrei să spui? 

— Mama mea a murit la naştere. Să nu ne oprim. 

— Şi tatăl tău? 

— A plecat pe mare când a aflat că mama este 
însărcinată şi nu s-a mai întors. Am crescut la un orfelinat. 
Eu şi cu Duff. Am stat în aceeaşi cameră. Dar probabil că 
tu nu ai văzut niciodată cum arată o cameră de orfelinat, 
Tourtell. 

— O, am inaugurat un orfelinat sau două. 

leşiră pe treptele bisericii, unde îi întâmpină briza 
umedă dinspre nord-vest. Jos, pe drumul pietruit, Macbeth 
văzu cum coşciugul se înclină periculos. 

— Da, da, spuse Tourtell. Şi marea este o cale de 
scăpare. 

— ÎI critici pe tata, Tourtell? 

— Nici unul dintre noi nu l-a cunoscut, dar vreau doar 
să spun că marea este plină de astfel de oameni. Bărbaţi 
care nu îşi asumă răspunderea pe care le-a impus-o 
natura. 

— Atunci, bărbaţii ca mine şi ca tine ar trebui să îşi 
asume responsabilităţi şi mai mari, domnule primar. 


— Exact. Deci ce ai hotărât? 

Macbeth îşi drese glasul. 

— Văd că este în interesul oraşului ca şeful poliţei să 
rămână şef al poliţiei şi să păstreze buna şi strânsa 
cooperare cu primarul. 

— Inţelepte vorbe, Macbeth. 

— Cât timp această cooperare funcţionează, desigur. 

— La ce anume te referi? 

— La zvonurile că Obeliscul oferă servicii de prostituție 
folosindu-se de acoperirea cazinoului şi acordă ilegal 
împrumuturi anumitor jucători. 

— Prima acuzaţie este veche, de cealaltă nu ştiam. 
Dar, aşa cum ştii, este dificil să clarifici astfel de zvonuri, 
ele rămân la acest stadiu şi nu duc nicăieri. 

— Am suspiciuni concrete în privinţa a cel puţin doi 
jucători şi, cu metode de interogare eficiente şi 
promisiunea unei amnistii, curând voi stabili dacă 
Obeliscul le-a acordat împrumuturi. Apoi, Oficiul pentru 
Jocuri de Noroc va trebui, probabil, să-l închidă cât timp 
operaţiunile ilegale sunt investigate în amănunţime. 

Primarului îi căzură fălcile. 

— Vrei să spui că te abţii să candidezi, în schimbul 
închiderii Obeliscului? 

— Vreau să spun doar că managementul politic şi 
administrativ al oraşului trebuie să fie consecvent în 
aplicarea legilor şi regulamentelor. În caz contrar, curând 
vor fi suspectaţi că au fost corupți de cei care scapă ieftin. 

Primarul plescăi. Ca un copil care gustă o măslină, se 
gândi Macbeth. Genul de mâncare cu al cărei gust te 
obişnuieşti în timp. 

— Aici se pune problema mai multor posibile ilegalităţi, 
spuse Tourtell, mai mult pentru sine. Şi, după cum am 
spus, este greu să desluşeşti astfel de zvonuri, necesită 
timp. 


— Mult timp, spuse Macbeth. 

— Voi anunţa Oficiul despre faptul că vor primi nişte 
informaţii care pot impune închiderea cazinoului. Apropo, 
unde este Lady? Mă gândeam, din moment ce ea şi 
Duncan... 

— Din păcate, nu se simte prea bine. Nimic grav însă. 

— Da, înţeleg. Transmite-i din partea mea salutări şi 
însănătoşire grabnică. Ar fi bine să coborâm să prezentăm 
condoleanţe familiei. 

— Mergi tu primul. Eu te voi urma. 

Macbeth îl urmări pe Tourtell clătinându-se pe scară şi 
prinzând în ambele sale mâini mâna doamnei Duncan, îi 
văzu buzele mişcându-se în timp ce îşi înclina capul cu cea 
mai sinceră compasiune. Chiar arăta ca o ţestoasă. Dar 
Tourtell spusese ceva. Că marea era plină de ei. De 
bărbaţi care au fugit. 

— E totul în regulă, şefule? 

Era Seyton. Aşteptase afară, nu suporta bisericile, 
spunea el, şi asta era în regulă, pentru că aceia care îl 
omorâseră pe inspectorul-şef nu aveau ce căuta înăuntru. 

— Am verificat toate vapoarele de pasageri care au 
plecat din oraş, spuse Macbeth. Dar s-a gândit cineva să le 
verifice şi pe celelalte? 

— Pasageri clandestini, vrei să spui? 

— Da. Sau doar oameni care s-au angajat la bord. 

— Nu. 

— Trimite o descriere exactă a lui Duff către toate 
vapoarele care au părăsit portul ieri. De îndată. 

— S-a înţeles, şefule. 

Seyton cobori treptele din doi paşi şi dispăru pe după 
colţ. ` 

Meredith. Meredith încetase să existe. Insă cicatricea 
de pe inima lui era încă acolo. Şi totuşi, Macbeth nu avea 
să meargă la înmormântare. Pentru că ea încetase de mult 


să existe, cu atât de mult timp în urmă, încât el şi uitase 
cine era ea. Cu atât de mult timp în urmă, încât uitase şi 
cine fusese el pe atunci. 

Îşi mută greutatea de pe un picior pe celălalt, simţi 
materialul pe partea interioară a coapsei, mirosul de lână 
udă. Şi se înfioră. 


CAPITOLUL 27 


Duff era în cambuză şi se uita la bărbaţii din sala de 
mese. Îşi serviseră prânzul, iar acum stăteau şi rulau ţigări 
şi vorbeau încet, râdeau, îşi aprindeau ţigările, îşi beau 
cafelele. Doar unul dintre ei stătea singur. Hutchinson. Un 
plasture mare de culoarea pielii, lipit pe frunte, le spunea 
celor care nu fuseseră de faţă despre bătaia pe care o 
primise. Hutchinson încerca să dea impresia că se 
gândeşte la ceva ce necesită concentrare, în timp ce 
pufăia din ţigara rulată, însă nu era un actor atât de bun 
încât să nu pară că este debusolat. 

— Vom andoca mâine, îi spuse bucătarul, care îşi 
aprinsese şi el o ţigară şi se sprijinea de cuptor. Ai învăţat 
repede. Vrei să mai faci pe chelnerul? 

— Scuze? 

— Stai şi la cursa următoare? 

— Nu, spuse Duff. Dar mulţumesc că ai întrebat. 

Bucătarul ridică din umeri. Duff văzu pe cineva care 
întârziase la prânz legănându-şi porţia de supă şi 
îndreptându-se spre masa lui Hutchinson, privind în sus, 
văzând cine stă acolo şi înghesuindu-se, în schimb, la o 
masă plină. Duff observă că Hutchinson văzuse acelaşi 
lucru, iar acum se concentra şi mai tare asupra ţigării sale, 
în timp ce clipea repede, din când în când. 

— A mai rămas ceva din prăjitura cu brânză de ieri? 


Duff se întoarse. Era mecanicul-şef, stătea în uşa 
batantă afişând o mină expresivă. 

— Îmi pare rău, spuse bucătarul, dar n-a mai rămas. 

— Aşteaptă puţin, spuse Duff. Cred că am împachetat 
o mică porţie. 

Căută în frigider, găsi o farfurie învelită în folie şi 
reveni. l-o dădu mecanicului-şef. 

— Este cam rece. 

— Nu-i nimic, spuse mecanicul-şef, lingându-se pe 
buze. Îmi place rece. 

— O întrebare... 

— Da? 

— Hutchinson... 

— Hutch? 

— Da. Pare cam... deprimat. Mă gândeam la ceva ce 
mi-a spus căpitanul, cum că Hutchinson este un mecanic 
bun. Aşa este? 

Mecanicul-şef scutură din cap, privindu-l încurcat pe 
Duff. 

— Suficient de bun, da. 

— Poate că ar fi bine să-i spună cineva asta. 

— Ce anume? 

— Că este bun. 

— De ce? 

— Cred că poate are nevoie să o audă. 

— Nu ştiu ce să zic. Dacă îi lauzi, vor vrea salarii mai 
mari şi pauze mai lungi. 

— Când ai fost un mecanic începător, ai avut un 
mecanic-şef care ţi-a insuflat sentimentul că avea nevoie 
de tine? 

— Da, dar chiar avea. 

— Încearcă să îţi aminteşti cât de bun ai fost tu în 
realitate pe atunci. 

Mecanicul-şef rămase cu gura căscată. 


În acelaşi timp, vaporul se roti, se auziră ţipete din 
sala de mese şi un bubuit tare în spatele lui Duff. 

— La dracu'! strigă bucătarul, iar când se întoarse Duff 
văzu că supa de mazăre se vărsase pe podea. 

Duff se uită fix la supa aceea densă, verde, de mazăre 
care se răsturnase. Brusc, stomacul i se revoltă, simţi 
voma în gură şi abia reuşi să se prindă de tocul uşii înainte 
să dea la rațe. 

— Ei bine, boboc de primă cursă, spuse mecanicul-şef, 
mai ai alte sfaturi bune? Se întoarse şi plecă. 

— La naiba, Johnson, tot nu ai trecut peste asta? 
mormăi bucătarul, dându-i lui Duff un prosop de bucătărie. 

— Ce s-a întâmplat? întrebă Duff, ştergându-se la 
gură. 

— Ne-a lovit un val, spuse bucătarul. Se întâmplă. 

— Du-te şi ia o pauză. Şterg eu pe aici. 

După ce termină de curăţat podeaua, Duff intră în sala 
de mese şi strânse vasele. Doar trei bărbaţi mai erau 
aşezaţi la o masă, plus Hutch, care nu se mişcase de la a 
lui. 

În timp ce aşeza farfurii şi pahare pe tavă, Duff ascultă 
conversaţia ce se purta în spatele său. 

— Valul trebuie să fi fost de la un cutremur sau o 
alunecare de teren sau aşa ceva, spuse unul dintre ei. 

— Poate că a fost un test nuclear, sugeră un altul. Se 
spune că sovieticii fac ceva în Marea Barents şi se pare că 
undele de şoc fac înconjurul lumii. 

— Ai primit vreun mesaj despre aşa ceva, Scânteie? 

— Nu, râse el. Singurul lucru interesant pe care l-am 
primit era despre căutarea unui tip cu o cicatrice albă pe 
faţă. 

Duff împietri. Continuă să strângă vesela în timp ce 
asculta. 

— Da, este bine că mâine tragem la țărm. 


— Bine pe dracu'. Doamna mea spune că e iar 
însărcinată. 

— Nu te uita la mine. 

In jurul mesei izbucniră hohote de râs. 

Duff se întoarse, ţinând tava în mâini. Hutchinson îşi 
ridicase capul şi, brusc, stătea cu spatele drept. În cele 
câteva ocazii în care se întâlniseră după altercaţie, 
Hutchinson se uitase în jos, evitând privirea lui Duff, dar 
acum se uita fix la Duff, cu ochii cât cepele. Precum un 
vultur care a observat deodată şi bucuros un animal rănit, 
neputincios. 

Duff împinse uşa de la bucătărie cu piciorul şi o auzi 
zăngănind în urma lui. Aşeză tava pe masa de lucru. La 
dracu'! La dracu'! Nu acum, nu când mai sunt mai puţin de 
douăzeci şi patru de ore până când tragem la țărm! 

— Condu mai încet pe aici, spuse Caithness, privind 
prin parbriz. 

Şoferul taxiului luă piciorul de pe acceleraţie şi trecură 
încet pe lângă Obelisc, pe uşa căruia ieşeau oameni în 
stradă. Pe trotuar erau parcate două maşini de poliţie. 
Luminile albastre se învârteau încet. 

— Ce se petrece? întrebă Lennox, iţindu-şi faţa palidă 
printre banchetele din faţă. 

Ca şi Caithness, era încă îmbrăcat în uniformă, pentru 
că taxiul îi luase din faţa bisericii, imediat după 
înmormântarea lui Duncan. 

— Este incendiu? 

— Cei de la Oficiul pentru Jocuri de Noroc l-au închis 
astăzi, spuse Caithness. Pentru suspiciune de încălcare a 
legii privind jocurile de noroc. 

Văzură un poliţist conducând afară un bărbat cu 
perciuni mari îmbrăcat într-un costum subţire, care 
gesticula supărat, . Părea să încerce să dea explicaţii 
poliţistului, care era evident că nu îl asculta deloc. 


— Trist lucru, spuse şoferul. 

— Ce este trist? întrebă Lennox. Că se aplică legea? 

— Se aplică şi nu se aplică. Cel puţin, la Obelisc îţi 
puteai permite o bere şi un joc de cărţi fără să te înţoleşti 
şi să ajungi acasă lefter. Că veni vorba de închis, ştiţi că 
fabrica la care mergeţi s-a închis? 

— Da, răspunse Caithness. 

Şi se gândi că doar atât ştia. Subinspectorul Angus 
sunase în acea dimineaţă şi îi ceruse să îl ia de urgenţă pe 
inspectorul Lennox de la Anti-Corupţie şi să meargă 
împreună la Estex, urmând să afle restul după ce ajungeau 
acolo. Era vorba de corupţie la cel mai înalt nivel şi nu 
trebuiau să spună despre întâlnire nimănui. Când îi 
răspunsese că nu ştia nici un subinspector pe nume 
Angus, el îi explicase că era tipul de la intervenţii speciale 
cu păr lung căruia ea îi zâmbise şi pe care îl salutase în lift. 
Şi-l amintea. Era drăguţ. Arăta mai curând a hipiot 
prietenos, candid, decât a poliţist de la trupele speciale. 

Înaintau pe străzi. Ea îi văzu pe bărbaţii şomeri care se 
sprijineau de zidurile caselor, adăpostindu-se de ploaie, cu 
ţigările atârnând în colţul gurii, cu haine ude pe ei, 
înfometați, cu ochii obosiţi. Hiene. Nu pentru că aşa se 
născuseră, ci pentru că aşa îi transformase oraşul. Duncan 
spusese că, dacă în meniu sunt doar hoituri, atunci eşti 
necrofag, indiferent cine crezi că eşti. Mai spusese şi că, 
indiferent ce-ar fi făcut ei la sediu, cea mai bună metodă 
de-a reduce criminalitatea era crearea locurilor de muncă 
pentru cetăţenii oraşului. 

— Veţi redeschide fabrica Estex? întrebă şoferul, 
făcându-i cu ochiul lui Caithness. 

— Ce te face să crezi asta? 

— Cred că Macbeth este mai deştept decât Duncan. 

— Cum aşa? 


— Să închizi o fabrică doar pentru că emană nişte 
chestii toxice? Pe dracu'! Toţi care lucrau acolo fumau şi 
vor muri oricum. Cinci mii de locuri de muncă erau acolo. 
Cinci mii de locuri de muncă de care oraşul acesta avea 
nevoie! Numai un elitist din Capitol putea fi atât de snob. 
Macbeth pe de altă parte, el este unul dintre noi, înţelege 
şi face ceva în privinţa asta. la să conducă Macbeth o 
vreme şi poate lumea o să-şi permită iar să meargă cu 
taxiul în oraşul ăsta. 

— Că tot veni vorba de Macbeth, spuse Caithness, 
întorcându-se spre bancheta din spate. A anulat şedinţa de 
dimineaţă două zile la rând şi în biserică părea foarte 
palid. Este bolnav? 

— Nu el, spuse Lennox. E vorba de Lady. Macbeth abia 
dacă a trecut pe la sediu. 

— Este bine că are grijă de ea, bineînţeles, dar e şeful 
poliţiei şi avem un oraş de gestionat. 

— Este bine că ne are pe noi, atunci. 

Taxiul opri în faţa porţii de care atârna un lanţ cu 
lacăt. Afişul pe care scria INCHIS căzuse pe asfaltul plin de 
gropi. Caithness cobori, rămase lângă geamul deschis al 
portierei şoferului şi, în timp ce îşi aştepta restul, admiră 
panorama pustiului industrial abandonat. Nici o cabină 
telefonică, iar telefoanele din fabrică erau probabil 
deconectate. 

— Cum vom chema un taxi la întoarcere? întrebă ea. 

— Parchez aici şi aştept, spuse şoferul. În oraş oricum 
nu este de lucru. 

În curtea fabricii erau un motostivuitor ruginit şi un 
turn de paleţi din lemn putreziţi. Intrarea pentru persoane, 
de lângă marea uşă culisantă, era deschisă. 

Caithness şi Lennox intrară în holul fabricii. Afară era 
frig, dar era şi mai frig sub acoperişul înalt. Cât vedeai cu 


ochii, cuptoarele păreau nişte strane uriaşe în holul 
dreptunghiular. 

— E cineva? strigă Caithness şi ecoul o făcu să se 
înfioare. 

— Aici! 

Răspunsul se auzi dinspre partea unde erau amenajate 
biroul directorului şi platforma de supraveghere. Ca un 
gardian din închisoare, se gândi Caithness. Sau un amvon. 

Tânărul care era acolo sus făcu semn spre o scară din 
oţel. 

Caithness şi Lennox urcară. 

— Subinspector Angus, spuse el, dând mâna cu ei. 

Chipul sincer îi trăda starea de nervozitate, dar şi 
hotărârea. 

Îl urmară în biroul directorului, care mirosea a 
transpiraţie uscată şi tutun. Ferestrele înalte ce dădeau 
spre hala fabricii aveau un strat gălbui ciudat, care părea 
că era impregnat în geam. Pe masă erau bibliorafturi 
goale, care fuseseră luate de pe poliţele întinse de-a 
lungul zidurilor. Tânărul nu era bărbierit şi purta blugi 
strâmţi, uzaţi, şi o geacă militărească verde. 

— Mulţumesc că aţi venit, deşi v-am anunţat din scurt, 
spuse Angus, făcându-le semn să ia loc pe scaunele din 
lemn degradate. 

— Nu vreau să te intimidez, dar sper că este 
important, spuse Lennox şi se aşeză. A trebuit să amân o 
întâlnire importantă. 

— Pentru că nu aveţi mult timp, pentru că nici unul 
dintre noi nu are mult timp, voi trece direct la subiect. 

— Mulţumesc. 

Tânărul îşi încrucişă braţele. Strângea din dinţi şi 
privirea îi rătăcea, dar degaja o anumită determinare, 
precum cineva care știe că are dreptate. 


— De două ori am fost un credincios, spuse Angus, 
înghițind în sec, şi Caithness îşi dădu seama că recita ceva 
ce îşi scrisese şi memorase pentru această întâlnire. Şi de 
două ori mi-am pierdut credinţa. Prima dată, în Dumnezeu. 
A doua oară, în Macbeth. În primul caz, pentru că nu 
există. În cel de-al doilea caz, pentru că el nu este ceea ce 
susţine. Macbeth nu este un salvator, este un ucigaş 
corupt. Am vrut să spun asta de la început, ca să înţelegeţi 
de ce fac asta. Ca să eliberăm oraşul de Macbeth. 

În liniştea care se lăsă, se puteau auzi suspinele 
profunde ale stropilor de apă ce se izbeau de podeaua 
fabricii. Angus inspiră adânc. 

— Eram... _ 

— Opreşte-te! spuse Caithness. lţi mulţumesc pentru 
sinceritate, Angus, dar, înainte să mai spui ceva, eu şi 
inspectorul Lennox trebuie să decidem dacă vrem să 
auzim mai mult. 

— Lasă-l pe Angus să termine ce are de spus, interveni 
Lennox. Apoi putem discuta mai târziu, în absenţa 
persoanelor neautorizate. 

— Aşteaptă, spuse Caithness. Nu e cale de întoarcere 
dacă primim informaţii care... 

— Am fost trimişi la sediul grupării Norse Riders ca să 
îi omorâm pe toţi, spuse Angus. 

— Nu vreau să aud asta, spuse Caithness ridicându-se. 

— Nu trebuia să fie arestat nimeni, spuse Angus 
ridicând vocea. Noi am tras primii în membrii grupării, iar 
ei abia au reuşit să tragă un - ridică degetul arătător, care 
îi tremura la fel de mult ca şi vocea - un singur glonte 
nenorocit, în legitimă apărare! Nu ca la... 

Caithness mergea tropăind ca să acopere vocea lui 
Angus, deschise uşa şi era gata să treacă pragul, când îi 
auzi numele şi împietri. 


— ... Duff, în Fife. Nu s-a tras deloc dinspre casă. 
Pentru că el nu era acasă. Când am intrat în casă după ce 
am făcut-o ţăndări, am găsit o fată şi un băiat şi pe mama 
lor care... 

Angus nu mai putu să continue. 

Caithness se întoarse spre el. Tânărul era aplecat 
deasupra mesei şi ţinea ochii închişi. 

— „care încercase să îi apere cu propriul ei trup, în 
dormitor. 

— Nu, nu, se auzi Caithness pe sine însăşi şoptind. 

— Macbeth a fost cel care a dat ordinul, spuse Angus. 
lar Seyton s-a asigurat că este îndeplinit de trupele 
speciale. Inclusiv... îşi drese glasul ...de mine. 

— De ce ar ordona Macbeth aceste... asasinate? 
întrebă Lennox, căruia nu-i venea să creadă. Putea pur şi 
simplu să-i aresteze, şi pe Duff, şi pe Norse Riders. 

— Poate că nu, spuse Angus. Poate că ştiau ceva 
despre Macbeth, ceea ce l-a determinat să-i reducă la 
tăcere. 

— Cum ar fi? 

— Nu v-aţi întrebat de ce Norse Riders s-au răzbunat 
pe Banquo? De ce nu l-au ucis pe cel care a dat ordinele, 
Macbeth însuşi? 

— Simplu, pufni Lennox. Macbeth este protejat mai 
bine. Ai vreo dovadă? 

— Ochii ăştia doi, spuse Angus arătând cu degetul. 

— Aceia îţi aparţin, la fel ca aceste acuzaţii. Dă-mi un 
motiv pentru care trebuie să te credem. 

— Există un motiv, spuse Caithness, revenind încet 
spre scaun. Acuzaţiile lui Angus sunt uşor de verificat, 
întrebându-i pe ceilalţi membri ai trupelor speciale şi, dacă 
nu sunt reale, îşi va pierde slujba, va fi condamnat şi nu va 
avea un viitor frumos. Şi el ştie asta. 

Angus chicoti. 


Caithness ridică o sprânceană. 

— Scuză-mă, am spus ceva amuzant? 

— Trupele speciale, spuse Lennox. „Loialitate, 
fraternitate, trecuți prin botezul focului, legați prin sânge”. 

— Poftim? 

— Nu vei reuşi niciodată să determini pe cineva de 
acolo să spună vreun cuvânt împotriva lui Macbeth, spuse 
Angus. Sau Seyton. Sau despre oricare dintre ceilalți. 

Caithness îşi puse mâinile în şold. 

— Deci ai venit cu aceste acuzații despre asasinări 
chiar dacă ştii că nu există posibilitatea de a le dovedi? 

— Macbeth mi-a spus să ard trupul unui bebeluş ucis 
în masacrul de la clubul motocicliştilor, spuse Angus. Aici. 
Într-unul dintre cuptoare. 

Caithness se cutremură. Şi regretă. De ce nu se 
întorsese? De ce nu era deja în acel taxi, departe de toate 
acestea? 

— Am spus nu, continuă Angus. Dar asta Înseamnă că 
a făcut-o altcineva. Poate că el. Am căutat prin cuptoare şi 
unul dintre ele a fost folosit recent. M-am gândit că, dacă 
le spuneţi criminaliştilor voştri să verifice cuptoarele, 
poate găsesc urme. Amprente, resturi de oase, ce ştiu eu? 
Şi dacă aţi găsi, Direcţia Anticorupţie ar putea prelua 
cazul. 

Lennox şi Caithness avură un schimb de priviri. 

— Poliţia nu poate să-şi investigheze propriii ofiţeri, 
spuse Lennox. Nu ştiai? 

Angus se încruntă. 

— Dar... Anticorupţia nu este... 

— Nu, noi nu putem desfăşura anchete interne, spuse 
Lennox. Dacă vrei să îl anchetezi pe şeful poliţiei, trebuie 
să prezinţi cazul în faţa Consiliului Local şi a lui Tourtell. 

Angus îşi scutură disperat capul. 


— Nu, nu, sunt cumpăraţi cu toţii! Trebuie să o facem 
pe cont propriu, trebuie să-l prindem pe Macbeth din 
interior. 

Caithness nu-i răspunse. Dar constată că Angus avea 
dreptate. Nimeni din Consiliul Local, nici măcar Tourtell 
însuşi, nu ar fi îndrăznit să-l înfrunte pe Macbeth. Kenneth 
se asigurase ca şeful poliţiei să aibă autoritatea să reprime 
dur o astfel de insurecție politică. 

Lennox se uită la ceas. 

— Am o întâlnire în douăzeci de minute. Îţi recomand 
să uiţi de chestiune până când ai ceva concret, Angus. 
Apoi poţi să îti încerci norocul în faţa consiliului local. 

Angus clipi necrezându-şi urechilor. 

— Să îmi încerc norocul? spuse el cu vocea răguşită. 

Se întoarse spre Caithness. Disperare, implorare, 
teamă şi speranţă, toate se succedară ca o poveste pe 
chipul lui senin. Şi, deodată, ea îşi dădu seama că Angus 
nu o chemase şi pe ea doar pentru că avea nevoie de 
tehnicienii ei de la Criminalistică să verifice cuptoarele. 
Când Angus avea să prezinte situaţia Direcţiei 
Anticorupţie, urma să aibă nevoie de un martor, de oa 
treia persoană, pentru ca Lennox să nu pretindă că nu 
primise această informaţie, ceea ce putea să îi facă viaţa 
neînsemnată. Angus o alesese pe ea doar pentru că ea Îi 
zâmbise candid în lift. Pentru că părea o persoană în care 
putea avea încredere. 

— Inspector Caithness? spuse el încet, aproape 
implorând. 

Ea inspiră adânc. 

— Lennox are dreptate, Angus. Ne ceri să atacăm un 
urs, înarmaţi cu o sabie din carton. 

Ochii lui Angus începuseră să lucească de lacrimi. 

— Vă este teamă, se cutremură el. Mă credeţi, altfel 
nu aţi mai fi aici. Dar vă este teamă. Vă este teamă, 


pentru că mă credeţi. Pentru că v-am arătat de ce e în 
stare Macbeth. 

— Hai să cădem de acord că această întâlnire nu a 
avut loc, spuse Lennox, îndreptându-se spre uşă. 

Caithness se pregătea să îl urmeze, când Angus o 
prinse de mână. 

— Un bebeluş, şopti el plângând. L-a pus într-o cutie. 

— A fost o victimă nevinovată căzută în lupta 
împotriva criminalităţii organizate, spuse ea. Se mai 
întâmplă. Faptul că Macbeth vrea să ascundă situaţia de 
presă ca să nu implice Poliţia într-un scandal nu-l face un 
criminal. 

Caithness văzu cum Angus îi eliberează mâna de parcă 
îl ardea. El făcu un pas înapoi şi o privi. Caithness îi 
întoarse spatele şi plecă. 

Pe scara de oţel, coborând în hala fabricii, aerul rece îi 
lovi obrajii încinşi. 

În drum spre ieşirea din fabrică, ea se opri în faţa 
unuia dintre cuptoare. In cenuşa gri erau dâre şi urme. 

Lennox se opri în uşa fabricii şi îi făcu semn cu mâna 
taximetristului să intre pe poartă, ca să nu fie nevoiţi să 
alerge prin ploaia torențială. 

— Ce crezi că vrea Angus să găsească? întrebă el. 

— Să găsească? 

Caithness se întoarse şi se uită în sus, spre biroul 
directorului. 

— Trebuie să fie conştient că este prea tânăr pentru 
un post de conducere, spuse Lennox. Hei! Aici! Este vorba 
despre onoare şi faimă? 

— Poate că este vorba despre ceea ce a spus. Că 
cineva trebuie să îl oprească pe Macbeth. 

— Chemarea datoriei? chicoti Lennox, iar Caithness 
auzi sunetul pietrişului zdrobit sub roţile maşinii. Toţi vor 
ceva, Caithness. Vii? 


— Da. 

Caithness abia distingea silueta lui Angus în spatele 
ferestrei de acolo de sus, nu se mişcase din loc după ce ei 
plecaseră. Doar stătea acolo. Părea că aşteaptă ceva. 

Cât va dura până când Lennox îi va spune lui Macbeth 
despre răzvrătire? 

Ce avea să facă ea cu informaţia dată de Angus? 

Caithness îşi pipăi obrajii. Ştia de ce sunt încinşi. Se 
îmbujorase. Din cauza ruşinii. 

Lennox o luă pe scurtătură prin holul gării centrale. 
Avea o afinitate pentru scurtături. Întotdeauna îi 
plăcuseră. Cumpărase dulciuri ca să îşi facă prieteni, 
minţise că a sărit în apă de pe macaraua de pe chei, şi o 
păcălise pe fata care lucra la chioşc pentru ca ea să îi facă 
o felaţie. Purtase pantofi cu talpă mai groasă decât ceilalţi, 
copiase la examene şi tot fusese nevoit să îşi umfle puţin 
nota atunci când s-a afişat. Tatăl său obişnuia să spună - 
de regulă, cu ocazia reuniunilor de familie şi fără să facă 
referire clară la cineva anume - că doar un bărbat fără 
coloană vertebrală se foloseşte de scurtături. Când tatăl 
său făcuse o mică donaţie universităţii private din oraş, 
cruţându-se pe sine şi pe Lennox de ruşinea de a fi studiat 
în sectorul public, Lennox îşi falsificase şi diploma de 
licenţă. Nu ca să o arate eventualilor angajatori, ci tatălui 
său, care dorise să o vadă. Minciuna a ieşit, desigur, la 
iveală, pentru că Lennox nu a avut tăria să reziste privirii 
suspicioase şi întrebărilor tatălui său, iar acesta i-a spus că 
nu înţelegea cum o moluscă precum Lennox putea să stea 
în picioare, neavând nici o vertebră în corp. 

Bine, dar cel puţin avea suficientă coloană vertebrală 
să-i ignore pe dealerii care îl abordau şi îi ofereau în 
şoaptă produsele lor. Recunoşteau de la o poştă un drogat. 
Oricum, dacă nu făcea rost de poţiune aşa, i se livra în 
plicuri maro, cu expeditor anonim. Sau, uneori, când 


solicita tratament special, îl legau la ochi şi îl conduceau - 
ca pe un prizonier de război în faţa plutonului - în 
bucătăria secretă, unde îşi primea doza direct din oală. 

Trecu de Bertha Birnam, unde Duff căzuse în plasa lui 
cu judecătorul din Capitol. Dar Hecate nu spusese nimic 
despre asasinarea soţiei şi copiilor lui Duff de către 
Macbeth. Lennox mări pasul traversând Piaţa Muncitorilor, 
ca şi cum trebuia să se grăbească înainte să se întâmple 
ceva. Ceva în sinea lui. 

— Macbeth este ocupat, spuse recepţionerul mărunt 
de la Inverness. 

— Spune-i că este inspectorul Lennox. Este important 
şi durează doar un minut. 

— Staţi să vă anunţ, domnule. 

În timp ce aştepta, Lennox aruncă o privire în jur. Nu 
putea să spună exact ce, dar părea că lipseşte ceva. Un 
ultim retuş. Poate că se schimbase doar atmosfera, poate 
că era pentru că nişte tipi nu foarte bine îmbrăcaţi râdeau 
zgomotos în timp ce se îndreptau spre sala de jocuri, 
oaspeţi cum nu văzuse ultima dată când venise aici. 

Macbeth cobori. 

— Bună ziua, Lennox. 

— Bună ziua, domnule inspector-şef. Este aglomerat 
astăzi. 

— Cartofori de zi, direct de la Obelisc. Oficiul pentru 
Jocuri de Noroc a închis localul cu câteva ore în urmă. Să 
ne aşezăm aici, nu am prea mult timp, din păcate. 

— Mulţumesc, domnule. Voiam doar să te informez 
despre o întâlnire care a avut loc astăzi. 

Macbeth căscă. 

— Da? 

Lennox inspiră adânc. Ezită. Pentru că, desigur, erau 
un milion de fraze de început din care să aleagă. Mii de 
moduri de a transmite acelaşi mesaj. 


Sute de prime cuvinte din care să aleagă. Şi, cu toate 
acestea, doar două opţiuni. 

Macbeth se încruntă. 

— Domnule, spuse recepţionerul. Un mesaj de la masa 
de blackjack, întreabă dacă le putem da un alt crupier, s-a 
făcut coadă. 

— Vin, Jack. Îmi pare rău pentru întrerupere, Lennox, 
de obicei Lady se ocupa de aşa ceva. Deci? 

— Da. Întâlnirea... 

Lennox se gândi la cei de acasă. La casa lor. La 
grădină. La cartierul sigur în care copiii nu intrau în 
încurcături. La universitatea la care aveau să meargă. La 
salariul care făcea posibile toate astea. Plus veniturile 
suplimentare, care deveniseră o necesitate pentru a ţine 
lucrurile sub control. Asta nu era pentru el, ci pentru 
familie, familie, familie. Familia /u;, nu o casă în Fife, nu... 

— Da? 

Se deschise uşa de la intrare. 

— Şefu'! 

Se întoarseră. Era Seyton. Abia mai respira. 

— L-am găsit, şefule. 

— L-am găsit...? 

— Pe Duff. Şi ai avut dreptate. Este la bordul unui vas 
care a plecat de aici. MS Glamis. 

— Fantastic! Macbeth se răsuci spre Lennox: Trebuie 
să mai aştepte, inspectore, acum trebuie să plec. 

Lennox rămase aşezat, în timp ce ceilalţi doi dispărură 
pe uşă. 

— E un om ocupat, zâmbi recepţionerul. Cafea, 
domnule? 

— Nu, spuse Lennox, privind în gol. 

Afară începuse să se întunece, dar mai erau vreo două 
ore până la următoarea doză. O eternitate. 

— Poate totuşi am să beau o cafea, mulţumesc. 


O eternitate pentru cineva fără coloană vertebrală. 


CAPITOLUL 28 


— Unde pleci? şopti Meredith. 

— Nu ştiu, spuse Duff încercând să o mângâie pe 
obraz, dar nu ajunse la ea. Am o adresă, însă nu ştiu ce 
este acolo. 

— Atunci de ce mergi? 

— A fost scrisă chiar înainte să moară Banquo şi 
Fleance. Zice „adăpost” şi, dacă ei se puteau refugia 
acolo, poate că şi eu voi fi în siguranţă acolo. Nu ştiu, 
altceva nu am, draga mea. 

— În acest caz... 

— Voi unde sunteţi? 

— Aici. 

— Unde aici? Şi ce faceţi? 

Meredith îi zâmbi. 

— Te aşteptăm pe tine. Încă serbăm ziua de naştere a 
micuţului. 

— A durut? 

— Puțin. A trecut. 

Duff simţi că se sufocă. 

— Lui Ewan şi Emilie le-a fost teamă? 

— Şşş, iubitule, vorbim mai târziu despre asta... 

— Dar... 

Ea îi duse mâna la gură. 

— Linişte, ei dorm, nu trebuie să îi trezeşti. 

Mâna ei. El nu putea să respire. Încercă să o dea lao 
parte, dar era prea puternică. Duff deschise ochii. 

Deasupra lui văzu în beznă o siluetă care îi acoperea 
gura cu mâna. Duff încercă să ţipe şi prinse încheietura 
păroasă, însă celălalt era prea puternic. Duff îşi dădu 


seama cine era când auzi că fornăie. Era Hutchinson, care 
se aplecă şi îi şopti la ureche: 

— Nu scoate un sunet, Johnson. Sau, mai bine spus, 
Duff. 

Fusese dat în vileag. Se pusese o recompensă pe 
capul lui, mort sau viu? Sosise clipa răzbunării. Cuţit? 
Şurubelniţă? Ciocan? 

— Ascultă-mă, Johnson. Dacă îl trezim pe tipul din 
patul de deasupra, eşti terminat, ai înţeles? 

De ce îl trezise mecanicul, şi nu îl omorâse, pur şi 
simplu? 

— Poliţia te va aştepta când vom ancora în Capitol, 
Johnson. 

Îşi luă mâna de pe gura lui Duff. 

— Acum ai fost prevenit, iar noi suntem chit. 

Cabina se lumină puţin când se deschise uşa. Apoi uşa 
se închise, iar el dispăru. 

Duff clipi în întuneric, crezând pentru o clipă că şi 
Hutchinson îi apăruse doar în vis. Cineva tuşi în patul de 
deasupra. Duff nu ştia cine dormea în el, împărțeau prin 
rotaţie puţinele paturi care erau. Bucătarul îi explicase că 
nu erau paturi suficiente pentru că la ultima cursă 
transportaseră nişte „lăzi importante de muniţie”. 
Fuseseră nevoiţi să scoată paturi şi să folosească două 
dintre cabine, pentru că regulamentele le permiteau să 
stocheze doar o anumită cantitate de explozibil într-un 
singur loc de pe vas. Doar cei care aveau uniforme cu 
trese aveau cabina lor. Duff îşi aruncă picioarele pe podea 
şi se grăbi afară, pe hol. Văzu spatele îmbrăcat într-un 
tricou murdar cu logoul Esso îndreptându-se spre scara 
care ducea în camera motoarelor. 

— Aşteaptă! 

Hutchinson se întoarse. 

Duff alergă spre el. 


Ochii mecanicului străluciră. Dar _ licărul malefic 
dispăruse din ei. 

— Ce vrei să spui? spuse Duff. Poliţia? Suntem chit? 

Hutchinson îşi încrucişă braţele. 

— M-am dus la Scânteie să... - alt fornăit - ...îmi cer 
scuze. Căpitanul vorbea pe staţia radio. Erau cu spatele la 
mine şi nu m-au auzit. 

Duff simţi că îi stă inima în loc şi îşi încrucişă braţele la 
piept. 

— Continuă. 

— Căpitanul a spus că are pe un anume Johnson care 
se potrivea descrierii. Că ai o cicatrice pe faţă şi te-ai 
înregistrat în ziua potrivită. Vocea ce se auzea la staţie i-a 
spus căpitanului să nu facă nimic, pentru că Duff este 
periculos şi că poliţia avea să fie pregătită când acostează. 
Căpitanul a răspuns că era bucuros să afle asta, după ce 
te-a văzut în acţiune. 

Hutchinson îşi trecu două degete peste frunte. 

— De ce mă avertizezi? 

Mecanicul ridică din umeri. 

— Căpitanul a spus că ar trebui să îmi cer iertare de la 
Scânteie. Mi-a spus că singurul motiv pentru care îmi pot 
păstra încă slujba este pentru că ai refuzat să mă torni. Şi 
aş vrea să păstrez slujba asta... 

— Şi o vei face? 

Mecanicul îşi trase nasul. 

— Probabil. Doar asta ştiu să fac, după câte îmi zice 
mecanicul-şef. 

— A! A spus el asta? 

Hutchinson zâmbi. 

— In seara asta a venit la mine şi mi-a spus că nu ar 
trebui să mă dau mare, că nu sunt decât un buboi de pe 
fundul navei ăsteia, dar că sunt un mecanic bun. Apoi a 
plecat. Ciudaţi tipii de pe nava asta, nu? 


Râse. Aproape că părea fericit. 

— Mai bine cobor acolo unde este nevoie de mine. 

— Aşteaptă, spuse Duff. De ce vorbeşti de funie în 
casa spânzuratului? Nu pot fugi înainte să acostăm. 

— Nu-i problema mea, Johnson. Suntem chit. 

— Suntem? Vasul tău a transportat mitralierele care 
mi-au ucis nevasta şi copiii, Hutchinson. Nu, nu este 
problema ta şi nu a fost nici problema mea când căpitanul 
mi-a cerut să îi dau un motiv să te concedieze. 

Hutchinson mormăi. 

— Atunci sari în apă şi înoată. Mai sunt câteva mile. 
Ajungem peste nouă ore, Johnson. 

Încă un pufăit. 

Duff rămase pe loc, urmărindu-l pe mecanic cum 
dispare în burta vaporului. Apoi se întoarse spre un hublou 
şi privi marea. Mijeau zorii. Mai erau opt ore până când 
ajungeau în port. Valurile erau mari. Cât de departe putea 
înota pe o astfel de vreme, într-o apă atât de rece? 
Douăzeci de minute? O jumătate de oră? Şi, pe măsură ce 
se apropiau de țărm, căpitanul mai mult ca sigur avea să 
pună pe cineva să îl supravegheze. Duff îşi lipi fruntea de 
geam. 

Nu avea scăpare. 

Reveni în cabină. Se uită la ceas. Era cinci fără un 
sfert. Mai avea un sfert de oră până intra de tură, după 
cum spuneau ei. Se întinse pe pat şi închise ochii. O vedea 
pe Meredith stând în picioare şi făcându-i semn cu mâna 
de pe dealul stâncos, de dincolo de ape. li făcea semn să 
meargă la ea. 

— Te aşteptăm. 

Ca prin vis, se gândi Macbeth. Sau ca şi cum ai înota 
într-o peşteră submarină. Cam aşa ar fi senzaţia când 
mergi prin somn. Într-o mână ţinea lanterna şi cu cealaltă 
pe Lady. Lumina cu lanterna masa de ruletă şi scaunele 


goale. Umbrele se plimbau pe pereţi ca nişte fantome. 
Cristalul fals ce atârna deasupra lor strălucea. 

— De ce nu este nimeni? întrebă Lady. 

— Au plecat cu toţii acasă, spuse Macbeth, luminând 
cu lanterna o sticlă de whisky pe jumătate goală, de pe 
masa de poker, gândul zburându-i pe loc la stupefiante. 

Începuse să resimtă efectele sevrajului, dar rezista. El 
era puternic, mai puternic ca niciodată. 

— Suntem doar noi doi, draga mea. 

— Dar noi nu închidem niciodată. 

Ea îşi eliberă mâna. 

— Ai închis cazinoul Inverness? Şi ai schimbat totul. Nu 
mai recunosc nimic! Asta ce este? 

Intraseră într-o altă încăpere, iar în conul de lumină se 
vedea un şir de jocuri mecanice. Erau aşezate în rând şi 
dispăreau în cameră. Ca o armată de mici roboţi 
somnoroşi, se gândi Macbeth. Cutii mecanice care nu 
aveau să se mai trezească vreodată. 

— Uite, sicrie de copii, spuse Lady. Cât de multe sunt! 
Atât de multe... 

Vocea îi păli şi locul ei fu luat de plânsetul tăcut. 

Macbeth o trase aproape de el şi o luă de lângă 
aparatele de joc. 

— Nu suntem la Inverness, dragă, acesta este 
Obeliscul. Am vrut să îţi arăt ce am făcut pentru tine. Uite, 
este închis, au oprit chiar şi curentul. 

Vezi, aceasta este victoria noastră, acesta este 
frumosul câmp de luptă al duşmanului, dragă. 

— Este urât, este hidos! Şi pute. Nu simţi mirosul? 
Miroase a cadavre, vine dinspre garderobă! 

— Draga mea, draga mea, se simte de la bucătărie. 
Poliţia a dat afară pe toată lumea, ca să nu fie distruse 
dovezile. Uite, fripturile sunt încă în farfurii. 


Macbeth plimbă lanterna peste mesele cu feţe de 
mese albe, lumânări arse şi feluri de mâncare servite pe 
jumătate. Rămase nemişcat când lumina fu reflectată de o 
pereche de ochi galbeni, strălucitori, ce se uitau la ei. Lady 
ţipă. El băgă mâna în geacă, însă apucă doar să 
întrezărească un trup firav, înainte ca acesta să dispară în 
beznă. Şi realiză că în mână ţinea un pumnal de argint. 

—  Linişteşte-te, iubito. Era un câine. Probabil că a 
simţit mirosul şi a intrat cumva. Gata, gata, acum a plecat. 

— Vreau să plec! Du-mă afară! Vreau să plec de aici! 

— Da, da, am văzut destul, acum ne întoarcem la 
Inverness. 

— Vreau să plec de aici, am spus! 

— Ce vrei să spui? Unde? 

— Departe! 

— Dar... 

El nu îşi termină propoziţia, doar firul gândurilor. Nu 
aveau unde altundeva să meargă. Niciodată nu avuseseră, 
iar el nu se gândise la asta până acum. Că toţi ceilalţi 
aveau familie, o casă din copilărie, rude, o casă de 
vacanţă, prieteni. Ei se aveau doar unul pe altul şi cazinoul 
Inverness. Nu-şi imaginase niciodată că nu era destul. Nu 
până acum, când provocaseră toată lumea, iar el o pierdea 
pe ea. Lady trebuia să-şi revină, trebuia să se trezească, el 
trebuia să o scoată din tenebrele în care era prinsă, de 
asta o adusese aici. Dar nici măcar victoria nu părea să fie 
de ajuns ca să se trezească la realitate. lar el avea nevoie 
de ea acum, avea nevoie de mintea ei lucidă, de mâna 
sigură, nu de această femeie tăcută şi plângăcioasă, care 
nu ştia nici măcar ce se întâmplă în jurul ei. 

— L-am găsit pe Duff, spuse el, în timp ce o conducea 
grăbit prin întuneric, spre ieşire. Seyton s-a dus cu avionul 
în Capitol, iar la ora două MS Glamis va acosta la cheu. 


Afară se făcuse ziuă, dar la Obelisc toate ferestrele 
erau acoperite, era noapte eternă şi petrecere. Mese de 
jocuri pe lângă care nu-şi amintea să fi trecut când 
veniseră apăreau brusc în conul de lumină şi le blocau 
calea. Sunetul paşilor lor era estompat de mochetă şi i se 
păru că din spatele lor se aud câini mârâind şi lătrând. La 
dracu', unde era? Unde era ieşirea? 

Lennox stătea pe iarba verde. Parcase maşina mai sus 
pe strada principală şi îşi pusese ochelarii de soare. 

Acesta fusese unul dintre motivele pentru care nu se 
stabilise în Fife. Era prea multă lumină. Deja simţea cum 
soarele îi arde pielea palid-rozalie, ca şi cum avea să ia foc 
ca un vampir. 

Însă el nu era vampir. Sau era? Unele lucruri nu se văd 
până nu te apropii de ele. Aşa era şi cu casa vopsită în alb 
din faţa lui. Doar după ce te apropiai vedeai că albeaţa era 
punctată de mici găuri negre. 


CAPITOLUL 29 


— Bine aţi venit la bord! îi ură căpitanul vaporului MS 
Glamis când pilotul păşi la bord. Aş vrea să ajungem la ora 
stabilită astăzi, pentru că suntem aşteptaţi. 

— Nici o problemă, zise pilotul dând mâna cu căpitanul 
şi postându-se lângă el. Dacă motoarele funcţionează cum 
trebuie, adăugă el. 

— De ce să nu funcţioneze? 

— Unul dintre inginerii tăi a cerut permisiunea să 
meargă cu barca cu motor la țărm, ca să facă rost deo 
piesă de schimb de care inginerul-şef are urgentă nevoie 
atunci când acostăm. 

— Serios? se miră căpitanul. N-am fost înştiinţat de 
asta. 


— Probabil că e doar un detaliu nesemnificativ. 

— Cine este inginerul care a cerut piesa? 

— Hutch sau cum l-o chema. Uite-i acolo! 

Pilotul arătă cu degetul înspre barca ce se îndepărta 
rapid de vapor. 

Căpitanul îşi luă binoclul. La pupa zări o şapcă cu 
motiv tigrat, deasupra spatelui îmbrăcat cu tricou alb cu 
emblema Essos pe el. 

— S-a întâmplat ceva? îl întrebă pilotul. 

— Nimeni nu părăseşte vasul fără aprobarea mea, 
rosti căpitanul. Cel puţin nu astăzi. 

Apăsă butonul pentru cambuză. 

— Băiete! 

— Căpitane! veni răspunsul. 

— Trimite-l pe Johnson să-mi aducă două ceşti de 
cafea. 

— Vin eu, căpitane! 

— Am zis Johnson! 

— Are crampe la stomac, căpitane, şi l-am lăsat să 
doarmă până când sosim. 

— Verifică să fie în pat. 

— Da, sigur! 

Căpitanul luă mâna de pe buton. 

— Trei grade spre babord! ordonă pilotul. 

— Da, să trăiţi! zise secundul. 

Inspectorul Seyton spusese că cel mai sigur era ca 
persoanele care fuseseră informate, căpitanul şi 
telegrafistul, să rămână singurele care ştiau situaţia, astfel 
încât Duff să nu îşi dea seama că a fost demascat. Seyton 
împreună cu doi dintre cei mai buni oameni din echipa lui 
aveau să fie pe poziţii în port şi aveau să îl înconjoare pe 
Duff. Şi Seyton subliniase că se vor asigura că nici unul 
dintre membrii echipajului nu se află prin preajmă ca să nu 
fie nimeni rănit dacă vor exista eventuale schimburi de 


focuri. Deşi în urechile căpitanului mesajul a sunat mai 
degrabă când se vor trage focuri de armă şi nu dacă. 

— Căpitane! Johnson doarme buştean în patul lui. Să-l 
trezesc? 

— Nu! Lasă-l să doarmă. Este singur în cabină? 

— Da, căpitane! 

— Bun, bun! 

Căpitanul se uită la ceas. Totul trebuia să se termine 
într-o oră şi se putea întoarce acasă la soţia lui. Nu mai era 
mult şi urmau câteva zile libere. Mai era şi convocarea de 
la şedinţa de a doua zi de la comandamentul firmei, 
privind raportul primit de la compania de asigurări despre 
un număr suspect de ridicat de cazuri de aceeaşi boală 
detectată la membrii echipajului care au lucrat în cambuza 
vaporului MS G/amis în ultimii zece ani. Ceva legat de 
sânge. 

— Cursul este bun, zise pilotul. 

— Să sperăm, mormăi căpitanul. Să sperăm! 

Ora unu şi zece minute. În urmă cu zece minute un 
cap uriaş de elan ieşise din pendulul de pe perete care 
mugise. Angus se uită în jur. Îşi făcea griji din cauza locului 
ales. Chiar dacă acum în barul preferat al echipei de 
intervenţie nu erau decât nişte zilieri fără loc de muncă şi 
nişte beţivani, dacă îl vedea cineva din poliţie vorbind cu 
reporterul, sigur Macbeth avea să afle foarte repede. Pe de 
altă parte, barul trezea mai puţine suspiciuni decât un alt 
loc mai dosnic. 

Dar lui Angus nu îi plăcea. Nu îi plăcea elanul. Nu îi 
plăcea faptul că jurnalistul nu ajunsese încă. Angus ar fi 
plecat demult, dacă asta nu ar fi fost ultima lui şansă. 

— Îmi cer scuze pentru întârziere. g 

R-ul acela gutural. Angus îşi ridică privirea. Il 
recunoscu imediat după voce şi apoi îl văzu pe Walter Kite 
îmbrăcat în pelerină galbenă cauciucată. Angus citise că 


reporterul radio spunea „nu” în mod consecvent 
televiziunii şi refuza să apară în ziarele şi revistele cu 
celebrităţi, pentru că el considera că publicarea fotografiei 
abate atenţia publicului de la subiectul emisiunii sau al 
articolului: cuvântul era suprem. 

— Ploaie şi trafic, spuse Walt Kite în timp ce îşi 
descheia haina. 

Îi curgea apă pe părul şi aşa rar. 

— Întotdeauna este ploaie şi trafic, zise Angus. 

— Este scuza pe care o folosim întotdeauna, zise Kite 
şi se aşeză în faţa lui în separeu. Adevărul este că mi-a 
sărit lanţul de la bicicletă. 

— Nu credeam că Walter Kite minte, i-o reteză Angus. 

— Omul de radio Kite nu minte niciodată, zise Kite 
zâmbind ştrengăreşte. Persoana fizică Walter însă e 
departe de acest model. 

— Eşti singur? 

— Întotdeauna. Am venit să aud ceea ce nu ai putut 
să-mi relatezi la telefon. 

Angus trase aer în piept şi începu să vorbească. Nu 
simţea nimic din nervozitatea pe care o simţise când le 
relatase cazul lui Lennox şi lui Caithness. Poate pentru că 
zarurile fuseseră aruncate, nu mai rămăsese cale de 
întors. Folosi aproximativ aceleaşi cuvinte ca la Estex în 
ziua precedentă, şi îi relată şi despre întâlnirea pe care o 
avusese cu Lennox şi Caithness. Turnă totul. Numele. 
Detaliile de la intervenţia de la club şi de la cea din Fife. 
Ordinul de a incinera trupul copilului. In timp ce 
povesteau, Kite luă un şerveţel din cutia de pe masă şi 
încercă să-şi şteargă uleiul negru de pe degete. 

— De ce eu? îl întrebă Kite şi mai luă un şerveţel. 

— Pentru că eşti considerat un reporter curajos şi 
integru, îi răspunse Angus. 


— Mă bucur să aud că lumea mă consideră aşa, zise 
Kite studiindu-l pe Angus. Ai un limbaj mai elevat decât 
ceilalţi poliţişti. 

Angus ridică din umeri. 

— Am studiat teologie. 

— Aşa se explică şi limbajul, şi de ce doreşti să te 
expui la aşa ceva. Tu crezi în mântuire pentru faptele 
bune. 

— Greşiţi aici, domnule Kite, nu cred nici în mântuire, 
şi nici în Dumnezeu. 

— Ai mai vorbit şi cu alţi jurnalişti? întrebă el 
zâmbindu-i într-o parte. Cu sau fără integritate? 

Angus scutură din cap. 

— Bun! Pentru că dacă e să lucrez la cazul acesta, 
trebuie să am exclusivitate. Deci nu le sufla nici o vorbă 
celorlalţi jurnalişti şi nimănui altcuiva. Suntem înţeleşi? 

Angus încuviinţă. 

— Unde pot să te găsesc, Angus? 

— Numărul meu de telefon... 

— Fără telefoane. Dă-mi adresa. 

Angus i-o notă pe unul dintre şerveţelele pătate de 
ulei. 

— Şi acum ce se va întâmpla? 

Kite suspină adânc. De parcă ar fi ştiut că îl aşteaptă o 
muncă grea. 

— Trebuie să verific mai întâi câteva chestiuni. Este un 
caz consistent. Vreau să evit cu orice preţ să fiu suspectat 
că aş face parte din agenda unuia sau altuia în afacerea 
asta. 

— Singurul punct din agenda mea este ca adevărul să 
iasă la iveală şi ca Macbeth să fie oprit. 

Angus îşi dădu seama că ridicase tonul atunci când 
Kite se uită în jur prin bar ca să se asigure că nimeni nu îl 
auzise. 


— Dacă este adevărat, este o minciună că nu crezi în 
Dumnezeu. 

— Dumnezeu nu există. 

— Mă gândesc la ceea ce este dumnezeiesc în om, 
Angus. 

— Te referi la ceea ce este omenesc în om, Kite. A dori 
binele este la fel de omenesc ca dorinţa de a păcătui. 

Kite încuviinţă încet. 

— Dintre noi doi tu eşti teologul. Chiar dacă trebuie să 
mărturisesc că te cred, trebuie să verific veridicitatea 
istoriei. Şi trebuie să te verific pe tine ca persoană. Cum se 
numeşte asta... zise el în timp ce se ridica de pe scaun şi 
îşi lua haina impermeabilă, integritate, nu? 

— Când crezi că va apărea la ziar? Angus trase aer în 
piept şi expiră încet: Nu am încredere în Lennox, pentru că 
mă va raporta lui Macbeth. 

— Am să pun cazul tău în prim-plan, îi spuse Kite. În 
două zile ar trebui să se poată face multe. 

Işi scoase portofelul. 

— Mulţumesc! Imi plătesc singur cafeaua. 

— Sigur. (Kite îşi vâri portofelul la loc.) Eşti o pasăre 
rară în oraşul acesta, ştii, nu? 

— Cel puţin pe cale de dispariţie, îi zâmbi Angus palid. 

Il petrecu pe reporter cu privirea până când ieşi pe 
uşă. Se uită prin bar. Nici o persoană nu îi atrase atenţia, 
toţi păreau să fie absorbiți de ale lor. Două zile. Trebuia să 
încerce să rămână în viaţă două zile. 

Lui Seyton nu-i plăcea Capitolul. Nu îi plăceau 
bulevardele largi,  magnificele şi vechile clădiri 
parlamentare şi alte căcaturi de acelaşi gen, parcurile, 
bibliotecile şi opera, artiştii stradali, bisericuţele mici 
gotice, şi catedrala ridicol de mare, oamenii zâmbitori de 
la restaurante, şi pomposul Teatru Naţional cu fiţoasele 


piese de teatru cu dialoguri incomprehensibile şi cu regi 
înnebuniţi după putere şi care mor în ultimul act. 

De aceea prefera să stea aşa, cu spatele întors la oraş 
şi cu ochii înspre mare. Stăteau într-un birou din port şi 
zăreau deja MS Glamis acum. 

— Sunteţi siguri că nu aveţi nevoie de ajutor? întrebă 
polițistul cu logoul Poliţia Capitol cusut pe uniformă. 

Avuseseră o discuţie despre regulile de jurisdicție 
înainte de sosirea lor, dar şeful poliţiei din Capitol era 
dornic să colaboreze, în parte - după cum spusese el - 
pentru că era vorba despre un caz de omucidere a unui 
poliţist dintr-un alt oraş, în parte pentru că se putea face o 
excepţie la operaţiunile de la bordul unei nave. 

— Mulţumesc încă o dată, dar sunt sigur de asta, 
răspunse Seyton. 

— Bine, dar după ce îl prindeţi şi îl aduceţi la țărm, 
preluăm noi cazul. 

— Absolut. Atâta timp cât păziţi rampa şi vaporul. 

— Nu va scăpa, inspectore! 

Polițistul de la Capitol arătă cu degetul înspre cele 
două bărci cu poliţişti în civil, la vreo cincizeci de metri de 
chei, care se prefăceau că pescuiesc, dar erau gata să-l 
prindă pe Duff dacă ar fi sărit în apă. 

Seyton încuviinţă cu un gest scurt. Nu demult stătuse 
şi el aşa la biroul din administraţia portuară şi aşteptase. 
Pe atunci Duff fusese cel care refuzase ajutorul, cap-sec ce 
era. Dar rolurile s-au schimbat acum. Duff va observa 
manevra. O va recunoaşte. În câteva secunde infinit de 
lungi. Evident că Poliţia din Capitol nu cunoştea ordinele 
lui Macbeth: Că Duff nu avea să vină pe picioarele lui la 
țărm, ci va fi cărat pe braţe. Într-un sac special pentru 
cadavre. 


Vaporul dădea cu spatele şi se generau ape înspumate 
acolo jos, şi vălătucii albi se ridicau la suprafaţă ca bulele 
de şampanie. Seyton îşi încărcă pistolul mitralieră MP-5. 

— Olafson. Ricardo. Sunteţi gata? 

Cei doi agenţi de la forţele speciale au dat din cap. 
Primiseră schiţa vaporului şi ştiau în ce cabină se afla Duff 
acum. 

Bandulele au fost aruncate pe țărm, una în faţă şi una 
în spate, şi parâmele au fost fixate în jurul babalelor şi au 
fost legate. Babordul a fost tras încet spre cauciucurile 
care scârţâiau. O punte a fost lăsată în jos. 

— Acum! ordonă Seyton. 

Fugiră pe chei şi urcară pe rampă. Echipajul navei se 
uita cu gura căscată la ei; căpitanul reuşise să păstreze 
secretul. Coborâră în grabă pe o scară de fier, trecură prin 
dreptul cabinei căpitanului. Merseră mai jos. Şi coborâră şi 
mai mult. Se opriră în dreptul cabinei numărul 12. 

Seyton trase cu urechea la uşă, dar nu auzi decât 
propria respiraţie şi motoarele duduind ale vaporului. 
Ricardo se postase mai departe pe coridor, într-un loc în 
care putea să ţină sub supraveghere celelalte uşi, în cazul 
în care Duff s-ar fi ascuns în altă cabină deoarece i-ar fi 
auzit pe ei venind şi atunci ar fi încercat să scape. 

Seyton îşi porni lanterna şi se uită la Olafson. Apoi 
intră. Lanterna era superfluă, pentru că era destul de 
multă lumină înăuntru. Duff dormea în patul de jos, întors 
spre perete, cu pătura pe el. Avea pe cap căciula verde 
despre care căpitanul le spusese că nu o dă niciodată jos, 
şi care întotdeauna era trasă la ochelarii mari. Exceptând o 
singură dată, atunci când alunecase pe frunte în sus şi 
căpitanul îi văzuse cicatricea. Seyton scoase pistolul pe 
care trebuia să îl plaseze în mâna lui Duff, şi trase două 
gloanţe în peretele din spatele lui. Zgomotul îl asurzi o 
vreme şi câteva secunde auzi doar un ţiuit foarte ascuţit. 


Duff încremenise în pat. Seyton îşi lipi buzele de urechea 
lui. 

— Au tipat, îi zise. Au ţipat şi mi-a plăcut mult. Şi tu 
poţi să tipi puţin, Duff. Pentru că m-am gândit să începem 
cu un glonţ în burtă. De dragul vechii noastre prietenii, aşa 
ca-ntre copoi, sculă arogantă ce eşti! 

Duff emana un miros foarte puternic. Seyton îl inspiră. 
Dar nu era mirosul acela delicios de frică. Era... de 
sudoare. Transpiraţie stătută, acră de bărbat. Mai stătută 
decât s-ar fi zis după cele câteva zile de când dispăruse 
Duff. 

Bărbatul din pat îşi întoarse faţa spre el. Nu era faţa lui 
Duff. 

— Hă? zise bărbatul şi pătura căzu pe jos şi dezvălui 
un bust gol şi un subraţ păros. 

Seyton îi puse ţeava puştii-mitralieră la tâmplă. 

— Poliţia! Ce cauţi aici şi unde este Duff? 

Bărbatul fornăi. 

— Dorm, după cum vezi. Şi nu ştiu cine-i Duff. 

— Johnson, îi zise Seyton apăsând gura puştii atât de 
tare pe tâmpla bărbatului încât capul acestuia se afundă în 
pernă. 

Fornăi din nou. 

— Băiatul din cambuză? Aţi încercat în cambuză? Sau 
în alte cabine? Ocupăm orice pat care este liber în tura 
respectivă. Ce a făcut Johnson? Ceva serios, după câte se 
pare. Bă, dacă vrei să-mi găureşti ţeasta, trage odată, ce 
mai aştepţi? 

Seyton îşi retrase arma. 

— Olafson, ia-l pe Ricardo şi percheziţionaţi nava. 

Seyton analiză faţa buhăită a tipului. Îl amuşină. Oare 
chiar era atât de neînfricat, sau putoarea transpiraţiei din 
alte zone ale corpului masca mirosul fricii? 

Olafson stătea în continuare în spatele lui. 


— Cercetaţi vaporul! strigă Seyton. 

Auzi tropăitul bocancilor lui Olafson şi ai lui Ricardo pe 
coridor şi sunetul uşilor de la cabine care erau deschise cu 
forţa. 

Seyton se îndreptă de spate. 

— Cum te cheamă şi de ce porţi căciula lui Johnson? 

— Hutchinson. Şi şapca poţi să o iei, că mi se pare că 
ai nevoie de ceva în care să faci laba. 

Seyton îl lovi. Arma îi despică omului obrazul şi 
sângele începu să curgă şiroaie. Dar individul nu schiţă 
nici un gest chiar dacă ochii i se umplură de lacrimi. 

— Răspunde-mi! şuieră Seyton. 

— M-am trezit că mi-era frig şi am dat să-mi iau tricoul 
pe care îl lăsasem pe cufărul ăla de acolo. Şi cămaşa şi 
căciula mea dispăruseră, şi în loc am găsit asta. Mi-era frig 
şi am împrumutat-o, OK? 

Vocea lui Hutchinson tremura, dar ura răzbătea printre 
lacrimile lui. Spaimă şi ură, ură şi spaimă, mereu era la fel, 
se gândi Seyton şi-şi şterse arma de sânge. 

Se auziră nişte voci nervoase pe hol. Seyton 
înţelesese. Că puteau căuta de-a-fir-a-păr tot vasul, în 
fiecare cotlon şi în fiecare nişă, fără să-l găsească. Că Duff 
plecase. 


CAPITOLUL 30 


Duff străbătea grăbit bulevardele largi, trecu pe lângă 
magnifice clădiri vechi, trecu prin parcuri, pe lângă 
muzicanți de pe străzi şi portretişti. Un cuplu zâmbitor, 
aflat la o masă de pe trotuar, îi indică direcţia când le 
arătă adresa de pe bileţel. Se uitară fix la barba lui, care 
începuse să se desprindă într-o parte. Duff încercă să nu o 
ia la fugă în timp ce trecea de Catedrala din Capitol. 


Hutchinson se întorsese. 

Se întorsese în timp ce cobora pe scară. Urcase înapoi. 
Ascultase povestea lui Duff. Şi chiar şi când Duff spunea 
detalii pe care ştia că el însuşi nu le-ar fi crezut dacă i le-ar 
fi spus cineva, Hutchinson continuase să dea din cap, în 
semn de consideraţie. Ca şi cum nimic nu i s-ar fi părut 
ciudat când venea vorba despre ce puteau să-şi facă 
oamenii unii altora. lar când Duff terminase relatarea, 
mecanicul îi dăduse un plan de evadare. Fără ezitare şi 
atât de simplu şi evident, încât Duff presupusese că era o 
scăpare pe care mecanicul plănuise să o folosească el 
însuşi la un moment dat. Duff avea să îmbrace, pur şi 
simplu, hainele lui Hutchinson, să ridice scara pilotului de 
port şi să fie gata lângă balustradă. 

— Doar să te asiguri că stai cu spatele la punte, ca să 
nu îţi vadă căpitanul faţa. Barcagiul te va lăsa pe tine să te 
ocupi de scară, dacă vede că eşti pregătit. Aşa că arunc-o 
din timp, coboară şi rămâi pe ultima treaptă a scării când 
barca pilotului de port ni se alătură. Şi apoi îi spui că 
trebuie să ajungi la țărm înaintea lui Glamis, pentru că 
trebuie să iei o piesă de schimb de la biroul de transport 
maritim, care ne trebuie pentru vinciul care strânge 
parâma la chei. 

— De ce? 

— Cum? 

— De ce faci asta pentru mine? 

Hutchinson ridică din umeri. 

— Eu am descărcat cutiile de muniţie. Era acolo un 
poliţist uscăţiv şi chel, cu mâinile încrucişate la piept şi 
care părea că vrea să ne scuipe în timp ce încărcam lăzile 
în camionul lui. 

Duff aşteptă. Pentru a auzi continuarea. 

— Oamenii se ajută între ei, spuse Hutchinson, 
pufăind. Se pare. Pufăi iar: Şi, dacă te-am înţeles corect, 


eşti singur împotriva - arătă cu degetul la punţile de 
deasupra lor - lor. Şi am o idee cam cum te simţi. 

Singur. 

— Mulţumesc. 

— Nu-ţi face probleme, Johnson. 

Mecanicul strânse mâna pe care i-o întinse Duff. Scurt, 
aproape ruşinat. Apoi îşi duse mâna la plasturele de pe 
frunte. 

— Data viitoare voi fi pregătit şi tu vei fi cel care va 
încasa bătaie. 

— Desigur. 

Duff era acum în partea de est raportat la centru. 

— Scuzaţi-mă, unde e Districtul 6? 

— Într-acolo. 

Trecu de un chioşc cu ziare. Casele deveneau mai 
mici, străzile mai înguste. 

— Strada Tăbăcăriei? 

— În jos, spre semafor, şi a doua sau a treia pe stânga. 

O sirenă de poliţie se auzi tare, apoi se estompă. Suna 
altfel aici, în capitală, nu atât de ţipător şi tăios. Şi avea alt 
ton. Nu atât de sumbră, nu atât de dezgustător de 
stridentă. 

— Şi Dolphin? 

— Clubul de noapte? Nu este închis? Nu contează, vezi 
cafeneaua de acolo? Chiar alături. 

Însă ochii priviră îndelung cicatricea, încercând să-şi 
aducă aminte de ceva. 

— Mulţumesc. 

— Cu plăcere. 

Strada Tăbăcăriei nr. 66. 

Duff verifică numele din dreptul soneriilor de lângă uşa 
mare, putrezită. Nici unul nu-i spunea nimic. Trase de uşă. 
Deschisă. Sau, mai degrabă, avea încuietoarea spartă. 
înăuntru era întuneric, aşa că rămase pe loc până când 


ochii i se obişnuiră cu bezna. O scară. Un ziar ud, miros de 
urină. Din spatele unei uşi, o tuse tuberculoasă. Un sunet 
ca de palmă tare, udă. Duff începu să urce treptele. La 
fiecare etaj erau două uşi de intrare în apartamente şi câte 
o uşă joasă la fiecare palier. Sună la una dintre sonerii. 
Dinăuntru se auziră un lătrat fioros şi paşi târşâiţi. O 
doamnă scundă, ridată, aproape comică, deschise uşa. 
Lanţul de siguranţă nu era pus. 

— Da, dragule? 

— Bună ziua, doamnă. Sunt inspectorul Johnson. 

Ea îl măsură sceptică, cu privirea. El bănuia că ea 
simţea mirosul lui Hutchinson emanat de tricoul cu sigla 
Esso. În orice caz, izul părea să fi redus la tăcere micul 
câine pufos. 

— Caut... Da, ce anume câăuta?... cineva, un prieten 
de-ai mei, Banquo, mi-a dat adresa. 

— Regret, tinere. Nu cunosc nici un Banquo. 


— Alfie? 

— A, Alfie. Stă la etajul al doilea, pe partea dreaptă. 
lartă-mă, dar îţi... ăăă... îţi cade barba. 

— Mulţumesc. 


Duff îşi smulse barba şi ochelarii în timp ce urca la 
etajul al doilea. Uşa de pe partea dreaptă nu avea tăbliță, 
doar o sonerie, al cărei buton atârna de un arc metalic. 

Duff bătu la uşă. Aşteptă. Bătu iar, mai tare. Incă o 
palmă se auzi de la parter. Încercă uşa. Închisă. Să aştepte 
să vadă dacă iese cineva? Era o alternativă mai bună 
decât să se arate pe străzi. 

O tuse înceată. Sunetul venea din spatele uşii joase de 
pe palier. Duff cobori cinci trepte şi învârti de mânerul uşii. 
Se mişcă puţin, ca şi cum cineva ţinea de ea pe interior. El 
bătu în uşă. 

Nu răspunse nimeni. 

— Alo? Alo, este cineva? 


Îşi ţinu răsuflarea şi îşi lipi urechea de uşă. Auzi ceva, 
ca un foşnet de hârtie. Cineva se ascundea acolo. 

Duff cobori făcând zgomot pe scări, îşi scoase pantofii 
la etajul de jos şi urcă iar, pe vârfuri. 

Apucă mânerul uşii şi trase tare. Auzi cum cineva se 
dezechilibrează, în timp ce uşa se deschise larg. 

Un fir de aţă. 

Se privi pe el însuşi. 

Fotografia nu era foarte mare şi era amplasată în 
dreapta jos pe pagina ziarului, sub titlu. 

Ziarul era pe jos, iar Duff privi fix chipul unui bătrân cu 
o barbă lungă, neîngrijită. Stătea ciucit peste o cutie cu 
pantalonii la glezne. 

O pleoscăitoare. Duff mai văzuse aşa ceva în vechile 
blocuri muncitoreşti de-a lungul râului. Presupunea că 
denumirea lor provenea de la zgomotul făcut de căcătul 
de la etajele superioare când lovea containerele de la 
parter. Ca o palmă udă. 

— lartă-mă, spuse Duff. Tu eşti Alfie? 

Bărbatul nu răspunse, doar se uita la Duff. Apoi 
întoarse încet pagina ziarului, se uită la fotografie şi apoi 
iar în sus, la Duff. Îşi umezi buzele. 

— Mai tare, spuse el, făcând semn cu degetul spre 
ureche. 

Duff ridică tonul. 

— Tu eşti Alfie? 

— Mai tare. 

— Alfie! 

— Şşş. Da, el este Alfie. 

Poate că din cauza ţipătului Duff nu auzise că intrase 
cineva. Simti doar cum un obiect contondent era împins cu 
forţă în ceafa lui şi că era ceva destul de familiar în vocea 
ce-i şoptea la ureche: 


— Şi, da, acesta este un pistol, inspectore. Aşa că nu 
mişca, spune-ne doar cum ne-ai găsit şi cine te-a trimis. 

Duff încercă să se întoarcă, dar o mână îi împinse faţa 
înapoi înspre Alfie, care era clar că privea situaţia ca fiind 
clarificată şi reluase lectura ziarului. 

— Nu ştiu cine eşti, spuse Duff. Am găsit urma unei 
adrese într-un carneţel din maşina lui Banquo. Şi nu m-a 
trimis nimeni. Sunt singur. 

— De ce ai venit aici? 

— Pentru că Macbeth vrea să mă ucidă, aşa cum sunt 
sigur că i-a ucis şi pe Banquo şi Fleance. Aşa că, dacă 
Banquo are o adresă pe care o considera „adăpost”, poate 
că este bună şi pentru mine. 

Pauză. De gândire, pare-se. 

— Vino. 

Duff fu întors, dar astfel încât persoana care ţinea 
arma era tot în spatele său. Apoi fu condus sus, pe scări, la 
uşa la care sunase şi care acum era deschisă. Fu împins 
într-o încăpere mare, în care aerul era închis, chiar dacă 
ferestrele erau larg deschise. In cameră erau o masă mare 
cu trei scaune, un blat de lucru cu o chiuvetă, un frigider, 
un pat strâmt, o canapea şi o saltea pe podea. Şi încă o 
persoană. El stătea pe un scaun cu antebraţele şi palmele 
pe masă, uitându-se fix la Duff. Ochelarii erau aceiaşi, la 
fel şi picioarele lungi care ieşeau de sub masă. Dar ceva Îl 
făcea să pară diferit. Poate că barba. Sau pentru că avea 
faţa mai uscăţivă. 

— Malcolm, spuse Duff. Eşti în viaţă! 

— Duff, stai jos! 

Duff se aşeză pe scaunul de pe cealaltă parte a 
inspectorului-şef adjunct. F 

Malcolm îşi dădu ochelarii jos. li şterse. 

— Deci ai crezut că m-am înecat după ce l-am ucis pe 
Duncan? 


— La început, da. Până când mi-am dat seama că 
Macbeth era în spatele asasinării lui Duncan. Apoi m-am 
gândit că te-a înecat pe tine ca să îşi elibereze calea spre 
funcţia de şef al poliţiei. Şi că biletul de adio era un fals. 

— Macbeth m-a ameninţat că o ucide pe fata mea 
dacă nu semnez. Ce vrei, Duff? 

— Spune că... începu vocea din spatele lui Duff. 

— Pe tine te-am auzit, îl întrerupse Malcolm. Şi văd că 
ziarele scriu că Macbeth te caută, Duff. Dar se poate 
întâmpla ca voi doi să lucraţi împreună şi articolele să fie 
comandate, pentru ca tu să te poţi infiltra printre noi. 

— Uciderea familiei mele a fost o operaţiune de 
acoperire? 

— Şi eu am auzit despre asta, dar nu mai cred nimic, 
Duff. Dacă Macbeth şi întreaga poliţie erau atât de dornici 
să te prindă, ar fi trebuit să reuşească. 

— Am avut noroc. 

— Şi apoi ai venit aici. 

Malcolm bătu cu degetele în masă. 

— De ce? 

— Adăpost. 

— Adăpost? (Malcolm clătină din cap.) Eşti poliţist, 
Duff, şi ştii că, dacă tu ne-ai putut găsi atât de uşor, şi 
Macbeth poate să o facă. Un fugar relativ inteligent se 
ascunde singur şi stă cuminte, nu caută pe alţii care sunt 
la fel de vânaţi. Aşa că dă-mi un răspuns mai bun. De ce 
aici? 

— Tu ce crezi? 

— Spune-o cu voce tare. Arma este îndreptată spre 
locul în care ai, sau nu, o inimă care sângerează. 

Duff înghiţi în sec. De ce aici? Îşi făcuse speranţe mari. 
Dar era singura speranţă pe care o avea. Şansele fuseseră 
mici, dar calculul simplu. Duff inspiră adânc. 


— În noaptea în care a murit, urma să mă întâlnesc cu 
Banquo să îmi spună ceva. Şi el a fost ultimul care te-a 
văzut în ziua în care ai dispărut. M-am gândit că exista 
posibilitatea să te găsesc aici. Şi că ne putem ajuta 
reciproc. Am dovada că Macbeth a fost cel care l-a ucis pe 
Duncan. Macbeth ştie, de asta vrea să mă ucidă. 

Malcolm ridică o sprânceană. 

— Şi cum ne putem ajuta reciproc? Doar nu-ţi închipui 
că ne poate sprijini poliţia de aici, din Capitol? 

Duff scutură din cap. 

— Li s-a cerut să ne aresteze şi să ne trimită imediat 
lui Macbeth. Dar împreună îl putem dobori pe Macbeth. 

— Să-ţi răzbuni familia. 

— Da, la asta m-am gândit iniţial. 

— Dar? 

— Dar există ceva mai presus de răzbunare. 

— Funcţia de şef al poliţiei? 

— Nu. 

— Atunci, ce? 

Duff făcu semn cu capul spre fereastra deschisă. 

— Capitol este un oraş elegant, nu? Este greu să nu-ți 
placă. Să nu te îndrăgosteşti de el - o frumuseţe blondă, 
zâmbitoare, cu ochii ca de răsărit de soare. Dar tu şi cu 
mine nu îl vom putea iubi niciodată, nu-i aşa? Pentru că 
noi toţi ne-am dăruit inima iadului, oraşului putred de 
acolo, de pe coasta vestică. L-am renegat, am crezut că nu 
înseamnă nimic pentru mine, că eu şi cariera mea eram 
mai presus decât oraşul care nu a făcut altceva decât să 
ne întunece minţile, să ne corupă inimile şi să ne scurteze 
vieţile. O iubire absurdă şi irosită, mă gândeam. Dar aşa 
stau lucrurile. Ne dăm seama prea târziu pe cine iubim cu 
adevărat. 

— Şi eşti dispus să te sacrifici pentru un astfel de oraş? 


— Este uşor, zâmbi Duff. Am pierdut tot, nu mai este 
altceva de sacrificat în afară de viaţa mea. Dar tu, 
Malcolm? 

— Eu risc să-mi pierd fiica. 

— Şi o poţi salva doar dacă îl distrugem pe Macbeth. 
Ascultă, tu eşti cel care poate continua ce a început 
Duncan. Şi de asta sunt aici să te urmez, dacă vrei să devii 
inspector-şef şi să conduci just. 

Malcolm îl privi îndelung. 

— Eu? 

— Da. 

Malcolm începu să râdă. 

— Mulţumesc pentru sprijinul moral, Duff, dar permite- 
mi să clarific câteva lucruri, mai întâi. 

— Da? 

— Primul este acela că nu te-am plăcut niciodată. 

— Este de înţeles, spuse Duff. Niciodată nu m-am 
gândit la altcineva în afară de mine. Nu spun că sunt un alt 
om, dar cele întâmplate mi-au dat, cel puţin, o altă 
perspectivă. Incă nu sunt un om înţelept, dar, poate, sunt 
mai puţin prost decât am fost. 

— Poate că aşa este, sau poate să spui doar ceea ce 
crezi că vreau eu să aud. Dar nu vreau să aud lucruri fără 
sens. Poate că tu te-ai schimbat puţin, dar lumea a rămas 
la fel. 

— Ce vrei să spui? 

— Mă bucur că mă crezi relativ onest. Dar, dacă e să 
te am în echipa mea, trebuie să ştiu că aripile tale de înger 
nu te împiedică să îţi ţii picioarele pe pământ. Doar nu 
crezi că ajungi în situaţia mea fără să te faci că nu vezi 
anumite lucruri? Fără să accepţi câteva... practici 
încetăţenite cu privire la cine scapă pentru anumite 
chestiuni şi cine nu, şi cine primeşte plicurile maronii. 
Dacă, peste noapte, îi iei totul unui poliţist prost plătit, 


cum îi vei mai câştiga loialitatea? Şi nu este mai bine să 
câştigi din când în când câteva bătălii mici, decât să insişti 
să le pierzi mereu pe cele mari? 

Duff îl privi pe bărbatul cu barbă ca să se asigure că 
era într-adevăr Malcolm. 

— Vrei să spui să nu-l vânăm pe Hecate, ci pe 
competitorii lui mai mici? 

— Vreau să spun să fii realist, dragă Duff. Nimeni nu 
câştigă nimic cu un şef al poliţiei care nu ştie cum se 
învârteşte lumea. Vom face un oraş mai bun şi mai curat 
decât au reuşit predecesorii noştri, Duff, dar pentru asta 
trebuie să fim plătiţi. 

— Să luăm mită, adică? 

— Şi eu vreau să fie bine, ca şi tine. Dar Roma nu a 
fost construită într-o zi. Eşti un războinic, Duff. Dar nu te 
lupta cu tine însuţi. Fii mai flexibil, iar lucrurile se vor 
îmbunătăţi pe termen lung. Eşti cu mine? 

— Vrei să fim plătiţi de Hecate, în loc să luptăm 

împotriva lui? 
___— Nu putem să-l învingem pe Hecate, Duff. Nu încă. 
Intre timp, îl putem lăsa să ne achite nişte cheltuieli de 
personal pentru a lupta cu toţi ceilalţi infractori din oraş. 
Dumnezeu ştie că sunt destui. 

La început, Duff se simţi obosit. Şi simţi o uşurare 
ciudată. Lupta încetase, putea să se predea, putea să se 
odihnească. Cu Meredith. Scutură din cap. 

— Nu pot fi de acord. Nu eşti aşa cum speram să fii, 
Malcolm, aşa că şi ultima mea speranţă a dispărut. 

— Crezi că există bărbaţi mai buni? Tu eşti un bărbat 
mai bun? 

— Eu nu, dar în pântecele vaporului am cunoscut 
bărbaţi care sunt mai buni decât noi doi, Malcolm. Aşa că 
acum voi pleca de aici, prin urmare hotărăşte-te rapid 
dacă mă împuşti sau nu. 


— Nu te pot lăsa să pleci, acum că ştii unde sunt. Doar 
dacă juri că nu vei divulga secretul. 

— O astfel de promisiune între trădători nu ar valora 
prea mult, Malcolm, aşa că nu voi face asta. Terogsămă 
împuşti în cap, am o familie care mă aşteaptă. 

Duff se ridică, dar la fel făcu şi Malcolm, îşi puse 
ambele mâini pe umerii lui Duff şi îl împinse înapoi pe 
scaun. 

— Mi-ai pus multe întrebări, Duff. lar la un interviu 
întrebările sunt, de obicei, mai sincere şi pline de 
informaţii decât răspunsurile. Am stat aici şi am minţit, iar 
întrebările tale au fost corecte. Dar nu am fost sigur dacă 
indignarea ta era reală, până în clipa când te-ai ridicat, 
pregătit să încasezi un glonţ pentru o poliţie şi un oraş 
curat. 

Duff clipi. Brusc, îşi simţi corpul atât de greu, că mai 
avea puţin şi leşina. 

— Suntem trei bărbaţi în această cameră, spuse 
Malcolm. Trei care sunt dispuşi să sacrifice totul pentru a 
continua ceea ce a apărat Duncan. 

Îşi puse ochelarii proaspăt curăţaţi. 

— Trei bărbaţi care poate că nu sunt mai buni decât 
alţii, ci doar au pierdut deja atât de mult, încât nu-i mai 
costă mare lucru să sacrifice restul. Dar asta e sămânţa şi 
logica revoltei. Să nu ne lăsăm purtaţi de superioritatea 
noastră morală, ci să zicem că avem măcar voinţa să 
facem ceea ce trebuie, indiferent dacă ne mână simţul 
dreptăţii sau - ridică din umeri - dorinţa de răzbunare a 
familistului, ruşinea celui trădat, exaltarea morală a celui 
privilegiat şi teama de focurile iadului. Pentru că aceasta 
este calea cea dreaptă, şi acum de voinţă avem nevoie. 
Pentru că nu există drumuri uşoare către dreptate şi 
neprihănire. 

— Trei bărbaţi? îl îngână Duff. 


— Tu, eu... 

— Şi Fleance, spuse Duff. Cum ai reuşit, băiete? 

— Tata m-a aruncat de pe pod, spuse vocea din 
spatele său. M-a învăţat ceea ce nu a reuşit cu Macbeth. 
să înot. 

Duff se uită la Malcolm care oftă, iar apoi zâmbi. Şi, 
spre surprinderea sa, Duff se trezi şi el zâmbind. Şi simţi 
că îi urca ceva pe gât. Un sughiţ. Dar realiză că era din 
cauza râsului, nu a lacrimilor, abia când îl văzu şi pe 
Malcolm începând să râdă şi apoi pe Fleance. Râsul 
războiului. 

— Ce e? 

Se întoarseră şi îl văzură pe Alfie stând în cadrul uşii ca 
un semn de întrebare, ţinând ziarul în mână, şi râseră cu şi 
mai multă poftă. 


CAPITOLUL 31 


Lennox stătea lângă fereastră şi privea în gol. 
Cântărea grenada în mână. Angus, Angus. Încă nu spusese 
nimănui despre întâlnirea de la Estex. Nu ştia de ce. Ştia 
doar că nu făcuse nimic toată ziua. ŞI nici ieri. Şi nici cu 
două zile înainte. De fiecare dată când încerca să citească 
un raport, îşi pierdea concentrarea. Literele parcă se 
mişcau şi formau cuvinte noi. Aparent, a raporta devenea 
a ciripi, iar descriere se transforma în demascare. De 
fiecare dată când încerca să ridice receptorul să sune i se 
părea că are o tonă şi era nevoit să îl pună la loc. 
Încercase să citească ziarele şi aflase că venerabilul 
Zimmerman candida la Primărie. Zimmerman nu era nici 
controversat, nici carismatic, era respectat pentru 
competenţa sa, atât câtă era, dar nu era un competitor 
serios pentru Tourtell. Lennox începuse să citească şi un 


articol despre intensificarea traficului de droguri, care, 
potrivit ONU, devenise cea mai mare industrie după 
industria de armament, până să realizeze că doar se uita 
la propoziţii, nu le citea. 

Trecuseră opt zile de când Duff scăpase capturării în 
Capitol. Când Lennox şi Seyton se prezentaseră în biroul 
inspectorului-şef, Macbeth fusese atât de furios, încât 
făcuse efectiv spume la gură. Clăbuci de salivă albă se 
strânseseră în colţurile gurii în timp ce bătea câmpii 
despre cât de idiot părea în ochii celor din capitală. Şi dacă 
Lennox şi Seyton şi-ar fi făcut treaba şi l-ar fi prins pe Duff 
cât era încă în oraş, nu s-ar fi ajuns aici. Şi, totuşi, în mod 
paradoxal, Lennox se simţea uşurat să ştie că Duff era 
încă în viaţă şi liber. 

Afară aproape că se întunecase, dar ochii i se 
adaptaseră. Poate că azi avea nevoie de o doză 
suplimentară. Cât să poată trece de ziua aceasta, iar 
mâine avea să fie mai bine. 

— Este o grenadă adevărată, sau un fel de scrumieră? 

Lennox se întoarse spre vocea ce venea dinspre uşă. 

Macbeth stătea într-o poziţie stranie, aplecat înainte 
cu mâinile atârnându-i pe lângă corp, ca şi cum se opunea 
unui vânt puternic. Capul era aplecat înainte, astfel că se 
uita pe sub sprâncene la Lennox. 

— Bunicul a încasat-o în cap, în timpul Primului Război 
Mondial. 

— Minciuni, rânji Macbeth, intrând şi închizând uşa în 
urma lui. Este un model german, Stielhandgranate 24, şi 
nu a intrat în producţie decât în anul 1924. Este o 
scrumieră. 

— Nu cred că bunicul... 

Macbeth luă grenada din mâna lui Lennox, prinse cuiul 
de la capătul mânerului şi începu să îl tragă. 

— Nu! 


Macbeth ridică o sprânceană şi se uită la şeful speriat 
al direcţiei anticorupţie, care continuă: 

— Va-va exploda... 

— ...povestea bunicului tău? 

Macbeth împinse cuiul înapoi în mâner şi puse grenada 
pe birou. 

— Nu putem face una ca asta, desigur. Deci, la ce te 
gândeai, inspectore? 

— La corupţie, spuse Lennox, punând grenada într-un 
sertar. Şi anticorupţie. 

Macbeth îşi trase scaunul pentru oaspeţi. 

— Ce este corupţia, mai exact, Lennox? Este corupt un 
revoluţionar convins, plătit să se infiltreze în aparatul de 
stat? Este corupt un slujitor obedient, dar pasiv, care nu 
face altceva decât să încaseze regulat un salariu 
nerezonabil de mare, într-un sistem despre care ştie că 
este bazat pe corupţie? 

— Sunt multe zone gri, domnule inspector-şef. Ca 
regulă generală, tu însuţi ştii dacă eşti corupt sau nu. 

— Vrei să spui că este o chestiune de sentimente? 

Macbeth se aşeză, iar Lennox îi urmă exemplul, că să 
nu troneze deasupra lui. 

— Deci, dacă nu te simţi corupt pentru că familia ta 
are nevoie de salariul tău, atunci nu eşti corupt? Dacă 
motivul este bun - pentru beneficiul familiei sau al oraşului 
- atunci poţi rescrie pur şi simplu cuvântul, spunând, spre 
exemplu, politică pragmatică? 

— Cred că este tocmai opusul, spuse Lennox. Cred că 
atunci când ştii că motivaţia constă în lăcomie şi nimic 
altceva, recurgi la reformulări. O crimă justificată moral nu 
impune o reformulare, putem trăi bine mersi spunându-i 
pe nume. Coruptie, tâlhărie, omor. 

— Deci stai aici şi te gândeşti, spuse Macbeth, punând 
un deget sub bărbie. Te întrebi dacă eşti sau nu corupt. 


— Eu? chicoti Lennox. Vorbesc despre cei pe care îi 
cercetăm, desigur. 

— Şi, totuşi, vorbim întotdeauna despre noi. Şi susţin 
în continuare că situaţiile-limită îi determină pe oameni să 
dea alte denumiri corupţiei. Şi plata pe care o primeşti să 
profiţi de poziţia ta nu constă în bani, ci în pomană. Viaţă. 
Viaţa familiei tale, de pildă. Înţelegi? 

— Nu ştiu... spuse Lennox. 

— Să-ţi dau un exemplu, spuse Macbeth. Un jurnalist 
de radio, a cărui integritate este recunoscută, este abordat 
de un tânăr ofiţer de poliţie care crede că are de spus o 
poveste ce poate înlătura un inspector-şef. Ceea ce nu ştie 
acest ofiţer trădător, să-l numim Angus, este că acest 
jurnalist are o anumită relaţie cu inspectorul-şef. Că 
jurnalistul se teme, pe bună dreptate, pentru familia lui 
dacă nu-i face pe plac inspectorului-şef. Prin urmare, 
jurnalistul îl informează pe şeful poliţiei despre planul 
ofițerului. Jurnalistul promite să ia din nou legătura cu 
tânărul ofiţer, iar inspectorul-şef îi spune jurnalistului să se 
întâlnească cu ofiţerul undeva unde nu-i poate vedea şi 
auzi nimeni. Unde şeful sau oamenii lui pot... ştii tu. 

Lennox nu răspunse, doar îşi şterse palmele de 
pantaloni. 

— Deci şeful este în siguranţă. Dar, desigur, se 
întreabă cine este persoana coruptă în acest caz. Tânărul 
ofiţer, jurnalistul sau... sau cine, Lennox? 

Lennox îşi drese glasul, ezită. 

— Însuşi şeful poliţiei? 

— Nu, nu, spuse Macbeth scuturând capul. A treia 
persoană. Cel care ar fi trebuit să îl informeze pe şeful 
poliţiei în primul rând. Cea de-a treia persoană, care ştia 
despre planul lui Angus, fără să fie părtaş la el, dar care, 
indirect, totuşi este, cât timp nu merge la superiorul său şi, 
astfel, nu îl salvează. Sau cel puţin nu a procedat încă aşa. 


Pentru că trebuie să se gândească. Şi să se gândească. ŞI 
în timp ce se gândeşte, devine el însuşi corupt, sau nu? 

Lennox încercă să îl privească în ochi pe Macbeth. Dar 
parcă se uita în soare. 

— Întâlnirea de la Estex, Lennox. Nu ştiu când aveai de 
gând să îmi spui despre ea. 

Lennox clipea involuntar. 

— Eu... Mă gândeam. 

— Da, e greu să nu te gândeşti. Gândurile vin, pur şi 
simplu, nu? Şi, indiferent cât de liberă credem că este 
voinţa noastră, ea este condusă de gânduri, poftite sau 
nepoftite. Acum, spune-mi cine a venit la tine, Lennox. 

— Această persoană... 

— Numeşte-o. 

— Este... 

Lennox inspiră adânc. 

— Angus. 

— Continuă. 

— ÎI ştii pe Angus. Tânăr. Impulsiv. Şi cu toate câte s- 
au petrecut în ultima vreme, oricine poate reacţiona puţin 
irațional. M-am gândit ca, înainte de a-i aduce aceste 
acuzaţii grave, să încerc să îi bag minţile în cap. Să se 
liniştească puţin. 

— Şi, între timp, eu să nu ştiu? Pentru că ai presupus 
că analiza ta asupra situaţiei va fi mai bună decât a mea? 
Că nu îi voi da lui Angus, pe care eu l-am adus în trupele 
speciale, încă o şansă? Că îi voi tăia imediat capul 
înfierbântat, dar altfel nevinovat? 

— Eu... 

Lennox nu ştia cum să continue propoziția. 

— Dar te-ai înşelat, Lennox. Întotdeauna le dau 
subordonaţilor a doua şansă. Şi de această regulă veţi 
beneficia şi tu, şi Angus. 

— Mă bucur să aud asta. 


— Eu cred în generozitate. Aşa că aş fi uitat de toată 
afacerea dacă Angus ar fi dat semne că regretă şi ar fi 
refuzat să se vadă cu jurnalistul când l-a sunat să 
stabilească a doua întâlnire. Nici nu m-aş mai fi gândit la 
asta. Viaţa şi-ar fi urmat cursul obişnuit. Din păcate, Angus 
nu a făcut asta. A acceptat. lar eu nu am un al treilea 
obraz pe care să-l întorc. 

Macbeth se ridică şi merse la fereastră. 

— Ceea ce mă aduce la cea de-a doua şansă ata, 
Lennox. Jurnalistul meu a fost informat că tu şi Seyton veţi 
merge la această întâlnire care va avea loc la fabrica Estex 
în această după-amiază, unde Angus crede că va fi şi un 
fotograf să fotografieze un furnal în care crede că a fost 
ars trupul unui bebeluş. Şi acolo, tu, personal, îl vei 
pedepsi pe trădător. 

— Să-l pedepsesc? 

— Te las pe tine să alegi pedeapsa şi să o pui în 
aplicare. Singura mea cerinţă este să aibă ca finalitate 
moartea lui. 

Macbeth se întoarse către Lennox, care respira pe 
gură. 

— Şi apoi Seyton te va ajuta să vă descotorosiţi de 
cadavru. 

— Dar... Ș 

— Probabil că există şi o a treia şansă. In Cer. Ce face 
familia ta? 

Lennox deschise gura şi ieşi un sunet. 

— Bine, spuse Macbeth. Seyton va veni după tine la 
ora şase. In funcţie de pedeapsa pe care o alegi, totul se 
va termina într-o oră şi jumătate, aşa că îţi sugerez să o 
suni pe fermecătoarea ta soţie şi să îi spui că vei întârzia 
la cină. Mi s-a spus că, având în vedere ce a cumpărat, îţi 
pregăteşte sângerete. 

Macbeth închise uşa încet în urma sa, după care ieşi. 


Lennox îşi puse capul în mâini. O moluscă. O creatură 
fără oase în corp. 
O doză. Avea nevoie de o doză. 
* 


_ Macbeth bătea pas de defilare mergând pe hol. 
Incerca să înăbuşe vocea care îi spunea că are nevoie de 
putere. Sau poţiune. Sau orice. Reuşise să stea treaz mai 
bine de o săptămână. Avea să fie mai rău înainte să fie 
mai bine, dar avea să fie mai bine. Reuşise şi înainte, şi 
avea să reuşească din nou. Era doar transpiraţia groaznică 
- puţea, puţea a neplăcere, teamă şi durere. Dar avea să 
înceteze. Totul avea să treacă. Trebuia să treacă. Intră în 
anticameră. 

— Domnule inspector-şef... 

— Fără mesaje, fără telefoane, Priscilla. 

— Dar... 

— Nu acum, mai târziu. 

— Aveţi un oaspete. 

Macbeth se opri brusc. 

— Ai lăsat pe cineva, făcu semn cu degetul... acolo? 

— Ea a insistat. 

Macbeth se uită la privirea disperată a Priscillei. 

— Soţia dumneavoastră. 

— Ce? răspunse el surprins. 

Desfăcu nasturele de jos al uniformei şi intră în birou. 

Ea stătea în spatele biroului său, admirând tabloul de 
pe perete. 

— lubitule! Chiar trebuie să faci ceva cu obiectele de 
artă de aici. 

Macbeth o privea pe Lady fără să-şi creadă ochilor. Pe 
sub haina de blană purta un costum simplu, elegant, era 
proaspăt coafată şi părea odihnită şi energică. El se 
apropie de ea cu precauţie. 

— Cum... te simţi, iubito? 


— Excelent, spuse ea. Văd că tabloul este de 
propagandă, dar ce vrea, de fapt, să transmită? 

Macbeth nu-şi putea lua ochii de la ea. Unde era 
femeia nebună pe care o văzuse ieri? 

Dispăruse. 

— lubitule? 

Macbeth ridică privirea la tablou. Se uită la chipul 
aspru al muncitorului. 

— A fost lăsat de cei de dinainte, probabil că îl voi 
înlocui. Mă bucur foarte mult că te simţi mai bine. Ai... ai 
luat un medicament nou? 

Ea negă dând din cap. 

— Nici un medicament. Nu am mai luat medicamente. 
Orice fel de medicament. 

— Pentru că nu mai ai? 

Ea zâmbi fugitiv. 

— Am văzut că sertarul era gol, da. Şi tu te-ai lăsat. 

Ea se aşeză pe scaunul lui. 

— Este cam... înghesuit, nu? 

— Poate. 

Macbeth se aşeză pe unul dintre scaunele de oaspeţi. 

Poate că nebunia ei fusese doar un labirint, un labirint 
din care găsise ieşirea. 

— Mă bucur că eşti de acord. Pentru că am stat la 
taclale cu Jack în această dimineaţă. Despre planul pe care 
l-ai făcut referitor la alegerile pentru primar. 

— Da. Ei bine, ce crezi? 

Se bosumflă şi dădu din cap. 

— Ai făcut ce-ai ştiut mai bine, însă ai uitat un lucru. 

— Ce? 

— Planul tău este să diseminăm informaţia despre 
relaţia lui Tourtell cu acest băiat chiar înainte de alegeri. Şi 
atunci tu, ucigaşul lui Sweno, vei ocupa rapid vidul creat, 
înainte ca oamenii să meargă la vot. 


— Da? spuse Macbeth cu entuziasm. 

— Problema este că vidul a fost ocupat când 
Zimmerman a anunţat că va candida. 

— Plicticosul ăla? Nu dă nimeni doi bani pe el. 

— Desigur, Zimmerman nu are o carismă puternică, 
însă lumea îl ştie şi ştie la ce să se aştepte. Aşa că le va fi 
comod cu el. Şi siguranţa este importantă pentru oameni 
în aceste vremuri dramatice, de aceea va fi reales Tourtell. 

— Chiar crezi că Zimmerman mă poate înfrânge? 

— Da, spuse Lady. Doar dacă nu eşti sprijinit oficial de 
un Tourtell care nu a intrat în vreun scandal, iar tu l-ai 
eliminat pe Hecate. Atinge aceste două obiective şi vei fi 
imbatabil. 

Macbeth răsuflă uşurat. Ea ieşise din labirint, era din 
nou aici, cu el. 

— Bine, dar cum o să se întâmple asta? 

— Dându-i lui Tourtell un ultimatum. Se poate retrage 
din cursa electorală, pe motiv de vârstă şi sănătate, şi îţi 
acordă oficial sprijinul necondiţionat. Sau poate fi forţat să 
se retragă, pentru că îl vom portretiza ca pe un porc 
pervers ce este, după care va fi arestat şi aruncat în 
închisoarea statală unde ştie foarte bine ce li se întâmplă 
pederaştilor. Nu va fi greu să facă o alegere. 

— Hm, îşi scărpină Macbeth barba. Ne vom face un 
duşman. 

— Pe Tourtell? Dimpotrivă, el înţelege lupta pentru 
putere şi va fi recunoscător că îi oferim o alternativă 
confortabilă. 

— Lasă-mă să mă gândesc la asta. 

— Planul este desăvârşit, iubitule, nu este nevoie să 
mai zăboveşti asupra lui. Şi apoi mai este păpuşarul, 
Hecate. Este timpul să scăpăm de el. 


— Nu sunt atât de sigur că este înţelept, draga mea. 
Adu-ţi aminte că este garantul nostru şi ne protejează 
dacă întâmpinăm rezistenţă. 

— Hecate nu a cerut încă preţul pentru că te-a pus în 
funcţia de şef al poliţiei, spuse Lady. Dar curând va veni 
ziua încheierii socotelilor. Şi atunci vei face aşa. 

Ea ridică un cot ca şi când era legat de o sfoară. 

— Şi aşa. 

Lovi în gol cu un picior. 

— Vrei să fii păpuşa lui Hecate, iubitule? Amânarea 
urmăririi lui nu va fi suficientă, va vrea din ce în ce mai 
mult şi, în final, totul. Aşa e el. Aşa că întrebarea este dacă 
vrei să îl laşi pe Hecate să conducă oraşul prin intermediul 
tău. Sau... - ea îşi puse cotul pe birou - vei fi tu păpuşarul? 
Devino eroul care l-a prins pe Hecate şi apoi devino 
primar. 

Macbeth o privi îndelung. Apoi dădu din cap. 

— ÎI voi invita pe Tourtell la o partidă privată de 
blackjack, spuse Lady şi se ridică. Şi apoi îi vei trimite un 
mesaj lui Hecate în care îi vei spune că vrei să te vezi cu 
el, faţă în faţă. 

— Şi de ce crezi că va accepta? 

— Pentru că vrei să îi dai o valiză cu aur, în semn de 
mulţumire că te-a făcut şef al poliţiei. 

— Şi crezi că va înghiţi momeala? 

— Unii oameni ajung să fie orbiţi de putere, alţii de 
perspectiva câştigării unor bani. Hecate face parte din 
ultima categorie. Vei primi detaliile mai târziu. 

Macbeth o conduse la uşă. 

— Draga mea, spuse el, punând o mână pe spatele ei, 
mângâind blana groasă. Ce bine că te-ai întors! 

— Mulţumesc! La fel şi tu! spuse ea, lăsându-l să o 
sărute pe obraz. Fii puternic. Să ne dăm putere unul 
celuilalt. 


O petrecu cu privirea, în timp ce ea străbătea 
anticamera şi se întrebă dacă avea să înţeleagă vreodată 
cine era ea cu adevărat. Sau dacă voia asta. Dacă nu 
cumva tocmai asta o făcea să fie atât de irezistibilă. 

Lennox şi Seyton parcaseră pe drumul de pe partea 
opusă fabricii Estex. Era atât de întuneric, încât Lennox nu 
vedea burniţa, doar o auzea ca pe o şoaptă pe plafonul 
maşinii şi pe parbriz. 

— Uite-l pe jurnalist, spuse Seyton. 

Lumina lanternei unei biciclete se clătina pe drum. Coti 
pe poartă şi dispăru. 

— l-am dat două minute, spuse Seyton, verificând 
pistolul. 

Lennox căscă. Din fericire, reuşise să facă rost de 
doză. 

— Acum, spuse Seyton. 

Coborâră, alergară prin beznă, dincolo de poartă şi 
intrară în fabrică. 

Dinspre biroul directorului se auzeau voci. 

Seyton mirosi aerul. Apoi făcu semn cu capul spre 
scara de fier. 

Urcară pe vârfuri, iar Lennox simţi plăcuta absenţă a 
oricărui gând şi oţelul balustradei care era atât de rece, 
încât îl dureau palmele. Se opriră chiar în faţa uşii. Starea 
de euforie îi dădea senzaţia că este într-o cameră caldă şi 
adăpostită, şi că se priveşte pe el însuşi. Murmurul vocilor 
din interior îi amintea de părinţii lui în sufragerie de pe 
vremea când era mic şi mergea să se culce. 

— Când va fi publicat? întreba Angus. 

| se răspunse cu o aroganță tărăgănată şi cu nişte „r”- 
uri guturale: 

— Cu excepţia că noi, la radio, nu folosim termenul 
publicat, sper... 


Când Seyton deschise uşa, era ca şi cum cineva 
apăsase butonul stop al unui casetofon. Walt Kite făcu 
ochii mari în spatele ochelarilor. De teamă. Emoţie. 
Uşurare? Cel puţin, nu era surprins, Lennox şi Seyton 
fuseseră punctuali. 

— Bună seara, spuse Lennox, simțind că afişează un 
zâmbet larg. 

Angus se ridică şi scaunul se rostogoli în spatele său, 
în timp ce încercă să scoată ceva din geacă, dar împietri 
văzând pistolul-mitralieră din mâna lui Seyton. 

În tăcerea ce urmă, Kite îşi încheie haina galbenă de 
ploaie. Ca şi cum s-ar fi aflat într-o toaletă de bărbaţi: nici 
un schimb de priviri, nici un cuvânt; ieşi de acolo repede şi 
cu capul plecat. El îşi făcuse treaba. Le lăsa celorlalți 
duhoarea. 

— Ce mai aştepţi, Lennox? întrebă Angus. 

Lennox deveni conştient că avea mâna întinsă şi că 
ţinea în ea un pistol. 

— Ca reporterul să fie suficient de departe să nu audă 
împuşcătura, spuse el. 

Angus înghiţi în sec. 

— Deci tu mă vei împuşca? 

— Dacă nu ai altă propunere. Mi s-a dat mână liberă. 

— OK. 

— OK, adică „înţeleg” sau „da, vreau să fiu împuşcat”? 

— Adică... - 

Lennox apăsă pe trăgaci. In spaţiul închis, simţi 
presiunea fizică a detonării asupra timpanelor. Deschise 
iar ochii. Dar Angus era tot în faţa lui, cu gura deschisă. In 
biblioraftul din spatele lui era acum o gaură. 

— Îmi cer scuze, spuse Lennox şi făcu doi paşi în faţă. 
M-am gândit că o împuşcătură bruscă în cap era soluţia 
cea mai umană în această situaţie. Dar capetele sunt 
foarte mici. Stai nemişcat, te rog... 


Un chicotit involuntar îi scăpă printre buze. 

— Inspectore Lennox, nu... 

Al doilea foc nimeri ţinta. Şi al treilea. 

— Nu vreau să te critic, spuse Seyton, privind în jos, la 
cadavru. Dar ar fi fost mai practic dacă îi ordonai să 
coboare la cuptoare şi o făceai acolo. Acum trebuie să îl 
cărăm. 

Lennox nu răspunse, privea doar la balta de sânge 
care ieşea din corpul tânărului şi se îndrepta spre el. Era 
frumos roşul strălucitor, felul în care se extindea în toate 
direcţiile, ca baloanele roşii. 

Strânseră  cămăşile cartuşelor, spălară podeaua, 
scoaseră primul glonţ din zid. Îl cărară pe Angus în hala 
fabricii, îi scoaseră ceasul de la mână, un lănţişor cu o 
cruce de aur şi aşezară trupul într-unul dintre cuptoare, îl 
închiseră şi porniră focul. Aşteptară. Lennox ţintui cu 
privirea rigola ce pornea de la baza cuptorului până la un 
tub din podea. Din cuptor se auzea un sunet jos, sfârâind. 

— Ce se întâmplă cu... 

— Se evaporă, spuse Seyton. Totul se evaporă sau se 
transformă în cenuşă, când depăşeşte două mii de grade. 
Mai puţin metalul, el doar se topeşte. 

Lennox dădu din cap. Nu-şi putea lua privirea de la 
rigolă. Şi apoi apăru un strop gri tremurător, cu o 
membrană deasupra, ca o piele. 

— Plumb, spuse Seyton. Se topeşte la trei sute 
treizeci. 

Aşteptară. Sunetul de sfârâit din interior încetase. 

Apoi se ivi un strop auriu. 

— Acum a atins o mie de grade, spuse Seyton. 

— Ce... ce este asta? 

— Aur. 

— Dar am dat jos... 


— Dinţi. Să aşteptăm până trece de o mie şase sute de 
grade, în caz că este vreo bucată de oţel în corp. După 
aceea, tot ce avem de făcut este să strângem cenuşa. Hei, 
eşti OK? 

Lennox dădu din cap. 

— Sunt puţin ametit. Nu am... ă... mai împuşcat pe 
nimeni până acum. Tu da, aşa că sunt sigur că îţi aminteşti 
ce ai simţit prima dată. 

— Da, spuse Seyton încet. 

Lennox se pregătea să îl întrebe cum s-a simţit, dar 
licărul din privirea lui Seyton îl făcu să se răzgândească. 


CAPITOLUL 32 


Macbeth stătea pe acoperişul cazinoului Inverness şi 
privea spre est prin binoclu. Nu era uşor să vadă pe 
întuneric, dar nu cumva ieşea fum pe coşul din cărămidă 
al fabricii Estex? Dacă era aşa, atunci problema fusese 
rezolvată. Şi mai aveau încă doi oameni în pânza lor de 
păianjen, încă două persoane cu mâinile pătate de sânge. 
Kite şi Lennox. Kite putea fi util în campania electorală. 
Dacă mai erau cumva alţi candidaţi. lar, în curând, Lennox 
avea să aibă nevoie de un nou furnizor de droguri, odată 
ce Hecate avea să devină, la rândul lui, istorie. 

Macbeth aşteptase cincisprezece minute lângă scările 
de lângă toaletele din gara centrală până să apară Strega. 
La început refuzase plicurile cu drog şi spusese că voia 
doar să îi transmită lui Hecate că dorea să se întâlnească 
cu el cât mai curând posibil. Că voia să îl informeze despre 
planurile de viitor şi să îi dea un cadou în semn de 
mulţumire din partea sa şi a lui Lady pentru ce făcuse 
Hecate pentru ei. Un cadou pe care era sigur că Hecate - 


dacă erau adevărate zvonurile cum că îi place aurul - avea 
să îl aprecieze. 

Strega îi spusese că urma să îi dea de ştire. Poate. 

Da, pe coş ieşea fum. 

— lubitule, a venit Tourtell. 

Macbeth se întoarse. Lady stătea în pragul uşii. Purta 
rochia roşie. 

— Vin. Eşti frumoasă, ţi-am spus? 

— Da, mi-ai spus. Şi, pentru moment, doar asta vei 
spune, dragul meu. Lasă-mă pe mine să vorbesc şi apoi 
vom urma planul. 

Macbeth râse. Da, îşi revenise. 

Erau atât de mulţi clienţi în sala de jocuri şi în 
restaurant, încât se văzură nevoiţi să îşi facă loc spre 
mesele de jocuri pe care le aranjaseră în separeul din 
capătul restaurantului, unde îi aştepta Tourtell. 

— Eşti singur în seara asta? spuse Macbeth şi dădu 
mâna cu primarul. 

— Tinerii trebuie să înveţe pentru examene, zâmbi 
Tourtell. Am văzut că este coadă afară. 

— Incă de la ora şase, spuse Lady, aşezându-se lângă 
el. Suntem atât de ocupați, că a trebuit să îl conving pe 
Jack, aici de faţă, să facă pe crupierul. 

— Ceea ce mă face să cred că ar trebui să fie loc 
pentru două cazinouri în acest oraş, spuse Tourtell, 
jucându-se cu papionul său negru. Ştii cât de supăraţi sunt 
alegătorii când nu au unde să îşi piardă banii. 

— De acord, spuse Lady, chemând un chelner. Jack, 
are primarul noroc în seara aceasta? 

— E cam devreme să mă pronunţ, spuse Jack, zâmbind 
din locul în care stătea, îmbrăcat în jacheta lui roşie de 
crupier. Mai doriţi o carte, domnule primar? 

Tourtell se uită la cele două cărţi pe care le primise. 

— Cine nu riscă nu câştigă. Nu este aşa, Lady? 


— Aveţi mare dreptate. Şi de aceea am decis să vă 
spun despre un consorţiu care este dornic să investească 
nu doar ca să preia Obeliscul, ci şi să-l renoveze şi să-l 
transforme în cel mai atrăgător cazinou din ţară. Desigur, 
este un risc financiar, având în vedere că reputaţia 
Obeliscului este târâtă prin noroi, însă suntem dispuşi să 
pariem că un alt proprietar şi un nou profil pot schimba 
asta. 

— Noi, Lady? 

— Eu fac parte din consorţiu, da. Alături de, printre 
alţii, Janovic, investitorul în imobiliare din Capitol. Este, 
precum ai spus, important pentru oraş să pună Obeliscul 
înapoi pe picioare. Gândeşte-te numai la toate veniturile 
impozabile atrase din comunităţile învecinate. lar când 
vom deschide noul Obelisc, renovat şi magnific, în câteva 
luni va deveni atracţie turistică. Vor veni oameni din 
Capitol să joace în oraşul nostru, Tourtell. 

Tourtell se uită la cartea pe care i-o dăduse Jack şi 
oftă. 

— Se pare că aceasta nu este seara mea. 

— Dar încă poate fi, spuse Lady. Acţiunile consorţiului 
nu sunt distribuite în totalitate şi ne-am gândit că tu poţi fi 
un potenţial investitor. La urma urmei, trebuie să ai unde 
să te retragi după ce nu vei mai fi primar. 

— Investitor? râse el. Din păcate, ca primar, nu am nici 
dreptul, nici puterea financiară să cumpăr acţiuni la 
companiile din oraş, aşa că mă tem că festinul cu acţiuni 
va trebui să continue fără mine. 

— Există diferite modalităţi în care pot fi plătite 
acţiunile, spuse Lady. De exemplu, prin prestarea de 
servicii. 

— La ce te mai gândeşti acum, fermecătoarea mea 
ducesă? 


— Să susţii oficial candidatura lui Macbeth în alegerile 
electorale. 

Tourtell se uită iar la cărţi. 

— l-am promis deja că o voi face şi este de notorietate 
că îmi respect promisiunile. 

— Adică la aceste alegeri. 

Tourtell ridică privirea spre Macbeth. 

— Aceste alegeri? 

Lady îţi puse mâna pe braţul primarului şi se aplecă 
înspre el. 

— Da, pentru că tu nu vei candida. 

El clipi involuntar de două ori. 

— Nu voi candida? 

— Într-adevăr, ai sugerat că vei candida, însă te-ai 
răzgândit. 

— Şi pentru ce motiv? 

— Starea de sănătate nu este tocmai bună, iar funcţia 
are nevoie de un bărbat. Un bărbat al viitorului. Şi imediat 
ce nu vei mai fi primar vei avea libertatea de a te alătura 
consorţiului care, în fapt, va avea monopol pe piaţa 
cazinourilor din acest oraş şi, spre deosebire de cărţile pe 
care le ai acum în mână, te va face un om foarte bogat. 

— Dar nu vreau... 

— Le vei recomanda votanţilor să-l voteze pe Macbeth 
ca succesor al tău, pentru că este unul dintre ei, lucrează 
pentru ei şi conduce cu ei. Şi pentru că el, în calitate de şef 
al poliţiei ce i-a eliminat pe Sweno şi pe Hecate, a dovedit 
că obţine rezultate. 

— Hecate? 

— Eu şi cu Macbeth anticipăm câteva evenimente, însă 
Hecate poate fi considerat mort. Îi vom propune lui Hecate 
o întâlnire din care nu va pleca viu. Aceasta este o 
promisiune şi, la rândul meu, sunt cunoscută că îmi ţin 
promisiunile, dragul meu primar. 


— Şi dacă nu sunt de acord cu această - scuipă 
cuvintele ca pe nişte struguri acri - vânzare de acțiuni? 

— Ar fi păcat. 

Tourtell se lăsă pe spetează şi îşi prinse una dintre 
bărbii între index şi degetul mare. 

— Ce altceva mai ai, femeie? 

— Eşti sigur că nu vrei să te opreşti aici? întrebă Lady. 

Jack îşi drese vocea şi lovi pachetul de cărţi cu degetul 
arătător. 

— Mai vreţi cărţi, domnule? 

— Nu! pufni Tourtell fără să îşi ia ochii de la Lady. 

— Cum doriţi, oftă ea. Veţi fi arestat şi acuzat de relaţii 
indecente cu un băiat minor. 

Ea îi făcu semn cu capul spre cartea pe care Jack o 
pusese în faţa lui. 

— Ai mers prea departe. Ai pierdut. A 

Tourtell o privi cu ochii lui mari ca de peşte. li 
tremurau buzele cărnoase. 

— Nu mă veţi învinge, spuse el. Auzi? Nu mă veţi 
învinge! 

— Dacă reuşim să-l eliminăm pe Hecate, te putem 
aranja şi pe tine. 

Tourtell se ridică. Îi privi de sus. Guşa în straturi, faţa 
roşie ca focul, da, tremura de furie, din tot corpul. Apoi 
făcu stânga-mprejur şi dădu buzna afară, cu coapsele 
frecându-i-se una de cealaltă. 

— Ce crezi? întrebă Macbeth după ce ieşi. 

— O, va face precum vrem noi, spuse Lady. Tourtell nu 
este un novice naiv, doar are nevoie de timp să gândească 
înainte să parieze. 

Caithness îl visă pe Angus. O sunase, însă ea nu 
îndrăznise să răspundă pentru că ştia că cineva îi umblase 
la telefon şi că avea să explodeze. Apoi se trezi şi se 
întoarse către ceasul cu alarmă aşezat pe noptiera de 


lângă telefonul care suna. Era trecut de miezul nopţii. 
Trebuia să fie vorba de o crimă. Spera să fie vorba deo 
crimă, una obişnuită şi nu... Ridică receptorul. 

— Alo? 

Ea auzi în telefon clinchetul prezent încă imediat după 
întâlnirea de la Estex. 

— Mă iertaţi că sun atât de târziu. 

Era vocea necunoscută a unui bărbat tânăr. 

— Voiam doar să confirmaţi dacă veniţi la 323, mâine, 
vineri, la ora obişnuită? 

— Ce să fac? 

— Îmi cer iertare, cred că am greşit numărul. Sunteţi 
doamna Mittbaum? 

Caithness stătea în pat pe şezut, complet trează. Îşi 
umezi buzele. Îşi imagină banda casetei ce se învârtea în 
aparatul de înregistrate aflat undeva, într-o cameră, poate 
în camera de supraveghere tehnică de la etajul al doilea. 

— Aţi greşit numărul, spuse ea. Însă nu mi-aş face griji, 
oamenii cu nume german sunt de regulă punctuali. 

— Mă iertaţi. Noapte bună. 

— Noapte bună. 

Caithness se întinse în pat, iar inima îi bătea cu putere. 

323. Camera de la Hotel Grand, unde ea şi Duff 
obişnuiau să se întâlnească la prânz, sub numele de 
Mittbaum. 


CAPITOLUL 33 


Hecate mişcă telescopul pe trepied. Lumina zorilor se 
strecura printre nori, razele soarelui coborând spre oraş ca 
nişte coloane. 

— Deci Macbeth a spus că mă va ucide în timpul 
întâlnirii? 


— Da, spuse Bonus. 

Hecate privi prin telescop. 

— Vezi, este deja coadă în faţa cazinoului Inverness. 

Bonus privi în jur. 

— Chelnerii sunt liberi azi? 

— Băieţii, vrei să spui? Îi angajez doar când am nevoie 
de ei, la fel cum fac cu acest penthouse. A deţine lucruri 
înseamnă să te ataşezi de lucruri. Şi de oameni, Bonus. 
Când vezi că maşina ta este plină de gunoaie care te 
încetinesc, scapi de gunoaie, nu de maşină. L-ai sunat pe 
Macbeth, Strega? 

Înalta femeie-bărbat care tocmai intrase în cameră ieşi 
din penumbră. 

— Da. 

— Şi ce aţi stabilit? 

— Să vină singur aici, mâine, la ora şase, să vă 
întâlniți. 

— Mulţumesc. 

Ea se retrase iar în umbră. 

— Cum îndrăzneşte? spuse Bonus. 

— Cum îndrăzneşte? spuse Hecate. Nu se poate 
abţine. Macbeth a devenit o molie atrasă fără voia sa de 
lumina puterii. 

— ŞI, la fel ca o molie, va arde. 

— Poate. Ca şi molia, trebuie să se teamă cel mai mult 
de el însuşi. 

* 


Caithness se uită la ceas. Ora douăsprezece fără 
douăsprezece minute. Apoi se uită iar la uşa hotelului din 
faţa ei. Nu avea să uite niciodată cifrele din alamă, câte 
zile o avea şi câţi bărbaţi o întâlni sau iubi şi câte nopţi ar 
împărţi cu ei. 

323; 


Mai avea încă timp ca să dea înapoi. Însă venise până 
aici. De ce? Îşi închipuia că îl va vedea iar pe Duff şi că se 
schimbase ceva? Singurul lucru care se schimbase era că 
acum ştia că se descurca fără el. Sau pentru că ştia că în 
spatele uşii poate fi o altă şansă, o şansă să facă ceea ce 
trebuie. Ceea ce nu reuşise să facă atunci când îl lăsase pe 
Angus la fabrica Estex. Făcuse rost de numărul lui de 
telefon, însă nu răspunsese nimeni. 

Ridică mâna. 

Uşa avea să explodeze dacă bătea în ea. 

Bătu la uşă. 

Aşteptă. Era pe punctul de a bate iar, când uşa se 
deschise. În faţa ei era un tânăr. 

— Cine eşti? întrebă ea. 

— Fleance, fiul lui Banquo. 

Vocea de la telefon. El se dădu într-o parte. 

— Intraţi, doamnă Mittbaum. 

Camera era neschimbată. 

Malcolm era neschimbat. 

Însă nu şi Duff. Îmbătrânise. Nu doar în lunile şi anii de 
când îl văzuse ultima dată stând pe pufosul pat de hotel 
aşteptând-o, ca acum, ci şi în zilele scurse de când el 
plecase pentru ultima dată din apartamentul ei. 

— Ai venit, spuse Duff. 

Ea dădu din cap. 

Malcolm îşi drese vocea şi îşi şterse ochelarii. 

— Nu pari foarte surprinsă că ne vezi aici, Caithness. 

— Sunt mai mult surprinsă că sunt eu aici, spuse ea. 
Ce se petrece? 

— Tu ce speri să se întâmple, Caithness? 

— Sper să îl dăm la o parte pe criminalul de Macbeth. 

* 


Seyton apăsă pe mânerul uşii de fier şi o deschise. 
Macbeth păşi înăuntru şi aprinse lumina. Tuburile de neon 


sclipiră de două ori înainte să arunce o lumină albăstrie 
peste rafturile pe care erau cutii de muniţie şi diverse 
arme de foc. Pe podeaua camerei pătrate erau un seif şi 
două mitraliere Gatling pe jumătate  dezasamblate. 
Macbeth se duse la seif, formă cifrul şi îl deschise. Scoase 
o servietă cu dungi ca de zebră. 

— Incăperea cu muniţie era singura cu pereţii suficient 
de solizi pentru asta, spuse el. Şi chiar şi aşa, am pus-o în 
seif. 

— Deci înăuntru este o bombă? 

— Mda, spuse Macbeth, aşezându-se în genunchi şi 
deschizând servieta. Disimulată să pară că este o servietă 
cu aur. 

Ridică  lingourile ce acopereau partea de jos a 
servietei. 

— Aurul este, desigur, doar fier poleit, însă bomba din 
spaţiul ascuns - ridică baza falsă - este reală. 

— la te uită, spuse Seyton fluierând uşor. Clasica 
bombă cu ceas. 

— Destul de ingenios, nu? Aurul explică de ce este 
valiza atât de grea. Asta trebuia să distrugă cazinoul 
Inverness. 

— Ah, este acea servietă. Şi de ce nu a fost distrusă 
bomba? 

— A fost ideea mea, spuse Macbeth, analizând 
mecanismul cu ceas. E o realizare inginerească de 
excepţie şi am dezamorsat-o. M-am gândit că noi, cei din 
trupele de intervenţie, vom avea ocazia să o folosim 
cândva. Şi ocazia s-a ivit... 

Atinse un ac metalic de mărimea unui chibrit. 

— Trebuie doar să tragi de asta şi ceasul începe să 
ticăie. Pare simplu, dar ne-au trebuit aproape patruzeci de 
minute să o dezamorsăm, şi din numărătoarea inversă au 
mai rămas doar douăzeci şi cinci de minute şi cincizeci de 


secunde, aşa că, teoretic, după ce scot asta nu mai e cale 
de întoarcere. 

— In acest caz, trebuie să ajungi repede la o înţelegere 
cu Hecate. 

— O, nu va fi o întâlnire lungă. Îi voi spune că aurul e 
un semn de mulţumire pentru ceea ce a făcut deja şi că va 
primi şi mai mult dacă mă va ajuta să devin noul primar. 

— Crezi că va accepta? 

— Nu ştiu şi, oricum, zece minute mai târziu va fi mort. 
Ideea este că nu trebuie să intre la bănuieli, şi el ştie că în 
acest oraş nimeni nu primeşte nimic fără să dea ceva 
înapoi. li voi cere să se gândească la asta, mă voi uita la 
ceas, îi voi spune că am o şedinţă cu comitetul din 
conducere - ceea ce este adevărat - şi voi pleca de acolo. 

— Mă iertaţi... 

Se întoarseră spre uşă. Era Ricardo. 

— La telefon. 

— Spune-le că îi sun eu înapoi, spuse Seyton. 

— Nu te caută pe tine, ci pe inspectorul-şef. 

Macbeth simţi răceala aproape imperceptibilă din 
vocea lui. O mai simţise şi înainte, când venise la trupele 
de intervenţie. Oamenii au salutat, însă şi-au ferit privirile, 
părând preocupaţi de alte lucruri. 

— Pe mine? 

— Secretara ta a făcut legătura, spune că este 
primarul. 

— la-o înainte. 

Il urmă pe veteranul din trupele de intervenţie. Ceva 
din chipul ascuţit, aristocratic al lui Ricardo, tenul său 
lucios şi măsliniu şi maiestuoasa graţie a mersului său îi 
dăduseră mereu lui Macbeth impresia că provine dintr-un 
trib de vânători de lei. Care era expresia aceea? Un bărbat 
de onoare, despre care Macbeth ştia că este dispus să îşi 


urmeze fraţii şi în moarte, dacă era nevoie. Un bărbat care 
valora greutatea lui în aur. Aur adevărat. 

— S-a întâmplat ceva, Ricardo? 

— Domnule? 

— Pari foarte tăcut astăzi, s-a întâmplat ceva? 

— Suntem doar puţin îngrijoraţi în legătură cu Angus. 

— Da, am auzit că nu prea a fost în apele lui. Slujba 
asta nu este pentru oricine. 

— Mă refeream la faptul că nu a venit la muncă şi 
nimeni nu ştie unde este. 

— Apare el. Probabil că are nevoie de puţin timp liber 
să se gândească. Însă da, probabil eşti îngrijorat să nu fi 
făcut ceva necugetat. 

— Dacă s-a întâmplat ceva necugetat... - Ricardo se 
opri în faţa uşii deschise a biroului, unde pe birou era 
aşezat un receptor - nu cred că Angus este cel care a 
făcut ceva. 

Macbeth se opri şi se uită la el. 

— Atunci ce crezi? 

Li se intersectară privirile. lar Macbeth nu mai văzu 
nimic din admiraţia şi bucuria cu care era obişnuit să fie 
privit de oamenii săi. Ricardo se uită în pământ. 

— Nu ştiu, domnule. 

Macbeth închise uşa biroului şi ridică receptorul. 

— Da, domnule primar. 

— Am minţit că sunt primarul ca să mi se facă 
legătura. Aşa cum ai minţit şi tu. Mi-ai promis că nu va 
muri nimeni. 

Macbeth se gândi cât de ciudat era ca frica să triumfe 
în faţa aroganţei. În vocea lui Walt Kite nu mai era nici o 
fărâmă din cea din urmă. 

— Cred că nu m-ai înţeles bine, spuse Macbeth. Am 
vrut să spun că nimeni din familia ta nu va muri. 

— Eşti... 


— Şi aşa va fi. Dacă faci în continuare cum spun eu. 
Sunt ocupat, mai e ceva, Kite? 

De la celălalt capăt al firului se auzi doar zgomotul de 
fond. 

— Ei bine, atunci ne-am înţeles, spuse Macbeth şi 
închise. 

Se uită la fotografia de pe peretele din spatele biroului. 
Erau toţi băieţii din trupele de intervenţie la o băută. 
Zâmbetele largi şi halbele de bere ridicate în aer erau 
mărturia că sărbătoreau o operaţiune de succes. Banquo 
era în ea. Ricardo. Angus şi ceilalţi. Şi el însuşi. Atât de 
tânăr. Zâmbind ca un prost. Ca un sărac cu duhul. Şi 
minunat de neputincios. 

— Ei bine, acesta este planul, spuse Malcolm. Şi, în 
afară de tine, doar noi trei îl mai ştim. Ce spui, Caithness, 
eşti cu noi? 

Stăteau aproape unul de altul în camera mică a 
hotelului, iar Caithness îi privi pe rând. 

— Şi dacă spun că planul este nebunesc şi că nu vreau 
să fac parte din el, mă lăsaţi să plec pur şi simplu de aici, 
ca să merg să îi spun lui Macbeth? 

— Da, spuse Malcolm. 

— Nu sunteţi cam naivi? 

— Nu, spuse Malcolm. Dacă aveai de gând să te duci 
acum la Macbeth, presupun că mai întâi ne-ai fi spus că e 
o idee genială şi că eşti de partea noastră. După aceea ai 
fi mers să ciripeşti. A fost un risc calculat să te punem la 
curent. Dar refuzăm să credem că nu mai există oameni 
buni pe lume, oameni care să pună binele oraşului mai 
presus de binele personal. 

— Şi voi credeţi că eu sunt o astfel de persoană? 

— Duff crede, spuse Malcolm. De fapt, a spus-o mai cu 
convingere. A spus că ştie că eşti. Spune că eşti mai bună 
decât el. 


Caithness se uită la Duff. 

— E o idee genială şi sunt de partea voastră. 

Malcolm şi Fleance începură să râdă, şi chiar şi în ochii 
morți, trişti, ai lui Duff ea întrezări un zâmbet fantomatic. 


CAPITOLUL 34 


La ora şase fără un sfert, Macbeth intră în recepţia 
Hotelului Obelisc. Nu era aproape nimeni în /obby, doar un 
portar, vreo doi picoli şi trei recepţioneri îmbrăcaţi la 
costume negre care vorbeau în şoaptă unul cu altul, ca 
nişte agenţi funerari. Închiderea cazinoului nu le priise nici 
afacerilor lor. 

Macbeth se duse direct la liftul care îl aştepta, intră şi 
apăsă butonul pentru etajul douăzeci. Strânse din dinţi şi 
pufni ca să reducă presiunea. Cel mai rapid lift din ţară; îşi 
făcuseră până şi reclamă pe tema asta, pentru că prindea 
la ţărani. Mânerul servietei părea moale în strânsoarea 
mâinii lui. De ce alesese Collum, cartoforul nenorocos, o 
servietă cu dungi de zebră ca să camufleze o bombă? 

Uşa liftului se deschise în faţa lui şi el ieşi. Ştia din 
planurile de construcţie că scările de la apartamentul 
penthouse se aflau în stânga. Urcă cele cincisprezece 
trepte şi străbătu un hol scurt până la următoarea uşă de 
la etaj. Era pe punctul de-a bate la uşă. Dar se opri şi îşi 
studie mâna. Oare se vedea un tremur aproape 
imperceptibil, acel tremur despre care veteranii de la 
intervenţii speciale ziceau că apare după vreo şapte ani de 
serviciu? Tremurul de la şapte ani. Dar el nu văzu nici un 
tremurat. Se spunea că era mai rău de cei cărora mâna nu 
începea să le tremure, pentru că atunci chiar era cazul să 
se retragă. 


Macbeth bătu la uşă. Auzi sunet de paşi. Îşi auzi 
respiraţia. 

Nu avea nici o armă asupra sa, oricum urma să fie 
percheziţionat, deci nu era nevoie să îi mai dea cuiva 
emoţii, în fond nu era decât o întrunire de afaceri. Îşi 
repeta în sinea lui că venise doar ca să-şi anunţe 
candidatura pentru postul de primar, şi apoi va preda 
servieta în semn de mulţumire pentru serviciile prestate şi 
cele viitoare. Explicaţia ar trebui să sune plau... Cum era 
cuvântul ăla? 

— Domnule Macbeth? 

Era un tânăr. Era îmbrăcat în pantaloni albi de călărie 
şi purta mănuşi. 

— Da? 

Băiatul se dădu la o parte din dreptul uşii. 

— Intră! 

Penthouse-ul avea o privelişte în toate direcţiile. Ploaia 
încetase, şi în vest, în spatele cazinoului Inverness, stratul 
subţire de nori se colorase în nuanţe de portocaliu de la 
soarele  după-amiezii. Macbeth îşi lăsă privirea să 
rătăcească mai departe, peste port, spre sud, şi înspre 
fabricile de acolo. 

— Domnul Hand a spus că ajunge puţin mai târziu, dar 
nu foarte târziu, îl anunţă tânărul. Vă aduc şampanie. 

Inchise uşor uşa şi Macbeth rămase singur. Se aşeză 
pe unul dintre scaunele învelite în piele de la masa 
rotundă din plexiglas. Domnul Hand. Da, sigur. 

Macbeth se uită la ceas. Trecuseră fix trei minute şi 
treizeci şi cinci de secunde de când fusese împreună cu 
Seyton în maşina secţiei de intervenţii şi scosese cuiul de 
metal care pornise numărătoarea inversă. Douăzeci şi 
două de minute şi şaisprezece secunde până la detonare. 

Se ridică în picioare, se duse la frigiderul maro mare 
care se afla lângă un perete şi îl deschise. Gol. La fel şi 


dulapul de haine. Intră în dormitor. Neatins. Nu locuia 
nimeni acolo. Se întoarse la scaun şi se aşeză. Douăzeci de 
minute şi şase secunde. 

încerca să nu gândească, dar îl năpădeau gândurile. 
Ele îi spuneau că timpul se scurgea. 

Că întunericul devenea mai dens. 

Că moartea se apropia de el. 

Macbeth respira profund şi calm. Şi dacă moartea 
venea acum? Ar fi fost un final fără sens, dar oare nu toate 
finalurile sunt la fel? Asemenea unei propoziţii despre 
viaţa noastră întreruptă la mijloc, propoziţia rămânând în 
aer, fără sens, fără concluzii şi fără vreun gest final 
edificator. Un scurt ecou al ultimului cuvânt rostit în 
şoaptă, şi tu eşti dat uitării. Dat uitării, uitat, nici cea mai 
mare statuie nu ar putea schimba asta. Cel care ai fost, cel 
care ai fost tu cu adevărat, dispare mai repede decât 
cercurile concentrice desenate pe apă. Şi care este sensul 
acestui rol scurt şi întrerupt? Să joci pe cât de bine se 
poate, să prinzi bucuriile şi plăcerile pe care viaţa le oferă 
cât timp durează? Sau să laşi urme, să schimbi mersul 
lucrurilor, să faci lumea puţin mai bună înainte ca tu însuţi 
să o părăseşti? Sau poate că ideea este să procreezi şi să 
creşti urmaşi în lume în speranţa că omul va deveni până 
la urmă semizeul care s-a visat că va deveni? Sau poate că 
nu există nici un sens, poate că suntem doar nişte 
propoziţii frânte la mijloc, într-un babel haotic şi etern, în 
care toţi vorbesc şi nimeni nu ascultă, şi cea mai rea 
premoniţie care se adevereşte la final: eşti singur. Complet 
singur. 

Şaptesprezece minute. 

Singur. Banquo venise şi îl luase la el, îl transformase 
într-un membru al familiei. Şi acum el îl eliminase. li 
eliminase pe toţi. Şi era singur din nou. El şi Lady. Dar care 


era scopul lui final? Ce voia el? Sau ce anume va dărui el 
cuiva? Toate acestea erau pentru ea, pentru Lady? 

Paisprezece minute. 

Şi credea el că într-adevăr asta va dura? Nu era totul 
la fel de fragil ca mintea lui Lady, nu era totul condamnat 
să se năruiască, cum era acest imperiu pe care ei tocmai îl 
construiau? Nu era totul doar o chestiune de timp? Poate 
că da, dar ce altceva mai avem în afară de timp, puţin 
timp, efemeritatea eternă a fiinţei umane? 

Unsprezece minute. 

Unde era Hecate? Era deja prea târziu ca să transporte 
servieta în port şi să o arunce în mare. Alternativa era să o 
arunce sub un capac de canal pe stradă, dar era ziua în 
amiaza mare şi probabilitatea de a fi recunoscut era mare 
din cauza ştirilor de la televiziune şi din presă din ultima 
vreme. 

Şapte minute. 

Macbeth se hotărî. Dacă Hecate nu-şi făcea apariţia în 
decurs de două minute, va pleca. Va lăsa servieta locului. 
Spera că Hecate va veni înainte de detonarea bombei. 

Cinci minute. Patru minute. 

Macbeth se ridică şi se duse la uşă, apoi ascultă. 
Nimic. 

Trei minute şi treizeci de secunde. 

Era timpul să se retragă. 

Prinse clanţa. Trase de ea. Trase mai tare. Încuiată. 
Era încuiat înăuntru. 

— Vreţi să spuneţi că aţi fost înşelat, domnule? 

Lady stătea lângă masa cu ruleta. Fusese chemată din 
cauza unui client care începuse să facă scandal. Bărbatul 
nu era nici complet beat, nici complet treaz. Avea costum 
striat şi creponat. Ea ghici imediat: un fost client de la 
Obelisc, de pe tărâmul ţărănoilor. 


— Ba bine că nu! rosti bărbatul în timp ce Lady se uita 
prin cazinou. 

Era plin şi în seara aceasta, trebuia să angajeze mai 
mulţi oameni, iar la bar le trebuiau cel puţin trei. 

— Bila sare la 14 de trei ori la rând. Care este 
probabilitatea pentru asta? Foarte mare? 

— Este aceeaşi probabilitate ca mingea să se oprească 
la 3, 24 şi apoi 16, îi răspunse Lady. Unu la cincizeci de 
mii. Fix aceeaşi probabilitate ca pentru orice combinaţie 
de cifre. 

— Dar... 

— Domnule... zâmbi Lady şi îl prinse de mână. V-a 
povestit cineva că în timpul unui atac cu bombe trebuie să 
te ascunzi într-un crater pentru că probabilitatea ca o altă 
bombă să cadă fix acolo este extrem de mică? Atunci aţi 
fost tras pe sfoară. Dar acum vă aflaţi la Inverness, 
domnule... Ea îi întinse un bilet. Serviţi o băutură de la bar 
din partea mea. Vă rog doar să analizaţi logica celor spuse 
de mine şi discutăm după aceea. OK? 

Bărbatul îşi dădu capul puţin pe spate şi se uită fix la 
ea. Luă biletul şi dispăru. 

— Lady! 

Ea se răsuci. Deasupra ei trona o femeie imensă cu 
umeri laţi. Sau un bărbat. 

— Domnul Hand doreşte să vorbească cu tine. 

Femeia-bărbat se uită la un bărbat în vârstă aflat la 
câţiva metri depărtare. Avea costum alb, păr vopsit negru, 
şi se sprijinea într-un baston cu măciulie aurită în timp ce 
privea admirativ candelabrul de cristal de deasupra lui. 

— Dacă ar putea aştepta zece minute... zâmbi Lady. 

— Şi el are un alt nume. Care începe tot cu H. 

Lady se opri locului. 

— Dar preferă numele de Hand, zâmbi bărbatul- 
femeie. 


Lady se îndreptă rapid înspre bătrân. 

— Baccarat sau de Boemia? o întrebă el fără să-şi ia 
privirea de la candelabru. 

— Cristal de Boemia, îi răspunse ea. Asta este, după 
cum poate ştiţi, o copie la scară redusă a candelabrului din 
palatul Dolmabahce din Istanbul. 

— Din păcate nu am fost acolo niciodată, doamnă, dar 
odată am fost într-o capelă într-un orăşel din Cehoslovacia. 
După epidemia de ciumă au rămas atât de multe schelete, 
încât nu mai era loc pentru ele. Apoi l-au angajat pe 
călugărul acela cu un ochi să facă curat şi să pună leşurile 
în grămezi. Dar în loc să le ascundă, le-a folosit ca să 
decoreze capela. Atârnă şi acolo un candelabru superb, 
dar este decorat cu cranii şi schelete. Cineva ar spune că 
este lipsit de respect pentru cei morţi. Eu aş spune că este 
fix pe dos. 

Bătrânul îşi lăsă privirea în jos de la candelabru şi o 
privi. 

— Doamnă, ce cadou mai bun pentru un om decât săi 
se acorde nemurirea, chiar dacă aceasta i se atribuie după 
ce a murit? Să devii un recif de corali. Un candelabru. Sau 
un simbol şi o stea călăuzitoare, un şef de poliţie care 
moare atât de curând încât oamenii trăiesc în continuare 
cu impresia că era un om bun, un conducător altruist, 
binecuvântat de toţi. Mort atât de devreme încât nimeni 
nu a avut destul timp ca să-l demaşte ca fiind un rege 
bolnav de putere şi corupt. Eu am impresia că avem 
nevoie de astfel de morţi, doamnă. Eu sper că acel călugăr 
cu un singur ochi a primit ceea ce a meritat. 

Lady înghiţi în sec. Ea obişnuia să vadă ceva sau să 
ghicească ceva în privirea oamenilor, ceva ce putea 
interpreta, înţelege şi apoi folosi. Dar în spatele privirii 
acestui bărbat nu se ghicea nimic, era de parcă s-ar fi uitat 
în ochii unui om orb. 


— Cu ce vă pot fi de folos, domnule Hand? 

— După cum ştii, acum trebuia să fiu la o întâlnire cu 
soţul tău. El stă acum într-o cameră de hotel şi aşteaptă să 
mă ucidă. 

Lady simţi cum i se contractă traheea şi ştia că dacă 
ar vorbi acum, vocea ei ar fi ascuţită şi piţigăiată. Deci se 
abţinu. 

— Dar deoarece eu nu văd nici un avantaj în a fi mort, 
m-am gândit să vorbesc cu acela dintre voi doi care are 
mai multă rațiune. 

Lady se uită la el. El dădu aprobator din cap şi îi 
adresă zâmbetul acela trist şi bonom, ca al unui bunic 
înţelept. Ca al unui om care o înţelegea pe ea. Şi elo 
preveni că scuzele erau şi fără rost oricum. 

— În regulă, îi zile Lady dregându-şi vocea. Eu am 
nevoie de ceva de băut. Cu ce v-aş putea servi? 

— Păi, dacă barmanii tăi ştiu cum să pregătească un 
dirty martini... 

— Poftiţi! 

S-au dus la bar, unde lumea stătea la coadă. Lady îşi 
croi drum în spatele barului, luă două pahare de martini, 
turnă dintr-o sticlă de gin şi apoi din sticla de martini, apoi 
continuă să amestece băuturile pe masă, dar sub tejghea. 
În mai puţin de un minut se întoarse şi îi întinse bătrânului 
unul dintre pahare: 

— Sper că este destul de murdar. 

El gustă. 

— Absolut! Dar, dacă nu mă înşel, mai are un 
ingredient. 

— Două extra. Este propria mea reţetă. Veniţi pe aici, 
vă rog! 

— Care sunt ingredientele? 

— Este evident un secret profesional, sau, ca să spun 
altfel, eu cred că băuturile trebuie să aibă un accent local. 


Lady îi conduse pe bătrân şi pe individul cel înalt în 
încăperea goală, în colţul cel mai îndepărtat al 
restaurantului. 

— Un om în poziţia mea înţelege perfect ce înseamnă 
să păstrezi secretele meseriei, zise Hecate şi aşteptă să se 
aşeze în timp ce bărbatul-femeie îi trase scaunul. Trebuie 
să mă ierţi pentru că am dezvăluit secretul că voiaţi să 
preluaţi oraşul meu. Vă respect ambiția, dar am alte 
planuri. 

Lady gustă din martini-ul ei. 

— ÎI vei ucide pe soţul meu? 

Hecate nu-i răspunse. 

Ea repetă întrebarea. 

Macbeth se uita fix la uşă şi simţi cum i se usucă gura. 
Încuiat. | se părea că aude bomba ticăind în spatele lui. Nu 
avea altă scăpare, ăsta era unul dintre lucrurile pe care 
întotdeauna le verifica atunci când studia planurile 
clădirilor. Pe exterior, peretele era neted de la etajul 
douăzeci până jos la asfalt. 

Încuiat. Prins în plasă. Plasa lui Hecate. Propria lui 
plasă. 

Trase are în piept şi încercă să blocheze panica. 

Îşi roti privirea prin încăpere. Nu avea nici un loc unde 
să se ascundă, bomba era prea puternică. Privirea i se 
întoarse iarăşi la uşă. La încuietoarea rotundă de sub 
clanţă. 

Yală rotundă. Expiră încet printr-un şuierat lung, 
simțindu-se uşurat. La naiba! Ce îi scăpa? li venea să râdă. 
Orice uşă de la o cameră de hotel întotdeauna se încuie 
atunci când era închisă. El însuşi locuia la un hotel, ce 
dracu! Nu trebuia decât să răsucească încuietoarea şi uşa 
se va deschide. 

Întinse mâna. Ezită. De ce avea presimţirea că nu 
putea să fie chiar atât de simplu? Că niciodată nu era atât 


de simplu, că de unde se afla, de unde se închisese era 
imposibil să scape, şi că era condamnat să sară în aer? 

Simţi degetele umede de transpiraţie atunci când puse 
mâna pe încuietoare. Răsuci mânerul. 

Încuietoarea se răsuci. 

Apăsă pe clanţă. Uşa se deschise. 

leşi. Porni grăbit pe scări în jos, apoi de-a lungul 
coridorului, înjurând în gând. 

Se postă în faţa liftului şi apăsă butonul. 

Se uită la display-ul de pe perete şi văzu că liftul 
venea de la etajul unu. Se uită la ceas. Două minute şi 
patruzeci de secunde. 

Liftul se apropia. A auzit ceva? Nişte clinchete, sau 
nişte voci? Oare erau nişte oameni în lift? Dacă era 
Hecate? Nu mai era timp să se întoarcă în apartament şi 
să vorbească acum. 

Macbeth fugea. Conform schițelor clădirii scările de 
incendiu se aflau după colţ la stânga. 

Aşa era. 

Împinse uşa de la casa scărilor, când auzi un ping care 
semnaliză că ajunsese liftul. Îşi ţinuse respiraţia şi uşa cât 
timp a aşteptat. 

Voci. Doi tineri, voci luminoase. 

— Nu înţeleg ce... 

— Domnul Hand nu vine, şi am primit de veste să-l 
reținem pe cel care este acolo preţ de o jumătate de oră. 
Sper că îi place şampania. 

Zgomotul roţilor unei mese gheridon. 

Macbeth închise uşa în urma lui şi cobori în fugă 
scările. La fiecare etaj scria un număr. 

Se opri la şaptesprezece. 

Lady dădu aprobator din cap. Răsuflă. 

— Dar îl veţi ucide în altă zi? 

— Depinde. Ai pus suc de mere? 


— Nu. De ce anume depinde? 

— Depinde dacă asta a fost doar o confuzie temporară. 
Amândoi se pare că aţi renunţat să-mi folosiţi produsele, şi 
asta este înspre binele tuturor. 

— Nu îl veţi ucide pentru că aveţi nevoie de el ca şefal 
poliţiei. Şi acum, după ce aţi dezvăluit planurile lui 
Macbeth, bănuiţi că şi-a învăţat lecţia. Un câine nu este 
complet dresat până când nu a fost neascultător şi şi-a 
primit pedeapsa pentru asta. 

Bătrânul se răsuci către bărbatul-femeie. 

— Vezi la ce mă refer când spun că ea este cea 
inteligentă dintre cei doi? 

— Deci ce doriţi de la mine, domnule Hand? 

— Ghimbir? Nu, reţeta este secretă, deci răspunsul tău 
oricum nu ar fi de încredere. Nu vreau decât să vă 
atenţionez asupra opţiunilor pe care le aveţi. Dacă este 
ascultător, îl voi proteja pe Macbeth de orice rău i s-ar 
putea întâmpla, şi el va deveni Tithonusul tău. Dacă 
devine neascultător, atunci vă voi ucide pe amândoi, aşa 
cum se procedează cu câinii care nu pot fi dresați. Uită-te 
în jur, Lady! Toate astea le poţi pierde. Ai tot ceea ce ţi-ai 
dorit. Deci poate ar trebui să nu mai visezi la mai multe. 
Apropo de reţete, visurile prea măreţe sunt reţeta pentru 
nefericire. 

Bătrânul vărsă pe jos restul băuturii şi puse paharul pe 
masă. 

— Piper. Acesta este unul dintre ingrediente. 

— Sânge, zise Lady. 

— Serios? El îşi puse mâinile pe baston şi se ridică în 
picioare. Sânge de om? 

Lady ridică din umeri. 

— Este atât de important? O credeţi, şi mi s-a părut că 
v-a plăcut reţeta. 

Bătrânul râse. 


— Tu şi cu mine am fi putut fi prieteni buni într-o altă 
conjunctură, Lady. 

— Într-o altă viaţă, răspunse ea. 

— Într-o altă viaţă, micuța mea Lily. 

Bătu de două ori cu bastonul în podea. 

— Ne descurcăm până la ieşire şi singuri. 

Lady îşi păstră zâmbetul până când îl pierdu din 
vedere. Apoi se luptă să-şi recâştige suflul, simţi încăperea 
învârtindu-se cu ea, trebui să se ţină cu putere de braţul 
fotoliului. Lily. Ştia. Cum de ştia asta? 

Etajul şaptesprezece. 

Macbeth se uită la ceas. Încă un minut. Deci de ce se 
oprise? Tinerii aceia trebuie să fi ajuns cu masa pe scări. 
Trebuie să fi intrat în cameră. 

Urmau să se afle în încăpere când bomba va exploda. 
Şi ce dacă? Erau oamenii lui Hecate. Erau parte din toată 
şmecheria asta, deci care era problema? Nimeni din oraşul 
acesta nu era nevinovat. Deci de ce îi venise o idee tocmai 
acum? Era o idee dintr-un discurs. Redactat de Lady şi 
ţinut de el? Sau era un gând mult mai îndepărtat, o 
reminiscență de pe vremea în care era la Academia de 
Poliţie? Sau poate dinainte de asta? Poate ceva ce Îi 
spusese Banquo odată? Ceva, ceva, dar nu îşi putu aminti 
exact ce. 

Doar că... 

La naiba! La naiba! 

Cincizeci de secunde. 

Macbeth fugea. 

Pe scări în sus. 


CAPITOLUL 35 


— Veniţi cu mine! strigă Macbeth. 


Cei doi băieţi se uitară la bărbatul care apăruse brusc 
în cadrul uşii. Unul dintre ei ţinea în mână o sticlă de 
şampanie şi începuse să slăbească plasa dopului. 

— Acum! ţipă Macbeth. 

— Domnule, noi... 

— Aveţi treizeci de secunde dacă nu vreţi să muriţi! 

— Liniştiţi-vă, domnule... 

Macbeth puse mâna pe frapieră şi o aruncă spre 
fereastră. Cuburile de gheaţă săriră şi ricoşară clincăind pe 
parchetul de pe podea. El vorbi pe un ton mai calm în 
liniştea care urmă. 

— O bombă va exploda aici peste douăzeci şi cinci de 
secunde. 

Apoi se întoarse şi o luă la goană. Jos pe scări. Auzi 
paşii celor doi în urma sa. Sprintă pe lângă lift. Îi aşteptă, 
ţinând deschisă uşa care dădea înspre scări. 

— Fugiţi! Fugiţi! 

Închise uşa după ei şi alergă în urma lor. 

Cincisprezece secunde. Macbeth nu ştia cât de 
puternică avea să fie explozia, dar, dacă fusese proiectată 
să distrugă ceva atât de solid ca Invernessul, trebuiau să 
ajungă cât mai departe posibil. Etajul al şaptesprezecelea. 
Simţi că începe să îl doară capul, ca şi cum putea deja să 
simtă presiunea exploziei în timpane, în ochi, în gură. 
Etajul al cincisprezecelea. Se uită la ceas. Trecuseră cu 
cincisprezece secunde mai mult. Etajul al doisprezecelea. 
Tot nimic. Era posibil, desigur, ca cronometrul să nu fie 
tocmai precis sau să fi fost setată în mod deliberat o 
întârziere. Cei doi din faţa lui începură să încetinească. 
Macbeth strigă la ei şi începură iar să alerge. 

La etajul al nouălea, dădură buzna pe uşă spre un hol, 
însă Macbeth continuă să coboare până la parter. Prefera 
scările, potrivit planurilor clădirii, cablurile liftului fiind 
prinse de tavanul clădirii. Când ajunse la primul etaj, 


trecuseră aproape trei minute de când se oprise 
cronometrul bombei. 

Ajunse la recepţie. Acolo erau aceiaşi angajaţi, 
atârnând peste tejghea ca şi când nu se întâmplase nimic, 
fără să îl bage în seamă. leşi afară, unde ploua. Privi în 
sus. Rămase aşa până când începu să îl doară gâtul. Apoi 
începu să traverseze piaţa pustie, spre Seyton şi maşina 
care îl aştepta. Ce dracu' se întâmplase? Sau... ce nu se 
întâmplase? Nu rezistase bomba umidității din subsolul de 
la sediu? Sau reuşise cineva să oprească numărătoarea 
inversă după ce ieşise din apartament? Sau bomba 
detonase, dar cu mult mai puţină forţă decât anticipase 
atunci expertul în explozibili? Şi acum ce urma? Se opri 
brusc. Dacă Hecate sau oamenii lui veneau mai târziu în 
apartament şi descopereau că Macbeth lăsase acolo o 
bombă? Trebuia să se întoarcă să ia servieta. 

Macbeth se întoarse. Făcu doi paşi. Îşi văzu propria 
umbră proiectată pe asfaltul cubic şi auzi un bubuit 
estompat, ca un tunet. Pentru o clipă avu impresia că 
particulele albe ce îl loveau în cap şi pe mâini, care se 
sfărâmau de pavajul din jurul lui şi dansau pe maşinile 
parcate erau grindină. Un cap de duş se izbi de pământ la 
câţiva metri de el. Se uită în sus şi apoi zbură prin aer, în 
timp ce auzi ceva izbindu-se lângă el. Macbeth îşi ridică 
braţele să se apere, dar bărbatul care îl împinsese se 
ridicase deja, îşi curăţase paltonul gri şi fugise. Macbeth 
văzu un frigider maro sfărâmat în locul în care fusese cu o 
secundă înainte. 

Işi lăsă capul pe piatra cubică rece. 

Din vârful Obeliscului se înălţau flăcări şi fum negru 
spre cer. Ceva se rostogoli pe pavaj şi se opri lângă capul 
său. Il ridică. Era încă învelit în plasa de sârmă. 

— Ce dracu’ s-a întâmplat? spuse Seyton, când 
Macbeth urcă în maşină. 


— Tourtell, spuse Macbeth. L-a avertizat pe Hecate. 
Porneşte. 

— Tourtell? spuse Seyton şi demară pe piatra cubică, 
în timp ce ştergătoarele înlăturau de pe parbriz mici bucăţi 
albe de sticlă. 

— Tourtell este singurul care ştia de planul nostru şi l-a 
informat pe 

Hecate în speranţa că Hecate mă va omori, în schimb, 
pe mine. 

— Şi Hecate nu a încercat să te omoare? 

— Nu. Dimpotrivă. M-a salvat. 

— De ce? 

— Are nevoie de marionetele lui. 

— Ce? 

— Nimic, Seyton. Mergi spre Inverness. 

Macbeth aruncă o privire spre trotuar, la oamenii care 
priveau în sus. Se uita după paltoane gri. Câţi erau? Purtau 
cu toţii paltoane sau doar unii? Erau mereu acolo? Inchise 
ochii. Nemuritor. La fel de nemuritor ca o păpuşă de lemn. 
Presiunea din capul său crescu. Şi un gând straniu îi dădu 
târcoale. Că promisiunea lui Hecate de a-l face invulnerabil 
nu era o binecuvântare, ci un blestem. În timp ce învârtea 
printre degete dopul sticlei de şampanie, simţi firele 
metalice pe piele şi auzi prima sirenă de poliţie. 

Seyton se opri în faţa cazinoului Inverness, iar 
Macbeth era pe punctul de a cobori din maşină, când auzi 
vocea lui Tourtell. 

— Dă radioul mai tare, spuse el şi se aşeză la loc. 

— „şi pentru a înlătura zvonurile şi din respect pentru 
voi, dragi cetăţeni, ce aveţi dreptul de a şti cine sunt cei 
care vă reprezintă, am decis ca astăzi să vă spun că în 
urmă cu cincisprezece ani am avut o scurtă aventură 
extramaritală, urmare căreia am devenit tatăl unui băiat. 
Cu acordul persoanelor implicate, adică al mamei fiului 


meu şi al soţiei mele, am ales să ţin afacerea departe de 
ochii publicului. Am păstrat mereu legătura cu fiul meu şi 
cu mama sa şi i-am întreţinut din veniturile mele 
personale. Faptul că nu am făcut public acest lucru la 
momentul respectiv a fost o alegere. Trebuiau avute în 
vedere interesele mai multora. Oraşul nu era, la acel 
moment, una dintre părţile implicate, eu neocupând nici o 
funcţie publică şi netrebuind să dau socoteală nimănui în 
afară de mine şi de cei apropiaţi mie. Acum, însă, situaţia 
este alta şi acum este timpul să fac publică această 
informaţie. Mama fiului meu este foarte bolnavă şi, cu 
consimţământul ei, în urmă cu două luni l-am luat pe băiat 
să stea cu mine. In tot acest timp, l-am luat pe Kasi la 
evenimente publice, unde l-am prezentat ca fiind fiul meu, 
dar, paradoxal, sinceritatea mea a dat naştere altor 
zvonuri. Adevărul, după cum se ştie, este ultimul căruia i 
se dă crezare. Nu sunt mândru că acum cincisprezece ani 
am fost infidel, dar, în afară de a le fi cerut iertare celor 
apropiaţi, nu prea am ce să fac în această privinţă. La fel 
de puţine pot face în privinţa celor care îmi apreciază 
calităţile de lider analizându-mi viaţa privată. Tot ce pot 
face este să le cer să aibă încredere, aşa cum şi eu vă arăt 
acum încredere făcând publice detalii care, pentru mine, 
sunt deopotrivă foarte dureroase şi preţioase. Pentru că, 
dacă există lucruri despre care nu sunt mândru, este unul 
pentru care sunt. Şi acesta este fiul meu în vârstă de 
cincisprezece ani, Kasi, cu care am purtat o lungă discuţie 
aseară, când mi-a spus ce am de făcut. Să spun întregului 
oraş că eu sunt tatăl său. 

Tourtell inspiră profund înainte să încheie cu un uşor 
tremur al vocii. 

— Să spun că el este fiul meu. Şi să câştig următoarele 
alegeri. 

Pauză. Urmă vocea unei femei, vizibil impresionată. 


— A fost un anunţ al primarului Tourtell. Şi acum 
revenim la ştiri. În Districtul 4 a avut loc o puternică 
explozie, mai precis la ultimul etaj al cazinoului Obelisc. 
Până acum nu s-au raportat victime, însă... 

Macbeth opri radioul. 

— La dracu', spuse el scurt. 

Apoi începu să râdă în hohote. 


CAPITOLUL 36 


Lady se sprijinea de perne şi îşi întinse un picior de sub 
halatul de casă. Spre Macbeth, care stătea pe un scaun nu 
foarte înalt, la capătul patului. Ea îşi scosese din dulap 
două rochii roşii. El îi mângâie glezna subţire şi pielea fină, 
proaspăt epilată. 

— Aşadar, Hecate ştia despre planul de asasinare, 
spuse el. S-a aflat cine l-a informat despre planurile 
noastre? 

— Nu, spuse Lady. Dar a spus că tu vei fi Tithonus al 
meu, dacă suntem cuminţi. 

— Cine este Tithonus? 

— Un grec frumos, căruia i-a fost dăruită viaţa eternă. 
Dar a spus şi că, dacă vom fi neascultători de acum încolo, 
ne va ucide ca pe câinii care nu pot fi dresați. 

— Hm. Doar Tourtell putea să îl informeze. 

— Este a treia oară când spui asta, iubitule. 

— Şi nu doar că privighetoarea alunecoasă ne-a 
turnat. Băiatul chiar este fiul său. Intrebarea care se pune 
acum este dacă oamenii din acest oraş vor vrea un curvar 
ca primar. 

— O singură aventură, acum cincisprezece ani? întrebă 
Lady. Pe care Tourtell a recunoscut-o atunci, a cerut 
iertare şi pentru care plăteşte de atunci, având grijă de fiul 


său şi de mama lui? Şi acum, când ea este bolnavă, sfântul 
Tourtell îl ia acasă la el pe fiul ei? Oamenii îl vor iubi 
pentru asta, dragule. A făcut o greşeală pe care 
majoritatea o înţeleg şi pentru care, ulterior, s-a căit şi a 
dovedit bunătate. Tourtell a devenit unul din popor. 
Anunţul este o mişcare genială, vor veni în număr mare să 
îl voteze. 

— Tourtell va candida şi va câştiga. Noi ce vom face? 

— Da, ce putem face? Mai întâi, să începem cu ce este 
mai important. Ce rochie să fie, Jack? 

— Cea de inspiraţie spaniolă, spuse Jack, luând o 
ceaşcă de ceai de pe tavă, aşezând-o pe noptiera de lângă 
patul lui Lady. 

— Mulţumesc. Cum rămâne cu Tourtell şi Hecate, Jack? 
Să facem ceva, sau este prea riscant? 

— Nu mă pricep la strategii, doamnă. Dar am citit că, 
atunci când ai duşmani pe două fronturi, există două 
tactici clasice. Una este să negociezi un armistițiu cu unul 
dintre ei, apoi să concentrezi toate forţele împotriva 
celuilalt, pentru ca ulterior, fără avertizare, să încalci 
armistițiul. Cealaltă presupune să îi asmuţi pe cei doi 
inamici unul împotriva celuilalt, să aştepţi până când le 
slăbesc forţele amândurora, iar apoi să loveşti. 

Îi dădu lui Macbeth o ceaşcă de cafea. 

— Aminteşte-mi să te promovez, spuse Macbeth. 

— O, a fost promovat deja, spuse Lady. Pentru 
următoarele două săptămâni lucrăm la capacitate 
maximă, aşa că de astăzi Jack are un asistent. Un asistent 
care să i se adreseze pe numele de familie şi cu domnule. 

Jack râse. 

— Nu a fost ideea mea. 

— A fost ideea mea, spuse Lady. Şi nu este o idee, 
este ceva de bun-simţ să ai reguli în ceea ce priveşte 
modul de adresare, le reaminteşte tuturor de locul pe care 


îl ocupă în ierarhie, pentru a fi evitate orice neînţelegeri. 
De exemplu, dacă un primar declară stare de urgenţă, 
este important să ştii cine conduce oraşul. Şi acela este? 

Jack clătină din cap. 

— Şeful poliţiei, spuse Macbeth, sorbind din cafea. 
Până când tot el ridică starea de urgenţă. 

— Serios? spuse Jack. Şi ce se întâmplă dacă moare 
primarul, şeful poliţei preia conducerea? 

— Da, spuse Macbeth. Până când este ales un nou 
primar. 

— Reguli introduse de Kenneth imediat după război, 
spuse Lady. Pe atunci, în situaţii de criză, se acorda o 
mare importanţă liderilor energici. 

— Nu sună rău, spuse Jack. 

— Ce-i frumos la starea de urgenţă e că şeful poliţiei 
controlează absolut totul. Poate suspenda sistemul 
judiciar, cenzura presa, amâna alegerile pe termen 
nelimitat, el este pe scurt... 

— Un dictator. 

— Exact, Jack. (Lady amestecă în ceai.) Din păcate, 
Tourtell nu va accepta uşor să declare stare de urgenţă, 
aşa că va trebui să ne mulţumim cu opţiunea care ne 
rămâne. 

— Şi anume? 

— Tourtell trebuie să moară, desigur. 

Lady continua să amestece în ceai. 

— Să moară? Adică... 

— Un asasinat, spuse Macbeth, strângându-i uşor 
gamba. Asta vrei să spui, nu-i aşa, iubito? 

Ea dădu din cap. 

— Şeful poliţiei anunţă că preia controlul oraşului cât 
timp se derulează cercetările. Să fi fost comis din motive 
politice? De Hecate? Să fi avut ceva de-a face cu adulterul 
lui Tourtell? Evident, investigația trenează. 


— Pot să conduc doar o vreme, spuse Macbeth. Până 
la alegerea unui nou primar. 

— Dar, iubitule, priveşte: este sânge pe străzi. Sunt 
ucişi ofiţeri de poliţie şi asasinați politicieni. Şeful poliţiei, 
acţionând acum ca primar, decide pe bună dreptate să 
declare stare de urgenţă. Şi să amâne alegerile pe termen 
nedeterminat, până când lucrurile se vor calma. Şi şeful 
poliţiei decide când se calmează lucrurile. 

Macbeth retrăi aceeaşi bucurie din copilărie, când el şi 
Duff erau cei mai tari din curtea orfelinatului, şi până şi 
copiii mai mari erau nevoiţi să accepte asta. 

— Practic, vom avea puteri nelimitate pentru cât timp 
ne dorim. Şi eşti sigură că nu va interveni nimeni din 
Capitol? 

— lubitule, astăzi am avut o îndelungată şi interesantă 
conversaţie cu unul dintre judecătorii Curţii Supreme. Cei 
din Capitol aproape că nu pot lua nici o măsură, atâta 
vreme cât legile introduse de Kenneth nu contravin legilor 
federale. 

— Da, bine. (Macbeth îşi frecă bărbia.) Interesant, într- 
adevăr. Tot ce trebuie este ca Tourtell să moară sau să 
declare el însuşi stare de urgenţă. 

Jack îşi drese glasul. 

— Mai doriţi ceva, doamnă, domnule? 

— Nu, mulţumesc, Jack, îi făcu Lady semn că poate să 
plece. 

Când Jack deschise uşa, Macbeth auzi basul monoton 
ce urca de la parter, iar în liniştea ce se lăsă după ce 
închise uşa, răsună sirena unei ambulante. 

— Tourtell face planuri să ne oprească, spuse Lady. 
Trebuie asasinat cât mai repede. 

— Cum rămâne cu Hecate? Dacă acest şarpe este 
Tourtell şi Hecate, atunci Tourtell este coada, iar Hecate 


este capul. Şi, dacă îi tăiem coada, nu facem decât să îl 
enervăm mai tare. 

— Nu. 

— Nu? A spus că ne va ucide dacă nu ne poate dresa. 
Vrei să fim câinii lui dresați? 

— Stai liniştit şi ascultă-mă acum, iubitule. L-ai auzit 
pe Jack. Incheie un armistițiu cu una dintre părţi până când 
te ocupi de cealaltă. Nu este momentul să îl ataci pe 
Hecate. Mai mult, nu sunt prea sigură că Hecate şi Tourtell 
lucrează împreună. Dacă ar fi aşa, Hecate mi-ar fi spus să 
nu ne apropiem de Tourtell şi de funcţia de primar. Dar nu 
a făcut-o, nici măcar după ce s-a speculat că vei candida. 
Cât timp Hecate crede că ne-am învăţat lecţia şi că 
suntem câinii lui ascultători, nu va face decât să aplaude 
că noi - şi, indirect, el - preluăm controlul politic al 
oraşului. Inţelegi? Ne ocupăm acum de acest inamic şi 
obţinem ce ne dorim. Apoi vedem ce putem face în 
privinţa lui Hecate. 

Macbeth îşi plimbă mâna în sus, pe piciorul ei, până 
dincolo de genunchi. Ea tăcu, închise ochii, iar el îi ascultă 
ritmul respirației. Respirație care îi spunea ce ar trebui şi 
ce nu ar trebui să facă mâna lui. 

Toată după-amiaza şi toată noaptea, ploaia a 
continuat să spele oraşul care nu era niciodată curat. 
Lovea cu putere acoperişul Hotelului Grand, unde Fleance, 
Duff, Malcolm şi Caithness hotărâseră să stea până la final. 
Era ora două dimineaţa când Caithness fu trezită de o 
bătaie în uşa camerei ei. Ştiu imediat cine era. 

Nu datorită numărului de bătăi, intervalului dintre ele 
sau intensității lor. Ci datorită stilului. El bătea cu palma 
deschisă. Şi ea ştia bine acea mână, fiecare striaţie şi 
crăpătură. 

Ea întredeschise uşa. 


De pe hainele şi părul lui Duff se scurgea apa de 
ploaie, dinţii îi clănţăneau, iar faţa îi era atât de palidă, 
încât cicatricea abia dacă se întrezărea. 

— Îmi pare rău, dar am nevoie de un duş fierbinte. 

— Nu ai...? 

— Fleance şi cu mine împărţim un prici şi o chiuvetă. 

Ea deschise uşa mai mult, iar el se strecură pe lângă 
ea. 

— Unde ai fost? îl întrebă ea. 

— În cimitir, răspunse el din baie. 

— În toiul nopţii? 

— Nu este nimeni pe afară. 

Ea auzi că dă drumul la apă. Rămase lângă uşa 
deschisă de la baie. 

— Duff? 

— Da. 

— Voiam doar să-ţi spun că îmi pare rău. 

— Ce? strigă el. 

Ea îşi drese glasul. 

— Pentru ce s-a întâmplat cu familia ta. 

Ea ascultă susurul apei, care îi acoperea cuvintele, şi 
privi în gol în aburii care îl ascundeau de ea. 

Când Duff ieşi purtând halatul care era atârnat în baie 
şi cu hainele ude atârnându-i pe braţ, Caithness era 
îmbrăcată şi întinsă pe patul încăpător. El scoase un 
pachet de ţigări din buzunarul pantalonilor uzi şi o privi. Ea 
încuviinţă dând din cap şi el se întinse lângă ea. Caithness 
îşi puse capul pe braţul lui şi se uită în sus la abajurul 
galben de pe tavan. Partea de jos a acestuia era punctată 
de insecte moarte. 

— Asta se întâmplă când te apropii prea mult de 
lumină, spuse el. 

Deci încă putea să îi citească gândurile. 

— Icar, spuse ea. 


— Macbeth, spuse el, aprinzând o ţigară. 

— Nu ştiam că ai început iar să fumezi, spuse ea. 

— Nu, este cam ciudat, nu mi-au plăcut niciodată 
rahaturile astea de ţigări. 

Făcu o grimasă şi eliberă un cerc mare de fum de 
ţigară spre tavan. 

Ea chicoti. 

— Atunci de ce te-ai apucat? 

— Nu ţi-am spus niciodată? 

— Sunt multe lucruri pe care nu mi le-ai spus. 

El tuşi şi îi dădu ei ţigara. 

— Pentru că voiam să fiu ca Macbeth. 

— Aş fi crezut mai curând că el vrea să fie ca tine. 

— Arăta atât de bine. Şi era atât de... liber. În armonie 
cu el însuşi şi fericit în pielea lui. Eu nu am fost niciodată. 

— Dar tu aveai inteligenţa. 

Ea inhală şi îi înapoie ţigara. 

— Şi puterea de a-i convinge pe ceilalţi că ai dreptate. 

— Oamenilor nu le place să constate că greşesc. lar eu 
nu aveam abilitatea să-i conving să mă placă. El putea. 

— Şarm ieftin, Duff. Uite cine este acum, i-a păcălit pe 
toţi. 

— Nu. Duff scutură din cap. Nu, Macbeth nu a păcălit 
pe nimeni. A vorbit pe şleau şi pe faţă. Nu este un sfânt, 
dar nici nu are motive ascunse, ce-i în guşa şi-n căpuşă. 
Poate că nu impresionează pe nimeni cu isteţimea sau 
originalitatea sa atunci când vorbeşte, dar crezi fiecare 
cuvânt. Şi pe bună dreptate. 

— Crezi? Este un criminal fără inimă, Duff. 

— Te înşeli. Macbeth este foarte sentimental. De 
aceea nu poate ucide o muscă. Sau, ca să fiu mai exact, 
mai ales o muscă. O viespe agresivă, da, dar o muscă 
lipsită de apărare? Niciodată, indiferent de cât de tare îl 
enervează. 


— Cum îi poţi lua apărarea, Duff? Tu, care ai pierdut... 

— Nu-l apăr, este un criminal, desigur. Spun doar că 
nu poate ucide pe cineva care nu se poate apăra. O 
singură dată a făcut asta. Şi atunci ca să mă salveze pe 
mine. 

— Serios? spuse ea. Vrei să îmi povesteşti? 

— Nu. (El trase cu nesat din ţigară.) S-a întâmplat când 
l-a ucis pe tipul din gruparea Norse Riders pe drumul spre 
Forres. Un tânăr care tocmai văzuse că îl măcelărisem pe 
prietenul lui, pe care l-am confundat cu Sweno. 

— Deci nu au scos armele să tragă în voi? 

Duff scutură din cap. 

— Dar, atunci, Macbeth nu este cu nimic mai presus 
de tine, spuse Caithness. 

— Ba da. Eu am ucis pentru interesul meu. El a făcut-o 
în interesul altuia. 

— Pentru că asta facem în poliţie, avem grijă unul de 
celălalt. 

— Nu. Pentru că el credea că îmi era dator. 

Caithness se ridică în cot. 

— Îţi era dator? 

Duff îndreptă ţigara spre tavan, închizând un ochi şi 
ţintind cu celălalt peste licăr. 

— Când a murit bunicul meu şi am ajuns în orfelinat, 
eram aproape prea mare, aveam paisprezece ani. Macbeth 
şi cu mine eram de-o seamă, însă el era acolo încă de 
când avea cinci ani. Macbeth şi cu mine am stat în aceeaşi 
cameră şi ne-am împrietenit imediat. Macbeth se bâlbâia 
pe atunci. Şi mai ales când se apropia seara de duminică, 
ziua din săptămână când dispărea din cameră în mijlocul 
nopţii şi revenea după o oră. Nu mi-a spus niciodată unde 
mergea, până când l-am ameninţat în glumă că îl voi 
raporta temutului director, Lorreal. Atunci mi-a spus că nu 
avea nici un rost. Pentru că acolo fusese. 


— Vrei să spui că... directorul... 

— „îl abuzase pe Macbeth de la bun început. Aproape 
că nu mi-a venit să cred. Lorreal i-a făcut nişte lucruri... pe 
care nu-ţi poţi imagina că o persoană i le poate face alteia, 
găsind plăcere în asta. Singura dată când Macbeth i s-a 
opus, Lorreal aproape că l-a omorât şi l-a ţinut timp de 
două săptămâni în aşa-zisa cameră de corecție de la 
subsol, o celulă, de fapt. Am fost atât de furios, încât am 
început să plâng. Pentru că ştiam că fiecare cuvânt este 
adevărat, Macbeth nu minte niciodată. Aşa că i-am spus că 
trebuie să îl ucidem pe Lorreal, că aveam să îl ajut. Și 
Macbeth a acceptat. 

— Aţi plănuit să îl omorâți? 

— Nu, spuse Duff, dându-i ţigara. Nu prea am plănuit. 
Doar l-am omorât. 

— Tu... 

— Am intrat la el în cameră într-o zi de joi, în loc de 
sâmbătă. Am ascultat la uşă să ne asigurăm că Lorreal 
sforăie. Am intrat. Macbeth ştia încăperea cu ochii închişi. 
Eu am stat de pază la uşă, în timp ce Macbeth s-a dus spre 
pat şi a ridicat pumnalul. Dar timpul se scurgea şi, când 
ochii mi s-au obişnuit cu întunericul, l-am văzut că stătea 
pur şi simplu acolo, ţeapăn ca un stâlp de sare. Apoi s-a 
ghemuit cumva şi a venit la mine, şoptindu-mi că nu-nu-nu 
poate să o facă. Atunci am luat pumnalul din mâna lui, m- 
am dus spre Lorreal şi i l-am înfipt cu forţă în gura lui 
sforăitoare. Lorreal s-a mişcat o dată, apoi s-a oprit din 
sforăit. Nu a curs mult sânge. După aceea am plecat de 
acolo. 

— Dumnezeule! 

Caithness se ghemui. 

— După aceea ce s-a întâmplat? 

— Nu prea multe. Erau două sute de tineri suspecți 
dintre care să alegi. Nimeni nu a observat că Macbeth se 


bâlbâia mai mult decât de obicei. Şi, când a fugit câteva 
săptămâni mai târziu, nimeni nu a făcut legătura cu crima, 
se întâmpla frecvent să fugă cineva. 

— Apoi tu şi Macbeth v-aţi reîntâlnit? 

— L-am văzut de câteva ori pe lângă gara centrală. Am 
vrut să vorbesc cu el, să îl ajut, dar a fugit. Ştii tu, cum 
fuge un debitor de creditorii săi. Apoi ne-am intersectat 
după câţiva ani, la Academia de Poliţie. Scăpase de 
droguri şi nu se mai bâlbâia deloc, era un băiat complet 
schimbat. Aşa cum îmi doream eu să fiu. 

— Pentru că era un om curat, mărinimos, care nu avea 
o crimă pe conştiinţă, ca tine? 

— Macbeth nu a privit niciodată ca pe o virtute 
abilitatea de a ucide pe cineva cu sânge rece, ci ca pe o 
slăbiciune. În toată cariera lui la trupele speciale, a ucis 
doar dacă el sau oamenii lui erau atacați. 

— Şi toate aceste crime? 

— Le-a ordonat altora să le comită pentru el. 

— Să omoare femei şi copii. Cred că a devenit un alt 
om decât cel pe care îl ştiai tu, Duff. 

— Oamenii nu se schimbă. 

— Tute-ai schimbat. 

— M-am schimbat, oare? 

— Nu ai fi aici altfel. Purtând această luptă. Vorbind 
despre Macbeth aşa cum ai făcut-o. Eşti un porc egoist. 
Gata să treci peste tot şi toţi cei care îţi stau în cale. 
Colegii tăi, familia ta. Eu. 

— Imi amintesc că o singură dată am dorit să mă 
schimb, şi asta s-a întâmplat atunci când mi-am dorit să 
fiu ca Macbeth. Când mi-am dat seama că este imposibil, a 
trebuit să devin cineva mai bun. Cineva care putea să ia 
ceea ce îşi dorea, chiar dacă valora mai puţin pentru mine 
decât pentru cel de la care luam, aşa cum Hecate a luat 


ochiul acelui băiat. Ştii când m-am îndrăgostit de 
Meredith? 

Caithness făcu semn din cap că nu. 

— Când am stat acolo pentru prima toţi patru, 
Macbeth, eu, Meredith şi prietena ei, iar eu am văzut cum 
o priveşte Macbeth pe Meredith. 

— Spune-mi că nu este adevărat, Duff. 

— Imi pare rău, dar este adevărat. 

— Eşti un om mărunt, Duff. 

— Asta încerc să îţi spun. Aşa că atunci când spui că 
duc lupta asta pentru alţii, nu ştiu dacă este adevărat sau 
vreau doar să îi răpesc lui Macbeth ceva ce ştiu că îşi 
doreşte. 

— Dar el nu le vrea, Duff. Oraşul, puterea, bogăţia, nu- 
i pasă de ele, el vrea doar iubirea ei. 

— Lady. 

— Totul este pentru Lady. Nu ţi-ai dat seama? 

Duff suflă fumul de ţigară spre tavan, într-un cerc 
diform. 

— Macbeth este condus de iubire, în timp ce pe mine 
mă mână invidia şi ura. Unde el a arătat milă, eu am ucis. 
lar mâine am să îl ucid pe cel care mi-a fost cândva cel 
mai bun prieten - îi voi întinde o capcană. lar smerenia şi 
iubirea vor fi pierdute din nou. 

— Vorbeşti aşa din cinism şi ură de sine, Duff. 

— Hm. 

El îşi strivi ţigara în scrumiera de pe noptieră. 

— Ai uitat de autocompătimire. 

— Da. Şi din autocompătimire. 

— Am fost un egoist arogant toată viaţa mea. Nu 
înţeleg cum de m-ai putut iubi. 

— Unele femei au o slăbiciune pentru bărbaţii despre 
care cred că le pot salva, altele pentru bărbaţii pe care 
cred că îi pot salva. 


— Amin, spuse Duff, ridicându-se. Voi nu înţelegeţi că 
nu ne putem schimba. Nici când descoperim iubirea, nici 
când realizăm că vom muri. Niciodată. 

— Unii se folosesc de aroganță ca să disimuleze lipsa 
de siguranţă, dar aroganţa ta este reală, Duff. Trădează 
încrederea totală. 

Duff zâmbi şi îşi puse pantalonii uzi. 

— Incearcă să dormi acum, mâine trebuie să fim 
vigilenţi. 

După ce plecă, Caithness se ridică, trase draperia într- 
o parte şi privi în jos, pe stradă. Foşnetul roţilor prin bălțile 
de apă. Reclame ponosite la „Joey's Hamburger Bar”, 
„Curăţătoria Peking” şi „Sala de bingo Tandrella”. O ţigară 
ce străluci preţ de o secundă pe o alee. 

Peste câteva ore avea să se lumineze de ziuă. 

Acum nu mai putea să adoarmă. 


CAPITOLUL 37 


Ziua de sâmbătă aduse şi mai multă ploaie. Pe prima 
pagină a ambelor ziare ale oraşului erau anunţul 
primarului Tourtell şi explozia de la ultimul etaj al 
cazinoului Obelisc. Unul din ziare comenta în editorialul 
său că în interviul dat la radio Macbeth nu elimina în mod 
categoric depunerea candidaturii pentru postul de primar. 
lar Tourtell nu era disponibil pentru comentarii, pentru că 
îşi petrecea zilele alături de mama fiului său la Spitalul 
Sant Jordi. La prânz, încetă să mai plouă. 

— Ai venit mai devreme? spuse Sheila, ştergându-şi 
mâinile pe şort, stând pe hol şi uitându-se puţin îngrijorată 
la soţul ei. 


— Nu aveam nimic de făcut, cred că eram doar eu la 
muncă, spuse Lennox şi îşi lăsă servieta de piele lângă 
comodă, luă un umeraş din dulap şi îşi atârnă haina. 

Se împliniseră doi ani de când consiliul local stabilise 
ca săptămâna de lucru în domeniul public să aibă cinci 
zile, dar la sediul poliţiei era o regulă nescrisă conform 
căreia, dacă doreai să te remarci, trebuia să mergi la 
muncă şi sâmbăta. 

Lennox îşi sărută cu delicateţe soţia pe obraz, simţi un 
parfum nou, necunoscut, şi un gând ce până acum fusese 
nestatornic îi agită mintea: dacă o prindea în pat cu alt 
bărbat? Alungă gândul la fel de repede cum venise. În 
primul rând, pentru că ea nu era genul. In al doilea rând, 
pentru că ea nu era suficient de atrăgătoare, la urma 
urmei exista un motiv pentru care ea ajunsese cu un 
albinos prizărit. În alt treilea rând, cel mai bun motiv să 
respingă ideea era simplu: era o idee prea greu de 
acceptat. 

— S-a întâmplat ceva? îl întrebă ea şi îl urmă în 
sufragerie. 

— Nu, răspunse el. Sunt doar puţin obosit. Unde sunt 
copiii? 

— În grădină, spuse ea. În sfârşit, e o vreme cât de cât 
acceptabilă. 

El se aşeză lângă fereastra înaltă a sufrageriei. Se uită 
la copii, cum râdeau şi ţipau jucând un joc al cărui scop 
nu-l prea înţelegea. Să evadeze, se părea. O deprindere 
bună. Privi spre cer. Acceptabilă? O mică pauză până când 
pişatul avea să curgă iar şiroaie. Se tolăni pe un fotoliu. 
Cât mai putea să continue aşa? 

— Cina va fi gata abia peste o oră, spuse ea. 

— Nu-i nici o problemă, dragă. 

El o privi. Îi plăcea foarte mult de ea, dar o iubise cu 
adevărat vreodată? Nu-şi amintea şi poate că nu era atât 


de important. Ea nu spusese nimic, nici într-un sens, nici în 
altul. Sheila nu spunea, de fapt, prea multe. Poate că de 
asta cedase avansurilor lui şi acceptase într-un final să fie 
iubita lui şi, în cele din urmă, soţia lui. Ea găsise pe cineva 
care vorbea pentru amândoi. 

— Sigur nu s-a întâmplat nimic? 

— Absolut sigur, draga mea. Miroase bine. Ce este? 

— A, cod, spuse ea, încruntându-se întrebătoare. 

E| voia să precizeze că se referea la parfumul ei, nu la 
mâncare. Ea se duse în bucătărie, iar el întoarse fotoliul 
spre grădină. Fiica cea mai mare îl văzu, se lumină la faţă 
şi le strigă ceva celorlalţi doi. Le făcu cu mâna. Cum se 
făcea că doi oameni atât de neatrăgători puteau să aibă 
copii atât de frumoşi? Şi gândul îi reveni: Asta dacă chiar 
erau copiii lui. 

Adulter şi trădare. 

Acum fiul său striga ceva, nu auzea ce anume, dar, 
când văzu că îi atrase atenţia tatălui său, făcu roata în 
iarbă. Lennox aplaudă, iar acum toţi trei făceau roata. Să-l 
impresioneze pe tatăl lor, să-l impresioneze pe tatăl pe 
care încă îl admirau, pe tatăl pe care îl credeau un bărbat 
demn de a fi imitat. Ţipete, râsete şi poftă de viaţă. 
Lennox se gândi la tăcerea din Fife, la lumina soarelui, la 
perdelele ce fluturau la ferestrele făcute ţăndări, la briza 
blândă fluierând o notă tristă, abia perceptibilă, printr-una 
dintre găurile din pereţi. La toate lucrurile de nesuportat. 
Existau atât de multe modalităţi în care îi puteai pierde pe 
cei dragi. Dacă, într-o zi, aveau să afle, să îşi dea seama 
ce fel de om era, în realitate, tatăl şi soţul lor, va cânta 
oare vântul atunci aceeaşi notă tristă? 

Îşi închise ochii. Să se odihnească puţin. Cât timp era 
frumos afară. 

Simţi că era cineva acolo, care stătea aplecat şi 
respira deasupra lui. Deschise ochii. Era Sheila. 


— Ai auzit când te-am strigat? îl întrebă ea. 

— Cum? 

— Te caută cineva la telefon, un inspector Seyton. 

Lennox ieşi pe hol şi ridică receptorul telefonului de pe 
masă. 

— Alo? 

— Devreme acasă, Lennox? Am nevoie de ajutor în 
seara asta. 

— Nu mă simt prea bine, încearcă să găseşti pe 
altcineva. 

— Inspectorul-şef mi-a spus să te iau pe tine. 

Lennox înghiţi în sec. Simţea gust de plumb în gură. 

— Unde? 

— Să facem o vizită la spital. Să fii gata într-o oră, voi 
veni să te iau. 

Convorbirea se întrerupse. 

Lennox închise. Plumb. 

— Ce este? strigă Sheila din bucătărie. 

Un metal palid, care se lasă modelat de mediul 
înconjurător, care otrăveşte şi ucide, un material greu, dar 
moale, care se topeşte la numai trei sute treizeci de grade. 

— Nimic, iubito. Nimic. 

Macbeth să trezi dintr-un vis despre moarte. Bătea 
cineva la uşă. Ceva din modul în care bătea îi spuse că 
bătea de ceva vreme. 

— Domnule! 

Era vocea lui Jack. 

— Da, mormăi Macbeth şi privi în jur. 

Camera era scăldată în lumina zilei, cât era ceasul? 
Visase. Visase că stătea aplecat deasupra patului, ţinând 
pumnalul în mână. Dar de fiecare dată când clipea, capul 
de pe pernă se schimba. 

— Vă caută inspectorul Caithness la telefon, domnule. 
Spune că este urgent. 


— Fă-mi legătura, spuse Macbeth şi se rostogoli spre 
noptieră. Da, Caithness? 

— Îmi cer scuze că sun într-o zi de sâmbătă, dar avem 
un cadavru şi mă tem că trebuie să veniţi să ne ajutaţi. 

Părea că abia mai respiră. 

— De ce? 

— Cred că s-ar putea să fie Fleance, fiul lui Banquo. 
Corpul este într-o stare jalnică şi din moment ce nu are 
rude în oraş sunteţi singurul care îl poate identifica. 

— Oh, spuse Macbeth, simțind că se îneacă. 

— Scuze? 

— Da, bine, spuse Macbeth, înfăşurându-se strâns în 
plapumă. Având în vedere că a stat în mare atâta timp... 

— Tocmai asta este problema. 

— Ce anume? 

— Nu am găsit trupul în mare, ci pe aleea dintre 
străzile 14 şi 15. 

— Ce? 

— De asta vrem să fim absolut siguri că este Fleance 
înainte să facem altceva. 

— 14 şi 15 ai spus? 

— Veniţi la intersecţia dintre strada 14 şi Doheney, vă 
aştept în faţă la Joey's Hamburger Bar. 

— OK, Caithness, ajung în douăzeci de minute. 

— Mulţumesc, domnule. 

Macbeth închise. Crini. Florile desenate pe covor erau 
crini. Lily. Era numele copilei lui Lady. De ce nu făcuse 
conexiunea până acum? Moartă. Pentru că mai înainte nu 
văzuse, gustase, mâncase şi dormise atât de multă 
moarte. Închise ochii. Îşi aminti de chipurile schimbătoare 
din vis. Faţa neştiutoare a lui Lorreal, directorul 
orfelinatului, care sforăia cu gura deschisă, se schimbase 
deodată în cea a inspectorului-şef Duncan, cu ochii 
deschişi ce se uitau fix la el. Apoi privirea aspră, gravă a 


lui Banquo. Fără trupuri, pe pernă erau doar feţele. Apoi 
expresia de panică de pe chipul tânărului necunoscut care 
îngenunchea pe asfalt în timp ce se uita la prietenul său 
deja mort şi apoi la Macbeth, care se apropia de el. Fixă 
tavanul cu privirea. Şi îşi aduse aminte de toate acele 
vremuri când se trezise din coşmaruri şi oftase uşurat. 
Uşurat că în realitate nu se îneca în nisipuri mişcătoare ori 
nu era mâncat de câini. Însă uneori se gândea că se trezea 
dintr-un coşmar, dar că încă dormea, încă se îneca, şi 
trebuia să traverseze mai multe straturi până când să se 
trezească. Închise ochii strâns. Îi deschise din nou. Apoi se 
ridică în picioare. 

Negresa durdulie de la recepţia spitalului Sant Jordi 
ridică privirea de la legitimaţia pe care i-o arătase Lennox. 

— Ni s-a spus că nu poate intra nimeni... - se uită iar la 
legitimaţie - inspectore. 

— Chestiuni oficiale, spuse el. De prioritate ridicată, 
primarul trebuie informat de îndată. 

— Dacă lăsaţi un mesaj, pot să... 

— Sunt aspecte confidenţiale, urgente. 

Ea oftă. 

— Camera 204, etajul al doilea. 

Primarul Tourtell şi tânărul stăteau unul lângă celălalt, 
fiecare pe câte un scaun, lângă unul dintre paturile din 
salonul generos. Bătrânul ţinea mâna pe umărul tânărului 
şi amândoi ridicară privirile spre Lennox, care se opri în 
spatele lor şi îşi drese glasul. Pe pat zăcea o femeie între 
două vârste, palidă, cu păr rar, iar Lennox observă imediat 
asemănarea dintre ea şi băiat. 

— Bună seara, domnule primar. Poate că nu vă 
amintiţi de mine, dar ne-am întâlnit la dineul de la cazinoul 
Inverness. 

— Inspectorul Lennox, nu-i aşa? De la Direcţia 
Anticorupţie. 


— Da. Regret că dau buzna aşa. 

— Cu ce te pot ajuta, Lennox? 

— Am primit o informaţie credibilă despre un iminent 
atentat împotriva dumneavoastră. 

Băiatul tresări, dar Tourtell rămase impasibil. 

— Vreau mai multe detalii, inspectore. 

— Nu ştim mai multe, dar o luăm în serios şi sunt aici 
să vă escortez de aici într-un loc mai sigur. 

Tourtell ridică o sprânceană. 

— Şi ce loc ar fi mai sigur decât un spital? 

— S-a scris astăzi în ziare că veţi fi aici, domnule 
primar. Într-un loc unde poate intra oricine. Permiteţi-mi să 
vă conduc la maşina dumneavoastră şi să vă urmez până 
când sunteţi în siguranţă în propria dumneavoastră casă. 
Apoi sper că vom avea timp să facem cercetări 
aprofundate. Aşadar, dacă nu vă supăraţi să mă urmaţi... 

— Chiar acum? După cum vezi... 

— Văd şi regret, dar este de datoria dumneavoastră şi 
a mea să îl protejăm pe primar. 

— Rămâi la uşă şi păzeşte, Lennox, ca să... 

— Nu acestea sunt ordinele mele, domnule. 

— Sunt acum, Lennox. 

— Du-te. 

Cuvintele şoptite, aproape imperceptibile, le spuse 
femeia de pe pat. 

— Du-te şi ia-l şi pe Kasi. 

Tourtell o atinse cu o mână. 

— Dar, Edith, tu... 

— Sunt obosită, dragule, vreau să fiu singură acum. 
Kasi este mai în siguranţă cu tine, ascultă-l pe tânărul 
acesta. 

— Eşti... 

— Da, sunt sigură. 


Femeia închise ochii. Tourtell o mângâie pe mână şi se 
întoarse spre Lennox. 

— OK, să mergem. 

Porniră. Băiatul era cu câţiva paşi în faţa lor. 

— El ştie? întrebă Lennox. 

— Că va muri? Da. 

— Şi cum rezistă? 

— Unele zile sunt mai dificile decât altele. Ştie de ceva 
timp. 

Coborâră pe scări spre chioşc şi uşa de la ieşire. 

— Dar el spune că este bine. Este bine cât timp ne are 
pe unul dintre noi. O să îmi iau nişte ţigări. Mă aştepţi? 

— Uite-o acolo, spuse Macbeth, arătând cu degetul. 

Jack viră vizavi de Hotel Grand, între o curăţătorie şi 
un fast-food. Coborâră amândoi din maşină, iar Macbeth 
verifică cu privirea strada pustie. 

— Multumesc că aţi venit atât de repede, spuse 
Caithness. 

— Nici o problemă, spuse Macbeth. 

Se dăduse cu mult parfum. El nu-şi amintea să fi 
observat asta înainte. 

— Arată-mi, spuse Macbeth. 

Macbeth şi Jack o urmară în josul străzii, unde seara de 
sâmbătă abia începea. De sub neonul strălucitor în forma 
unei femei goale, un bărbat îmbrăcat în smoching îi făcu 
lui Caithness cu ochiul, apoi aruncă mucul de ţigară pe jos 
şi îl strivi cu tocul pantofului. 

— Credeam că vii cu Seyton, spuse Caithness. 

— A fost nevoit să facă o vizită la Sant Jordi în această 
seară. Aici este? 

Caithness se oprise la intrarea pe o alee îngustă care 
era închisă cu o panglică aparţinând unităţii de 
criminalistică. Macbeth privi de-a lungul ei. Era atât de 
strâmtă, încât tomberoanele din faţa uşilor secundare erau 


lipite unele de altele. Şi era prea întuneric să poată vedea 
ceva. 

— Eu am ajuns prima, restul echipei vine mai târziu. 
Aşa se întâmplă în weekend, sunt împrăştiaţi care-încotro. 

Caithness ridică panglica, iar Macbeth trecu pe sub ea. 

— Puteţi merge să aruncaţi singur o privire la cadavru, 
domnule. L-am acoperit cu o prelată, dar nu atingeţi nimic 
altceva. Vrem cât mai puţine amprente. Şoferul 
dumneavoastră poate aştepta aici, cât timp eu merg în 
faţă la fast-food-ul Joey să îl aştept pe legist. Ar trebui să 
fie chiar la următoarea intersecţie. 

Macbeth o privi cu atenţie. Nu văzu nimic pe chipul ei. 
Şi totuşi. Ea crezuse că va veni şi Seyton. Se dăduse cu 
mult parfum. Care putea să ascundă alte parfumuri pe 
care nu dorea să le trădeze. 

— Bine, spuse el şi înaintă pe alee. 

Nu merse mai mult de trei metri până când amuţiră 
toate sunetele de pe strada principală, iar singurul lucru 
care se mai auzea era zumzetul ventilatoarelor, tusea de 
la o fereastră deschisă şi băzâitul unui radio, Todd 
Rundgren, „Hell, It's Me”. Se strecură pe lângă 
tomberoane, se furişa înainte fără să ştie de ce. Defect 
profesional, probabil. 

Cadavrul era întins pe mijlocul aleii, luminat pe 
jumătate de conul de lumină proiectat de o lampă fixată 
pe zid. Putea întrezări strada 15 la capătul celălalt al aleii, 
dar era prea departe ca să vadă dacă şi acolo era întinsă 
panglica poliţiei. 

De sub un cearşaf alb ieşea o pereche de picioare. 
Recunoscu imediat cizmele cu vârful ascuţit. 

Se apropie de cearşaf. Inspiră adânc. Aerul era 
presărat de mirosul dulceag al substanţelor de la 
curăţătoria chimică, purtate de un ventilator gălăgios de 


deasupra uşii din spatele său. Prinse cearşaful din partea 
de mijloc şi îl trase la o parte. 

— Salut, Macbeth. 

Macbeth se uita în ţeava unei carabine îndreptată 
înspre el de bărbatul care stătea întins pe spate în 
întuneric. Cicatricea de pe faţă strălucea. Macbeth expiră. 

— Salut, Duff. 

Duff se uită la mâinile lui Macbeth în timp ce vorbea. 

— Macbeth, eşti arestat. Dar, dacă mişti un deget, te 
împuşc pe loc. Tu alegi. 

Macbeth se uită spre strada 15. 

— Sunt şeful poliţiei acestui oraş, Duff, nu mă poţi 
aresta. 

— Mai există şi alte autorităţi. 

— Primarul? Macbeth râse. Nu cred că te poţi bizui pe 
el să trăiască atât de mult. 

— Nu mă refer la cineva din acest oraş. 

Duff se ridică în picioare fără să-l scape pe Macbeth 
din cătarea carabinei. 

— Eşti arestat pentru implicarea în crimele comise în 
Fife şi vei fi dus acolo ca să fii judecat. Am vorbit cu ei. Vei 
fi acuzat de uciderea lui Banquo, care a avut loc în Fife. 
Pune mâinile deasupra capului şi întoarce-te cu faţa la zid. 

Macbeth făcu precum i se spuse. 

— Nu ai nimic împotriva mea şi ştii asta. 

— Cu declaraţia inspectorului Caithness cu privire la ce 
i-a spus Angus, avem suficient cât să te arestăm în Fife 
timp de o săptămână. Şi o săptămână fără tine în fotoliul 
şefului poliţiei ne dă suficient timp să te punem sub 
acuzare şi în oraş. Pentru uciderea lui Duncan. Avem 
probe criminalistice. 

Duff scoase cătuşele. 

— Întoarce-te, pune mâinile la... ştii procedura. 


— Chiar nu ai de gând să mă împuşti, Duff? Haide, eşti 
un bărbat care trăieşte ca să se răzbune. 

Duff aşteptă până când Macbeth se întoarse cu spatele 
şi îşi puse mâinile la ceafă, apoi se apropie. 

— Duff, ştiu că te-a marcat că tânărul pe care l-ai ucis 
s-a dovedit a nu fi Sweno. Dar acum când ştii sigur că ai în 
faţa ta pe cine trebuie, nu vrei să îi răzbuni? Sau mama ta 
a însemnat mai mult pentru tine decât Meredith şi copiii? 

— Nu mişca şi taci. 

— Am tăcut ani de zile, Duff. Nu am spus că ştiu că 
femeia ofiţer pe care Sweno a ucis-o în Stoke era mama 
ta. În ce an avea loc afacerea din Stoke? Nu puteai fi prea 
mare. 

— Eram mic. 

Duff prinse cătuşele de încheietura mâinii lui Macbeth. 

— Şi de ce ai luat numele de familie al bunicilor din 
partea mamei în locul celui al părinţilor tăi? 

Duff îl întoarse pe Macbeth cu faţa la el. 

— Nu trebuie să răspunzi, spuse Macbeth. Ai făcut-o 
pentru ca nimeni din poliţie sau din gruparea Norse Riders 
să nu facă legătura între tine şi masacrul din Stoke. Pentru 
ca nimeni să nu îşi de seama că nu te-ai făcut poliţist ca să 
serveşti oraşul şi tot rahatul pentru care ai depus 
jurământ. Ci doar ca să îl vânezi pe Sweno, să te răzbuni. 
Ura te-a motivat, Duff. La orfelinat, când l-ai ucis pe 
Lorreal, a fost uşor, nu? Ţi l-ai imaginat pe Sweno. Lorreal 
era doar un alt bărbat care a distrus o copilărie. 

— Poate că da. 

Duff era atât de aproape, că îşi vedea reflexia în ochii 
căprui ai lui Macbeth. 

— Deci ce s-a întâmplat, Duff? Acum de ce nu ucizi? Eu 
sunt cel care ţi-a luat familia, asta este şansa ta. 

— Trebuie să răspunzi pentru ce ai făcut. 

— Şi ce am făcut? 


Duff aruncă o privire scurtă spre strada 15, unde îi 
aştepta maşina în care erau Malcolm şi Fleance, iar 
Caithness mergea tot într-acolo. 

— Ai ucis oameni nevinovaţi. 

— Asta e datoria noastră - să omorâm oameni 
nevinovaţi, Duff. Cât timp serveşte unui scop mai înalt, 
trebuie să ne înfrângem natura noastră sentimentală, 
conformistă. Tânărul căruia i-am tăiat gâtul acolo pe 
stradă... nu am făcut-o pentru tine, nu a fost răsplata că l- 
ai ucis pe Lorreal. Am devenit un criminal pentru ca nimeni 
să nu atragă poliţia în noroi, am făcut-o pentru oraş, 
împotriva anarhiei. 

— Haide, să mergem. 

Duff îl prinse pe Macbeth de mână, dar Macbeth se 
desprinse. 

— Pofta de putere este mai mare decât dorinţa de 
răzbunare, Duff? Crezi că vei conduce direcţia de 
criminalitate organizată dacă îl arestezi pe şeful poliţiei? 

Duff apăsă ţeava carabinei de bărbia lui Macbeth. 

— Desigur, aş putea spune că te-ai opus arestării. 

— Nu te poţi hotărî? şopti Macbeth. 

— Nu, spuse Duff, lăsând arma în jos. Oraşul nu are 
nevoie de şi mai multe cadavre. 

— Aşadar, nu i-ai iubit? Pe Meredith, pe copii? O, nu, 
am uitat, tu nu poţi iubi... 

Duff lovi. Ţeava carabinei îl lovi pe Macbeth în gură. 

— Aminteşte-ţi că eu nu am avut niciodată o problemă 
să ucid pe cineva lipsit de apărare, Macbeth. 

Macbeth râse şi scuipă sânge. Ceva ce putea fi un 
dinte scânteie în beznă. 

— Atunci dovedeşte-o. Împuşcă-l pe singurul prieten 
pe care l-ai avut vreodată. Haide. Fă-o pentru Meredith! 

— Nu-i rosti numele! 

— Meredith! Meredith! 


Duff simţi că i se urcă sângele la cap, simţi cum inima 
îi bate tare şi dureros. Nu trebuia să... Macbeth îl lovi cu 
fruntea pe Duff în nas şi se auzi un trosnet. Dar erau prea 
aproape unul de celălalt, astfel că lovitura lui Macbeth nu 
avusese suficientă forţă să îl doboare. Duff făcu doi paşi în 
spate şi ridică arma la umăr. 

În acelaşi timp, uşa din spatele lui Macbeth se 
deschise brusc. 

În cadrul uşii se iţi o siluetă, mâneca unui palton gri 
ţâşni afară, prinse cătuşele cu care erau prinse mâinile lui 
Macbeth şi trase cu o forţă atât de mare, încât Macbeth se 
ridică de la pământ şi dispăru prin uşă, în bezna din 
interior. 

Duff trase. 

Detonarea îi lovi timpanele şi răsună între zidurile ce 
mărgineau aleea. 

Pe jumătate surd, Duff trecu de pragul uşii, în 
întuneric. 

În aer era ceva pe care îl inspiră şi îl scuipă. 

Păreau să fie oameni în faţa lui. Mirosul de 
percloretilenă era deranjant. Cu mâna liberă, găsi un 
întrerupător pe zid, lângă uşă. Oamenii aliniaţi erau 
umeraşe pe care atârnau haine şi paltoane, acoperite cu 
huse din plastic şi etichetate cu nume şi date. În faţa lui, o 
haină de blană fusese găurită, iar Duff realiză că inhalase 
păr de animal. Stătea pe loc şi asculta, dar auzi doar 
zumzetul maşinii de spălat marca Garrett. Apoi o sonerie, 
ca acelea de la intrările în magazin. Se aruncă în zidul de 
haine, îşi făcu loc printre şirurile de haine, intră pe o uşă şi 
ajunse în spatele unei tejghele unde un cuplu de chinezi se 
holba la el, speriaţi la culme. Alergă pe lângă ei şi ieşi pe 
stradă. Se uită într-o parte şi în alta a străzii. Forfota de 
sâmbătă seara era în toi. Un bărbat se lovi de el şi pentru 


o clipă se dezechilibră. Duff înjură în timp ce bărbatul îşi 
ceru scuze şi îşi văzu de drum. 

Auzi pe cineva râzând în spatele său. Se întoarse şi 
văzu un tip zdrenţăros, murdar, cu câteva cioturi de dinţi 
în gura larg deschisă. 

— Aţi fost jefuit, domnule? 

— Da, spuse Duff şi lăsă arma în jos. Am fost jefuit. 


CAPITOLUL 38 


Lennox era în faţa intrării spitalului împreună cu Kasi. 
Se uita înspre chioşcul unde Tourtell stătea la coadă ca să- 
şi cumpere ţigări, apoi îşi îndreptă atenţia către parcare. 
Era lumină în limuzina primarului. Distanţa până la el să 
tot fi fost vreo o sută de metri. Aproximativ aceeaşi 
distanţă ca până la acoperişul parcării înspre stânga. 
Lennox se cutremură. Vântul dinspre nord-est alunga norii, 
dar aducea şi frig. Şi dacă ar mai fi bătut vântul încă puţin, 
cerul s-ar fi înseninat. În lumina lunii Olafson cu siguranţă 
l-ar fi putut împuşca pe Tourtell din orice punct, dar pe 
întuneric, planul era ca totul să se desfăşoare în interiorul 
parcării, sub unul dintre felinare. 

Se uită din nou la ceas. Frigul începea să îi intre în 
oase şi el tuşi. Plămânii. Nu suporta nici soarele, nici frigul. 
La ce s-a referit de fapt Dumnezeu când a spus că a creat 
omul după chipul şi asemănarea sa, la un creier însingurat 
şi suferind, fără armură, o moluscă fără caparace? 

— Mulţumesc că ne ajuţi. 

— Poftim? întrebă Lennox şi se întoarse către băiat. 

— Mulţumesc că îmi salvezi tatăl. 

Lennox se uită la băiat. Purta acelaşi tip ce geacă de 
blugi ca fiul lui. lar Lennox nu reuşi să-şi oprească firul 
gândurilor. Acela că în faţa lui se afla un băiat, un fiu nu cu 


mult mai mare decât fiul lui, şi care era pe punctul de a-şi 
pierde mama. Şi tatăl. £/ zice că este bine atâta timp cât îl 
mai are măcar pe unul dintre noi doi. 

— Să mergem, zise Tourtell care ieşea pufăind o 
ţigară. 

— Da, îl aprobă Lennox. 

Au traversat strada şi au intrat în parcare. Lennox se 
postă pe partea stângă a lui Tourtell. Kasi făcu câţiva paşi 
în faţa lor. Tot ce trebuia să facă 

Lennox acum era să se oprească în timp ce ei intrau în 
lumina de sub primul felinar, astfel încât să iasă din linia 
de tragere, şi restul depindea de Olafson. 

Lennox simţi o amorţeală ciudată în limbă, în degetele 
de la mâini şi de la picioare. 

— Vin! spuse Seyton şi poziţionă binoclul înspre ei. 

— li văd! zise sâsâit Olafson. 

Stătea cu un genunchi pe acoperişul de beton al 
parcării. Îşi ţinea un ochi închis, şi pe celălalt deschis în 
vizorul puştii care se sprijinea pe parapetul din faţa lor. 
Seyton scrută acoperişul din spatele lor pentru a se 
asigura că sunt singuri în continuare. Maşina lor era 
singura de acolo, pentru că oamenii nu îşi vizitau bolnavii 
în serile de sâmbătă. Auzea muzica răsunând pe străzile 
din spatele lor şi mirosul şi parfumul testosteronului 
răzbătea până la el. 

Jos în parcare, băiatul mergea în faţa lui Tourtell şi a 
lui Lennox şi era în afara liniei de tragere. Bun. Îl auzi pe 
Olaf inspirând adânc. Cei doi bărbaţi intraseră în lumina 
unuia dintre felinare. 

Seyton simţi cum îi tresaltă inima de bucurie. Acum! 

Dar nu răsună nici un foc de armă. 

Cei doi de jos ieşiseră din cercul de lumină, deveniseră 
nişte forme difuze în noapte. 

— Ce s-a întâmplat? îl întrebă Seyton. 


— Lennox a stat în cale, îl informă Olafson. 

— Se va da la o parte când vor ajunge în dreptul 
următorului felinar. 

Seyton îşi ridică din nou binoclul. 

— Ai vreo idee despre cine e pe urmele mele, Lennox? 

— Da, aprobă Lennox. Mai rămăseseră două felinare 
înainte să ajungă la limuzină. 

— Da? se uită uimit la el Tourtell şi încetini, iar Lennox 
îşi adaptă şi el ritmul paşilor. 

— Nu te uita înspre parcarea acoperită din spatele 
meu, Tourtell, dar pe acoperiş se află un trăgător de elită 
şi chiar acum suntem luaţi în cătarea lui. Sau mai bine 
spus, eu sunt în cătarea lui . Deci mergi fix în acelaşi ritm 
cu mine, dacă nu vrei să fii împuşcat în cap. 

În ochii lui Tourtell văzu că primarul îi dădea crezare. 

— Băiatul... 

— Nu este în pericol. Continuă să mergi. Prefă-te că nu 
ştii nimic. 

Lennox văzu că Tourtell deschide gura, de parcă aceea 
ar fi fost singura metodă prin care masivul lui corp ar fi 
primit oxigen, acum când ritmul cardiac îi creştea. Apoi 
primarul dădu din cap scurt şi mări pasul. 

— Care este rolul tău aici, Lennox? 

— Nelegiuitul, răspunse Lennox şi observă că şoferul, 
care probabil fusese cu ochii pe uşile de acces, coboară 
din maşină ca să deschidă portiera din spate. Este maşină 
blindată? 

— Sunt primar, nu preşedinte. De ce faci asta dacă eşti 
nelegiuit? 

— Pentru că cineva trebuie să salveze acest oraş de 
Macbeth. Eu nu pot, dar tu poţi să o faci, Tourtell. 

— Ce dracu’ face Lennox? întrebă  Seyton 
îndepărtându-şi nervos binoclul de la ochi, pentru a 


verifica dacă ceea ce vedea prin el se potrivea cu 
realitatea din parcare. Îl acoperă pe Tourtell intenţionat? 

— Habar n-am, şefu', dar tre’ să ne grăbim, că imediat 
ajung la maşină. 

— Gloanţele tale trec de Lennox? 

— Poftim? 

— Gloanţele trec prin Lennox ca să-l omoare pe 
Tourtell? 

— Folosesc gloanţe cu cămaşă metalică completă, 


şefu'. 
— Da sau nu? 
— Da! 
— Atunci împuşcă trădătorul! 
— Dar... 
— Şş! şuieră Seyton. 
— Ce? 


Pe fruntea tânărului se iviră broboane de sudoare. 

— Nu vorbi şi nu gândi, Olafson! Tocmai ai primit un 
ordin. 

Şoferul ocolise maşina şi zâmbea în timp ce ţinea 
deschisă portiera din spate. Zâmbetul de pe faţa lui se 
stinse când observă expresia de pe chipul lui Tourtell. 
Băiatul se duse către portiera din spate de pe partea 
stângă. 

— Intraţi şi adăpostiţi-vă! şuieră Lennox. Şofer! Du-i 
departe de aici. Acum! 

— Domnule, ce...? 

— Fă cum ţi-a zis! ordonă Tourtell. 

— Dar... 

Lennox simţi mai întâi lovitura în spate, apoi auzi 
sunetul glonţului. Piciorul se zgudui sub el, el căzu şi 
automat îl luă în braţe pe Tourtell care se prăbuşi sub el. 

Lennox înregistra toate detaliile. Asfaltul care venea 
înspre ei. Nu simţi cum se izbesc de asfalt, dar observă 


fiecare ingredient din atmosferă; praf, benzină, cauciuc, 
urină. Nu se putea mişca şi nu izbutea să scoată nici un 
sunet, dar încă auzea ce se petrece. Auzea gâfâitul lui 
Tourtell care zăcea sub el pe asfalt. Strigătul înfricoşat al 
şoferului: 

— Domnule, domnule?! 

Şi strigătul lui Tourtell: 

— Fugi, Kasi, fugi! 

Aproape ajunseseră la maşină, încă un metru şi ar fi 
fost adăpostiţi de maşină. Lennox încercă să zică ceva, 
numele unui animal, dar nu reuşi să scoată un sunet. În 
zadar încercă să-şi mişte mâna. Era mort. În scurt timp va 
pluti în aer şi se va uita de sus la propriul leş. Un metru. 
Reperă sunetul de paşi care aleargă şi care se 
îndepărtează rapid, şi simţi că şoferul se aplecase 
deasupra lor şi încerca să-l dea jos de pe Tourtell. 

— Vă bag în maşină, domnule! 

Se auzi din nou un şfichiuit în aer şi Lennox simţi ceva 
umed în ochi. Clipi, deci măcar pleoapele mai putea să le 
mişte. Şoferul stătea lângă ei şi se uita în gol, în aer. 
Fruntea îi dispăruse. 

— Ţestoasă! şopti Lennox. 

— Ce? gâfâi Tourtell sub el. 

— Mergi târâş. Eu sunt carapacea ta. 

— Şoferul a fost eliminat, zise Olafson, încărcând 
arma. 

— Grăbeşte-te! Tourtell încearcă să se târască în 
spatele maşinii, zise Seyton. Şi băiatul a fugit. 

Olafson încărcă arma. Işi puse patul armei pe umăr şi 
îşi fixă luneta la ochi. 

— Îl am pe băiat în vizor. 

— Dă-l naibii pe mucos! mârâi Seyton. Ucide-l pe 
Tourtell! 


Seyton văzu cum ţeava puştii lui Olafson se leagănă 
înainte şi înapoi, apoi văzu cum a clipit, şi văzu o picătură 
de sudoare pe gene. 

— Nu-l văd, şefu'! 

— Prea târziu! izbi Seyton cu palma în parapetul de 
zid. Au ajuns în spatele maşinii. Trebuie să coborâm acolo 
şi să terminăm treaba. 

Lennox îl auzi pe Tourtell gâfâind când se opintea să 
se elibereze. Lennox se rostogoli pe asfaltul ud. Zăcea pe 
burtă, neajutorat şi observă că piciorul încă îi ieşea de 
după maşină. Apoi Tourtell îl luă în braţe şi îl trase la un 
loc ferit. 

Se auzi scârţâit de cauciuc pe asfalt. Venea o maşină 
înspre ei. Lennox se uită pe sub maşină, dar nu văzu 
altceva decât corpul şoferului pe partea cealaltă a maşinii. 
Tourtell se aşezase cu spatele lipit de partea laterală a 
maşinii. Lennox încercă să deschidă gura pentru a spune 
că Tourtell trebuia să intre în maşină şi să o ia din loc ca să 
se salveze. Dar nu reuşi, iar atunci parcă aceeaşi veche 
poveste a vieţii lui s-ar fi rezumat la asta: Nu reuşea să 
facă ceea ce doreau mintea şi inima. 

O maşină se opri şi portiera se deschise. Răsunară paşi 
pe asfaltul ud. 

Lennox încercă să-şi întoarcă capul, dar nu reuşi. Cu 
coada ochiului văzu ţeava unei puşti paralele cu o pereche 
de pantaloni. 

Atâta le-a fost! Într-un fel i se părea o uşurare. 

Pantalonii se apropiară încă un pas. O mână îl prinse 
de gât. Urma să fie ucis fără zgomot, prin sufocare. Lennox 
îşi fixă privirea pe pantofi. leşiseră din modă de ceva timp. 
Pantofi Al Capone cu vârf ascuţit. 

— Asta e mort, zise o voce cunoscută, dincolo de 
maşină. 


— Tourtell nu este rănit, zise bărbatul care îl ţinea în 
mod ciudat de gât. Lennox nu mişcă, dar are puls. De 
unde s-a tras asupra lui? 

— De pe acoperişul parcării, hohoti Tourtell. Lennox m- 
a salvat. 

— Te-a salvat? 

— Vino pe partea asta, Malcolm! 

Lennox simţi că mâna aceea de la gât îi dă drumul, şi 
în faţa ochilor lui se ivi chipul cuiva. 

Duff îl privi în ochi. 

— Este conştient? rosti o voce de femeie în spatele lui. 

Caithness. 

— Paralizat sau în stare de şoc, spuse Duff. Ochii i se 
mişcă, dar nu poate nici să se mişte, nici să vorbească. 
Trebuie să-l ducem la spital. 

— Maşina, rosti vocea unui tânăr. A luat-o spre ieşirea 
din clădirea parcării. 

— Pare să fie una dintre maşinile de la forţele speciale, 
zise Duff, apoi se ridică şi îşi puse puşca pe umăr. 

Câteva secunde se lăsă liniştea. Motorul maşinii se 
auzi îndepărtându-se. 

— Lasă-i să o şterpelească, zise Malcolm. 

— Kasi, se auzi vocea lui Tourtell. 

— Ce? 

— Trebuie să-l găsiţi pe Kasi. 

Kasi fugea. Inima bătea să-i spargă pieptul, iar 
picioarele îi tropăiau pe asfalt, din ce în ce mai repede. 
Până când acceleră atât de mult, încât începu să îi răsune 
în minte cântecul acela pe care îl auzea ori de câte ori îl 
cuprindea spaima. „ Ajutor! „ Fusese pe punctul de a urca 
în maşină când auzise focul de armă şi văzuse cum glonţul 
îl nimereşte pe polițistul palid în spate, înainte să cadă 
peste tata, şi tata îi ordonase să fugă. 


În mod inconştient se îndreptase către zona în care 
crescuse, înspre râu. Acolo era o casă arsă în care 
obişnuiau să se joace copiii mai demult, casa şobolanilor, 
cum o numeau. 

Casa părăsită de cărămidă era albă, cu pete mari şi 
negre de cenuşă în jurul tocurilor de la uşi şi de la ferestre, 
ca o târfă decrepită machiată strident. Jos, lângă râu, 
casele erau apropiate unele de altele, de parcă ar fi căutat 
protecţie. Mai puţin această casă, care era singură, de 
parcă celelalte ar fi evitat-o. Era o casă de lemn vopsită în 
albastru, şi în jurul ei crescuse iarba mare, şi Kasi trecu 
prin ea, urcă treptele, intră prin tocul uşii fără uşă, şi 
ajunse într-un loc care odinioară fusese bucătăria, dar care 
acum era goală, o carcasă care puţea a urină, cu nume şi 
obscenităţi scrijelite pe pereţi. Cobori treptele înguste 
până la dormitoare. Acolo, într-o cameră, era o saltea 
mucegăită, chiar el zăcuse pe ea şi furase primul sărut 
printre sticlele goale de alcool, şi printre carcasele 
înţepenite ale şobolanilor de râu care zăceau împrăştiaţi 
pe podea. Intr-o după-amiază, pe când avea zece sau 
unsprezece ani, el şi doi prieteni stătuseră întinşi acolo şi, 
tuşind, încercaseră primele ţigări, în lumina apusului, îi 
văzuseră pe şobolani apărând prin albia plină de noroi 
uscat. Poate că şobolanii veneau aici ca să moară. 

Ar trebui să se întoarcă, oare? Nu, tata îi spusese să 
fugă. Şi celălalt, Lennox, era de la poliţie, şi probabil că 
existau mai mulţi care ştiau despre atentatul împotriva 
primarului. 

Doar se va ascunde până când totul va trece, apoi va 
merge acasă. 

Kasi deschise dulapul din colţ. Era gol, totul fusese 
luat. Închise uşa şi se ghemui acolo. Îşi sprijini capul de 
dulapul din spatele lui. Îngâna încet cântecul în minte. , 
Ajutor! „ Se gândea la filmul în care Beatles alergau 


năuciţi de colo-colo, într-un film comic pus pe repede- 
înainte, într-o lume în care nu se întâmpla nimic oribil. Aici 
nimeni nu-l putea găsi. Decât dacă ar fi ştiut exact unde să 
vină. In plus, el nu era primar, ci un băiat care nu făcuse 
niciodată nici un rău, în afară să fumeze câteva ţigări, să 
împartă o sticlă diluată de whisky de jumătate de litru, şi 
să sărute câteva fete care aveau iubiţi. 

Inima i se linişti încetişor. 

Ciuli urechile. Nimic. Dar va mai aştepta puţin. Acum 
îşi recăpătă suflul, îndeajuns încât să respire pe nas. Nu 
ştia de câţi ani nu mai fusese acolo, cu toate acestea el 
simţea mirosul. Mirosul şi fantomele unor vieţi 
necunoscute. Dumnezeu ştie unde erau acum. Mama îi 
spusese că aceea fusese o casă năpăstuită, cu alcool, 
bătăi şi tot ce era mai rău. Îi mai spusese că artrebui să se 
considere norocos că avea un tată care îl iubeşte şi care 
nu l-a atins nici cu un deget. Şi Kasi se simţise fericit. 
Nimeni nu ştia că tatăl lui era primar, şi nici el nu spusese 
asta nimănui, nici celor care îi ziceau mucos, nici celorlalţi 
mucoşi care nu-şi văzuseră niciodată taţii şi nici măcar nu 
ştiau cine sunt. Le părea rău pentru ei. El îi spusese tatălui 
său că într-o zi îi va ajuta. Pe ei şi pe toţi cei care au duso 
viaţă grea după ce se închisese Estex. Şi tatăl lui nu îl 
bătuse pe cap şi nu îl luase nici în râs, aşa cum ar fi făcut 
alţi taţi. El îl ascultase serios şi îi spusese că dacă într- 
adevăr Kasi îşi dorea să facă ceva la un moment dat, el îl 
promite că îl va ajuta. Şi, cine ştie? Poate că într-o zi Kasi 
însuşi va deveni primar, s-au văzut şi minuni mai mari, îi 
spusese tata, şi îl numi Tourtell junior. 

„ Ajutor! , 

Dar lumea nu era făcută aşa. Lumea nu era făcută 
pentru fapte bune şi cântăreţi amuzanţi de muzică pop în 
filme scurte. Nimeni nu putea fi ajutat. Nici tatăl, nici 
mama, nici alţi copii. Nu te poţi ajuta decât pe tine. 


Olafson puse frână atunci când autobuzul din faţa lor 
se opri. Tineri, majoritatea femei, se revărsau pe trotuare. 
Puşi la patru ace. Sâmbătă seara. Asta ar fi vrut şi el să 
facă în seara aceea: să bea o bere, să danseze cu o fată. 
Să bea şi să danseze până uită imaginea acelui şofer. 
Lângă el, Seyton întinse mâna şi opri radioul din maşină, şi 
pe Linda Thompson cu al ei „I want to see the bright lights 
tonight”. 

— De unde dracu’ au apărut ăştia? Duff. Malcolm. 
Caithness. Şi tânărul ăla, să fiu eu al naibii dacă nu era fiul 
lui Banquo! 

— Ne întoarcem la sediu? întrebă Olafson. 

Încă nu era prea târziu ca să petreacă o seară 
obişnuită de sâmbătă. 

— Nu încă, i-o reteză Seyton. Trebuie să-l prindem pe 
mucosul ăla. 

— Fiul lui Tourtell? 

— Nu vreau să mă întorc cu mâna goală la Macbeth, şi 
mucosul prinde bine. la-o la stânga aici. Condu şi mai 
încet. 

Olafson viră la stânga pe o străduţă îngustă şi se uită 
la Seyton care deschisese geamul şi amugşina în timp ce 
nările i se închideau şi se deschideau. Olafson ar fi vrut să- 
| întrebe de unde ştia încotro o apucase băiatul, dar o lăsă 
baltă. Dacă acest bărbat îţi putea vindeca umărul doar 
atingându-l, poate că era capabil şi să amuşine încotro a 
luat-o cineva. Îi era teamă de noul lui şef? Poate. Oricum 
se întreba dacă nu cumva îşi regreta fostul şef. Dar el nu 
avusese de unde să ştie ce va urma. Tot ceea ce ştia era 
că acel chirurg de la spital îi arătase radiografiile umărului 
şi îi explicase că glonţul distrusese ligamentul, şi că era 
invalid şi trebuia să se consoleze cu ideea că niciodată nu 
va mai munci pe post de trăgător de elită la forţele 
speciale. Chirurgul, în câteva minute, îi răpise lui Olafson 


tot ceea ce visase şi îşi dorise să facă dintotdeauna. Deci îi 
venise foarte uşor să accepte oferta lui Seyton de a 
remedia situaţia dacă Olafson făcea o înţelegere cu el. El 
nici măcar nu vorbise serios, pentru că cine ar fi putut să 
rezolve aşa ceva în douăzeci şi patru de ore? Şi ce avea de 
pierdut? Oricum jurase credinţă frăţiei care erau forţele 
speciale, deci ceea ce îşi dorea Seyton el oferise într-un fel 
deja. 

Nu, n-avea nici un sens să regrete acum. Şi uite ce se 
întâmplase cu cel mai bun prieten al lui, Angus. El trădase 
forţele speciale, idiotul! Trădase cel mai preţios lucru pe 
care îl aveau, tot ceea ce aveau. Botezaţi prin foc şi uniţi 
în sânge nu era o frază banală, ci descria întocmai cum 
trebuiau ei să fie, şi nu existau alternative . Şi el nu voia să 
aibă alternative. El dorea să aibă ceea ce avea. Dorea să 
ştie că există un sens în tot ceea ce făcea, şi că el 
înseamnă ceva pentru cineva. Pentru camarazii lui. Chiar 
şi atunci când nu întrezărea sensul a ceea ce făcea. Pentru 
că aceea era treaba altora. Nu treaba lui Angus, prostul 
naibii! Probabil că Angus pierduse busola. Angus încercase 
să-l convingă să i se alăture, dar el evident că îl trimise pe 
Angus la naiba, doar nu voia să aibă de-a face cu cineva 
care trăda trupele speciale. Şi Angus se uitase lung la el şi 
îl întrebase cum de i se vindecase umărul atât de repede - 
o astfel de rană nu s-ar fi putut vindeca în câteva zile. Dar 
Olafson nu îi răspunsese. li arătase doar uşa. 

Strada se înfunda. Ajunseseră la malul râului. 

— Cald, cald! zise Seyton. Haide! 

S-au dat jos din maşină şi s-au dus de-a lungul 
cocioabelor înşirate între drum şi albia râului. Trecu pe 
lângă toate casele în timp ce Seyton amuşină aerul. Lângă 
o casă vopsită în roşu, se opri. 

— Aici? întrebă Olafson. 


Seyton amuşină în direcţia casei. Apoi zise cu voce 
tare: 

— Curvo! 

Şi a continuat să meargă. Trecură pe lângă o casă 
arsă, un garaj cu poartă de fier forjat şi ajunse la o casă de 
lemn vopsită în albastru cu o pisică pe scări. Seyton se 
opri iar. 

— Aici! zise el. 

— Aici? 

Kasi se uită la ceas. Îl primise de la tatăl lui şi limbile 
ceasului deveneau verde fosforescent pe întuneric, iar el 
îşi imagina că erau ca ochii unui lup în faţa unui foc de 
tabără noaptea. Trecuseră mai bine de douăzeci de 
minute. Era sigur că nimeni nu îl urmărise atunci când 
fugise din parcare, se întorsese de mai multe ori şi nu 
văzuse pe nimeni în spatele lui. Teoretic era în siguranţă, 
îşi cunoştea teritoriul ca pe propriul buzunar, de aceea se 
refugiase aici. Putea să coboare de aici la podul Penny şi 
să ia autobuzul 22 şi să ajungă în partea vestică a oraşului. 
Înspre casă. Tata urma să fie acolo. Trebuia să fie acolo. 
Kasi înlemni. S-a auzit ceva? Un scârţâit pe scări? Acea 
scară era singura care rezistase în incendiu, nu ştia de ce, 
dar scârţâia atunci când bătea vântul sau se schimba 
vremea. Sau dacă venea cineva. Îşi ţinu respiraţia. Ascultă. 
Nu. Sigur era o schimbare a vremii. 

Kasi numără încet până la şaizeci. 

Apoi împinse uşa dulapului cu piciorul. Făcu ochii mari. 

— Îţi este frică, îi zise bărbatul care stătea afară şi se 
uita în jos la el. Te-ai gândit bine să te ascunzi într-un 
dulap. Mirosul rămâne înăuntru. Aproape. 

Îşi întinse braţele în lateral cu palmele în sus. Inspiră 
adânc. 

— Dar aerul de aici este înmiresmat de frica ta, băiete! 


Kasi clipi. Bărbatul era slab şi ochii lui erau ca limbile 
de la ceas. Ochi de lup. Şi părea să fie bătrân. Nu pentru 
că ar fi arătat bătrân, ci Kasi pur şi simplu îşi dădu seama 
că era foarte, foarte bătrân. 

— Aju...! începu să strige Kasi înainte ca mâna 
bărbatului să-i cuprindă grumazul. 

Kasi nu mai putea respira. Acum îşi dădea seama de 
ce venise încoace. Era exact ca şobolanii de râu. Venise 
aici ca să moară. 


CAPITOLUL 39 


Duff se uită la ceas, căscă şi se tolăni şi mai comod în 
fotoliu. Picioarele lui lungi se întindeau pe toată lăţimea 
coridorului de la spital, până la Caithness şi Fleance. 
Privirile lui Duff şi ale lui Caithness se intersectară. 

— Ai avut dreptate, zise ea. 

— Amândoi am avut dreptate, răspunse el. 

Trecuse mai puţin de oră de când el sărise în maşină 
pe stradă, la numărul 15 şi le spusese că Macbeth 
scăpase. Că se punea ceva la cale şi că Macbeth declarase 
că primarul nu va trăi prea mult. 

— Un atentat, zisese Malcolm. Vrea să preia puterea. 
Este complet nebun. 

— Ce? 

— Legile lui Kenneth. Dacă primarul moare sau declară 
o stare de urgenţă, şeful poliţiei preia controlul, şi în 
principiu are puteri nelimitate. Tourtell trebuie avertizat. 

— St Jordi, zisese Caithness. Seyton este acolo. 

— Dă-i drumu’! ordonase Duff şi Fleance călcase 
pedala de acceleraţie. 

Le luase mai puţin de douăzeci de minute şi auziseră 
prima împuşcătură din parcare atunci când se opriseră în 


faţa intrării principale de la spital şi tocmai urcau scările. 
Duff închise ochii. Nu dormise în noaptea aceea şi asta ar 
fi trebuit să treacă deja, iar Macbeth ar fi trebuit să fi fost 
pus deja în spatele gratiilor în Fife. 

— Uite-i! exclamă Caithness. 

Duff deschise ochii din nou. Tourtell şi Malcolm veneau 
înspre ei pe coridor. 

— Doctorul spune că Lennox va supravieţui, zise 
Malcolm şi se aşeză. Este complet conştient şi poate să 
vorbească şi să-şi mişte degetele. Este paralizat de la brâu 
în jos şi se pare că va fi ceva permanent. Glonţul i-a atins 
şira spinării. 

— Glonţul a fost oprit de şira spinării, completă 
Tourtell . Altfel ar fi trecut prin el şi m-ar fi lovit pe mine. 

— Familia lui este în sala de aşteptare, spuse Malcolm. 
Au intrat şi ei să-l vadă, şi doctorul a spus că ajunge 
pentru ziua de azi, pentru că i s-a dat morfină şi trebuie să 
se odihnească. 

— Ai veşti de la Kasi? întrebă Caithness. 

— Încă nu a ajuns acasă, răspunse Tourtell. Dar 
cunoaşte foarte bine zona, probabil că s-a dus la nişte 
cunoştinţe sau s-a ascuns pe undeva. Nu sunt îngrijorat. 

— Nu? 

Tourtell făcu o grimasă. 

— Nu încă. 

— Deci ce vom face acum? întrebă Duff. 

— Aşteptăm câteva minute până când pleacă familia, 
zise Malcolm. Tourtell l-a convins pe doctor să ne acorde 
două minute cu Lennox. Avem nevoie de o declaraţie 
oficială de la Lennox cât se poate de repede, ca să putem 
determina Capitolul să emită un ordin de arestare federal 
pe numele lui Macbeth. 

— Mărturiile noastre nu constituie dovezi? întrebă Duff. 

Malcolm clătină din cap. 


— Nici unul dintre noi nu a primit în mod direct 
ameninţări cu moartea de la Macbeth şi nici unul dintre noi 
nu l-a auzit dând vreun ordin de omucidere. 

— Dar cu şantajul? zise Caithness. 

— Domnule primar, ne-aţi povestit că tocmai atunci 
când jucaţi blackjack într-un separeu din Inverness, 
Macbeth şi Lady au încercat să vă convingă să vă retrageţi 
de la alegeri, şi v-au ademenit cu acţiuni la Obelisc şi v-au 
ameninţat să dezvăluie că aveţi un comportament 
indecent cu un minor. 

— In branşa mea, asta se numeşte şantaj politic, zise 
Tourtell. Aşa ceva nu prea este condamnabil. 

— Deci Macbeth are dreptate? se miră Duff. Nu avem 
nici o dovadă împotriva lui? 

— Sperăm ca Lennox să aibă ceva, răspunse Malcolm. 
Cine vrea să vorbească cu el? 

— Eu! se oferi Duff. 

Malcolm se uită gânditor la el. 

— Bine, dar să ştii că nu este decât o chestiune de 
timp până când cineva de aici ne va recunoaşte, pe tine 
sau pe mine, şi va da alarma. 

— Recunosc pe faţa lui Lennox când minte, zise Duff. 
Şi el ştie că eu ştiu. 

— Dar poţi să-l convingi să dea o declaraţie oficială şi 
astfel să... 

— Da! confirmă Duff. 

— Să nu-l convingi aşa cum ai făcut şi cu pacientul 
Norse Riders, Duff. 

— Cel care a făcut-o a fost un alt om, şefule! Nu mai 
sunt acelaşi acum. 

— Nu mai eşti? 

— Nu, şefule! 

Malcolm îl privi în ochi pe Duff câteva secunde. 

— Bun. Tourtell, condu-l tu pe Duff, te rog! 


A 


Când Duff se ridică, Caithness îl strânse rapid de 
mână. 

— Doar de curiozitate, spuse Duff când el şi Tourtell se 
îndepărtară puţin pe coridor. Atunci când Macbeth ţi-a dat 
ultimatumul, de ce nu le-ai explicat că Kasi este fiul tău? 

Tourtell ridică din umeri. 

— De ce să-i povesteşti persoanei care şi-a îndreptat 
arma înspre tine că arma lui nu este încărcată? Nu faci 
altceva decât să îl faci să caute o nouă armă. 

Doctorul îi aştepta în faţa unei uşi închise. Deschise 
uşa. 

— Doar el, zise Tourtell şi arătă spre Duff. 

Duff pătrunse în salon. 

Lennox era alb ca varul. Din corpul lui ieşeau perfuzii 
şi cabluri până la perfuzorul de pe stativ şi la aparatele 
care scoteau bip-uri scurte. Păru atât de surprins, ca un 
copil, atunci când îl privi pe Duff cu ochii larg deschişi şi 
gura căscată. Duff îşi dădu jos căciula şi ochelarii. 

Lennox clipi. 

— Avem nevoie de o declarație oficială în care să spui 
că Macbeth este în spatele atentatului, rosti Duff. Eşti 
dispus să o dai? 

Un fir subţire de salivă se prelingea din colţul gurii lui 
Lennox. 

— Ascultă, Lennox! Am doar două minute la dispoziţie 
şi... 

— Macbeth a pus la cale asta, zise Lennox. (Vocea lui 
era răguşită de parcă ar fi îmbătrânit cu douăzeci de ani. 
Dar privirea i se limpezea.) Ne-a ordonat lui Seyton, 
Olafson şi mie să îl executăm pe Tourtell. Pentru că vrea 
să preia puterea asupra oraşului. Şi pentru că el crede că 
Tourtell este informatorul lui Hecate. Dar nu este. 

— Atunci cine este acel informator? 

— Am să-ţi povestesc, dacă îmi faci o favoare. 


Duff inspiră adânc pe nas. Se concentră să-şi 
controleze vocea. 

— Vrei să spui că eu îţi datorez o favoare? 

Lennox închise ochii. Duff văzu o lacrimă prelingându- 
se pe obraji. 

Duff presupuse că era din cauza rănilor de gloanţe. 

— Nu, rosti Lennox cu o voce stinsă. 

Duff se aplecă în faţă. Din gura lui Lennox se simţi un 
damf dulce şi greţos, ca respiraţia unui diabetic. 

— Eu sunt informatorul lui Hecate. 

— Tu? 

Duff încercă să prelucreze informaţia, încerca să o facă 
să se potrivească în imaginea de ansamblu. 

— Da. Cum crezi că ne-a scăpat Hecate în toţi aceşti 
ani, şi întotdeauna a fost cu un pas în faţa noastră? 

— Tu eşti spion şi pentru... 

— Da, şi pentru Hecate, şi pentru Macbeth. Fără ştirea 
lui Macbeth. Dar de aceea ştiu eu că Tourtell nu este la 
cheremul lui Hecate. Sau a lui Macbeth. Dar nu eu am fost 
cel care l-a avertizat pe Hecate, deci mai trebuie să existe 
un informator. Cineva dintre apropiații lui Macbeth. 

— Seyton. 

— Poate. Sau poate că nu este bărbat. 

— O femeie? De ce crezi asta? 

— Nu ştiu. E ceva neclar, dar aşa simt. 

Duff dădu încet din cap. Îşi înălţă privirea şi se uită la 
întunericul de la fereastră. 

— Cum te simţi acum? 

— Acum când ce? 

— Acum când rosteşti asta cu voce tare. Că eşti un 
trădător. Simţi uşurare, sau o apăsare mai mare când 
cuvintele te fac să înţelegi că este adevărat, că 
nenorocirile sunt din cauza ta? 

— De ce vrei să ştii? 


— Pentru că m-am gândit şi eu la asta, zise Duff. 
(Cerul era întunecat, înnorat, nu dădea nici un răspuns sau 
vreun semn.) Oare cum ar fi să povestesc familiei mele 
totul? 

— Dar tu n-ai făcut-o, zise Lennox. Noi nu facem asta. 
Pentru că preferăm să ne autodistrugem decât să vedem 
durerea de pe chipul altora. Dar tu nu ai avut şansa să 
alegi. _ 

— Ba da! Am ales. In fiecare zi. Să fiu necredincios. 

— Vrei să mă ajuţi, Duff? 

Duff îşi simţea gândurile cuprinse într-un vârtej. Clipi. 
Avea nevoie de somn. 

— Să te ajut? 

— Da. Perna. Pune-o pe faţa mea şi apas-o. O să se 
creadă că am murit din cauza gloanţelor. Şi o să le 
povesteşti copiilor mei că tatăl lor, ucigaşul şi trădătorul 
care a fost, s-a căit pentru ce-a făcut? 

— Eu... 

— Eşti singurul care ştiu că mă înţelege, Duff. Că poţi 
iubi pe cineva atât de tare şi totuşi să îl înşeli. Şi când e 
prea târziu e prea târziu. Tot ce-ai putea să faci ar fi... să 
faci ceva corect, dar este prea târziu. 

— Cum ar fi să-i salvezi primarului viaţa. 

— Dar nu este de ajuns, nu-i aşa, Duff? (Răâsul uscat al 
lui Lennox se transformă într-un acces de tuse.) Un ultim 
gest disperat care, văzut din exterior, este un sacrificiu, 
dar pentru care speri să primeşti iertarea păcatelor şi 
deschiderea porţilor cereşti. Dar deja este prea mult, Duff. 

Nici tu nu crezi că vei putea repara toate greşelile pe 
care le-ai făcut, nu? 

— Nu cred, nu, zise Duff. Nu pot să mă revanşez. Dar 
pot începe prin a te ierta pe tine. 

— Nu! strigă Lennox. 

— Ba da! 


— Nu, nu poţi să faci asta! Nu, nu face asta... începu 
Lennox, dar vocea îi cedă. 

Duff se uită la el. Lacrimi mici şi strălucitoare se 
prelingeau pe obrajii lui palizi. Duff inspiră adânc. 

— O să mai cumpănesc dacă te iert sau nu, cu o 
condiţie, Lennox. 

Lennox dădu din cap. 

— Să acorzi un interviu radio în seara aceasta, în care 
povesteşti totul şi îi vei spăla reputaţia lui Malcolm. 

Lennox ridică cu greu o mână şi îşi şterse obrajii. Apoi 
îşi puse mâna udă de lacrimi pe mâna lui Duff. 

— Sun-o pe Priscilla şi roag-o să vină încoace. 

Duff încuviinţă, se ridică şi se eliberă din prinsoare. Se 
uită pentru ultima dată la Lennox. Se gândea dacă 
bărbatul pe care îl vedea se schimbase într-adevăr, sau 
dacă rămăsese un simplu om care alege cea mai simplă 
cale de scăpare. 

— Deci? întrebă Tourtell şi se ridică de pe scaunul de 
pe coridor atunci când Duff ieşi afară. 

— A confirmat că Macbeth a fost cel care a încercat să- 
ţi ia viaţa şi că va acorda interviul, zise Duff. Dar Hecate 
are un informator, o persoană infiltrată care este în 
apropierea lui Macbeth. Poate să fie oricine de la sediul 
central. 

— Oricum, zise Tourtell care mergea cu paşi apăsaţi 
pe coridor. Cu mărturia lui Lennox, Macbeth este terminat! 
Sun la Capitol şi cer un ordin de arest federal pe numele 
lui. 

O asistentă medicală veni înspre ei. 

— Domnule primar? 

— Da? 

— Am primit un telefon de la Agnes, menajera 
dumneavoastră. Mesajul ei este că încă nu s-a întors Kasi 
acasă. 


— Mulţumesc! zise Tourtell. Continuară să meargă. S-o 
fi dus la vreun prieten şi aşteaptă să afle dacă drumul e 
liber. 

— Desigur, confirmă Duff. Menajera ta... 

— Da? 

— Eu n-am avut niciodată o menajeră, dar bănuiesc că 
după o vreme o menajeră e ca şi cum ar face parte din 
mobilierul casei. Vorbeşti nestingherit şi nu te gândeşti că 
ea aude lucruri care nu trebuie să părăsească cei patru 
pereţi, nu-i aşa? 

— Agnes. Da. Da, aşa a fost, după ce m-am convins că 
pot să am încredere în ea. Dar aşa ceva ia timp. 

— Şi totuşi, niciodată nu putem şti cu certitudine ce 
gândeşte şi ce simte un om? 

— Hm. Tu crezi că Macbeth are o secretară personală 
la sediu care ar fi putut să... 

— Priscilla? întrebă Duff. Nu. După cum ai spus şi tu, e 
nevoie de timp ca să te încrezi în cineva. 

— Şi? 

— Tu ai spus că jucai blackjack într-un separeu în timp 
ce Macbeth şi Lady îşi făceau planuri să-l ucidă pe Hecate. 
Dar nu este nevoie atunci de o a patra persoană? 

— Poftim? 

— Blackjack. Nu este nevoie de un crupier? 

— Jack? 

— Da, Lady? 

Jack îşi retrase mâna. Mâna îi poposise oarecum 
întâmplător pe spatele arcuit al lui Billy în timp ce amândoi 
stăteau aplecaţi deasupra registrului de oaspeţi, şi Jack îi 
arăta cum să treacă în registru clienţii noi. 

— Trebuie să-ţi vorbesc despre ceva, Jack. Haide în 
camera mea să vorbim. 

— Desigur. Preiei tu locul lui Jack, Billy? 

— Mă voi strădui să fiu la înălţime, domnule Bonus. 


Jack zâmbi şi îşi dădu seama că îl privise în ochi pe 
noul angajat puţin cam mult. Apoi urcă în grabă treptele 
după Lady. 

— Cum ţi se pare noul angajat? îl întrebă ea când el o 
ajunse din urmă. 

— E puţin cam devreme să mă pronunţ. E cam tinerel 
şi fără experienţă, dar nu pare imposibil să înveţe. 

— Bine. Avem nevoie să angajăm doi chelneri pentru 
restaurant. Cei doi care au venit azi sunt complet 
neajutoraţi. Cum speră aceşti tineri să supravieţuiască în 
această lume dacă nu iau nimic în serios şi nu învață 
nimic? Oare aşteaptă să le vină totul la nas? 

— E adevărat, constată Jack şi intră în apartament, în 
timp ce Lady îi ţinea uşa. Atunci când se răsuci, văzu că ea 
închisese uşa şi hohotind de plâns căzuse pe un scaun. 

— Lady!? Ce s-a întâmplat? 

— Lily, rosti ea printre icnete. Lily. Aşa mi-a spus. 

— Lily? Ca floarea, doamnă? 

Lady îşi acoperi faţa cu mâinile şi plânsul îi zgudui 
corpul. Jack rămase înmărmurit. Porni către ea, dar apoi se 
opri. 

— Vreţi să vorbiţi... despre asta? 

— Nu! izbucni ea. (Tremurând, trase aer în piept.) Nu, 
nu vreau să vorbesc despre asta. Doctorul Alsaker a vrut 
să vorbească despre asta. Este nebun, ştiai? Chiar el mi-a 
spus. Dar asta nu-l împiedică să fie un bun psihiatru, zice 
el, ba din contră. Eu nu am nevoie de cuvinte, Jack, le-am 
auzit deja pe toate. Propriile mele cuvinte şi cuvintele 
altora, şi nu mă mai alină. Am nevoie de o doctorie. (Işi 
trase nasul şi se şterse cu grijă la ochi cu dosul palmei.) 
Pur şi simplu, am nevoie de doctorie. Fără ea nu pot să fiu 
persoana care trebuie să fiu. 

— Şi cine este acea persoană? 


— Este Lady, Jack! spuse ea uitându-se la dosul palmei 
înnegrit de rimel. Cea care trăieşte şi care te lasă să mori. 
Dar Macbeth nu mai ia medicamentul şi nu mai am deloc 
aici. Imaginează-ţi! El este mai puternic decât mine, n-ai fi 
bănuit, nu? Deci trebuie să mergi să-mi cumperi, Jack. 

— Lady... 

— Dacă nu, totul se va prăbuşi aici. Aud în permanenţă 
plânsetul de copil. Merg jos în sala de jocuri şi zâmbesc şi 
discut. (Lacrimile începură să-i curgă pe obraji.) Vorbesc 
tare şi râd ca să acopăr plânsetele, dar nu mai rezist mult. 
El ştie numele copilului. El a rostit cuvintele mele de adio 
pe care i le-am spus bebeluşului. 

— Ce vrei să zici? 

— Hecate. Ştie. Cuvintele pe care le-am rostit înainte 
de-a fi zdrobit căpşorul cu ochi albaştri şi miraţi. Într-o altă 
viață, micuța mea Lily. Nu am mai povestit asta nici unui 
om. Niciodată! Cel puţin nu în stare de veghe. Dar poate 
că am visat. Poate atunci când am fost... 

Se opri. Işi încreţi fruntea de parcă şi-ar fi dat seama 
de ceva. 

— Hipnotizată, completă Jack. Aţi spus asta în timpul 
hipnozei, şi Hecate a aflat de la doctorul Alsaker. 

— Hipnoză? încuviinţă ea încet. Aşa crezi? Că Alsaker 
este cel care m-a trădat? Şi că a fost plătit pentru asta? 

— Oamenii sunt lacomi din natură, doamnă! Fără 
lăcomie, specia nu ar fi câştigat în lupta pentru stăpânirea 
pământului. Uitaţi-vă doar la ceea ce aţi făurit, doamnă. 

— Vrei să spui că asta se datorează /lăcomiei? 

— Nu la bani mă refer, doamna mea! Eu cred că toţi 
oamenii sunt lacomi, dar vor lucruri diferite. Putere, sex, 
admiraţie, mâncare, iubire, cunoaştere, frică... 

— Tu ce vrei, Jack? 

— Eu? Jack dădu din umeri. Îmi plac clienţii veseli şi 
mulţumiţi. Da, eu sunt lacom de bucuria celorlalţi. Ca a 


dumneavoastră, doamnă. Când sunteţi fericită, şi eu sunt 
fericit. 

Ea se uită lung la el. Apoi se ridică, se duse la oglindă, 
luă peria de pe măsuţă. 

— Tu, Jack... 

Lui nu-i plăcu tonul vocii ei, dar totuşi se uită în ochii ei 
în imaginea reflectată în oglindă. 

— Da, doamnă? 

— Tu ar trebui să ştii ceva despre singurătate. 

— Dar ştiţi prea bine că ştiu, doamnă. 

Ea începu să-şi pieptene părul lung şi roşu ca flacăra, 
părul care fie îi atrăgea, fie îi avertiza pe bărbaţi să nu se 
apropie, în funcţie de circumstanţe. 

— Dar ştii tu cine se simte şi mai însingurat decât 
oricine altcineva? Cel care crede că a avut pe cineva care 
i-a fost cel mai apropiat prieten, dar apoi află că nu a fost 
niciodată aşa. (Peria se încâlci, dar ea o forţă prin părul 
înnodat.) Apoi află că a fost înşelat tot timpul. Îţi poţi 
imagina cât de însingurat te face asta să te simţi, Jack? 

— Nu, nu pot, doamnă. 

Jack se uită la ea. Nu ştia nici ce să spună, nici ce să 
facă. 

— Fii fericit că nu ai fost înşelat, Jack. Lăsă peria jos şi 
îi dădu câteva notițe. Eşti ca un peşte remora, prea 
mărunt ca să fii înşelat, tu nu poţi decât să-i înşeli pe alţii. 
Rechinul te lasă să te agăţi de el, pentru că tu îl cureţi de 
alţi paraziți mai dăunători. Drept răsplată, el te poartă prin 
oceanele lumii. Şi aşa călătoreşti, în interesul comun al 
amândurora, şi relaţia este atât de intimă şi de strânsă, 
încât poate fi confundată cu prietenia. Până când apare un 
alt rechin mai mare şi mai sănătos. Du-te, Jack, să-mi 
cumperi nişte poţiune. 

— Sunteţi sigură, doamnă? 


— Spune-le că vrei ceva care are efect. Ceva puternic. 
Ceva care te poate face să zbori sus şi să te duci. Atât de 
sus, încât dacă ai cădea ţi-ai sparge capul. Cine ar dori să 
trăiască într-o lume atât de rece şi de lipsită de prieteni ca 
asta? 

— Am să fac tot ce pot, doamnă. 

El închise uşa în urma lui fără să scoată un sunet. 

— O, sunt sigură că ştii unde să o găseşti, Jack Bonus, 
şopti ea către oglindă. Transmite-i salutări lui Hecate. 

O lacrimă se scurse pe obrazul ei, urmând acelaşi 
traseu ca lacrima dinainte. 

— Dragul meu, bunul meu Jack. Micuţul, săracul de 
Jack. 

— Domnule Lennox? 

Lennox deschise ochii. Se uită la ceas. Zece şi 
jumătate noaptea. Pleoapele i se închiseră la loc. Se 
milogise să primească încă o doză de morfină, pentru că 
tot ceea ce îşi dorea era somn, fie el şi somnul neliniștit al 
omului care are ceva pe conştiinţă. 

— Domnule Lennox? 

Deschise ochii din nou. Primul lucru pe care îl zări fu 
mâna care ţinea un microfon îndreptat spre el. În spatele 
lui strălucea ceva galben. Treptat privirea i se focaliză. O 
persoană în haină de ploaie galbenă şedea pe scaunul de 
lângă patul de spital. 

— Tu? şopti el. Dintre toţi reporterii din lumea asta, pe 
tine te-au trimis? 

Walt Kite îşi îndreptă ochelarii. 

— Tourtell, Malcolm şi ceilalţi nu ştiu că eu... că eu... 

— Că eşti la cheremul lui Macbeth? Lennox îşi ridică un 
pic capul de pe pernă. Erau singuri în încăpere. Se răsuci 
ca să găsească butonul de panică din dreptul radioului, dar 
reporterul radio îşi puse mâna peste el. 

— Nu este nevoie, zise Kite liniştit. 


Lennox încercă să-i îndepărteze mâna de pe butonul 
de panică, dar nu avu forţa necesară. 

— Ca să mă dai pe mâna lui Macbeth? zise dispreţuitor 
Lennox. Aşa cum i l-ai servit pe tavă pe Angus? 

— Am fost în aceeaşi situaţie ca şi tine. N-am avut de 
ales. Mi-a ameninţat familia. 

Lennox renunţă să mai încerce să-i ia mâna. 

— Şi acum ce vrei? Ai adus un cuţit? Otravă? Ceva? 

— Da. Asta. 

Kite flutură microfonul în aer. 

— Vrei să-mi dai în cap cu ă/a? 

— Nu ţie, ci lui Macbeth. 

— Da? 

Walt Kite lăsă jos microfonul, se descheie la geaca de 
ploaie şi îşi şterse ochelarii aburiţi. 

— Atunci când m-a sunat Tourtell, am ştiut că aveţi 
destule informaţii încât să-l doborâţi. Tourtell l-a convins 
pe doctor să-mi acorde cinci minute, deci trebuie să ne 
grăbim. Spune-mi povestea şi apoi eu mă duc direct la 
staţia radio şi o difuzez imediat, aşa cum este, brut şi 
needitat. 

— La miezul nopţii? 

— Am timp chiar şi înainte de miezul nopţii. Şi este de 
ajuns ca doar câţiva oameni să audă. Şi să-şi dea seama 
că indubitabil aceasta este vocea ta. Ascultă-mă, eu încalc 
toate principiile jurnalismului de calitate - dreptul la 
replică, datoria de-a verifica afirmaţiile - ca să salvez.... 

— Ca să-ţi salvezi ţie pielea, îl completă Lennox. Ca să 
treci din nou în cealaltă tabără. Ca să fii tu sigur că eşti în 
echipa câştigătoare. 

Văzu cum gura deschisă a lui Kite se închide la loc. 
Kite înghiţi în sec. 

Şi clipi des în spatele ochelarilor încă aburiţi. 


— Recunoaşte numai, Kite. Este în regulă, nu eşti 
singur. Noi nu suntem eroi. Noi nu suntem decât nişte 
oameni obişnuiţi care visează cu ochii deschişi că sunt 
eroi, dar când ne confruntăm cu alegerea dintre viaţă şi 
principiile despre care vorbim cu atâta emfază, nu suntem 
decât nişte oameni normali. 


CAPITOLUL 40 


Duff era aşezat pe canapeaua din sufrageria lui 
Tourtell şi asculta. Toţi patru îl priveau agitaţi pe primar, 
care era cu receptorul la ureche. Mai erau două minute 
până la miezul nopţii. Atmosfera era apăsătoare, afară 
trăsnetele începuseră să bubuie. Curând, oraşul avea să 
fie pedepsit pentru ziua toridă. La telefon, primarul rostea 
monosilabic „da” şi „nu”. Apoi puse receptorul în furcă. 
Scoase un sunet de parcă ceea ce auzise cu greu putea fi 
mestecat şi digerat. 

— Ei bine? spuse Malcolm nerăbdător. 

— Veşti bune şi veşti proaste. Vestea bună este că 
Archibald, judecătorul de la Curtea Supremă, spune că, pe 
baza a ceea ce avem, este destul de sigur că poate emite 
un mandat federal de arestare pe numele lui Macbeth şi că 
pot trimite aici poliţia federală. 

— Şi vestea rea? întrebă Malcolm. 

— Este o situaţie politică delicată şi va lua timp, spuse 
Tourtell. Nimeni nu vrea să aresteze un şef al poliţiei, dată 
fiind posibilitatea ca dosarul să nu se bazeze pe dovezi 
solide. Singura dovadă concretă pe care o avem este un 
interviu radio cu Lennox, care a recunoscut că este 
complice la crimă. Archibald spune că este nevoie de mai 
multă muncă de lămurire pentru ca el să reuşească, dar, în 


cel mai bun caz, vor reuşi să se pronunţe mâine după- 
amiază. 

— Dar vor lua, totuşi, o decizie, spuse Caithness. 
Trebuie doar să rezistăm în această noapte şi câteva ore 
mâine. 

— Aşa se pare, spuse Malcolm. Păcat că împrejurările 
nu ne lasă să sărbătorim. 

— Din contră, spuse Tourtell, întorcându-se spre 
servitoare, care tocmai intrase în cameră. În timpul 
războiului, sărbătoream cu mai multă ardoare când aveam 
cele mai mari pierderi. Şampanie, Agnes! 

— Da, domnule, dar v-a sunat cineva pe cealaltă linie. 

Tourtell se însenină. 

— Kasi? 

— Mă tem că este domnul Macbeth. 

Se uitară unii la alții. 

— Fă-mi legătura aici, spuse Tourtell. 

Macbeth se lăsă pe spetează, ținând receptorul la 
ureche. Se uita la tavan, la spira aurită şi ascuțită a 
candelabrului de cristal ce atârna deasupra lui şi a sălii de 
jocuri. 

Era singur. Îi putea auzi pe Seyton şi Olafson care 
montau mitralierele Gatling la mezanin, dar era singur. 
Lady nu era acolo. 

Se apucaseră de muncă de îndată ce sosiseră de la 
sediul central. Le luase o jumătate de oră să-i scoată afară 
pe toţi cartoforii şi pe toţi clienţii restaurantului. 
Încercaseră să o facă în linişte. Însă jocurile trebuiau 
încheiate, jetoanele încasate, iar unii oaspeţi insistaseră să 
termine de băut cu toate că nu plătiseră. Ultimii oaspeţi 
protestaseră că era sâmbătă seara şi fusese nevoie să îi 
împingă literalmente afară. Desigur, Lady ar fi reuşit să o 
facă într-o manieră mai elegantă. Însă Jack, pe care îl 
trimisese sus, la apartament, să o aducă, s-a întors 


neînsoţit. Era în regulă, ea avea nevoie de somn, iar 
bătălia avea să dureze. Acum ridicaseră baricade în 
spatele oglinzilor şi montaseră mitralierele în fiecare capăt 
al mezaninului. 

— Tourtell la telefon. 

Se strădui ca vocea să aibă un ton cât mai neutru. 

— Bună seara, domnule primar. Sunteţi bine? 

— Trăiesc. 

— Bine, bine. Mă bucur că am reuşit să vă salvăm de 
la tentativa de asasinare. Bănuiesc că Hecate se ascunde 
în spatele complotului. Îmi pare rău că şoferul 
dumneavoastră a trebuit să plătească cu viaţa. Şi că 
Lennox şi-a pierdut raţiunea ca urmare a rănilor suferite. 

Tourtell râse sec. 

— Eşti terminat, Macbeth, ştii asta? 

— Trăim vremuri cu adevărat sălbatice, nu crezi, 
Tourtell? Explozii pe acoperişuri, împuşcături pe străzi, 
atacuri asupra şefului poliţiei şi tentative de asasinare a 
primarului. Am sunat pentru că cred că ar trebui să declari 
imediat starea de urgenţă. _ 

— Asta nu se va întâmpla, Macbeth. In schimb pe 
numele tău se va emite un mandat federal de arestare. 

— Ai chemat cavaleria din Capitol? Mă gândeam eu că 
aşa vei face. Însă nu va fi emis înainte ca eu să preiau 
controlul acestui oraş, după care va fi prea târziu, voi avea 
imunitate. Inspectorul-şef Kenneth a avut o viziune mai 
măreaţă decât i se recunoaşte. 

— Vrei să conduci oraşul la fel ca dictatorii dinaintea 
ta? 

— În aceste vremuri tulburi, probabil că este mai bine 
să avem la cârmă o mână mai fermă decât a ta, Tourtell. 

— Eşti nebun, Macbeth. De ce să decretez starea de 
urgenţă şi să îţi dau puterea ţie? 


— Pentru că îl am pe fiul tău şi o să-i tai capul dacă nu 
faci precum îţi spun. 

Macbeth îl auzi pe Tourtell inspirând profund. 

— Aşa că nu te culca, Tourtell. Ai câteva ore să scrii şi 
să semnezi decizia prin care declari stare de urgenţă. O să 
intre în vigoare înainte de răsăritul soarelui. Dacă mâine, 
când se iveşte prima rază de soare, nu aud la radio că a 
fost instituită stare de urgenţă, Kasi o să moară. 

Tăcere. Macbeth avu sentimentul că Tourtell nu era 
singur. Seyton îi spusese că Duff, Malcolm şi Caithness îl 
împiedicaseră să-şi termine misiunea la Sant Jordi. 

— Şi cum crezi că vei scăpa de uciderea fiului meu, 
Macbeth? 

Tonul era dur, dar nu prea putea să-i ascundă 
neputinţa. lar Macbeth constată că nu era pregătit pentru 
un astfel de sentiment de disperare. Dar îndepărtă acest 
gând. Vocea tremurândă a primarului îi confirmă ceea ce 
sperase. Că Tourtell era dispus să facă orice pentru băiat. 

— Imunitatea. Starea de urgenţă. Probabil că se va 
rezolva de la sine, domnule primar. 

— Nu mă refeream la actul de justiţie, ci mă gândeam 
la conştiinţa ta. Ai devenit un monstru, Macbeth. 

— Nu devenim altceva decât decât ceea ce suntem 
deja, Tourtell. Nici măcar tu; tu vei fi mereu dispus să-ţi 
vinzi serviciile şi sufletul celui care plăteşte mai mult. 

— Nu auzi tunetele, Macbeth? Cum poţi încă să crezi, 
în această situaţie, în acest oraş, că soarele va răsări în 
zori? 

— Pentru că i-am ordonat soarelui, Tourtell. Dar, dacă 
eşti sceptic, caută ora răsăritului într-un almanah. Până 
atunci... 

Macbeth închise telefonul. Lumina dansa în cristalul de 
deasupra lui. Asta trebuia să însemne că se mişca. Poate 
că era căldura care se ridica, poate că pământul se 


cutremura imperceptibil sau poate că lumina însăşi era 
cea care se mişca. Dar mai exista, desigur, a patra 
posibilitate. Aceea ca el însuşi să fie cel care se mişcă. Era 
posibil ca el să fie cel care vedea lucrurile dintr-un alt 
unghi. Scoase pumnalul de argint din interiorul gecii. Poate 
că nu era cea mai eficientă armă împotriva blindajului şi 
pielii groase, însă Lady avusese dreptate, argintul avea 
efect împotriva fantomelor, nu-i văzuse de câteva zile pe 
Banquo, Meredith, Duncan sau pe tânărul îngenuncheat 
din gruparea Norse Riders. Ridică pumnalul în lumină. 

— Jack! 

Nu răspunse nimeni. Strigă mai tare: 

— Jack!! 

Tot nici un răspuns. 

— Jack!!! Jack!!! 

Urlă atât de sălbatic şi necontrolat, încât simţi că i se 
rupe gâtlejul. 

Se deschise o uşă din capătul sălii. 

— Aţi strigat, domnule? 

Vocea lui Jack se auzi cu ecou. 

— Lady tot nu a dat nici un semn de viaţă? 

— Nu, domnule. Poate ar fi bine să o treziţi. 

Macbeth îşi plimbă un deget peste vârful pumnalului. 
De cât timp nu se mai droga? Şi de cât timp tânjea după 
somn, un somn profund, întunecat şi fără vise? Ar fi putut 
să urce acolo, să se întindă lângă ea şi să-i spună: acum 
plecăm, tu şi cu mine, mergem într-un loc unde toate 
astea, Inverness şi oraşul, nu există, unde nu există nimic 
altceva în afară de noi doi. Ea îşi dorea asta, şi-o dorea la 
fel de mult ca el. Se rătăciseră, dar trebuia să fie o cale de 
întoarcere în locul de unde plecaseră. Da, bineînţeles că 
era, doar că nu o putea vedea acum. Trebuia să vorbească 
cu ea, să o facă să îi arate pe unde să meargă, cum făcea 
mereu. Prin urmare, ce îl oprea? Ce premoniţie ciudată îl 


oprea să nu urce, să amâne, să îl facă să stea mai curând 
în această cameră rece, pustie decât în îmbrăţişarea 
tandră a iubitei lui? 

Se întoarse şi se uită la băiat. Seyton îi pusese fiului lui 
Tourtell o cătuşă de picior la gât şi îl legase de stâlpul 
strălucitor din mijlocul sălii ca pe un câine. Şi, precum un 
câine, el stătea nemişcat pe podea, uitându-se la Macbeth 
cu ochii lui căprui şi rugători. Aşa cum se uitase la el încă 
de când îl aduseseră aici. 

Macbeth se ridică de pe scaun. 

— Să mergem să vorbim cu ea. 

Paşii lor silenţioşi pe covoarele groase îi lăsau lui 
Macbeth impresia că plutesc pe scări şi de-a lungul holului 
ca nişte fantome. Dură o veşnicie până când Macbeth găsi, 
în tot mănunchiul, cheia potrivită. Se uitase la fiecare, ca 
şi cum ar fi conţinut un cod, răspunsul la o întrebare pe 
care nici măcar nu o ştia. 

Apoi deschise şi intră. În cameră era lumina stinsă, 
însă luna strălucea prin deschizătura draperiilor. Rămase 
nemişcat, ascultând. Nu mai tuna. Era aşa de linişte de 
parcă totul din jur şi-ar fi ţinut respiraţia. 

Pielea ei era atât de palidă, atât de lipsită de vlagă. 
Părul era întins pe pernă ca un evantai roşu, iar pleoapele-i 
păreau transparente. 

Păşi spre ea şi îi puse mâna pe frunte. Mai rămăsese 
un dram de căldură în ea. Lângă ea, pe cuvertură, era o 
foaie de hârtie. El o ridică. Ea scrisese câteva rânduri. 

„Dar mâine şi iar mâine, tot mereu, cu pas mărunt se- 
alungă zi de zi, spre cel din urmă semn din cartea vremii. 
Că viaţa-i doar o umbră călătoare, un biet actor, ce-n ora 
lui pe scenă se zbuciumă, şi-apoi nu-l mai auzi. E-un basm 


de furii şi de nerozie, băznit de-un prost şi făr'de nici o 
noimă.”! 

Macbeth se întoarse către Jack, care rămăsese în 
pragul uşii. 

— Ea a plecat înainte. 

— Cum... ce, domnule? 

Macbeth trase un scaun lângă pat şi se aşeză. Nu ca 
să fie aproape de ea, ea nu mai era aici. Voia doar să stea 
jos. 

Auzi strigătul de uluire al lui Jack în spatele său şi îşi 
dădu seama că văzuse seringa ce încă îi atârna pe 
antebraţ. 

— Este... 

— Da. Este m-moartă. 

— De când... 

— De m-mult timp. 

— Dar am vorbit cu... 

— A început să m-moară din noaptea în care a găsit 
copilul în cutia de pantofi, Jack. O vreme s-a prefăcut că 
trăieşte, dar era în ghearele morţii. Şi-a văzut copilul, aşa 
că trebuia să moară ca să îl vadă din nou. Atunci am 
pierdut-o pe Lady, în clipa când a încurajat-o gândul că îi 
întâlnim pe cei dragi pe lumea cealaltă. 

Jack mai făcu un pas înainte. 

— Dar tu nu crezi asta? 

— Nu când soarele străluceşte pe un cer fără nori. Dar 
trăim într-un oraş neînsorit, unde ne agăţăm orice ca să 
găsim alinare. Aşa că, de fapt, cred. 

Macbeth se cercetă şi se miră că nu simte tristeţe sau 
disperare. 

Poate pentru că ştiuse de mult timp că aşa se va 
termina. Ştiuse şi închisese ochii. Acum simţea doar 


1 William Shakespeare, Macbeth, actul V, scena 5, traducere de lon 
Vinea (N.tr.). 


pustietate. Stătea în sala de aşteptare, în puterea nopţii, el 
era singurul pasager, iar trenul în care trebuia să urce 
fusese anunţat, dar încă nu sosise în gară. Anunţat, dar nu 
sosit. Şi ce poate face pasagerul atunci? Aşteaptă. Nu 
merge nicăieri, acceptă ceea ce se întâmplă şi aşteaptă ce 
va să vină. 

Macbeth ridică iar foaia de hârtie. 

„Cu pas mărunt se-alungă zi de zi, spre cel din urmă 
semn din cartea vremii .” 


CAPITOLUL 41 


Duff stătea şi asculta în liftul care îl cobora pe el, pe 
Malcolm şi pe îngrijitor la subsolul sediului central al 
poliţiei. 

— Ştiu că este weekend, dar eşti sigur că nu mai este 
nimeni aici? îl întrebă Duff pe îngrijitor, pe care Malcolm îl 
sunase de la Tourtell de acasă. 

— Ba din contră, răspunse îngrijitorul. Vă aşteaptă pe 
dumneavoastră. 

Duff nu reuşi să reacționeze mai înainte ca liftul să se 
oprească şi să se deschidă uşile. Acolo erau trei persoane, 
toate înarmate şi purtând uniforma neagră a trupelor de 
intervenţie. Duff îşi tinu răsuflarea. 

— Mulţumesc, spuse Malcolm. Pentru că aţi venit aşa 
de repede. 

— Pentru oraş, spuse unul dintre ei. 

— Pentru Angus, spuse un altul. 

— Pentru şeful poliţiei, spuse al treilea, un tip înalt, cu 
tenul închis la culoare. În cărţile noastre, numele lui este 
Malcolm. 

— Mulţumesc, Ricardo, spuse Malcolm şi ieşiră din lift. 

Polițistul înalt îi conduse. 


— Aţi mai vorbit cu cineva, domnule? 

— Am vorbit la telefon toată noaptea. Nu va fi uşor să 
convingem lumea să-şi rişte viaţa şi slujba ca să lupte 
împotriva unei conspirații, având drept garanţie doar 
cuvântul meu. Mai ales când le spun că nu ne putem 
aştepta la ajutor federal imediat din Capitol. Totuşi, am 
primit confirmare de la circa treizeci de poliţişti, zece- 
cincisprezece de la Protecţia Civilă şi, poate, zece din 
rândul pompierilor. 

— Poate că povestea nu este prea convingătoare, dar 
tu eşti, Malcolm. 

— Mulţumesc, Ricardo, dar cred că faptele lui Macbeth 
vorbesc de la sine. 

— Eu nu mă refeream la ceea ce aţi spus, domnule. 
Curajul dumneavoastră este mai grăitor decât atât. 

— Mi-a fost luat totul şi nu aveam mult de pierdut, 
Ricardo. Oricum, trebuia să mă întorc să îmi iau fata, care, 
din fericire, se află în siguranţă. Voi daţi dovadă de curaj, 
vouă nu vă dictează inima unui tată, voi acţionaţi liberi, 
călăuziţi de propriul vostru simţ al dreptăţii. Asta 
dovedeşte că în acest oraş sunt şi oameni care doresc 
binele. 

Trecură pe lângă drapelul cu dragon. 

— Primarul unde este? întrebă Ricardo. 

— Are alte griji pentru moment. 

Ricardo se opri în faţa unei uşi deschise, din fier masiv, 
ca de buncăr. 

— Aici. 

Rafturile din interior erau ticsite cu cutii de fier şi arme 
de foc. Pe mijlocul podelei era un seif. Malcolm luă o 
mitralieră de pe raft. 

— Cineva a luat mitralierele Gatling şi muniţia 
aferentă, spuse Ricardo. Aşa că asta este tot ce avem. ŞI 
maşina blindată. Pot să le spun să o aducă la gară de 


îndată. Nu avem arme suficiente pentru toţi, dar pompierii 
oricum nu sunt antrenați să tragă cu arma. Eu şi cu 
oamenii mei putem ataca în această seară. 

— Vrem ca Macbeth să se predea de bună voie, spuse 
Malcolm. Numărătoarea ne spune că are doar doi oameni 
cu el, pe Seyton şi pe Olafson. Când va vedea câţi oameni 
am mobilizat, cu puţin noroc, îl va elibera pe Kasi şi se va 
preda. 

— Negocieri, spuse Ricardo dând din cap. Tactici 
moderne în situaţii de luare de ostatici. 

— Exact. 

— Moderne şi inutile, din perspectiva lui Macbeth. Mi-a 
fost şef, domnule. Îi are de partea sa pe cei mai buni 
trăgători din ţară şi două mitraliere Gatling. lar noi avem 
doar foarte puţin timp la dispoziţie. 

— Cum te poţi apăra de două mitraliere Gatling? 
întrebă Malcolm, luând o Bazooka. 

Duff înţepeni. Văzuse ce era în spatele aruncătorului 
de grenade. 

— Nu sunt foarte precise pe distanţe lungi, spuse 
Ricardo. Dar aş vrea să fac un plan despre cum eu şi 
oamenii mei putem lua cu asalt hotelul Inverness dacă 
Macbeth nu se predă. 

— Bine, spuse Malcolm şi se uită la ce găsise Duff. Măi 
să fie, asta de unde este? 

— Rămăşiţele raidului împotriva grupării Norse Riders, 
spuse Ricardo. Este o armă, chiar dacă nu este decât o 
sabie. 

— Nu este o sabie oarecare, spuse Duff, strângând 
mânerul mai tare. O învârti, simţi greutatea lamei. Este 
sabia lui Sweno. 

— Doar nu te gândeşti să o iei cu tine? Nu poţi face 
nimic cu ea. 


— Greşit. (Duff îşi plimbă degetul arătător pe lamă.) 
Poate să taie burta unei femei şi faţa unui copil. 

Malcolm se întoarse spre Ricardo. 

— Poţi aranja ca armele să fie transportate la gară cu 
o oră înainte de răsăritul soarelui? 

— Este ca şi făcut. 

— Mulţumesc. Hai să vedem dacă putem să tragem un 
pui de somn câteva ore. 

— Domnule? 

Macbeth îşi ridică fruntea de pe pieptul neînsufleţit al 
lui Lady şi privi în sus. Era Jack. Se întorsese şi stătea în 
pragul uşii. 

— Este cineva jos, la recepţie, care vrea să vorbească 
cu tine. 

— Ai lăsat pe ci-ci-cineva înăuntru? 

— Este singur şi bătea la uşă întruna, a trebuit să îl las 
să intre. lar acum nu vrea să mai plece. 

— Cine este? 

— Un tânăr care spune că îl cheamă Sivart. 

— Sivart? 

— Spune că i-ai salvat viaţa jos, pe chei, în timpul 
raidului contra grupării Norse Riders. 

— A, ostaticul. Ce vrea? 

— Se oferă voluntar. Spune că a fost contactat de 
Malcolm, că Malcolm strânge oameni ca să ia cu asalt 
hotelul Inverness. 

— Atunci, spuse Macbeth aşezându-şi iar capul pe 
pieptul lui Lady şi închizând ochii, s-spune-i să se ducă. 

— Nu vrea, domnule. 

Macbeth oftă profund, se ridică şi întinse o mână. 

— Imprumută-mi pistolul pe care ţi l-am dat, Jack. 

Coborâră la parter, la recepţie, unde tânărul se tot 
foia, evident, din cauza emoţiei. Încă din capătul scărilor, 
Macbeth îndreptă pistolul spre el. 


— Afară! 

— Domnule inspector-şef... se bâlbâi tânărul. 

— Afară! Te-a trimis Malcolm să mă ucizi şi vei ieşi 
afară! 

— Nu, nu, eu... 

— Acum! Număr până la trei! Unu... 

Tânărul merse cu spatele împleticindu-se, găsi 
mânerul uşii de la intrare, dar era închisă. 

— Doi! 

Jack se grăbi spre uşă cu cheia şi îl ajută pe tânăr să 
deschidă uşa. 

— Trei! 

Uşa se trânti înapoia tânărului şi îl auziră pe băiat 
îndepărtându-se în fugă. 

— Chiar crezi că... 

— Nu, spuse Macbeth, returnându-i lui Jack pistolul. 
Dar un copil ca el ne-ar fi stat în cale. 

— Suntem puţini, iar el este de-o seamă cu Olafson, 
domnule. 

— Ai făcut ceea ce te-am rugat, Jack? 

— Încă mă ocup de asta, domnule. 

— Dă-mi de ştire când termini, sunt în sala de jocuri. 

Macbeth deschise uşa dublă a cazinoului. Dincolo de 
ferestrele aripii de est, noaptea se transformase într-o 
doamnă în vârstă şi căruntă. 


CAPITOLUL 42 


Soarele se ascundea în spatele muntelui, dar îşi 
trimisese solia roşiatică ce-i anunţa sosirea. Inspectorul 
Lennox nu-şi aducea aminte să fi văzut în oraş un răsărit 
mai frumos. Sau poate că văzuse, dar nu-şi amintea. Sau 
poate că morfina, mai curând decât soarele, era cea care 


colora totul în jur. Străzile erau presărate cu sticle de bere 
sparte, grămezi imunde de vomă şi mucuri de ţigară, după 
o sâmbătă seara animată, dar nici ţipenie, doar un om 
mărunt îmbrăcat într-o uniformă neagră de marinar şi 
purtând o şapcă albă, care trecu în grabă pe lângă ele. 
Cum urma să fie hotărâtă soarta oraşului, toţi ceilalţi erau 
acasă, întinşi pe pat, acoperiţi în cuverturi până peste cap. 
Şi totuşi, oraşul nu fusese niciodată mai frumos. 

Lennox privi în jos la pătura ecosez pe care Priscilla i-o 
întinsese peste picioare. Se apropiau de modesta intrare 
din partea de est a gării centrale. Observă că scaunul cu 
rotile încetineşte; în spatele lui, ea ezita. Ea abia dacă 
fusese vreodată la gara centrală. 

— Nu ai de ce să te temi, Priscilla. Vor doar să 
cumpere droguri. Sau să le vândă. 

În umbra proiectată de conul de lumină al becului de 
pe stradă, el îi văzu trupul încordat. Mergeau mai repede. 
Aşa cum se înţeleseseră, ea venise să îl ia noaptea, înainte 
ca pe holuri să mişune asistente şi medici care să îi 
oprească. Şi îi adusese de la birou obiectele pe care le 
ceruse. Nici nu a trebuit să insiste sau să ofere vreo 
explicaţie, o făcuse fără întârziere, chiar dacă, oficial, el nu 
mai era şeful ei. 

— Este în regulă, i-a spus ea. Vei fi întotdeauna şeful 
meu. lar Macbeth nu va mai fi şeful poliţiei, nu? 

— De ce zici asta? 

— Este nebun, nu? 

Trecură pe lângă dealeri care fumau şi toxicomani ce 
moţăiau pe pături de lână şi întindeau mecanic mâna să 
cerşească. 

Dar Priscilla nu se opri până când nu ajunseră în 
dreptul scărilor de lângă toalete. 

De aici obişnuiau să îl ia. Nu trebuia decât să se ridice 
în picioare, iar ei veneau. Lennox nu reuşise niciodată să-şi 


dea seama unde îl duceau, pentru că îi puneau nu doar 
ochelari de protecţie, ci şi dopuri în urechi, aşa că nu ar fi 
putut detecta nimic după zgomotele din fundal. 

Făcea parte din înţelegere. Când avea nevoie de o 
călătorie adevărată, una pe care nu o putea face acasă 
sau la birou pe timpul nopţii, fără să rişte să fie descoperit, 
ei îl aduceau în bucătărie, în locul unde preparau poţiunea. 
Şi acolo primea cel mai pur drog pe care îl puteau 
produce, injectat de specialişti. Era aşezat într-un fotoliu 
rabatabil, cam cum procedau în vremurile apuse în 
bârlogurile cu opiu, şi, după epuizarea stării euforice în 
urma unui somn bun într-un mediu sigur, putea ieşi în 
oraş, mişcându-se pentru o vreme ca un om nou şi mai 
bun. 

Cum nu avea să se mai mişte niciodată. 

Simţise cât de neajutorat era când Priscilla îl 
deconectase de la toate firele şi perfuziile şi îl aşezase în 
scaunul cu rotile. Cât de inutil devenise. 

Cât de mici erau aşteptările pe care ceilalţi le aveau 
de la el! 

— Pleacă, spuse el. 

— Poftim? Să mergem? 

— Tu trebuie să pleci. 

— Adică să te las aici? 

— Este în regulă. Te voi suna eu. Acum du-te. 

Ea rămase nemişcată. 

— Este un ordin, Priscilla. Zâmbi. De la cel care va fi 
mereu şeful tău. 

Ea suspină. Işi aşeză mâna pe umărul lui, cu 
delicateţe. Apoi plecă. 

După nici zece minute, Strega se înfiinţă în faţa lui, cu 
braţele încrucişate. 

— Măi să fie! spuse ea. 

— Ştiu, spuse Lennox. Este foarte devreme. 


Ea chicoti. 

— Cel puţin, pentru unul aflat în scaunul cu rotile, eşti 
într-o dispoziţie bună. Cu ce te pot ajuta? 

— Cu ceva pentru durere şi o oră în fotoliu. 

Ea îi dădu dopurile de urechi şi ochelarii. 

— Picioarele mele nu mai sunt ce au fost, aşa că va 
trebui să mă ajuţi să ajung acolo. 

— Un fulg ca tine? spuse ea. 

— Trebuie să iau scaunul cu rotile. 

— Atunci, astăzi va trebui să renunţăm la plimbarea cu 
maşina. 

Ea îi împinse scaunul cu rotile. Avusese dureri toată 
ziua, dar, când ea îl ridică din scaun, câteva minute mai 
târziu, şi îl puse pe ceva ce părea să fie piatră concasată, 
intensitatea durerii îl făcu să plângă. Simţi în jurul său 
braţele puternice ale lui Strega, parfumul ei copleşitor. 
După ce reuşi să îl pună iar în scaunul cu rotile, ea începu 
să îl împingă prin pietriş. Periodic, scaunul se lovea de 
ceva în pietriş. Mirosea a smoală şi metal ars. Traverse. 
Era împins de-a lungul unei căi ferate. _ 

Până acum nu îşi dăduse seama de asta. In alte dăţi, 
merseseră cu maşina, nu departe, dar în cerc, înapoi de 
unde plecaseră, aici la gara centrală. Ştiuse dinainte că 
sunt într-un loc adăpostit, din moment ce nu simţea stropii 
de ploaie, dar nu şi-ar fi închipuit ca laboratorul de droguri 
este într-unul dintre tunelurile dezafectate, chiar sub nasul 
lor! Gemu destul de tare când Strega îl ridică şi îl lăsă iar 
jos, cu obrazul pe ceva rece şi umed. Ciment. Apoi îl aşeză 
din nou în scaun. Scaunul se puse iar în mişcare. Se făcu 
mai cald, mai uscat. Acum se apropiau de bucătărie, 
mirosurile uşor de recunoscut declanşând în creier ceva ce 
îi făcea inima să îi bată mai repede şi îi oferea un aperitiv 
al călătoriei. Cineva îi dădu jos ochelarii şi dopurile din 


urechi şi prinse ultima frântură a unei fraze rostite de 
Strega: 

— „spală urmele de sânge după el. 

— Bine, spuse una dintre surorile care amestecau în 
recipient. 

Strega era pe punctul de a-l transfera pe fotoliu, dar 
Lennox refuză făcând semn cu mâna şi îşi suflecă mâneca 
de la mâna stângă a cămăşii. Poţiune direct de la sursă. 
Nu se putea mai bine de atât. Raiul drogaţilor. Acolo voia 
să meargă. Sau nu. Avea să vadă. Sau nu. 

— Acela nu este inspectorul Lennox, de la Direcţia 
Anticorupţie? spuse Jack. 

Stătea în faţa oglinzii semitransparente şi privea în 
bucătărie, la bărbatul din scaunul cu rotile. 

— Ba da, spuse Hecate. 

Purta un costum alb din lână şi pălărie. 

— Nu este suficient să ai ochi şi urechi doar la 
Inverness. 

— Ai auzit că Lennox l-a acuzat pe Macbeth de crimă? 
Nu ştie că Macbeth este unealta ta? 

— Nimeni nu ştie mai mult decât trebuie, nici tu, 
Bonus. Dar să revenim la speța noastră. Lady s-a sinucis, 
dar Macbeth pare mai curând paralizat decât supărat, zici 
tu? 

— Asta este interpretarea mea. 

— Hm. Dacă Tourtell declară starea de urgenţă, crezi 
că Macbeth, în starea în care se află, va fi capabil să preia 
puterea, să facă ceea ce trebuie făcut, să se instaleze la 
conducerea acestui oraş? 

— Nu ştiu. Pare... indiferent. Ca şi cum nimic nu mai 
are importanţă. Ori asta, ori crede că este invincibil, că vei 
continua să îl salvezi indiferent de ce se întâmplă. 

— Hm. 

Hecate lovi cu bastonul în podea de două ori. 


— Fără Lady, valoarea lui Macbeth ca şef al poliţiei a 
devenit nulă. 

— Totuşi, el va executa în continuare ordinele primite. 

— Poate că are capacitatea să preia puterea acum, dar 
fără Lady nu va fi în stare să o păstreze. Ea era cea care 
înţelegea jocul, vedea imaginea de ansamblu, anticipa 
manevrele pe care trebuia să le facă. Macbeth poate să 
arunce pumnale, dar este nevoie să îi spună cineva de ce 
şi către cine. 

— Pot să devin eu noul lui consilier, spuse Jack. Sunt 
pe cale să îi câştig încrederea. 

Hecate râse. 

— Încă nu mă pot decide dacă eşti doar o cambulă 
care stă în noroi sau un peşte prădător cu adevărat 
viclean, Bonus. 

— Înţeleg că sunt, oricum, un peşte. 

— Chiar dacă ai putea să compensezi incapacitatea lui 
de a conduce, mă îndoiesc că ai putea să faci ceva în 
privinţa voinţei lui. Îi lipseşte apetenţa pentru putere a lui 
Lady, este interesat mai curând de lucruri care pe noi doi 
nu ne-au făcut dependenţi, dragă Bonus. 

— Poţiunea? 

— Lady. Femei. Prieteni, poate. Ştii tu, afecțiunea asta 
dintre oameni. Şi acum, că Lady a murit, el nu mai este 
călăuzit de dorinţa de a satisface setea ei de putere. 

— Lady avea nevoie şi de iubire, spuse Jack încet. 

— Dorinţa de a fi iubit şi abilitatea de a iubi le dau 
oamenilor putere, dar ele sunt şi călcâiul lui Ahile. Lasă-i 
să întrezărească iubirea şi vor muta munţii, privează-i de 
ea şi o pală de vânt îi va răsturna la pământ. 

— Poate că da, poate că da. 

— Dacă îl răstoarnă pe Macbeth, ce crezi despre el ca 
şef al poliţiei? 


Hecate făcu semn cu capul spre geam, prin care se 
vedea cum una dintre surori îi şterge lui Lennox braţul cu 
alcool şi caută o venă, ţinând vârful seringii în aer. 

— Lennox? spuse Jack. Vorbeşti serios? 

Hecate plescăi uşor. 

— El este cel care l-a distrus pe Macbeth. Eroul care a 
ajuns într-un scaun cu rotile încercând să îl salveze pe 
primarul oraşului. Şi nimeni nu ştie că Lennox lucrează 
pentru mine. 

— Însă Malcolm s-a întors. Şi toţi ştiu că Lennox se 
ocupa de comisioanele lui Macbeth. 

— Lennox a executat ordinele, aşa cum ar trebui să 
facă orice ofiţer loial. lar Malcolmii şi Duffii pot dispărea 
din nou. Roosevelt a câştigat Primul Război Mondial dintr- 
un scaun cu rotile. Da, probabil că pot să îl pun pe Lennox 
în funcţia de inspector-şef. Sau nu? 

Jack se uită la Lennox. Nu răspunse. Hecate râse şi îşi 
puse mâna mare, catifelată pe umărul îngust al lui Jack. 

— Ştiu la ce te gândeşti, cambulă. Cum rămâne cu 
tine? Cine va avea nevoie de tine dacă Macbeth este 
înlocuit? Să sperăm că Macbeth scapă de furtună, bine? 
Hai, permite-mi să te conduc. 

Jack aruncă o ultimă privire spre Lennox, apoi se 
întoarse şi merse împreună cu Hecate la uşa toaletei, şi 
apoi intră în gara centrală. 

— Aşteaptă, spuse Lennox în clipa în care sora lipi acul 
seringii de pielea lui. 

Îşi vârî mâna dreaptă liberă în buzunarul mare lateral 
al scaunului cu rotile. Scoase cablul din capătul mânerului. 

— Acum! spuse el. 

Ea introduse acul şi apăsă pistonul în timp ce el scoase 
mâna din buzunar, îşi balansă braţul încet pe lângă scaun 
şi se relaxă. Ce îi adusese Priscilla din birou hurui pe 
podeaua de ciment şi dispăru sub masa pe care erau 


aşezate, pe lângă recipient, flacoanele, tuburile şi 
retortele. 

— Hei, ce a fost asta? întrebă Strega. 

— După spusele bunicului meu, o grenadă care i-a 
căzut în cap în timpul războiului, spuse Lennox, simțind 
euforia care nu mai era ca prima dată, dar care îi dădea, 
totuşi, fiori. 

Ceea ce era, după toţi aceşti ani de căutări, singurul 
lucru care dădea vieţii un sens. Dacă nu cumva era acesta. 
Punctul final. 

— E ori o grenadă Stielhandgranate 24, ori o scrumie... 

Dar nu mai apucă să-şi termine fraza. 

Jack era la jumătatea scărilor când forţa exploziei îl 
aruncă cu capul înainte. Se ridică şi se întoarse spre 
toaletă. Uşa fusese spulberată şi dinăuntru ieşea fum. 
Aşteptă. Când încetară exploziile, cobori încet pe scări şi 
intră în toaletă. Cabina şi uşa spre bucătărie nu mai erau. 
În interior, focul era intens şi în lumina flăcărilor văzu că 
totul fusese distrus. Că bucătăria şi cei din interior nu mai 
existau. Şi cu cinci secunde înainte el fusese... 

— Bonus... 

Vocea se auzi chiar din faţa lui. Şi acolo, de sub uşa de 
oţel de pe podea, se târî înainte. Un gândac zdrobit, 
îmbrăcat în haine albe de stofă. Faţa îi era mânjită de 
excremente, iar ochii îi erau negri din cauza suflului 
exploziei. 

— Ajută-mă... 

Bonus îl prinse pe bătrân de mână şi îl trase pe podea, 
până în dreptul uşii. Acolo, îl întoarse pe Hecate pe spate. 
Era grav rănit. Întregul abdomen era deschis şi sângele se 
revărsa peste tot. Hecate, nemuritorul, Mâna Invizibilă, 
mai avea de trăit doar câteva minute, dacă nu secunde. 
Sângera de peste tot... Jack întoarse capul. 

— Grăbeşte-te, Jack. Găseşte ceva cu care să... 


— Trebuie să chem un medic, spuse Jack. 

— Nu! la ceva cu care să închizi rana înainte să se 
scurgă tot sângele. 

— Ai nevoie de medic, revin imediat. 

— Nu mă lăsa, Jack! Nu... 

Trupul din faţa lui Jack se contorsionă brusc şi scoase 
un țipăt teribil. 

— Ce... 

— Acidul gastric! Se scurge pe undeva. Doamne, ce 
arde! Ajutor, Jack! 

Aju... 

Plânsetul se transformă într-un nou urlet teribil şi Jack 
se uită la el fără să se mişte. Da, arăta ca un gândac, 
întins pe spate, agitându-şi neputincios mâinile şi 
picioarele. 

— Mă întorc repede, spuse Jack. 

— Nu, nu! strigă Hecate şi dădu să îl prindă de 
picioare. 

Dar Jack se trase deoparte, se întoarse şi plecă. 

În capătul scărilor se opri, apoi porni spre vest, spre 
Inverness. Spre Macbeth. Spre Sant Jordi. În sala de 
aşteptare de acolo era o cabină telefonică. Se întoarse 
spre est. Spre munţi. În cealaltă parte. Spre noi ape. Ape 
nemărginite, periculoase. Erau decizii pe care un bărbat - 
sau o cambulă - trebuia să le ia uneori, ca să 
supravieţuiască. 

Jack inspiră adânc. Nu pentru că ezita, ci pentru că 
avea nevoie de aer. 

Apoi se îndreptă spre est. 

Cristalul de deasupra lui Macbeth clincheti puţin. El 
privi în sus. Candelabrul de cristal se balansa înainte şi 
înapoi, tensionând cablurile de care era agăţat. 


— Ce a fost asta? urlă Seyton de la mezanin, din 
spatele mitralierei Gatling, în colţul sud-estic al cazinoului 
Inverness. 

— Sfârşitul lumii, spuse Macbeth. 

— S-a auzit dinspre gară, strigă Olafson din spatele 
mitralierei, amplasată în colţul sud-vestic. A fost o 
explozie? 

— Ho ho! spuse Seyton. Aduc artileria. 

— Serios? întrebă Olafson speriat. 

Râsul lui Seyton reverberă între ziduri. Când stabiliseră 
cum ar fi trebuit să fie apărat Inverness, devenise evident 
că atacul avea să vină dinspre Piaţa Muncitorilor, dat fiind 
că porţiunea din cărămidă, fără ferestre, ce dădea înspre 
Strada Cumpătării, era o fortăreață în toată regula. 

— Îți miros frica tocmai de aici, Olafson. Şefule, tu o 
simţi acolo jos? 

Macbeth căscă. 

— Abia dacă îmi mai amintesc gustul fricii, Seyton. 

Işi frecă cu îndârjire faţa cu palmele. Aţipise, şi în visul 
lui se făcea că stătea întins pe pat lângă Lady, când uşa de 
la apartament se deschisese încet. Silueta care se profila 
în cadrul uşii purta o pelerină cu o glugă trasă atât de jos, 
încât doar după ce arătarea a intrat şi lumina i-a dezvăluit 
trăsăturile, Macbeth l-a recunoscut pe Banquo. Pierduse 
un ochi, şi pe frunte şi în obraji îi mişunau viermi albi. 
Macbeth a dus mâna în interiorul hainei, a scos un pumnal 
din tocul agăţat de umăr şi l-a aruncat înspre el. Pumnalul 
s-a înfipt în fruntea lui Banquo cu un bufnet surd, ca şi 
cum osul ar fi fost deja mâncat. Dar nu a reuşit să 
oprească fantoma, care continua să înainteze spre pat. 
Macbeth a ţipat şi a scuturat-o pe Lady. 

— Este moartă, a spus fantoma. Şi trebuie să arunci un 
pumnal de argint, nu de oţel. 

Nu era vocea lui Banquo. Era... 


Capul lui Banquo a alunecat de sub glugă, a căzut pe 
podea, s-a rostogolit sub pat, şi de sub glugă chipul lui 
Seyton râdea de el. 

— Ce vrei? a şoptit Macbeth. 

— Ce vrei şi tu, şefule. Să vă fac un copil? Priveşte, mă 
aşteaptă. 

— Eşti nebun. 

— Ai încredere în mine. Nu vreau mare lucru în 
schimb. 

— Este moartă. Pleacă! 

— Suntem cu toţii morţi. Fă-o acum, sădeşte-ţi 
sămânţa. Dacă nu, o sădesc pe a mea. 

— Pleacă! 

— Dă-te la o parte, Macbeth. O voi avea, aşa cum Duff 
a avut-o pe Merei... 

Al doilea pumnal îl lovi pe Seyton în gura deschisă. El 
îşi încleştă dinţii, apucă de mânerul cuţitului, îl smulse din 
rană şi i-l înapoie lui Macbeth. Îi arătă limba secţionată, 
sângerândă, şi râse. 

— Se aude ceva la radio? 

Macbeth tresări. Era Seyton, care striga. 

— Nimic, spuse Macbeth, frecându-şi faţa cu putere şi 
dând volumul mai tare. Mai sunt douăzeci de minute până 
răsare soarele. 

Se uită la linia albă de pudră fin mărunţită de pe 
oglinda pe care el o pusese în faţa lui pe fetrul verde. Apoi 
îşi privi chipul. Linia de pudră se întindea ca o cicatrice pe 
suprafaţa lucioasă. 

— Şi apoi chiar o să-l omorâm pe puşti? strigă Olafson. 

— Da, Olafson! răspunse Seyton. Suntem bărbaţi, nu 
şobolani laşi. 

— Dar... şi după aceea? Nu vom mai avea nici un atu 
la negocieri. 

— Îți sună cunoscut, Olafson? 


Din colţul de sud-est se auziră iar râsete. 

— Nu avem de ce să ne temem, spuse Macbeth. 

— Ce-ai spus, şefule? 

— Nu s-a născut bărbatul care să mă rănească. Hecate 
a promis că voi ajunge şef al poliţiei înainte să vină Bertha 
să mă ia. Multe pot fi spuse despre Hecate, dar este un om 
de cuvânt. Staţi liniştiţi. Tourtell va ceda. 

Macbeth se uită la Kasi, care stătea tăcut, cu spatele 
la stâlp, şi privea în gol. 

— Cum se văd lucrurile de acolo, Seyton? 

— S-au adunat oameni lângă Bertha. Par să fie agenţi 
de poliţie şi civili. Câteva arme automate, câteva carabine 
şi pistoale. Nu ar trebui să fie o problemă prea mare dacă 
vor ataca doar cu astea. 

— Vezi vreun pardesiu gri? 

— Pardesiu gri? Nu. 

— Şi în sectorul tău, Olafson? 

— Nici aici nu este nimeni, şefule. 

Insă Macbeth ştia că sunt acolo. Că îl protejau din 
umbră. 

— Ai auzit de Tithonus, Seyton? 

— Nu. Cine este? 

— Un grec despre care mi-a povestit Lady. L-am 
căutat. Eos este zeiţa răsăritului şi l-a răpit pe un tânăr de 
care se îndrăgostise, pe un tip oarecare numit Tithonus. l-a 
cerut lui Zeus să îl facă nemuritor, ca pe ea. El nu a dorit 
asta, i-a fost impus, pur şi simplu. Dar zeiţa a uitat să 
ceară şi tinereţe veşnică. Înţelegi? 

— Poate, dar nu văd care este problema, domnule. 

— Totul dispare, toţi mor, însă Tithonus putrezeşte de 
bătrâneţe şi singurătate. Nu a primit nici un dar, din 
contră, este întemnițat, nemurirea lui este un blestem. 

Macbeth se ridică atât de repede, încât ameti. Vorbeau 
melancolia şi ameţeala provocate de poţiune. Avea un 


întreg oraş la picioare şi, curând, avea să fie al lui, doar al 
lui, şi putea să îşi îndeplinească orice dorinţă. Aşa că de 
acum trebuia să se gândească doar la dorinţe şi plăceri. 
Dorinţe şi plăceri. 

Duff îşi trecu un deget peste crăpătura din fundaţie, în 
partea din faţa botului Berthei. Auzi vocea lui Malcolm: 

— Scuzaţi, faceţi loc! 

Ridică privirea şi îl văzu pe Malcolm făcându-şi loc 
printre oameni, înaintând spre capătul scărilor. 

— Ai auzit şi tu asta? întrebă el fără suflare. 

— Da, spuse Caithness. Am crezut că o să cadă 
tavanul. S-a simţit de parcă ar fi avut loc o explozie 
subterană. 

— Sau un cutremur, spuse Duff, făcând semn spre 
crăpătură. 

— A venit mai multă lume decât am anticipat, spuse 
Malcolm scrutând mulţimea adunată la baza scărilor, în 
spatele baricadei formate din maşini ale poliţiei şi o 
maşină mare şi roşie de pompieri. Toţi ăştia sunt poliţişti şi 
pompieri? 

— Nu, spuse un bărbat care urca scările. 

Malcolm îi cercetă uniforma neagră. 

— Căpitan de vas? 

— Pilot de port, spuse bărbatul mărunt. Fred Ziegler. 

— Ce caută un pilot aici? 

— L-am auzit pe Kite la radio aseară, am dat nişte 
telefoane şi am auzit nişte zvonuri despre ce urmează să 
se petreacă aici. Spuneţi-mi, ce pot face? 

— Eşti înarmat? 

— Nu. 

— Ştii să tragi cu arma? 

— Am fost zece ani la puşcaşi marini. 

— Bine. Du-le la bărbatul în uniformă de poliţist pe 
care îl vezi acolo jos şi el îţi va da o puşcă. 


— Mulţumesc. 

Pilotul salută ridicând mâna în dreptul chipiului alb şi 
plecă. 

— Tourtell ce spune? întrebă Duff. 

— Capitolul a fost informat despre luarea de ostatici, 
spuse Malcolm. Dar nu ne pot ajuta până când nu va fi 
emis mandatul de arestare, în această după-amiază. 

— Dumnezeule, dar e vorba despre vieţi omeneşti aici! 

— Despre o viaţă de om. Nu este suficient pentru 
intervenţia federală, dacă nu o cere însuşi inspectorul 
nostru şef. 

— Politică nenorocită! Şi Tourtell unde este acum? 

Duff privi cu atenţie spre est. La marginea munţilor, 
cerul de un albastru-pal devenea din ce în ce mai roşu. 

— S-a dus la postul de radio, spuse Caithness. 

— Va decreta starea de urgenţă, interveni Malcolm. 
Trebuie să acţionăm împotriva lui Macbeth acum, cât 
suntem încă la ordinele primarului. De îndată ce va fi 
decretată starea de urgenţă, noi vom fi rebeli anarhişti şi 
nimeni nu va fi de partea noastră. 

— Macbeth s-a baricadat înăuntru, spuse Caithness. 
Vom înregistra pierderi de vieţi omeneşti. 

— Da. Malcolm ridică portavocea în dreptul gurii: 
Oameni buni! La posturi! 

Cei prezenţi se strânseră în spatele maşinilor parcate 
la baza scărilor. Îşi sprijiniră armele de plafoanele 
maşinilor, se adăpostiră pe după vehiculele blindate ale 
trupelor de intervenţie şi lângă maşina roşie de pompieri şi 
îndreptară armele spre Inverness. 

Malcolm îşi îndreptă portavocea în aceeaşi direcţie. 

— Macbeth! Îți vorbeşte Malcolm, adjunctul 
inspectorului-şef. Ştii la fel de bine ca şi noi că eşti într-o 
situaţie fără ieşire, că tot ce poţi face este să amâni 


inevitabilul. Aşa că eliberează ostaticul şi predă-te. Îţi 
acord un minut, repet, un minut. 

— Ce a spus? strigă Seyton. 

— Îmi acordă un minut, răspunse Macbeth. Îl vezi? 

— Da, este în capătul scărilor. 

— Olafson, ia puşca şi închide-i gura lui Malcolm. 

— Vrei să spui... 

— Da, exact asta vreau să spun. 

— Trăiască Macbeth! râse Seyton. 

— Ascultaţi, spuse Macbeth. 

Duff privi alternativ spre munţi, la ceas şi la cei din 
jurul lui. Avea convulsii în coate şi la umeri. Îşi tot 
schimbau poziţia din cauza genunchilor şi gambelor care 
începuseră să tremure. Pe lângă cei şase voluntari din 
trupele de intervenţie şi alţi câţiva poliţişti, restul erau 
oameni cu muncă de birou obişnuită, la contabilitate şi la 
pompieri, nu trăseseră vreodată cu arma. Şi nici nu se 
trăsese asupra lor. Şi totuşi veniseră. Totuşi erau dornici, 
cu toată nepriceperea lor, să sacrifice totul. Numără 
ultimele trei secunde. 

Nu se întâmplă nimic. 

Duff schimbă priviri cu Malcolm şi ridică din umeri. 

Malcolm oftă şi ridică portavocea. 

Duff abia dacă auzi bubuitura. 

Malcolm se clătină spre înapoi şi portavocea căzu cu 
un zăngănit. 

Duff şi Fleance reacționară concomitent, se aruncară 
peste Malcolm şi îl culcară la pământ, acoperindu-l. Duff 
verifică să vadă dacă sângera şi dacă avea puls. 

— Sunt bine, mormăi Malcolm. Sunt bine, ridicaţi-vă. A 
lovit doar portavocea. 

— Când ai spus să îi închidă gura, am crezut că pentru 
totdeauna, strigă Seyton. Acum vor crede că suntem slabi, 
domnule. 


— Greşit. Acum ştiu că nu glumim, dar suntem lucizi. 
Dacă l-am fi ucis pe Malcolm, le-am fi dat un motiv să ne 
atace. Aşa, încă vor ezita. 

— Cred că ne vor ataca oricum, spuse Olafson. Uitaţi, 
maşina noastră blindată. Se îndreaptă spre noi în viteză. 

— Ei bine, asta este altceva, unui şef al poliţiei trebuie 
să-i fie permis să se apere. Seyton? 

— Da? 

— Dă-i cuvântul domnişoarei Gatling. 

Duff aruncă o privire de după Bertha şi urmări greoaia 
maşină blindată, alintată Sonderwagen, care traversa 
piaţa spre Inverness. Din ţeava de eşapament ieşea fum 
negru de motorină. Inginerie germană, plăci din oţel şi 
geamuri  antiglonţ. Planul lui Ricardo urma tacticile 
obişnuite. Cei şase voluntari din trupele de intervenţie 
aveau să conducă până la intrare, să arunce gaze 
lacrimogene prin ferestre, să spargă uşile şi, folosind măşti 
de gaze, să ia clădirea cu asalt. Momentul critic era când 
se apropiau suficient de mult ca să poată arunca gazele 
lacrimogene, fiind nevoiţi să iasă din maşină. Cu puţin 
noroc, le lua doar câteva secunde, dar în acele secunde 
aveau nevoie de foc de acoperire din partea celorlalţi. 

In staţia de emisie-recepţie a lui Malcolm se auziră 
pârâituri şi vocea lui Ricardo: 

— Foc de acoperire în trei... doi... unu... 

— Foc! urlă Malcolm. 

Sunetul armelor ce începură să tragă dinspre baricade 
răsună ca un ropot de tobe. Al unor tobe destul de mici, se 
gândi Duff. lar sunetul era estompat de un vuiet în 
crescendo ce venea din cealaltă parte. 

— Isuse! şopti Caithness. 

La început, părea un ropot de ploaie ce răscolea praful 
de pe lespezile din faţa Sonderwagenului. Apoi lovi grila 


radiatorului, blindajul, parbrizul şi plafonul. Părea că 
genunchii maşinii se înmuiară, şi se lăsă în jos. 

— Pneurile, spuse Fleance. 

Maşina continuă să înainteze, dar mai încet, ca şi când 
intra într-un uragan. 

— E în regulă, este o maşină blindată, spuse Malcolm. 

Maşina încetini din ce în ce mai mult. Apoi se opri de 
tot. Oglinzile retrovizoare şi bara de protecţie căzură. 

— A fost o maşină blindată, spuse Duff. 

— Ricardo? strigă Malcolm în staţia radio. Ricardo? 
Retragerea! 

Nu răspunse nimeni. 

Maşina părea să danseze pe loc. 

Apoi barajul de foc se opri brusc. Peste piaţă se lăsă 
liniştea, întreruptă doar de ţipătul unui pescăruş care 
plana pe deasupra lor. Din maşină se ridica fum, sub formă 
de vapori roşiatici. 

— Ricardo! Ricardo, răspunde! 

Tot nu răspunse nimeni. Duff privea fix spre maşină, la 
epavă. Nu era nici un semn de viaţă. Acum îşi dădu seama 
cum fusese în acea după-amiază. În Fife. 

— Ricardo! 

— Sunt morţi, spuse Duff. Sunt morţi cu toţii. 

Malcolm se uită la el. 

Duff îşi trecu o mână peste faţă. 

— Care este următoarea mutare? 

— Nu ştiu, Duff. Asta era mutarea. 

— Maşina de pompieri, spuse Fleance. 

Ceilalţi îşi îndreptară privirile spre tânăr. 

El se crispă şi pentru moment păru să şovăie sub 
privirea lor colectivă. Dar îşi recăpătă încrederea şi, cu un 
uşor tremur al vocii, spuse: 

— Trebuie să folosim maşina de pompieri. 

— Nu va merge, obiectă Malcolm. 


— Nu, dar putem merge cu ea în spate, pe Strada 
Cumpătării. 

Fleance tăcu o clipă, după care continuă. 

— Aţi văzut că au tras în maşină cu ambele mitraliere 
şi asta înseamnă că spatele nu este acoperit. 

— Pentru că ştiu că nu avem cum să intrăm pe acolo, 
spuse Duff. Nu sunt uşi şi nici ferestre, doar un zid pentru 
care, ca să îl spargi, îţi trebuie un picamer sau artilerie 
grea. 

— Nu să îl spargem, spuse Fleance. 

Vorbea cu încredere acum. 

— Să ocolim? întrebă Duff. 

Fleance arătă cu degetul pe cer. 

— Desigur! exclamă Caithness. Maşina de pompieri. 

— Explică odată! Ce este atât de clar? mârâi Malcolm, 
privind spre munte. 

— Scara, spuse Duff. Acoperişul. 

— Mută maşina de pompieri! strigă Seyton. 

— De ce? căscă Macbeth. 

Băiatul stătea pe podea cu picioarele încrucişate şi 
ochii închişi. Liniştit şi tăcut, părea că se împăcase cu 
soarta şi aştepta să se termine. La fel ca Macbeth. 

— Nu ştiu. 

— Tu ce crezi, Olafson? 

— Nu ştiu, şefule. 

— Bine, atunci! strigă Macbeth. 

___ Scoase pumnalul de argint şi ascuţi vârful unui chibrit. 
II vâri între incisivi. Lăsă pumnalul pe fetrul din faţa lui. 
Ridică două jetoane şi începu să le învârtească între 
degetele de la ambele mâini. Învăţase asta la circ, era un 
exerciţiu pentru egalizarea capacităţii motrice a mâinilor. 
Sugea din chibrit, învârtea jetoanele şi încerca să îşi dea 
seama ce simte. Nimic. Încercă să îşi dea seama la ce se 
gândeşte. Nu se gândea la Banquo şi nici la Lady. Se 


gândea doar că nu se gândeşte la nimic. Şi se mai gândea 
la un lucru mărunt: De ce? Dece... 

Zăbovi o vreme la acest gând. 

Apoi închise ochii şi începu să numere descrescător de 
la zece. 

— Asta nu este ca o scară obişnuită, se va balansa mai 
tare pe măsură ce urcăm, le spuse bărbatul îmbrăcat în 
uniformă de pilot de port lui Fleance şi altor doi voluntari. 
Dar faceţi mişcările una după alta, mai întâi o mână, apoi 
un picior. Nu aveţi de ce vă teme. 

Pilotul căscă zgomotos şi zâmbi repede, după care se 
prinse de scară şi începu să urce. 

Fleance se uită la omul mărunt şi îşi dorea să fie la fel 
de curajos. Pe stradă nu era nimeni, cu excepţia maşinii de 
pompieri a cărei scară lungă de cincisprezece metri era 
îndreptată spre zidul fără ferestre. 

Fleance îl urmă pe pilot şi, ciudat lucru, frica dispărea 
cu fiecare pas pe care îl făcea. La urma urmei, ce fusese 
mai rău trecuse. Vorbise. lar ei au ascultat. Au dat din cap 
şi au spus că au înţeles. Apoi au urcat în maşina de 
pompieri şi au mers cu ea la est de gară, într-un larg arc 
de cerc, pe străzile goale ale zilei de duminică, ajungând 
nevăzuţi în spatele cazinoului Inverness. 

Fleance privi în sus şi văzu semnalul făcut de pilot de 
pe acoperiş, prin care le spunea că aveau cale liberă. 

Cu o seară înainte studiaseră planurile cazinoului 
Inverness cu atât de multă atenţie, încât acum ştia cu 
exactitate unde erau toate. Acoperişul plat ducea spre o 
uşă şi dincolo de ea era o scară îngustă ce cobora în sala 
boilerului, care dădea în holul de la ultimul etaj al 
hotelului. Acolo aveau să se despartă, doi oameni pe scara 
dinspre nord, ceilalţi doi, pe scara dinspre sud. Ambele 
duceau la mezanin. În câteva secunde, aveau să înceapă 
să tragă dinspre gara centrală, menţinând atenţia 


mitraliorilor concentrată asupra Pieței Muncitorilor şi 
acoperind orice zgomot făcut de Fleance şi ceilalţi trei, 
care trebuiau să se furişeze în spatele trăgătorilor şi să îi 
elimine. Cei trei voluntari îşi sincronizară ceasurile cu cel 
al lui Fleance, fără să obiecteze că erau la ordinele unui 
elev al Academiei de Poliţie. Cadetul părea să ştie câte 
ceva despre astfel de acţiuni. Ce îi spusese tatăl său? „Şi, 
dacă ai idei mai bune, ar trebui să preiei conducerea, este 
datoria ta faţă de comunitate.” 

Fleance auzi focurile de armă dinspre gară. 

— După mine! 

Se apropiară de uşa de pe acoperiş şi trase de ea. Era 
încuiată. După cum bănuiseră. Făcu semn cu capul spre 
unul dintre poliţişti, cineva de la poliţia rutieră, care vâri o 
rangă într-o deschizătură a uşii şi apăsă cu toată forţa. 
Broasca cedă din prima încercare. 

înăuntru era întuneric, dar Fleance simţi căldura 
degajată de boilerul de sub ei. Unul dintre poliţişti, un tip 
grizonant de la Infracţiuni Economice, dădu să intre 
primul, dar Fleance îl opri. 

— Urmaţi-mă, şopti el şi trecu pragul de metal al uşii. 

Incercă în zadar să distingă ceva în beznă şi fu nevoit 
să lase mitraliera ca să se ţină de scară. Scara zăngăni în 
timp ce căuta cu piciorul următoarea treaptă. Şi împietri, 
orbit de lumină. 

Undeva sub el se aprinse o lanternă, aţintită spre faţa 
lui. 

— Bang! spuse o voce din spatele luminii. Eşti mort. 

Fleance ştia că este în cătarea celor trei din spatele 
lui. Şi mai ştia şi că nu avea timp să deschidă focul. Pentru 
că ştia a cui era vocea aceea. 

— Cum ai ştiut... 

— M-am gândit: De ce? De ce să muţi o maşină de 
pompieri când nu a sunat nici o alarmă? 


Vocea din întuneric râse pe înfundate. 

— Văd că încă porţi pantofii mei. 

Unchiul Macbeth părea să fie beat. 

— Ascultă, Fleance, poţi salva nişte vieţi astăzi. Pe a ta 
şi pe a celorlalţi trei răzvrătiți care sunt aici cu tine. 
Retrage-te acum şi întoarce-te la baricadă. Vei avea mai 
multe şanse să mă nimereşti de acolo. 

Fleance îşi plimbă limba în gură căutând să o 
umezească. 

— L-ai omorât pe tata. 

— Poate, pufni vocea. Sau poate că de vină au fost 
circumstanţele. Sau poate de vină a fost ambiția lui 
Banquo pentru familia lui. Dar probabil... Cât dură această 
întrerupere se auzi un oftat profund. Eu am fost. Acum 
pleacă, Fleance. 

În mintea lui Fleance se răscoliseră toate acele lupte 
prefăcute pe care le avusese cu unchiul Macbeth acasă pe 
podeaua sufrageriei, când îl lăsa să câştige o poziţie 
avantajoasă doar ca să îl ia prin surprindere în ultima clipă 
şi să îl ţintuiască la podea. Asta nu se datora forţei fizice a 
unchiului, ci rapidităţii şi preciziei. Dar cât de beat era 
unchiul Macbeth acum? Fleance avea acum o coordonare 
mai bună? Poate că avea oricum o şansă. Dacă era iute de 
mână, poate că putea să îl împuşte. Să îl salveze pe Kasi. 
Să salveze oraşul. Să răzbune... 

— Fleance, nu o face! 

Dar era prea târziu, Fleance ridicase deja mitraliera şi 
sunetul unei rafale scurte izbi timpanele tuturor celor cinci 
bărbaţi din încăpere. 

— Ah! exclamă Fleance. 

Apoi se prăbuşi de pe scară. 

Nu simţi când atinse podeaua, nu simţi nimic până nu 
deschise iarăşi ochii. Şi atunci nu putea vedea nimic, simţi 
doar o mână pe obraz şi vocea care îi vorbea la ureche. 


— Ţi-am spus să nu o faci. 

— Unde... ei unde sunt? 

— Au plecat, aşa cum i-am rugat. Acum dormi, 
Fleance. 

— Dar... 

Ştia că fusese împuşcat. Că sângera. Tuşi şi simţi că 
ceva îi umple gura. 

— Dormi. Salută-l pe tatăl tău când ajungi acolo şi 
spune-i că vin şi eu imediat. 

Fleance deschise gura, dar din ea ieşi doar sânge. 
Simţi degetele lui Macbeth - blânde, grijulii - pe pleoapele 
lui. Inchizându-le. Fleance inspiră ca şi când urma să se 
scufunde. Cum făcuse când a căzut de pe pod, în fiord, în 
apele întunecate, în mormânt. 

— Nu! spuse Duff când văzu maşina de pompieri 
apropiindu-se de ei, dinspre est. Nu! 

El şi cu Malcolm alergară în întâmpinarea maşinii şi, 
când se opri, forţară ambele portiere. Şoferul, cei doi 
ofiţeri de poliţie şi pilotul se rostogoliră afară. 

— Macbeth ne-a aşteptat, mârâi pilotul, încă fără 
suflare. L-a împuşcat pe Fleance. 

— Nu, nu! 

Duff se lăsă de spate şi închise ochii strâns. Cineva îi 
puse mâna pe gât. O mână familiară. Caithness. 

Doi bărbaţi îmbrăcaţi în uniformele negre ale trupelor 
de intervenţie veniră alergând şi se opriră în faţa lui 
Malcolm. 

— Hansen şi Edmunton, să trăiţi! Acum am aflat ce se 
întâmplă şi am venit cât de repede am putut. Şi mai vin şi 
alţii. 

— Mulţumesc, băieţi, dar am încheiat. 

Malcolm arătă cu degetul. 


Încă nu se vedea soarele, dar silueta crucii creştine 
răsturnată, aflată pe munte, era scăldată de primele raze 
ale zorilor. 

— Acum, totul depinde de Tourtell. 

— Hai să facem schimb de ostatici, spuse Duff. Să-i 
dăm lui Macbeth pe cei pe care şi-i doreşte, Malcolm. Pe 
noi doi. În locul lui Kasi. 

— Nu crezi că m-am gândit la asta? spuse Malcolm. 
Macbeth nu va da niciodată la schimb fiul primarului 
pentru nişte bagatele ca noi. Dacă Tourtell decretează 
stare de urgenţă, Kasi va fi salvat. Noi doi vom fi executaţi 
oricum. Şi cine va mai conduce atunci războiul contra lui 
Macbeth? 

— Caithness, spuse Duff. Şi toţi acei oameni din acest 
oraş în care spui că ai încredere. Îţi este frică sau... 

— Malcolm are dreptate, spuse Caithness. Valoraţi mai 
mult pentru oraş dacă rămâneţi în viaţă. 

— La dracu'! 

Duff îi lăsă şi se îndreptă spre maşina de pompieri. 

— Unde te duci? strigă Caithness. 

— Spre fundaţie. 

— Ce? 

— Trebuie să atacăm fundaţia. Hei, şefule! 

Cel care condusese maşina pompierilor se îndreptă de 
spate. _ 

— Aăă, eu nu sunt... 

— Aveţi topoare şi baroase în maşină? 

— Desigur. 

— Uitaţi! strigă Seyton. Soarele străluceşte pe 
deasupra Obeliscului. Băiatul va muri! 

— Vom muri cu toţii, spuse Macbeth încet şi puse un 
jeton sub semnul inimii de pe porţiunea roşie a pâslei, iar 
pe celălalt pe culoarea neagră. 


Îşi aplecă capul spre stânga şi ridică bila din roata de 
la ruletă. 

— Ce s-a întâmplat cu adevărat acolo, pe acoperiş? 
strigă Seyton. 

— Băiatul lui Banquo, răspunse Macbeth pe acelaşi ton 
şi învârti roata. Am rezolvat eu. 

— Este mort? 

— Am spus că am rezolvat. 

Roata ruletei se învârtea în faţa lui Macbeth, numerele 
fiind indescifrabile, formând un cerc neîntrerupt. Neclar şi, 
totuşi, clar. Numărase invers ca să intre în zonă şi era încă 
acolo. Roata se învârtea. De această dată nu avea să se 
oprească, de această dată nu va mai ieşi din zonă, trăsese 
uşa în urma lui şi o închisese. Roata. Se învârteşte şi se tot 
învârteşte spre o soartă necunoscută, dar, totuşi, atât de 
familiară. La final, casa câştigă întotdeauna. 

— Ce e cu loviturile alea, Seyton? 

— De ce nu vii să vezi cu ochii tăi, şefule? 

— Prefer ruleta. Ei bine? 

— Au început să lovească în Bertha, sărmana. Şi a 
răsărit soarele, şefule, îl văd. Mare şi frumos. Timpul a 
expirat. Ar trebui să... 

— O lovesc pe Bertha? 

— Fundaţia pe care stă, cel puţin. Fii atent la piaţă şi 
împuşcă pe oricine se apropie, Olafson! 

— Da, bine! 

Macbeth auzi târşâit de picioare pe scări şi privi în sus. 
Nuanţa roşiatică a feţei lui Seyton era mai pronunţată 
decât de obicei, ca şi când ar fi fost ars de soare. Plecă de 
la masa ruletei şi merse spre stâlp, unde Kasi stătea cu 
capul aplecat înainte şi cu părul lung acoperindu-i faţa. 

— Cine ţi-a spus că poţi să părăseşti postul? spuse 
Macbeth. 


— Nu va dura mult, spuse Seyton, scoțând un revolver 
negru de la curea. 

Îl lipi de capul lui Kasi. 

— Stai! spuse Macbeth. 

— Am spus că la secundă, şefule, nu putem... 

— Am spus: opreşte-te! 

Macbeth dădu mai tare radioul din spatele lui. 

— ...Vă vorbeşte primarul Tourtell. leri noapte, am 
primit un ultimatum de la inspectorul-şef Macbeth, 
responsabil de mai multe crime comise în ultima vreme, 
inclusiv de cea a inspectorului-şef Duncan şi care, aseară, 
mi-a răpit fiul, pe Kasi, după o tentativă eşuată dea mă 
asasina. Ultimatumul este că de data asta va fi ucis fiul 
meu, când soarele va răsări peste oraşul nostru, dacă nu 
declar stare de urgenţă, pentru ca Macbeth să 
dobândească puteri nelimitate şi să oprească intervenţia 
federală. Dar no; nu vrem. Eu nu vreau, voi nu vreţi, Kasi 
nu vrea, acest oraş nu-şi doreşte un alt despot la 
conducere. Pentru asta, în ultimele zile, oameni de 
nădejde şi-au sacrificat vieţile. Şi pe copiii lor. Şi-au 
sacrificat copiii, aşa cum am făcut şi noi, cei din acest 
oraş, şi cei din alte oraşe, în timpul războiului, când 
democraţia noastră a fost ameninţată. Şi acum răsare 
soarele, iar Macbeth stă lângă radio aşteptând mesajul 
care să confirme că această zi şi acest oraş îi aparţin. lată 
mesajul pentru tine, Macbeth. Omoară-l. Kasi este al tău. Îl 
sacrific, aşa cum ştiu şi sper că şi el m-ar fi sacrificat pe 
mine sau pe copilul pe care nu o să îl aibă. Şi, Kasi, dacă 
mă auzi: adio, tu eşti lumina ochilor mei. 

Vocea lui Tourtell se îngroşă. 

— Eşti iubit nu doar de mine, ci de întregul oraş, şi 
vom aprinde lumânări la mormântul tău cât timp 
democraţia va dăinui. 

Işi drese vocea. 


— Îţi mulţumesc, Kasi. Vă mulţumesc, cetăţeni. Şi 
acum, ziua ne aparţine. 

După o scurtă clipă de tăcere, începu să se audă o 
înregistrare neclară, cu vocea sonoră a unui bărbat ce 
cânta imnul „Cetate tare-i Dumnezeu”. 

Macbeth opri radioul. 

Seyton râse şi apăsă pe trăgaci. Cocoşul revolverului 
se ridică. 

— Eşti surprins, Kasi? Ştii, fiul unei târfe nu valorează 
mult pentru un proxenet. Dar, dacă îmi dăruieşti sufletul 
tău acum, îţi promit o împuşcătură în cap, fără dureri, în 
loc de una în stomac. Plus răzbunarea pe proxenet şi 
gaşca lui. Ce spui, băiete? 

— Nu. 

— Nu? 

Seyton îşi îndreptă ochii cărora nu le venea să creadă 
spre cel care îi dăduse răspunsul. 

— Nu, repetă Macbeth. Nu trebuie ucis. Pune arma jos, 
Seyton. 

— Şi să-i lăsăm pe cei de afară să primească ce îşi 
doresc? 

— M-ai auzit. Nu-i împuşcăm pe cei lipsiţi de apărare. 

—  Lipsiţi de apărare? întrebă Seyton. Dar noi nu 
suntem lipsiţi de apărare? Să-i lăsăm pe Duff şi Malcolm să 
se pişe iar pe noi, cum au făcut mereu? O să renunţi la 
telul tău chiar acum când... 

— Revolverul tău este îndreptat spre mine, Seyton. 

— Poate că este. Pentru că nu te voi lăsa să opreşti 
regatul care va veni, Macbeth. Nu eşti singurul care are o 
chemare. Voi... 

— Ştiu ce vei face şi, dacă nu laşi arma jos, vei fi un 
om mort. Un ceva mort, oricum. 

Seyton râse. 


— Sunt lucruri pe care nu le ştii despre mine, Macbeth. 
Cum ar fi acela că nu mă poţi ucide. 

Macbeth privi în gura ţevii revolverului. 

— Atunci fă-o, Seyton. Pentru că doar tu mă poţi 
trimite la ea. Pentru că tu nu eşti născut din femeie, tu eşti 
făcut. Făcut din coşmaruri, lucruri diavoleşti şi din tot ce 
vrea să strice şi să distrugă. 

Seyton clătină din cap şi îndreptă revolverul spre 
fruntea lui Kasi fără să-şi ia ochii de la Macbeth. În acelaşi 
timp, primele raze de soare pătrunseră prin ferestrele 
înalte ale mezaninului. Macbeth îl văzu pe Seyton ridicând 
mâna să îşi facă umbră ochilor când lumina îl orbi. 

Macbeth aruncă prin razele răsăritului spre trunchiul 
de copac din partea opusă, spre inima scrijelită în lemn. Şi 
ştiu că va nimeri, pentru că, spre acea inimă, din degetele 
lui porneau linii, vase de sânge. 

Se auzi o bufnitură. Seyton se clătină şi privi în jos la 
mânerul pumnalului ce îi ieşea din piept. Apoi scăpă 
revolverul şi apucă pumnalul în timp ce cădea în genunchi. 
Ridică privirea şi se uită la Macbeth cu ochii înceţoşaţi. 

— Argint, spuse Macbeth, vârându-şi iar între dinţi 
chibritul. Se spune că funcţionează. 

Seyton căzu în faţă şi rămase întins, cu capul în 
dreptul picioarelor desculţe ale băiatului. 

Macbeth aşeză bila albă de fildeş pe rama din lemn ce 
înconjura roata în mişcare a ruletei şi o împinse cu forţă în 
direcţia opusă. 

— Continuaţi! le strigă Duff bărbaţilor care loveau cu 
baroasele şi topoarele de incendiu în faţa fundaţiei din 
care dislocaseră deja bucăţi mari de ciment. 

Şi apoi fundaţia crăpă brusc, iar botul cu plug al 
locomotivei căzu cu un bufnet teribil. În cabina 
conductorului, Duff aproape că picase spre înainte, dar se 


apucă de un punct de sprijin şi se ţinu bine. În faţa lui, 
botul locomotivei era îndreptat în jos, dar nu se mişca. 

— Haide! 

Tot nimic. 

— Hai odată, babo! 

Şi Duff simţi ceva sub picioare. Se mişcase. Nu? Sau... 
Auzi ceva, ca un geamăt înfundat. Da, se mişcase, pentru 
prima dată în optzeci de ani, Bertha Birnam se mişcase, iar 
gemetele pieselor metalice mobile se ridicau şi se 
transformau într-un strigăt de protest. Ani de rugină şi 
legile frecării şi inerţiei încercau să o ţină pe loc, dar forţa 
gravitaţională nu putea fi învinsă. 

— Daţi-vă la o parte! ţipă Duff, strângând cureaua 
mitralierei şi ţinând în mână patul armei de rezervă pe 
care o vârâse la curea. 

Roţile locomotivei se mişcară, trezite din hibernare, se 
rostogoliră încet pe şina lor lungă de opt metri şi se 
prăbuşiră de pe fundaţie. Roţile din faţă se loviră de 
capătul scărilor şi lespezile de piatră se sparseră cu un 
trosc! asurzitor. Pentru o clipă, locomotiva păru să se 
oprească acolo, dar Duff auzi crăpând şi următoarea 
treaptă. Şi apoi alta. Şi se convinse că acum nimic nu 
putea opri această masă ce accelera încet. 

Duff privea fix înainte, dar observă cu coada ochiului 
că sărise cineva în tren şi îi stătea alături. 

— Un bilet dus spre Inverness, mulţumesc. 

Era Caithness. 

— Şefule! 

Era Olafson. 

— Da? 

Ochii lui Macbeth urmăreau mişcarea bilei de fildeş. 

— Cred că... că... se apropie. 

— Ce se apropie? 

— T... trenul. 


Macbeth ridică privirea. 

— Trenul? 

— Bertha. Vine încoace! Este... 

Restul nu se mai auzi. 

Macbeth se ridică. Din locul în care stătea, în mijlocul 
sălii de jocuri, nu putea vedea în sus spre clădirea gării, 
doar spre piaţa înclinată din afara ferestrei înalte. Dar 
auzea. Se auzea ca şi cum ceva era zdrobit de un monstru 
ce mugea. Şi se apropia. 

Şi apoi, privind spre piaţa din faţa lui, intră în câmpul 
vizual. 

Înghiţi în sec. 

Venea Bertha. 

— Foc! 

Inspectorul-şef adjunct Malcolm se holba. Pentru că 
ştia că, indiferent de ce avea să se întâmple, nicicând nu-i 
era dat să mai vadă aşa ceva. O locomotivă pe aburi care 
zdrobea pietre şi îşi croia singură drum prin Piaţa 
Muncitorilor. Un mijloc de transport pe care înaintaşii lor îl 
construiseră din fier, prea greu şi solid să poată fi oprit, cu 
rulmenţi ce nu ruginiseră şi nu înţepeniseră după doar 
optzeci de ani de neglijare, o locomotivă ce făcea ca 
gloanţele trase de mitraliere să scânteieze inofensive ca 
stropii de apă, păstrându-şi neabătută direcţia spre 
Inverness. 

— Este o clădire solidă, spuse cineva de lângă el. 

Malcolm clătină din cap. 

— E doar un bârlog de cartofori. 

— Ţine-te bine! strigă Duff. 

Caithness se aşezase pe podea, cu spatele la peretele 
cabinei, ca să se ferească de ricoşeul gloanţelor ce vuiau 
deasupra lor. Ea strigă ceva, cu faţa încordată şi ochii 
închişi. 

— Ce? ţipă Duff. 


— Te iu... 

Apoi se izbiră de Inverness. 

Pe Macbeth îl încântă priveliştea Berthei care umplu 
întreaga fereastră înainte să o facă ţăndări. 

Avu impresia că întreaga clădire, podeaua pe care 
stătea, aerul din încăpere, totul era împins înapoi, în timp 
ce locomotiva străpungea zidul şi intra în sală. Zgomotul îl 
asurzise. Coşul locomotivei secţionase partea estică a 
mezaninului, iar plugul distrusese parterul. Inverness o 
încetinise, dar Bertha continua să înainteze, metru cu 
metru. Se opri la o jumătate de metru de el, cu coşul 
sprijinit de balustrada din partea de vest a mezaninului, şi 
plugul lipit de masa ruletei. Pentru o clipă se făcu o linişte 
totală. Apoi se auzi un clinchet de cristal. lar Macbeth ştia 
de la ce. Bertha secţionase frânghiile ce susțineau 
candelabrul de deasupra lui. Nu încercă să se mişte, nici 
măcar să se ridice. Abia dacă apucă să-şi dea seama că 
stă sub o grămadă de cristal, înainte ca totul să se 
întunece. 

Duff se sui pe locomotivă ţinând arma automată în 
mâini. Razele firave ale soarelui străluceau printre 
particulele de praf din aer. 

— Nu este nimeni la mitraliera din aripa nordică! strigă 
Caithness din spatele lui. Dar... 

— Nici în cea din sud, spuse Duff. Seyton este aici 
lângă masa de ruletă cu un pumnal înfipt în el, aş zice că e 
mort. 

— Kasi este aici, pare să fie nevătămat! 

Duff scrută ceea ce fusese cândva o sală de jocuri. 
Tuşi din cauza prafului. Ascultă. În afară de rotația 
frenetică a bilei ce se învârtea în ruletă, nu se auzea nimic. 
Duminică dimineaţa. În câteva ore începeau să bată 
clopotele bisericii. Cobori. Păşi peste cadavrul lui Seyton, 


mergând spre candelabru. Se folosi de sabie ca să 
îndepărteze candelabrul de pe faţa lui Macbeth. 

Ochii lui Macbeth erau larg deschişi şi derutaţi, ca ai 
unui copil. 

Vârful ascuţit şi aurit al candelabrului dispăruse în 
umărul său drept. Nu curgea prea mult sânge din rana 
care se contracta ritmic, ca şi când sugea din corpul de 
iluminat. 

— Bună dimineaţa, Duff. 

— Bună dimineaţa, Macbeth. 

— Ha, ha! Duff, îţi aminteşti că obişnuiam să ne 
spunem asta când ne trezeam în fiecare dimineaţă la 
orfelinat? Tu stăteai în patul de sus. 

— Unde sunt ceilalţi? Unde este Olafson? 

— lIsteţ băiat, Olafson, ştie când este timpul să o 
şteargă. La fel ca tine. 

— Băieţii tăi de la trupele de intervenţie nu dau bir cu 
fugiţii, spuse Duff. 

Macbeth oftă. 

— Nu, ai dreptate. Atunci m-ai crede dacă ţi-aş spune 
că este în spatele tău şi că te va ucide în... vreo două 
secunde? 

Pentru câteva clipe, Duff nu-l scăpă din ochi pe 
Macbeth. Apoi îşi întoarse privirea. Deasupra, unde 
mezaninul era secţionat pe jumătate, văzu două siluete în 
lumina razelor soarelui ce strălucea prin gaura din zidul 
estic. Una era o armură medievală impozantă. Cealaltă, 
Olafson, în genunchi, cu puşca sprijinită de balustradă. 
Cincisprezece metri. De acolo, Olafson putea nimeri şi un 
bănuţ. 

Răsună un foc de armă. 

Duff ştia că este mort. 

Atunci de ce mai era încă în picioare? 

Ecoul reverberă prin sală. 


Macbeth îl văzu pe Olafson căzând înspre armura de 
cavaler, care se lăsă într-o parte, se prăbuşi prin gaura din 
mezanin şi se opri cu un zăngănit pe podeaua sălii de 
jocuri. Sus, la mezanin, Olafson era întins la pământ cu 
faţa lipită de balustradă. Avea ochii închişi, ca şi cum ar fi 
adormit pe puşca sa Remington 700. 

— Fleance! strigă Caithness. 

Duff se întoarse spre aripa nordică. 

Şi acolo sus, la mezanin, unde scările coborau de la 
etajul superior, stătea Fleance. Avea cămaşa însângerată, 
se clătina şi părea că se agaţă de puşca fumegândă. 

— Caithness, ia-i pe Kasi şi pe Fleance, strigă Duff. 
Acum! 

Duff se prăbuşi pe scaunul de lângă masa de ruletă. 
Bila din roată pierduse din inerție, suna altfel. 

— Acum ce o să se întâmple? gemu Macbeth. 

— Aşteptăm să ajungă şi ceilalţi. Te vor cârpi la loc la 
spital. Detenţie. Proces federal. Se va vorbi despre tine 
mulţi ani de acum încolo, Macbeth. 

— Tot mai crezi că ai patul de sus, Duff? 

Răsuna clinchetul cristalului. Duff îşi ridică privirea. 
Macbeth ridicase mâna stângă. 

— Ştii că sunt rapid ca o muscă. O să te trezeşti cu un 
pumnal în piept înainte să laşi sabia şi să scoţi arma, ştii 
asta, nu? 

— Tot ce se poate, spuse Duff. 

În loc să resimtă o teamă cumplită, simţea doar cum 
punea stăpânire pe el toropeala. 

— Şi vei pierde din nou, ca întotdeauna. 

Macbeth râse. 

— Şi de ce, mă rog? 

— Mereu ai ştiut, toată viaţa ta, că eşti sortit să pierzi, 
în cele din urmă. Această certitudine este şi a fost mereu 
în tine, Macbeth. 


— O, da? Nu ai aflat? Nici un bărbat născut din femeie 
nu mă poate omori. Este ceea ce a promis Hecate, şi a 
dovedit în repetate rânduri că îşi respectă promisiunile. 
Aşa că, ştii ce? Pot să mă ridic de aici şi să plec, pur şi 
simplu. 

încercă să se ridice în capul oaselor, dar greutatea 
candelabrului îl ţintuia la pământ. 

— Hecate a uitat să mă ia şi pe mine în calcul când ţi-a 
promis asta, spuse Duff, având privirea fixată pe mâna 
stângă a lui Macbeth. Pot să te ucid, aşa că stai acolo şi 
taci. 

— Eşti surd, Duff? Am spus... 

— Dar eu nu am fost născut! şuieră Duff. 

— Nu ai fost născut? 

— Nu. Am fost tăiat din mama mea, nu născut. 

Duff se aplecă înainte şi îşi trecu arătătorul peste 
cicatricea de pe faţă. 

Macbeth clipea întruna cu ochii lui copilăroşi. 

— Nu... nu te născuseşi când Sweno a omorât-o? 

— Mă purta în pântece. Mi s-a spus că încerca să 
oprească sângerarea unui alt poliţist când Sweno a lovit-o 
cu asta. 

Duff ridică sabia şi continuă: 

— Şi i-a tăiat burta. 

— Şi faţa ta. 

Duff confirmă cu o scurtă mişcare a capului. 

— Nu poţi scăpa de acest bărbat nenăscut, Macbeth. 
Ai pierdut. 

— înfrângere după înfrângere. Începem prin a avea 
totul şi apoi pierdem totul. Credeam că acesta era singurul 
lucru sigur, amnistia morţii. Dar nici măcar asta nu mai 
este garantată. Doar tu mă poţi ucide şi să mă trimiţi acolo 
unde o pot reîntâlni pe iubita mea, Duff. Fii, aşadar, 
salvatorul meu. 


— Nu. Eşti arestat şi vei putrezi singur în puşcărie. 

Macbeth chicoti. 

— Nu se poate, iar tu nu te poţi abţine. Nu te-ai putut 
abţine nici pe alee şi nu poţi nici acum. Pentru că suntem 
cine suntem, Duff. Liberul arbitru este o iluzie. Aşa că fă 
ceea ce trebuie să faci. Fă ceea ce ești. Sau ar trebui să te 
ajut rostindu-le numele? Meredith, Emilie şi... 

— Ewan, spuse Duff. Tu eşti cel care nu poate fi 
altcineva decât persoana care ai vrut mereu să fii, 
Macbeth. Prin urmare, am ştiut că încă era speranţă 
pentru Kasi, chiar dacă soarele răsărise peste crestele 
munţilor. Nu ai putut niciodată să ucizi pe cineva lipsit de 
apărare. Şi, chiar dacă vei rămâne în amintirea tuturor ca 
fiind mai crud decât Sweno, mai corupt decât Kenneth, 
latura ta cea bună te-a dus la pieire, lipsa ta de cruzime. 

— Am fost întotdeauna reversul tău, Duff. Şi, ca atare, 
reflexia ta. Aşa că omoară-mă acum. 

— De ce te grăbeşti? Locul care îi aşteaptă pe cei ca 
tine se numeşte iad. 

— Atunci lasă-mă să plec. 

— Dacă te rogi pentru iertarea păcatelor, poate vei 
scăpa. 

— Am vândut această posibilitate, Duff. Bucuros chiar, 
pentru că aştept cu nerăbdare să-mi reîntâlnesc iubita, 
chiar dacă ne este dat să ardem împreună o eternitate. 

— Nu. Vei avea parte de un proces corect şi vei fi 
judecat nici prea aspru, nici prea blând, dar vei fi prima 
dovadă că oraşul poate fi civilizat, că poate fi iarăşi întreg. 

— Prost naiv ce eşti! strigă Macbeth. Te minţi singur. 
Crezi că gândeşti ceea ce vrei să gândeşti, că eşti bărbatul 
care vrei să fii, însă mintea ta caută cu disperare un 
pretext să mă ucidă aici, întins pe jos, lipsit de apărare şi 
tocmai de aceea ceva din sinea ta se opune. Insă ura ta 


este aidoma locomotivei, nu poate fi oprită odată ce s-a 
pus în mişcare. 

— Te înşeli, Macbeth. Ne putem schimba. 

— Serios? Atunci gustă pumnalul ăsta, omule liber. 

Macbeth duse mâna stângă sub haină. 

Duff reacţionă din instinct, prinse mânerul sabiei cu 
ambele mâini şi o înfipse. 

Fu uimit de uşurinţa cu care lama tăie pieptul lui 
Macbeth. Şi, când se propti în podeaua de sub el, simţi o 
vibraţie propagându-se din corpul lui Macbeth prin sabie şi 
prin el însuşi. Un suspin prelung ieşi printre buzele lui 
Macbeth, şi din gură ţâşni un jet subţire de sânge roz, 
udând mâinile lui Duff ca o ploaie caldă. Se uită în jos, în 
ochii lui Macbeth, fără să ştie ce anume caută, doar că nu 
îl găsi. Tot ce văzu fu o lumină care se stinse pe măsură ce 
pupilele se dilatau, întunecând irişii. 

Duff lăsă sabia din mâini şi făcu doi paşi înapoi. 

Stătea nemişcat, în tăcere. 

Duminică dimineaţa. 

Auzi voci dinspre Piaţa Muncitorilor, se apropiau. 

Nu voia. Dar ştia că trebuia să o facă. Aşa că acţionă. 
Deschise haina lui Macbeth. 

Macbeth avea mâna stângă pe piept. Nu era nimic 
acolo, nici un toc de umăr, nici un pumnal, doar o cămaşă 
albă ce se înroşea din ce în ce mai mult. 

Auzi nişte lovituri. Duff se întoarse. Veneau de la masa 
de ruletă. Se ridică. Pe fetru, un jeton era pus pe roşu, sub 
inimă, un altul, pe negru. Dar sunetul venea de la roată, 
care încă se învârtea, deşi din ce în ce mai încet. Bila albă 
sălta de la un număr la altul. Apoi se opri, prinsă, în sfârşit. 

În singurul lăcaş verde, care înseamnă că încasează 
totul casa. 

Că nici un jucător nu câştigă. 

Undeva în depărtare băteau clopotele. Băiatul cu un 
singur ochi stătea în sala de aşteptare a gării centrale şi 
privea afară. Era o privelişte ciudată. Din sala de 
aşteptare, Bertha  împiedicase mereu vederea spre 
Inverness, însă acum vechea locomotivă pe aburi 
străpungea faţada cazinoului. Chiar şi în lumina orbitoare a 
soarelui, el putea zări luminile albastre ale maşinilor de 
poliţie parcate şi bliţurile aparatelor de fotografiat ale 
jurnaliştilor. Lumea se strânsese în spatele cordoanelor 
poliţiei din Piaţa Muncitorilor. Din când în când, se vedeau 
licăre de lumină şi dincolo de ferestrele cazinoului 
Inverness. Probabil criminaliştii care fotografiau cadavrele. 

Prin urmare, se terminase. 

Băiatul se întoarse şi păşi pe coridor. Pe când se 
apropia de scara ce cobora la toaletă, auzi ceva. Un 
scâncet surd şi persistent, ca de câine. Îl mai auzise şi 
înainte, un toxicoman lefter care nu-şi luase doza. Privi 
peste marginea balustradei. În bezna pestilenţială de 
dedesubt, observă nişte haine deschise la culoare. Era pe 
punctul de a-şi continua drumul, când auzi strigând: 

— Stai! Nu pleca! Am bani! 

— Îmi pare rău, tataie, nu am droguri, iar tu nu ai bani. 
O zi bună să ai! 

— Dar am ochiul tău! 

Băiatul se opri în loc. Se întoarse la balustradă. Privi în 
jos. Vocea aceea. Chiar să fie... Merse iar în dreptul scării, 
privi în jur. Nu mai era nimeni acolo. Apoi cobori în bezna 
rece şi umedă. Duhoarea se înteţea cu fiecare pas. 

Bărbatul era întins peste pragul uşii de la toaleta 
bărbaţilor. Purta ceva ce fusese cândva un costum alb din 
lână. Acum, rămăşiţele zdrenţăroase erau pline de sânge. 


Aidoma bărbatului însuşi. Rămăşiţe zdrenţăroase şi 
însângerate. Pe sub breton, din frunte îi ieşea un ciob de 
sticlă. Şi avea şi bastonul cu mânerul aurit. Pe toţi dracii, 
el era! Bărbatul pe care îl căutase în toţi aceşti ani. 
Hecate. Treptat, ochiul băiatul se obişnui cu întunericul şi 
văzu rana deschisă, o crestătură peste stomacul şi pieptul 
său. Ţâşnea sânge, dar nu atât de mult, ca şi când era pe 
terminate. Intre pulsaţii, băiatul putea vedea intestinele 
scârboase, de un roz-palid. 

— Curmă-mi suferinţa, şuieră bătrânul. Apoi ia banii 
din buzunarul interior. 

Băiatul îl privi pe bărbat. Pe bărbatul din toate visele, 
toate închipuirile. Lacrimi de durere se scurgeau pe obrajii 
bătrânului. Dacă voia, ar fi putut să scoată cuțitul cu lamă 
scurtă, cel pe care îl folosea să mărunţească praful, cel cu 
lamă subţire cu care, cândva, scosese un ochi. Ar fi putut 
să înfigă aceeaşi lamă în trupul bătrânului. Ar fi făcut 
dreptate. 

— Ţi-a crăpat stomacul? se interesă băiatul şi băgă 
mâna în buzunarul interior al hainei bărbatului. Se scurge 
acidul pe rană? 

Se uită în portofel. 

— Grăbeşte-te! şopti bătrânul. 

— Macbeth a murit, spuse băiatul şi numără rapid 
bancnotele. Crezi că acum lumea s-a făcut mai bună? 

— Ce? 

— Crezi că cei care vor veni după Macbeth vor fi mai 
buni, mai drepţi, mai iertători? Există vreun motiv să 
credem asta? 

— Taci, băiete, şi termină odată. Foloseşte bastonul, 
dacă vrei. 

— Dacă moartea este cel mai preţios lucru pentru tine, 
Hecate, nu ţi-o voi lua, aşa cum mi-ai luat tu ochiul. Ştii de 
ce? 


Bătrânul se încruntă, se uită fix, iar băiatul văzu un 
semn de recunoaştere în ochii umezi. 

— Pentru că eu cred că noi, oamenii, avem puterea să 
ne schimbăm şi să devenim mai buni, spuse băiatul şi 
băgă portofelul în pantalonii săi prăpădiţi. Prin urmare, eu 
cred că cei care îl vor succeda pe Macbeth vor fi puţin mai 
buni. Cu paşi mărunți, mărunți, dar puţin mai buni. Puțin 
mai umani. Apropo, nu este ciudat că folosim doar 
cuvântul „uman”, adică om, când vorbim de bine şi 
compasiune? 

Băiatul scoase cuțitul şi rabată lama. 

— Având în vedere tot ce ne-am făcut unii altora de-a 
lungul istoriei, adică. 

— Aici, mormăi bătrânul şi făcu semn cu degetul spre 
gâtul lui. Repede. 

— Îţi aminteşti că a trebuit să îmi scot singur ochiul? 

— Ce? 

Băiatul apăsă mânerul cuţitului în mâna bătrânului. 

— Fă-o singur. 

— Dar ai spus... mai uman... nu pot... te rog! 

— Paşi mărunți, mărunți, spuse băiatul, se ridică şi lovi 
uşor cu mâna buzunarul. Devenim mai buni, dar nu vom 
ajunge sfinţi peste noapte, înţelegi? 

Strigătele îl urmăriră pe băiat prin gară, până când ieşi 
în lumina soarelui strălucitor. 

Stropul strălucitor de ploaie căzu din înaltul cerului, 
străbătând întunericul, spre luminile tremurătoare ale 
portului de dedesubt. Vântul tăios, ce bătea în rafale 
dinspre nord-vest, îl purtă în partea de est a râului încet 
curgător ce împărțea oraşul pe jumătate şi la sud de 


aglomerata cale ferată care traversa oraşul dintr-o parte 
într-alta. Vântul aduse stropul de ploaie deasupra 
Districtului 4 şi a Obeliscului şi a unei noi clădiri, Izvorul, 
cele două hoteluri la care poposeau peste noapte oamenii 
de afaceri din Capitol şi unde din când în când se rătăcea 
câte un ţărănoi şi întreba dacă nu cumva aici fusese un 
cazinou. Majoritatea îl uitaseră, dar toţi îşi aminteau de 
celălalt cazinou, din clădirea administrativă a Căilor 
Ferate, care acum găzduia recent inaugurata bibliotecă a 
oraşului. Stropul trecu pe deasupra sediului central al 
Poliţiei. În biroul inspectorului-şef Malcolm, luminile erau 
aprinse - se ţinea o şedinţă a structurii de conducere 
având ca temă reorganizarea. Angajaţii fuseseră la început 
nemulţumiţi de faptul că primarul Tourtell şi consiliul local 
hotărâseră reducerea efectivelor - o consecinţă a reducerii 
semnificative a criminalităţii. Aşa voiau să recompenseze 
Poliţia pentru că în ultimii trei ani făcuse o treabă atât de 
bună? Însă realizaseră că Malcolm avea dreptate când 
spunea că scopul Poliţiei era, pe cât posibil, să facă astfel 
încât să nu mai fie nevoie de ea. Desigur, erau vizate în 
principal Direcţia Narcotice şi acele departamente afectate 
de prăbuşirea traficului de droguri, precum Direcţia 
Omucideri. Direcţia Anticorupţie îşi păstra personalul, în 
timp ce noul departament de criminalitate financiară era 
singurul pentru care se aprobase o creştere a schemei de 
cadre. Aceasta se datora în egală măsură creşterii 
activităţii economice (efect al atractivităţii oraşului pentru 
mediul de afaceri), cât şi conştientizării faptului că 
gulerele albe avuseseră o viaţă prea uşoară, poliţia dând 
impresia că îi servea în primul rând pe cei bogaţi. Duff 
apărase organigrama Direcţiei de Crimă Organizată, 
spunând că are nevoie de oameni ca să lucreze preventiv, 
că ar costa mult mai mult să facă curăţenie după ce 
infractorii profesionişti şi-ar fi stabilit un cap de pod în 


oraş. Dar îşi dăduse seama, ca şi ceilalţi, că trebuie să 
accepte reducerea personalului. Chiar şi şefa de la 
Omucideri, Caithness - care argumentase convingător că 
echipa actuală putea, în sfârşit, să investigheze amănunţit 
crimele - a trebuit să se resemneze. Aşa că Duff aştepta 
cu nerăbdare weekendul şi planificase împreună cu 
Caithness un picnic în Fife. Era nerăbdător şi îngrozit, în 
acelaşi timp. Casa fusese demolată şi lăsase să crească 
iarba. Dar cabana era încă în picioare. Voia să stea 
amândoi întinşi acolo, sub soarele arzător, şi să simtă 
mirosul de smoală al scândurilor. Să vadă dacă se mai 
auzea ecoul râsetelor şi strigătelor de bucurie ale lui Emilie 
şi Ewan. Şi apoi avea să înoate singur spre insuliţă. Se 
spune că nu există drum uri care să te ducă înapoi la 
locurile - şi la persoana - din trecut. Trebuia să vadă dacă 
zicala era adevărată. Nu ca să uite. Ci pentru a putea, în 
sfârşit, privi înainte. 

Stropul de ploaie îşi continuă calea spre est, pe 
deasupra străzilor cu magazine scumpe ale Districtului 2 
Vest, înainte de a cobori pe un deal împădurit de lângă 
şoseaua de centură, care strălucea noaptea ca un lănţişor 
de aur la gâtul oraşului. Acolo, în vârful Dealului 
Spânzurătorii, stropul se pogori printre copaci înainte să se 
lovească de o frunză mare şi verde a unui stejar. Se 
prelinse spre vârful frunzei, atârnă acolo şi acumulă 
greutate, gata să cadă pe cei doi bărbaţi stând în întuneric 
sub copac. 

— S-a schimbat, spuse o voce gravă. 

— Aţi fost plecat mult timp, domnule, spuse cealaltă, 
mai subţire. 

— Plecat. Exact. Chiar am crezut că gata. Şi nu mi-ai 
spus cum m-ai găsit, domnule Bonus. 

— O, stau la pândă. Ascult şi văd, ăsta-i talentul meu. 
Mă tem că singurul. 


— Nu ştiu dacă să te cred pe de-a-ntregul în privinţa 
asta. Uite, îţi spun de la bun început că nu te plac, 
domnule Bonus. Îmi aminteşti puţin prea mult de chestiile 
alea din apă care se prind de animale mai mari şi sug... 

— Remora, domnule? 

— Mă gândeam la lipitori. Oribile fiinţe. Deşi destul de 
inofensive. Aşa că, dacă crezi că mă poţi ajuta să îmi 
recapăt oraşul, eşti liber să sugi o vreme. Dar fii atent, 
dacă sugi prea mult, te tai. Acum, spune-mi. 

— Nu există competitori pe piaţă. Mulţi dependenţi de 
droguri s-au mutat în Capitol când aici nu au mai fost 
stupefiante. Consiliul local şi şeful poliţiei au început, în 
sfârşit, să lase garda jos. Reduceri de personal. 
Sincronizarea este perfectă. Potenţialul pentru clienţi noi şi 
tineri este nelimitat şi am găsit-o şi pe sora care a 
supravieţuit când a explodat fabrica de droguri a lui 
Hecate. Şi ea are încă reţeta. Clienţii nu vor avea 
alternativă pentru ceea ce le putem oferi, domnule. 

— Şi de ce ai nevoie de mine? 

— Nu am capitalul, puterea de muncă şi nici 
capacitatea de conducere, domnule. Dar am... 

— Ochi şi urechi. Şi o gură linguşitoare. 

Bătrânul aruncă un trabuc Davidoff Long Panatella pe 
jumătate fumat, în timp ce stropul de ploaie de pe creanga 
de deasupra lui se alungea. 

— Mă voi gândi la asta. Dar nu datorită celor spuse de 
tine, domnule Bonus. Toate oraşele sunt o piaţă potenţială 
dacă ai marfă de calitate. 

— Bine. Atunci, de ce? 

— Pentru că acest oraş mi-a luat fratele, clubul, totul. 
Aşa că îi datorez ceva. 

Stropul de ploaie se desprinse. Ateriză pe un corn de 
animal. Alunecă pe el spre suprafaţa lucioasă a căştii de 
motociclist. 


— Îi datorez iadul. 

